
A.J. Hartley ON THE FIFTH DAY 2007 


Editura Nemira & Co, 2008 


PROLOG: MÂNIA LUI DUMNEZEU 


Trebuia să se întoarcă în sat în curând. Înota 
de aproape o oră şi începea să obosească, deşi în 
cea mai mare parte a timpului făcuse pluta. Luna 
urcase pe cer şi, chiar dacă se obişnuise cu 
întunericul cerului şi al apei, nu se putea abţine să 
nu se scuture, cuprins din când în când de un fior, 
pentru care nu putea da vina pe apa călduţă. Marea 
era extraordinar de calmă, cu valurile 
rostogolindu-se atât de lin spre țărm, încât abia le 
auzea peste sunetul propriei sale respiraţii şi peste 
cel al apei agitate de braţele lui. Trebuia să se 
întoarcă în sat, iar a doua zi să plece acasă. Nu 
găsise ceea ce căutase în aceste insule tropicale. 

Doar că asta nu era pe de-a întregul adevărat. 
Nu găsise ce căutase, dar găsise, poate, altceva în 
liniştea mării, în aceste ultime trei nopţi. Trebuia 
să abandoneze căutările — lupta lui, la care se 
gândea mereu cu un amestec puternic de emoții — 
dar timpul petrecut pe insulă putea uşura această 
renunțare şi putea bloca impulsul năvalnic de a se 
întoarce aici sau de a pleca în altă parte. Dar unde 
se putea duce în altă parte? Dacă nu era aici, poate 
că nu exista nicăieri altundeva. 

Nu îşi îngăduise să se gândească la asta 
înainte, aşa că îşi zâmbi sieşi, se rostogoli pe spate 
şi se uită la stele, strânse cu milioanele în ciorchini 
cu forme pe care nu le văzuse niciodată în State. 
Îşi zise că, dacă ar fi avut timp la dispoziţie, ar fi 
putut chiar să le numere... 

Se lăsă în voia curentului, simțind cum apa se 
răceşte uşor sub el. Ajunse la nivelul plajei şi se 
ridică pe mica platformă de piatră care pătrundea 
în mare precum coada unei şopârle vulcanice de 
mari dimensiuni. Îşi aminti de speranţa — nu, de 
convingerea — pe care o nutrise atunci când zărise 
prima dată acea limbă de piatră: cu siguranţă ceea 
ce căuta se afla acolo. 


Dar nu găsise nimic, iar puţinele lui resurse se 
epuizaseră de mult. 

În mod normal, golful ar fi trebuit să fie plin 
de felinarele bărcilor de pescuit, dar în noaptea 
asta el era singur, la fel cum fusese şi în nopţile 
precedente. Localnicii îl transformaseră, prin 
amestecul lor de ştiinţă şi superstiție, în regele 
mării. Putea înota acolo încă o săptămână şi ar fi 
fost lăsat singur-singurel. Dar ce sens ar fi avut?... 

Un al şaselea simţ îi spuse că sub el, în apă, 
ceva se mişca. O secundă crezu că îl atinsese acel 
ceva, dar se înşelase. Ceva alunecase pe lângă el. 
Ceva mare. 

Într-o fracțiune de secundă deveni conştient 
de întunericul din jur şi îşi aminti de toate acele 
poveşti, pe jumătate traduse, despre rechini şi 
creaturi ciudate, pe care le auzise de la săteni. Se 
îndreptă şi bătu apa viguros cu picioarele, 
gândindu-se cum să ajungă cât mai repede la mal. 
Porni spre pietre. 

După ce înotă câţiva metri, panica 1 se mai 
domoli. Nu vedea nimic în apa din jurul lui, niciun 
semn de ceva care se mişca şi niciun indiciu că ar 
fi existat ceva. Inspiră adânc, se linişti şi râse scurt 
spre întunericul de deasupra lui. Îi juca feste 
imaginația, cea despre care superiorii lui spuneau 
mereu că este mult prea bogată. Făcu două mişcări 
uşoare de apropiere de țărm, întrebându-se cât de 
departe era de el. Se ridică în picioare, îşi ţinu 
respirația, închise ochii şi se împinse în jos cât 
putu de mult, cu braţele deasupra capului. 

Atinse ceva solid cam la şaizeci de centimetri 
sub el, dar nu era piatră şi nici nisip. Se mişca la 
contact, însă foarte uşor. În apa adâncă şi neagră 
de sub el era o chestie mare, dură şi nemişcată. 

„Un rechin?” 

Nu. Rechinii se mişcă. Se mişcă mereu. 
Trebuie să o facă pentru a nu se scufunda. Chestia 
asta... orice ar fi fost... atârna acolo, suspendată în 


apă, ca şi cum ar fi fost legată cu un lanţ de fundul 
mării. 

Se simți cuprins din nou de panică şi ţâşni 
icnind după aer, de parcă ar fi stat scufundat 
minute întregi. Imediat ce ajunse la suprafață 
începu să înoate, mai repede ca oricând, 
îndreptându-se spre plajă şi spre satul de dincolo 
de ea. Se întindea cât putea de mult, împingând 
apa cu mâinile şi trăgând înapoi atât de tare, încât 
la fiecare mişcare pieptul şi umerii îi ieşeau din 
apă. 

Poate că ar fi fost bine să se îndrepte spre 
roci. Plaja era mai departe şi acolo nu ar fi trebuit 
să se grăbească să iasă pe țărm: aşa, trebuia să 
înoate tot drumul, apoi să treacă teribil de încet 
prin zecile de metri de apă adâncă până la şold... 

Aşa că înotă, ştiind că îşi irosea energia, că nu 
poate menţine un asemenea ritm până la țărm, că 
orice ar fi fost acolo în apă putea înota mai repede 
decât el. Dar, cu fiecare secundă care trecea fără ca 
nişte colți imenşi să-l înşface de dedesubt, inspira 
încă o dată şi se apropia de plajă. 

Luna arunca o lumină albă-albăstruie pe plaja 
care părea îndepărtată şi ireală, acum că idilica 
scenă tropicală se transformase într-un coşmar atât 
de ciudat. Ţărmul părea imposibil de îndepărtat, 
dar lucrul pe care îl atinsese nu îl ataca, nu îl 
muşca, nu părea să-l urmărească, iar el continua să 
înainteze aproape orbeşte, cu mişcări din care 
dispăruse orice urmă de eleganţă. Îşi abandonase 
liniştea în apele adânci, iar acum resimțea doar 
panica şi dorinţa disperată de a trăi... 

Avu senzaţia că au trecut minute întregi, deşi 
fuseseră probabil doar câteva secunde, până ce 
piciorul lui lovi fundul nisipos. Încercă să alerge, 
dar apa îi ajungea până la piept. Disperat, începu 
din nou să înoate, aproape plângând de frustrare. 
Apoi genunchiul său atinse fundul apei şi el se 
ridică în picioare, după care începu să sară cu paşi 
mari, aşteptându-se ca de fiecare dată să fie înhăţat 


de călcâi. Simţi nisipul uscat şi aerul nopţii 
înfiorându-i trupul: reuşise să iasă din apă şi se 
clătina pe plajă de parcă era beat. Izbucni într-un 
râs nervos, permiţându-şi în sfârşit să creadă că de 
fapt nu se afla nimic acolo, că îşi imaginase. În 
mintea lui apărură tot felul de posibilități: un 
palmier căzut în apă, carena scufundată a unei 
bărci de pescuit, o baliză spartă... 

Abia atunci se întoarse. Nu era deloc sigur de 
ce nu-i plăcea ce simţea că se petrece în mare, în 
spatele lui. Apoi îşi dădu seama de ce. 

O secundă se mulţumi să se holbeze, 
incapabil să creadă că vedea aşa ceva, după care, 
cuprins de o groază amestecată cu emoție, începu 
să fugă spre linia îndepărtată a satului. 

Avusese dreptate. Tot timpul.  Avusese 
dreptate. 

Acum striga. Teama şi emoția îl luau în 
stăpânire în vreme ce se îndepărta de plajă, 
strigând ca oamenii să aprindă luminile în sat. 
Acum le putea spune. Tuturor. Toţi aveau să vadă 
şi lumea urma să se schimbe. 

Se gândea la toate astea, continuând să alerge 
cât putea de repede. Ajunse la prima căsuţă din 
bambus. Ideea continua să-i fie întipărită în minte 
în clipa în care căsuţa, împreună cu toate celelalte 
din sat, fu brusc aspirată în sus de un fulger imens, 
alb, care îi ridică la mare înălțime pe el şi pe toţi 
ceilalți locuitori adormiţi, după care îi aruncă ca pe 
nişte popice, cu o violenţă de nedescris. Sunetul se 
auzi o fracțiune de secundă mai târziu, ca un 
bubuit de tun care zgudui aerul, transformându-se 
imediat într-un muget surd. 

După ce totul se termină, după ce valurile 
care se spărgeau de țărm încetară să mai fiarbă, 
când liniştea pogori iarăşi peste plaja înnegrită şi 
peste pământurile anterior fertile din jurul ei, satul 
şi toate vieţuitoarele lui dispăruseră. 

PARTEA I PĂZITORUL FRATELUI 
MEU 


„Din fundul adâncului te chem, Doamne! 

Doamne, ascultă-mi glasul! 

Să ia aminte urechile tale la glasul cererilor 
mele! 

Dacă ai păstra, Doamne, aducerea aminte a 
nelegiuirilor, 

Cine ar putea sta în picioare, Doamne? (...) 

Căci la Domnul este îndurarea, şi la el este 


belşug de răscumpărare!” 
(Psalmul 130: 1-4, 
Liturghia orelor) 

CAPITOLUL 1 


Thomas Knight îşi făcu ordine pe birou în 
cinci minute. Oricum, nu păstrase prea multe 
lucruri personale acolo. Îşi luă cărţile — o ediţie 
completă Shakespeare, o colecție selectă de lucrări 
ale romanticilor, câteva volume de Austen, 
Dickens, romanele lui Stephen King şi cele ale lui 
J.K. Rowling, cu care îi ademenea pe copii spre 
lectură — şi le aruncă într-o cutie de carton pe care 
nu izbuti să o închidă. 

Îşi zise că măcar nu trebuia să spună nimănui 
despre asta. Nu acum. 

Din acelaşi motiv pentru care nu mai avea o 
slujbă? 

„Nu chiar”, îşi răspunse. Asta însemna un set 
complet diferit de greşeli. 

Thomas zâmbi aiurea, luă cutia şi parcurse 
coridorul ce părea interminabil, care îl duse 
dincolo de sala de gimnastică şi de holul facultăţii, 
scoţându-l în parcarea în aer liber şi în şomaj. Îşi 
luă rămas-bun de la Frank Samuels, bătrânul om 
de serviciu care fuma lângă tomberoanele de 
gunoi, râzând tare şi strângându-i mâna intenţionat 
cu prea multă putere, în caz că îl privea cineva. 
Apoi se îndreptă spre maşină prin zăpadă, 
fluierând încetişor, ca şi cum ar fi fost o zi 
obişnuită, ca şi cum n-ar fi avut nicio grijă pe 
lume, iar dacă stătea să judece bine, chiar ăsta era 
adevărul. Cel puţin, ziariştii dispăruseră. 

Pe drumul spre casă cumpără o sticlă de 
whisky ieftin, în recipient de plastic, de la Toni's, 
de pe Old Orchard, şi îi ură vânzătorului noapte 
bună. 

— La fel şi dumneavoastră, domnule Knight, 
replică vânzătorul, adoptând atitudinea omului 
care nu îl mai văzuse de câteva săptămâni şi care 
avea sentimentul că putea trece şi mai mult timp 
până ce avea să-l revadă iarăşi. 

Thomas cumpără o pizza de la Carmen's şi 
merse mai departe spre casă, pe străzile flancate de 
copaci şi scăldate în lumina amurgului târziu din 
Evanston. Mânia i se transforma treptat într-un 
sentiment cunoscut, de stupiditate şi eşec. Începu 
să alerge, încercând să scape de acea senzaţie. 

Nu era un bun alergător — nu fusese nici 
măcar în perioada în care se simţise cel mai în 
formă — şi ura fiecare pas făcut pe trotuarele 
înşelătoare, simțindu-se ca un urs pe patine. 
Alergarea îl plictisea mereu, deşi uneori aşa 
ajungea să se simtă oarecum merituos. De data 
asta, nu putea fi vorba de aşa ceva. Cele întâmplate 
în aceea zi continuau să-l bântuie. 

Concedierea lui fusese de mult timp 
previzibilă. Peter, directorul liceului (Thomas se 
gândea la el ca la un soi de jucărie din carton: 
Peter Directorul), îi oferise nenumărate şanse, iar 
el le ratase conştiincios pe toate, ca un om care 
dinamitează cu bună ştiinţă toate punţile în spatele 
lui. Poate că Peter nu era singurul personaj de 
mucava din întreaga scenă. 

Ajunse acasă, făcu un duş, mâncă pizza, 
simțindu-se în sfârşit mai bine după douăsprezece 
ore de dezastru, apoi începu să bea. Până la ora opt 
băuse aproape un sfert de sticlă, o cantitate 
periculoasă pentru el. Bea dintr-un pahar de cristal, 
cu câte două cuburi de gheață, mai degrabă 
sorbind băutura, dar o făcea constant, aproape fără 
pauze între înghițituri sau, mai bine spus, între 
pahare. Îşi aminti că paharul făcuse parte dintr-un 
set primit cadou la nuntă. Se simţea ca unul care 
rememorează vremuri de mult apuse. 

La ora zece se duse la baie clătinându-se, 
strânse toate pastilele pe care le găsi şi le azvârli 
într-o sondă de whisky, pe care o puse pe măsuţa 
de cafea de lângă fotoliul de piele. Amestecul — alb 
cu maro, roşu şi galben- conţinea şi pastile exotice 
— translucide şi cu irizaţii albastre şi verzi. În 
esență, era vorba de ibuprofen şi aspirină, dar 

unele aveau destinaţii obscure, pe care el le uitase 
de multă vreme. Medicamente împotriva răceli? 
Laxative? 

— Aha, o să fie distractiv, rosti el cu voce 
tare. 

Timp de câteva minute stătu şi se uită la 
pahar, gândindu-se; fără meditații despre 
adevărurile eterne, fără disperare, fără furii legate 
de ceea ce ar fi putut să fie. Îşi zise că decizia avea 
să fie luată în urma unei toane, ca atunci când 
alegeai ce haină să porți într-o zi rece. 

„Nu e suficient de bine, nu? În plus, va părea 
o replică la pierderea slujbei. Mai rău, va părea un 
gest de frondă.” 

— Doamne, exclamă el. Nu asta! Orice 
altceva, dar nu asta! 

Apucă paharul cu pastile şi îl agită, după care 
îl lăsă Jos încet, dar cu hotărâre. N-avea chef de 
melodrame ieftine, nu în acea seară, chiar dacă nu 
vedea niciun motiv real de a se mai trezi a doua zi 
dimineaţă. 

În acel moment începu să râdă încetişor de el 
însuşi. Apoi îşi reveni, îşi dădu cu apă pe faţă la 
chiuveta din bucătărie şi aruncă pastilele în maşina 
de tocat gunoiul. Abia după ce zgomotul infernal 
se transformă în geamătul liniştit care anunţa că tot 
ce se aflase în maşină fusese tocat şi făcut fărâme 
se gândi că poate ar fi avut nevoie de câteva 
dimineaţă. 

x 

Rămase în casă toată ziua următoare, citind la 
întâmplare din Paradisul pierdut, pentru că 
descoperise că ritmul versurilor îi era familiar şi îl 
liniştea. Nu avea timp şi chef pentru Dumnezeul 
lui Milton — sau al altcuiva — dar recitirea 
poemului îl transpuse în anii de liceu şi îndepărtă 
senzaţia de cumulare a eşecurilor din sufletul lui. 
Ziua următoare văzu câteva filme proaste la 
televizor, apoi ieşi să mănânce la un restaurant. Se 
întoarse acasă ca să bea, pentru că era mai ieftin şi 

mai puţin umilitor decât să stea de unul singur într- 
un local. Şi, evident, făcu şi nişte jogging, 
pedepsindu-şi trupul pentru inadvertenţele din ceea 
ce Peter Directorul numea „caracterul” lui. 

Avea treizeci şi şapte de ani, dar se simţea 
mai bătrân. Era un bărbat masiv, cu membre lungi, 
care se mişca lent. Fosta lui soție i se adresa 
folosind numele oricărui animal care îi venea în 
minte, uneori cu afecțiune, şi în special numele 
acelor sălbăticiuni greoaie de la grădina zoologică 
de care oamenii se grăbeau să treacă în căutarea 
marilor feline care îi atrăgeau ca un magnet: tauri 
şi cămile, bizoni de apă şi rinoceri. 

„ŞI catârir”, îşi zise el. „Nu uita catârii.” 

Pentru că nu era vorba doar de corpul lui şi de 
felul în care îl folosea. Ci şi de temperament. 
Mintea lui n-avea nimic de catâr în ea. De fapt, 
Kumi fusese suficient de drăguță ca să-i spună că 
era prea inteligent pentru ca asta să fie în avantajul 
lui. Însă avea o anumită încăpățânare în el, un soi 
de sfidare latentă care se putea transforma în 
atitudine războinică, dacă era stârnită. Dacă voia 
să fie cinstit cu el însuşi, putea deveni extrem de 
insensibil atunci când era vorba de prioritățile 
altora. Probabil că de asta nici nu era surprinzător 
faptul că trăia singur de şase ani, adică de 
suficientă vreme ca să se obişnuiască aşa. În aceşti 
şase ani se trezise singur în fiecare dimineaţă, 
astfel că pentru el asta însemna aproape 
normalitatea, şi nu fiindcă nu avusese niciodată 
ocazia să se culce cu cineva. Lăsând la o parte 
starea melodramatică de beţie de acum, se simţea 
confortabil singur. 

Ceea ce îi şi convenea, de altfel, pentru că 
nimeni nu-l putea suporta suficient de mult timp... 

Pe chip îi apăru încă unul dintre acele 
zâmbete tâmpe, batjocoritoare la adresa lui însuşi, 
care începeau să devină ceva obişnuit. 

Casa era întunecată şi rece şi îşi spuse că 
trebuia să facă economii din punct de vedere al 

încălzirii, aşa că puse câţiva buşteni pe foc şi îşi 
turnă încă o porţie de băutură în pahar, pe care îl 
tinu în palme până când vaporii de alcool începură 
să-i gâdile nările. În mintea lui se derula iarăşi 
discuţia în urma căreia se sfârşise cariera lui. 

— Când ai venit aici, spusese directorul, 
credeam că am dat lovitura. Copiii te iubeau. 
Părinții te iubeau. Consiliul şcolii şi chiar presa te 
iubeau. Elevii tăi ieşeau primii la teste şi câştigau 
concursuri şi îşi organizau propriile lor cluburi de 
lectură şi de scris. Proprule lor cluburi! Era uluitor. 
Găseai mereu câte ceva de spus, dar aveai şi 
principii, erai muncitor şi, ca să fiu sincer, erai cel 
mai bun profesor pe care-l întâlnisem până atunci. 

Thomas zâmbi uşor, amintindu-și totul ca şi 
cum 1 s-ar fi întâmplat altcuiva. Evident, nu aşa se 
sfârşise discuţia. 

— Dar acum cinci ani, sau cam aşa ceva, 
continuase Peter, totul a început să se ducă pe apa 
sâmbetei. Totul. Acum... Nu ştiu. Nu e vorba de 
cauzele tale blestemate sau de crezul tău, Thomas. 
Te plângi de... de toate chestiile astea, dar eu unul 
nu sunt convins că îţi pasă cu adevărat de vreuna 
dintre ele. 

Thomas stătea acum aşa cum stătuse şi în faţa 
directorului, fără să fie mai aproape de un răspuns. 
În cele din urmă, îngăimase: 

— Nu ştiu cum să rezolv problema. Aşa sunt 
eu. Asta fac. 

La care Peter îi replicase cu o finalitate care 
constituise singura surpriză adevărată din acea zi: 

— N-o să mai faci, Thomas. Sau, cel puţin, 
nu aici. 

Aşa se sfârşise totul. 

Când sună telefonul, Thomas abia dacă mai 
era conştient. Prima lui reacție fu să-l ignore. 
Probabil că era Peter, sunând să-i explice că 
acționase sub presiune şi sperând ca Thomas să 
nu-i poarte pică după cele întâmplate. În definitiv, 
Peter Directorul nu era un tip rău. 

„Nu, domnule. Peter este un cetăţean 
remarcabil, un prinţ printre oamenii obişnuiţi.” 

Thomas se duse încet la telefon şi rămase 
câteva clipe uitându-se la el, fără să se gândească 
la ceva anume, simțind doar o amorţeală şi un soi 
de epuizare. Ridică receptorul ca să oprească 
soneria şi, poate, ca să pună capăt definitiv 
subiectului. Dacă lăsa robotul să intre în funcțiune, 
ar fi fost obligat să asculte scuzele lui Peter în 
întuneric şi apoi să le asculte din nou când ar fi 
trebuit să-l sune ca să-i răspundă, iar el nu mai 
putea suporta aşa ceva. 

— Da, spuse el. 

— Aş putea vorbi cu Thomas Knight, vă rog? 

Era un bărbat, dar nu Peter, iar vocea părea 
excesiv de oficială. Presa? 

— Aţi putea, replică el, dar acum este ocupat 
cu golirea unei sticle de whisky. Mă surprinde că 
mai poate constitui un subiect de ştiri. Vreau să 
spun că au trecut mai bine de zece minute de când 
a fost concediat. „Ce exagerare hamletiană”, îşi 
spuse, căutând să confere demnitate unui 
comportament infantil. Sau e vorba de un articol 
pe teme umanitare? 

Urmă o scurtă pauză. Când reveni, vocea era 
prudentă, gravă chiar. 

— Poftim? ÎI caut pe Thomas Knight, fratele 
părintelui Edward Knight. 

În acea clipă camera începu să se învârtească. 
Numele fratelui său îl lovi în moalele capului. 

— La telefon, rosti el, adăugând în mod 
inutil: Sunt fratele lui Ed Knight. 

— Sunt părintele Frank Harmon, superiorul 
regional al Societăţii lui Iisus din Chicago. 

Thomas dădu din cap, apoi se forță să 
îngaime: 

— Da? 

Era vorba de ceva sardonic, de un soi de 
veche amărăciune pe care nu şi-o putea suprima 
atunci când avea de-a face cu oficialități ale 

Bisericii Catolice, o amărăciune care ieşea la 
suprafaţă chiar şi prin groaza pe care o simţea 
strângându-se în jurul lui ca un giulgiu de ceaţă. 

— Mă tem că am veşti proaste pentru 
dumneavoastră, zise vocea. 

CAPITOLUL 2 


Banchetele taxiului erau dure şi reci, dar 
vechiul lui Volvo refuzase să mai dea vreun semn 
de viață după ce stătuse nemișcat două zile în 
zăpadă. Urmărind de pe bancheta din spate cum se 
desfăşoară în jurul lui străzile drepte din Oak Park 
şi pe şofer spunând ceva în hindusă în staţia radio, 
Thomas avu oarecum sentimentul că e arestat. 
Stratul de zăpadă avea câţiva centimetri, dar 
şoselele şi aleile de acces către locuinţe erau 
curate, astfel că impresia generală era aceea a unui 
lucru doar pe jumătate terminat. Casele 
unifamilhale se întindeau de jur împrejur. 
Diferenţele neînsemnate dintre ele nu făceau decât 
să le accentueze uniformitatea. Casa parohială, 
dacă ăsta era termenul adecvat, era diferită ca 
formă, dar nu şi ca fond. 

Era lipită de o biserică dărăpănată din 
cărămidă, mai mică decât îşi amintea el, şi avea 
urgentă nevoie de reparaţii generale; acoperişul era 
peticit, pereţii pătaţi şi crăpaţi, iar vopseaua 
albastră era scorojită şi părea gata să cadă. Pe un 
indicator scria „Biserica Parohială St Anthony”, cu 
litere care începuseră să se desprindă. Thomas 
putea pune pariu că locul acela se umplea doar pe 
sfert duminicile şi chiar mai puţin în restul 
săptămânii. Era o biserică asemănătoare cu cea la 
care obişnuia el să meargă în copilărie, o 
construcție oarecum demodată, parte a unei lumi 
pe cale de dispariţie. Nu era suficient de veche ca 
să devină monument, nu era suficient de mare ca 
să uimească, era doar o clădire construită în 
aşteptarea mulțimilor de credincioşi, devenită 
acum obscură, pierzându-și însemnătatea pe 
măsură ce treceau zilele... 

„Se apropie de odihna veşnică.” 

Thomas ridică din umeri, puse jos valiza 
goală cu care venise ca să ia lucrurile lui Ed şi 

apăsă pe butonul soneriei. Aceasta scoase un sunet 
depărtat, subțire şi monoton. După aceea nu se mai 
auzi nimic în afara vântului rece. Thomas îşi 
strânse mai bine jacheta pe el. Se uită la Honda 
decolorată de vreme de pe alee. Formele pătrăţoase 
arătau că era destul de veche, iar caroseria era pe 
jumătate mâncată de frigul din Chicago şi, 
probabil într-o măsură şi mai mare, de sarea pe 
care autorităţile o puneau pe drumuri iarna. 

Când uşa se deschise, în cadrul ei apăru un 
bărbat care ţinea într-o mână un sandvici pe 
Jumătate mâncat. Avea în jur de cincizeci de ani, 
era subțirel, aproape chel, şi mesteca pe îndelete. 
Făcu un gest cu sandviciul şi se dădu la o parte, 
lăsându-l pe Thomas să intre. Odată cu închiderea 
uşii, vântul muşcător de afară încetă să se mai facă 
simţit, dar în vestibul nu era cu mult mai cald. 
Totodată, era întuneric şi mirosea a umezeală şi a 
igrasie. 

— O ceaşcă de ceai? întrebă omul printre 
înghițituri, luând-o repede înainte pe coridor. 

— Ăă... desigur, răspunse Thomas. 

Porni grăbit pe urmele bărbatului, 
adulmecând mirosul untului de arahide. 

— Azi e tare rece, nu? rosti omul după ce 
ajunseră într-o bucătărie sordidă. 

— Va fi şi mai rău. 

— Îţi dau ceva acum şi o să văd dacă pot să 
sun la un adăpost, rosti celălalt căutând într-un 
teanc de hârtii. Camera părea să fie folosită şi ca 
bucătărie, şi ca birou, deşi nu era potrivită nici 
pentru una, nici pentru cealaltă. Dar în perioada 
asta a anului sunt foarte puţine paturi libere, 
continuă el, fără să-şi ridice privirea. 

— Îmi cer scuze, rosti Thomas. Mă numesc 
Thomas Knight. 

— Jim, răspunse celălalt, ridicând privirea şi 
salutându-l din cap. 

După accent, părea irlandez, sau poate 
scoțian. Continuă să răsfoiască printre hârtii, 

dându-le repede la o parte pe cele care i se păreau 
inutile, foarte concentrat. 

— Ed Knight a fost fratele meu, zise Thomas. 

Trecură câteva fracțiuni de secundă înainte ca 
bărbatul care îşi spunea Jim să încremenească. 
Apoi se îndreptă încet de spate şi scoase un oftat, 
surprins şi compătimitor. 

— Corect, zise el. Îmi cer scuze. Credeam... 

— Credeaţi că sunt un om al străzii, zise 
Thomas, descoperind el însuşi cu surprindere că 
zâmbeşte. 

— De vină e valiza, replică Jim, arătând cu 
capul spre bagajul ponosit al lui Thomas. Şi forţa 
obişnuinţei. 

— Nicio problemă, zise el, gândindu-se că în 
alte circumstanţe şi el l-ar fi putut socoti pe celălalt 
un om al străzii. Oricum, v-aţi comportat frumos. 
Şi dumneavoastră sunteţi...? 

— Jim, răspunse celălalt. Credeam că m-am 
prezentat. 

— Aşa e, replică Thomas. Voiam să spun, 
sunteți îngrijitorul, grădinarul, sau?... 

— Aţi văzut grădina? Pe aici nu există nici 
picior de grădinar, vă spun eu. Nu, sunt preotul 
paroh. Părintele Jim Gornall. Încântat să vă 
cunosc. Fratele dumitale a fost trimis să ne ajute. A 
fost un om bun. 

Un om bun. Nu rostise cuvântul „bun” ca şi 
cum s-ar fi referit la pietatea sau la simţul moral al 
lui Ed, ci ca un soldat care vorbeşte despre un 
camarad căzut în luptă. 

Thomas ezită o secundă prea mult, 
nevenindu-i să creadă că acest irlandez neîngrijit 
putea fi preot, dar Jim ridică din umeri fără să se 
simtă stingherit sau indignat. Nu-i păsa, iar 
Thomas reveni imediat la sentimente mai bune. 

— Mai vreţi ceai? 

— Ar fi minunat. 

— Din nou forţa obişnuinţei, zise irlandezul. 
Când e nevoie de căldură, de o urare de bun venit 

sau de o consolare, ceaiul constituie în general 
prima linie de atac. 

— Asta, dacă nu se trece la whisky mai întâi. 

— Exact, replică preotul, cu un zâmbet care îi 
lumină toată faţa. Viciul obligatoriu al catolicilor. 
Vreţi un păhărel? 

— E cam devreme pentru mine, răspunse 
Thomas, după care, dându-şi seama de minciuna 
rostită, adăugă: Cel puţin pe ziua de azi. 

— Destul de adevărat, replică preotul. Atunci, 
rămâne ceaiul. 

Băură din căni mari, ciobite, dar curate, de o 
parte şi alta a unei aeroterme pornite pe treapta cea 
mai de jos. 

— E complet inutilă, zise preotul, dar dacă o 
dau mai tare, se sting toate luminile din clădire. 

Thomas zâmbi. 

— Şi ce caută un preot irlandez în Chicago? 

— E mare lipsă de preoţi aici. M-a încântat 
ideea de a veni în America, aşa că am ales să ţin 
slujbe aici în loc s-o fac acasă. Asta s-a întâmplat 
cu multă vreme în urmă. Mă consider un soi de 
misionar. 

— Nu credeţi că în America sunt şi aşa prea 
multe religii? se miră Thomas. 

— De aceea era nevoie de un misionar. 

— Nu cred că înţeleg. 

— Lăsaţi-o baltă, ripostă preotul, ridicând din 
umeri. E o glumă. Îmi păreţi cunoscut. Ne-am mai 
întâlnit vreodată? 

— Nu cred. Oamenii spun că semăn cu Ed. 

— Poate că asta e. Deci, când vreţi să începeţi 
să sortaţi lucrurile lui Ed? Nu va dura mult, 
oricum. Nu sunt prea multe. 

— Cum e cu... locul în care a murit? se 
interesă Thomas. Nu mi-a povestit nimeni. Mi s-a 
spus că a murit în străinătate, dar nu şi unde 
anume. Făcu o pauză plină de înţelesuri. Presupun 
că ar fi trebuit să întreb mai multe, adăugă el cu 
voce slabă. 

Preotului i se lungi faţa. 

— Nu şi-a luat multe lucruri cu el, zise el. 
Nimic în afara unei valize. Sau poate două. 
Bunurile lui lumeşti, atâtea câte sunt, se află aici, 
şi tot ce nu veţi lua va intra în posesia ordinului. 

— Dar ce căuta acolo? întrebă Thomas. El nu 
era misionar, nu-l aşa? 

— Nu era, răspunse Jim. Spre deosebire de 
mine. A fost trimis aici pentru câteva luni. Eu sunt 
preot diocezan. El era iezuit — membru al 
Societăţii lui lisus. Într-un fel, mi-a fost 
„împrumutat” pentru o vreme, ca să mă ajute. 
Când lucrurile s-au calmat, a plecat. Îl aşteptam să 
se mai întoarcă o vreme aici, dar probabil că ar fi 
fost trimis în altă parte, până la sfârşitul anului. S-a 
auzit că urma să predea la Loyola. 

Thomas dădu din cap, dar ceva îi spunea că 
preotul era prudent, evaziv chiar, în ciuda 
volubilității afişate. Părea o persoană inteligentă, 
iar dacă înfăţişarea sa neîngrijită nu era 
intenționată, atunci cu siguranță avea darul de a 
stârni confuzie. 

— Deci, lucrurile lui Ed, zise Thomas. lau ce 
vreau şi las restul aici? 

Se părea o mare eroare şi o lipsă de respect. 

— Din câte înţeleg, nu sunteți atât un 
moştenitor, cât un executor testamentar, rosti 
preotul. lezuiţii depun jurământ de sărăcie, aşa că 
el nu a avut posesiuni aşa cum avem eu şi 
dumneavoastră. Vor trimite un avocat care să vă 
asiste. Din punct de vedere tehnic, totul aparţine 
ordinului, deşi eu unul sunt convins că vă vor 
respecta dorinţele, dacă există lucruri personale pe 
care veţi vrea să le păstraţi. 

— Nu cred că va fi cazul, replică Thomas, cu 
mai multă asprime decât ar fi vrut. 

Preotul dădu din cap şi Thomas îşi mută 
privirea. Nu avea chef să intre într-o conversaţie 
legată de motivele pentru care pierduse complet 
legătura cu singurul lui frate. 

— Atunci vizita dumneavoastră va fi scurtă, 
zise preotul, luând o gură de ceai şi privindu-şi 
oaspetele pe deasupra cănii. Dar puteţi rămâne aici 
peste noapte, dacă vreţi. 

— Nu e nevoie, răspunse Thomas. Locuiesc 
în oraş. 

— Ce înseamnă „nevoie”? Mi-ar prinde bine 
puţină companie. 

Thomas gândi repede. Nu avea niciun motiv 
să se grăbească să se întoarcă acasă şi, în plus, 1 se 
părea o provocare să zăbovească în spaţiul locuit 
înainte de fratele lui, să pătrundă în ceea ce fusese 
viaţa lui, chiar dacă numai pentru câteva momente. 

— Bine, acceptă el. Mulţumesc. 

— Puteţi dormi în camera lui Ed, spuse 
preotul. În capul scării, pe stânga. În seara asta 
joacă Illinois. Vă place baschetul? 

— Nu chiar. 

— Perfect, răspunse Jim. Nici mie. Putem 
comanda o pizza, câteva beri şi ne putem uita la 
toți lunganii ăia cum aleargă de colo-colo fără 
motiv. 

Generozitatea afişată îl luă pe Thomas prin 
surprindere, aşa că avu nevoie de câteva clipe ca în 
vocea lui să se regăsească încântarea şi 
recunoştinţa. 

— Ar fi excelent, zise el. Pot urca? 

— Desigur. Vă voi lăsa singur, dacă nu vă 
deranjează, rosti preotul. Eu am o şedinţă de 
îndrumare spirituală. 

Thomas râse. 

— Aşa ceva mi-ar fi şi mie de folos, zise el, 
pornind spre scară şi evitând privirea celuilalt. 

CAPITOLUL 3 


Camera lui Ed era mică şi tristă, mobilată 
sumar. Mobila era ieftină, veche şi pătată în urma 
anilor îndelungaţi de întrebuințare. În afară de 
câteva haine, în cameră se găseau doar cărți, hârtii, 
o mapă de piele legată cu benzi de cauciuc, un 
vechi radio cu tranzistori şi câteva cutii de pantofi 
pline cu diverse obiecte, toate depozitate la 
întâmplare pe un şir de rafturi confecționate din 
scânduri negeluite. Locul arăta mai puţin a cămin 
de preot decât ar fi arătat un dormitor comun din 
care locatarii ar fi fost evacuaţi în grabă. Pe perete 
se vedea un crucifix, dar altfel încăperea era 
complet lipsită de decoraţiuni, cu excepţia unui 
calendar Amnesty International. Aşa cum spusese 
Jim, aici nu se găsea nimic, sau în orice caz nimic 
de valoare. Cu excepţia timpului petrecut cu pizza 
şi meciul de baschet, Thomas nu avea de ce să 
piardă aici mai mult de o oră. Dacă ar fi ştiut, nici 
nu s-ar mai fi ostenit să vină. Acum trebuia să 
găsească o cale de a-şi omori timpul înainte de 
sosirea avocatului care urma să îndeplinească 
formaltățile legale. 

Se aşeză pe pat. Salteaua era subțire şi se 
simțeau arcurile rupte, care amenințau să rupă 
materialul pe dedesubt. 

„Doamne, ce loc infect 

Dădea o senzație de pustiire şi tristeţe 
nemărginită. Nu semăna deloc cu propria lui casă, 
îşi zise întristat. Asta alesese Ed, pe acest altar îşi 
închinase viaţa, sacrificând Dumnezeu ştie ce 
pentru a locui în această chilie austeră, cu un 
crucifix ieftin drept companie. Lui Thomas i se 
părea oarecum confortabil să considere viaţa dusă 
de Ed o evadare, o cale de a evita traiul cotidian 
ucigător de suflete, dar, stând aici acum, trebuia să 
admită că, dacă fratele lui ar fi gândit în astfel de 
termeni, ar fi fost cumplit de deziluzionat. Thomas 

bănuia însă că Ed ştiuse exact în ce anume se bagă 
şi, mai mult, de ce anume fuge. 

Luă una dintre cutii şi o goli cu atenţie pe pat. 
Părea să conţină în mare parte nimicuri (un cotor 
de bilet de la un meci, câteva fotografii neînrămate 
şi îngălbenite, o casetă audio prăfuită, un soi de 
medalion minuscul şi ciudat în formă de peşte, un 
vârf de creion), dar totul părea cumva pus la 
păstrare, adunat laolaltă ca şi cum odinioară ar fi 
avut valoare şi înţeles. Gândul îl deprimă. 

Când întoarse una dintre fotografii, 1 se tăie 
răsuflarea. Se uita la propriul lui chip, un chip 
zâmbitor şi încrezător, pe care Thomas îl căuta în 
oglindă de mai bine de şase ani. Lângă el se vedea 
fratele lui, îmbrăcat în costumul preoţesc — 
veşminte, guler, tot ce trebuia — dar arătând cumva 
la fel ca atunci când îl învățase cum să evalueze o 
minge în zbor sau care era cea mai bună revistă 
umoristică. lar lângă Ed era Kumi, cu părul lung şi 
negru strâns în coc, ca o japoneză. Rochia ei era 
aproape prea albă ca să fie imortalizată cum 
trebuie de aparatul foto. Cu toții străluceau de 
fericire, stând în grădina aflată la doar câţiva metri 
de locuinţa actuală a lui Thomas. Închise ochii, 
îngăduindu-şi să şi-o amintească aşa cum rareori o 
făcea, resimţind brusc absenţa ei, aşa cum o 
resimţise imediat după prima ei plecare. 

Poza era veche de aproape zece ani, dar ea 
plecase de mai bine de cinci. Pe Thomas îl izbi 
gândul că tocmai ziua nunţii sale însemnase 
începutul sfârşitului relației cu fratele lui. 
Întotdeauna fuseseră oarecum diferiţi, dar în acea 
ZI, evidenţa acestui fapt — dincolo de tot ceea ce 
urmase — reprezentase ultimul lor moment de 
armonie. Data următoare când se mai văzuse cu 
Ed, lucrurile ajunseseră deja departe. Ei trei n- 
aveau să mai reuşească niciodată să zâmbească la 
fel ca în acea poză. 

Când auzi pentru prima dată soneria, o 
ignoră, dar când o mai auzi de două ori, îi trecu 

prin minte că s-ar fi putut să fie singur în clădire. 
Apoi îşi aminti de avocatul care venea pentru ceea 
ce era numit, cu un termen de luat în râs, „averea” 
fratelui său. Parcurse repede holul îngust şi scara 
abruptă, oprindu-se doar pentru o fracțiune de 
secundă ca să se întrebe ce trebuia să facă dacă la 
uşă era un om lipsit de adăpost, aşa cum îl 
considerase Jim pe el, sau cineva aflat într-o criză 
spirituală acută. Deschise uşa şi se înfioră când 
vântul rece îl lovi în faţă. 

Omul de afară se dăduse câţiva paşi înapoi, ca 
şi cum ar fi vrut să caute semne de viaţă în interior 
prin ferestre. Îl privi pe Thomas câteva secunde 
fără să se mişte, ţinând într-o mână o servietă 
diplomat neagră, cealaltă fiind adânc înfiptă în 
buzunar. 

— Sunteţi Knight? întrebă el. 

— Da, răspunse Thomas, un pic deranjat de 
maniera brutală în care fusese abordat. Intraţi. 

— Parks, rosti omul. 

— Poftim? 

— Parks, repetă el. Ben Parks. 

Trecu pe lângă Thomas fără să-i întindă 
mâna. Avea probabil treizeci de ani, o faţă suptă 
încadrată de un păr cârlionţat, barbişon şi o privire 
dură, care nu se îndrepta spre Thomas. Omul purta 
o haină care părea veche şi mult prea mare pentru 
el. Nu arăta deloc a avocat. 

Thomas îl conduse în bucătăria sordidă. 

— Vreţi să mergeţi direct în camera lui sau... 

Expresia de pe chipul avocatului îi aminti de 
cea a lui Jim când îşi dăduse seama că Thomas nu 
căuta un adăpost. 

— Camera lui? 

— Îmi cer scuze, zise Thomas. Sunteţi 
avocatul care a venit pentru lucrurile lui Ed, nu-i 
aşa? 

— Ed? 

— Ed Knight, fratele meu. Preotul care a 
murit. 

Urmă o fracțiune de secundă de nesiguranță, 
după care privirea omului se lumină. Pentru câteva 
clipe tăcu, apoi atitudinea lui se schimbă şi se 
îmblânzi, astfel că păru brusc o altă persoană. 

— O, sunteţi fratele lui. Îmi pare atât de rău! 
De fapt, nu l-am cunoscut niciodată pe părintele 
Knight şi nu îl ştiam după prenume. Am presupus 
că sunteţi preot. 

Thomas râse auzind asta. 

— Nu, răspunse el. Fratele meu a moştenit 
gena spirituală. Sau pe cea catolică. De mine nu s- 
a prins. Aşadar, continuă el, punându-se repede în 
mişcare pentru cazul în care mărturisirea lui l-ar fi 
stânjenit pe avocat şi pentru că totul era, de fapt, 
doar bravadă, vreţi să vă uitaţi prin camera lui? 

— Desigur, zise avocatul. Ar fi foarte bine. 

Thomas o luă înainte. 

— Sunteţi de mult timp în oraş? întrebă 
Parks. 

— Locuiesc aici. În fine, în Evanston, în zona 
de case ieftine, adăugă Thomas fără un motiv 
anume. Am venit imediat ce am aflat. Am crezut 
că va trebui să stau aici câteva zile, dar Ed pare să 
fi avut atât de puţine lucruri — doar dacă nu aveţi 
dumneavoastră habar de bunuri despre care eu nu 
ştiu nimic — încât s-ar putea să nu fie nevoie de aşa 
ceva. Și fără îndoială că Mama Biserică se va 
asigura că totul este în ordine. 

— Aşa este, replică avocatul. 

Thomas deschise uşa cămăruţei care-i servise 
drept dormitor fratelui său. 

— Castelul Knight, rosti el. 

Avocatul rămase în cadrul uşii şi privi atent în 
jur fără să se mişte, ca şi cum s-ar fi temut să nu 
deranjeze o scenă a unei crime. 

— Nu cred că voi vrea să iau prea multe, zise 
Thomas. În afară de cazul că se va descoperi că 
avea un cont offshore de câteva milioane, cred că 
ordinul va primi tot ce i-a aparținut. 

— Cunoaşteţi multe despre viaţa fratelui 
dumneavoastră, despre vreun bun de care noi nu 
ştim? 

— Cred că maşina de afară a fost a lui, 
răspunse Thomas, deşi valorează în cel mai fericit 
caz câteva sute de dolari. Poate că aparține 
parohiei sau iezuiţilor. Probabil că avea o valiză 
sau două cu el. Nu ştiu. 

— Altceva? 

— Uitaţi ce e, zise Thomas, noi doi nu eram 
foarte apropiaţi. Nu ne puteam înghiţi reciproc din 
multe puncte de vedere. 

— Înţeleg. Îmi pare rău. 

— Nu caut compasiune. Spun doar că, dacă 
veţi discuta cu oamenii de aici, cu cei alături de 
care a lucrat, veți afla mult mai multe lucruri 
despre el decât dacă mă întrebaţi pe mine. Nu ştiu 
nimic despre fratele meu. 

Era furios şi ruşinat să admită asta, dar o 
spusese. Şi era adevărat. 

— Unde a murit? 

— Poftim? făcu Thomas. 

— Spuneaţi că avea o valiză sau două cu el. 
Era undeva în vacanţă? 

— Cam aşa ceva, zise Thomas, uitându-se pe 
fereastră. Nu ştiu exact. 

— ȘI nu ştiţi unde? 

Parks părea neîncrezător, ba chiar uşor iritat. 

— Nu, răspunse Thomas, simțindu-se umilit, 
ca un ratat. Undeva peste hotare. Îmi pare rău. 
Contează? 

Avocatul ezită câteva secunde, apoi zâmbi 
iarăși, cu o privire încrezătoare. 

— Cred că nu, zise el. 

— Vă supăraţi dacă vă las singur să vă 
ocupați de asta? N-aş face decât să vă stau în cale. 

— Nicio problemă. Dacă am nevoie de 
dumneavoastră, vă strig. 

Recunoscător, Thomas ieşi din cameră şi 
cobori la parter. 

x 


Thomas stătu la masa din bucătărie timp de 
douăzeci de minute, uitându-se în gol la cana lui 
ciobită şi dorindu-şi să găsească ceva cu care să 
umple tăcerea şi pe urmă să plece acasă. În 
definitiv, nimic din ce se afla acolo nu îl privea. Se 
aşteptase la aşa ceva. Dacă asta însemna sfârşitul, 
atunci era vorba de ceva amorf şi profund 
nesatisfăcător, deşi Thomas nu ştia prea bine ce 
altceva ar fi putut spera. Se ridică brusc de pe 
scaun, smulse un pix din interiorul hainei şi căută 
prin buzunare o bucată de hârtie pe care să scrie. 
Întinse un şerveţel pe tăblia mesei şi scrijeli repede 
un mesaj: 

„Jim, am plecat acasă. Nimic surprinzător, ai 
grijă ca lucrurile lui Ed să ajungă la oamenii şi la 
cauzele care au contat pentru el. Nu mă include pe 
mine în ele. Ştii mai bine ce ar fi vrut el. lartă-mă 
că nu rămân la meci. Mulţumesc, T.K.” 

Privi mesajul. Mergea. Un pic cam ieftin, un 
pic cam prea uşuratic, dar nu era momentul să se 
dea drept păzitorul fratelui său. Nu fusese aşa ceva 
de mai bine de şase ani; de ce ar fi pretins că e 
altfel acum? 

Tocmai se îndrepta spre uşa de la intrare când 
o auzi deschizându-se şi la el ajunseră voci de 
bărbați dinspre strada măturată de vânt: Jim şi 
altcineva. Thomas luă biletul şi îl băgă repede în 
buzunar, înainte ca preotul să intre în bucătărie. 

— Eşti bine, Thomas? întrebă Jim. El este 
părintele Bill Morretti. Ne-am întâlnit pe stradă. 

Celălalt bărbat avea peste şaizeci de ani şi era 
cocoşat, dar ochii lui erau plini de viaţă şi isteţi. 

— Îmi pare foarte rău pentru pierderea 
dumitale, zise omul, întinzând mâna. 

— Mulţumesc. 

— Vreţi să începem imediat? propuse Jim, 
uitându-se întrebător de la Thomas la celălalt 
bărbat, care îşi dădea jos paltonul greu şi vechi. 

— Ce să începem? se miră Thomas. 

— Îmi cer scuze, rosti Jim, zâmbind. Dânsul 
este avocatul care a venit să se ocupe de bunurile 
fratelui tău, împreună cu tine. 

Pentru câteva secunde, Thomas rămase 
încremenit. 

— Dacă dumneavoastră sunteţi avocatul, zise 
el, atunci cine e la etaj? 

CAPITOLUL 4 


Thomas reacționă primul. Dar, înainte de a 
parcurge jumătate dintre trepte, fu cuprins de o 
mânie inexplicabilă. Jim îl urma, cu avocatul 
urcând mai încet pe urmele lor. Ajuns la uşa 
camerei, Thomas răsuci clanţa şi îşi sprijini umărul 
de tocul uşii, dar aceasta nu se deschise. O 
secundă, avu impresia că aude mişcare din 
încăpere, după care începu să izbească în uşă cu 
toată forţa şi greutatea trupului, devenind extrem 
de furios. 

— Thomas, aşteaptă! exclamă Jim, apucându- 
| de braţ. Ar putea fi înarmat. Ar putea fi... 

Dar Thomas nu-l ascultă. Strânse din dinţi şi 
izbi iarăşi uşa. Cumva, în tot zgomotul provocat de 
eforturile lui, îl auzi pe Jim spunându-i avocatului 
să coboare şi să sune la poliție, apoi tocul crăpă şi 
uşa se deschise. 

Camera era goală şi fereastra deschisă. Dădu 
năvală înăuntru, cu Jim pe urmele lui, se prinse de 
pervazul ferestrei şi privi afară, dar nu zări nicio 
urmă de paşi în zăpada de jos. 

Totul se petrecu în câteva fracțiuni de 
secundă: mişcare în spatele lui, o bufnitură 
amortizată şi Jim se prăbuşi. Parks — dacă aşa se 
numea individul cu adevărat — se ascunsese în 
spatele uşii, aşteptându-i să intre. Odată ce îl 
doborâse pe Jim, făcu un pas ameninţător spre 
Thomas. 

— Stai aşa, zise el, ridicând braţele ca să se 
apere. Ce vrei? 

Dar omul nu spuse nimic. Îşi ridică braţul 
drept şi Thomas zări pumnul imens, asemănător 
unei bâte, ca şi cum individul purta o mănuşă 
grotesc de mare sau îşi înfăşurase ceva greu în 
jurul palmei. 

Thomas se dădu înapoi spre fereastră, până ce 
simţi pervazul cu partea din spate a coapselor. Îşi 

ridică pumnii şi îşi flexă picioarele, așteptând ca 
individul să vină spre el. Jim continua să zacă, 
nemişcat, pe podea. 

Parks îşi arătă acum cealaltă mână şi Thomas 
simţi cum i se ridică părul pe ceafă de spaimă, 
zărind ciudatul obiect pe care îl ţinea. Era ceva ce 
semăna cu o sabie scurtă — avea sub treizeci de 
centimetri — cu lama în formă de frunză, cu un vârf 
lung care părea foarte periculos; arma unui 
psihopat sau a unui sectant. Thomas ezită, neştiind 
încotro să o apuce. 

— Nu trebuie să ajungem la aşa ceva, rosti el, 
cu o voce nesigură. 

— Au contraire, replică individul, cu un 
zâmbet sardonic. 

Făcu un pas înainte şi îndreptă sabia într-un 
arc larg către faţa lui Thomas. 

El reacţionă instinctiv, dându-se înapoi şi 
apărându-se de lamă cu braţul stâng, izbind în 
acelaşi timp sălbatic cu pumnul drept. Simţi arsura 
oţelului rece în palmă. Era o durere atât de ascuţită 
şi de neaşteptată, încât avu nevoie de o clipă ca să 
se asigure că reuşise să prindă latul lamei şi nu 
tăişul ei. Parks se răsuci cu umărul spre el, ferindu- 
se de pumnul lui, moment în care îşi ridică braţul 
drept şi îl lovi pe Thomas în partea dreaptă a 
capului. În jurul pumnului nu avea înfăşurată nicio 
mănuşă sau altceva din material textil. Era ceva 
greu şi rigid ca fierul, care îl expedie pe Thomas la 
podea de parcă i-ar fi retezat picioarele. Câteva 
secunde, Thomas pătrunse în lumea beznei şi, 
chiar dacă îşi dădu seama că plonjează în abis, 
realiză că nu poate face nimic împotriva acestui 
lucru. 

Se prăbuşi aproape fără să scoată un sunet. 
Deşi nu îşi pierdu total conştienţa, fu pentru câteva 
clipe atât de dezorientat, încât nu reuşi să facă 
nicio mişcare. Sesiză vag cum Parks trece peste el, 
se caţără pe pervazul ferestrei şi se face nevăzut, 
fără ca el să-l poată împiedica. 

Chiar şi după ce începu să-şi revină, Thomas 
rămase unde era, pipăindu-şi locul unde fusese 
lovit. Abia după aceea se încumetă să se ridice în 
şezut. La câţiva paşi de el, Jim gemu. 

— A ieşit bine până la urmă, zise Thomas. 

— Ce dracu” a fost chestia aia? 

— Sabia? 

— Sabia? Ce sabie? făcu Jim. N-am văzut 
nicio sabie. 

— Cred că tu erai deja la pământ, rosti 
Thomas, sprijinindu-se cu spatele de perete. 

— Dar nici tu nu te-ai descurcat prea bine, 
Rocky, constată Jim. Pe focul iadului, cu ce m-a 
lovit? 

— Cu acelaşi lucru cu care m-a lovit şi pe 
mine, răspunse Thomas. Era ca o mănuşă din 
metal. Ceva între o mănuşă de box şi cel mai mare 
box metalic din lume. Eşti bine? 

— Cred că da. Tu? 

Thomas se ridică încet, încuviinţând abia 
după ce ajunse în poziţie verticală şi constată că nu 
se prăbuşeşte din nou la podea. 

— Chestia aia îmi putea sparge ţeasta, zise el. 
Prefer să nu mă gândesc ce ar fi făcut cu sabia. 

Jim îşi freca tâmpla stângă. Se vedea o dâră 
subțire de sânge acolo unde obiectul metalic 
zgâriase pielea capului, dar asta nu se compara nici 
pe departe cu cucuiul care începea să se ridice în 
acel loc. 

— Ţi-am zis să aştepţi, rosti el. Ar putea fi 
înarmat, ţi-am zis. Dar tu, nu! În colţul roşu îl 
avem în această seară pe Thomas Knight, venit 
tocmai din Ţara Idioţilor. 

— Mersi, replică Thomas. Îmi cer scuze. 

Se întoarse şi privi pe fereastră către locul 
unde urmele de paşi în zăpada de pe acoperişul 
verandei se amestecau la margine. Se aplecă să 
vadă şi strada, dar intrusul dispăruse. Nici măcar 
nu îşi putea da seama încotro se îndreptau urmele. 

„La dracu'!” 

Nu-şi dădea seama de ce era atât de furios. 
Stând aşa aplecat peste pervaz, în frig, furia păru 
să-l părăsească treptat, lăsând în urmă doar un 
sentiment de stupiditate şi ineficiență. Înjură 
printre dinţi şi se întoarse spre Jim, care acum 
stătea întins pe pat, continuând să îşi maseze 
tâmplele. Între timp apăruse şi avocatul în cadrul 
UŞII. 

— E totul în regulă? se interesă el. 

Thomas îi aruncă o privire ucigaşă. 

— E foarte bine, răspunse Jim sarcastic. 

— Căuta ceva, zise Thomas, aşezându-se 
lângă Jim pe marginea patului şi studiind 
„măcelul” din încăpere: hârtiile erau răvăşite, 
cărțile fuseseră rupte: cele câteva lucruri ale 
fratelui său fuseseră distruse fără urmă de 
remuşcare sau de respect. 

— M-a întrebat dacă sunt Knight, continuă el, 
încercând să-şi amintească. Am presupus că se 
referă la mine, dar cred că era vorba de fratele 
meu. A spus că îl cheamă Parks şi am presupus că 
era avocatul, dar cred că... Nu sunt sigur. Nu-l 
cunoştea personal pe Ed, cred că a venit special ca 
să îl vadă. Mai cred, adăugă Thomas, agasat de 
ideea care îi venise, că habar n-avea că fratele meu 
a murit. 

Jim se încruntă. 

— Nu ştiu ce să cred despre toată povestea 
asta, rosti el, masându-şi capul. 

— Nici eu, recunoscu Thomas. 

— Lipseşte ceva? întrebă Jim, ridicând una 
dintre cărțile rupte şi uitându-se la ea. 

— Habar n-am. Cu excepţia hârtulor, nu prea 
era nimic de furat de aici, şi oricum n-am de unde 
să ştiu dacă a dispărut vreuna. 

Se întinse, îndreptă o cutie răsturnată şi zări 
poza de la nuntă zăcând acolo, uşor înclinată. 

— Staţi aşa, rosti el. Lipseşte ceva. Un peşte 
mic din argint. Ştiţi la ce mă refer? 

Jim clătină din cap. 

— Poliția trimite un echipaj încoace, anunță 
avocatul. Au spus să nu atingem nimic. 

— M-a întrebat unde a murit Ed, rosti 
Thomas, pe jumătate pentru el însuşi. I-am spus că 
nu ştiu. Nu mi-a plăcut deloc chestia asta... Mă 
refer la faptul că nu am ştiut. Cred că individul 
chiar voia să afle. Nu sunt sigur de ce voia asta, 
dar... 

— Nici eu nu ştiu unde s-a întâmplat, zise 
Jim. Undeva în Orientul Îndepărtat. A fost în Italia, 
apoi s-a dus în Japonia, dar nu cred că a murit 
acolo. 

— Japonia? tresări Thomas. 

Îl inundă un şuvoi de sentimente amestecate, 
la fel cum se întâmpla de fiecare dată când 
menţiona cineva Japonia. Ca şi cum ar fi fost lovit 
din nou cu boxul, deşi totul devenise un soi de 
amorţeală rece, îngemănată cu groază. Ca şi cum 
s-ar fi trezit din somn ştiind că se întâmplase ceva 
teribil cu o zi înainte, dar fără să fie capabil să-şi 
amintească despre ce era vorba. 

— Ce căuta în Japonia? 

— Habar n-am, răspunse Jim. Am putea cere 
informaţii de la ordin. Adică de la iezuiţi. 

Thomas se uită la el, apoi dădu încet din cap, 
ceea ce îi provocă o durere cumplită. 

CAPITOLUL 5 


— A spus că se numeşte Parks, zise Thomas, 
pentru a doua oară în tot atâtea minute. 

— Şi peştele ăsta de argint e singurul lucru 
despre care sunteţi sigur că lipseşte? 

Polițistul, care se prezentase ca ofiţerul 
Campbell, părea plictisit, ca şi cum fusese trimis la 
vânătoare de cai verzi pe pereţi. Acum, că furia 
inițială i se diminuase, Thomas îşi dădea seama că 
nu-l putea învinovăţi prea mult. 

— Da. Nu am avut timp să cercetez hârtule 
înainte de sosirea lui... 

— Credeţi că obiectul era de valoare? 

— Probabil că nu. Presupun că depinde din ce 
anume era confecţionat. Dacă era din argint masiv, 
putea valora câteva sute de dolari. 

— Aţi putea descrie peştele, domnule? întrebă 
polițistul, oftând şi scriind ceva într-un carneţel, cu 
un pix negru. 

— Lung cam de zece centimetri, cu o formă 
destul de caraghioasă, solzu bine reliefați... Nu 
ştiu ce altceva v-aş mai putea spune. 

— Formă caraghioasă? repetă Campbell. 

— Bănutesc că avea o problemă de finisaj. O 
coadă lată. Aripioare mari, cu aspect de lucru de 
mântuială. 

— Şi era un peşte-bibelou ori, ştiţi 
dumneavoastră, un recipient sau ceva de genul 
ăsta? Se deschidea? 

— Nu ştiu. 

— Credeţi că era vreun simbol, sau ceva 
asemănător? Pentru că fratele dumneavoastră era 
preot? 

— Simbol? se miră Thomas. La ce vă 
referiți? 

— Ştiţi dumneavoastră, ca peştii ăia metalici 
pe care unii şi-i prind pe maşină. Peștele Iisus. 

Polițistul schiţă un astfel de obiect pe hârtie, 
ca o linie care făcea o buclă pentru a forma un 
corp în formă de frunză şi o coadă lată. Thomas se 
gândi puţin. Desenul îi amintea de o bandă Mobius 
sau de o parte a unei elice duble. 

— Nu ştiu, răspunse el cu sinceritate. Nu m- 
am gândit la asta. Părea diferit. Mai realist. 

— Vom ţine sub observaţie magazinele locale 
de suvenire, zise polițistul. Şi spuneți că avea o 
sabie? Ca, ştiţi dumneavoastră, Robin Hood sau 
unul dintre personajele acelea din Lordul Inelelor? 
Adică o sabie-sabie? 

— O sabie scurtă, da, răspunse Thomas. Ca o 
sabie de legionar roman, dacă asta vă spune ceva. 

— Nu. Şi v-a lovit cu ea? 

— Nu, cu mănuşa aia ca o bâtă pe care o 
purta. Din metal. Cântărea o tonă. 

— Ciudat, zise polițistul. 

— Aşa mi-am spus şi eu, replică Thomas, 
care se aşteptase la ceva mai mult de la omul legii. 

— A mai fost şi altceva? Avem de-a face şi cu 
un cal sau ceva asemănător? 

— Nu, răspunse Thomas, zâmbind fără să 
vrea. 

— Sunteţi sigur? 

— Cred că aş fi observat, mai ales că totul s-a 
petrecut la etaj. 

— Şi totuşi, replică polițistul. Haideţi să 
privim partea pozitivă a lucrurilor. Dacă ar fi avut 
intenţii serioase — adică dacă ar fi fost un hoţ 
adevărat,  înţelegeți? — v-ar fi împuşcat. 
Dumneavoastră abia dacă aţi fost atins cu o 
mănuşă, înţelegeţi? Partea pozitivă. 

— Întregul episod m-a adus la extaz, replică 
Thomas. 

— Bine, rosti polițistul, zâmbind şi lăsând 
carneţelul deoparte. Dacă îl mai vedeţi, sunaţi-ne. 
Altfel, o să întreb prin Jur, dar... 

Ridică din umeri. 

— N-ar trebui să-mi fac prea multe speranţe, 
completă Thomas. 

— Doar dacă nu aveţi vreo legătură cu un 
făcător de minuni. 

— Mulţumesc, replică Thomas, zâmbind 
iarăşi. Ajutorul dumneavoastră a fost nepreţuit. 

— E datoria mea, domnule. 

Pe drumul spre ieşire se întâlniră cu Jim, care 
căra o cutie cu dosare. Thomas îl prezentă. 

— Jim, dumnealui este ofiţerul Campbell. 

Jim dădu grăbit din cap şi privi în altă parte, 
dar polițistul se uită fix la el, cu o privire din care 
plictiseala de până atunci se evaporase. 

— Salut din nou, părinte, rosti el. 

— Vă cunoaşteţi? se miră Thomas. 

Jim continua să privească oriunde, numai în 
direcția omului legii nu. 

— O, ne leagă multe, zise Campbell. Nu-i 
aşa, părinte? 

Jim nu răspunse şi polițistul plecă fără să mai 
spună nimic. 

CAPITOLUL 6 


Omul cunoscut ca Spărgătorul de sigilii puse 
receptorul în furcă şi se gândi câteva clipe. 

Se presupunea că totul se terminase. Se 
presupunea că totul luase sfârşit odată cu moartea 
preotului, dar oricât încercase Război ca raportul 
lui să pară neutru, ca relatarea unei banalităţi, nu 
reuşise să-şi ascundă stânjeneala din voce. 

Preotul avea un frate. 

Știuseră asta şi înainte. Evident că ştiuseră. 
Doar că nu păruse important până acum. „ŞI nici 
acum nu pare important”, îşi zise el. lar dacă 
devenea important, dacă acest frate al nefericitului 
preot devenea o ameninţare, atunci Spărgătorul de 
sigilii trebuia să se mişte, şi încă rapid. 

Cu preotul amânase rezolvarea problemei, 
presupunând că aceasta se va soluţiona de la sine 
odată cu trecerea timpului, dar omul se dovedise 
insistent şi încăpățânat. Nu trebuia să aştepte ca 
fratele lui să se transforme într-o ameninţare. 
Înainte ca individul să devină iritant, Spărgătorul 
de sigilii avea să-l zdrobească exact ca pe un 
vierme ce era. 

„Nu se pune problema resurselor”, îşi zise el, 
schițând un zâmbet în colţul gurii. Dispunea de 
contacte, de bani şi de forţa necesară pentru a 
obţine tot felul de lucruri. Totodată, avea şi voinţă, 
iar aşa ceva îi înspăimânta pe inamici, sau ar fi 
avut darul să-i înspăimânte, dacă ei ar fi ştiut cine 
e el. Spărgătorul de sigilii era imposibil de văzut. 
Era capabil să strângă mâna celui mai disprețuit 
inamic fără ca acesta să-şi dea seama cine e. lar 
când venea vremea acţiunii, Spărgătorul de sigilii 
se afla în cealaltă parte a globului, în vreme ce 
oamenii lui atacau. 

Cavalerii lui, aşa cum le spunea el, toți patru 
hotărâți să-i îndeplinească ordinele, erau gata se 
declanşeze orice fel de apocalips pe care 

Spărgătorul de sigilii îl socotea adecvat. Îi alesese 
personal, pentru talentele lor speciale. 

Război, generalul lui, era un soldat priceput, 
care îşi putea conduce trupele de asalt pe orice 
teren de luptă. 

Molimă, spionul lui, era cel care împrăştia 
boala prin disimulări şi minciuni. 

Foamete, organizatorul lui personal de 
spectacole de groază, era cel care răspândea 
oroarea pe oriunde trecea. 

Moarte, asul lui din mânecă, era măsura 
puterii lui aproape nelimitate. 

Oare ce nu putea face el cu o asemenea 
cavalerie sub comandă? 

„Nu se va ajunge la asta”, îşi zise. Dar dacă s- 
ar fi ajuns, de această dată nu aveau să mai existe 
ezitări. Deocamdată trebuia doar să-i alerteze, dar 
dacă va fi nevoit să-i dezlănţuie pe toţi patru, n- 
avea să ezite. 

Spărgătorul de sigilii se gândi la cele două 
cuvinte pe care le scrisese în timpul conversaţiei 
cu Război: 

Thomas Knight. 

Privi numele omului care acum răscolea inutil 
ceea ce rămăsese în urma vieţii fratelui său şi, în 
vreme ce forma numărul de telefon al primului 
cavaler, simţi aproape că-i pare rău pentru 
nefericit. 

CAPITOLUL 7 


Thomas şedea lângă căminul minuscul din 
salonul liliputan, ascultând vorbele unsuroase ale 
secretarului iezuit.  Răbdarea începea să-l 
părăsească. 

— Ne pare rău pentru pierderea dumitale. 
Părintele Knight a fost apreciat şi respectat... 

— Dar ce s-a întâmplat cu el? întrebă 
Thomas. 

Nu avea chef să asculte detalii din viaţa 
fratelui său în acel moment. l-ar fi intensificat 
sentimentele contradictorii. 

— Păi, nu ştim prea bine, rosti vocea, 
alegându-şi cu grijă cuvintele. 

— Ce naiba mai înseamnă şi asta? 

Vorbise încet, dar îşi dădu seama că preotul 
de la celălalt capăt al firului considerase replica lui 
o ofensă. 

— Exact asta, răspunse secretarul. Am fost 
înştiințaţi de moartea fratelui dumitale de 
ambasada americană din Manila, dar nu ştim de ce 
se afla acolo sau ce făcea în acel loc. 

— Manila? se miră Thomas. Jim se întoarse 
spre el, cu o expresie de nedumerire. În Filipine? 

— Corect. 

— Credeam că se afla în Japonia, zise 
Thomas, resimţind aceeaşi ezitare de a pronunţa 
vreun cuvânt legat de acea ţară. 

— ŞI noi, replică secretarul, iar Thomas crezu 
că percepe o schimbare în vocea individului. 
Stinghereală? Nesiguranţă? Chiar a fost acolo, 
pentru o vreme. Dar se pare că a plecat în Filipine, 
unde a şi murit. 

— Şi cum a murit? 

— Credem că într-un accident de circulație. 

— Credeţi? 

— Repet, replică preotul cu răbdare, nu 
dispun de toate amănuntele. Va trebui să vă duceți 

la ministerul de externe pentru a afla mai multe, 
sau direct la ambasada statului Filipine. 

— Corect. Mulţumesc. 

Închise telefonul înainte ca preotul să-i mai 
țină un nou discurs despre pietate şi dreapta- 
credință. 

— De ce am sentimentul că nu mi se spune 
toată povestea? întrebă el. Se uita la telefon, dar 
imediat ce rosti cuvintele, îşi întoarse privirea către 
Jim. Preotul se uită în jos. Cum se face că îl 
cunoşti pe polițist? 

— Fi, ştii tu, răspunse Jim, cu un gest de 
lehamite. Cartierul e mic. Într-un fel, avem slujbe 
asemănătoare. 

— Nu părea să te placă prea mult. 

— Uneori, oamenii pe care cei ca el vor să-i 
închidă sunt cei pe care oamenii de genul lui Ed şi 
al meu încearcă să... Care e cuvântul? 

— Să-i mântuiască? 

— Să-i protejeze. Să-i adăpostească, răspunse 
Jim. Cam aşa ceva. În principal, e vorba de copii. 

Thomas dădu din cap, continuând să simtă că 
e dus de nas. 

— Spuneai că a fost în Italia înainte de 
Japonia? întrebă el. 

— La o casă parohială din Napoli. S-a întors 
pentru câteva zile, înainte de a pleca spre Japonia. 
Uite. 

Luă o carte poştală de pe şemineu şi suflă 
praful de pe ea. Vederea prezenta un colaj de statui 
şi mozaicuri de la un sit arheologic, imprimat pe 
fundalul unui munte conic şi al cerului albastru: 
Pompeii, conform înscrisului de pe spate. Alături 
stătea scris, cu cerneală albastră: „De Profundis! 
Salutăni, Ed.” 

— De Profundis? se miră Thomas, studiind 
mozaicul. 

— Psalmul 130 şi o veche rugăciune catolică, 
explică Jim. Din adâncuri. Este o declarație de 
credinţă în faţa disperării. „Din adâncuri strig către 

tine, o, Doamne; auzi-mi glasul. Pleacă-ţi urechea 
către glasul implorării mele. Dacă Tu, Doamne, ai 
pune la inimă păcatul, cine ar supravieţui? Dar la 
Tine găsesc mila şi iertarea de păcate.” 

— Mi se pare ciudat să scrii aşa ceva pe o 
carte poştală, zise Thomas. 

— Eu am luat-o ca pe o glumă, răspunse Jim. 
Vocea disperării care răsună din acel loc frumos şi 
fascinant. 

— Prin comparaţie cu ce e aici. 

— Ed era în elementul lui, fu de acord Jim, 
zâmbind. 

În acea clipă sună soneria. 

— Scuză-mă, zise preotul. Ar fi bine să 
răspund. 

După ce Jim părăsi încăperea, Thomas duse 
mâna în buzunar şi descoperi biletul pe care îl 
scrisese mai devreme. Îl scoase, îl citi, apoi îl 
mototoli şi îl aruncă în coşul de gunoi de lângă 
uşă. Nu avea de gând să plece încă. 

Stătea în picioare când Jim reveni în încăpere. 
Pe chipul lui se putea citi o expresie de nedumerire 
şi întristare, care nu fusese acolo înainte. 

— Ce s-a întâmplat? Cine e? 

— Te caută pe tine, răspunse Jim, cu o voce 
nefiresc de scăzută, aproape ca o şoaptă. 

— Pe mine? Cine? 

La întrebare îi răspunseră doi bărbați în 
costume închise la culoare, care intrară în încăpere 
în urma lui Jim. Unul îi arătă o insignă. 

— Domnul Thomas Knight? întrebă el. 

Încuviinţă, simțind că Jim aproape intrase în 
panică. 

— Suntem de la Departamentul Securităţii 
Naţionale. Vrem să vă punem câteva întrebări 
despre fratele dumneavoastră. 

CAPITOLUL 8 


Ziua devenea tot mai ciudată. Emoţional 
vorbind, Thomas trecuse de la şocul veştii legate 
de moartea fratelui său, prin ciudata situaţie de a se 
confrunta cu resturile propriei vieţi, la furia şi 
umilința bătăii cu individul care îşi spusese Parks. 
Acum era mai dezorientat, mai defensiv şi mai 
ultragiat, dar şi speriat. 

— Nu te joci cu terorismul, zise Jim după 
plecarea celor doi. S-a terminat cu asta. 

Avea dreptate. În trecutul nu prea îndepărtat, 
dacă ar fi spus ce îl întrebaseră cei doi s-ar fi trezit 
subiectul multor râsete sardonice, dar acum 
lucrurile se schimbaseră radical, căci întreaga ţară 
tresărea dacă cineva uita vreo valiză într-un loc 
public. Thomas mormăi iritat şi exasperat de 
nebunia întregii poveşti, dar în fapt era de-a 
dreptul alarmat. 

Cei doi aveau peste cincizeci de ani, erau 
îmbrăcaţi sobru şi părea foarte atenţi la ceea ce fac. 
Unul dintre ei, un tip cu ochi înguşti care se 
prezentase cu numele Kaplan, păruse încordat, 
privind mereu în jur, de parcă era un arc 
comprimat, atât fizic, cât şi mental. Celălalt 
susținuse întreaga discuţie. Se numea Matthew 
Palfrey şi zâmbea tot timpul, ca şi cum ar fi vrut să 
emane siguranță, deşi rezultatul era adesea exact 
opus. Poate că ăsta era şi scopul acelui zâmbet 
permanent. 

ÎI întrebaseră despre „simpatiile” fratelui său 
şi dacă înclinațiile lui religioase îl făcuseră 
vreodată să intre în contact cu lideri religioşi din 
afara catolicismului. ÎI întrebaseră dacă Ed avusese 
prieteni sau asociaţi de origine arabă şi dacă ţinea 
în dormitor vreun exemplar din Coran. Îl 
întrebaseră dacă avusese acces la sume mari de 
bani sau beneficiase de instruire în mânuirea 
armelor, o întrebare atât de bizară, încât în orice 

alte circumstanţe Thomas ar fi izbucnit în râs. Îl 
întrebaseră cât de multe ştia Thomas despre ceea 
ce făcuse fratele lui în ultimele şase luni şi dacă 
primise scrisori sau mesaje electronice de la el, 
precum şi dacă Ed nu suferise cumva ceea ce ei 
numeau „o criză de credinţă”. Thomas îşi amintise 
expresia De Profundis de pe cartea poştală, nuanţa 
de disperare a mesajului, dar se mulțumise să 
clatine din cap. 

După care, extrem de politicoşi şi spunându-i 
mereu „domnule”, în maniera oficială tipică celor 
care vor să dea mereu impresia că sunt la cârma 
jocului, începuseră cu întrebările despre el. La un 
moment dat făcuseră observaţia că are un trecut de 
„opinii disidente” şi „credinţe  anticulturale”. 
Fusese vreodată abordat de cei care susțineau 
soluțiile violente pentru rezolvarea problemelor 
care îl preocupau şi pe el? Fusese vreodată în 
Orientul Mijlociu? Avea legături cu oameni care 
fuseseră acolo? 

Întreaga întâlnire păruse suprarealistă, şi de 
câteva ori Thomas îşi dorise — din nou — să râdă, 
dar o altă parte a lui ar fi vrut să se facă ghem până 
la plecarea indivizilor, deşi habar n-avea dacă asta 
se întâmpla deoarece se temea pentru el însuşi sau 
pentru ceea ce făcuse, poate, fratele lui. 

„Doar că era imposibil ca Ed să fi avut 
vreodată de-a face cu teroriștii. În niciun caz.” 

Oare chiar era convins de asta? Ştia ceva 
sigur despre fratele lui şi despre ce făcuse el în 
ultimii şase ani? 

Singurul moment în care râsese fusese acela 
în care bărbaţii se ridicaseră să plece, iar el, dintr- 
un sentiment artificial de sfidare, ceruse să afle ce 
însemnase tot acel interogatoriu absurd. 

— Îmi pare rău, domnule, zisese Kaplan. 
Această informaţie este secretă. 

Şi nici atunci râsul lui Thomas nu devenise 
firesc, pentru că simţise că ar fi trebuit cu adevărat 
să înceapă să-i fie frică dacă lumea intrase pe 

tărâmul unor astfel de clișee comportamentale 
precum cele exprimate de cei doi indivizi. 

— Cum a murit fratele meu? ceruse el să afle. 

— Ancheta este încă în plină desfăşurare. 

— Deci nu vreţi să-mi spuneţi nimic? 

— Nu avem acceptul de a intra în astfel de 
detalii deocamdată, rostise Palfrey, cel cu zâmbetul 
permanent pe chip. 

— Aş afla mai multe dacă aş zbura până la 
Manila? 

Începuse să fie impertinent, testând limitele 
răbdării lor, deşi era în acelaşi timp conştient că nu 
mai avea slujbă, aşa că un drum până în Filipine 
era puţin probabil, dacă nu de-a dreptul imposibil. 
Avusese impresia că urmase o foarte scurtă ezitare 
înainte de a primi un răspuns din partea lui Palfrey. 

— Nu vă vor lăsa să intraţi în ţară. 

Thomas făcuse ochii mari. 

— Şi chiar dacă v-ar lăsa, continuase celălalt, 
cu o expresie imposibil de descifrat, v-am aresta în 
clipa în care v-aţi întoarce. 

— În plus, domnule, spusese Palfrey, vă 
sfătuiesc să nu discutaţi cu nimeni despre această 
chestiune. Ancheta este în plină desfăşurare. 

Nu-i spuseseră ce anume — sau cine — era 
investigat. 

CAPITOLUL 9 


Thomas vorbi o jumătate de oră la telefon cu 
Departamentul de Stat şi petrecu alte zece minute 
încercând, fără succes, să dea de ambasadorul 
american la Manila. Nu reuşi să afle nimic. Fratele 
lui murise în Filipine, dar nimeni nu-i spusese cum 
murise sau ce căutase acolo. Thomas habar n-avea 
dacă indivizii ştiau ce se întâmplase sau nu şi le 
sesizase  ezitările, chiar dacă un asemenea 
comportament putea fi socotit normal atunci când 
aveai de-a face cu rude îndurerate ale unui om 
mort. Simţi cum îi creşte nivelul de iritare pe 
măsură ce era pasat de la un individ la altul, dar 
instinctiv ştia că încercările de acest gen nu aveau 
să-l ducă nicăieri. Era lăsat cu ochii în soare de 
persoane care nu se intimidau de ceea ce spunea el. 
În cele din urmă, mulţumi pentru timpul acordat şi 
puse receptorul în furcă. 

— Nimic? întrebă Jim. 

Thomas clătină din cap. 

— Nu pricep, zise el. Sunt pasat de colo-colo. 

— Presupun că nu cunoşti niciun politician, 
ambasador sau oficial din Departamentul de Stat, 
nu-i aşa? 

Thomas se întoarse spre el atât de repede şi 
cu o privire atât de furioasă, încât Jim se sperie. 

— Ce e? se miră preotul. Voiam doar să 
spun... 

— Ştiu, replică Thomas, revenindu-şi repede. 
Las-o baltă. Credeam că... 

Ridică din umeri, după care, observând 
expresia şocată de pe chipul preotului, zâmbi. 

— Soţia mea, sau mai degrabă fosta mea 
soţie, lucrează pentru Departamentul de Stat, zise 
el, uşor stingherit. Dar nu la nivelurile superioare 
ŞI noi doi nu vorbim, aşa că... 

Jim se relaxă vizibil. 

— Nu vrei s-o suni în legătură cu problema 
asta? 

— Nu, răspunse Thomas. 

Acum nu mai zâmbea şi Jim îşi dădu seama 
că nu e cazul să forţeze nota. 

— Dar ce zici de Devlin? propuse Jim. 

— Cine? 

— Devlin, repetă Jim, ca şi cum ar fi trebuit 
să fie evident. Senatorul Zacharias Devlin; fratele 
tău îl cunoştea. 

— Senatorul Devlin? se miră Thomas. 
Republicanul care promovează valorile familiei şi 
care susţine introducerea rugăciunilor în şcoli? Ed 
îl cunoştea? 

— S-a întâlnit cu el de câteva ori. 

— Nu pari impresionat. 

— Crezi că ar trebui să fiu? 

— Eşti preot, replică Thomas, revenindu-i 
zâmbetul pe chip. 

— Şi ce dacă? 

— Nimic. Doar că mi-am imaginat că voi, 
clericii, aţi avea mai multe în comun cu un astfel 
de tip. 

Jim îl privi fix. 

— Se pare că m-ai confundat cu Pat 
Robertson, zise el. 

— Greşeala mea, replică Thomas, ridicând 
din umeri. 

— Nu-ţi prea plac preoţii, nu-i aşa? 

— În general, nu. 

— Evident, persoanele de faţă se exclud, zise 
Jim. 

— Evident. 

Cei doi se priviră intens şi pentru o clipă 
situația ameninţă să devină neplăcută. 

— A fost o zi grea, rosti Jim. Pentru amândoi. 

Nu se referea atât la urmările morţii lui Ed, ci 
la faptul în sine, iar Thomas, care nu voia să pară 
ostil, se mulțumi să dea din cap şi să ofteze, 
întrebându-se de ce nu-l putea plânge pur şi simplu 

pe fratele lui, aşa cum ar fi procedat orice persoană 
normală. 

— Eu aş bea ceva, zise Jim. Tu? 

— Desigur, ce mama naibii... 

Preotul scoase o sticlă de Bushmills dintr-un 
dulap de bucătărie şi turnă două degete generoase 
pe fundul unor căni mari. 

— Nu avem pahare de cristal, rosti el, 
întinzând una dintre căni. Mi-ar plăcea să dau vina 
pe jurământul de sărăcie al iezuiţilor, dar noi luăm 
ceea ce ni se dă. Iar în zilele noastre nu ni se dau 
prea multe. 

— O, să ciocnim deci pentru zilele bune ale 
Sfântului Imperiu Roman, zise Thomas, atunci 
când un act de caritate însemna... 

— Daţi-ne nouă banii voştri, completă Jim 
fraza, zâmbind. Uită-te acum la noi. Cunosc chiar 
ŞI surori carmelite care dispun de lucruri mai bune. 

Thomas rânji şi luă o gură de whisky 
irlandez. Era cald şi cu gust de fum: o licoare 
familiară pentru el, la fel de familiară precum 
copilăria şi conflictul în viaţă. 

— E bun, rosti el, ca şi cum nu mai băuse aşa 
ceva până atunci. 

— Hai să vedem cât de rău le merge băieţilor 
din Illinois, zise Jim, îndreptând telecomanda spre 
televizor. 

— Cum se face că Ed îl cunoştea pe Devlin? 
întrebă Thomas. 

— Nu ştiu sigur. S-a întâlnit cu el imediat 
după ce s-a întors din Italia. Dar nu atunci a fost 
prima dată. 

— ŞI când s-a întors? 

— Cam cu două luni în urmă. lezuiţii au o 
casă a lor în Napoli şi el s-a dus acolo pentru 
câteva săptămâni după ce a dat o mână de ajutor 
aici. Lucra la o carte despre simbolurile 
creştinismului timpuriu. Habar n-am de ce era 
interesat Devlin de el. 

— ÎI ştiai pe Ed dinainte de a veni să 
muncească aici? 

— Nu prea bine. Ne întâlnisem de câteva ori 
pe la conferințe şi pe la diverse evenimente 
organizate de dioceză, dar e uluitor cât de 
individualişti pot fi preoţii, mai ales când unul 
aparține unei dioceze considerate de rang inferior, 
ca subsemnatul, iar celălalt face parte din rândurile 
trupelor de asalt papale. 

Trupele de asalt papale. Era o glumă veche, 
iar Thomas îşi amintea că Ed o folosea adesea în 
zilele când ei doi vorbeau unul cu altul. Nu era 
foarte amuzantă şi niciodată nu fusese prea clară. 
lezuiţii nu depuneau doar jurământ de sărăcie, ci şi 
unul de supunere faţă de papă. Thomas presupunea 
că pe vremuri asta însemna ceva, dar timpurile se 
schimbă, iar în ultima vreme faimosul 
intelectualism de stânga şi activismul social al 
iezuiţilor stârniseră iritarea Vaticanului. 

— Eşti sigur că nu ne-am mai întâlnit? întrebă 
Jim. Ceva de pe chipul tău... 

— Nu cred, răspunse Thomas. 

— Poate că ai apărut la televizor. 

Thomas aşteptă, văzu că preotul îşi aduce 
aminte şi alese să termine cu chestia asta. 

— De fapt, chiar am apărut, rosti el. Sunt 
profesor de liceu. Am fost. Am comis grava eroare 
de a-i spune unui părinte ce cred cu adevărat 
despre modul în care şi-a crescut fiul mincinos, 
trişor, plagiator şi bătăuş, un lucru la care consiliul 
şcolii s-a uitat chiorâş, mai ales de când s-a aflat că 
respectivul părinte lucra pentru compania care 
acorda cele mai mari sponsorizări liceului. N-am 
fost în ceasul cel mai inspirat al vieţii mele. 

Jim zâmbi, dădu din umeri şi îşi ridică 
băutura. 

— Să bem pentru ieşirea din scenă, zise el. 

Thomas bău. 

La televizor luă sfârşit repriza a treia a 
meciului şi, în vreme ce jucătorii în maiouri 

portocalii ai echipei din Illinois ieşeau de pe teren, 
începură să curgă reclamele. 

— Deci aşa îţi petreci tu timpul? întrebă 
Thomas. 

Nu avusese intenția să sune atât de 
condescendent. 

În ultima vreme lăsase mereu impresia asta, 
iar după aceea era de fiecare dată prea târziu ca să 
se corecteze. Jim se mulțumi să ridice din 
sprâncene. 

— Când nu ţin slujbe, răspunse el, şi când nu 
fac vizite la cei bolnavi, nu am întâlniri pastorale, 
nu organizez discuţii între tineri şi adulți, nu fac 
vizite la spital, nu particip la nesfârşitele şedinţe 
parohiale, nu coordonez... — începu să enumere 
pe degete sesiunile de consiliere a drogaţilor şi 
alcoolicilor, strângerea de alimente pentru 
comunitate, clasele de baptism, cinele pentru 
mame singure, diverse grupuri de sprijin social, 
instruirile diaconilor, înmormântările, întâlnirile 
comunitare. Pe urmă, sunt problemele reale, cum 
ar fi oamenii care nu-şi pot plăti chiria şi sunt dați 
afară din casă în iarna din Chicago... continuă el, 
de data asta cu mânie în voce, pe care Thomas nu 
o resimţi ca fiind îndreptată împotriva lui. Nu stau 
tot timpul aici ca să fac mătănii. 

— Sau să urmăreşti meciuri de baschet, zise 
Thomas, cu un ton prin care îşi cerea scuze. 

— Un joc pe care îl găsesc confuz şi 
enervant, adăugă Jim. De fapt, e o pedeapsă să mă 
uit la el. 

— Şi o amabilitate, zise Thomas, ridicând 
cana. Pe care o apreciez. 

Jim ridică din umeri, ca pentru a demonstra 
că nu avea resentimente. 

— Ţi-a plăcut Ed, zise Thomas. 

— Avea mult suflet. Şi nu pentru că era preot. 
Era un cititor mult mai pasionat decât mine, dar 
nu-l deranja să-şi petreacă după-amiaza spălând 
vase la chiuveta din bucătărie. Ce bine e să cunoşti 

un preot ale cărui idei despre libertate chiar sunt 
puse în practică. 

Thomas dădu din cap şi zâmbi. 

— Crezi că ar trebui să vorbesc cu senatorul? 

— N-ar strica. 

Urmă o scurtă tăcere. 

— Aşadar, reluă Jim, uitându-se la televizor, 
ce s-a întâmplat? Adică între tine şi Ed. Nu v-aţi 
despărţit aşa, pur şi simplu. În pozele alea de la 
nuntă păreaţi destul de fericiţi împreună. 

Putea răspunde în atât de multe feluri la o 
asemenea întrebare, aşa cum mai răspunsese şi 
altora înainte... Multe dintre răspunsuri erau 
eschive menite să ascundă adevărul. Dar Thomas 
era obosit şi avea impresia că era foarte posibil să 
nu-l mai revadă niciodată pe preot. 

— El a pus capăt căsătoriei mele, răspunse el. 

CAPITOLUL 10 


Thomas şedea în camera de primire a 
senatorului Zach Devlin, din strada South 
Dearborn. Îşi privi mâinile. Se simţea copleşit de 
acel loc, cu covoare imaculate, cu mobila bine 
lustruită şi cu fotografule înrămate şi cât se poate 
de oficiale ale lui Devlin arătând încrezător şi 
impozant. Pe vremuri ar fi fost încântat de 
perspectiva de a se întâlni cu cineva din echipa 
unui senator republican şi s-ar fi simțit plin de sine 
şi agresiv, gata să facă cele mai diverse lucruri 
dacă 1 s-ar fi cerut. 

„Mă întrebam, domnule senator, cum aţi 
putea începe să apărați o politică — şi folosesc 
acest cuvânt în sensul lui cel mai larg — atât de 
stupidă...” 

Ei bine, aşa ceva nu mai era posibil în ultima 
vreme, şi cu siguranță nu în această zi. Azi, 
Thomas era nervos şi se gândise cel puţin o dată în 
ultimele zece minute să se ridice şi să ia ascensorul 
de la etajul 39 până în hol, de unde să iasă pe 
străzile reci şi muşcate de vânt ale oraşului. 

Când sunase prima dată la biroul senatorului, 
se aşteptase să fie pasat de la un om la altul, aşa 
cum se întâmplase când telefonase la Manila sau, 
în cel mai bun caz, să 1 se dea o adresă la care să 
scrie sau un număr de telefon din Washington al 
vreunei purtătoare de cuvânt a partidului. În 
schimb, fusese lăsat să aştepte puţin, apoi fusese 
invitat să discute cu o secretară, după care fusese 
lăsat iarăşi să aştepte, de această dată ceva mai 
mult. Exact în clipa în care se pregătea să renunţe 
la aventură şi să închidă, secretara revenise şi îi 
spusese să vină la biroul senatorului în acea după- 
amiază. Păruse uşor surprinsă, chiar impresionată. 
Thomas pusese receptorul în furcă având un moral 
oarecum mai bun, dar acesta îi scăzuse pe măsura 

scurgerii orelor, iar acum era într-o stare vecină cu 
panica. 

Recepţionera, o tânără blondă cu un zâmbet 
strălucitor şi larg, răspunse la telefon, rosti „da” de 
două ori, apoi închise şi se uită la Thomas. 

— Domnul Hayes vă primeşte acum, zise ea. 

— Domnul Hayes? se miră Thomas, 
ridicându-se încet în picioare. 

Nu era cu adevărat o întrebare, ci mai degrabă 
o oportunitate de a mai scăpa de incertitudini. 

— Secretarul personal al senatorului şi şeful 
biroului senatorial, răspunse fata, arătându-i o uşă 
lambrisată. 

— Bine, replică Thomas, neştiind ce să mai 
spună. Mulţumesc. 

Rod Hayes era cam de vârsta lui Thomas, 
deşi părul tuns scurt lăsa să se vadă un început de 
încărunţire pe la tâmple. Individul purta ochelari 
negri cu rame din baga, care i-ar fi putut conferi un 
aer de om studios, dar care arătau ca şi cum i-ar fi 
fost împrumutaţi de cineva ca să contrabalanseze 
statura lui atletică. Omul era lat în umeri şi piept, 
iar costumul de culoare închisă nu reuşea să 
ascundă trupul bine antrenat. Thomas văzu că 
ochii lui sunt cenușii, uşor adumbriţi şi inteligenţi. 
Dar aşa ceva era de înţeles. Dacă cei de la 
Securitatea Naţională îl considerau pe Thomas un 
disident mărunt, era foarte posibil ca Hayes să ştie 
că se afla în compania unui inamic politic. 

Omul schiţă un zâmbet uşor şi, prin aceasta, 
credibil. 

— Domnule Knight, rosti el, îndepărtându-se 
de fereastră şi întinzându-i o mână puternică şi 
bronzată. Mă bucur că aţi putut trece pe aici. Vă 
rog, luaţi loc. 

Thomas se duse spre scaunul indicat şi se 
aşeză pe el, cu prudență. 

— Ne pare rău să auzim de pierderea suferită, 
continuă Hayes. Părintele Knight a fost un prieten 
bun al senatorului şi un aliat important. 

— Chiar aşa? se miră Thomas. 

— O, da, răspunse Hayes, alegând să trateze 
întrebarea ca fiind sinceră şi nu o batjocură, aşa 
cum, de altfel, intenţionase Thomas. 

În fond, nu ştia absolut nimic despre ce 
făcuse fratele său în ultima parte a vieţii şi, cu 
toate că Ed pe care îl cunoscuse el era un adept 
fervent al democraţilor, acel Ed dispăruse de mult 
de pe radarul lui Thomas, cu mult timp înainte de a 
muri. 

— Noi doi nu am fost chiar aşa de apropiați, 
zise Thomas, alegând să atace subiectul frontal, 
dar ştiu că era un om principial. 

— Categoric. 

— Păi, de aia am şi vrut să discut cu 
dumneavoastră, zise Thomas. 

Biroul acela, cu fereastra curată ca lacrima şi 
tapiseriile  lucitoare, acest tânăr şi atletic 
conservator de succes, dar şi subiectul conversaţiei 
lor, îl făceau să se simtă stingher şi nerăbdător să 
plece. 

— Se pare că nu reuşesc să aflu prea multe 
lucruri despre ceea ce făcea fratele meu atunci 
când a murit, şi se mai pare că asupra mea se 
efectuează un soi de anchetă legată de securitatea 
națională. Nu cred că dumneavoastră sau domnul 
senator îmi puteţi spune mai multe sau puteţi face 
ceva ca să... ăăă... lămuriţi aceste aspecte, dar mă 
întrebam... de vreme ce senatorul îl cunoştea... 

Renunţă. Ar fi trebuit să-şi exerseze discursul 
înainte. „Să lămurească aceste aspecte?” Parcă ar 
fi cerut un soi de favoare. Mai rău, suna ca şi cum 
el ar fi fost vinovat de ceva. 

— Securitate naţională? întrebă Hayes, 
aruncându-1 o privire dură. 

Thomas se dezumflă şi mai tare. Sperase ca 
unul dintre cei de acolo să-i poată spune ceva 
imediat. Era însă evident că nici ei nu ştiau mai 
multe decât el. 

Îi povesti despre problemele întâmpinate 
atunci când ceruse informaţii despre moartea 
fratelui său şi despre discuţia cu cei doi de la 
Securitatea Naţională. Nedumerirea lui Hayes păru 
să crească, şi îl lăsă pe Thomas să se încurce şi mai 
tare în depănarea poveştii. Când ajunse la partea 
cu intrusul care scosese sabia, Hayes se agită uşor 
şi muşchii din jurul ochilor i se încordară. Dădu 
încet din cap după ce Thomas se opri, scoase un 
pix din buzunarul hainei şi începu să scrie ceva pe 
o hârtie, mormăind din când în când câte o 
întrebare fără a-şi ridica privirea. 

— ŞI când au venit cei doi? 

— Mai ştiţi cu cine aţi vorbit în Manila? 

— Să fi fost un soi de accident rutier? 

De fiecare dată Thomas îşi înclină capul şi 
răspunse, simțindu-se ca un copil îngenuncheat 
într-un confesional. 

— Bine, rosti Hayes după o pauză de câteva 
secunde în care păru să decidă dacă chestiunea era 
epuizată sau nu. Lăsaţi datele dumneavoastră de 
contact la secretară şi o să vedem peste ce reuşim 
să dăm. Evident, dacă este o chestiune de 
securitate națională, nu putem face prea multe, 
dar... 

Se opri, privind peste capul lui Thomas, spre 
uşă. 

— Nu este, rosti o voce din spate. 

Thomas se întoarse şi îl văzu pe însuşi 
senatorul Devlin stând în cadrul uşii. Era un 
individ mare, emanând încă putere în ciuda celor 
peste şaizeci de ani. Avea părul des şi alb, 
sprâncene stufoase, ochii albaştri şi părea oarecum 
sălbatic. Hayes se ridică în picioare, clar surprins. 

— Domnule senator, bâigui el, acesta este... 

— Thomas Knight, rosti senatorul. Da, ştiu. 
Fata de afară îşi foloseşte limba pe post de creier. 

Intră cu paşi mari, ca şi cum abia descălecase, 
şi se deplasă prin încăpere de parcă ar fi împins 

greutăți cu şoldurile: era un bărbat obişnuit să 
adopte calea directă către orice obiectiv. 

— Ed Knight nu a fost terorist, pufni el peste 
umăr, în vreme ce îşi trântea servieta pe biroul lui 
Hayes. Cineva a încurcat rău lucrurile. 

— Nu credeți că ar trebui să lăsăm povestea 
în seama celor de la Securitatea Naţională sau de 
la CIA...? începu Hayes, cu o voce imploratoare, 
copleşit de apariţia neaşteptată a şefului său. 

— Nu, ştii prea bine că nu, tună senatorul, 
aruncând o privire de oţel secretarului său. Îl 
cunoşteam bine pe Ed Knight, iar moartea lui este 
o pierdere enormă pentru această comunitate. 
Faptul că idioţi ăia din Washington vor să-i 
pângărească memoria prin transformarea lui într- 
un soi de activist paramilitar de stânga doar pentru 
că s-a întâmplat să moară într-un loc nepotrivit e 
mai mult decât o insultă. Aici e vorba de 
incompetenţă şi stupiditate şi... căută un termen 
potrivit... blasfemie. 

Hayes deschise gura ca să răspundă, dar nu 
mai spuse nimic. Îşi furişă privirea spre Thomas, 
care se ridica încet în picioare, simțindu-se ca şi 
cum nimerise în toiul unei certe de familie. 

— Nu spune nimic, Hayes, zise senatorul, 
ridicând o mână autoritară. 

Individul umplea întreaga încăpere, ca un 
general care îşi conduce trupele de pe turela 
tancului. 

— Domnule Knight, continuă senatorul, 
întorcându-şi privirea intensă spre Thomas, aveţi 
cuvântul meu de american că vom reabilita numele 
fratelui dumneavoastră şi îi vom determina pe 
idioţi ăia să-şi facă treaba aşa cum trebuie. 

Thomas se trezi că zâmbeşte, inexplicabil, 
resimţind ceva asemănător mândriei, dar ştiind în 
acelaşi timp că un astfel de sentiment era absurd şi 
greu de conceput. Însă îi mulțumi oricum 
senatorului, incapabil să nu se simtă privilegiat că 
se afla în prezenţa acestuia şi uimit de tonul lui, 

deşi ştia că, în fond, nu conveniseră asupra 
niciunui amănunt. 

— Staţi jos, zise senatorul. Vom bea ceva. 
Senatul nu e în sesiune, corect? Dacă ar fi fost, m- 
aş fi aflat în Washington, împotrivindu-mă 
impulsului de a-i da una peste moacă distinsului 
senator de Massachusetts. 

Zâmbi şmechereşte. 

— Spuneţi-mi povestea dumneavoastră, îl 
invită el pe Thomas. 

Acesta se conformă. Ca şi Hayes, senatorul 
rămase tăcut, mulțumindu-se să-l privească atent, 
pufnind şi încruntându-se din când în când, apoi 
dând din cap spre secretarul lui când Thomas 
ajunse aproape de final. 

Hayes ieşi din încăpere. 

— E un om bun, rosti el, arătând cu capul în 
vreme ce secretarul închidea uşa. E un conservator, 
cu „c° MIC, poate, şi ceea ce eu numesc un 
republican strângător de fonduri, cu tendinţa de a 
fi ceva mai religios decât dumneavoastră, dar mai 
am încă până să-l transform într-un luptător 
adevărat. 

— În vreme ce dumneavoastră sunteţi un 
conservator cu „C” mare? replică Thomas, 
regăsindu-şi ceva din aciditatea lui obişnuită. 

— Nu există vreo literă suficient de mare 
pentru asta, replică senatorul, în vreme ce 
zâmbetul i se lărgi până ce îşi arătă dinții. Să 
înţeleg că dumneata nu eşti? 

— Nu sunt, recunoscu Thomas. 

— Fi bine, mare păcat. Dar respect dreptul de 
a crede orice porcării liberale care vă plac. La 
naiba, mi-aş da şi viaţa în luptă ca să-l dobor pe cel 
care nu respectă aşa ceva. Aveţi o poveste pe 
cinste, domnule Knight. Tipul ăsta care v-a 
pocnit... căuta ceva anume? 

— Cred că da, răspunse Thomas, dar habar n- 
am ce. 

Senatorul se încruntă, îngustându-şi fruntea 
lată cu vreo doi centimetri, după care dădu din cap. 

— Hayes! HAYES! tună el brusc. Unde te-ai 
dus, în Kentucky? 

Hayes reapăru în uşă cu o tavă pe care se 
aflau trei pahare de cristal, fiecare cu două cuburi 
de gheaţă şi băutură de două degete. 

— Bourbon-ul e bun? întrebă senatorul, 
dându-i un pahar lui Thomas. 

— E foarte bun, răspunse el, întrebându-se ce 
s-ar fi întâmplat dacă ar fi spus că nu. 

— În amintirea fratelui dumitale, zise 
senatorul, ridicând uşor paharul. A fost un om bun 
şi un preot bun. Iar asta o spune un baptist sudist 
fanatic: evident, vorbind la modul spiritual. 

Dădu băutura pe gât dintr-o singură sorbitură 
şi trânti paharul pe biroul din mahon lustruit. 
Hayes îşi ridică şi el paharul pentru toast, dar nu 
bău. 

— Aşadar, Rod, aici de faţă, v-a oferit ceva 
util sau v-a ameţit cu vorbăria lui birocratică în doi 
peri? 

Thomas schiţă un zâmbet şi se uită la Hayes, 
care îi întoarse zâmbetul cu o expresie din care 
răzbătea o răbdare infinită. 

— O, mi-a fost de mare ajutor, mulţumesc, 
răspunse Thomas, şi mi-a spus să las informațiile 
de contact în caz că... 

—  Porcării birocratice, izbucni Devlin, 
uitându-se urât la secretarul lui, care se ocupa de 
băutura lui neatinsă, ca un şef de sală care abia 
aştepta să ia paharele goale ale celorlalți. Nu ştiu 
ce naiba se petrece acolo — în Manila, adică, deşi 
cred că acelaşi lucru e valabil şi în Washington — 
dar voi afla şi vei afla şi dumneata de la mine. 
Între timp, să nu faceţi nimic care să trezească 
bănuielile cuiva. Lăsaţi munca de detectiv în 
seama autorităților. Şi în seama mea. 

— Vă mulţumesc, domnule senator, zise 
Thomas, gustând din băutura lui. Vă deranjează 

dacă vă întreb cum l-aţi cunoscut pe fratele meu? 

Devlin păru să ezite câteva clipe, ca şi cum ar 
fi încercat să-şi aducă aminte, dar Thomas avu 
impresia că Hayes îi aruncă o privire rapidă şi se 
întrebă ce fel de mesaj fusese schimbat între cei 
doi. Un avertisment? O atenţionare? Ceva de genul 
ăsta. Orice ar fi fost, îi amintea că, în ciuda 
lăudăroşeniei, senatorul era politician de carieră. 
Asemenea oameni nu ajungeau acolo unde erau 
spunând doar ce le trecea prin minte, chiar dacă 
senatorul era maestru în crearea iluziei că exact aşa 
stăteau lucrurile. 

— M-a abordat cam cu un an în urmă, 
răspunse Devlin, cu capul înclinat meditativ într-o 
parte. Avea nişte idei pentru un fel de organizație 
bazată pe credință: interconfesiuni, înţelegeți. 
Lideri ai comunității locale lucrând împreună 
pentru abordarea cauzelor problemelor sociale din 
oraş. Mi-a plăcut ideea. Mi-au plăcut Ed şi modul 
în care el gândea. Deştept, mă înţelegeți, dar nu 
din cale afară de deştept: la concret, nu ceva 
abstract. Nu mă împac deloc cu toate teoriile şi 
conceptele elevate, care nu aduc niciodată pâine pe 
masa cuiva... 

— ŞI nici nu lasă pe nimeni să muncească 
pentru acea pâine, îl întrerupse Thomas. 

Devlin dădu din cap, ignorând ironia. 

— Dumnezeu îi ajută pe cei care se ajută 
singuri, replică el. 

— Şi ați păstrat legătura? întrebă Thomas, 
evitând subiectul deschis. V-aţi întâlnit după ce s-a 
întors din Italia. 

Din nou o ezitare de o clipă din partea lui 
Devlin şi tensiunea care păru să-l cuprindă brusc 
pe Hayes. 

— Da, răspunse senatorul. Am vrut ca el să 
intre în consiliul de administraţie al unei şcoli 
locale. Avea experienţa necesară. Ar fi fost foarte 
bun pentru această treabă. Numai că se devotase 
muncii din parohie şi cărții pe care o scria. Nu mai 

avea timp şi pentru altceva. Evident, am fost 
dezamăgit, dar i-am respectat alegerea. 

— Şi după aceea? Aţi mai vorbit cu el înainte 
să plece în Filipine? 

— Vreţi să ajungeţi undeva, domnule Knight? 
rosti senatorul cu un rânjet şmecheresc. Încep să 
am impresia că sunt interogat. 

— Sunt doar curios, replică Thomas, bătând 
în retragere. Încerc să umplu spaţiile goale. Noi 
doi nu eram apropiaţi, cum am mai spus, şi... În 
fine, cred că încerc doar să aflu ce căuta acolo. 

Senatorul se apropie de marginea biroului, se 
înclină, aplecându-se spre Thomas şi aruncându-i 
o privire rece şi scrutătoare. 

— Vă temeţi că s-ar putea să existe un 
sâmbure de adevăr în toată chestia asta cu 
terorismul, zise el. Vă simţiţi vinovat că aţi pierdut 
contactul cu fratele dumneavoastră şi vă puneţi 
problema ca nu cumva el chiar să fi deviat de la 
calea dreaptă şi să fi devenit un trădător al patriei 
sale. 

Thomas nu răspunse, nesigur de ceea ce 
gândea despre cuvintele lui Devlin, dar se înclină 
uşor sub privirea fixă a senatorului. Devlin rosti 
următoarele cuvinte rar şi cu precizie: 

— Scoateţi-vă... chestia asta... din minte. 

Thomas încuviinţă. 

— Fratele dumneavoastră nu a fost terorist. 
Chestia asta va lua sfârşit. Amintiţi-vă de Ed 
pentru ceea ce a fost, nu pentru ceea ce câțiva 
birocraţi cu mintea aiurea cred că ar fi putut să fie. 
În zilele noastre toată lumea se teme: se teme chiar 
şi de propria-i umbră. Toţi văd terorişti şi 
simpatizanți ai acestora pretutindeni. Ed nu a fost 
aşa. Ştiţi asta. 

Thomas dădu din cap, întrebându-se dacă 
împărtăşea convingerea senatorului. Oricum, ei doi 
nu prea împărtăşeau altceva. 

CAPITOLUL 11 


Lui Thomas îi lipsea oraşul. Ca tânăr 
petrecuse mult timp acolo, dar după ce munca şi 
casa îl limitaseră la împrejurimile modeste ale 
oraşului Evanston, începuse să ajungă tot mai rar 
în centru. Îi plăceau spaţiile largi, cenuşii, din 
Chicago, copacii golaşi şi vântul care vălurea apa 
lacului. Se îndreptă către mal, gândindu-se la Ed şi 
întrebându-se ce avea să facă cu propria lui viaţă 
după ce căutările aveau să se încheie. Ajunse la 
Grădina Zoologică Lincoln Park fără să-şi dea 
seama şi, cum locul părea liniştit, iar intrarea era 
încă — uimitor — liberă, intră, aşa cum făcea de 
atâtea ori în vremea când el şi Ed erau copii. 

Locul nu era atât tăcut, cât pustiu. Era după- 
amiază târziu şi foarte frig, dar se trezi plimbându- 
se aiurea de unul singur, gândindu-se cu o ciudată 
satisfacție că era prea frig chiar şi pentru ca 
animalele să se aventureze afară din adăposturile 
lor. De obicei avea sentimente contradictorii în 
legătură cu grădinile zoologice, fiind atras de 
frumuseţea şi maiestuozitatea animalelor, dar 
nutrind simultan ceva asemănător cu mila pentru 
aceste creaturi, oricât ar fi încercat să se convingă 
că astfel de locuri serveau mai multor scopuri 
pozitive. Astăzi resimțea doar un soi de pace 
interioară şi o alunecare pe panta fantomatică a 
amintirilor. 

Văzu o familie, un bărbat tras la faţă cu soția 
lui, care băteau în geamul gorilelor, spre deliciul 
copiilor lor care ţipau. Thomas vru să obiecteze 
faţă de gestul lor, dar nu avea energia necesară, iar 
gorilele se mulţumeau să privească placide, 
aşteptând plecarea oamenilor. Trecu pe lângă 
felinele mari, uitându-se cum se agită de colo-colo 
leoparzii zăpezilor, apoi ieşi din nou în frig, acolo 
unde leii stăteau lungiţi pe bolovani peticiţi cu 
zăpadă, separați de el doar de un gard jos şi un şanţ 

adânc. Întotdeauna îşi sfârşeau călătoria aici pe 
vremea copilăriei, el şi Ed, trecând de la o cuşcă la 
alta şi dezbătând aprig, dar amiabil, care felină e 
mai tare, la fel cum discutau despre tot felul de alte 
subiecte. Leii arătau aşa cum păreau să arate 
dintotdeauna, indiferenți şi somnoroşi, tolerând cu 
lenevie oamenii ca el, care veneau să caşte gura în 
faţa lor, conştienţi că erau stăpâni în propria 
ogradă, oricât de mică ar fi fost aceasta. Chiar şi 
astfel închişi, chiar şi în iarna din Chicago cu 
turnurile cenuşii de beton ale oraşului într-o parte 
şi apele şi mai cenuşii ale lacului Michigan de 
cealaltă parte, leii aduceau cu ei o bucăţică din 
savana în care fuseseră stăpâni. 

„Aşa ceva trebuie respectat”, îşi zise Thomas, 
resimţind brusc şi acut absenţa fratelui său, aşa 
cum nu 1 se mai întâmplase în acea zi. 

Se uita cu atenţie la o leoaică ce mârâia şi se 
scărpina absentă la ceea ce se petrecea în jur, aşa 
că nu sesiză prezenţa bărbatului decât atunci când 
ajunse lângă el. Omul era îmbrăcat cu o haină 
groasă, mănuşi şi o şapcă tricotată care îi acoperea 
cea mai mare parte a feţei. Thomas începu 
instinctiv să se îndepărteze. Omul era prea aproape 
şi prea înfofolit. Brusc, individul îşi înfipse un braţ 
în spatele lui, împingându-l în gard. 

Thomas încercă să se elibereze, dar tipul — era 
un alb, dar mai mult de atât Thomas nu putea să 
vadă — îşi împinse încheietura mâinii stângi în 
coloana lui vertebrală, cu o mişcare expertă care 
încetă înainte ca el să fi reacționat în vreun fel. 
Thomas presupuse că individul îi voia portofelul — 
şi aşa cum merseseră lucrurile în ultimele două 
zile, i l-ar fi dat bucuros — dar acesta nu îşi 
îndreptă mâna într-acolo. Apoi individul îşi ridică 
genunchiul şi îl izbi în pântece, făcându-l să se 
îndoaie de mijloc. 

— Las-o baltă, sâsâi atacatorul, cu gura lipită 
de urechea lui. 

Timp de câteva secunde, Thomas nu-i înţelese 
cuvintele. Copleşit de o furie neașteptată, îşi reveni 
din înghesuiala în care se trezise prins şi îl lovi pe 
individ cu pumnul drept. Îl izbi în partea laterală a 
capului, orbindu-l pentru câteva momente. O clipă 
avu impresia că celălalt se pregăteşte să o ia la 
fugă, însă lovitura lui îl înfuriase doar, aşa că 
individul îl lovi cu capul, cu un mârâit atât de 
feroce şi o privire albastră de gheaţă, încât Thomas 
se dădu înapoi şi panica luă brusc locul furiei. Îşi 
ridică pumnii ca să-şi protejeze faţa de măcelul pe 
care îl anticipa, dar greşeala comisă aproape că îl 
ucise. 

Nu urmă o serie furibundă de lovituri. În 
schimb, individul se apropie şi îl prinse pe sub 
braţe, într-o îmbrăţişare sufocantă, de urs. După 
aceea îl ridică şi îl împinse, iar Thomas îşi simţi 
trupul strivit de gardul cuştii. Zări pentru o clipă 
ochii cuprinşi de turbare ai celuilalt şi întinderea 
pustie a grădinii zoologice, după care lovi şi zări 
iarăşi pe chipul celuilalt durerea, apoi o hotărâre 
implacabilă. 

Brusc, Thomas îşi dădu seama că alunecă pe 
spate, peste balustrada metalică şi peste gardul de 
sârmă al cuştii. Capul şi partea de sus a corpului 
erau suspendate, după care realiză că pică pe spate 
şi se rostogoleşte în aer. În timp ce cădea, încercă 
să se agaţe de gard, dar degetele sale nu se prinseră 
de nimic. 

Se rostogoli greoi în aer, desprinzându-se de 
marginea de beton a cuştii şi plonjând mai bine de 
şase metri în şanţul uscat. Mintea i se agita febrilă 
anticipând îngrozit şi înfuriat impactul dureros. 
Cerul dispăru deasupra lui şi el căzu ca o piatră. 

CAPITOLUL 12 


Ateriză printre buruienile de pe fundul 
şanţului, zdrobindu-se de pământul îngheţat şi dur 
ca piatra şi lovindu-se de o cracă ajunsă cine ştie 
cum acolo. Piciorul stâng suferi cel mai tare, 
preluând întreaga greutate a corpului, astfel că se 
îndoi nefiresc sub el. Simți cum 1 se taie respirația 
şi cum îl străbate o durere ca un junghi de foc. Zări 
o pleiadă de steluțe albe în faţa ochilor, apoi nu 
mai văzu nimic. 

După ce deschise ochii, avu nevoie de câteva 
secunde ca să-şi amintească unde se află. Habar n- 
avea de câtă vreme zăcea acolo. Stratul de zăpadă 
nu fusese suficient de gros ca să-i atenueze 
căderea. Îşi simţea coastele şi şalele zdrobite. Când 
încercă să se mişte, piciorul stâng îl săgetă de la 
genunchi în jos cu o asemenea ferocitate, încât fu 
iarăşi pe punctul de a leşina. 

„Stai nemişcat. Aşteaptă.” 

Deschise ochii. Nu se vedea nimeni în jur. 
Nici urmă de atacator sau de alți vizitatori care ar 
fi putut vedea altercaţia. Zărea doar cerul, pereţii 
abrupți ai şanţului şi ramura de copac care fusese 
aruncată acolo cu luni în urmă şi zăcuse, 
aşteptându-l să cadă pe ea. 

— Ajutor! reuşi el să îngaime. 

Era doar un geamăt, care îl făcu să şi 
tuşească. Gemu din nou şi închise iarăşi ochii, 
redeschizându-i când auzi, plin de speranţă, o 
mişcare deasupra lui. 

„Cineva m-a văzut căzând”, îşi zise. „Slavă 
Domnului!” 

Dar când redeschise ochii, nu văzu pe nimeni 
dincolo de balustradă. Apoi o pietricică se 
rostogoli pe peretele de stâncă, iar el, dându-și 
seama că mişcarea provenea din cealaltă parte, îşi 
întoarse ochii într-acolo. Capul imens al leoaicei 
stătea aplecat deasupra lui. 

„Oh, Doamne!” 

Animalul se întinse şi îşi puse o labă imensă 
pe marginea şanţului, testând rezistenţa pietrelor în 
timp ce încerca să vadă mai bine ce se afla jos. Era 
la doar patru metri deasupra, chiar în dreptul lui. 
Thomas putea vedea bine ghearele răşchirate şi 
pernuţele de pe dosul labei. 

„Dacă animalul ăsta cade peste mine...” 

Felina avea ochi de chihlimbar şi o pată 
deschisă la culoare pe bot. Îşi deschise gura, în 
parte ca exerciţiu, în parte ca un căscat, şi Thomas 
îşi dădu seama că animalul i-ar fi putut cuprinde 
capul între fălci. Colţii arătau ca nişte pumnale 
imense, de un alb-gălbui. Leoaica îşi mişcă o 
ureche, apoi îşi cobori capul, cu privirea la fel de 
strălucitoare şi de concentrată asupra fiinţei aflate 
pe fundul şanţului. 

„Stai nemişcat.” 

Pentru o secundă, îşi aminti de amestecul de 
pilule pe care se gândise să îl ia cu doar câteva zile 
în urmă şi de tentația de a le înghiți pe toate 
deodată. Acum zăcea acolo, plin de vânătăi, 
probabil şi cu ceva fracturi, şi cu o felină de două 
sute de kilograme care îl privea de deasupra, iar 
ironia bruştei lui dorinţe de viaţă îl izbi atât de 
puternic, încât izbucni fără să vrea în ras. 

Urechile  leoaicei  receptară sunetul şi 
animalul îşi întinse gâtul şi umerii. Thomas îşi 
înăbuşi chicotitul şi continuă să stea nemișcat. Avu 
nevoie de câteva clipe ca să-şi dea seama că 
mârâitul surd pe care îl auzea, un sunet asemănător 
celui scos de un motor aflat la mare depărtare, 
provenea de fapt din gâtul animalului. 

Încercă să ignore durerea şi să rămână absolut 
nemişcat, şi respinse din nou tentaţia de a izbucni 
în râs. Îşi zise că a fi mâncat de un leu poate fi 
ceva absurd, dar nu este deloc amuzant. Nu dacă 
cel mâncat eşti chiar tu. 

Cel puţin, ar fi ajuns pe toate canalele de ştiri. 

„Mă tem că asta nu mi-e suficient”, îşi zise el. 
„Trebuie să ies de aici.” 

Încet, cumplit de încet, cu fiecare părticică a 
corpului urlând de durere, începu să se 
ghemuiască. Asta însemna să-şi mute privirea de la 
leoaică, o perspectivă îngrozitoare care îl făcu să 
ciulească la maximum urechile ca să audă dacă 
animalul coboară cumva peretele de piatră. Bănuia 
că l-ar fi ajuns din două salturi şi că nu ar fi suferit 
deloc de pe urma acestora, mai ales dacă ateriza pe 
ceva moale. 

„Adică pe ceva ca mine.” 

„Îţi eşti singur de mare ajutor, ce să zic”, 
replică el vocii interioare. „Te sperii singur, ca un 
idiot.” 

Poate că nu reuşea să se caţere din nou fără 
ajutor, dar se îndoia că mintea leilor funcţiona într- 
un asemenea mod, aşa că nu-i rămânea decât să 
spere că bestia nu se simţea cu nimic ameninţată 
de prezenţa lui şi că era deja sătulă. Strâmbându-se 
de durere, se întoarse către celălalt perete al 
şanţului şi privi bine pietrele. 

S-ar fi putut căţăra, deşi nu ştia dacă va avea 
energie pentru aşa ceva. Nu-şi putea lăsa greutatea 
corpului pe piciorul stâng mai mult de o secundă 
înainte ca durerea să devină sfâşietoare. Se uită la 
leoaică. Felina îl urmărea de pe buza șanțului, 
mişcându-şi uşor capul, dar continuând să-l fixeze 
cu privirea. În acea clipă, conştientiză gravitatea 
situației în care se afla. Felina măsura distanţa, 
pregătindu-se de salt. 

Dacă rămânea acolo unde era, ar fi devenit 
doar o bucată de carne pentru fălcile bestiei. Felina 
mârâi din nou şi dădu din coadă, iar el ştiu că e pe 
punctul de a se năpusti chiar înainte ca ea să-şi 
încordeze muşchii. 

Thomas nu se îndoise nicio clipă că leoaica 
putea cobori peretele de stâncă, dar îl surprinse 
uşurinţa cu care animalul trecu la atac. Fiara sări 
cu o singură mişcare lejeră, aproape leneşă, cu 

labele ei imense amortizând impactul, astfel că 
membrele ei abia atinseră peticele de zăpadă 
depuse pe sol. Ateriză la trei metri depărtare şi se 
opri, cu ochii galbeni aţintiţi asupra lui şi cu botul 
salivând uşor. 

Acolo, Jos, felina părea chiar mai mare decât 
înainte. Atent să nu-şi ia privirea de la ea, Thomas 
pipăi în spatele lui solul îngheţat, după creanga 
ruptă pe care aterizase. O găsi, se ridică repede, 
sfâşiat de durere, şi făcu doi paşi în spate chiar 
înainte de a ajunge în poziție verticală, în acelaşi 
timp scoţându-şi jacheta. Leoaica păru să se 
întindă înainte, ca un om dintr-un autobuz care 
încetineşte şi care se apleacă în față din pricina 
inerției. Thomas ştia că pentru felină inerția era 
ceva natural, aşa că, atunci când va crede că sosise 
vremea, se va năpusti spre el. Iar dacă o făcea, el 
murea. La asta se reducea totul. 

Pentru o secundă, se gândi să folosească 
creanga drept armă, dar gestul ar fi fost inutil. 
Dacă felina sărea în acel moment, chiar dacă el ar 
fi avut un lansator de rachete, tot n-ar fi putut să o 
împiedice să-l ucidă. Totul depindea de decizia 
animalului. 

Felina îl fixă fără să clhpească şi el o privi la 
rândul lui fix, în vreme ce ţinea în mână creanga şi 
Jacheta. Când se simţi pregătit, inspiră scurt, se 
ridică în picioare şi scoase un urlet din rărunchi, 
agitând în acelaşi timp creanga cu haina pe ea, ca 
pe un steag de luptă. 

Era un gest absurd, disperat, ca al unui 
sălbatic din Antichitate, care s-ar fi aruncat singur 
împotriva scuturilor implacabile ale legionarilor 
romani. În momentul în care rămase fără aer, 
inspiră din nou şi urlă iarăşi, menţinând 
intensitatea sunetului cât putu de mult. 

Felina ezită, iar privirea ei se îndreptă spre 
vârful jalnicei sperietori constituite din creanga pe 
care spânzura jacheta. În câteva secunde, Thomas 
îşi dublase înălțimea, iar leoaica era, dacă nu 

speriată, măcar surprinsă, ba chiar devenise 
nesigură. Prada era mai mare şi cu siguranță mai 
zgomotoasă decât se aşteptase ea. Ignorând 
durerea sfâşietoare din picior, Thomas dădu ca 
nebunul din braţe şi scoase încă o dată urletul de 
barbar. 

Thomas văzu trupul felinei contractându-se. Îi 
văzu capul retrăgându-se o secundă şi privirea 
îndreptată în altă parte, în vreme ce mintea ei de 
animal cântărea opțiunile. Era un indiciu vag că ar 
putea să iasă victorios — o frază care nu 1 se păruse 
niciodată mai potrivită ca acum — şi îşi reînnoi 
urletul cu o vigoare neaşteptată. După câteva 
secunde, felina începu să dea înapoi. 

În acel moment, Thomas se întoarse cu 
spatele la leoaică şi se întinse cât putu de mult în 
sus pe peretele de stâncă, după care sări, căutând 
puncte de prindere. Peretele era rozaliu şi fusese 
construit ca să semene cu un strat de pietre erodate 
de timp. Ca atare, avu de ce să se prindă, în vreme 
ce felina nu avea de ce să se agaţe. Scutindu-şi 
cum putea mai bine de efort piciorul stâng, îşi trase 
greutatea corpului în sus câțiva paşi, până când 
reuşi să ajungă la gard. 

Ştia că n-ar fi trebuit să-şi ia privirea de la 
leoaică, dar era prea disperat ca să joace totul pe o 
singură carte. Când privi înapoi, văzu că felina se 
răzgândise. Animalul se repezi la peretele şanţului 
şi se aruncă spre el, mârâind înnebunit şi dând cu 
laba. 

Thomas îşi trase piciorul din raza lui de 
acţiune, se luptă cu gardul, ca să nu piardă priza, şi 
apoi înşfăcă balustrada de deasupra lui, în vreme 
ce felina căzu pe fundul șanțului. Înainte ca ea să 
sară din nou, el se cățără peste gard, chicotind în 
sinea lui, uşor isterizat din pricina sentimentului de 
uşurare. 

Abia revenise pe teren sigur, că zări o negresă 
solidă în uniformă, care venea în direcţia lui, 
dinspre carusel. 

— Ce naiba crezi că faci acolo? tună femeia. 

Venea repede, cu ochii mari şi plini de furie, 
aproape la fel de amenințătoare ca leoaica de care 
el abia scăpase. 

Thomas analiză situația, ridică o mână în 
semn de scuze şi porni şchiopătând către bazinul 
focilor şi către ieşire. În vreme ce se îndepărta, se 
uită rapid spre şanţ, de unde leoaica îl privea încă 
intens. După ce ieşi din grădina zoologică, cercetă 
strada cu privirea, după un taxi. 

x 

— E mort? întrebă Spărgătorul de sigilii. 

— Nu, răspunse vocea din telefon. Vocea lui 
Război. E zguduit bine şi plin de vânătăi. Poate va 
avea nevoie de un doctor, dar va supraviețui. 

— Probabil că e bine şi aşa, replică 
Spărgătorul de sigilii. Dar e speriat, da? 

— Poţi conta pe asta. 

— Suficient de speriat? 

Război ezită şi Spărgătorul sesiză imediat. 

— Asta credeam şi eu, rosti el. 

— O s-o lase baltă, zise Război. E profesor de 
liceu. Nici măcar nu-i plăcea de fratele lui. O s-o 
lase baltă. 

— Poate că da. Dar în caz că n-o face, vreau 
să stai aproape de el, mai ales dacă începe să 
adulmece ceva. 

— Dar nu are nimic de adulmecat aici. 

— Nu aici, replică Spărgătorul de sigilii brusc 
iritat, după care se calmă la fel de repede: ÎI trimit 
pe Molimă înapoi la Napoli. Pentru orice 
eventualitate. 

— E imposibil ca Knight să se ducă în Italia, 
ripostă Război. De ce ar face asta? 

— Am spus „pentru orice eventualitate”. 
Deocamdată, aşteaptă şi supraveghează. Oricum, 
dacă e să te ocupi de el aici, lucrurile vor ieşi urât. 
Cine ştie, adăugă Spărgătorul de sigilii cu un 
zâmbet la fel de brusc ca iritarea anterioară, poate 
că o călătorie în Europa este tocmai ceea ce îi 

trebuie domnului Knight. În definitiv, lumea în 
întregul ei este un loc foarte periculos. 

CAPITOLUL 13 


Era deja întuneric când Thomas ajunse din 
nou la locuinţa parohială; ploaia se transformase în 
lapoviţă. Nevăzând nicio lumină aprinsă în clădire 
şi neauzind zgomot, urcă scara spre camera lui Ed 
ŞI se aşeză pe patul acestuia. Era aproape convins 
că îşi scrântise genunchiul şi glezna în cădere, dar 
nu credea că-şi rupsese ceva. Avea să fie plin de 
vânătăi negre dimineaţă, dar în esenţă, avusese 
mare noroc. 

„Nu ţi s-a întâmplat prea des să te bucuri la 
sfârşitul unei zile pentru că nu ai fost mâncat de o 
bestie cu colți, nu?” 

Zâmbi în sinea lui. 

— Las-o baltă, îi ceruse atacatorul. 

Zâmbetul i se stinse. Nu existaseră nicio 
tentativă de jaf şi nici vreun râs şmecheresc pentru 
vreo şotie reuşită, chiar dacă mortală. S-o lase 
baltă. Cineva încerca să-l determine, 
înspăimântându-l, să renunțe la cercetarea 
circumstanțelor în care survenise moartea lui Ed. 
Ei bine, reuşiseră să-l sperie bine. Dar nu suficient 
ca să-l oprească. 

„Catâr ce eşti”, izbucni o voce în creierul lui. 
„Animal încăpățânat.” 

Dezordinea continua să domnească în 
încăpere după vizita lui Parks, hoţul care luase 
obiectul pe care polițistul îl numise „peştele Iisus”. 
Oare acelaşi om să-l fi aruncat după aceea la lei? 
Nu putea şti cu siguranţă, dar nu credea. Hoţul 
păruse impetuos, lipsit de scrupule, sigur pe el din 
pricina armelor lui ciudate. Tipul de la grădina 
zoologică fusese un profesionist, făcând mare 
economie de mişcări şi dispunând de o forţă brută 
colosală. Individul îl săltase şi îl aruncase peste 
gard ca şi cum ar fi fost doar un copil. Asemenea 
oameni folosesc arme automate, nu săbii. 

— Devlin? se întrebă el cu voce tare. 

Se ridică în picioare, brusc nerăbdător să iasă 
din încăpere şi să scape de tăcerea apăsătoare. Voia 
să-l găsească pe Jim şi să-i povestească despre 
după-amiaza aceea în care se întâlnise cu 
senatorul, cu leoaica şi cu omul care îl aruncase 
aproape în colții acesteia, dar când cobori scara nu 
văzu niciun semn că preotul ar fi fost acasă. Restul 
casei continua să fie cufundat în beznă, aşa că se 
aventură într-o zonă a clădirii pe care n-o mai 
văzuse, departe de uşa de la intrare şi de bucătărie, 
dincolo de dulapurile uzate din lemn, printr-un 
coridor urât mirositor, luminat de un bec chior. În 
stânga era o uşă încuiată, iar în capătul coridorului 
se vedea o alta. Thomas o încercă şi, când aceasta 
se deschise, se trezi că păşeşte direct în propriul lui 
trecut. 

Era o sacristie, unde preoţii se îmbrăcau 
pentru slujbă şi unde îşi ţineau veşmintele şi cele 
necesare pentru liturghie. Mirosea a tămâie şi a 
ceară de lumânări. Era o încăpere întunecoasă, cu 
duşumea de lemn pe jos, semănând cu cea a 
bisericii în care Thomas fusese băiat de altar cu 
treizeci de ani în urmă. De regulă, nu-i plăceau 
locurile închise şi întunecate, dar acesta era cu 
totul altfel: îi era familiar. În capătul camerei se 
vedea o uşă dublă care dădea spre biserică, iar prin 
ea se auzea un murmur slab: era Jim, ţinând slujba 
probabil pentru câțiva bătrânei singuratici care nu 
aveau nimic mai bun de făcut într-o seară rece de 
martie. 

Pentru prima dată, Thomas resimți pierderea 
fratelui său fără niciun fel de ranchiună. Locul în 
care se afla semăna perfect cu cel în care ei doi se 
hârjoneau înainte de slujbă, certându-se pe 
lumânări şi pe tema celui care avea să ducă crucea. 
Ed reuşea mereu s-o obțină. Era mai mare cu doi 
ani decât fratele lui, fiind mai înalt decât el, aşa că 
Thomas era mereu pus să facă pereche cu vreun alt 
băiat mai scund, iar împreună cei doi erau nevoiți 
să care sfeşnicele grele de o parte şi de cealaltă a 

lui Ed, care mergea puţin înaintea procesiuni. 
Mirosul îi învie toate amintirile, ca şi cum totul s- 
ar fi întâmplat cu o zi în urmă. Chibriturile arse, 
aroma exotică de tămâie, toate cele aflate în jurul 
lui îl făcură pentru o clipă să creadă că, dacă se 
întoarce, îşi va vedea fratele, de zece sau 
doisprezece ani, trăgându-şi veşmântul alb peste 
cap şi imitând fornăiala nazală a părintelui Wells: 
„În numele Tatălui şi al Fiului...” 

În ochi îi apărură lacrimi, nu din pricină că 
fratele lui era mort, ci pentru că Ed şi locul unde se 
afla acum îi arătau răspicat ce multe lucruri 
pierduse el între timp, ce mult din viaţa lui se 
risipise şi ce puţine îi mai rămăseseră. Nu 
dispăruse doar Ed, ci şi părinţii lui, mai mulţi 
prieteni şi, evident, fosta lui soţie şi, chiar dacă ea 
se descurca excelent, absenţa ei din viaţa lui părea 
să îi vorbească limpede despre izolare şi eşec. 
Thomas rămase nemișcat în încăperea întunecată, 
străduindu-se să nu plângă, dar fu readus în 
prezent de murmurele altădată familiare ale 
adunării religioase care rostea, la unison: 

— Credem în Dumnezeu Tatăl, 
Atotputernicul, Creatorul cerurilor şi al 
pământului, al tuturor celor văzute şi nevăzute... 

x 

Slujba pe care o ascultase din spatele uşilor 
închise se încheiase de mai bine de două ore. 
Luase cina, compusă din pui rece şi garnitură de 
cartofi la cuptor şi fasole păstăi, la masa din 
bucătărie, alături de Jim, şi urmărise ştirile locale 
în vreme ce preotul dădea telefoane şi încerca să 
trimită e-mailuri de la un computer învechit şi 
îngălbenit, scuzându-se faţă de Thomas că are de 
îndeplinit nişte „chestii administrative de parohie”. 
Jim ascultase apoi revoltat povestirea lui Thomas 
despre incidentul de la grădina zoologică, spunând 
că Devlin pusese la cale întreaga tărăşenie. 

— Poate că da, zise Thomas, mulţumit de 
atitudinea suspicioasă a preotului faţă de senator, 

şi chiar de modul în care acesta părea să-i ia 
partea. Dar Devlin nici măcar nu a încercat să mă 
avertizeze. 

— Nu avea nevoie să o facă! În mod sigur 
avea vreo slugă gata să te omoare! 

— Nu chiar, zise Thomas. Cred că individul a 
vrut doar să mă avertizeze. Eu am ripostat, ca să 
spun aşa, şi atunci el şi-a pierdut cumpătul. Puteam 
să fiu omorât, dar nu cred că asta a fost cu adevărat 
intenţia lui... 

— Ăsta e cel mai stupid argument pe care l- 
am auzit vreodată, protestă Jim. 

— Deci, crezi că ar trebui să mă duc la 
poliție? 

Jim ezită. 

— Păi... Nu ştiu. Poliţia... 

— Nu ai încredere în ei? 

—  Poliţiştilor le plac prea mult 
regulamentele, răspunse preotul. 

— Dar nu şi Bibha?... 

— Nu. 

— În fine... Dacă raportez incidentul, nu voi 
face altceva decât să par un idiot, zise Thomas. 

— De asta te temi tu? întrebă Jim, părând că 
revine la starea lui obişnuită de bună dispoziţie. Să 
nu pari un idiot? 

— Păi, e cam umilitor să vorbeşti despre felul 
în care... 

— Corect, i-o reteză Jim. Înţeleg. Dacă eu aş 
fi fost aruncat pe o creangă pentru a fi mâncat de 
lei, ştiu că aş fi fost al naibii de stânjenit. Adică, 
cum să te pregăteşti pentru un asemenea 
eveniment?... 

— Nu glumesc, Jim, ripostă Thomas. Tipul 
mi-a spus să las totul baltă. Dacă voi continua să 
cercetez moartea lui Ed, va trebui să o fac cu 
discreție. Nu câştig nimic dacă vorbesc cu cine ştie 
ce polițist bine intenţionat de pe vreo maşină de 
patrulă, dar care nu poate face absolut nimic ca să 
mă ajute. În plus, asta ar oferi un motiv celui sau 

celei care mă urmăreşte, ca să mă scoată definitiv 
din joc. Nu merită riscul. 

— Și eu care credeam că sunt paranoic, 
comentă Jim. 

— Când cineva încearcă să te transforme în 
masă pentru leii care nu primesc carne de zebră, ţi 
se permite să fii un pic paranoic. 

— Am înţeles mesajul, zise Jim, reuşind să 
schiţeze un zâmbet. 

„În bârlogul leului.” 

— Ciudat. 

— Aşa credeam şi eu. 

— Mă tot întreb ce căuta Ed în Italia, zise 
Thomas. 

— Cercetare şi un pic de odihnă, răspunse 
Jim. Dar am avut impresia că şi-a petrecut mult 
timp departe de casa de odihnă. O dată am fost 
sunat chiar şi aici ca să fiu întrebat dacă nu cumva 
el plecase mai devreme de acolo, fără să anunţe. 

În bucătărie sună telefonul. Thomas se uită la 
ceas şi ridică din sprâncene. Era trecut de ora zece. 
Obişnuit să fie apelat şi chemat la orice oră, Jim se 
mulţumi să ofteze şi se duse în cealaltă cameră. 
Thomas închise ochii şi se lăsă pe spătarul 
scaunului. Era gata de culcare. Avusese o zi extrem 
de lungă şi de ciudată, ca şi cea dinaintea ei, şi nu 
ştia ce să facă în continuare. Se întrebă de ce mai 
stătea în casa parohială şi dacă era pregătit să se 
întoarcă în apartamentul lui pustiu. 

„Ar fi bine să o faci. Vei petrece o groază de 
timp acolo, între patru pereţi, în următoarele luni.” 

Îl deprima şi îl îngrijora profund lipsa vreunei 
perspective de slujbă, faptul că nu mai avea cu ce 
să-şi ocupe timpul. Se răsuci pe scaun şi observă 
că Jim nu închisese computerul. Pe ecran se vedea 
site-ul web al parohiei. Una dintre pozele mici de 
pe ecran era cea de la nunta lui Thomas, poză care 
în format clasic zăcea acum pe podeaua camerei 
fratelui său. Faptul că Ed folosise acea poză, mai 
ales după ce ei doi pierduseră legătura, îl 

surprindea, aşa că se holbă la ecran întrebându-se 
ce se petrecuse în viaţa fratelui său înainte de 
moarte. 

— E pentru tine. 

Jim stătea în cadrul uşii şi ţinea în mână 
telefonul portabil. 

— Poftim. O să văd dacă dau de adresa aceea 
de contact din Italia. 

Thomas luă telefonul,  încruntându-se 
nedumerit. 

— Thomas Knight, rosti el. 

— Bună, Tom. 

Trecuseră probabil doar vreo două secunde, 
dar avu impresia că încremenise locului de mai 
bine de un minut. 

— Tom, eşti acolo? 

Nimeni nu îi mai spunea aşa. Nimeni 
altcineva. 

— Kumi? 

Nu ar fi avut nevoie să întrebe şi nici nu 
vrusese asta. Cuvântul îi ieşise pur şi simplu de pe 
buze, ca un ecou al trecutului de care fusese 
învăluit în sacristie. Pielea de pe mână i se făcuse 
ca de găină, iar inima începu să-i bată cu putere. 

— Bună, Tom. 

— Bună. A trecut ceva vreme. 

— Cinci ani, da. 

Ea rostise cuvintele fără resentimente, poate 
cu un pic de tristeţe în glas. În definitiv, el fusese 
cel care refuzase să mai discute vreodată cu ea. 

— Te-am sunat acasă, dar cred că în 
continuare nu îți verifici mesajele, aşa că mi-am 
zis să încerc să dau de tine acolo unde eşti acum. 

— Corect, replică el. 

Nu-şi găsea cuvintele. Jim revenise la scrierea 
e-mailurilor, dar zâmbetul de pe chip i se stinse 
când zări fața lui Thomas, care părea că e pe 
punctul de a face o criză de apoplexie. Poate chiar 
asta făcuse. 

— Ascultă, voiam doar să-ţi spun cât de rău 
îmi pare de Ed, zise ea. 

— Bine, spuse el. Mulţumesc. 

— Ştiu că în ultima vreme lucrurile nu prea 
au mers bine între voi, dar... în fine, e groaznic. 
Mi-aş dori să pot face ceva. 

— Mulţumesc. Ştiu. E-n regulă. Apoi, ca şi 
cum i-ar fi venit o idee: Aşteaptă! De unde ştii? 

Ea păru să ezite. 

— Am primit un telefon de la Departamentul 
Securităţii Naţionale. 

— Aha, replică Thomas, neştiind ce să facă 
cu acea informație. 

— Aşadar, reveni ea. Eşti bine? 

— Nu prea rău, să ştii. 

— Cu munca e în regulă? 

— E perfect, minţi el. Ştii tu, ca de obicei. 

— Bine. 

— Tu? Mă refer la muncă. 

— A, da. Muncesc toată ziua şi nu mă joc 
deloc. Mă gândeam la tine când stăteam la birou, 
zilele trecute, răspunse ea. 

Acum avea vocea limpede, aproape frivolă. 
Părea puţin forţată. 

— Da? reuşi el să îngaime. 

— Da. Mă gândeam la vremea când am mers 
în Arizona cu Ed şi am făcut excursia aia. A fost 
minunat, nu? Mă gândesc mult la trecut. Îţi 
aminteşti când am coborât pe albia pârâului secat? 
Iar Ed era acolo şi noi toţi râdeam... 

— Kumi, i-o reteză el. Chiar eşti bine? 

Ea îl ignoră şi vocea 1 se ridică puţin şi deveni 
mai agitată. 

— Şi stăteam în hotelul ăla mic şi a fost cea 
mai bună perioadă şi... lar Ed tot vorbea despre 
vremea când a fost în Italia. Îţi aminteşti? Mă tot 
gândesc la excursia aia de pe albia pârâului. Îţi 
aminteşti asta? Mergeam către izvoarele pârâului, 
iar Ed spunea că locul unde s-a dus era la fel şi... 
În fine. Ascultă, îmi cer scuze. Am luat-o razna. Te 

sun de la serviciu, aşa că n-ar trebui să stau mult 
de vorbă. Voiam doar să-ţi urez tot ce e mai bine şi 
să-ţi spun ce rău îmi pare. 

— Kumi, repetă el, cu mai multă atenţie şi 
prudenţă acum. Eşti bine? 

— Sunt bine. Zău. Tu mă îngrijorezi, Tom. 

— Aşteaptă, zise el. 

— Îmi pare rău, Tom. Trebuie să plec. Mai 
vorbim, bine? Pa. 

— Kumi... 

— Pa, Tom. 

Legătura se întrerupse. 

Thomas rămase locului în camera prost 
luminată, holbându-se la receptor. 

— Te simţi bine, Thomas? întrebă Jim. 

— Cred că nu. Pielea de pe mână continua să- 
1 fie de găină şi brusc simți o senzație cumplită de 
frig. Cred că lucrurile stau mai prost decât am 
crezut. Mult mai prost. 

CAPITOLUL 14 


— Era soţia ta, zise Jim, ca o recapitulare 
lămuritoare. 

— Fosta soţie, preciză Thomas, privind în 
jurul lui. 

Poate că ar fi fost bine să ia cu el hârtiile lui 
Ed. 

— Fosta ta soţie, cu care n-ai mai vorbit de la 
divorţ. 

— Nu suntem divorțaţi, ripostă Thomas. Ea 
n-a vrut. E catolică, înţelegi, adăugă el cu 
amărăciune. Nu a vrut să fie exclusă din Biserică, 
dar nu mai suporta să stea pe acelaşi continent cu 
mine. Aşa că, la sfatul fratelui meu, s-a întors în 
țara în care ne-am cunoscut şi a rămas acolo. 

— ŞI unde v-aţi cunoscut? 

— În Japonia. 

Chiar şi rostirea acestui cuvânt îl durea. 

— Dar ea nu e japoneză? 

— S-a născut în Boston. A doua generaţie. 

— Aşadar, a sunat ca să-şi exprime 
condoleanțele... 

— Nu de aia a sunat, replică Thomas. Nu 
chiar. A sunat ca să mă avertizeze. 

— Vorbind despre o excursie pe care ai făcut- 
o cu ca şi cu fratele tău? Nu pricep. 

— Niciodată nu am râs în Arizona, zise 
Thomas cu o mutră sumbră. Nu am făcut niciodată 
excursii. Am stat în camera de hotel şi am urlat 
unii la alții timp de cinci zile, apoi ne-am întors 
acasă şi ea şi-a făcut bagajul şi a plecat. Se 
presupunea că drumul ăla ar fi trebuit să ne 
apropie, dar în loc de asta, ne-a separat definitiv. 

— ŞI nu v-aţi aventurat pe albia unui pârâu? 

— Eu am făcut-o, răspunse Thomas. Ea nu. 
Am plecat ca o furtună şi am urcat pe un blestemat 
de munte. În fine, am ajuns să mă caţăr pe o 
stâncă, prea furios ca să acord atenţie la ceea ce 

fac, şi am căzut şi mi-am rupt glezna. M-am 
chinuit toată noaptea să ajung înapoi la maşină, 
moment în care eram aproape mort din cauza 
epuizării şi a insolaţiei. Presupunând că o 
abandonasem, Kumi luase deja un taxi spre 
aeroport, aşa că n-a aflat de păţania mea decât o 
săptămână mai târziu, când eram deja prea furioşi 
unul pe celălalt. A fost sfârşitul perfect al unei 
excursii în iad. 

— Şi cu Ed cum a fost? El n-a putut ajuta cu 
NIMIC? 

— Poate că ar fi reuşit ceva, zise Thomas, 
dornic să termine cu asta şi întorcându-se către 
Jim. Dar nu era acolo. 

Jim făcu ochii mari. 

— Cum? 

— Poate că nu eram cuplul perfect, replică 
Thomas, dar dacă plecam în călătorie ca să 
încercăm să ne refacem mariajul care şchiopăta, nu 
aveam cum să-l luăm şi pe fratele meu cu noi. Mai 
ales că el era unul dintre motivele rupturii dintre 
mine şi soţia mea. 

— Dar dacă ea a încercat acum să te 
avertizeze, de ce nu a spus răspicat despre ce e 
vorba? se miră Jim. 

— Pentru că se teme. 

— De ce anume? 

— Habar n-am, dar nu se teme pentru ea, ci 
pentru mine. Am întrebat-o şi mi-a spus cât se 
poate de clar: „Sunt îngrijorată pentru tine.” A fost 
singurul lucru care semăna cu felul ei de a fi. Asta 
şi chestia aia cu revenirea la sursă. 

— Care înseamnă ce? 

— Cred că locul unde a început toată 
povestea asta, răspunse Thomas. 

— Adică unde? 

— „Ed spunea că e la fel ca locul acela în 
care s-a dus”, recită Thomas din memorie, 
aplecându-se către Jim. 

Pentru câteva secunde, preotul rămase 
nemişcat, perplex, apoi Thomas îi luă mâna 
dreaptă şi i-o deschise. În palma preotului se afla 
bucata de hârtie cu adresa. 

— Thomas, rosti Jim. Asta e o nebunie. 

— Nu ştiu ce altceva să fac, replică el. Habar 
nu am ce se petrece. Fosta mea soţie crede că sunt 
în pericol şi, dat fiind episodul de la grădina 
zoologică, aş spune că are dreptate. Fratele meu 
este mort şi nimeni nu vrea să-mi spună de ce şi 
cum a murit, întreaga situație e o nebunie şi 
singurul lucru pe care îl ştiu sigur e că totul a 
început acolo. În Italia. Asta îmi spune şi ea. Să 
încep de acolo. 

Ridică bucata de hârtie cu mesajul pe care 
fratele lui decedat i-l dictase lui Jim printr-un 
telefon cu paraziți pe linie, cu mai bine de două 
luni în urmă. 

— Am avut puţine în comun cu fratele meu, 
continuă Thomas, şi nu mă interesează ceea ce 
credea el, dar trebuie să aflu ce i s-a întâmplat. Îi 
datorez măcar atâta lucru. Mă duc la Napoli. 

PARTEA A II-A _ CEI PATRU 
CĂLĂREȚI 


„Și am văzut când Mielul a deschis cea dintâi 
din cele şapte peceţi, şi am auzit pe una din cele 
patru fiinţe zicând cu glas ca de tunet: Vino şi vezi. 

Şi m-am uitat şi, iată, un cal alb, şi cel care 
şedea pe el avea un arc; şi 1 s-a dat lui cunună şi a 
pornit ca un biruitor ca să biruiască. 

Şi când a deschis pecetea a doua, am auzit 
zicând pe a doua ființă: Vino şi vezi. 

Şi a ieşit alt cal, roşu ca focul; şi celui care 
şedea pe el i s-a dat să ia pacea de pe pământ, ca 
oamenii să se junghie între ei; şi o sabie mare 1 s-a 
dat. 

Şi când a deschis pecetea a treia, am auzit pe 
a treia fiinţă zicând: Vino şi vezi. Şi m-am uitat şi, 
iată, un cal negru, şi cel care şedea pe el avea un 
cântar în mâna lui. 

Şi am auzit în mijlocul celor patru fiinţe ca un 
glas care zicea: Măsura de grâu un dinar, şi trei 
măsuri de orz un dinar. Dar de untdelemn şi de vin 
să nu te atingi. 

Şi când a deschis pecetea a patra, am auzit 
glasul fiinţei a patra zicând: Vino şi vezi. 

Şi m-am uitat şi, iată, un cal galben-vânăt, şi 
numele celui ce şedea pe el era Moartea; şi iadul se 
ținea după el. Şi li s-a dat lor putere peste a patra 
parte a pământului, ca să ucidă cu sabie şi cu 
foamete şi cu moarte şi cu fiarele de pe pământ.” 

(Apocalipsa 6: 1-8) 

CAPITOLUL 15 


Molimă şedea singur şi neobservat pe un 
scaun din fier forjat, bând espresso şi uitându-se la 
câțiva băieţi în zdrenţe cum alergau după o minge 
de fotbal în susul şi în josul unei alei înguste, pline 
de rufe puse la uscat, dincolo de piaţă. Nu se mai 
afla altcineva în minuscula cafenea napoletană şi 
oricum nu prea avea nimeni loc înăuntru, dacă ar fi 
vrut să bea ceva. Din când în când apărea cineva şi 
schimba câteva vorbe cu proprietarul, care stătea 
în spatele tejghelei, deşi astfel de vizite păreau mai 
degrabă sociale, pentru că americanul nu vedea 
niciun ban schimbându-și proprietarul. Cineva 
trecu în goană pe un scuter, iar Molimă urmări 
soarele  apunând dincolo de apartamentele 
odinioară elegante, cu fațadele lor de secol XVIII 
acum murdare, şi cu etajele inferioare acoperite cu 
afişe electorale şi mânjite cu grafitti, ca în întregul 
oraş. În mijlocul pieţei, circulaţia zgomotoasă a 
maşinilor se desfăşura în jurul unei statui ecvestre 
uitate de timp. Zgomotul era atât de mare, încât 
cineva care nu ar fi fost atent ar fi ratat cu uşurinţă 
soneria telefonului mobil atunci când aceasta sună. 

Molimă auzi şi nici nu se uită să vadă cine 
era. Doar Spărgătorul de sigilii avea numărul lui. 

— Da? 

— Aşteaptă sosirea țintei în mai puţin de o 
oră, rosti Spărgătorul de sigilii fără nicio 
introducere. Se va duce la Santa Maria delle 
Grazie. Ar trebui să-l aştepţi acolo. 

— Sunt deja pe poziţie, răspunse Molimă, 
zâmbind. 

Călărețul de pe calul alb, primul dintre cei 
patru călăreți ai  apocalipsului chemaţi de 
Spărgătorul de sigilii din Cartea Apocalipsei, 
devenise subiect al multor interpretări în decursul 
anilor, deşi personajul îşi avea probabil rădăcinile 
în neamul părților, neam ai cărui arcaşi călare 


85 


terorizaseră Roma primului secol al erei noastre. 
Una dintre tacticile preferate ale acestor războinici 
era aceea de a o lua la galop într-o aparentă 
retragere, după care se întorceau şi-şi întâmpinau 
urmăritorii cu o ploaie de săgeți. Duplicitatea unei 
asemenea strategii de luptă alimenta imaginația 
cititorilor Bibliei, cărora le plăcea mai puţin istoria 
pură şi preferau alegoriile din simbolistica de-a 
dreptul ciudată a acesteia. Pentru ei, culoarea albă 
a calului combinată cu folosirea înşelătoare a 
arcului sugerau un anumit gen letal de trădare şi 
falsitate. Iar lui Molimă, sau întruchipării moderne 
a acestuia, care stătea acum şi bea cafea, îi plăcea 
chestia asta. Ce sens avea răutatea ucigaşă dacă 
oricine o vedea apropiindu-se, de la un kilometru 
distanță? 

Ultimul gând generă în mintea lui o idee 
bizară. 

— Ceilalți sunt aici? întrebă el. 

— Nu e nevoie să ştii asta. 

— Ne-am putea încurca reciproc, insistă 
Molimă cu o izbucnire de iritare. 

„N-ar fi trebuit să întreb. Îşi va da seama la ce 
mă refer cu adevărat.” 

— Vor fi şi alți agenți pe teren, zise 
Spărgătorul de sigilii. 

Molimă inspiră adânc. Şoferul unui taxi 
claxonă cu putere, nefiresc de aproape. 

— Foamete? 

— E deja acolo, răspunse Spărgătorul de 
sigilii. 

Molimă închise ochii câteva clipe şi strânse 
pumnul. N-avea sens să mai zică altceva. Şi ce mai 
putea spune? Cum putea cineva zugrăvi în cuvinte 
groaza stârnită de o altă ființă umană, fără să pară 
o persoană slabă sau iraţională? 

— Bine, rosti Molimă. Fă în aşa fel încât să 
nu-mi stea în cale. 

Legătura se întrerupse, iar Molimă sorbi 
ultimele picături de cafea cu un gest hotărât, în 

ciuda uşoarei clătinări a ceştii pe farfurie. 

Aproape în aceeaşi secundă, Thomas Knight 
intră în piaţă. Avea ochii mijiți din pricina soarelui, 
croindu-şi drum cu valiza lui, având acel aer de 
anxietate şi uimire ce caracterizează turiştii din 
întreaga lume. Hainele îl scoteau în evidenţă ca 
fiind altfel, un american, aşa că părea deja deplasat 
chiar înainte de a se opri şi a consulta harta din 
ghid. Părea să şchioapete uşor. Molimă zâmbi şi îşi 
luă privirea de la el, lăsând jos ceaşca de cafea, cu 
o mână care acum redevenise sigură. 

CAPITOLUL 16 


Thomas coborâse din taxi şifonat tot şi cu o 
uşoară senzaţie de greață. Traficul se dovedise 
infernal şi agitat, toate maşinile mergând cu viteză 
mare pe străzile pietruite. De două ori avusese 
impresia că vor călca pietonii care se aventurau în 
fața maşinii, şi chiar se izbiseră de oglinda unei 
dube în trecere, care răspunsese cu un claxon iritat, 
dar fără să-şi reducă viteza. Incapabil să priceapă o 
iotă din italiana şoferului, Thomas îi întinsese un 
pumn plin de bancnote şi omul luase zece euro 
fără alte comentarii, înainte de a întoarce Fiatul 
albastru-verzui, lovit peste tot, în direcția din care 
veniseră. 

Thomas trase bagajul după el şi se uită mijind 
ochii la numele străzilor pe indicatoarele de la 
colţurile clădirilor. Coti de câteva ori şi în cele din 
urmă găsi străduţa căutată. Acolo, unde soarele 
strălucea mai puţin feroce şi zgomotele traficului 
păreau mai estompate, descoperi o uşă mare, 
arcuită, înghesuită între o brutărie şi o cafenea. 
Uşa avea peste şase metri înălțime şi era acoperită 
cu vopsea verde, scorojită, şi inele de fier, 
înnegrite de vreme. Apăsă pe soneria încastrată în 
botul unui leu de bronz şi aşteptă. 

Clădirea era biserica Santa Maria delle Grazie 
ŞI, mai important, era casa de odihnă unde fratele 
lui îşi petrecuse câteva dintre ultimele lui 
săptămâni de viaţă. Thomas, care nu vorbea 
italiana în afară de cele câteva fraze pe care le 
învățase din ghidul de conversaţie în timpul 
zborului, îşi mută stingherit greutatea corpului de 
pe un picior pe altul. Îl aşteptau câteva minute 
neplăcute, asta presupunând că avea să-i răspundă 
cineva la sonerie. 

Se deschise, cu un scârţâit, o uşă tăiată în 
poartă, şi pe ea ieşi un tânăr. Purta o sutană neagră, 
avea părul bine tuns şi se uită direct la Thomas 

prin nişte ochelari ovali, fără ramă. Thomas începu 
să-şi ceară scuze în engleză, dar înainte de a apuca 
să rostească ceva cât de cât important, atitudinea 
tânărului se schimbă. Ochii i se măriră şi făcu o 
jumătate de pas înapoi, cu gura deschisă, dar fără 
să scoată niciun sunet. Părea confuz, poate chiar 
speriat. 

Thomas îşi înteţi ritmul scuzelor. 

— Îmi pare extrem de rău că am venit 
neanunţat, zise el. Nu vorbesc italiana. Sper că n- 
am picat într-un moment nepotrivit. Mă numesc 
Thomas Knight. Fratele meu, Ed, a stat aici anul 
trecut. Era un preot din America. 

— Tu eşti fratele lui, rosti preotul, 
nesiguranța de pe chip dispărând dintr-odată, la fel 
de repede precum apăruse. Da. Îmi dau seama. 
Vino înăuntru. 

Thomas îl urmă de-a lungul unui coridor 
boltit şi întunecos, unde era cu câteva grade mai 
răcoare decât pe stradă. Dincolo de el se vedea o 
mică grădină înverzită şi plină de portocali, în care 
fructele — mici şi încă necoapte — atârnau într-un 
echilibru oarecum precar. După ce poarta din 
spatele lui Thomas se închise cu zgomot, sunetele 
străzii se estompară şi el avu impresia că intrase 
brusc într-o reşedinţă de ţară. 

— Eu sunt padre Giovanni, se prezentă 
tânărul. 

Întinse o mână puternică, măslinie, şi Thomas 
1-0 strânse o dată, scurt. 

— V-aş fi anunţat că vin, începu iarăşi, dar a 
fost o hotărâre bruscă. 

Italianul păru să nu înţeleagă prea bine fraza, 
aşa că Thomas dădu din mână a lehamite, semn că 
ceea ce spusese nu era important. 

— Cauţi un loc unde să stai? întrebă preotul. 
Cred că avem o chilie disponibilă câteva zile, după 
care o să fim plini de Franciscana. Călugăriţe din 
Assisi. 

— Câteva zile este perfect, răspunse Thomas, 
bucuros că nu era obligat să se mai aventureze în 
nebunia din oraş ca să-şi caute un adăpost pentru 
acea noapte. Îl durea piciorul după experienţa de la 
grădina zoologică şi se simţea epuizat. Poate 
reuşea să doarmă câteva ore înainte de a ieşi în 
oraş să cineze, după care urma să încerce să 
descopere ce naiba voia cu adevărat de la acea 
călătorie peste mări şi ţări, în afară de motivul 
evident, cel de a pleca din Chicago din rațiuni de 
sănătate. 

— Cred că fratele tău a lăsat nişte cutii, zise 
preotul, conducându-l de-a lungul grădinii către un 
şir de trepte din piatră. Poate că vrei să le vezi, 
rosti tânărul. 

Thomas avu sentimentul că brusc o ploaie 
răcoroasă îl izbise în plin, alungându-i oboseala. 

— Da, răspunse el. Chiar acum, dacă nu te 
deranjează. 

x 

În camera în care fusese dus se aflau un pat, 
un dulap vechi, un birou cu un singur scaun şi un 
crucifix simplu din lemn, pe tencuiala albă a 
peretelui. Thomas se plimbă pe gresia de pe jos în 
picioarele goale, simțind răcoarea, apoi îşi puse o 
pereche de sandale şi reveni pe drumul pe care 
venise. Părintele Giovanni îl aştepta în capul 
scărilor, cu o cheie grea din fier în mână. 

— Pe aici, rosti el. 

Trecură pe lângă o sufragerie vastă şi pe 
lângă uşa deschisă a unei bucătării de unde venea 
un miros puternic de pâine coaptă şi rozmarin. Pe 
drum discutară despre zborul lui Thomas, despre 
temperatura de la Chicago şi despre orarul de 
masă. Până în acel moment nu se pomenise deloc 
despre bani. 

La baza altei scări, preotul salută o călugăriță 
îmbrăcată în maro, care trecu pe lângă ei, apoi îl 
trase pe Thomas într-o debara plină de cutii şi 
vase. 


90 


— Acelea două i-au aparținut lui Eduardo, 
zise el. Nu l-am cunoscut prea bine, dar cred că 
era... Făcu o pauză ca să caute cuvântul... un om 
interesant. 

Zâmbi amintindu-și, apoi părăsi încăperea, 
închizând uşa după el. 

Thomas rămase locului câteva clipe, apoi 
trase una dintre cutii spre el şi desfăcu capacul din 
carton. Înăuntru se găseau cărţi, unele în engleză, 
altele în italiană, câteva în alte limbi, inclusiv în 
franceză şi latină. Cele mai multe titluri pe care le 
putea citi păreau lucrări teologice, exegeze biblice, 
istorii bisericeşti şi arheologice. Unele păreau texte 
ştiinţifice şi mai multe volume se refereau la, sau 
erau scrise de un anume Teilhard de Chardin. Dar 
atenţia lui Thomas se îndreptă în special asupra 
hârtiilor şi jurnalelor. Băgă mâna în cutie şi scoase 
un carneţel subţire. Înăuntru se vedeau liste şi 
însemnări scrise în grabă, cu scrisul cunoscut al 
fratelui său. Prima pagină era intitulată „Pompei”. 

Thomas schiţă un zâmbet amintindu-și cât de 
studios fusese fratele lui, apoi îşi ridică privirea 
din carneţel când auzi voci ridicate pe coridor. 
Erau doi oameni care se apropiau, unul dintre ei 
vociferând furios. 

Fără să se gândească, strecură carnețelul în 
interiorul hainei exact în clipa în care uşa se 
deschise cu putere şi un bărbat năvăli înăuntru, 
țpând cu fața roşie de furie şi cu ochii fixaţi 
asupra lui Thomas. În spatele lui, grăbindu-se să 
nu rămână în urmă, părintele Giovanni părea 
alarmat şi ezitant. 

Primul bărbat — după haine, tot un preot — 
avea probabil şaizeci de ani şi umeri largi, dublaţi 
de o voce tunătoare. Îşi înfipse degetul ca o suliță 
în pieptul lui Thomas, rostind fără întrerupere tot 
felul de imprecaţii în italiană. Thomas îşi ridică 
mâinile, cu palmele întinse. 

— Spune că trebuie să pleci, rosti preotul mai 
tânăr. Zice că locul ăsta e doar pentru oamenii 

Bisericii. Nu poţi rămâne aici. 

— De ce? se miră Thomas. Ce am făcut? 

Un alt schimb rapid de cuvinte în italiană. 
Preotul în vârstă părea să devină tot mai agitat cu 
fiecare secundă. Thomas îşi cobori mâinile şi se 
uită pieziş la părintele Giovanni, care dădu uşor 
din umeri. 

— l-am spus cine eşti, rosti el, dar el a zis că 
tot ce e aici aparține Bisericii, până ce ordinul 
decide altfel. 

— Părintele Eduardo era fratele meu... 
începu Thomas, încercând să adopte un ton 
împăciuitor. 

— Tu pleci! tună bruscă celălalt. Acum! 

După care se lăsă tăcerea, întreruptă doar de 
respirația gâfâită a preotului furios. Privirea lui 
rămase fixată asupra lui Thomas şi nările 1 se 
zbuciumau ca ale unui taur gata de atac. 

— Astea sunt lucrurile fratelui meu, zise 
Thomas cu un calm pe care nu îl resimțea în 
adâncul sufletului. Am dreptul să mă uit la ele. 

Preotul bătrân scuipă câteva cuvinte în 
italiană, iar stânjeneala de pe chipul părintelui 
Giovanni deveni şi mai evidentă. Thomas prinse 
din zbor cuvântul Polizia. 

— Îmi cere să chem poliţia, zise preotul tânăr. 

— Mda. Am înţeles asta. 

— Îmi pare rău. 

— Şi nu pot rămâne aici la noapte? 

— E un hotel la colţul străzii, răspunse 
preotul, evident stingherit. Executive. Îmi pare rău. 

Thomas se uită la celălalt prelat, dar furia 
oarbă nu dispăruse din ochii acestuia. 

CAPITOLUL 17 


Executive era o clădire din piatră la o 
aruncătură de băț de casa de odihnă a iezuiţilor, la 
intersecția dintre Via del Cerriglio şi strada 
Sanfelice, în inima oraşului vechi şi la mai puţin 
de un kilometru depărtare de castelul şi portul din 
Napoli. Dacă distanţa ar fi fost mai mare, Thomas 
— care suferea de durere la genunchi şi indignare 
din pricina modului în care fusese tratat — n-ar fi 
găsit decât cu greu hotelul. Aşa, reuşi să se cazeze 
fără niciun incident şi peste câteva secunde se trezi 
stând pe un balcon de la etajul trei, care dădea spre 
traficul nebun de pe strada de dedesubt, 
întrebându-se cum avea să doarmă cu tot acel 
zgomot. 

Îşi aruncă haina boţită pe pat şi scoase 
carneţelul din buzunarul interior al acesteia. Era 
mai subțire decât i-ar fi plăcut lui, iar de la 
jumătate nu mai conţinea nicio însemnare. Notiţele 
erau aranjate după locaţie: Pompeii, Herculaneum, 
Castellammare di Stabia, Paestum şi Vela. Singura 
localitate care avea vreun sens pentru Thomas — şi 
oricum, nu cine ştie ce — era Pompeii, oraşul 
roman distrus de erupția Vezuviului în anul 79 
d.Hr. Fiecare secțiune a carneţelului părea să fie o 
listă de locuri, cea a oraşului Pompeii fiind cea mai 
lungă, de aproape cincisprezece pagini, după care 
urma cea dedicată localităţii Herculaneum. Listele 
păreau să fie compuse din locuri din interiorul 
siturilor, multe dintre ele părând reşedinţe private 
(Casa faunului dansator, Casa Vettii, Casa cu 
despărțituri din lemn), deşi alte însemnări se 
refereau la temple şi clădiri publice. În dreptul 
Paestum se regăsea o singură însemnare lungă, 
plină de cuvinte scrise cu cerneală de culori 
diferite şi cu creionul. În dreptul celorlalte două 
localităţi apăreau aceleaşi cuvinte: „Nicio dovadă 
evidentă.” 


93 


„Despre ce anume?” 

Resimţi mai întâi o mare dezamăgire. Poate 
că Ed cercetase situri antice în căutare de 
informaţii pentru cartea lui legată de simbolurile 
creştinismului timpuriu, dar ceea ce vedea el în 
carnețel nu suna deloc promiţător cu privire la 
terorism, Orientul îndepărtat sau orice altceva care 
l-ar fi putut ucide. 

Se uită în jos pe stradă, unde un tânăr asiatic 
încerca să se strecoare printre şirurile nesfârşite de 
maşini şi scutere. Brusc se simţi extrem de obosit, 
dincolo de orice capacitate de a mai raționa. 
Închise uşa de sticlă a balconului şi coborî cu 
telecomanda obloanele de protecție — ceea ce 
reduse simțitor zgomotul de afară — apoi se 
dezbrăcă şi căzu greoi pe pat. În câteva secunde 
adormi. 

Se trezi o oră mai târziu, încă obosit, dar 
cumva sigur că nu mai poate dormi. Făcu un duş, 
se îmbrăcă cu pantaloni scurți şi tricou, apoi cobori 
în holul mic al hotelului, unde dădu 
recepționerului cheia de la cameră. 

— Cât durează să ajung la Pompeii? întrebă 
el. 

— În jur de o oră şi jumătate. Cu trenul, da? 

— Cred că da. Pot lua un taxi până la gară? 

Recepţionerul ridică receptorul şi dădu un 
ordin în italiană. 

— Cinci minute, rosti el, uitându-se cu 
scepticism la pantalonii scurți ai lui Thomas. Când 
ajungeţi la gară, căutaţi linia Circumvesuviana. Și 
aveţi grijă la portofel. 

x 

Gara era murdară, cu un aspect neîngrijit, 
plină de oameni, inclusiv patrule de poliţişti cu 
câini. Nimeni nu părea să le acorde vreo atenție, 
aşa că Thomas deduse că prezenţa lor acolo era cât 
se poate de obişnuită. Cumpărarea unui bilet de 
tren se dovedi complicată, obligându-l să se ducă 
într-o altă zonă a clădirii şi apoi să treacă printr-un 

pasaj lugubru până la calea ferată. Avea la el doar 
un aparat de fotografiat digital, pe care îl 
împrumutase de la Jim în Chicago, şi carneţelul lui 
Ed, pe care începu să îl studieze după ce trenul ieşi 
la lumina soarelui. 

După a doua oprire într-o gară, în vagon îşi 
făcu apariția o trupă de muzicanți, lansându-se 
într-un cântec plin de lirism, în sunete de 
acordeon, tamburină şi — probabil — bas. Cei mai 
mulţi pasageri o ignorară, dar Thomas puse câțiva 
euro în pălăria unuia dintre muzicanți, în vreme ce 
grupul se deplasa către vagonul următor. După 
aceea se întrebă dacă nu era cazul să-şi cheltuie 
banu cu mai multă prudență. Doar nu mai 
dispunea de nicio sursă de venit. 

Un sfert din pasagerii trenului erau turişti, 
unii dintre ei americani. Era un grup de turişti 
nebronzaţi, îmbrăcaţi destul de ciudat, cu cămăşi 
înflorate şi şepci de baseball. Indivizii discutau cu 
voce tare, îşi învârteau camerele de luat vederi şi 
se minunau de valuta ţării în care se aflau ca şi 
cum înscrisurile de pe bancnote ar fi fost în 
sanscrită. Se comportau de parcă ar fi jucat roluri 
de turişti într-un film. 

„Evident că ar putea fi şi alţii în tren care se 
comportă la fel, aşa că mai bine m-aş preface că 
nu-i observ.” 

Thomas se uită la oamenii de lângă el şi avu 
impresia că nu sunt turişti, deşi nu-şi putea da 
exact seama ce anume îi făcea pe italieni să arate a 
italieni. Pielea bronzată, ochii negri şi şuviţele de 
păr închis la culoare predominau, dar nu 
constituiau o regulă. Mai degrabă era ceva din 
modul în care erau îmbrăcaţi, din felul în care se 
comportau, care îi diferenția clar, un soi de 
nonşalanţă elegantă care făcea chiar şi cel mai 
banal chip să pară interesant. Singura persoană 
care putea fi de origine americană era o femeie 
îmbrăcată cu o haină asemănătoare cu rasa maro a 

călugăriței pe care o zărise la casa de odihnă a 
Bisericii. 

Thomas privi pe geam spre apele mării 
Tireniene din dreapta sa, în vreme ce trenul cobora 
de-a lungul coastei pline de bărci de pescuit. Se 
vedeau două indicatoare mari, dintre care unul 
probabil l-ar fi dus în anticul oraş Herculaneum, 
dacă această căutare în orb a lui îl putea duce 
undeva. Deocamdată, fără să aibă habar ce caută şi 
nutrind un scepticism profund faţă de ideea că ar 
putea descoperi ceva important, nu credea că avea 
să ajungă la vreun rezultat. Resimţea vag un 
sentiment de asumare a unei misiuni, ceea ce îl 
făcea nesigur şi iritat, dar, în ciuda acestui fapt, 
dacă analiza felul în care arăta, nu se deosebea cu 
nimic de alți turişti. Iar ideea asta îl deprima. 

Îşi dădu seama de enormitatea problemei sale 
abia după ce trenul îl lăsă în gara Pompeii şi zări 
pentru prima dată situl antic. Chestia care îl aştepta 
nu era o adunătură de fragmente de piatră sau un 
ciorchine de coloane întinse pe o suprafaţă de un 
acru sau două de mozaic peticit. Locul acela era 
imens. Era, de fapt, un oraş vast şi năucitor, cu 
străzile întinzându-se ca nişte raze pe o distanţă de 
câțiva kilometri. 

„Ce naiba ar trebui să fac acum?” 

Începu prin a cumpăra un ghid al locului şi 
prin a-şi petrece zece minute la umbra unui 
palmier, cu studierea unei hărți a vestigiilor 
istorice, marcând pe hartă toate locurile listate în 
carneţelul lui Ed. 

— E destul de obositor, nu-i aşa? rosti o voce. 

Thomas îşi ridică privirea, căutând să-şi 
ferească ochii de lumina puternică a soarelui. Era 
călugărița din tren. 

— Aşa e, recunoscu el, ridicându-se în 
picioare. Suntem aici, nu? întrebă el, bătând în 
hartă cu un deget. 

— Nu, răspunse femeia. Suntem la poarta 
dinspre port, aici. 

— lisuse, mormăi Thomas, care se grăbi să 
adauge: Îmi cer scuze. Nu a fost intenţionat. 

— Nu-i nevoie de scuze. Îmi dau seama că, 
pentru cei mai mulţi oameni, astfel de cuvinte nu 
înseamnă în realitate ceea ce par să însemne. 

— Aşa e, replică Thomas, liniştindu-se puţin. 
Aveţi dreptate. 

Femeia îi zâmbi. Avea în jur de treizeci de 
ani, poate un pic peste, deşi era greu să îţi dai 
seama din pricina rasei şi a acoperământului de 
cap, care lăsau să i se vadă doar chipul şi mâinile. 
Purta un crucifix din argint în jurul gâtului, o 
centură albă din frânghie în jurul şalelor şi sandale 
groase şi bine legate în picioare. Dacă era 
italiancă, atunci vorbea o engleză fără cusur. 

— Nu am vrut să vă întrerup, zise ea zâmbind 
şi dându-se un pas înapoi, ca şi cum ar fi fost gata 
să plece. Mi s-a părut că v-aţi rătăcit. Am impresia 
că vă cunosc de undeva, dar cred că mă gândesc la 
altcineva. 

— Probabil, răspunse Thomas. Abia am ajuns 
din State. Din Chicago. 

Călugăriţa se încruntă şi clătină din cap. 

— Eu sunt din Wisconsin, zise ea. Am venit 
aici la odihnă. 

Acum, că ea spusese de unde vine, el sesiză 
mai bine accentul din Nord şi vocalele deschise şi 
plate tipice celor din Midwest. 

— Stai o clipă, zise Thomas. Sunteţi 
franciscană? 

— Ce m-a trădat? replică femeia, uitându-se 
într-un mod comic la lungimea rasei. 

— Stai la casa de odihnă a Bisericii din 
Napoli? Santa Maria... ceva. 

— Delle Grazie! completă călugănţa, cu un 
zâmbet şi mai larg. Aşa e. V-am văzut acolo, nu? 

— Pentru foarte scurt timp. 

— Sunteţi preot? 

— Doamne, nu, răspunse Thomas. Iarăşi nu 
am vrut să vă jignesc. Eram doar... în vizită. 

Locuiesc la hotelul din colţul străzi. 

— Aş spune atunci că e vorba de o 
coincidenţă, dar cum aici se află principala atracție 
turistică din zonă, cred că nu poate fi vorba de o 
surpriză chiar atât de mare, zise femeia. Sunt aici 
de miercuri, dar mi-a fost aşa de rău de la călătorie 
în primele zile, că n-am apucat încă să văd prea 
multe lucruri. Perioada de rugăciune începe abia 
peste câteva zile, aşa că m-am hotărât să văd şi cu 
locurile interesante din zonă. Am venit aici ieri 
timp de câteva ore, dar mi s-a părut mult prea mult 
ca, să absorb totul dintr-odată. Cred că e nevoie 
cam de o săptămână ca să vezi tot ce se află aici. 

— O săptămână? repetă Thomas, neplăcut 
surprins. Eu mi-am propus să acopăr totul azi. 

— Păi, astăzi mai aveţi la dispoziție doar 
câteva ceasuri. Situl se închide la ora şase. Voiaţi 
să vedeţi ceva anume în această după-amiază? 

— Nu chiar. Nu m-am aşteptat ca totul să fie 
atât de... enorm. 

— Cel mai bine este de parcurs pe bucăţi, zise 
ea. Astăzi aveam de gând să văd zona teatrelor. 
Veniţi cu mine, dacă vreţi. 

Thomas aruncă o privire pe hartă şi alese unul 
dintre locurile încercuite, bucuros că nu era nevoit 
să scoată pentru asta carneţelul lui Ed din buzunar. 

— Speram să vizitez templul lui Isis, zise el. 

— Perfect. E chiar lângă teatre. Mergem? 

— Apropo, eu mă numesc Thomas, zise el, 
urmând-o de-a lungul unui tunel săpat în piatră, 
care urca spre oraşul vechi. 

— Sora Roberta, răspunse călugărița. Mă 
bucur că am cu cine să vorbesc. Italiana mea poate 
fi în cel mai bun caz socotită de nivel elementar, 
aşa că am petrecut câteva zile destul de tăcute. 

— Dar credeam că vă pricepeţi bine la chestia 
cu tăcerea, replică Thomas, zâmbind. 

— Nu suntem mute, râse femeia. 

Urcară pe Via della Marina către forumul 
roman, trecând pe lângă templul lui Apolo în 

stânga. Thomas era uimit. Prea puţine structuri 
aveau acoperiş, dar văzuse în viaţa lui clădiri de la 
începutul secolului XX mai degradate decât aceste 
vestigii vechi de două mii de ani. Străzile gemeau 
de turişti, cei mai mulți în grupuri mari, cu ghid, 
aşa că el se întrebă cum arătase acest loc în anul în 
care muntele — care se înălța în depărtare, deasupra 
coloanelor de piatră ale templului lui Jupiter — 
erupsese, acoperind zona cu o ploaie ucigaşă de 
lavă, pietre şi cenuşă sufocantă. 

— Nu ştia nimeni că aici e un vulcan, rosti 
sora Roberta, urmărind direcția privirii lui către 
vârful teşit al Vezuviului. Câţiva oameni cu 
înclinații ştiinţifice făcuseră unele conexiuni cu alţi 
vulcani cunoscuţi, precum Etna, şi existau unele 
îngrijorări după cutremurele din anul 62, dar 
oamenii obişnuiţi habar n-aveau. Azi îşi duceau 
vieţile lor obişnuite într-un oraş roman, iar a doua 
ZI... Totul a dispărut. Toţi au murit. 

Thomas dădu din cap, gândindu-se la Ed. 

— Ciudat, nu-i aşa, continuă ea. Ar trebui să 
te întristeze. Ar trebui să te facă să te gândeşti la 
mortalitate şi chestii dintr-astea. Dar totul este atât 
de uimitor, că nu poţi trece dincolo de această 
uimire. E ca un studio de film abandonat în deşert, 
în care totul pare real: un muzeu în care au trăit 
oameni! 

Călugăriţa căzu câteva clipe pe gânduri, apoi 
chipul i se lumină. 

— Să-ţi arăt ceva, zise ea, cuprinsă brusc de 
un entuziasm copilăresc. E puţin în afara drumului 
nostru, în celălalt capăt al forumului, dar trebuie să 
vezi ca să-ţi dai seama la ce mă refer. 

Îl conduse iute dincolo de spaţiul larg deschis 
al forumului — odinioară piaţa publică oficială şi 
comercială a oraşului — mărginit de coloane albe, 
şi ajunse la templul lui Jupiter, scoțând în evidenţă 
diverse amănunte în vreme ce mergea. Thomas 
zâmbi văzând cum entuziasmul ei reuşea să 
depăşească sobrietatea ţinutei. 

— Ăsta a fost templul lui Vespasian, zise ea. 
lar ăla de colo a fost Lararium, un soi de altar 
public dedicat zeilor căminului, cred. Undeva 
există un basorelief de marmură care îi arată pe 
cetăţenii oraşului aducând jertfe zeilor după 
cutremurul de aici. Macellum era piaţa alimentară. 
Îţi imaginezi oamenii venind aici să cumpere pâine 
ŞI peşte... 

Era la fel de pricepută ca un ghid. 

Îl conduse pe sub o arcadă, apoi pe Via di 
Mercurio, cu pavajul ei din pietre mari uzat de ani 
îndelungați de trafic de căruţe, după care se opri 
arătând cu mândrie către intrarea unei clădiri 
numite Casa Poetului Tragic. 

— Aici, rosti ea. Vezi? Erau nişte oameni 
obişnuiţi. E ca şi cum ar fi plecat undeva pentru o 
vreme, doar că sunt cu toţii morți de două mii de 
ani. 

Călugăriţa arăta spre un mozaic mare de pe 
podea, la intrarea în clădire, confecționat în 
principal din pătrate mici albe şi negre, fiecare 
având o lăţime de doar un centimetru. Mozaicul 
înfățişa un ogar mare, cu lanţ şi zgardă roşie, cu 
colții dezveliţi. Dedesubt erau înscrise în mozaic 
cuvintele Cave Canem. 

— Ce înseamnă? întrebă Thomas. 

— „Fereşte-te de câine”, răspunse ea. Vezi? 

Iar el văzu. 

CAPITOLUL 18 


Se plimbară de-a lungul străzilor cu pietrele 
lor mari şi inelele de priponire a animalelor, 
uitându-se în casele odinioară grandioase, cu 
bazine dreptunghiulare de colectare a apei de 
ploaie în mijlocul afrium-urilor. Unele ziduri 
afişau încă zugrăveala roşu-aprins originală, 
ornamentată cu figuri, viță-de-vie şi animale 
stilizate. Trecură prin băile publice mărginite de 
saune, piscine răcoroase şi vestiare, se uitară cum 
şopârlele se furişau prin thermopolia, locurile de 
unde locuitorii antici ai oraşului cumpărau vin din 
amforele mari de lut fixate pe postamente de piatră 
lângă stradă, şi se minunară de scrijeliturile cu 
mesaje politice deja apărute pe ziduri. 

Şi discutară. Călugărița era o companie 
surprinzător de plăcută şi Thomas se simţea 
confortabil în prezența ei, poate datorită 
ciudățeniei locului şi a faptului că totul părea aşa 
de departe de State şi de circumstanțele care îl 
aduseseră acolo. Îi spuse că fratele lui fusese preot 
şi îi povesti despre moartea lui recentă, deşi nu 
pomeni nimic despre misterele din jurul acestei 
morți, lăsând să se înțeleagă că prezența lui în 
Italia era mai degrabă un pelerinaj decât o 
investigație, ceea ce nici măcar nu era departe de 
adevăr. Habar n-avea ce căuta să afle acolo, deşi o 
parte din el era mulțumită să calce pe urmele 
fratelui său. Poate că asta era tot ce putea spera să 
obțină de la acea vizită. 

— Şi el era interesat de arheologie? întrebă 
Roberta. 

— Cred că da, răspunse Thomas. Scria o carte 
despre simbolurile creştinismului timpuriu, dar nu 
prea ştiu ce căuta aici. 

O, dar există unele dovezi foarte 
interesante ale creştinismului aici, rosti călugăriţa, 
luminându-se iarăşi la chip. Gândeşte-te la asta! La 

mai puţin de cincizeci de ani după moartea 
Domnului, deja aici existau oameni care se adunau 
să I se roage. 

Lui Thomas nu-i trecuse niciodată prin minte 
că ar fi putut exista o prezenţă creştină acolo în 
anul 79, şi îşi mărturisi gândul cu voce tare. 

— Există o casă, răspunse ea, deşi nu e 
deschisă publicului, care are o inscripţie pe zid. E 
ceea ce se numeşte un pătrat magic. Se văd cinci 
cuvinte în latină, aranjate în rânduri, care se citesc 
la fel pe orizontal şi pe vertical. 

— ŞI ce spun? 

— Nu e important ce spun cuvintele, replică 
ea. E un soi de anagramă. Literele se pot rearanja 
cam aşa. 

Se lăsă pe vine pe solul prăfos al forumului, 
la umbra copacilor, după care, apucând un băț, 
începu să zgârie pe pământ: 

P 
A 
ATO 
E 
R 
PATERNOSTER 
O 
S 
OTA 
E 


Thomas se uită cu atenție. Cunoştea 
suficientă latină pentru a recunoaşte cele două 
cuvinte-cheie pe care ea le aranjase în cruce: Pater 
Noster. Tatăl nostru. 

— Sunt primele cuvinte ale rugăciunii Tatăl 
nostru, zise călugărița, lăsând perechea de A şi O 
să ţină loc de Alfa şi Omega greceşti, începutul şi 
Sfârşitul care face referire la lisus. Aşa îşi 
mărturiseau în mod secret credinţa primii creştini. 

Thomas nu era deloc sigur de asta. Privea cu 
scepticism codurile de litere, reducerea unor 

înţelesuri complexe şi ambigue la unele simple şi 
secrete. Era o strategie pe care unii dintre elevii lui 
o găseau atrăgătoare şi el încercase din răsputeri 
să-i determine să nu mai recurgă la ea. „Literatura 
este complexă şi are sensuri multiple”, le spunea el 
mereu. Cu toate astea, nu avea cum să nege că 
religiile, mai ales cele persecutate, foloseau 
simboluri secrete care aveau doar un singur înţeles 
„corect”. Poate că de aşa ceva fusese cu adevărat 
interesat fratele lui. Cu tot entuziasmul Robertei, el 
găsea ideea un pic dezamăgitoare. 
x 

Merseră mai departe spre teatre. Thomas se 
aşteptase să vadă ceva asemănător Colosseumului, 
dar echivalentul din Pompeii al mărețului circ 
roman era înghesuit între zidurile părții de nord- 
vest a oraşului. Cu siguranță nu aveau cum să 
viziteze totul înainte de închiderea sitului. Cele 
două teatre pe care le văzură erau remarcabile şi în 
mod clar puteau fi încă folosite. Unul dintre ele era 
măreț, putând găzdui poate cinci mii de oameni, 
celălalt era de patru ori mai mic. Thomas se cățără 
în capătul de sus al rândurilor de bănci din piatră şi 
rămase acolo cinci minute, cuprinzând cu privirea 
scena de marmură şi oraşul din exterior. Îi plăceau 
intimitatea acelui loc şi faptul că cele mai multe 
grupuri de turişti nu ajungeau niciodată până 
acolo, mai ales la o oră aşa de târzie a zilei. Dar cu 
cât stătea mai mult acolo, cu atât îl chinuia mai 
intens ideea că habar n-avea ce căuta şi că poate 
cel mai bine ar fi fost să considere această 
călătorie ca pe un soi de rămas-bun adresat fratelui 
său. 

Când reveni lângă sora Roberta, se făcuse 
timpul de plecare. 

— Va trebui să revii ca să vezi templul lui 
Isis, zise ea, conducându-l înapoi prin forumul 
triunghiular. Îmi pare rău. 

— E-n regulă, răspunse el. Nu mi-am făcut 
niciun plan anume pentru următoarele zile. Pot 

reveni aici. 

Dar în străfundunile sufletului se îndoia că o 
va face, şi zări în ochi călugăriţei că şi ea bănuia 
acelaşi lucru. 

x 

Magazinele de la intrare vindeau chestiile 
turistice obişnuite: vederi, replici din ipsos ale 
statuilor, deschizătoare de sticle în forma zeului 
Priap, ghiduri turistice şi obiecte de artizanat. Un 
magazin se deosebea de celelalte printr-o colecție 
de arme din Roma antică, incluzând echipamente 
folosite de gladiatori. În mijlocul vitrinei tronau un 
bine cunoscut gladius, sabia scurtă a gladiatorilor, 
şi o mănuşă înzăuată, numită cestus. 

„Aşadar, Parks a fost aici”, îşi zise Thomas, 
„ŞI şi-a luat câteva suvenire cu care să terorizeze 
oraşul Chicago...” 

x 

Roberta trebuia să se întoarcă la casa de 
odihnă, aşa că Thomas cină singur la un restaurant 
micuț aflat la o aruncătură de băț de port: scoici, 
linguini cu anşoa şi o carafă de vin roşu şi uşor. Pe 
la jumătatea carafei se gândi să facă şi un pic de 
jogging, dar piciorul începuse să îl doară după 
toată acea plimbare prin Pompeii. Abandonă ideea 
şi imediat se simţi mai bine. Luă la desert 
îngheţată tartuffo ca să sărbătorească, şi sfârşi 
seara cu o doză de grappa. 

Ajuns înapoi la hotel, trecură câteva minute 
înainte de a-şi da seama că lucrurile din camera lui 
nu erau exact aşa cum le lăsase la plecare. Un 
buzunar al valizei pe care el îl lăsase deschis avea 
acum fermoarul tras. Ordinea biletelor de avion, a 
tichetelor de bagaje şi a permisului de îmbarcare — 
chestii pentru care el avea aproape o manie în 
privinţa aranjamentului — fusese inversată. Ar fi 
vrut să pună toate astea pe seama cameristei, dar 
ştia că în cameră nu se făcea curăţenie decât după 
o noapte petrecută acolo. Faptul că cineva îi 
umblase prin cameră cu mare grijă însemna un 

lucru clar: problemele cu care se confruntase în 
Chicago îl urmăriseră şi dincolo de Atlantic. 

CAPITOLUL 19 


Thomas se trezi animat de o energie 
neobişnuită, în parte generată de mânie. Nu-i 
plăcea deloc faptul că era spionat, urmărit, nu-i 
plăcea cum fusese alungat de preotul bătrân din 
casa de odihnă şi se săturase să nu ştie ce se 
petrece. 

Îi spuse recepţionerului, un bărbat de vârstă 
mijlocie pe chipul căruia se putea citi plictiseală 
amestecată cu nerăbdare, că cineva fusese la el în 
cameră. 

— Nu este posibil, domnule, zise italianul cu 
o clătinare a capului. Toate cheile sunt ţinute aici. 

Cheile erau mari şi confecționate din metal, 
cu etichete grele din bronz prinse cu panglici. 
Toate stăteau în nişte locaşuri cubice deasupra 
biroului recepţionerului. 

— Dar dacă aţi fost nevoit să lipsiţi câteva 
secunde, oricine putea lua o cheie. 

— Atunci ar fi fost înregistrat de camera de 
luat vederi, răspunse recepţionerul. 

— Poate că ar trebui să ne uităm la 
înregistrări. 

— V-a fost furat ceva din cameră, domnule? 

— Nu, dar nu asta este ideea. 

— Ba eu aş spune, cu tot respectul, că da. 
Tocmai ăsta este esenţialul. 

— Pot să vorbesc cu directorul? 

Recepţionerul oftă, exasperat. 

— Mă voi uita la benzi în această după- 
amiază, răspunse el. Dacă a luat cineva cheia, vă 
voi anunţa. 

Thomas dădu din cap şi apoi spuse: 

— Puteţi da un telefon în numele meu sorei 
Roberta de la Santa Maria delle Grazie, vă rog? 

— Locul acela de după colţ? 

— Da. 

Urmară un alt oftat şi o privire aruncată pe 
geamurile dinspre stradă, ca şi cum recepţionerul 
ar fi căutat acolo motivul pentru care acest 
american leneş nu-şi putea deplasa fundul pe cei 
cincizeci de metri până la clădire, în loc să-l pună 
pe el să dea telefon. 

x 

Sora Roberta păru surprinsă să-l audă. 

— Ascultă, îi zise Thomas. Trebuie să vin 
acolo şi să mă uit prin lucrurile fratelui meu, dar 
nu vreau să fiu dat afară ca o măsea stricată. 

Îi explică repede ce se întâmplase cu o zi în 
urmă, iar recepționerul ridică din sprâncene auzind 
în ce chestii absurde se implicau oaspeții hotelului. 

— Dacă părintele Giovanni te lasă să intri, n- 
ar trebui să fie o problemă, zise călugărița, părând 
puţin nesigură. Monseniorul Pietro a plecat să țină 
slujba la biserica lui parohială, aşa că aş zice că ai 
liber aici. 

Thomas îi mulţumi, simțindu-se oarecum 
vinovat pentru că pusese la încercare conştiinţa 
unei fiinţe pe care o cunoştea atât de puţin, chiar 
dacă el unul îşi spunea că nu există motive de a-şi 
face scrupule morale. 

Ea îl întâmpină la poartă împreună cu 
părintele Giovanni. Tânărul preot nu părea 
surprins sau tulburat de întoarcerea lui Thomas şi 
îl conduse iarăşi în camera de depozitare fără să 
scoată nicio vorbă. 

— Padre Pietro este în mod nefiresc de dur, 
rosti el odată ajuns acolo, ridicând din umeri. Și e 
bătrân. Bătrânu pot fi uneori... Cum se spune în 
engleză? 

— Dificili? propuse Roberta. 

— Încăpăţânaţi? sugeră Thomas. 

— Încăpăţânaţi, fu preotul de acord. Ca nişte 
catâri, da. 

Răsuci clanţa din fier a uşii şi le făcu semn să 
intre. Thomas îşi dădu imediat seama că se 

umblase la cutii. Cărţile erau toate acolo, dar 
hârtiile scrise de mână şi carneţelele dispăruseră. 

— Unele lucruri lipsesc, rosti el. 

— E posibil să fi fost mutate pentru 
siguranţă? i se adresă sora Roberta lui Giovanni. 

Thomas simți că îl cuprinde iritarea 
gândindu-se la modul în care era tratat de preoţii 
aceia. 

— Unde le-ar fi putut pune părintele Pietro? 
întrebă el direct. 

— Thomas, interveni Roberta, nu ştim dacă... 

— Părinte? i-o reteză Thomas. 

— Presupun că le-ar fi putut duce în camera 
lui, dar nu pot căuta acolo. 

— Şi dacă fac eu asta? zise Thomas, pus pe 
ceartă. 

— Mă tem că nu pot îngădui aşa ceva. 

— Unde e camera lui? La etaj, nu-i aşa? 

— Vă rog, domnule, zise preotul. Am încercat 
să vă ajut, dar chestia asta merge mult prea 
departe. 

Thomas plecă. În capul scărilor privi rapid 
împrejurimile şi urcă al doilea şir de trepte până la 
etajul doi, de unde se vedeau curtea şi grădina 
interioară. Acolo uşile erau numerotate: camere de 
oaspeţi. Trecu pe lângă ele cu Giovanni şi Roberta 
alergând pe urmele lui, fiecare încercând să-l facă 
să-şi vină în fire, un lucru de care el nu se simţea 
capabil. În capătul galeriei găsi două uşi 
inscripţionate cu numele preoților. Puse mâna pe o 
clanță şi văzu cum părintele Giovanni se 
încordează, luând parcă în considerare acţiuni mai 
drastice de oprire a intrusului. Privirile celor doi se 
întâlniră şi momentul de încordare dispăru atunci 
când Thomas apăsă pe clanţă. 

— Nu e încuiată, rosti el. 

— Sunt convins că părintele Pietro nu are 
nimic de ascuns. 

— Vom vedea. 

Chipul sorei Roberta se alungise. 

— Nu voi lua nimic ce nu aparţine familiei 
mele, zise Thomas, deschizând uşa larg. 

Încăperea era mică şi surprinzător de goală, 
chiar şi pentru o chilie de preot. Se aflau acolo un 
pat, un dulap de haine şi o cruce pe perete. Nu 
părea deloc diferită de camerele pentru oaspeţi. 

— Asta-i tot? se miră Thomas, ştiind deja că 
n-o să găsească nimic acolo. Asta e tot ce are? 

— Nu stă mereu aici, răspunse Giovanni. Are 
grijă de o mică parohie în altă parte a oraşului. 
Uneori rămâne acolo. 

Thomas se uită sub pat şi deschise un sertar 
cu cămăşi. Nimic. Apoi văzu căminul. 

Era un cămin de mici dimensiuni, probabil 
proiectat să funcționeze cu cărbuni. Acum era 
înnegrit de resturi de hârtii arse. 

— Cam cald pentru un foc, rosti Thomas. Nu 
credeţi? 

Însă în vocea lui nu se simţea triumful 
dreptăţii, ci doar surpriza dezamăgirii. 

— Când se va întoarce părintele Pietro? 
întrebă el. 

— Nu ştiu, răspunse preotul. 

— Vrei să-mi spui unde e? 

— Se ducea la biserica lui şi spunea că 
trebuie să meargă... în altă parte. 

Ezitarea preotului, ca şi o anumită expresie de 
îngrijorare de pe chip îi atraseră atenția lui 
Thomas. 

— Unde? 

— Într-un loc numit Fontanelle, răspunse 
Giovanni. 

Aceeaşi senzaţie: un disconfort sesizabil, ca şi 
cum cuvântul pronunţat l-ar fi supărat. 

— L-aş putea găsi acolo? 

Preotul izbucni într-un râs scurt, ca un lătrat 
anemic. 

— Nu, n-ai putea intra. 

— De ce nu? 

— Nu e deschis publicului. Din fericire. 

— Din fericire? 

— Părintele Pietro se va întoarce în această 
după-amiază, zise preotul, îmbujorându-se uşor la 
faţă. Dacă vrei să vorbeşti cu el, ţi-aş sugera să 
aştepţi până atunci. Nu-mi dau seama ce speri să 
afli de la el, dar... În fine. 

x 

— Ce înseamnă Fontanelle? întrebă Thomas. 
Am un ghid, dar nu există nicio referință în acest 
sens, chiar dacă sunt aproape o sută de pagini 
despre Napoli. 

Şedea într-o mică pizzerie la câteva străzi 
distanță de gara murdară, alături de sora Roberta. 
Îşi luase o pizza Quattro Fromaggio deosebită de 
tot ce mâncase în State, plină de smântână şi un soi 
de brânză albăstruie, sărată şi iute, pe care acum o 
spăla cu un vin roşu fără nume dintr-o carafă de 
sticlă. 

— N-am auzit niciodată de aşa ceva, răspunse 
călugărița. De ce te interesează? 

— Părintele Giovanni părea să nu se simtă în 
largul lui când a pronunțat acest nume. Thomas 
ridică din umeri. Chestia asta mă intrigă. În plus, 
orice lucru în care e implicat părintele Pietro pare 
să merite o cercetare mai atentă. 

Roberta se încruntă, părând nu tocmai fericită 
de o asemenea caracterizare a bătrânului preot. 

— Nu ştii dacă cenuşa aia provenea de la 
hârtiile fratelui tău, spuse ea, bând dintr-un pahar 
cu apă minerală. 

— Adevărat, replică Thomas. Dar aş vrea să 
aflu de ce nu m-a lăsat de prima dată să mă uit la 
ele, chiar dacă nu s-a apucat să le ardă după aceea. 

— Preoţii se pot dovedi uneori foarte 
protectori cu ceea ce le aparține, zise ea. 
Monseniorul este un om profund spiritual. A ţinut 
o predică despre Imaculata Concepţiune la puţin 
timp după sosirea mea. Evident, nu am înţeles prea 
mult — italiana mea nu e suficient de bună — dar a 
fost o predică frumoasă, plină de patimă şi pietate. 

La sfârşit mai avea puţin şi izbucnea în lacrimi la 
gândul că Domnul a fost conceput fără de prihană, 
după care a intrat în această lume îngrozitoare... 

Thomas clătină din cap, iritat. 

— Ce e? întrebă Roberta. 

— Pur şi simplu nu pricep. Nimic. 

— Povestea cu carnetele sau?... 

— Preoţii. Călugăriţele. Religia, răspunse 
Thomas, simțind cum exprimarea stării de 
exasperare îi face bine. Vino. O să pierdem trenul. 

CAPITOLUL 20 


Părintele Pietro stătea îngenuncheat pe prima 
treaptă a capelei şi rostea rugăciunea pentru sine, 
buzele lui şoptind cuvintele cunoscute, iar mintea 
încercând — fără succes — să se concentreze asupra 
conţinutului lor. Imediat ce termină rugăciunea, se 
aşeză pe piatră. 

Perdonami, o signore. 

„lartă-mă, Doamne”, îşi zise el. „Sunt distras. 
Din nou.” 

De la o vreme se simțea aşa, şi nu era 
singurul în această situație. Giovanni renunțase la 
apropierea care existase între ei după ce tânărul 
sosise la casa de odihnă. Pietro nu-l putea 
învinovăți. Ştia că toți credeau despre el că e 
secretos, paranoic, cu toane şi, la modul mai 
general, bizar, toate acestea intensificându-se după 
plecarea lui Eduardo. Vestea că preotul american 
murise îl lovise pe Pietro ca o măciucă şi îl 
aruncase într-o stare sufletească neagră, care dura 
de multe zile şi îi marca fiecare pas. 

Apoi erau zvonurile, întotdeauna legate de 
Fontanelle. Evident că Pietro nu le dădea crezare şi 
punea relatările despre ciudatul intrus nocturn pe 
seama unei combinaţii între propriul lui 
comportament  antisocializare şi imaginația 
hiperactivă a novicilor care confundau un loc de 
retragere şi rugăciune cu un soi de tabără de vară. 
Dar zvonurile începuseră să circule odată cu 
venirea lui Eduardo din State şi sfârşiseră odată cu 
plecarea lui. lar acum fratele lui Eduardo apăruse 
din senin şi zvonurile reapăruseră. 

Pietro nu zisese nimic nimănui, dar cu numai 
o zi înainte, un tânăr călugăr benedictin de la 
Roma spusese că se trezise în toiul nopţii convins 
că în camera lui se afla cineva — sau ceva. Pietro 
probabil că n-ar fi luat în seamă aşa ceva, dacă 
călugărul nu ar fi zis că auzise acelaşi sunet pe 

care îl auzise un tânăr dominican în cursul 
ultimelor zile pe care Eduardo le petrecuse acolo: 
o respirație prelungă, zgomotoasă, care se 
transforma într-un soi de  hârâit gutural, 
asemănător mârâitului unei feline. 

Dar nu fusese o felină. Deoarece, cu excepția 
cazului în care acel călugăr îşi imaginase totul, 
ceea ce fusese în camera lui nu semăna cu nimic 
din ceea ce se putea vedea în casa de odihnă în 
timpul zilei, cu nimic din tot ce benedictinul sau 
dominicanul văzuseră vreodată în vieţile lor. Ceva 
atât de tulburător, că nu putea fi descris în 
cuvinte... 

„Uită de asta. E vorba doar de groaza nopţii şi 
de oameni care vor să li se acorde puţină atenţie. 
Dumnezeu ştie că e mare nevoie de aşa ceva în 
ordinele religioase.” 

Dar în acea zi, la scurtă vreme după răsăritul 
soarelui, el descuiase capela pentru slujba de 
dimineaţă şi descoperise... ce? Presupusese că 
fusese un câine, poate vreunul dintre cei care 
vagabondau uneori pe strada din faţa clădirii, deşi 
era imposibil să fie sigur de asta după halul în care 
ajunsese animalul. Avusese nevoie de o oră 
întreagă pentru a face curăţenie şi pentru a elimina 
mirosul dulceag al sângelui din încăpere. Probabil 
ucigaşul avusese nevoie de tot atâta vreme ca să 
facă animalului ceea ce-i făcuse — presupunând că 
era vorba de un om. Pietro spera din tot sufletul ca 
animalul să-şi fi dat sufletul înainte de începerea 
oribilului măcel. 

Presupunea că va trebui să discute cu 
Giovanni despre toate astea. În cele din urmă. 

„ŞI cât anume o să-i spui?” 

Pietro ştia că lui Giovanni — un tânăr serios, 
cu capul pe umeri — nu-i plăcea Fontanelle. 
Chestia asta atârna mereu între ei ca o boală prea 
dureroasă ca să vorbească despre ea, astfel că 
tânărul nu auzise despre acel loc decât din şoaptele 
întunecate ale celor care nu fuseseră niciodată 

acolo. Probabil că Giovanni sperase ca, odată ce 
Fontanelle trecea din mâinile Bisericii în cele ale 
administraţiei oraşului, şi cu planurile 
administraţiei de a redeschide locul pentru public, 
Pietro va renunţa la întreaga poveste. Numai că se 
întâmplase exact pe dos. Pietro nu se putea abţine, 
pur şi simplu. Stătea tot mai mult timp acolo, după 
care nutrea resentimente faţă de orele petrecute 
astfel, simțindu-se plin de toane şi într-o stare 
defensivă. 

„ȘI vinovat.” 

Catolicii se simt mereu vinovaţi. Aşa sunt ei. 

„Dar mai sunt şi cei care abia se simt 
responsabili pentru păcat şi cei care merită să se 
simtă aşa. Nu am dreptate, monseniore?” 

„Te rog, Iisuse”, rosti el în gând. „Să nu fie 
din vina lui. Să nu fie el cel care...” 

„L-a trezit?” 

„Da, te rog, Doamne, să nu fie el.” 

„Da, monseniore, roagă-te. Dar nu te ruga 
pentru ceea ce deja poate că ai făcut. Nu te ruga 
pentru trecut. Roagă-te pentru ceea ce s-ar putea 
întâmpla. Pentru ceea ce deja a început.” 

CAPITOLUL 21 


Steve Devon îşi ridică privirea de pe ecranul 
laptopului, unde un film de joasă rezoluție se 
derula într-o fereastră de câțiva centimetri. Apoi îşi 
dădu capul pe spate şi râse de încântare. 

— Da! exclamă el în telefonul mobil. Mă uit 
chiar acum la el. Omule, ai lovit-o de a văzut stele 
verzi! 

— Abia ce am zărit-o, înţelegi? rosti fiul lui. 
Aşa cum spun profesioniștii atunci când vorbesc 
despre clipele când văd perfect mingea. Pur şi 
simplu am văzut-o venind spre mine. Imediat ce a 
plecat din mâna lui. Nu-i o nebunie? 

— Cred că uneori se mai întâmplă şi aşa, 
răspunse Steve continuând să râdă, după care 
apăsă butonul de reluare a imaginilor. Sunt atât de 
mândru de tine, Mark. Acum o lună nici n-ai fi 
atins mingea aia. Şi acum, uită-te la tine! Ai o 
poziție perfectă şi te concentrezi excelent. Totul e 
perfect. Poc! Uite cum zboară chestia aia. 
Prinzătorul pare total debusolat. 

— Îmi cam pare rău pentru el, zise Mark. 

— O să-şi ia el revanşa. Manşa asta a fost a 
ta. Te-ai descurcat bine, puştiule. 

— Mulţumesc, tată. 

— Dă-mir-o şi pe mama, bine? 

— Sigur. Te iubesc, tată. 

— Şi eu te iubesc, Mark. Şi, Mark... 

— Da? 

— Bucură-te. Meriţi asta. 

— Mulţumesc, tată. 

Se auziră un clic şi câteva murmure în fundal, 
apoi o voce de femeie. 

— Nu e minunat? 

— Chiar aşa, răspunse Steve. Mulţumesc că 
mi-ai trimis filmuleţul. 

— Îmi pare rău că n-ai văzut totul pe viu. E 
primul meci la care lipseşti. 

— Va da mai multe lovituri data viitoare. 

— Ne e dor de tine, rosti ea cu voce 
mulțumită, dar încordată. 

— Şi mie, răspunse el. Hei, mă gândeam... 
Vrei să rezerv o săptămână la condominium? Doar 
pentru noi trei. 

— E o idee excelentă. Când crezi că se poate? 

— Ar trebui să ajung acasă în cursul 
săptămânii. Cel mai târziu la sfârşitul lunii... 

În acea clipă bâzâi telefonul din celălalt 
buzunar. 

— Stai aşa, zise el. De la birou. Te sun 
imediat înapoi. 

— Bine. Te iubesc. 

El închise, scoase celălalt telefon şi apăsă o 
tastă. 

— Aici e Război, răspunse el. 

— Am aranjat cu furnizarea armelor, rosti 
Spărgătorul de sigilu. De ce ai nevoie? 

— Un pistol Heckler and Koch Mark 23 
Operaţiuni Speciale. Şi un revolver Taurus 415 cu 
cinci cartuşe şi cu teacă de prindere la gleznă. 

— Asta-i tot? Nu-ţi vrei şi echipa? 

Călărețul calului roşu rânji. 

— Dacă nu pot face singur treaba asta, ar 
trebui să te gândeşti să mă înlocuieşti. 

Imediat ce Spărgătorul de sigilii închise, 
Război apăsă tasta de conectare de pe celălalt 
telefon. 

— Hei, iubito, eu sunt din nou. Mda, aşadar 
în legătură cu excursia asta la plajă... 

CAPITOLUL 22 


Herculaneum era diferit de Pompeii. În 
primul rând, era mult mai mic şi cele mai multe 
vestigii aparţineau zonei rezidenţiale, nu templelor 
mari şi clădirilor oficiale din fratele mai mare într- 
ale dezastrului. Dimensiunea lui avea mai puţin 
de-a face cu întinderea oraşului vechi, cât cu 
poziționarea celui actual: situl arheologic ajunsese 
chiar la marginea oraşului modern. Fără relocarea 
unor mase mari de oameni, excavatoarele pur şi 
simplu nu puteau merge mai departe. 

Herculaneum dispăruse după aceeaşi erupție 
vulcanică, doar că nu fusese îngropat sub cenuşă şi 
praf, ci sub un fluviu de noroi vulcanic care 
înecase oraşul, producând condiţii diferite în 
termeni de conservare, ba chiar carbonizând 
mobilierul din lemn. 

Locul fusese excavat în bună măsură la 
întâmplare după ce un ofiţer de cavalerie care săpa 
un puț în anul 1709 dăduse peste o parte din teatrul 
oraşului. Sub Carol al III-lea, arbitrariul săpăturilor 
continuase, echipele de muncitori excavând tunele 
la întâmplare şi luând ce puteau pentru colecțiile 
lor, pentru donaţii către muzee locale sau pur şi 
simplu ca să le vândă. Fuseseră scoase la lumină 
clădiri, dar excavaţiile se desfăşuraseră timp de 
două sute de ani fără a avea nimic de a face cu 
ştiinţa sau cu sistematizarea. 

Vestigiile arheologice se găseau mult sub 
nivelul oraşului modern, construit deasupra celui 
antic, în unele cazuri chiar şi la peste cincisprezece 
metri mai sus, iar intrarea în sit însemna un lung 
coborâş de-a lungul unei rampe de acces. Thomas 
observă imediat că străzile erau mai înguste decât 
cele din Pompeii, casele mai bine conservate, 
multe dintre ele cu al doilea cat rămas intact. Îşi 
aminti versurile din Odă pe o urnă greacă a lui 
Keats. 

Iar străzile tale, oraş mic, tăcute 
Vor fi; şi niciun suflet nu se va întoarce 
Ca să spună de ce arăţi atât de dezolant. 


Cât de adevărat! 

Sora Roberta acceptase să se întâlnească cu el 
la intrare în două ore. De la izbucnirea lui legată 
de incapacitatea de a înţelege călugărițele şi 
religia, abia dacă îi mai vorbise, aşa că decizia de a 
vizita situl fiecare pe cont propriu fusese o mare 
uşurare. Thomas nu era sigur dacă ea se simţea 
ofensată sau era doar nesigură în privinţa 
gândurilor lui legate de ea, dar ar fi fost dispus să- 
ŞI ceară scuze şi să-i dezvăluie mai multe din 
trecutul său, dacă aşa relațiile dintre ei s-ar fi 
îmbunătățit. Oftă gândindu-se la o astfel de 
perspectivă, întrebându-se de ce oare îi păsa. În 
definitiv, abia o cunoscuse. 

„Și totuşi, cu stilul tău de aventurier 
singuratic, a fost bine să ai pe cineva cu care să 
discuţi. Cineva care să nu te judece, sau cel puţin 
să nu o facă cu voce tare.” 

În timpul călătoriei cu trenul îi venise o idee 
bizară. Îi trecuse prin minte că Pietro l-ar fi putut 
considera nedemn de fratele său, motiv pentru care 
arsese hârtiile lui Ed. O astfel de eventualitate îl 
înfuria, deşi nu credea că era posibilă. N-avea 
nicio îndoială că ceea ce avuseseră în comun Ed şi 
Jim, Giovanni şi Pietro spunea mai multe despre 
cine era el decât relaţiile lui cu Thomas în ultimu 
ani. 

Oare de aceea începuse căutarea asta în orb? 
Ca să dovedească faptul că îşi iubise fratele de 
sânge la fel de mult ca şi confrații lui preoți? 

Clipi, se uită la hartă şi încercă să-şi dea 
seama mai bine unde se află. Ed listase câteva 
locuri, subliniindu-le pe unele. Unul dintre ele — 
Casa Bicentenarului — fusese trecută separat într- 

un pătrat roşu şi marcată cu un semn de întrebare. 
Părea un loc bun de unde să înceapă. 

Era foarte departe de intrare, la marginea 
oraşului modern, dar Thomas merse repede, 
oprindu-se doar ca să verifice unde se află şi 
uitându-se la ce putea vedea din stradă: drumuri 
pietruite cu trotuare mai înalte, case cu uşi 
ornamentate şi balcoane la etaj, precum şi de acum 
famiharele /hermopolia cu amforele fixate la 
colţuri. 

Casa Bicentenarului era una dintre structurile 
cu două etaje mai bine conservate. O găsi fără 
probleme, dar clădirea era încuiată, iar ferestrele şi 
uşile erau ţintuite în plase din sârmă de oţel. 

Thomas privi printre ochiurile plasei. Vedea 
picturi pe pereţi, un atrium adânc luminat din 
exterior, undeva în spatele casei, şi un şir de scări 
care păreau gata să cedeze. Peste tot se vedeau 
schele, dar înăuntru lumina era prea slabă ca să se 
poată distinge ceva notabil. 

Îi făcu semn unui ghid din colţul străzii, o 
femeie scundă, cu un aer oficial, purtând ochelari 
imenşi de soare care o făceau să arate ca o insectă 
din specia călugăriţelor. 

— Îmi cer scuze, rosti el. Vă pot pune o 
întrebare? 

Ea îl măsură câteva clipe cu privirea, ştiind că 
nu face parte din grupul ei. 

— Una singură. 

— Casa Bicentenarului?... 

— E încolo, răspunse femeia, arătând cu 
mâna. 

— Ştiu. Am văzut-o, dar... 

— E închisă. 

— De ce? 

— Am spus o singură întrebare, ripostă 
femeia, întorcându-se cu spatele. Acolo se 
desfăşoară lucrări. 

— Lucrări de excavare? 

— Nu, răspunse ea, întorcându-se şi uitându- 
se urât prin ochelarii ei ca nişte farfurii, după care 
reveni la dispoziţia de ghid şi se adresă în primul 
rând grupului de turişti pe care îl conducea: Dacă 
priviţi în jurul dumneavoastră, veţi observa că 
pretutindeni se desfăşoară lucrări de consolidare a 
vestigiilor existente, prin întărirea pereţilor care 
stau să se prăbuşească şi prin îmbrăcarea arcadelor 
şi lespezilor care s-ar putea dărâma. E vorba de 
conservarea vestigiilor existente, rosti ea apăsat, ca 
şi cum ar fi avut de a face cu un idiot, nu de 
excavații. Întreţinerea acestui sit este un proiect 
costisitor şi îndelungat. Avem noroc că suntem 
sprijiniți de Fundaţia Packard. Şi acum, dacă nu vă 
supăraţi... 

Se întoarse iarăşi cu spatele la el. 

— Mulţumesc, rosti el în urma ei. 

Femeia dădu din mână în semn de răspuns şi 
de încheiere a discuţiei în acelaşi timp. 

Thomas rămase acolo, ascultând zgomotele 
făcute de maşini spre sud. Străbătu Decumanus 
Maximus şi coti la dreapta pe Cardo V, o altă 
stradă pe care casele aveau fațadele uluitor de bine 
conservate. În interiorul unei zone înconjurate cu 
bandă izolatoare, plină de cărămizi şi schele, 
câțiva oameni preparau ciment şi efectuau 
măsurători. Între Thomas şi ei se găsea o masă cu 
unelte, dosare şi mape. Oamenii încă nu-l 
văzuseră. 

leşi în stradă. La câțiva metri depărtare se 
vedea o tablă mare, pe care era descrisă munca de 
reconstrucție desfăşurată de Fundaţia Packard. 
Thomas îşi ascunse harta şi aparatul foto şi reveni 
la zona de lucru cu aerul cuiva care ştie ce face. 
Intrând în perimetrul şantierului, înşfăcă de pe 
masă o mapă şi o cască de protecţie. 

— Scuzaţi-mă! zise el peste zgomotul unui 
picamer. 

Oamenii se uitară la el şi apoi se priviră unii 
pe alți. Erau cu toţii italieni. Unul dintre ei, un 

tânăr fără cămaşă, cu pantaloni scurți şi tors bine 
bronzat, se ridică, având o expresie neutră pe faţă. 

— Vorbiţi engleza? 

Omul dădu din cap. 

— Trebuie să intru în Casa Bicentenarului, 
rosti Thomas, ca şi cum ar fi fost cel mai firesc 
lucru din lume. 

Italianul clătină din cap. 

— Nu e sigur. 

— "Trebuie doar să arunc o privire ca să 
verific ceva. Cuvintele erau vagi şi regretă imediat 
că le rostise, dar tânărul — probabil un proaspăt 
absolvent de facultate — nu păru preocupat de asta. 
Va dura două minute. Chiar mai puţin. 

— Lucrezi aici? întrebă tânărul. 

— Fac o vizită din partea fundaţiei. Nu vi s-a 
spus că vin? 

Celălalt clătină din cap şi ochii i se îngustară 
puţin. 

— Pentru excavații? Arheologie? întrebă el. 

— Nu, răspunse Thomas, zâmbind. Sunt de la 
administraţie... începu el să explice, apoi renunţă 
cu un gest de lehamite, ca şi cum ar fi fosto 
pierdere de timp. Eu reprezint banii, trase el 
concluzia, ridicând din umeri într-un gest de 
autoironie. 

Tânărul zâmbi. 

— Stai aşa, zise el. Să văd dacă te pot duce 
înăuntru. 

Tânărul arheolog merse înainte, cu pas lejer şi 
cu o grămadă de chei ruginite, pe care le scosese el 
ştia de unde, atârnând neglijent în mâna stângă. Îşi 
mişca brațele lungi şi bronzate în vreme ce 
mergea. Thomas privi drept înainte şi nu spuse 
nimic. Se îndoia că avea să facă cine ştie ce mare 
descoperire, dar simţea un fior de satisfacție în 
urma micii lui înşelătorii. 

În dreptul casei, arheologul deschise o poartă 
dărăpănată şi îl duse înăuntru, închizând imediat 
poarta la loc. 

— Vin cu tine, zise el. Nu atinge nimic şi fii 
atent pe unde calci. 

Thomas dădu din cap şi îl urmă în casa prost 
luminată. 

— Acesta este afrium-ul toscan, rosti tânărul, 
arătând spre o încăpere spațioasă cu tavan Jos. 

Se opri, ca şi cum ar fi aşteptat ca oaspetele 
său să preia inițiativa, aşa că Thomas se duse 
hotărât în altă încăpere şi îşi consultă mapa cu un 
aer de profesionist. Podeaua de acolo era 
confecționată din alt gen de marmură, iar pe pereţi 
se vedeau picturi cu multe detalii. Privi o frescă 
delicată în tonuri de verde-marin cu amoraşi care 
jucau un soi de scenă, scriind în acelaşi timp nişte 
numere la întâmplare pe mapă, pentru ca 
însoţitorul său să nu spună nimic. După aceea 
trecu repede într-o altă încăpere şi apoi într-alta. 

Se vedeau o grădină înconjurată de porticuri 
şi un hol mare, toate vorbind fără cuvinte despre 
opulenţa locului şi semnificația lui ca descoperire 
arheologică, dar Thomas continua să n-aibă nici 
cea mai vagă idee de ce fratele lui considerase acel 
loc ca fiind important pentru studiile lui. 

— Putem merge sus? întrebă, încercând să 
facă întrebarea să semene mai degrabă a ordin. 

— Putem urca scările, dar nu e sigur să 
umblăm pe podea. 

Italianul îi arătă una dintre schelele din lemn 
şi Thomas începu să urce. Etajul era împărțit în 
două secţiuni. Thomas se opri, privi în penumbra 
profundă şi văzu imediat ce anume stârnise 
interesul fratelui său. 

De un perete se sprijinea un dulap înnegrit din 
lemn, cu uşile deschise. Deasupra lui, într-un 
dreptunghi de zugrăveală în tonuri nefiresc de 
deschise, se vedea o umbră neagră, ca şi cum ar fi 
marcat locul unde ceva fusese agăţat pe perete, 
ceva suficient de preţios pentru ca stăpânul casei 
să-l smulgă de acolo când valul de noroi vulcanic a 

năvălit spre oraş. Avea forma de neconfundat a 
unui crucifix. 

Crucea era înaltă, cu braţul orizontal scurt şi 
aşezat sus. Ar fi putut fi o cruce obişnuită în orice 
biserică catolică, doar că aceasta fusese montată pe 
perete la doar patruzeci şi cinci de ani după 
moartea lui Hristos. 

CAPITOLUL 23 


Thomas o luă pe Cardo IV spre ieşire, adâncit 
în gânduri. Dacă fratele lui făcuse cercetări legate 
de prezenţa timpurie a creştinismului în Pompeii şi 
Herculaneum, ce ar fi putut descoperi el pentru ca 
viaţa să-i fie ameninţată? Crucea din încăperea 
aceea părea firească, la fel ca inscripţia cu Tatăl 
nostru — dacă despre asta era vorba — din „pătratul 
magic” de la Pompeii. Poate că era vorba de o 
chestiune interesantă pentru istoricii Bisericii şi cei 
asemeni lor, dar pentru niciunul dintre ei nu putea 
constitui o noutate. Thomas trecu gânditor de la o 
casă la alta, printre fhermopolia cu mozaicurile lor 
înfăuişând zei marini şi peşti cu aspect bizar. 

Afară se opri câteva secunde, uitându-se în 
jur ca să vadă dacă o zăreşte pe sora Roberta. 
Problemele întâmpinate la Casa Bicentenarului îi 
temperaseră serios entuziasmul pentru acţiunile 
solitare. Rasa maro a Robertei s-ar fi evidenţiat de 
la un kilometru distanţă, chiar şi printre grupurile 
de turişti şi de elevi care se plimbau pe acolo. 
Thomas tocmai cerceta strada, când dintr-o clădire 
ieşi un bărbat, la doar câţiva metri în faţa lui. Omul 
studia o carte în timp ce mergea, dar ceva din părul 
lui cârlionţat şi barbişonul... 

„Parks!” 

Individul care devastase camera lui Ed din 
Chicago, omul care scăpase de Jim şi de el cu 
ajutorul unei săbii... 

Thomas se furişă iute la adăpostul primei 
intrări de casă. 

O parte din el ar fi vrut să se confrunte cu 
individul, să se ia de el în mijlocul atâtor oameni, 
unde acesta nu ar fi putut decât să... vorbească. 
Numai că, imediat ce prin minte îi trecu o 
asemenea idee, îşi dădu seama că n-ar fi obţinut 
nimic, ba chiar ar fi dat cu piciorul singurului 
avantaj dobândit până atunci. Privi înapoi pe 

stradă. Parks era tot acolo, cercetând cartea, cu un 
sac de plastic atârnat de umăr, un sac suficient de 
mare ca să ascundă o armă. 

„Un alt motiv ca să păstrezi distanţa.” 

Thomas se ascunse mai bine în casă şi, ca 
măsură suplimentară de siguranţă, se duse în 
camera următoare, unde se afla un mozaic cu 
Neptun şi Afrodita zugrăviți în nuanţe vii de verde 
şi albastru. Când se uită din nou în stradă, văzu că 
Parks se îndepărta de el. Thomas îl urmă, stând 
aproape de uşi, gata oricând să se ascundă în 
umbra acestora. 

Nu putea fi vorba de o coincidenţă. Parks îl 
urmărea sau, la fel ca Thomas, o luase pe urmele 
lui Ed. 

Ajuns la Decumanus Inferior, care împărțea 
în două partea excavată a oraşului, Ben Parks — sau 
cum naiba îl chema în realitate pe individ — coti la 
stânga. Continuând să rămână la treizeci de metri 
în urma lui, Thomas îşi iuți paşii. Celălalt se opri 
în stradă şi întoarse cartea. Urmărea o hartă. 

„Aşadar, nici el nu cunoaşte locul ăsta mai 
bine ca tine.” 

Apoi individul îşi continuă drumul. Se 
apropiau de limita sud-estică a excavaţiilor. 
Deasupra, Thomas putea vedea rampa de acces 
către sit. Parks trecu printre nişte case dărăpănate 
îmbrăcate în schele, ajungând chiar la marginea 
săpăturilor. Thomas aruncă o privire pe harta lui. 
„Unde naiba se duce?” 

Când îşi ridică ochii, Parks dispăruse. 

Thomas se grăbi să ajungă în locul unde îl 
văzuse ultima dată. Spre stânga lui se găsea ceea 
ce pe hartă era denumit Palaestra, un spaţiu mare, 
deschis, cu un şir de coloane pe partea dinspre 
nord-vest şi un spaţiu ceremonial cu o masă de 
marmură care ar fi putut servi drept altar. Drept în 
faţă se vedea peretele de piatră al zonei excavate, 
cu casele oraşului modern aflate mult deasupra, iar 

în spatele lui se aflau tot felul de săpături. Dar 
Parks nu se vedea nicăieri. 

Thomas înjură şi merse înainte, privind în 
toate părțile. Conform hărții, se găsea chiar în 
stânga unei construcţii care — dacă se uita mai bine 
— forma o cruce mare pe planul solului, în linii 
clare, dar punctate. Thomas privi în jurul lui, 
aşteptându-se să zărească vreo structură mare pe 
care o ratase, dar nu vedea decât creasta de piatră 
care se înălța spre rampa de acces. Verifică iarăşi 
harta. Conform scării de reprezentare, clădirea în 
formă de cruce trebuia să fie imensă, cu o lungime 
de cincizeci sau şaizeci de metri. 

„Deci unde e?” 

Mai merse puţin înainte, întrebându-se de ce 
crucea aia era marcată cu linii punctate. Să fi 
însemnat că era vorba doar de o fundaţie care 
aparținea, poate, unei construcții anterioare? Poate 
că da, dar asta nu-l ajuta să descopere unde 
dispăruse Parks. 

Apoi văzu. În faţă şi spre dreapta lui se afla o 
intrare întunecată, dreptunghiulară, chiar în stânca 
crestei, flancată de ceva de semăna a piloni de 
sprijin din beton. 

Se apropie cu prudenţă. Zona aceea era în 
mare parte în afara traseelor turistice şi era ciudat 
de tăcută, motiv pentru care se simţi brusc extrem 
de vulnerabil. Putea pleca chiar atunci de acolo. 
Putea pleca pur şi simplu şi putea aştepta ca Parks 
să reapară într-un loc mai animat. 

Adevărul era că nu-i plăcuseră niciodată 
locurile întunecoase şi închise, unde nu vedeai cine 
se mai află în preajma ta. După o vreme începea 
mereu să simtă că nu are suficient aer... 

„Nu.” 

Ed marcase acel loc în însemnările lui şi 
acum Parks îi dădea şi el târcoale. Trebuia să vadă 


ce se afla înăuntru. 

Nu văzu nici urmă de Parks în interior. 
Spaţiul era mai mare decât se temuse el că va fi, şi 
era răcoare şi întuneric: practic era o peşteră, deşi 
Thomas se îndoia că fusese mereu aşa ceva. Roca 
de deasupra lui era tuful vulcanic cenușiu rezultat 
prin răcirea lavei, în anul 79 d.Hr., acel loc fusese 
un spaţiu deschis ca străzile din jur. Spre deosebire 
de străzi şi case însă, această zonă nu putuse fi 
curățată din cauza oraşului modern, aşa că cei ce 
se ocupau de excavații construiseră un tunel la 
nivelul solului din Antichitate, modelând o peşteră 
din ceea ce odinioară fusese un spaţiu însorit. 

Dar un spaţiu pentru ce anume? 

Greu de spus. Nu exista iluminat artificial. 
Tunelul înainta în creastă, astfel că tavanul din 
stâncă se ridica în forma unei cupole neregulate. În 
centru se găsea un pătrat de mozaic în alb şi negru, 
lat de câțiva metri, delimitat de frânghi. Se vedea 
şi o sculptură ciudată din bronz, poate o fântână, 
acum verde, cu caracteristici greu de definit în 
lumina slabă, deşi părea să semene cu un şarpe cu 
multe capete. Mozaicul era acoperit de praf, deşi 
se putea discerne o ancoră mare, un om care părea 
să se scufunde în apă şi un peşte bizar cu aripioare 
supradimensionate. 

Privi conturul în formă de cruce de pe hartă. 
Să fi fost un bazin de înot? 

Apoi auzi paşi în spatele lui. Cineva se 
apropia prin tunel. Se răsuci pe călcâie. 

Era Parks. Thomas se deplasă repede în 
adâncul peşterii, ştiind că exista o singură intrare. 
Era prins în capcană, în întuneric. 

CAPITOLUL 24 


Parks se opri chiar în interiorul peşterii şi îşi 
dădu jos sacul de pe umăr. Nu se comporta ca şi 
cum ar fi ştiut că în apropierea lui se mai afla 
cineva. 

Thomas nu putea zări decât o siluetă. Singura 
lumină, dinspre intrarea în tunel, bătea în spatele 
celuilalt. Ştia foarte bine că, pe măsură ce ochii lui 
Parks aveau să se obişnuiască cu întunericul, 
şansele lui de a rămâne nevăzut aveau să se reducă 
la zero. Locul acela pur şi simplu nu era suficient 
de mare pentru asta. Putea încerca să treacă în 
goană pe lângă el, mizând pe elementul surpriză, 
dar n-avea cum să scape neobservat, iar cu 
genunchiul lui rănit nu se putea baza pe viteză. 
Poate că l-ar fi putut înfrunta... 

„ŞI să te dai drept eroul unui film de acţiune? 
Eşti un amărât de profesor de engleză de liceu. Sau 
erai...” 

Trebuia să iasă cumva de acolo. Încercă să-şi 
amintească tot ce auzise şi aflase despre oraş, 
despre erupție, despre excavațiile ulterioare, orice 
i-ar fi oferit o cale de scăpare, alta în afară de a se 
ghemui acolo, în întuneric, așteptând să fie văzut 
de Parks. Dacă celălalt n-ar fi fost aşa de 
concentrat pe ceea ce scotea din sac, l-ar fi 
observat deja. 

Thomas se puse în mişcare, deplasându-se cu 
mare prudență spre dreapta, lipit de peretele 
peşterii. Cei care făcuseră excavații în timpul 
dinastiei Bourbon le făcuseră aproape la 
întâmplare, săpând tot felul de tunele şi tranşee în 
oraşul antic în căutare de statui şi artefacte pentru 
colecţiile lor private. Poate că mai exista o intrare 
în peştera aia, pe care indivizii o abandonaseră 
după ce descoperiseră structura mare în formă de 
cruce de deasupra. Încercă încă un pas, străduindu- 
se să nu facă niciun zgomot, pipăind contururile 

stâncii din spate, sperând să găsească un loc în 
care să se poată ascunde. Auzi un şuierat metalic. 
Parks monta un dispozitiv. 

„Un trepied?” 

O clipă mai târziu, auzi scâncetul în 
crescendo al unui flash care se încărca şi îl străbătu 
un fior de panică. Mai avea doar câteva secunde de 
invizibilitate. 

Se deplasă mai repede de-a lungul peretelui, 
ținându-și respirația, cu faţa plină de broboane de 
sudoare, în ciuda răcorii. Brusc, chiar în secunda 
în care bliţul era pe cale să se descarce, descoperi 
în spatele lui un spaţiu gol. 

Thomas se furişă iute înăuntru, în vreme ce 
peştera fu brusc luminată de o strălucire alb- 
albăstruie. Se văzură nişte umbre imense, care 
dispărură într-o fracțiune de secundă. Oare fusese 
observat? Aşteptă descărcarea aparatului foto, apoi 
reîncărcarea lui, după care, în vreme ce Parks 
făcea o nouă fotografie, Thomas schiţă un al doilea 
pas în spate, în bezna alcovului. 

Numai că nu era deloc un alcov, aşa cum îşi 
dădu seama atunci când se întoarse şi descoperi că 
putea înainta. Era un tunel, chiar dacă nu foarte 
înalt, un tunel pe care îl făcuse cineva care 
excavase acolo cu două sute cincizeci de ani 
înainte. Trebuia să se târască, şi mai trebuia să 
păstreze o tăcere absolută, de vreme ce orice sunet 
avea să producă un ecou în peştera mare, dar poate 
că aşa reuşea să iasă la suprafaţă: presupunând că 
exista acolo suficient aer şi că pereții tunelului nu 
aveau să se închidă treptat deasupra lui, făcându-l 
să urle de groază. 

Evident, dacă Parks auzea, l-ar fi prins ca pe 
un şoarece în cursă... 

„Atunci, să te asiguri că nu te aude”, îşi zise 
el. 

Cu o încetineală agonizantă, începu să se 
târască. Bliţul fulgeră din nou, iar lumina lui se 
împrăştie alarmant de puternic în lungul tunelului, 

deşi Thomas ştia că n-avea cum să fie văzut de 
Parks, din spatele trepiedului. Dar dacă individul 
s-ar fi deplasat doar câțiva paşi în lateral, l-ar fi 
zărit în clipa în care ar fi apăsat pe declanşator. 

Simţea piatra rece şi dură în dreptul 
genunchilor, dar ceva mai netedă decât se 
aşteptase că va fi. După trei metri, tunelul cotea 
uşor şi întunericul se înmuia. Dacă reuşea să îşi 
mai păstreze cumpătul — şi norocul în acelaşi timp 
— alte câteva secunde, poate că va vedea lumina 
zilei. Poate că va ieşi de acolo. 

Chiar înainte de locul în care tunelul cotea, 
tavanul se înălță puţin şi el reuşi să se ridice câteva 
secunde şi să mai uşureze un pic sarcina de pe 
genunchii care îi zvâcneau. Numai că, ridicându- 
se, simţi ceva atingându-i ceafa. Ceva moale. Duse 
mâna instinctiv în sus şi simţi greutatea unei 
chestii prinse în părul lui. Ceva care se mişca în 
vreme ce el încerca să apuce mai bine. Degetele lui 
pipăiră ceva ca o blană şi o substanţă rece şi 
elastică asemănătoare pielii, dar care avea la 
margine un cârlig mic, asemănător unei gheare. 

Un liliac. 

Se schimonosi involuntar şi încercă să se 
descotorosească de animal, dar se lovi cu capul de 
tavan, ceea ce îl făcu să icnească de durere şi de 
scârbă, un sunet pe care şi-l înăbuşi cu o fracțiune 
de secundă prea târziu. Auzi mişcări rapide în 
peştera din spatele lui. Parks se apropia ca să vadă 
cine era acolo. 

Thomas renunță la orice prudenţă şi se repezi 
înainte, lovindu-se cu fruntea de tuf când tavanul 
tunelului cobori din nou. Văzu însă în faţă o 
lumină puternică, de un alb aproape insuportabil. 
Din două salturi uriaşe, care îi provocară 
sângerarea genunchiului rănit, se trezi afară, 
alergând împiedicat pe străzile oraşului antic, ca şi 
cum ar fi fost urmărit de ceva mult mai rău decât 
un simplu liliac. 

— Ce ai păţit? întrebă sora Roberta, 
măsurându-l din cap până-n în picioare. 

Rostise vorbele cu surprindere şi cu o 
preocupare care anula orice răceală pe care ar fi 
putut-o resimţi în legătură cu modul în care se 
despărțiseră. 

— Putem pleca de aici? întrebă Thomas. 

Era roşu ca racul la faţă, transpirat şi cumplit 
de răvăşit. 

— Habar n-aveam că pentru tine siturile 
antice sunt atât de interesante, mormăi ea în timp 
ce urcau străzile în pantă înapoi spre staţia de cale 
ferată. 

— Ce mai e şi asta, o mostră de umor 
călugăresc? ripostă Thomas. 

Ea zâmbi. 

— Îmi poţi povesti în tren despre aventura ta, 
replică ea. 

Evident că el n-o făcu. Inventă o poveste 
despre felul în care căzuse de pe unul dintre 
trotuarele înălțate, într-un perimetru în care se 
lucrase de  mântuială, şi ea îşi exprimă 
compătimirea în vreme ce mintea lui se întoarse la 
cele întâmplate. Vedea fiecare imagine — linia 
fantomatică a crucifixului, bazinul subteran de 
înot, silueta lui Parks — ca pe nişte fragmente dintr- 
un Mozaic, MICI şi dure în mâinile lui, aşteptând ca 
el să le aşeze în ordine, să le dea un sens. Numai 
că în toate astea el nu vedea altceva decât haos şi 
confuzie. 

CAPITOLUL 25 


În acea seară, Thomas deschise o sticlă de 
bere în camera lui şi sună la casa parohială St 
Anthony din Chicago. Jim păru realmente încântat 
să îl audă, dar tonul lui deveni repede neliniștit. 

— Te caută, rosti el. 

— Cine? 

— Nu sunt sigur. Securitatea Naţională cu 
siguranţă, deşi am primit un telefon şi de la biroul 
senatorului Devlin. Şi unii şi alţii vor să-i suni. 

— Probabil că îşi fac griji să nu mă bronzez 
prea tare, replică Thomas. 

Ce ciudat părea modul în care devenise 
confortabil de familiar cu acest preot pe care abia 
dacă îl cunoştea. Ca în vremurile în care vorbea cu 
Ed, înainte ca relația lor să se răcească. 

— Păreau destul de îngrijoraţi, zise Jim. Ca şi 
cum ar fi intervenit ceva nou. Tipul de la 
Securitatea Naţională era unul dintre cei doi care 
au venit aici; parcă se numea Kaplan. Spunea să-l 
suni direct pe el. 

— Dar încă n-am fost acuzat de nimic, nu? Şi 
parcă trăiesc încă într-o ţară liberă. 

Jim încuviinţă, dar oarecum morocănos, şi 
Thomas se întrebă dacă nu cumva preotul suferea 
în locul lui. 

— Tu eşti bine? întrebă el. 

— Desigur. Sunt obişnuit să rezolv singur 
diverse chestii. 

— Trebuia s-o spui, replică Thomas, alegând 
ironia pentru a mai uşura situaţia. Nu ştiu cum 
reuşeşti să o faci. Adică să fii preot. Trebuie să te 
simți cam singur. 

— O, e ca în multe alte chestii, zise Jim. Ai 
zile bune, când te simți implicat, productiv, parte 
din orice, ştii la ce mă refer, nu? În alte zile... nu-l 
aud decât pe Paul McCartney cântând despre 
părintele McKenzie cum scria cuvintele predicii pe 

care nimeni n-o va asculta. ÎI ştii? „Cârpindu-şi 
ciorapii noaptea, când nu e nimeni acolo.” Cred că 
aşa e viaţa. Te simți cu adevărat singur atunci când 
viaţa pare lipsită de sens. 

Thomas nu răspunse, oarecum surprins de 
confesiunea neașteptată a preotului. Nu-i spusese 
niciodată atâtea lucruri când stătuseră împreună. 
De ce o făcea acum? Oare faptul că vorbeau la 
telefon uşura anumite lucruri, sau faptul că locuia 
acolo unde stătuse Ed sau... era vorba de altceva? 

— În fine, rosti Thomas. Cel puţin tu ai 
credinţa ta. 

Îi era imposibil să spună asta fără să pară uşor 
condescendent, aşa că dădu să-şi retragă cuvintele, 
când Jim replică: 

— Da, în cea mai mare parte a timpului. 

Thomas avu impresia că ceva e în neregulă. 

— Hei, eşti bine? repetă el întrebarea. 

— În cealaltă parte a oraşului e o biserică 
baptistă, răspunse Jim. Afară are una din tăbliţele 
alea pe care poţi rearanja literele astfel încât să 
poţi posta diferite mesaje în fiecare săptămână. Cu 
câteva luni în urmă, mesajul de pe tăbliță spunea: 
„Îndoiala este opusul credinţei.” 

Vorbise tărăgănat, lăsând cuvintele mesajului 
să sune ca un şir de clopoței. 

— ŞI? 

— Cred că eu cred exact contrariul, răspunse 
Jim. Dacă ai una fără cealaltă, nu înseamnă absolut 
NIMIC. 

— Grea modalitate de a trăi, comentă 
Thomas. 

— Uneori, fu de acord Jim. Dar e mai bună 
decât alternativele. 

— Va fi totul bine, Jim, zise Thomas, 
îndreptând din nou conversaţia acolo de unde o 
începuseră. E vorba doar de nişte porcării 
birocratice. Lucrurile se vor rezolva. 

— Cred că da. A, să nu uit, ai mai primit un 
apel. 

— Da?, 

— Soția ta. 

— Fosta. 

— Corect. 

— Ce a spus? 

— Nimic. M-a întrebat dacă eşti aici, apoi 
dacă te duci în Japonia. 

— De ce m-aş duce în Japonia? 

— Habar n-am. A părut uşurată când i-am zis 
că n-o faci. 

— Pun pariu, replică Thomas. 

x 

Thomas îşi masă genunchiul. Îl durea mai 
puţin ca în Chicago, iar evenimentele din 
Herculaneum nu păreau să fi produs vreo 
înrăutățire. Câteva exerciţii efectuate cu blândeţe 
probabil că aveau să-i facă bine, câtă vreme asta 
însemna să nu se confrunte cu oamenii care voiau 
să-l omoare. 

Se gândi cât era de ciudat ca apatia lui 
aproape sinucigaşă să fi fost complet eclpsată de 
dorinţa de a afla ce se întâmplase cu Ed. Se simţea 
acum plin de energie, hotărât, chiar dacă ancheta 
în sine decurgea încet şi cu mari ezitări, ca şi cum 
ar fi încercat să iasă la liman printre smârcurile 
unei mlaștini. Să fi făcut toate astea pentru Ed, sau 
pur şi simplu avea nevoie să afle adevărul? 
Probabil că amândouă. I se treziseră instinctele de 
a răsturna lumea cu fundul în sus, mai ales că 
acum se confrunta cu ceva anume după ce ani de 
zile văzuse pretutindeni doar roşu în faţa ochilor. 
Da, asta era. Pierduse o jumătate de deceniu 
învârtindu-se în cerc şi dând cu piciorul la tot ce 
întâlnea în cale, reuşind de cele mai multe ori doar 
să se rănească singur. 

Acum însă lucrurile stăteau cu totul altfel. 
Putea să descopere ce se întâmplase cu Ed, ca un 
adevăr pe care simţea că e capabil să îl scoată la 
lumină. Nici măcar nu putea ghici înţelesul final al 
acelui adevăr şi prefera să nu se gândească acum la 

asta. Simţi nevoia să iasă ca să alerge puţin, un 
lucru pe care ştia că niciun doctor nu l-ar fi 
recomandat, fiind convins că durerea din genunchi 
avea să-i alunge grijile. 

x 

— Domnule Knight, rosti recepționerul. 

Thomas se opri din fugă la jumătatea 
drumului spre lift şi se întoarse. 

— Am ceva să vă arăt, zise omul. Îşi îndoi 
degetul şi se ridică în picioare, indicându-i lui 
Thomas scaunul. Priviţi. Eu vă aduc ceva de băut. 
Bere? Vin? 

— Berea e foarte bună, răspunse Thomas. 

ÎI durea genunchiul, dar nu atât de tare 
precum se temuse şi avea senzaţia că scăpase de 
ceva din rigiditatea acumulată după ce alergase pe 
străzile aglomerate, prăfuite şi vechi din Napoli. 
Urma să vadă cum avea să se simtă dimineaţă, dar 
acum simţea nevoia unei băuturi foarte reci. 

Se aşeză la biroul recepției şi se uită la 
monitorul video de cincisprezece centimetri de sub 
tejghea. Pe ecran se derula o secvenţă de treizeci 
de secunde. Era neclară, monocromă şi cu 
întreruperi, dar ceea ce arăta era de neconfundat: 
un bărbat cu ochelari negri care ducea cu el o 
sacoşă, luând o cheie din spaţiul de depozitare din 
spatele recepție, verificând peste umăr dacă nu e 
văzut, după care se îndreptă spre ascensor. Apoi se 
întoarse, puse cheia la locul ei şi părăsi clădirea în 
timp ce pe uşă intra un alt oaspete. Cele două 
incidente avuseseră loc în mijlocul zilei, la un 
interval de douăzeci de minute. 

La început, Thomas nu pricepu nimic altceva 
decât faptul că se uita la dovada pătrunderii cuiva 
în camera lui, dar când secvenţa începu să se 
deruleze a patra oară, tresări observând şi altceva. 

„Individul e japonez.” 

Urmări secvenţa din nou, încercând să-şi dea 
seama cum ajunsese la o asemenea concluzie. 
Chipul omului nu se vedea clar, iar umbrele din jur 

lăsau să se zărească prea puţine lucruri, deşi era 
posibil ca individul să fie asiatic. 

Privi iarăşi secvenţa şi îl frapară două lucruri. 
În primul rând, era vorba de mersul omului. Nu se 
vedeau prea multe atunci când stătea lângă biroul 
recepției, dar pe măsură ce se îndrepta spre 
ascensor, devenea tot mai evident că avea un 
şchiopătat ciudat, ca şi cum îşi târa picioarele. 

Când predase în Japonia, Thomas observase 
că toţi îşi scoteau pantofii la intrarea în clădirea 
principală şi îşi puneau papuci de plastic depozitați 
într-un dulap de lângă uşă. Papuci erau astfel 
confecţionaţi încât te obligau să-ţi târăşti picioarele 
ca să nu-i pierzi, îşi aminti cum elevii lui mergeau 
apăsând pe călcâie chiar şi în afara şcolii, de unde 
rezultase un mers greoi, târşâit, pe care copiii 
neastâmpăraţi îl considerau ceva cool. 

Se uită iarăşi la monitorul video. Urmă o 
scurtă pauză la intrarea celuilalt oaspete în hotel. 
Thomas privi cu atenţie şi zări scurta şi în mod 
sigur involuntara înclinare a capului... 

O înclinare abia schiţată, din reflex. O ştia 
prea bine. Tipul era japonez. Thomas resimţi o 
undă de îndoială amestecată cu o veche neliniște. 
Habar n-avea de ce o astfel de legătură cu Japonia 
îl făcea să se simtă mai rău, dar cu siguranţă asta i 
se întâmpla. 

— Berea dumitale, rosti recepţionerul, dându- 
1 o sticlă rece de Peroni, pe care se vedea un 
abțibild cu echipa naţională de fotbal a Italiei la 
Cupa Mondială din 2006. Vreţi să sun polizia? 

Thomas clătină din cap. Cum nu-i lipsea 
nimic din cameră, poliţia n-avea să facă nimic. 

— Vă rog doar să fiți extrem de atent dacă 
tipul ăsta revine cumva, zise el. Şi vă mulţumesc. 

Se întoarse către ascensor, cu berea în mână, 
apoi se opri. 

— Mai e ceva, rosti el. 

Recepţionerul îşi ridică privirea din 
exemplarul lui din Z Mattino. 

— Ce anume e Fontanelle? 

În mod obişnuit indiferent până la punctul de 
a atinge nesimţirea, recepționerul păru acum să 
ezite. 

— E închis, rosti el în cele din urmă, cu voce 
joasă şi o privire adumbrită. Nu vă puteţi duce 
acolo. 

— Dar ce e? insistă Thomas, cu o curiozitate 
amestecată cu o groază de nedesluşit. 

— Un loc rău. Uitaţi de el. 

— ŞI nimeni nu poate ajunge acolo? 

— Doar morţii. 

CAPITOLUL 26 


Thomas luă micul dejun pe terasa de pe 
acoperişul hotelului. Era ora nouă şi pe terasă se 
mai afla un singur mesean, un american cu aspect 
atletic, îmbrăcat în costum, care sporovăia cu 
chelneriţa în fustă multicoloră într-o engleză lipsită 
de orice inhibiţii. Chelneriţa dădea des din cap şi 
zâmbea, dar nu părea să priceapă prea multe din 
ceea ce i se spunea. 

Thomas se gândi la oferta de la bufet, 
compusă mai ales din diverse tipuri de pâine, 
biscuiţi, gemuri, Nuttella şi triunghiuri de brânză. 

— Trebuia să veniţi mai devreme pentru 
chestiile cu adevărat bune, rosti americanul. Nici 
chiar atunci nu aveau ouă şi şuncă. Dar cafeaua e 
foarte bună. 

Ca la o comandă nerostită, lângă el veni un 
chelner. 

— Cappuccino, espresso? 

— Cappuccino, comandă Thomas. Grazzie. 

— Prego, răspunse chelnerul, întorcându-se 
către scara în spirală care cobora spre camerele din 
hotel. 

— Se pare că italienii nu iau micul dejun, 
rosti americanul. Ciudat. Tot ce au ei de mâncare 
îți face mațele praştie. Micul dejun e ca un ceai 
oferit de o fetiță de opt ani. Ce imagine! 

Thomas zâmbi şi se servi singur cu suc şi o 
farfurie de plastic cu o prăjitură cu prune. 

— Eşti aici cu afaceri? întrebă individul. 

— În vacanţă, răspunse Thomas. 

— Norocosule. Brad Iverson, se recomandă 
americanul,  întinzând o mână puternică. 
Computere. Însă nu lucrez în vânzări, aşa că stai 
liniştit. 

— Thomas Knight, răspunse el, luptându-se 
cu impulsul de a refuza orice conversație. Profesor 
de engleză. 

— Hopa, făcu Brad. Trebuie să fiu atent cum 
vorbesc. 

— Nu mi-aş face griji în privinţa asta. 

— Îmi pari cunoscut. Ai mai fost aici înainte? 

Thomas clătină din cap. 

— La mine e a treia oară în şase luni, zise 
Brad. Încă n-am văzut nimic în blestematul ăsta de 
Napoli care să mă determine să vin aici în vacanţă. 
Bănuiesc că tu ai motivele tale. 

— Aşa e. 

— Mie nu-mi plac cultura, istoria, chestii 
dintr-astea. Sunt un leneş. N-ai fost pe aici în 
ianuarie? 

— Nu, răspunse Thomas cu răbdare. E prima 
dată când vin. 

— Înî, făcu Brad. Îmi aminteşti de cineva... 
Era un tip pe care l-am văzut de câteva ori într-un 
mic restaurant din port: Trattoria Medina. Un 
preot. Poate că era fratele tău. 

O spusese pe un ton neutru, mai degrabă ca 
un mod de a întreține conversaţia, dar remarca îl 
îngheță pe Thomas. 

— Se poate, răspunse el. De fapt, fratele meu 
chiar a fost aici în acea vreme. 

— Glumeşti? 

— Nu. Despre ce aţi discutat? 

O, ştii tu, răspunse Brad. Chestule 
obişnuite... 

— Aha, replică Thomas, dezamăgit, nesigur 
ce anume sperase să afle. 

— O dată era cu un japonez. 

Thomas se îndreptă în scaun. 

— Japonez? Eşti sigur? 

— Da, de ce? 

— Am stat o vreme în Japonia, rosti Thomas, 
ca şi cum ar fi fost o pură coincidenţă. 

— Hei, făcu Iverson, uitându-se la ceas. 
Trebuie s-o şterg. Mai stau pe aici câteva zile. 
Poate bem ceva rece cândva. Ca nişte americani în 
străinătate, corect? 

— Corect, replică Thomas, în vreme ce 
celălalt îl bătu uşor pe umăr şi ieşi de pe terasă. 

Oare putea să afle ceva util de la Brad? Părea 
puţin probabil, dar avea atât de puţine piste de 
urmat încât era obligat să o exploateze pe aceasta. 
Faptul că Ed ar fi putut avea legătură cu un 
japonez merita cu siguranţă să fie cercetat. Între 
timp, el trebuia să aranjeze o altă întâlnire. Pentru 
asta, trebuia mai întâi să câştige informatorul de 
partea lui, şi nu putea reuşi dacă se dovedea 
încăpățânat şi continua să îşi facă cunoscute cu 
voce tare orice iritare şi orice urmă de scepticism. 
Trebuia să fie subtil. 

Avu în acea clipă impresia că o aude pe fosta 
lui soție râzând de la mii de kilometri depărtare şi 
ani de zile distanţă în trecut. 

CAPITOLUL 27 


— Ştii cumva ce anume scria Ed? întrebă 
Thomas. 

Părintele Giovanni ridică din umeri şi luă o 
înghiţitură de espresso. Acceptase să stea de vorbă 
cu americanul, nu fără ezitări, în speranţa că astfel 
va putea îmbunătăți părerea lui Thomas despre 
monsenior. În sinea lui, Thomas considera asta 
aproape imposibil, dar dacă preotul avea nevoie să 
creadă aşa ceva înainte de a discuta cu el, atunci 
fie. 

— Simboluri ale creştinismului timpuriu. 

— Cum ar fi? 

— Crucea. 

— Şi sunt multe de spus despre asta? 

— ŞI eu l-am întrebat acelaşi lucru, mărturisi 
Giovanni. 

— ŞI el ce a răspuns? 

— A spus: „Nu crezi că e ciudat ca simbolul 
universal al creştinismului să fie imaginea eşecului 
său: umilirea şi executarea fondatorului său?” 

Thomas nu replică. Giovanni rostise fraza ca 
şi cum ar fi repetat cuvintele fratelui său de o mie 
de ori în minte până în acea clipă. 

— Adică, reveni preotul cu un alt ton, dacă 
cineva ar vrea să pună bazele unei religii acum, dar 
ar fi executat, i-ai putea imagina că urmaşii acelei 
persoane ar purta simboluri ale scaunului electric 
sau ale funiei spânzurătorii? 

— Cred că nu, recunoscu Thomas, 
încruntându-se. 

— Dar, reluă Giovanni ridicând un deget şi 
zâmbind, crucea este un simbol pentru că viaţa lui 
Hristos se rezumă în cele din urmă la moartea lui 
şi la preluarea păcatelor omenirii, pentru mântuirea 
celorlalți. 

— Aşadar lisus a fost un sinucigaş, zise 
Thomas. 

Din nou îşi dădu seama că nu intenţionase să 
spună asta. În mintea lui apăruse imaginea sticlei 
de băutură şi a pastilelor, şi rostise cuvintele fără 
să se gândească. Giovanni păru surprins, dar 
răspunse pe un ton neutru: 

— Sinuciderea înseamnă importanţă de sine. 
Sacrificiul de sine este exact opusul. 

— Bine, acceptă Thomas. Dar nu înţeleg de 
ce i-ar fi păsat lui Ed. Din câte ştiu eu, era un preot 
din prezent. Justiţie socială, teologia eliberării: 
pentru astfel de lucruri trăia el. Ce au ele de-a face 
cu teologia crucificării? 

— Sunt foarte strâns legate, răspunse 
Giovanni. Omul nu poate da dovadă de o iubire 
mai mare decât aceea de a-şi da viaţa pentru 
semenii săi. La asta se referă crucea, şi tot la asta 
se referă teologia eliberării: renunţarea la ceea ce 
ai astfel încât cei care nu au nimic să poată avea 
ceva. Elementele personale şi cele spirituale fac 
parte din societate şi politică. Acesta este mesajul 
Evangheliei. 

— Şi aici se încheie lecţia, replică el 
suprimându-şi prea târziu intonația tăioasă din 
voce. 

— Spune-mi, rosti preotul, eşti ateu din 
convingere sau din principiu? 

Thomas schiță un zâmbet auzind răzbunarea 
politicoasă, dar fermă, a lui Giovanni. 

— E vreo diferență? 

— Evident. Primul nu crede în Dumnezeu, 
celălalt refuză să creadă. 

— Din principiu? 

— Din cauza a ceea ce asociază el cu religia, 
da. 

— Atunci, sunt ateu din convingere, răspunse 
Thomas. Nu văd niciun motiv să cred în 
Dumnezeu. Faptul că ceea ce se întâmplă în 
numele religiei are mare legătură cu ignoranţa, 
prejudecățile şi spiritul distructiv nu face decât să- 
mi susțină convingerea. 

Giovanni se uită drept în ochii lui şi, deşi nu 
spuse nimic, Thomas îşi plecă privirea şi luă o 
gură de cafea. Preotul nu-l credea. 

„Poate că este îndreptăţit să nu mă creadă.” 

— Eu nu sunt fratele meu, rosti el, simplu. 

Cel puţin asta era adevărat. 

— Nu, răspunse Giovanni. 

— Adică? 

— Nimic, replică preotul, continuând să-l 
privească fix. 

— Te considerai prietenul lui Ed? 

— Da, răspunse Giovanni. După ce a părăsit 
Italia, nu am mai corespondat, dar răspunsul este 
da. Credeam că-l voi vedea din nou anul acesta. 
Intenţiona să revină aici. Mi-a părut extrem de rău 
când am auzit că a murit. 

— ŢI s-a spus cum sau unde a murit? 

— Nu, răspunse preotul, întunecându-se 
brusc la faţă. E ceva...? Nu prea ştiu expresia în 
engleză. Ceva nu e în regulă? 

— Dacă există ceva sinistru legat de 
circumstanţele morţii lui? Nu sunt sigur. Cred că 
este posibil. 

— Habar n-aveam. 

— Te-ai putea gândi la ceva legat de 
activitatea lui Ed de aici sau de ceea ce scria el, 
care să-l fi pus în pericol? 

— Pericol din partea cui? 

— Nu ştiu. A oricui. 

— Nu l-am văzut în ziua în care a plecat, 
replică Giovanni. Fram bolnav, în spital. Nici 
măcar n-am ştiut unde pleacă. Mi-a lăsat o vedere. 

— O mai ai? 

Preotul zâmbi şi căută în interiorul hainei. 

— Credeam eu că o să vrei să o vezi, rosti el. 

Era o carte poştală cu imagini din 
Herculaneum şi era scrisă în engleză. Mesajul 
spunea: „Părinte G. Când o să primeşti asta, mă 
tem că eu o să fiu plecat deja. În privinţa 
simbolului p/x an, aproape că am dat peste filonul- 

mamă (sau e mai corect filonul-tată??!!), dar acum 
indicatorul arată în afara Italiei şi trebuie să-l 
urmez. Voi trimite detalii mai târziu. Fă-te bine cât 
mai repede. E.” 

— p/x an , rosti Thomas. Ce înseamnă? 

— Înseamnă creştin. Foloseşte literele 
greceşti ,„xi” şi „ro” pe care Biserica creştină 
timpurie le-a folosit ca să-l desemneze pe Hristos. 

— ŞI ce vrea să spună prin „filonul-mamă”? 

— Nu ştiu, răspunse Giovanni. Am presupus 
că se referă la ceva ce are legătură cu crucea, de 
vreme ce este simbolul creştin primordial. Dar n-aş 
putea pune mâna în foc. 

— Şi el tocmai se întorsese de la 
Herculaneum? 

— Se ducea pe la toate siturile antice. 
Herculaneum, Pompeii, Paestum, muzeul de 
arheologie de aici, din Napoli. În fiecare zi era 
într-un loc sau altul. Venea târziu acasă, adesea 
emoționat şi obosit. Dar îşi ținea cele mai multe 
idei pentru sine. Sau, adăugă repede preotul, nu mi 
le spunea mie. 

— Făcea mărturisiri altcuiva? 

Giovanni ridică din umeri şi nu răspunse. 
Thomas îi aruncă o privire dură. 

— A vorbit cu Pietro? întrebă el. 

— Oarecum, rosti preotul, destul de 
morocănos. El şi monseniorul discutau. Dar nu ştiu 
despre ce anume. 

— Lucrau împreună? 

Pe chipul lui Giovanni înflori un zâmbet, care 
nu ajunse să-i cuprindă şi ochii. 

— O, nu. Cred că nu se înțelegeau. Cel puţin 
din punct de vedere al muncii lui Eduardo. 

— Se certau? 

— Da. Uneori violent. Dar nu ştiu de ce. 

— Deci Pietro s-a bucurat de plecarea lui? 

Giovanni păru să se gândească îndelung la 
asta, iar răspunsul pe care îl dădu trăda nesiguranţă 
ŞI ceva ce putea fi catalogat drept tristeţe. 

— Cred că a fost uşurat, zise el. Dar s-a 
supărat foarte tare când a aflat de moartea fratelui 
tău. Acum pare... diferit. 

— În ce fel diferit? insistă Thomas. 

— Nu ştiu. E furios. Trist. Îngrijorat? Da, 
cred că da. 

— Dar n-ai idee ce ar fi putut spune sau face 
Ed ca să-l deranjeze în halul ăsta? 

— Padre Pietro e bătrân, zise Giovanni, 
luptându-se să-şi transpună ideile în vorbe. Mă 
refer la modul lui de a gândi. 

— E un adept al liniei catolice dure, 
încuviinţă Thomas. 

— Nu numai asta, replică Giovanni. Unele 
dintre ideile lui nu sunt doar de tip catolic vechi. 
Unele dintre ele n-au fost niciodată ortodoxe, n-au 
aparținut niciodată — cum îi spuneţi voi? — 
curentului principal. Cu mine nu discută despre 
convingerile lui, pentru că noi nu suntem de acord. 
Nu înţeleg unele dintre ideile lui. 

Thomas era intrigat, atât din pricina 
comportamentului tot mai ezitant şi mai prudent al 
preotului, cât şi din cauza celor auzite. 

— De exemplu? rosti el. În ce anume crede 
Pietro şi tu nu? 

— El crede foarte mult în... medierea 
morților. A oricăror morţi. 

— Intervenţie? 

— Da. În Biserica timpurie, oamenii se rugau 
prin intermediul sfinților, nu? Ei gândeau în 
termeni de rang, clasă... 

— Ierarhie? sugeră Thomas. 

— Da. Aşa că nu vorbeau direct cu 
Dumnezeu. Treceau totul prin Sfântul Pavel sau 
prin Fecioara Mana sau prin alți sfinți mai 
moderni: oameni care muriseră şi care interveneau 
pentru ei în faţa Domnului, oferindu-le o legătură 
personală cu Dumnezeu, un chip pe care ei îl 
cunoşteau. Asta se întâmplă şi astăzi, evident, dar 

mai rar. Unu cred — aşa cum a crezut Luther — că 
sfinţii au devenit... 

— Un scop şi nu un mijloc? 

— Exact. Oamenii se roagă sfântului, nu prin 
intermediul lui. 

— ŞI Pietro continuă să creadă asta? 

— Nu e ceva neobişnuit. Cam cu o sută de 
ani în urmă, în Napoli s-a ivit un anume soi de 
intervenţionism în privinţa morţilor dintr-un loc 
anume. 

— Fontanelle? rosti Thomas, incapabil să-şi 
înăbuşe un fior care îi trecu prin şira spinării ca un 
fulger rece. 

— Fontanelle, răspunse Giovanni cu un oftat. 
Pietro m-a dus o dată acolo, cam cu şase sau şapte 
ani în urmă. Nu m-am mai întors niciodată în acel 
loc. Nici nu vreau să mă întorc. 

— Dar ce e? 

— Iniţial era un soi de... care e cuvântul? De 
unde scoţi piatră din sol? 

— Carieră? 

— Da, încuviinţă preotul, zâmbind din pricina 
termenului. O carieră. E vorba de multe peşteri şi 
pasaje pe sub oraş, făcute prin extragerea pietrei 
pentru construcții. Napoli e un oraş foarte vechi, 
înţelegi, cu dimensiuni limitate de condiții. Aici, 
continuă el, aşezându-şi palma pe masă, e oraşul. 
Pe partea asta sunt munţii, iar pe partea asta e 
marea. Aşa că, pe măsura trecerii timpului — iar 
oraşul are o vechime de câteva mii de ani — noul 
oraş a fost construit deasupra celui vechi. 
Pământul a fost refolosit. Nu e ca Roma, care s-a 
lățit, aşa că toate monumentele antice au rămas 
intacte în centru. Napoli se reconstruieşte peste el 
însuşi, aşa că toate locurile vechi sunt sub pământ. 
De vreme ce terenurile sunt atât de valoroase, 
locurile de îngropăciune au fost şi ele refolosite pe 
măsura trecerii timpului. Cu multă vreme în urmă, 
molime cumplite au decimat Italia. 


146 


— Ciuma bubonică, zise Thomas. Moartea 
neagră. 

— Exact. Erau prea multe cadavre ca să fie 
îngropate. Nu existau locuri unde să fie puse. Cei 
mai mulți fuseseră săraci care nu-şi permiseseră să 
plece din oraş, iar când au murit, corpurile lor au 
fost puse laolaltă fără nume. Sute de mii de morți. 
În cele din urmă, au fost duşi în Fontanelle. 

— Şi cum au fost îngropaţi, dacă Fontanelle 
era o carieră de piatră? 

Giovanni schiţă un zâmbet, ca şi cum Thomas 
ar fi atins punctul-cheie. 

— Nici n-au fost. Au fost puşi unul peste 
altul. Doar oasele. În maldăre. Ca să umple 
golurile. 

Thomas înghiți în gol şi încercă să nu pară 
deranjat, dar ideea unor astfel de coridoare 
întunecate pline cu schelete era un coşmar. 

— Cu timpul, oamenii au început să trateze 
scheletele ca pe nişte moaşte de sfinţi, continuă 
Giovanni. Au curăţat şi lustruit oasele. Le-au dus 
flori şi lumânări. Le-au adoptat. Au început să le 
adreseze rugăciuni. 

Giovanni ridică din umeri şi zâmbi gândindu- 
se cât de simplu fusese totul, dar părea în mod clar 
tulburat. 

— Acel loc atrage oameni bizari. Unu spun 
că acolo se întâlnesc mafioţii. Există şi altfel de 
legende. 

— Cum ar fi? 

— Basme populare. E unul despre un căpitan. 
Nu îl ştiu prea bine. 

Thomas dădu încurajator din cap. 

— E o prostie, rosti Giovanni. 

— Spune mai departe. 

Preotul se lăsă pe spatele scaunului şi se uită 
câteva clipe în altă parte, luă o înghițitură de cafea 
ŞI zise: 

— Bine. O femeie tânără voia să se mărite. A 
încercat să-şi găsească un soț pe căile obişnuite, 

dar fără succes. Aşa că s-a dus la Fontanelle şi şi-a 
ales un cap. 

— Un craniu? 

— Da, un craniu. L-a curăţat, l-a lustruit până 
ce a devenit atât de neted şi de strălucitor că nici 
praful şi nici noroiul nu se mai lipeau de el, şi i-a 
cerut să o ajute. O săptămână mai târziu, a 
cunoscut un bărbat şi peste câteva luni s-au 
căsătorit. La nuntă, în mulțime a apărut un tip pe 
care ea nu l-a recunoscut: un bărbat înalt şi chipeş, 
îmbrăcat ca un căpitan de armată. El a început să-i 
şoptească ceva la ureche. Văzând asta, soţul a fost 
copleşit de gelozie. L-a lovit în faţă. Dintr-odată, 
chipeşul căpitan s-a făcut nevăzut, iar soţul a murit 
de spaimă. Când tânăra femeie s-a întors în 
Fontanelle, a descoperit că craniul ei lustruit avea 
acum un ochi negru! 

Thomas zâmbi. 

— Sunt multe astfel de poveşti, zise Giovanni 
cu un gest de lehamite. Unele amuzante. Unele 
înfricoşătoare. Unele se referă la anumite oase, 
cum e cel pe care ţi l-am spus. A existat un schelet 
de copil pe care unii localnici l-au îndrăgit. Când 
au început lucrările de reconstrucție în Fontanelle, 
au spus că-i vor ataca pe muncitori dacă nu găsesc 
acel schelet. 

— ŞI l-au găsit? 

— Aşa se spune, răspunse Giovanni ridicând 
din umeri. Dar, înţelegi tu? Locul atrage 
superstițioşii. E plin de poveşti întunecate şi de 
senzaţii ciudate. Mi-aş dori ca acel loc să nu fi 
existat niciodată. 

— ŞI Pietro? 

— Fontanelle a fost arondat unei anumite 
biserici. Când Pietro a fost trimis aici, a devenit 
parohul acelei biserici. Dar atunci, adică acum 
treizeci de ani, episcopii au spus că povestea asta 
nu mai poate continua, că e o superstiție. Au închis 
Fontanelle, au separat locul de biserică şi acum 
nimeni nu poate intra acolo. 

— Nimeni? 

Giovanni ridică iarăşi din umeri şi zâmbi din 
nou, cu un înţeles clar: Pietro continua să se ducă 
acolo, din motive pe care el nu şi le putea imagina. 

CAPITOLUL 28 


Când ajunse înapoi în camera de hotel, văzu 
clipind ledul roşu de pe telefon. Îl sunase Jim din 
Chicago. Thomas se uită la ceas, calculă în minte 
diferenţa de şapte ore şi sună. 

— Jim, rosti el. Aici e Thomas. 

— Am avut dreptate, rosti Jim fără niciun 
preambul. Când am spus că tipul de la Securitatea 
Naţională se comportă ca şi cum s-ar fi întâmplat 
ceva. S-a întâmplat. Am văzut la ştiri în seara asta. 

— Ce anume? 

— În zorii acestei zile, agenții 
Departamentului Securității Naționale împreună cu 
anchetatorii CIA şi FBI din diviziile antitero au 
găsit arme ascunse în pivnița unei case 
unifamiliale din suburbiile oraşului Chicago, zise 
Jim, ca şi cum citea dintr-un ziar. Pistoale- 
mitralieră AK 47. Saci cu îngrăşăminte şi alte 
produse folosite la fabricarea bombelor. 

— ŞI? se miră Thomas. Ce are asta de-a face 
cu Ed? 

— Nu-i vorba despre Ed, răspunse Jim. E 
vorba despre tine. 

— Cum aşa? 

— Descinderea a avut loc la adresa Sycamore 
nr. 1247 din Evanston. Thomas, este vorba despre 
casa ta. 

x 

— Este o înscenare, rosti Thomas la telefon. 
Am vorbit cu părintele Jim Gornall de la biserica 
St Anthony şi el mi-a povestit despre descinderea 
de la mine de acasă. 

Avusese nevoie de zece minute ca să obțină 
legătura telefonică la biroul senatorului Devlin. 
Acum vorbea cu Rod Hayes, şeful de personal al 
senatorului, spunându-i ce aflase şi ce căuta el în 
Italia. Tânărul îl ascultă fără să-l întrerupă, apoi 
zise: 

— O să-l informez pe senator în privinţa asta. 
Eu nu dispun de autoritatea de a apela 
oficialitățile. 

— Mulţumesc. 

— Acum e într-o întâlnire, continuă Hayes, 
dar o să-l rog să vă sune în circa... trei ore. 

— Bine, rosti Thomas, simțind că transpiră şi 
că nu se simte bine. Mulţumesc. 

— Şi, domnule Knight? 

— Da? 

— Încercaţi să nu vă faceţi griji. Senatorul e 
un om puternic. 

— Da. Ştiu. 

— Cum rezistă părintele Jim? 

Întrebarea îl surprinse oarecum pe Thomas. 

— Cred că bine. De ce? 

— Nimic, răspunse Hayes. Îmi imaginez că 
are o slujbă mai dură decât a celorlalţi. Şi ultimele 
şase luni au fost grele pentru el, cu problema aia 
cu evacuarea şi toate celelalte. 

— Problema cu evacuarea? 

— N-aţi aflat! zise Hayes, părând brusc mai 
puţin sigur pe sine. Îmi pare rău. Greşeala mea. 
Probabil că lui nu-i place să vorbească despre asta. 
Vă rog să uitaţi că am menţionat chestiunea. 

x 

Thomas se duse la muzeul național de 
arheologie ca să îşi alunge gândurile supărătoare, 
mergând pe jos în tentativa de a mai atenua 
rigiditatea picioarelor. 

Când se trezise dimineață, după ce alergase 
cu o zi în urmă, îşi spusese că ar trebui să meargă 
mai mult pe jos. Aşa că merse pe străzile 
aglomerate din Napoli, trecu de o piaţă mare unde 
avea loc un soi de miting politic, apoi depăşi un şir 
de cocioabe în care dormeau oamenii fără adăpost. 

Muzeul era mult prea vast pentru ca să-l 
parcurgă în câteva ore, şi nici măcar concentrarea 
exclusivă pe exponatele din Pompeii şi 
Herculaneum nu reducea semnificativ mărimea 

colecţiei. Studie panourile pictate scoase din 
templul lui Isis, cu motivele lor egiptene şi 
alăturarea de animale marine bizare, multe cu 
capete de cai sau crocodili şi cozi de peşte. Pe 
urmă, erau mozaicurile extraordinare şi pline de 
viaţă luate din diverse case din Pompeii, precum şi 
o colecție copleşitor de vastă de statui, moment în 
care Thomas renunţă. Luă o cafea în curtea 
muzeului şi se întoarse la hotel, verificându-şi 
permanent ceasul ca să se asigure că nu ratează 
telefonul senatorului. După ce încercă să găsească 
un sens tuturor acelor fragmente de artă antică, nu- 
1 mai rămase decât speranţa că senatorul dispunea 
de informaţii mai limpezi şi mai directe. 

CAPITOLUL 29 


După ce călătorise continuu timp de treizeci 
şi şase de ore, sora Agnes, de la mănăstirea 
clariselor din Woodchester, Anglia, credea că n- 
avea să mai ajungă niciodată la casa de odihnă din 
Napoli. Sosiră cu aproape două ore întârziere şi 
avură timp doar pentru o cină frugală, servită în 
tăcere în vreme ce maica stareță le citi din Sfântul 
Augustin, după care îşi despachetară puţinele 
bagaje cu care veniseră. Proveneau din diverse 
ordine religioase de pe tot cuprinsul Europei şi 
chiar din America, deşi majoritatea erau din Assisi, 
aşa că perioada de recreaţie dintre cină şi 
clopoţelul pentru rugăciunea de seară de la ora 
şapte şi cincisprezece minute fu umplută cu 
discuţii între surorile nou-venite. 

Toate fuseseră prezentate capelanilor casei de 
odihnă, monseniorul Pietro, care părea un om 
ciudat şi sever, şi un preot drăguţ, cu vorba dulce, 
părintele Giovanni, care îşi ceruse scuze şi se 
retrăsese pe motiv că avea de pregătit predica 
pentru a doua zi. După rugăciunea de seară veniră 
Marea Tăcere de la ora şapte şi jumătate şi restul 
sarcinilor zilei, care trebuiau terminate până la ora 
nouă şi jumătate. Aveau să fie toate în pat cu 
luminile stinse peste încă o oră, şi să se trezească 
pentru rugăciunea de dimineaţă la ora cinci şi 
Jumătate. 

Sora Agnes credea că nu era o viaţă uşoară, 
mai ales într-o perioadă în care un astfel de regim 
de viaţă era permanent asaltat de materialismul şi 
scepticismul lumii exterioare, dar totul era 
compensat prin simplitate şi prin puritatea 
concentrării, un tip de comportament care ei i se 
potrivea perfect. Alesese să petreacă ultimele clipe 
ale acelei zile în tăcerea capelei înainte de a reveni 
în chilia ei, deoarece italiana ei era groaznică, iar 
celelalte surori vorbitoare de engleză erau 

americance şi, prin aceasta, la fel de depărtate de 
cultură ca italiencele. Sau cel puţin aşa credea ea. 
Agnes ştia prea bine că era o ființă timidă, aşa cum 
fusese întotdeauna, şi evita mondenitățile şi 
exotismele cu o asemenea hotărâre, că aproape 
ajunsese un obstacol în calea milei creştine căreia i 
se dedica zilnic. Chiar şi această călătorie fusese 
ideea maicii stareţe, ca un fel de tratament mascat 
împotriva firii ei înclinate către izolare şi teamă. 

„Ce ironie”, îşi zise ea, „ca o călugăriţă să fie 
considerată prea retrasă.” Însă ştia prea bine că 
altora le venea greu să lucreze cu ea şi că, deşi 
surorile clarise petreceau multă vreme în izolare, 
trebuia să înveţe să conlucreze. A doua zi voia să 
se prezinte americancelor. Cu siguranță că aveau 
să găsească suficiente subiecte comune pentru ca 
ea să se simtă mai în siguranţă. 

După căldura de afară, capela era 
binecuvântat de răcoroasă. Îi lipsea climatul mai 
blând al Angliei şi se bucura că avea să fie acasă în 
săptămâna Paştelui, dar şi asta făcea parte din 
penitenţa obligatorie pentru rănile lui Hristos. Se 
simţea la fel cum se simţea mereu în biserică: mică 
şi insignifiantă, într-un mod pe care îl găsea ciudat 
de reconfortant. Îşi trecu mătăniile printre degete, 
hotărând să spună o rugăciune înainte de culcare. 
Alese, ca întotdeauna, minunile misterioase. 

Ignoră primele zgomote din spatele «i, 
presupunând că o altă soră venise în capelă, dar 
când le auzi din nou, însoţite de un şuierat pe care 
îl consideră o discuţie în şoaptă, se întoarse, 
indignată de nerespectarea tăcerii. Însă în capelă 
nu mai era nimeni, iar lipsa de familiaritate a 
locului o făcu să se simtă neliniştită, temătoare 
chiar, o senzație pe care nu o mai încercase 
niciodată până atunci în Casa Domnului. 

Îşi termină rugăciunea, conştientă că scurtase 
partea finală şi promițând în tăcere că va reveni a 
doua zi şi va spune două rugăciuni înainte de 
culcare. În acelaşi timp, îşi dădu seama că mâinile 

îi tremurau uşor în vreme ce mergea de-a lungul 
coridorului şi apoi când îngenunche la ieşire. Privi 
pentru ultima dată lumina din tabernacul, căutând 
putere în aceasta şi în faptul că îi amintea de 
prezența Domnului, apoi ieşi, uşa trântindu-se sec 
în urma ei. 

Capela dădea într-un coridor cotit, cu 
zugrăveala scorojită şi neluminat, aşa că, odată cu 
închiderea uşii, singura lumină venea, filtrată, din 
curte. Sora Agnes se îndreptă repede într-acolo, 
ascultând. Îşi zise că imaginaţia îi juca feste. Era 
obosită şi neliniştită din pricina faptului că nu era 
famiharizată cu locul. Asta era tot. 

Apoi, şuieratul care semăna cu un mârâit se 
auzi din nou. Ochii i se măriră, părul de pe ceafă i 
se zburli şi simţi cum 1 se înmoaie picioarele. Sora 
Agnes încremeni locului. 

— Cine e acolo? rosti ea cu voce tare în 
direcția coridorului întunecat. 

Nu primi niciun răspuns, cel puţin nu până 
când încercă să mai facă un pas, după care se auzi 
un hârşâit vag, ca sunetul produs de frecarea unei 
insecte mari pe o suprafață dură, sau poate de 
frecarea unor unghii lungi pe piatră... 

Se răsuci brusc pe călcâie, uitându-se înapoi 
la uşa capelei. Întunericul era aproape deplin, dar 
undeva, acolo, ceva deschis la culoare stătea 
ghemuit, ceva lipsit de păr şi nemișcat. Poate că 
era o statuie aflată în spatele uşii, doar că ochii îi 
străluceau ca nişte bucăţi de sticlă. 

Sora Agnes rămase încremenită locului, 
incapabilă să privească în altă parte. În ochi îi 
apărură lacrimi. 

Apoi acel ceva se mişcă, iar ea o luă la goană 
țipând, ca şi cum era urmărită de oştile iadului. 

CAPITOLUL 30 


— Nu cred, rosti Devlin la telefon, 

— Vă mulţumesc, domnule senator, zise 
Thomas. 

— Chestia asta nu necesită doar o încredere 
oarbă, Thomas, replică Devlin. Fratele tău era un 
om bun, dar n-aş putea garanta pentru tine într-o 
astfel de chestiune fără ceva de care să mă 
folosesc. 

— Şi atunci, de ce mă credeţi? 

— Pentru că e prea convenabil. Niciun 
terorist întreg la cap nu şi-ar lăsa un asemenea 
arsenal în casă în vreme ce ar pleca în vacanţă. Nu 
are sens. 

— Dar asta nu prea e o dovadă clară, 
domnule. 

— Ti-au spus că au găsit exemplare din 
Coran şi hârtii cu texte religioase dure descărcate 
de pe Internet? 

— Nu, domnule. 

— Citeşti în arabă, Thomas? 

— Nu, domnule. 

— Asta mi-am imaginat şi eu. 

— Din nou, domnule, astea nu prea sunt 
dovezi... 

— Nu-i vorba numai de mine, i-o reteză 
Devlin. Chiar şi tipii de la Securitatea Naţională 
sunt sceptici. Cel puţin unii dintre ei. Cei care nu 
tresar la fiecare umbră şi încep să tragă cu gloanţe 
oarbe în tot ce mişcă. Vezi tu, s-au găsit toate 
chestiile astea scrise în arabă: cărți, pamflete, texte 
scoase la imprimantă. Chestii care ar putea proveni 
de oriunde. Dar nu s-a găsit nimic scris de mână în 
arabă. Cărţile sunt toate noi, armele abia dacă au 
fost folosite, iar chestiilor de fabricat bombe le 
lipsesc elementele cruciale care să sugereze că 
provin din Orientul Mijlociu. Mie îmi miroase a 
înscenare de la o poştă. 

— ŞI atunci, ce să fac? 

— Nimic, răspunse Devlin. Stai unde eşti. 
Dacă crezi că vei afla ceva despre Ed, fă-o. Lasă-i 
pe ei să cerceteze chestiile găsite şi vezi dacă vor 
veni cu ceva mai mult decât dovezi 
circumstanţiale. 

— Bine. Mulţumesc, domnule senator. 

— Să ştii, Thomas, că dacă descoperă 
amprentele tale pe armele alea, te spânzur cu mâna 
mea şi o să mă asigur că ţi se crapă capul cu cea 
mai mare şi mai grea carte de acolo. Ne-am 
lămurit în privinţa asta? 

— Da, domnule. Nu se va ajunge la aşa ceva. 

Închise, sperând din tot sufletul ca tot ce 
promisese să fie adevărat. 

CAPITOLUL 31 


Thomas petrecu jumătate din ziua următoare 
citind ghidurile pe care le cumpărase, apoi căutând 
pe Internet într-o cafenea mică aflată la câteva 
străzi distanţă de hotel, unde plăti optzeci de cenți 
pentru jumătate de oră de navigare online. Află 
multe lucruri, cel mai important fiind acela că 
prezenţa timpurie a creştinilor în oraşele distruse 
de Vezuviu era bine cunoscută, la fel ca acrostihul 
Pater Noster şi umbra crucifixului din Casa 
Bicentenarului. Cele mai multe materiale online 
aveau în mod clar o tentă creştină, adesea jubilând 
uşor în legătură cu faptul că dovezile arheologice 
erau considerate o atestare istorică a relatărilor 
biblice promovate de Biserica timpurie. Un site pe 
care se vorbea mult despre crucea din 
Herculaneum aparţinea Martorilor lui Iehova, care 
spuneau că lisus nu a murit pe cruce, ci pe un soi 
de ţeapă. Alte site-uri erau mai puţin specifice, dar 
păreau a conţine informaţii atât de agresive în zelul 
şi protecționismul lor, că Thomas începu să se 
simtă neliniștit. 

O sună pe sora Roberta. 

— Intenţionez să mă duc la Paestum, zise el. 
Vrei să vii cu mine? 

— Astăzi sunt închisă aici, răspunse ea, 
părând destul de nefericită. Un soi de chestiune de 
urgenţă. Una dintre surorile din Anglia a fost 
speriată de o fantomă azi-noapte. 

— Speriată de o fantomă? repetă Thomas. Ce 
fel de fantomă? 

— Probabil că nu e vorba de nimic. O umbră. 
Imaginaţia ei. Una dintre surori a sugerat că fata 
caută un pretext pentru a se întoarce acasă. 

— ŞI acum e bine? 

— Evident, răspunse sora Roberta, uşor 
nerăbdătoare. N-a pățit nimic. 

— Eşti sigură că nu vrei să vii cu mine la 
Paestum? 

— E drum lung până acolo. Trebuie să iei 
trenul până în Salerno. Astăzi nu dispun de timpul 
necesar. Mă gândeam să urc pe Vezuviu după- 
amiază. Se spune că priveliştea e superbă şi mi-ar 
prinde bine să ajung până la crater, ca să văd cu 
ochii mei cauza tuturor acestor cercetări 
arheologice. 

— Atunci, rămâne pe altă dată, zise Thomas. 

Vezuviul părea un obiectiv demn de vizitat 
după ce termina cu toate celelalte. Sau când ele 
aveau să termine cu el. 

x 

Thomas se duse singur la Paestum, 
aşteptându-se să găsească un alt oraş roman bine 
conservat, o altă victimă a erupției vulcanice, 
numai că, din câte înţelesese din ghid, era altceva. 
Fusese o aşezare grecească, fondată cu circa şase 
sute de ani înainte de naşterea lui Hristos, dar care 
— la fel ca Napoli — fusese ocupată de samniți şi 
apoi de romani. Se găsea la sud de Pompeii şi 
Herculaneum, în golful Salerno, dincolo de raza de 
acțiune distructivă a Vezuviului. De fapt, oraşul 
fusese locuit până în epoca medievală, într-un 
declin continuu, iar la un moment dat în cursul 
secolului al VIII-lea sau al IX-lea, populația — 
decimată de malarie şi de raidurile sarazinilor — 
părăsise localitatea, lăsând oraşul antic la discreția 
buruienilor şi a mlaştinilor. 

Nu părea o perspectivă extrem de 
promițătoare, aşa că, după ce parcurse drumul de 
la gară, Thomas fu uluit să vadă trei temple dorice 
masive înălțându-se în centrul anticului oraş. Prin 
formă, simplitate şi prin faptul că erau perfect 
conservate, depăşeau ca frumuseţe orice văzuse el 
în Italia şi, de fapt, oriunde în lume. Coloanele 
masive din piatră aurie sprijineau fresce 
monumentale. Nu lipseau decât acoperişurile şi 
tencuiala colorată care odinioară acoperea piatra. 

Timp de câteva minute, Thomas se uită uluit 
la ele. Dimensiunile templelor, împreună cu aerul 
de antichitate care lipsea vestigiilor pe care le 
văzuse în alte părți, degajau o maiestuozitate 
aproape mitică. La Herculaneum îl impresionase 
ideea de obişnuit, ideea că oraşul fusese locuit de 
oameni precum el însuşi, un loc care murise, dar a 
cărui amintire se păstrase vie, lăsând în urmă 
indicii ale vieţii în picturile de pe pereţii caselor. 
Aici totul era altfel. Aici se putea simţi istoria la o 
scară epică, plină de forță şi demnitate: o istorie 
care friza legenda. 

Ştia prea bine că totul era o proiecţie a 
propriului suflet, ceva pe care orice istoric sau 
arheolog serios ar fi respins-o ca fiind o dispoziție 
romantică. Cu toate astea, el aşa simţea, şi rămase 
uluit şi umilit că nu mai auzise înainte de acest sit. 
Era o cu totul altă problemă găsirea locului de 
unde ar fi trebuit să înceapă cercetările pentru a 
descoperi ceea ce constituise o zonă de interes 
pentru fratele lui mort — şi cum putea potrivi acea 
bucată din mozaic cu ceea ce deja reuşise să afle. 

Celelalte situri aveau de un specific istoric 
unic. Acolo se evidenția un singur an, ba chiar un 
singur moment în care cerul aruncase o ploaie de 
cenuşă şi foc. Prin contrast, acest loc evoluase de-a 
lungul secolelor, până la dispariția materialului 
uman care îl menţinuse în viaţă. Chiar dacă el nu 
ştia nimic despre arta romană, cel puţin putea fi 
sigur că ceea ce văzuse în Pompeii data din anul 
79 sau măcar era încă în folosinţă în acel an. Aici 
nu putea face asemenea presupuneri. Orice 
fragment de piatră pe care îl vedea putea face parte 
dintr-o istorie de o mie de ani de viaţă continuă în 
acelaşi loc. Dacă descoperea lucruri pe care Ed le- 
ar fi găsit interesante, habar n-ar fi avut cum să le 
găsească un sens istoric. Dar nu era singurul care 
se confrunta cu această dilemă. Aşa cum înţelesese 
din cele citite, arheologii erau în dezacord de mai 
bine de două sute cincizeci de ani cu privire la 

scopul diverselor structuri, căror zei ai Greciei le 
erau închinate templele şi, în cazul uneia dintre 
clădiri, dacă aceasta era un templu sau nu. Clădirea 
fusese denumită generic Templul Herei, regina 
zeilor Olimpului (echivalentul grec al Iunonei 
romane), dar în ghidurile mai vechi era numită 
Bazilica. 

Thomas oftă, se uită la cele scrise de fratele 
lui şi încercă să se orienteze. Se afla aproape de 
extremitatea nordică a sitului, lângă templul lui 
Ceres (Demetra la romani), un templu care era 
posibil să fi fost închinat şi zeiţei Atena, de unde 
se deschidea priveliştea spre sud, dincolo de 
forum, către templele lui Poseidon (Neptun) sau 
Apolo şi Hera (Iunona), la circa şapte sau opt sute 
de metri depărtare. Totul genera confuzie. 
Însemnările lui Ed făceau referire la „mormintele 
scufundătorilor”, deşi ele nu erau menţionate pe 
harta din ghid. Thomas se încruntă, se urcă pe ceea 
ce odinioară ar fi putut fi o masă sau un podium, 
străbătu trei trepte masive şi erodate de timp, de 
unde privi întinderea plată a sitului. 

Undeva în faţa lui, o ciocănitoare îşi luă 
zborul din iarbă şi îşi întinse cu grație aripile. 
Thomas o urmări cum zboară în valuri, cu coada şi 
aripile licărind pe fundalul violet al munților. 
Pasărea reveni pe sol în apropiere de amfiteatrul pe 
Jumătate excavat pe lângă care trecuse la intrare, şi 
unde un bărbat cu binoclu stătea întors spre el. 
Imediat ce Thomas îl văzu, individul îşi lăsă jos 
binoclul şi se întoarse cu spatele, dar nu înainte ca 
el să zărească ceva din faţa lui pe sub ochelarii 
mari de soare. Înainte ca individul să se 
îndepărteze prefăcându-se brusc atras de ceva, 
Thomas fu convins că îl mai văzuse pe acest 
japonez şi înainte, traversând strada din faţa 
hotelului Executive şi apoi iarăşi pe banda video... 

Ca şi înainte, prima lui reacție fu una de 
mânie. Venise cu avionul din Chicago, fusese făcut 
cu ou şi oţet de monseniorul Pietro, scăpase de 

Parks în Herculaneum ca un animal hăituit şi se 
săturase să mai fugă. Cel puţin acolo, în lumina 
soarelui şi în spaţiu deschis, unde turiştii stăteau în 
grupuri ca nişte cirezi de vite, n-avea cum să fie în 
pericol. Coborî de pe piedestalul de piatră şi porni 
cu pas iute către amfiteatru, spunându-şi că măcar 
de data asta avea elementul surpriză de partea lui. 

De fapt, o luă chiar la fugă, în măsura în care 
îi permise genunchiul. Imediat ce coborâse de pe 
platforma de piatră pierduse contactul vizual cu 
Japonezul. Acum singurul lucru pe care îl mai 
putea face era să ajungă repede în locul unde îl 
zărise ultima dată. Îşi lăsă capul în jos şi alergă ca 
un taur, resimţind căldura şi dorindu-și să simtă pe 
piele adierea răcoroasă a primăverii din Chicago. 

La circa o sută de metri în stânga sa, turiştii 
cumpărau vederi de la tarabele şi buticurile care se 
înşirau de-a lungul drumului de acces de pe 
cealaltă parte a unui loc de adunare, încadrat de 
garduri înalte. În dreapta lui se aflau vestigiile 
joase ale zidurilor antice, întrerupte din loc în loc 
de câte o coloană sau un copac solitar. Nu existau 
mulțimile pe care le văzuse în Pompeii şi, în ciuda 
deschiderilor şi a luminii puternice, era destul de 
uşor să te pomeneşti singur. Îl străbătu un fior de 
nelinişte ca un junghi, dar se scutură repede şi mări 
pasul. Intrarea în amfiteatru era o arcadă imensă de 
piatră — aproape ca un tunel — într-un zid înalt de 
aproape cinci metri. Thomas o străbătu alergând, 
în principal pentru că nu-i plăcea să stea prea mult 
în  semiîntunericul tunelului. Amfiteatrul se 
întindea în faţa lui, ca un semicerc puţin adânc de 
iarbă şi pământ acoperit de praf, înconjurat de 
şiruri de scaune din piatră, totul fiind mărginit de 
malul abrupt pe care se găsea drumul de acces de 
deasupra. Nu se vedea nimeni înăuntru. Thomas se 
răsuci încet spre arcada de la intrare. Atunci 
individul care şezuse ghemuit în alcovul de lângă 
arcadă se năpusti asupra lui ca o felină asupra 
prăzii. 


162 


163 


CAPITOLUL 32 


Thomas resimţi în plin forţa atacului şi se 
prăbuşi pe solul arenei sub greutatea atacatorului. 
Pentru câteva clipe, păru incapabil să gândească 
sau să acţioneze, după care îl cuprinse vechea furie 
şi se trezi lovind cu pumnii şi genunchii, în vreme 
ce celălalt se străduia să se elibereze. 

Înainte de evenimentele care îi puseseră viaţa 
în pericol cu o săptămână în urmă, Thomas nu mai 
dăduse vreun pumn din liceu, dar în acea clipă îi 
reveni totul în corp — adrenalina, panica, sângele în 
ochii injectaţi — la un nivel superior chiar, pentru 
că amândoi erau ființe umane şi Thomas ştia, 
instinctiv şi cu certitudine, că celălalt îl putea 
ucide, sau putea încerca să o facă... 

Japonezul era mic de statură şi subțirel, dar 
puternic. Totodată, era rapid în mişcări. Lovi cu 
pumnii de două ori. Thomas simţi lovitura în gât şi 
pentru câteva clipe nu mai putu să respire şi avu 
senzaţia că va vomita. Se rostogoli în genunchi, în 
vreme ce atacatorul se desprinse de el. Dar nu 
putea îngădui ca lucrurile să se sfârşească astfel. 

Printr-o pură izbucnire de voinţă, se repezi 
după individ, alergând împiedicat şi ținându-se de 
genunchiul lovit. Sări şi celălalt se prăbuşi greoi, 
incapabil să evite lovitura. Thomas se urcă pe el şi 
omul îşi întinse mâinile ca nişte gheare, căutându-i 
ochii. Thomas îşi dădu cât putu de mult capul pe 
spate, prinse cu mâna mărul lui Adam al celuilalt şi 
strânse cu putere. Degetele japonezului i se 
înfipseră în obraji şi Thomas simţi cum ţâşneşte 
sângele. Cu mâna liberă apucă un pumn de ţărână 
şi îl băgă în gura deschisă a celuilalt. Japonezul 
încercă să scuipe, dar el îi închise gura şi i-o ţinu 
apăsată cu toată puterea de care era capabil. 
Aproape instantaneu, japonezul începu să se zbată 
ca un peşte pe uscat. Timp de aproape zece 
secunde se agită înnebunit, după care în ochii lui 


164 


apăru o expresie de disperare imploratoare, iar 
corpul 1 se linişti, predându-se. 

Thomas îşi retrase mâna şi se lăsă pe spate, 
dându-i voie omului să-şi aplece capul şi să scuipe 
pământul, după care să se ridice în patru labe ca să 
înlăture mizeria. Spre deosebire de japonez, el era 
doar lovit uşor şi sângera. 

— De ce mă urmăreşti? întrebă, ridicându-se 
în picioare. 

Omul mormăi ceva în japoneză. 

— Cum? 

— Eigo ga hanashimassen, rosti el. 

— Pe dracu’ nu vorbeşti engleza, ripostă 
Thomas, simțind că se înfurie iarăşi. 

Făcu un pas către individ şi acesta se 
schimonosi, incapabil încă să se ridice. Scuipă încă 
o dată, apoi păru să se calmeze. 

— L-am cunoscut pe fratele tău, rosti el într-o 
engleză impecabilă, aproape lipsită de accent. Mă 
numesc Satoh. 

— Continuă. 

— Am avut o înţelegere. El nu şi-a respectat 
partea lui. 

— Ce fel de înţelegere? 

— El a făcut rost de ceva pentru mine şi apoi 
a refuzat să-mi dea ce era al meu. 

Thomas se uită cu îndoială la individ. 
Japonezul se întoarse şi se aşeză cu greutate pe sol. 

— Și de ce anume a făcut rost? întrebă 
Thomas. 

— Informaţii. 

— Despre ce? Ar fi mai bine să-mi răspunzi 
mai repede şi mai clar, sau o să-mi pierd răbdarea. 

Satoh schiţă un zâmbet. Din buza inferioară îi 
curgea sânge. 

— Ai auzit vreodată de crucea din 
Herculaneum, domnule Knight? 

— Da. Am şi văzut-o. 

Celălalt rânji şi clătină din cap. 

— Nu, zise el. Ai văzut urma lăsată pe 
peretele unei case în care atârna pe vremuri crucea. 
Eu vorbesc despre obiectul în sine. 

— Dar nu există nicio cruce, ripostă Thomas. 

— Până acum trei luni nu exista, într-adevăr, 
zise celălalt. Respirația individului începea să 
revină la normal. De fapt, chiar părea că începe să- 
i placă situaţia. Un avocat din Ercolano care locuia 
la circa o jumătate de kilometru depărtare de 
excavații îşi săpa o piscină în grădină. A descoperit 
un drum roman şi o parte dintr-un schelet uman. 
Fără să anunţe pe cineva, a săpat în jurul 
scheletului până ce a eliberat toate oasele. De cutia 
toracică era prinsă o cruce din argint care se 
potrivea perfect cu umbra de pe peretele din Casa 
Bicentenarului. 

Thomas făcu ochii mari. 

— Prostii, zise el. Ar fi acum expusă într-un 
muzeu. Fotografia crucii ar fi în toate ghidurile, pe 
fiecare site de pe Internet... 

— Nu şi dacă omul care a făcut descoperirea 
a murit la scurtă vreme după ce i-a acordat 
încredere unui tânăr preot american care căuta 
simboluri ale creştinismului timpuriu. 

Thomas stătea pe loc, privindu-l tăcut. 
Asiaticul rânji şi mai tare, dar amuzamentul său 
era plin de amărăciune. 

— Aşa e, Thomas, zise Satoh. Fratele tău a 
luat obiectul în custodie ca să-l „cerceteze”. Voia 
să documenteze descoperirea, să o studieze şi să 
scrie despre mica emblemă în formă de peşte din 
centrul crucii. 

Dar după ce a ţinut obiectul câteva zile, i-a 
venit o idee mai bună. 

— Să-l vândă? se miră Thomas. 

Încerca să pară sarcastic, neîncrezător, dar 
cuvintele păreau lipsite de conţinut, trădându-i 
disperarea. 

— Ai idee cât ar fi putut valora? zise Satoh. 
Primul crucifix din lume. Gândeşte-te la asta. 

Gândeşte-te cât ar fi dat colecționarii numai ca să-l 
vadă. Dar ca să-l deţină? Putea cere oricât voia. 
Zeci de milioane? Mai mult? Cineva ar fi plătit. Iar 
eu eram cel care trebuia să mă asigur că totul 
merge conform planului. 

— Nu cred o iotă din ce îmi spui. 

— Nu pari foarte sigur de asta. 

— Fratele meu nu ar fi făcut aşa ceva, zise 
Thomas, provocându-l pe celălalt să contrazică o 
afirmaţie care era mai puţin legată de o convingere 
reală şi mai mult de păstrarea intactă a unei 
versiuni a trecutului. 

— Ce ştii tu despre asta? ripostă japonezul. 
Abia dacă îl cunoşteai. Eu îl ştiam la fel de bine ca 
tine. Mai bine chiar. 

După aceea Thomas avea să se gândească la 
acel moment şi să-şi dea seama că fusese atras în 
capcană. Atunci însă, confuzia şi frustrarea s-au 
transformat într-o furie oarbă care l-a făcut să-şi 
încleşteze pumnii şi să schiţeze doi paşi mari spre 
locul unde stătea celălalt. 

Satoh îşi calculă mişcările cu precizie. În 
vreme ce Thomas se apropia, el se rostogoli spre 
stânga, pivotând pe o mână, şi sări în picioare, 
răsucindu-se în acelaşi timp în aer. Nu apucase să- 
şi termine mişcarea de rotaţie, că piciorul lui drept 
era deja suficient de ridicat ca să-l izbească pe 
Thomas drept în falcă. 

Lovitura îl năuci. Se trezi dat pe spate cu o 
asemenea violență, încât avu impresia că i se 
frânge gâtul. Era inconştient deja înainte de a 
atinge solul. 

CAPITOLUL 33 


Thomas se trezi cu soarele fierbinte în ochi, 
cu falca durându-l ca şi cum ar fi avut un abces 
dentar şi cu mai mulţi turişti holbându-se la el de 
parcă ar fi asistat la ultima confruntare regizată de 
pe scena amfiteatrului de la Paestum. Satoh nu se 
vedea nicăieri. 

Respinse ofertele de ajutor şi porni spre 
ieşire, umilit şi confuz, sigur acum doar pe faptul 
că înţelegea şi mai puţin în ce anume fusese 
amestecat fratele său. 

Nu-i venea să creadă. Cum ar fi putut să 
creadă? Satoh era un mincinos care îl spiona, care 
intrase prin efracţie în camera lui şi care — atunci 
când fusese prins — aruncase prima poveste 
inventată care îi venise în minte. Nici lupta nu 
fusese corectă, căci japonezul îl momise, până la 
lovitura aceea de graţie. Thomas îşi frecă falca. 
Nu. Nu putea să creadă aşa ceva. Nimic nu se 
potrivea. 

Dar o parte a lui ştia în egală măsură că 
elementele care nu se potriveau nu erau cele 
corecte. Chestia cu crucea din Herculaneum nu 
fusese inventată pe moment. Era un motiv prea 
bun. Se potrivea prea bine cu faptele. Şi, dacă era 
să fie sincer cu el însuşi, cel mai greşit 1 se părea 
modul în care îl făcuse pe individ să vorbească. 
Sfârşitul luptei demonstrase că Satoh dispunea de 
aptitudini reale în artele marţiale. Acum lui 
Thomas i se părea cel puţin bizar faptul că el, un 
simplu profesor de liceu, reuşise să facă pe cineva 
ca Satoh să se dea bătut şi să pară că cere îndurare. 

Oare afacerea asta cu crucea din 
Herculaneum să nu fi fost altceva decât o 
dezinformare, o campanie de defăimare precum 
sugestiile despre legăturile cu terorismul care 
încercaseră să-l determine pe el să nu mai pună 
întrebări? Dacă aşa stăteau lucrurile, planurile 

indivizilor nu aveau să funcţioneze. Nu era vorba 
de loialitate sau de dragoste pentru fratele lui. Era 
vorba de atitudinea lui obişnuită de sfidare şi de 
nevoia de a cunoaşte adevărul, care ieşise la 
suprafaţă în numeroase momente stânjenitoare ale 
carierei lui, mai ales atunci când se credea dus cu 
vorba. 

Biletul de intrare în sit îi conferea şi dreptul 
de a vizita muzeul, aşa că porni într-acolo, ca să 
vadă ce putea descoperi printre exponate, dar şi ca 
să scape de murdăria şi sângele de pe haine. Găsi o 
toaletă şi se spălă îndelung, încruntându-se când îşi 
văzu în oglindă obrazul tăiat şi umflătura de 
deasupra ochiului. Îi era imposibil să se aranjeze 
astfel încât să pară un turist obişnuit. Îşi pipăi rana 
şi se strâmbă, oprindu-se abia atunci când în 
toaletă intrară doi bărbaţi care păreau a fi olandezi 
şi care îl priviră cu o îngrijorare nedisimulată. 
Thomas plecă în grabă. 

Exponatele şi maniera de prezentare erau 
impresionante. Locul dispunea de aer condiționat, 
iar artefactele erau dispuse aerisit în vitrine din 
lemn deschis la culoare, pe suporturi elegante în 
pereţi: basoreliefuri în piatră ale lui Hercule, un 
cap de bronz al lui Zeus descoperit într-un râu 
local, diverse vase antice, statuete din teracotă, o 
pereche de vaze extraordinare din bronz 
descoperite în ciudatul heroon triunghiular pe care 
îl văzuse afară, în apropierea muzeului. Altarul 
părea să dateze din secolul al VI-lea î.Hr. Şi 
arheologii fuseseră obligați să îndepărteze o parte 
din acoperişul sigilat ca să pătrundă înăuntru. 
Acolo găsiseră şase vase din bronz cu miere, care 
se conservase foarte bine şi era comestibilă încă. 

Oricât de impresionante ar fi fost exponatele, 
Thomas îşi dădu seama de importanța vizitei sale 
abia când ajunse într-o încăpere din spate. Acolo se 
găseau cinci lespezi din piatră, pe care fuseseră 
pictate scene cu tineri odihnindu-se pe divane, 
cântând la diferite instrumente şi jucând ceva ce 

părea să implice băutul şi aruncatul cupelor de vin. 
Bărbaţii purtau cununi cu frunze, dar altfel erau 
goi, cel puţin până la brâu, fiind acoperiţi până jos 
cu cearşafuri sau pânze. Tinerii erau în general 
grupaţi în cupluri, iar doi dintre ei se atingeau într- 
o manieră care pentru Thomas avea clare conotaţii 
sexuale. În fond, la grecii antici asemenea 
comportamente nu erau stigmatizate, aşa cum se 
întâmpla în lumea creştină. 

Lespezile constituiau cele patru laturi ale unei 
cutii lungi din piatră: un mormânt, pictat pe 
dinăuntru. 

Pe capacul sarcofagului era reprezentat un 
bărbat gol — probabil decedatul — care se arunca, 
arcuindu-se, într-o apă albastră mărginită de copaci 
stilizați. 

„Mormintele scufundătonilor.” 

Thomas îl privi, apoi răsfoi ghidul. 
Mormântul data din secolul al V-lea î.Hr. Şi era 
unic. Imaginea scufundătorului, spunea ghidul, era 
o metaforă a trecerii sufletului de la viaţă la moarte 
şi în lumea de dincolo. 

Thomas privi scena cu atenţie, uluit de 
energia şi graţia pe care le degaja imaginea. „Oare 
asta a simțit şi Ed în ultima secundă, un salt 
eliberator într-un mediu nou, dătător de viaţă, care 
a spălat instantaneu toate murdăruile acumulate în 
viaţa asta?” 

l-ar fi plăcut să creadă aşa ceva, dar pentru el 
moartea continua să însemne întuneric, un zid: un 
sfârşit, nu o tranziţie. Ed nu se aruncase în ape 
răcoroase şi nu urcase pe ţărmul cine ştie căror 
câmpii elizee, aşa cum nici nu se înălțase la ceruri 
ca să se alăture corului de îngeri din Rai. Ed 
plecase definitiv, iar Thomas era la fel de departe 
de a afla de ce murise fratele lui, după încă o zi 
ciudată de umblat prin situri antice care deveniseră 
ultima locuinţă pentru atâția morţi din vechime. 

Se uită iarăşi prin însemnările lui Ed. 

— Unde e celălalt? îl întrebă Thomas pe un 
curator în vârstă, care se repezise să admonesteze 
pe cineva fiindcă folosise bliţul ca să facă o poză. 

— Celălalt? se miră omul, uitându-se 
nedumerit la faţa lui Thomas, pe care se 
redeschisese tăietura de deasupra ochilor. 

— Mormintele  scufundătorilor, spuse 
Thomas, citind din carnețel. Sunt mai multe. Unde 
sunt celelalte? 

— Nu mai sunt altele, răspunse omul, uşor 
ofensat. Doar ăsta. Doar ăsta în întreaga lume. 

Thomas deschise ghidul la harta sitului. 

— Unde a fost descoperit? Nu l-am văzut 
afară. 

— Nu în oraş, răspunse omul, ca şi cum avea 
de-a face cu un retardat mintal. În necropolis. 

După care îşi înfipse degetul în marginea 
hărții, dincolo de ziduri. Apoi ridică privirea şi 
arătă spre nord. Thomas nu mai aşteptă şi alte 
indicații. În vreme ce străbătea drumul care 
împrejmuia situl, căutând Porta Aurea — poarta 
aurie din vechile ziduri ale oraşului — începu să 
resimtă efectele scurtei lupte cu Satoh. În afară de 
tăieturi, şoldul drept începea să-i dea junghiuri 
acolo unde căzuse pe el, iar partea stângă a 
pieptului îl durea la fiecare respirație. Să fi avut 
coaste fisurate? 

„Ar trebui să nu te mai gândeşti la genunchiul 
rănit.” 

Îşi zise că merge în direcția oraşului modern, 
numai că aici nu exista o dezvoltare urbană la fel 
ca la Pompeii şi Herculaneum; dincolo de zidurile 
oraşului antic se găseau câmpuri pustii, hambare 
părăginite şi tot felul de buruieni înalte. Continuă 
să meargă, resimțind tot mai acut durerea dintre 
coaste şi sudoarea de pe ceafă în vreme ce înainta 
pe drumul pustiu şi neumbrit. Avea tot mai 
pregnant sentimentul lipsei de scop. Căldura plutea 
ca o ceaţă densă peste câmpurile verzi şi galbene. 
Chiar şi păsările se făcuseră nevăzute, astfel că 

singurele semne de viaţă proveneau de la urmele 
uscate lăsate de şopârlele care fugeau să se 
ascundă la apropierea lui. 

Apoi, înainte de a zări maldărele de pietre în 
iarba înaltă, văzu în depărtare un schelet metalic şi 
un şir strălucitor de panglici portocalii: o zonă de 
săpături. leşi repede de pe drum şi se îndreptă într- 
acolo prin buruieni. Peste câteva secunde zări un 
bărbat înalt şi osos, în pantaloni scurți, cu o pălărie 
cu boruri largi, aplecându-se să privească ceva pe 
sol. 

Omul stătea cu spatele la Thomas, astfel că 
acesta se apropie fără să fie văzut, gândindu-se ce 
să spună. Păşi peste banda portocalie de protecţie 
şi se trezi într-un dreptunghi de pământ prăfos, 
curăţat de buruieni, unde pietrele erau aşezate ca o 
fundaţie de zid. 

—  Scuzaţi-mă, domnule, rosti el. Vorbiţi 
engleza? 

Omul sări în picioare, se întoarse şi îşi scoase 
pălăria de pe cap cu o singură mişcare fluidă. Doar 
că nu era un bărbat. Era o femeie, neobişnuit de 
înaltă şi de lată în umeri, dar suficient de zveltă în 
talie, cu păr negru care acum i se revărsă peste 
umeri în valuri ondulate. În ochii verzi se putea citi 
funia. 

— Ce crezi că faci? leşi din pătratul ăsta! 

— Îmi cer scuze, zise Thomas, cu avântul 
brusc retezat, uitându-se ca prostul la picioarele 
lui. Aveţi dreptate. 

Începu să meargă înainte. „E americancă.” 

— Nu într-acolo, idiotule, tună femeia. Înapoi 
pe unde ai venit. 

Apoi îl privi şi ochii i se îngustară, ca şi cum 
n-ar fi văzut bine din pricina soarelui sau ca şi cum 
el i-ar fi amintit de cineva. 

— Credeam că... rosti iarăşi Thomas, nesigur 
pe sine. Îmi cer scuze, cine eşti dumneata? 

— Cine sunt eu? ripostă femeia, cu ochii 
măriți din pricina îndrăznelii lui. Sunt Deborah 

Miller şi conduc lucrările în acest sit, aşa că vreau 
să pleci de aici. 

CAPITOLUL 34 


— Da, l-am cunoscut pe fratele tău, zise ea. 
Nu foarte bine. Îmi pare rău să aud că a murit. 

Furia ei se evaporase aproape la fel de repede 
precum izbucnise, imediat după ce Thomas îi 
spusese cine e. 

— A venit aici cam la o săptămână după 
descoperire, continuă ea. La început a fost uimit. 

— Care descoperire? se miră Thomas. 

— Al doilea mormânt de scufundător. Am 
crezut că ştii. 

Thomas zâmbi amar şi clătină din cap. Aşadar 
termenul „morminte” folosit de fratele lui fusese 
corect până la urmă. Măcar atât. Ed nu comitea 
asemenea greşeli. 

— Aproape o săptămână a tot venit pe aici, 
reluă ea. Nu vorbea mult, fapt care pe mine mă 
bucura, ca să fiu sinceră, mai ales că era preot. Nu 
prea ştiu să mă port cu preoții. Oricum, ultima dată 
când l-am văzut era emoţionat, făcând mereu 
însemnări într-un carneţel şi strălucind ca un puşti 
de opt ani care a câştigat o cantitate imensă de 
îngheţată. Apoi a dispărut. 

Ochii ei erau trişti. Nu se umpluseră de 
lacrimi ca într-o melodramă, dar erau trişti, iar 
Thomas se hotărî să aibă încredere în ea. 

— Aşadar există un alt doilea mormânt de 
acest gen, remarcă el, pe jumătate pentru sine. Mă 
uimeşte că nu se ştie despre el, cel puţin prin 
partea locului, dată fiind mândria cu care este 
privit primul. 

— Primul este termenul corect, replică ea. 
Cel de aici nu va avea parte de aceleaşi aprecieri 
pentru că e ulterior celuilalt. Cu mult. Ceea ce e o 
veste bună pentru mine. 

— De ce? 

— Locul s-ar umple de arheologi. Vreunei 
universități locale i s-ar acorda controlul 

excavaţiilor sau pur şi simplu ar fi trecute sub 
aripa guvernului italian. Primul mormânt datează 
din circa 500 î.Hr. Ăsta de aici este din epoca 
medievală timpurie, cam cu o mie de ani mai 
târziu. Haide, să-ţi arăt. 

Se ridică şi Thomas fu izbit din nou de 
înălțimea ei. Nu că ar fi fost lipsită de graţie. Nici 
pe departe. Se mişca cu o surprinzătoare economie 
de gesturi, dacă nu chiar cu eleganţă, ca o girafă. 
Îşi dădu imediat seama că, dacă ar fi dat glas 
gândurilor sale ar fi avut probleme. Era genul de 
femeie care nu suporta aiureli din partea nimănui. 

— Aşadar, zise el, dacă nu te superi că întreb, 
de ce excavaţi aici? Eşti din?... 

— Acum din Atlanta, răspunse ea. 

Nu avea nici urmă de accent din Sud. 

— Mă aflu aici pentru că am convins 
guvernul grec să sprijine financiar o expediţie 
către ceea ce odinioară a fost o aşezare grecească. 
Italienilor nu le pasă câtă vreme nu iese nimic din 
țară, iar eu nu distrug nimic de valoare în timpul 
săpăturilor. Trimit un inspector în fiecare 
săptămână ca să vadă dacă am descoperit Farul din 
Alexandria. Altfel mă lasă în pace. 

— Farul din... cum? 

— Scuze, rosti ea, înlocuind seriozitatea 
expresiei cu un început de zâmbet. Umor de 
arheolog. Farul din Pharos a fost una dintre cele 
şapte minuni ale lumii antice. E foarte departe de 
aici. 

— Înţeleg, rosti Thomas, urmărind-o cu 
interes. 

Avea treizeci şi ceva de ani. Peter Directorul 
i-ar fi spus „rață bătrână”. Îşi dădu seama că 
începea să-i placă de ea. 

— Sunt curator de muzeu, explică ea. Sună 
mai important decât este în realitate. Oricum, 
aveam nevoie de o mică pauză şi de ceva muncă 
de teren. Am făcut un soi de favoare guvernului 
grec şi ei m-au ajutat să capăt lucrarea asta. 

Impresionant, nu-i aşa? Privi în zare, peste deşertul 
de buruieni şi şanţuri. Din când în când primesc 
ceva ajutor de la unii studenţi locali, dar în cea mai 
mare parte a timpului sunt singură. Ceea ce îmi 
convine de minune. 

Thomas o credea. „Poate că e sufletul meu 
pereche. Preferă şi ea să fie singură.” 

— AICI €. 

Ajunseseră la o construcție dărăpănată făcută 
din foi de plastic transparent şi schele învechite, un 
soi de cort de nici doi metri înălțime şi doar pe 
Jumătate atât în lungime. Ea se opri şi îl conduse 
printr-o spărtură în plastic. 

Înăuntru, aerul era fierbinte şi uşor dulceag, 
umed ca după iarba proaspăt costă, dar lumina era 
filtrată şi Thomas simţi cum faţa i se relaxează în 
vreme ce ochii se obişnuiau cu penumbra. 
Mormântul pe care îl descoperise semăna cu cel 
grecesc: cinci plăci de piatră, toate fiind acum 
învelite cu folii transparente din plastic. Ea dezveli 
fiecare lespede cu o grijă infinită şi cu o urmă de 
zâmbet care îi îndulcea trăsăturile. 

Thomas rămase înmărmurit. În loc de băutorii 
tolăniți pe divane de pe mormântul grecesc, pe 
cele două plăci mai lungi din laterale fuseseră 
pictate cruci. Plăcile mai scurte prezentau un peşte 
stilizat cu aripioare frontale proeminente şi cu dinți 
ciudat de bine definiți. Ultima lespede, capacul, 
limpezea legătura cu celălalt mormânt. Era 
aproape aceeaşi imagine: scufundătorul gol care 
străbătea spaţiul către suprafaţa apei. Singura 
diferență era aceea că motivele crucii şi peştelui 
apăreau şi aici, în colțurile picturii, iar apa către 
care plonja scufundătorul era de un roşu-aprins. 


176 


CAPITOLUL 35 


— De ce este apa roşie? întrebă el, uitându-se 
la pictură. 

— A, întrebarea de un milion de dolari. 
Fratele tău a întrebat acelaşi lucru. 

— ŞI? 

— E un mormânt creştin, zise ea, studiind 
imaginile din nou, ca şi cum le-ar fi văzut pentru 
prima dată şi evaluându-le cu respect. Datează cam 
din secolul al VII-lea. Crucea creştină şi peştele ca 
simboluri au fost introduse în vechile reprezentări 
asociate cu moartea. Nu sunt expertă în teologie 
creştină, dar aş spune că, dacă în cazul primului 
mormânt al scufundătorilor apa reprezintă trecerea 
spre moarte, ceea ce vedem noi aici este un fel de 
înviere: scufundătorul — decedatul — pe punctul de 
a fi purificat... 

— De sângele Mielului, trase Thomas 
concluzia în locul ei. 

— Corect. Sângele lui Hristos, proslăvit în 
slujbe, sângele dat ca jertfă pentru păcatele 
omenirii pe dealul Golgotei: acestea sunt 
mijloacele mântuirii. Este vorba de o refolosire 
tipic creştină a unei iconografii vechi de secole, în 
scopuri proprii. Fratelui tău i-a plăcut la nebunie. 

— De ce? 

— Pentru că mormântul grecesc şi cel de aici 
sunt separate de peste o mie de ani. Cultura şi 
climatul religios s-au schimbat radical. Dar chiar 
dacă oamenii au întors spatele păgânismului, 
modul în care se înțelegeau şi se exprimau pe ei 
înşişi în calitate de creştini era încă influenţat de 
memoria populară şi de obiceiurile din perioada 
păgână. Aici este vorba de o înmormântare 
creştină, dar imaginile religioase derivă de la 
oameni care i-au adorat pe Apolo şi pe Poseidon 
cu o mie de ani înainte, oameni care au trăit la 
câteva sute de metri de aici. 

— ŞI asta e ceva normal? se miră Thomas. 

El ştia că, la fel ca alte religii de succes, 
creştinismul preluase tot atât de multe obiceiuri 
câte înlocuise, dar nu avusese niciodată parte de un 
exemplu atât de elocvent. 

— Ai văzut statuetele din teracotă ale zeiţei 
Hera din muzeul de arheologie? întrebă Deborah. 

— Cred că da. Nu le-am acordat o atenţie 
prea mare. 

— Sunt zeci şi au fost descoperite în acest sit 
şi în altele din zonă. Forma locală a acestor statui o 
arată pe regina zeilor ţinând o rodie, despre care se 
presupune că este un simbol al fertilității, datorită 
seminţelor pe care le conţine, nu? 

— ŞI? 

— Şi dacă vei merge pe drumul spre 
Capaccio şi vei intra în biserica de acolo, ghiceşte 
ce vei descoperi că ţine în mână Fecioara Maria? 

— O rodie? 

— Bingo! Madona cu Rodie din Capaccio. Eu 
cred că e o imagine interesantă, dar alții... nu cred 
la fel. 

— De ce? 

— Ca de obicei, răspunse ea. Oamenii vor ca 
religia lor să fie unicat,  autosuficientă, 
neinfluenţată de diverse chestii precum cultura, 
structura socială şi politica. Dacă ar recunoaşte că 
o parte a religiei lor este modelată de oameni şi de 
vremurile în care au trăit ei, atunci ar trebui să se 
confrunte cu ideea că religia lor nu a răsărit în 
întregime din mintea lui Dumnezeu. Unii oameni 
găsesc o astfel de idee tulburătoare. 

— ŞI tu nu? 

— Eu nu. 

— Dar Ed? 

— Nici el nu părea să fie tulburat, răspunse 
ea, părând să mediteze la întrebare. A fost parțial 
motivul pentru care i-am permis să-şi vâre nasul în 
treburile mele. 

— Să înţeleg că nu oricine are parte de un 
asemenea privilegiu. 

Ea se încruntă. 

— Acest sit a fost descoperit din întâmplare şi 
eu n-am ajuns la fața locului decât la câteva 
săptămâni după aceea, iar până atunci au avut loc 
săpături neoficiale. 

— În scop de jaf? 

— Nu sunt sigură. Rămăşiţele umane au 
putrezit până la dispariție. Această zonă a fost 
frecvent inundată de mlaștini, iar umezeala 
distruge oasele. Din mostrele de sol putem afirma 
că trupul decedatului a putrezit aici, dar n-a mai 
rămas nimic din el. 

— Dar crezi că e posibil să fi fost şi alte 
lucruri în mormânt? întrebă el. Lucruri care au fost 
furate? 

— Greu de spus cu certitudine. Dacă a fost 
luat ceva, s-a întâmplat înainte ca vreo oficialitate 
să arunce o privire asupra acestui loc. Nimic nu 
lipseşte în mod evident. Dar mie mi se pare ciudat. 
Celelalte morminte medievale din zonă conţin tot 
felul de obiecte funerare: armuri, arme, bijuterii, 
vase şi altele asemenea, îngropate alături de 
persoana decedată. Aici... Nimic. 

— Şi oamenii au tot venit să vadă ce se 
întâmplă de când ai preluat conducerea lucrărilor? 

— Ce bine că semeni fizic cu părintele Ed, 
zise ea. Încep să mă satur de toată povestea asta. 

— Cum ar fi, de pildă, un japonez. 

— ÎI cunoşti? întrebă ea repede, cu suspiciune 
în voce. 

Thomas îi arătă tăietura de deasupra ochiului. 

— Ne-am întâlnit astăzi. 

— A fost aici de câteva ori, de obicei noaptea, 
când nu era nimeni prin preajmă. Făcea poze, 
punea întrebări — nimic specific — şi în general mă 
evita pe mine. Când a apărut prima dată, i-am spus 
pe unde să plece, chestie care a părut să-l irite. 
Deborah zâmbi aducându-și aminte. Nu-mi puteam 

imagina de ce l-ar fi interesat mormântul. A 
întrebat şi el de ce este apa roşie şi despre celelalte 
simboluri. 

— A spus ceva despre crucea descoperită la 
Herculaneum? întrebă Thomas. 

Încerca să fie prudent, dar instinctiv simţea că 
poate avea încredere în această femeie deşirată şi 
dificilă, iar el avea nevoie să-i afle părerea 
referitor la ceea ce îi spusese Satoh. 

— Crucea-umbră din Casa Bicentenarului? 
Nu, de ce? 

— Crezi că e posibil să fi fost descoperit 
crucifixul care a lăsat acea urmă pe perete? 

— Nu, răspunse ea, luând o înghiţitură de 
apă. 

Thomas ridică din sprâncene. 

— Pari destul de convinsă. 

— Chiar sunt, replică ea. „Crucifixul” care a 
lăsat acea urmă nu a putut fi descoperit pentru că 
nu un crucifix a lăsat-o. Pur şi simplu. 

— Cum poţi să fii atât de sigură? Am văzut 
urma. Cu siguranţă semăna cu un crucifix. 

— Ştiu, zise ea, la fel de sigură. Dar sunt o 
mulțime de lucruri care pot lăsa urme în formă de 
cruce. Putea fi un simplu raft. 

— Dar mulţi cred că a fost o cruce creştină, 
insistă Thomas. Am citit mai multe relatări despre 
asta... 

— Online? 

— Da, răspunse Thomas, puţin iritat de 
amuzamentul din privirea ei. 

— Data viitoare când mai ai timp să intri pe 
Internet, încearcă să tastezi „aselenizare trucată” în 
orice motor de căutare vrei. Vei fi uimit de 
numărul de site-uri care vor apărea pe ecran. lar 
dacă tot nu-ţi vine să crezi, încearcă să tastezi 
„Holocaust trucat”. 

Zâmbetul aproape îi dispăruse acum de pe 
chip, ca şi cum ea însăşi ar fi trecut prin toate 
astea. 

— Bine, acceptă Thomas, deci sunt o 
mulțime de porcării pe Internet, cele mai multe 
postate de psihopaţi şi oameni cu un program... 

— Şi de cei incredibil de prost informaţi care 
cred că deţin adevărul absolut pentru că vor să 
creadă în el, i-o luă ea înainte. Citeşte cărțile 
respectabile şi de bun-simţ publicate de instituţii 
reputate şi vei vedea că, deşi este foarte posibil să 
fi existat creştini în Herculaneum, aproape cu 
siguranţă ei nu foloseau crucifixuri în scop religios 
şi n-aveau să folosească aşa ceva decât peste vreo 
trei sute de ani. 

— Dar cum rămâne atunci cu pătratul magic 
din Pompeii? 

— Ce-i cu el? Acelaşi gen de pătrat apare 
pretutindeni pe cuprinsul Imperiului Roman. Este 
o şaradă în cuvinte şi nu este deloc limpede că ar 
avea vreo semnificație mistică, darămite vreuna 
creştină. Da, din el se pot forma cuvintele Pater 
Noster — dacă laşi deoparte câteva litere — dar tot 
din el se pot forma o mulţime de alte grupuri de 
cuvinte, cele mai multe fără niciun înţeles. În 
structura pătratului nu există nimic cruciform. 
Transformarea lui în cruce ar fi o exagerare — şi o 
spun la modul literal. Din nou, e vorba de cei care 
vor să descopere o versiune clară şi imobilă a 
propriei lor religii, aşa că procedează în 
consecinţă. Asta nu înseamnă că acolo se află ceea 
ce caută el. 

Thomas începu să se simtă ca o frunză în aer, 
nu doar pentru că avea sentimentul că se postase 
singur în poziția unui naiv, ci pentru că 
fundamentul motivaţional construit de el pentru 
moartea lui Ed — care fusese întotdeauna şubred — 
părea acum să se spulbere complet, lăsându-l fără 
nimic de care să se agaţe. Ca şi cum ea ar fi tras un 
şut construcției lui şi imaginii palide pe care el 
reuşise cât de cât să o compună. 

— Dar nu este ăsta un argument al faptului că 
inexistenţa unor cruci timpurii reprezintă o profeție 

care se autoîmplineşte? zise el. Adică, dacă fiecare 
lucru este respins pentru că e prea timpuriu...? 

— Presupun că da, admise ea. Dar crucea ca 
simbol începe să cucerească Imperiul Roman după 
ce Constantin a „oficializat” creştinismul, iar asta 
nu s-a întâmplat decât în secolul al IV-lea. 
Folosirea crucii ca simbol înainte de această dată 
reprezintă o aberaţie. Peştele este mult mai legat ca 
simbol de creştinismul timpuriu. Teologia 
mântuirii a avut nevoie de secole ca să se 
maturizeze. Crucea a devenit centrul 
creştinismului abia după apariția credinței că Iisus 
a apărut pe lume ca să moară şi să mântuiască. Pur 
şi simplu în anul 79 nu se ajunsese la un asemenea 
stadiu al religiei. 

Thomas şedea tăcut pe o buturugă deasupra 
pătratelor de pământ excavate. De acolo putea 
privi înapoi spre oraşul antic şi putea zări partea de 
sus a templelor de piatră, care schpeau 
chihlimbarii în lumina începutului de seară. Nu 
ştia ce să mai spună. 

— Japonezul ţi-a pomenit ceva despre cum se 
presupune că ar fi arătat crucifixul ăsta? întrebă 
Deborah. 

— Din argint, răspunse Thomas. Marcat cu 
semnul peştelui. 

Ea se încruntă. 

— Presupun că nu este imposibil, zise ea. 
Dacă accepţi ideea că în secolul I creştinii au 
folosit cruci — ceea ce cu nu pot să presupun... 
Oraşul Pompeii dispunea de ceva argint de calitate, 
iar simbolul peştelui are sens ca parte a 
conceptului. 

— Dar tu nu crezi asta, zise Thomas. 

— Îmi pare rău. Dacă te consolează cu ceva, 
mă îndoiesc că Ed ar fi crezut şi el. Îşi cunoştea 
bine domeniul: mai bine decât mine. 

Thomas tresări. 

— Ar trebui să mă întorc înainte de plecarea 
ultimului tren, zise el, fără să fie sigur când pleca 


182 


acel ultim tren. 

Stătuse acolo mult mai mult decât 
intenționase, iar în curând avea să se întunece. 

— Stai aşa, zise ea. Merg cu tine. Lao 
asemenea oră îmi place să mă plimb prin sit, după 
plecarea turiştilor. N-am vrut să te ofensez. 

— Sunt eu un turist? Credeam că sunt un 
detectiv. 

Merseră în tăcere de-a lungul câmpurilor 
peste care se lăsa întunericul serii, iar Thomas se 
gândi cât de ciudat era faptul că petrecuse atâta 
timp în ultimele zile în compania unor femei pe 
care nu le cunoştea. Fără a include aici fostele lui 
eleve — pe care nu le considera nişte adulţi, în 
ciuda unor lucrări pe care i le dăduse spre lectură 
profesoara de studii sociale şi care demonstrau 
contrariul — probabil că vorbise cu Deborah şi cu 
sora Roberta mai mult decât vorbise cu orice altă 
femeie de foarte multă vreme. Poate chiar mai 
mult decât îşi aducea aminte. Se întrebă care era 
motivul şi dacă o găsea atrăgătoare pe vreuna 
dintre ele. Fiecare dintre cele două era atrăgătoare, 
în moduri diferite, dar o astfel de idee nu-i venise 
în minte până acum. 

„Nu se întâmplă niciodată, nu? Nu de 
când...” 

Gata cu asta! 

— Cât vei sta în Italia? întrebă el. 

— O săptămână, răspunse ea. 

Ajunseră la marginea oraşului vechi, unde 
vestigiile, dezbrăcate de farmecul lor coloristic de 
lumină în scădere, păreau  dărăpănate şi 
sărăcăcioase, cu excepţia locurilor unde templele 
se ridicau ca nişte creste în umbră. Reintrară în sit. 
Era deja închis publicului, dar poarta era deschisă 
şi nu se vedea niciun agent de pază care să-i 
întoarcă sau să le ceară biletele. De fapt, nu se 
vedea nimeni în jurul lor. 

— Sunt gata să plec acasă, zise ea. Călătoria 
aici a fost o binecuvântare, cel puţin educațională, 


183 


dar... Nu sunt un arheolog de teren. Mai degrabă 
îmi place să cataloghez şi să aranjez exponate: aşa 
am un control mai mare. Săpăturile în speranţa 
vagă că ai putea descoperi... 

Atenţia lui Thomas fu atrasă de ceva din 
interiorul templului lui Ceres, o formă curios de 
deschisă la culoare proiectată pe masa întunecată a 
unei coloane, încetini pasul, holbându-se şi 
întrebându-se de ce simţea că 1 se pune un nod în 
gât, ca o groază rece care îl făcu să-şi dorească să 
se întoarcă, să o ia la fugă, înainte ca ochii lui — 
sau mai degrabă creierul — să discearnă bine ce era 
acea formă. 

— Ce e aia? întrebă el, aproape în şoaptă. 
Pare a fi... 

Vocea 1 se stinse. 

— Un om, răspunse Deborah. 

Groaza lui i se transmise şi ei. Întunericul 
părea să se lase acum cu repeziciune în jurul lor, 
iar pe deasupra vestigiilor nu se auzea niciun 
sunet. 

— Ar trebui să plecăm de aici, zise Thomas. 

De la moartea lui Ed se aflase de câteva ori în 
pericol, dar nu se simțise niciodată aşa cum se 
simțea acum, atât de îngrozit, dorindu-și cu atâta 
disperare să se afle în altă parte. I se făcuse frig. 
Resimţea panica din timpul coşmarurilor când îți 
dădeai seama că ceva groaznic e pe cale să se 
întâmple, dar nu ştii cum să eviți deznodământul 
sau cum să te trezeşti. 

„Peste câteva clipe, îşi zise el, vei vedea şi îți 
vei dori să nu fi venit niciodată aici. Îţi vei dori...” 

— O, Doamne, şopti Deborah. Se găseau 
acum în dreptul frânghiei care îngrădea accesul în 
templu, în umbra imensă aruncată de masiva 
construcţie. Chiar este un om. 

După care o luă la fugă înainte, sărind peste 
frânghie şi urcând treptele mari de piatră, iar 
Thomas o urmă, atras ca de un magnet, chiar dacă 
el ar fi vrut să fugă în altă direcție. Dar când 

Deborah se opri, încremenind cu mâinile la gură, 
ca şi cum s-ar fi străduit să nu ţipe, Thomas văzu 
bucata de carne şi abia reuşi să-şi dea seama că era 
un cadavru plin de sânge legat strâns de coloană — 
prins, se părea, cu propriile lui măruntaie. 

CAPITOLUL 36 


Rămaseră amândoi încremeniţi, paralizaţi de 
groază. Apoi Thomas începu să  vomite, 
îndepărtându-se de templu către platforma pe care 
stătuse ceva mai devreme în cursul zilei şi unde 
zărise pentru prima dată sclipirea binoclului... 

Se forță să se întoarcă spre cadavru şi reuşi 
chiar să facă doi paşi spre el, doar ca să fie sigur. 

— E Satoh, şopti el în întuneric. 

— Da, îi răspunse Deborah tot în şoaptă. 

Părea ciudat de calmă, ca şi cum şocul i-ar fi 
alungat orice altă emoție. 

— Cel care a făcut asta, începu Thomas, ar 
putea foarte bine să... 

— Fie încă prin preajmă, trase ea concluzia 
pe acelaşi ton lipsit de inflexiuni. Da, aşa e. 

— Trebuie să plecăm. Să găsim ajutoare. 

— Ajutoare? se miră ea. 

Întrebarea îl trezi pe Thomas ca o palmă peste 
faţă. Nu putea să găsească niciun fel de ajutoare, şi 
oricum nu pentru omul care era prins de coloană 
cu burta spintecată astfel încât tot ce exista mai Jos 
de coaste să devină o mare gaură neagră şi plină de 
sânge... 

„Nu te gândi la asta. Pleacă.” 

Vru să plece, şi o luă pe ea de mână. Gestul 
lui păru să o trezească din şoc. Thomas simţi cum 
corpul ei se încordează şi cum mintea ei revine la 
normal, apoi ea preluă controlul. 

— Îi ştiu pe oamenii de la restaurantul din 
colț. Toţi ceilalți care muncesc aici locuiesc în 
oraş. O să le cerem să sune la poliție. 

Deborah îl trase după ea şi el se văzu nevoit 
să alerge ca să ţină pasul. Continuau să se ţină de 
mână, ca supraviețuitorii unui naufragiu care se 
temeau să nu fie smulşi unul de lângă celălalt. 
Poarta de ieşire se găsea pe drumul pe care 
veniseră. Deborah se îndreptă hotărâtă într-acolo, 

luând-o direct prin iarba înaltă. Se simțeau 
amândoi uşuraţi şi mai puţin șocați după ce 
lăsaseră cadavrul în urmă, iar Thomas riscă o 
privire înapoi, în umbrele prelungi lăsate de amurg 
în oraşul mort, pierzându-și echilibrul atunci când 
Deborah se opri brusc, fără niciun avertisment. 

— Ce e? întrebă el. 

— Uite, şopti ea, cu o voce în care revenise 
ceva din stilul de robot lipsit de viaţă. Uite. Poarta. 

Thomas privi. Poarta prin care intraseră în sit 
cu doar câteva minute înainte era acum închisă. 

— Putem sări peste ea, zise Thomas. 

— Poate că da. Dar cine a închis-o0? 

Ideea ei îl arse ca o înţepătură de păianjen. 

— Crezi că el e încă aici, în apropierea 
noastră? 

„El? Ce om ar face aşa ceva?... 

Deborah ridică din umeri. Avea chipul palid şi 
privirea ei scruta împrejurimile. 

— Cu câteva ore în urmă m-am luptat cu 
Satoh, zise Thomas, iar tipul ăla ştia să aibă grijă 
de el. Nu am chef să am de-a face cu cel care... 

Dădu repede din cap spre templu, cu trofeul 
măcelărit prins de coloană, dar reuşi să nu 
privească într-acolo. 

— Crezi că ne aşteaptă? şopti ea. 

— Cred că a vrut să-l vedem pe Satoh, spuse 
Thomas gândindu-se mai bine. Cred că vrea să ne 
înspăimânte. 

Deborah îi aruncă o privire aproape 
sardonică. Mai că nu-i spuse: „Atunci înseamnă că 
se descurcă bine.” Thomas privi în jurul lor, spre 
întinderea vestigiilor. De acum era întuneric bine, 
iar asasinul putea fi oriunde; orice zid spart, orice 
coloană fracturată, orice grămadă neregulată de 
pietre şi vegetaţie putea deveni un ascunziş pentru 
el. 

„It tot spui că e un bărbat. Ar putea fi o 
femeie. Sau ar putea fi vorba de mai mulţi oameni 
care acţionează împreună.” 

De fapt, nu credea asta. Era doar suficient de 
încastrat în prejudecăţi ca să-i vină greu să îşi 
imagineze o femeie comițând o asemenea faptă, şi 
mai păstra suficientă credinţă în umanitate ca să nu 
creadă că aşa ceva putea fi comis de un grup de 
oameni care lucrau împreună, discutau... 

„Grupurile de oameni, comunităţile şi chiar 
naţiunile întregi au făcut lucruri şi mai rele.” 

Poate că da. Dar ceea ce văzuseră acum părea 
opera unui singur individ. O minte perversă. 
Cineva care se bucurase de ceea ce face. 

— Sunt două căi de a ieşi de aici, zise 
Deborah. Pe aici şi pe sus, între templul lui Apolo 
şi Asklepeion. Pe care vrei să o folosim? 

— Pe asta, răspunse el. Cealaltă presupune 
traversarea întregului sit. lar acolo sunt mult prea 
multe locuri unde s-ar putea ascunde. 

— Dar cadavrul e aici. Poarta a fost închisă 
cu doar câteva minute în urmă, zise Deborah. 
Trebuie să fie încă în această zonă. 

— Până când reuşim noi să trecem de toate 
vestigiile, el ne-ar putea aştepta în celălalt capăt. 
Iar drumul e mai înalt decât situl, aşa că ne poate 
vedea de la distanţă. 

Nu-i spuse că perspectiva de a se întoarce în 
acel labirint de piatră prin beznă era prea 
îngrozitoare pentru ca el să o ia în considerare la 
modul serios. Deborah îl privi ţintă, gândindu-se. 

— Bine, acceptă ea, dând drumul mâinu lui, 
ca şi cum abia atunci şi-ar fi dat seama că o ţine. 
Ce faci? 

Thomas se aplecase. Când se ridică, în mână 
ținea o piatră mare. 

— În caz că... începu el. 

Ea dădu repede din cap, ca şi cum n-ar fi vrut 
ca el să termine fraza. 

Împreună, cu mare atenţie, porniră spre 
poartă. Atunci auziră sunetul: un şuierat gutural şi 
aspru în spatele lor, nefiresc de puternic în aerul 
nopții. 

Era sunetul pe care l-ar fi scos o felină de 
dimensiuni mari, care ar fi tras aer printre colții 
dezveliți. Thomas se răsuci pe călcâie, căutând 
înnebunit sursa sunetului, cu mâna dreaptă ţinând 
strâns piatra la înălțimea umărului. 

La baza templului, la câţiva metri de cadavrul 
mutilat al lui Satoh, stătea o siluetă deschisă la 
culoare, ghemuită ca un liliac pe stâncă. Stătea 
nemişcată, iar de la o asemenea distanţă Thomas 
nu prea vedea mare lucru, cu excepţia testei lipsite 
de păr, gurii larg deschise şi a membrelor întinse, 
care se prinseseră de piatră ca nişte tentacule. 
Individul era slab ca un schelet şi părea gol. Se 
uita spre ei cu o fixitate răutăcioasă, care îi îngheță 
lui Thomas sângele în vene. 

Deborah porni spre poartă, dar pentru câteva 
secunde el nu îşi putu mişca picioarele şi nu reuşi 
decât să privească, paralizat de groază, cum silueta 
începu lent să se târască spre ei pe membrele ei 
subțiri, ca de păianjen, şuierând în vreme ce se 
apropia. Apoi Deborah îl trase şi el o luă la fugă 
după ea. 

CAPITOLUL 37 


— Ce naiba a fost chestia aia? întrebă 
Thomas. 

În cele trei ore în care discutaseră cu poliţia 
nu pusese această întrebare, dar acum, că ancheta 
se terminase, o făcu. 

— Chestia aia? se miră Deborah. A fost un 
om, Thomas. 

— Nu semăna cu un om, replică el. Nu se 
mişca aşa cum se mişcă un om. 

— Nu avea ce să fie altceva, rosti ea cu 
hotărâre. Şi chiar arăta a om. Unul ciudat, e drept, 
dar am fi putut bănui asta din fapta pe care a 
comis-o. 

Thomas nu era sigur dacă ea chiar era 
convinsă de asta sau doar se prefăcea, dar ştia că 
are dreptate. 

Ajunseseră la restaurantul din colț fără ca 
asasinul să dea vreun semn de viață. Probabil că se 
mulțumise să-i sperie. Apelaseră la femeia de 
vârstă mijlocie şi plină de scepticism care locuia în 
restaurant şi ea chemase poliția. Thomas nutrea o 
mare recunoştinţă pentru faptul că Deborah ştia 
italiana mult mai bine ca el. 

„Lunatic asasin” şi „vampir” nu erau termeni 
din vocabularul lui. 

Habar n-avea de ce îi venise în minte 
cuvântul „vampir”. Evident că nu credea în astfel 
de lucruri şi nu nici că acea... chestie îl omorâse 
pe Satoh. Doar că fusese şocat de paliditatea 
ucigașului şi de mersul lui ca de crab, ca 
Nosferatu... 

Până la terminarea anchetei, poliția deja 
ridicase un soi de cort protector peste o parte a 
templului lui Ceres, iar întregul sit era acum 
scăldat în luminile alb-albăstrui ale mai multor 
proiectoare cu halogen. Mediul de acolo părea 
supranatural, ca într-un vis. Slavă Domnului că 

poliţiştii nu îi ceruseră să privească iarăşi cadavrul 
sau, mai rău, să se întoarcă în sit. 

Fuseseră anchetați separat, dar după ce totul 
se terminase, el şi Deborah îşi comparaseră 
răspunsurile. 

Thomas constată uşurat că niciunul dintre ei 
nu ascunsese vreun detaliu, aşa că relatările lor 
coincideau.  Fuseseră sincere şi răspunsurile 
amândurora la întrebarea-cheie, aruncată ca din 
întâmplare de translatorul care fuma ţigară de la 
țigară în încăperea în care poliția îşi stabilise 
temporar baza operațională: 

— L-aţi cunoscut pe defunct? 

Thomas ştia că orice nepotrivire între 
versiunea lui şi cea a lui Deborah i-ar fi băgat 
repede în bucluc. Aşa că le povestise despre modul 
în care Satoh îi scotocise camera de hotel, despre 
faptul că se luptaseră în acea zi, despre presupusa 
legătură a japonezului cu Ed, a cărui moarte îl 
adusese pe el în Italia. Translatorul insistase de 
mai multe ori asupra fiecărui punct, cerând 
clarificări, iar el răspunsese la diversele întrebări 
rapide ale şefului anchetatorilor, cei trei oameni 
uitându-se unii la alţii cu precauţie, ca şi cum s-ar 
fi pregătit de o bătălie. 

Camoranesi era un bărbat masiv cu o mustață 
mare, neagră, şi ochi trişti, cu pleoape grele. Ca şi 
translatorul, fuma continuu şi vorbea cu o voce 
Joasă şi gravă, ca o persoană care cunoştea atât de 
multe lucruri din faţa neplăcută a vieţii umane, 
încât devenise imun şi aproape plictisit. Prin 
contrast, translatorul, un tânăr parcă abia ieşit de 
pe băncile facultății, părea la fel de şocat ca 
Thomas şi, cu toate că în decursul lungii lor 
discuţii chipul i se mai lumină puţin, repulsia 
provocată de cele auzite nu-l părăsi nicio clipă. 

Nu le plăcuse ceea ce le spusese el. Complica 
o situaţie şi aşa încâlcită, iar Thomas își dădea 
seama de asta. Erau nevoiţi să ia legătura cu 
americanii, poate chiar cu Interpolul, iar dacă 

Thomas îl „citise” bine pe Camoranesi, poliţiştii 
oricum credeau că asemenea măsuri nu aveau 
niciun sens. Erau de părere că au de-a face cu un 
soi de psihopat. Care n-avea nicio legătură cu 
cruciada lui Thomas. 

lar el nu-i putea învinovăţi. La sfârşitul 
anchetei, şi el ajunsese să aibă impresia că moartea 
lui Satoh fusese rodul unei simple coincidente. 
Poate că individul îl urmărise pe Thomas, poate că 
şi pe Deborah, dar asta părea să nu aibă nicio 
legătură cu moartea lui. Pur şi simplu japonezul se 
aflase în locul nepotrivit, la momentul nepotrivit, 
ŞI căzuse victimă unui maniac. lar aşa ceva se 
putea întâmpla oriunde în lume, deşi era destul de 
greu de crezut. 

Poliţiştii nu-i spuseseră nimic din toate astea 
în mod direct. Făcuseră o copie a paşaportului lui — 
pe care Thomas îl ţinea la el după cele întâmplate 
la hotel — şi îi ceruseră nume şi date de contact din 
Italia şi din Statele Unite. El le dăduse datele lui 
Jim din Statele Unite şi pe cele ale lui Giovanni de 
la casa de odihnă din Napoli. Poliţişti ridicaseră 
din sprâncene văzând că ambele persoane de 
contact sunt preoţi, iar ciudăţenia acestui fapt îl 
surprinsese şi pe el. Îi luaseră amprentele, iar 
Thomas acceptase fără să protesteze. Nu avea 
nimic de ascuns. 

Nu avu nevoie de mai mult de zece minute ca 
să discute cu Deborah după aceea, şi oricum nu 
prea ştia ce să-i spună. După ce îi relată ce 
declarase poliţiei, Deborah îi dădu numărul de 
telefon şi el îl notă, îndoindu-se că aveau să mai 
vorbească vreodată şi întrebându-se cum ar fi fost 
posibil să discute despre cultură şi istorie când tot 
ce îi lega era mânjit de oroarea acelei seri. 

După ce-şi luară rămas-bun cu inimile 
îndoite, Thomas fu invitat într-o maşină de poliţie 
şi condus la gara locală. Acolo stătu douăzeci şi 
două de minute singur într-o sală de aşteptare 
murdară, a cărei fereastră era atât de înaltă, încât 

încăperea semăna cu o celulă. După aceea, fu 
invitat într-o altă maşină de poliție, care îl duse 
direct la hotelul Executive din Napoli. 

Era ora două dimineața. Îi ceru 
recepționerului să deschidă barul doar cât să poată 
lua două beri în cameră, pe care le bău cu 
înghițituri lungi imediat ce intră. Se dezbrăcă 
repede şi se băgă în pat, sperând doar să fie 
suficient de obosit ca să nu viseze nimic. 

CAPITOLUL 38 


Spărgătorul de sigilii se uită la afişajul de pe 
telefon şi răspunse la al treilea apel. 

— Da? 

— Aici e Molimă. Avem o problemă. 

— Sunt conştient de situaţie. 

— Ce naiba a fost în mintea ta? Puteam să-ţi 
spun că se va întâmpla aşa ceva. 

Spărgătorul de sigilii se uită pe fereastră. Se 
aşteptase la un asemenea răspuns de la Molhmă. 
Război era mereu bine pregătit. Moarte executa ce 
1 se spunea, iar Foamete era... în fine, cine ştia ce-i 
trece prin minte? Dar Molimă îşi spunea mereu 
părerea şi provoca. Presupunea că aşa ceva era 
inevitabil atunci când lucrai cu forță de muncă 
închiriată — chiar dacă scump — dar oricum situația 
asta îl obosea. 

— Proiectul decurge conform planului, zise 
el. Dacă va fi nevoie, te vei alia cu Război. 

— Şi dacă decid să elimin ţinta pentru 
totdeauna? 

— Această decizie nu-ţi aparţine. 

— Nu asta am întrebat, zise Molimă. 

— E singurul răspuns de care ai nevoie. 

După ce Molimă închise, Spărgătorul de 
sigilii se gândi la opţiunile pe care le avea. Knight 
fusese lăsat în viaţă atâta vreme pentru că păruse 
mai util sau mai puţin riscant să fie lăsat să se 
învârtă în cerc fără nicio noimă, ca un pui cu capul 
tăiat. Dar dacă începea să miroasă ceva, putea 
deveni repede un pericol. Pragmatic ca 
întotdeauna, Spărgătorul de sigilii nu voia mai 
multe cadavre decât era strict necesar, dar moartea 
lui Thomas Knight putea deveni curând o 
chestiune inevitabilă, o chestiune de slujire a 
binelui mai mare. 

Continua să ţină telefonul în mână. Formă un 
număr, gândindu-se la instrucțiunile pe care avea 

să 1 le transmită lui Război. 

CAPITOLUL 39 


— Ai avut o noapte grea? întrebă Brad 
Iverson peste exemplarul său din Wall Street 
Journal când Thomas intră în restaurant, cu zece 
minute înainte de sfârşitul micului dejun. 

— Da, răspunse Thomas. Am dormit prost. 

— Aşa se pare, replică Brad, făcând pe 
şmecherul. 

„Dobitocule”, îl apostrofă Thomas în gând. 

— Sper că tipa a meritat, continuă Brad, 
râzând o singură dată scurt, cu capul dat pe spate. 

Thomas schiţă un zâmbet vag, dar nu simţea 
deloc nevoia de a juca un astfel de joc. 

— ŞI ce itinerar ai azi, turist Thomas? 

— Încă nu m-am hotărât, răspunse el, mai 
mult pentru sine. Cred că o să mă mai duc o dată la 
Pompeii. 

— Ce tâmpenie! O dată nu ţi-a ajuns? Ce 
naiba vezi la mormanele alea de pietre? 

— Se pare că nu destule, replică Thomas. 

x 

Se duse la casa de odihnă fără să-i pese dacă 
uşa avea să-i fie deschisă de Pietro, de Giovanni 
sau de Roberta. În acea zi avea chef să discute cu 
toți trei. Găsi porțile deschise pentru a permite 
intrarea unui camion de livrări. 

— Provizii pentru Franciscana, rosti 
Giovanni, cumva cu greutate, făcându-i semn să 
intre. Restul vine mâine. 

— Am auzit că v-aţi speriat puțin din pricina 
uneia dintre ele, zise Thomas. 

Giovanni ridică din umeri. 

— Probabil că nu-i nimic, rosti el, deşi 
Thomas se îndoia că preotul chiar credea asta. 

Pietro avea să fie plecat toată ziua, dar, după 
ce află cum îşi petrecuse Thomas seara, Giovanni 
promise că-l va convinge pe monsenior să stea de 
vorbă cu el pe îndelete. 

— Te deranjează dacă noi doi vorbim acum? 
întrebă Thomas. 

Giovanni se uită la ceas. 

— Bine, acceptă el. O oră. Dar nu aici. Locul 
ăsta devine... 

Renunţă să mai caute cuvântul potrivit şi îşi 
cuprinse capul cu mâinile: zgomotos, înnebunitor, 
frustrant. 

Porniră pe jos spre intersecția cu Via Medina, 
unde traversară cu prudenţă şi merseră mai departe 
spre mare, pe lângă un şir de faţade elegante din 
secolul al XVIII-lea, acum înnegrite şi pline de 
grafitti. Trecură de un şir de restaurante mici, cu 
terasele din stradă închise până la ora prânzului, 
dădură ocol unei fântâni impozante pe marginea 
căreia se ridicau statui care aminteau vag de 
mitologia marină, apoi, destul de brusc, ajunseră în 
fața unei fortărețe impozante şi bine întreţinute, 
Castello Nuovo. 

— Prima dată am venit aici cu fratele tău, zise 
Giovanni. El mi-a arătat locul. 

— Cred că atunci când trăieşti undeva, nu 
prea îți dai seama ce le-ar plăcea vizitatorilor, 
replică Thomas. 

— Aşa este, zise preotul. Castelul este tipic 
napolitan: strat peste strat. Sub pământ se găsesc 
vestigii greceşti, apoi romane. Clădirea este de 
secol XIII, dar a fost restaurată în secolul al XV- 
lea şi încă o dată după aceea. Acum consiliul 
orăşenesc se întruneşte aici. Lui Ed îi plăcea... 
care-i cuvântul? 

— Istoricul? 

— Da, rosti Giovanni, dând din cap dintr-o 
parte în alta ca pentru a spune că „nu chiar”. Mai 
degrabă continuitatea, da? 

— Da. 

Intrară în castel peste o punte lată de lemn şi 
pe sub o arcadă sculptată cu motive florale, 
flancată de coloane şi surmontată de o frescă cu 
cai şi o şaretă. Arcada era aproape la fel de înaltă 

precum cele două turnuri masive, închise la 
culoare, care o încadrau, şi îi conduse către o curte 
interioară mărginită de pietre mari. Thomas rămase 
locului, absorbind din priviri vârsta — continuitatea 
— locului, în vreme ce Giovanni cumpără două 
bilete de la ceea ce pe vremuri fusese o gheretă de 
acces. 

— Mi-ai vorbit despre interesul lui Ed pentru 
simboluri, zise Thomas când preotul se întoarse. Îţi 
aminteşti ceva anume legat de acest lucru? 

— Nu ştiu prea multe despre munca lui, 
răspunse Giovanni, dar îmi amintesc că aduna 
imagini ale peştelui din catacombele din Roma şi 
alte forme de artă creştină timpurie. 

— Simbolul peştelui? Cum sunt chestiile alea 
pe care le vezi pe maşini? 

Giovanni ridică din umeri şi porni să urce un 
şir lung de trepte. 

— A fost un simbol al creştinismului 
timpuriu, zise el. Un desen foarte simplu. Unii 
cred că la început a fost un cuvânt pe care îl poţi 
forma din primele litere ale altor cuvinte. 

— Un acronim? 

— Da, răspunse Giovanni. Dar cred că era şi 
un soi de cod. Limba Bisericii timpurii era greaca, 
iar cuvântul folosit pentru peşte era ikthus. Fratele 
tău mi-a arătat asta. Aşteaptă. 

Ajunseseră la unul dintre turnurile cu vedere 
la mare, unde se găsea o încăpere circulară cu 
banchete din piatră: o sală de dezbateri sau un 
tribunal. Tavanul boltit avea probabil douăzeci de 
metri înălțime şi era încadrat de arcade din piatră. 
Giovanni scoase un şerveţel de hârtie din buzunar, 
se sprijini de marginea unui pupitru din lemn şi 
începu să scrie cu un pix de culoare neagră: 


Ilesous: lisus 

K Kristos: Hristos 

0 THeou: Al Domnului 
Ý Uios: Fiu 

2 Soter: Mântuitorul 


Thomas privi cuvintele în vreme ce Giovanni 
îi arăta prima literă a fiecăruia. 

— Vezi? rosti el. Ikthus. Peşte, dar şi lisus 
Hristos, fiul Domnului şi mântuitorul. Cuvântul a 
fost folosit astfel încât creştinii persecutați să se 
poată recunoaşte unii pe alții. Când se întâlneau, 
unul dintre ei desena o linie ca asta. 

Schiţă o linie curbă, ca un val stilizat. 

— Iar celălalt completa imaginea. 

Adăugă partea de jos a curbei, unind liniile în 
capătul din stânga pentru a forma capul peştelui şi 
încrucişându-le în dreapta pentru a forma coada. 

— Iar imaginea asta e foarte veche? întrebă 
Thomas. 

— Poate una dintre cele mai vechi. Ed spunea 
că e un simbol folosit şi de alte religii, dar Biserica 
creştină timpurie l-a revendicat ca aparținându-i. 
Noul Testament este plin de istorii în care se 
vorbeşte despre peşte. 

— Vă voi face pescari de oameni, spuse 
Thomas. 

— Şi hrănirea a cinci mii de oameni, zise 
Giovanni. Eduardo spunea că peştele era şi un 
„simbol arhetipal al fertilității”. 

Preotul zâmbi amintindu-și cuvintele. 

Merseră mai departe o vreme în tăcere, până 
ce ajunseră într-o încăpere lungă care dădea spre 
mare şi a cărei podea era confecţionată din sticlă 
groasă. Dedesubt puteau vedea nivelul inferior al 
clădirii: resturi de cămări, celule, pasaje şi 
morminte, unele conținând schelete. 

— Se spune că fundația este plină de tunele 
care datează din primele zile ale clădirii, zise 
Giovanni. Unele ar putea face legătura cu marea. 
Există o legendă care spune că prizonierii lăsaţi în 
temniţă urlau noaptea. Când paznicii au venit de 
dimineaţă să verifice, au descoperit că deținuții nu 
mai erau în celule. După câţiva ani, soldaţii au 

trecut prin toate tunelele şi au descoperit un 
crocodil care scăpase de pe o navă venită din Egipt 
şi care trăia de atunci acolo. Au ucis şi au împăiat 
reptila, şi au atârnat-o deasupra porții. E doar o 
legendă, dar lui Eduardo i-a plăcut. 

Zâmbi din nou, de această dată visător. 

— Ar trebui să mă întorc, oftă el. Tu trebuie 
să te duci la Pompeii, iar eu să mă descurc cu 
călugărițele. 

Thomas încuviinţă. 

„Simboluri”, îşi zise el. „Cruci şi peşti. Din 
cauza lor să fi murit Ed? Cum?” 

— Totul este atât de... Nu se potriveşte, rosti 
el cu voce tare. Îmi scapă ceva. 

Giovanni nu-i răspunse şi Thomas se întrebă 
din nou dacă prietenii lui Ed nu-i ascundeau 
informaţii ca să-i protejeze amintirea, sau ca să se 
protejeze pe ei înşişi. Dacă da, să se protejeze de 
ce anume? Şi de cine? 

CAPITOLUL 40 


Ajuns înapoi la casa de odihnă, o găsi pe 
Roberta agitându-se. 

— Mergi din nou la Pompeii astăzi? întrebă 
ea. 

Era un soi de preludiu la rugămintea de a i se 
alătura lui, dar Thomas îşi simţi inima îndoită. Se 
simţise bine în compania ei, dar acum voia să fie 
singur, ca să mediteze. 

— Da, răspunse el, încercând să fie amabil. 
Eşti sigură că nu ţi-a ajuns cât ai văzut din locul 
ăla? 

— E mai bine decât să stau aici, replică ea. 
Iar astea sunt ultimele mele zile de libertate înainte 
de a începe perioada de izolare. Te superi dacă vin 
cu tine? 

Odată rostită o rugăminte într-o asemenea 
manieră, cu un soi de speranţă disperată în priviri, 
ce mai putea spune el? 

— Te aştept aici. 

Ea plecă în grabă să se pregătească. Aproape 
în aceeaşi clipă, Giovanni îşi iți capul peste 
balustrada curții şi îl strigă. 

— Tocmai au sunat poliţiştii. Vin încoace ca 
să discute cu tine. 

Prima reacţie a lui Thomas fu să plece, dar un 
asemenea gest n-avea sens, aşa că se forță să se 
aşeze undeva. Camoranesi sosi aproape imediat, 
însoţit de un şofer în uniformă şi de translator. Îi 
explică lui Thomas că sunase de la hotelul 
Executive. 

— Ce pot face pentru dumneavoastră? întrebă 
Thomas. 

Camoranesi scoase o mică legătură de cârpe 
din buzunar şi începu să o desfacă. 

— Aţi mai văzut asta până acum? rosti 
translatorul, privindu-l pe polițist. A fost găsită în 
hainele decedatului. 

Era peştele de argint furat de Parks din 
camera lui Ed din Chicago. Thomas îl luă, simţi 
greutatea şi răceala obiectului, apoi le povesti. 
Timp de câteva minute nimeni nu spuse nimic, 
apoi apăru Roberta, întrebând dacă Thomas era 
gata de plecare, aşa că polițistul luă obiectul şi îl 
băgă la loc în buzunar fără alte comentarii. În 
vreme ce se ridicau în picioare, Camoranesi 
mormăi câteva cuvinte în italiană, apoi se întoarse 
ŞI porni spre ieşire. 

— Vrea să îl contactaţi înainte de a părăsi 
hotelul, rosti translatorul. 

— Am devenit suspect? întrebă Thomas. 

Translatorul păru stânjenit. 

— Nu ştiu, răspunse el, iar Thomas îl crezu. 

Însă în adâncul sufletului, era convins că 
devenise. 

CAPITOLUL 41 


Roberta vorbi continuu, mai întâi în 
aglomeratul autobuz numărul 2, care îi culese din 
fața dughenei de tutun de vizavi de hotelul 
Executive, apoi în gară, în tren şi în cele din urmă 
în interiorul fierbinte şi lipsit de umbră al sitului. 
Vorbi despre Italia şi italieni, despre mâncarea din 
Italia, despre limba italiană şi despre cât de mult 
şi-ar fi dorit să o înţeleagă mai bine. Pe urmă vorbi 
despre nervozitatea care o cuprinsese la gândul 
apropierii perioadei de izolare, îşi spuse părerea 
despre groaznica noapte petrecută de Thomas, 
despre iminenţa morţii („poate veni oricând: totul 
e să fii pregătit”) şi despre necesara pregătire 
spirituală pentru moarte. Vorbi despre minunile 
arheologiei şi istoriei şi despre modul în care 
confruntarea cu trecutul putea schimba prezentul 
oricui. Pe scurt, spuse o mare parte dintre lucrurile 
pe care le zisese şi înainte, iar dacă până atunci 
totul sunase ca şi cum ea le-ar fi gândit, acum 
părea că le-ar citi de undeva. În vreme ce ea 
asculta un ghid din forum, Thomas dispăru în 
spatele templului lui Apolo şi aşteptă acolo până 
când ea renunţă să mai cerceteze feţele din jur şi 
îşi continuă drumul singură. 

x 

Îi părea oarecum rău pentru Roberta, dar asta 
plănuise încă de la început să facă. Nu văzuse 
pătratul magic cu ochii lui şi ştia că accesul 
publicului la acesta era interzis. În tren concepuse 
un plan pentru a găsi un loc în care să se ascundă, 
poate în amfiteatru, un loc suficient de îndepărtat 
de părțile cele mai frecventate ale sitului, şi să 
aştepte acolo terminarea programului de vizitare. 
După închiderea sitului, avea să localizeze casa lui 
Paquius Proculus, să intre prin efracție şi să vadă 
cu ochii lui ce ascundea acel pătrat. 

Între timp, vizită toate locurile menţionate în 
carneţelul lui Ed, locuri pe care în cea mai mare 
parte le ratase cu ocazia vizitei precedente: băile 
cu mozaicurile lor cu creaturi marine şi — cel mai 
important — templul lui Isis, pe lângă care trecuse 
de două ori la precedenta vizită fără să-l vadă. În 
tot acest timp încercă să proceseze cumva ceea ce 
ştia legat de cercetările lui Ed, de Parks, de modul 
în care micul peşte de argint ajunsese la Satoh, de 
povestea crucii din Herculaneum şi, cel mai mult, 
de circumstanţele morții lui Satoh. Haosul din 
gândurile lui era reflectat de siturile pe care le 
privea: mozaicuri fragmentate, structuri pe 
jumătate intacte de cărămidă, piatră şi argilă, case 
anonime întinzându-se de-a lungul unor străzi 
pustii. Nu exista nicio ordine, nicio secvențialitate; 
nimic nu avea sens. Ajunse în templul lui Isis şi 
văzu doar piese dintr-un puzzle pe care nu spera să 
îl rezolve vreodată. Oare ce văzuse fratele lui aici 
atât de important? Ce fusese acel loc pe vremuri? 
La ce slujiseră acea coloană şi acel altar? Şi de ce 
era adorată o zeitate egipteană într-un oraş roman 
de secol I? 

Ultima întrebare abia îi venise în minte, aşa 
că se opri să mediteze la ea. Roma cucerise 
teritorii din nordul Africii. Thomas îşi amintea din 
Shakespeare de legătura Cleopatrei cu Iuliu Cezar 
şi cu Marc Antoniu. Aşadar, cultul lui Isis fusese 
importat, absorbit în panteonul roman aşa cum 
erau absorbite culturile străine în cadrul unui 
imperiu, aşa cum avea să fie absorbit creştinismul 
şi transformat în religie oficială trei secole mai 
târziu? 

Studie rămăşiţele templului. Totul se afla într- 
o curte pătrată, înconjurată de o alee de-a lungul 
căreia se înşiruiau coloane, cu trepte de acces spre 
altar în centrul pătratului. În jurul spaţiului deschis 
erau aranjate mai multe blocuri mari din piatră, 
deşi Thomas habar n-avea dacă acestea erau 
soclurile unor statui sau altare. Într-un colţ al 

pătratului se găsea o clădire ca un bloc, acoperită 
cu tencuială albă. Thomas căută în ghid. Clădirea 
era purgatorium-ul, adică o construcție care 
conţinea o încăpere încuiată, la subsol, unde 
odinioară se păstra apă luată direct din Nil: apa 
sfântă. 

Se apropie de structura deschisă la culoare, 
privind-o deja frustrat şi uşor plictisit. Apoi îşi miji 
ochii, atras de o imagine familiară, şi privi din nou. 
Puțin deasupra capului se afla o frescă cu peşti. 
Peşti ciudați, cu aripioare supradimensionate în 
faţă şi, în unele cazuri, cu nişte dinți triunghiulari, 
ca de crocodil. 

„Larăşi peşti.” 

Parcurse repede în minte celelalte situri pe 
care le văzuse în acea zi, precum şi pe cele 
însemnate de Ed, şi realiză brusc că întâlnise 
constant imaginea peştelui de când venise în Italia. 
Văzuse peşti pe mozaicurile băilor şi în bazinul de 
înot din Herculaneum, pe mormântul creştin cu 
apă roşie al scufundătorului din Paestum, în 
obiectul de argint furat de Parks şi regăsit asupra 
lui Satoh, în tot felul de locuri din Pompeii şi, cel 
mai clar, acolo, într-un templu greco-roman 
închinat unei zeități egiptene. 

Thomas simţi că i se accelerează pulsul. 
Despre asta să fie vorba? Şi dacă da, ce putea să 
însemne oare? Se uită fix la relieful de pe 
tencuială, la formele curioase ale peştilor, cu 
boturile umflate, cozile agitându-se, fălcile cu colț 
şi aripioarele alea masive care semănau cu... 

„Cu nişte picioare.” 

Era un cult egiptean, iar unul dintre animalele 
care în mod limpede era legat de Egipt era 
crocodilul. Oare acele imagini ciudate puteau fi 
reprezentări ale unor astfel de animale făcute de 
romani care nu văzuseră niciodată crocodili? Dar 
el văzuse picturile de templu din muzeul din 
Napoli şi acestea erau pline de divinităţi egiptene 
cu capete de şacal şi motive care proveneau din 

cunoaşterea adevărată a Egiptului. Totodată, 
văzuse o mulțime de reprezentări de peşti peste tot 
în Pompeii şi Herculaneum, multe dintre ele uşor 
de recunoscut şi veridice. lată însă că existau şi 
celelalte reprezentări, cele ciudate, cu aripioare 
imense care semănau cu nişte picioare. Nu toate 
proveneau din Egipt. Proveneau de aici şi probabil 
fuseseră imagini locale grefate pe cultul importat 
al lui Isis, aşa cum rodia zeiţei Hera fusese grefată 
pe cultul Fecioarei Maria. 

Aşadar simbolul peştelui cu picioare era local 
ŞI era vechi, şi — aşa cum demonstra mormântul 
din Paestum — fusese adaptat pentru uzul creştin. 
Giovanni spusese că peştele în forma lui cunoscută 
are multe rezonanţe simbolice pentru creştini, dar 
un peşte cu picioare ar fi avut cu siguranţă mai 
multe implicaţii. Un peşte cu picioare putea face 
legătura între uscat şi apă şi putea — dacă Thomas 
se gândea mai bine — să devină ecoul mersului pe 
apă al lui Hristos în vreme ce apostolii lui îngroziți 
se ascundeau în barcă pe apele mării Galileei. 
Dacă mormântul din Paestum folosea simbolul 
scufundătorului ca pe o imagine care sugera 
trecerea spre moarte, oare utilizarea de către 
creştini a unui peşte cu picioare nu putea sugera un 
soi de transcendenţă, de trecere prin moarte şi 
dincolo de aceasta: capacitatea de a trăi în ambele 
medii? 

Ce îi scrisese Ed lui Giovanni? 

„Ca un admirator de simboluri p/x an, 
aproape că am dat peste filonul-mamă (sau e mai 
corect filonul-tată??!!), dar acum indicatorul arată 
în afara Italiei şi eu trebuie să-l urmez.” 

Să fi fost peştele cu picioare simbolul matern 
al creştinismului timpuriu? Icoana supremă a 
triumfului lui Hristos împotriva morţii? Dacă da, 
de ce nu devenise acest simbol o parte importantă 
a iconografiei bisericeşti, şi unde se dusese Ed ca 
să-l găsească? Şi de ce îl omorâse o asemenea 
cercetare — ca şi pe Satoh? Thomas habar n-avea, 

dar se simţea dintr-odată plin de energie. In sfârşit 
începea să înţeleagă ceva. 

CAPITOLUL 42 


Thomas o găsi pe Roberta aşteptându-l la 
poarta dinspre port. Pentru el, pătratul magic era 
deja un concept inutil. Ed nu fusese interesat de 
cruci şi probabil nu credea faptul că acestea erau 
simboluri creştine în anul 79. Dacă povestea lui 
Satoh despre crucea din Herculaneum conţinea 
ceva adevăr, atunci cheia consta cu siguranţă în 
faptul că acea cruce era marcată de imaginea unui 
„peşte ciudat”. Aşa ceva cu siguranţă ar fi stârnit 
curiozitatea lui Ed. 

— Şi acum, ce urmează? întrebă Roberta pe 
drumul de întoarcere. 

Thomas îi împărtăşise esenţa gândurilor care 
îl frământau, ca o cale mai puţin obişnuită de a-şi 
linişti conştiinţa pentru că o abandonase. Probabil 
că şi ea era singură, aşa cum păreau să fie multe 
persoane dedicate religiei, mai ales într-un astfel 
de loc. 

— Trebuie să discut cu Pietro, răspunse 
Thomas. Fără divagaţii, fără scuze, fără ostilitate. 
Dacă el nu-mi spune ce trebuie să ştiu, o să dau 
numele său poliției. 

— Crezi că are vreo legătură cu moartea 
acelui japonez? 

— Nu, răspunse el. Dar cred că a fost 
amestecat într-un puzzle mai complicat, care l-a 
avut ca figură centrală pe fratele meu. 

— În după-amiaza asta face vizite la bolnavi, 
zise Roberta. Nu se va întoarce înainte de ora şase. 
Hai să facem o pauză de vreo oră, să analizăm 
problema şi apoi mergem să vorbim cu el. 

Thomas se uită câteva clipe la chipul ei alb şi 
rotund şi la ochii serioşi. Probabil că avea nevoie 
de o pauză ca să dea sens celor aflate. 

— Ce fel de pauză? 

— Coborâm la stația Ercolano, explică ea, 
vizibil emoţionată. Mi-a venit o idee. Haide, 

Thomas, izolarea mea începe mâine şi după aceea 
nu voi mai putea ieşi. Încă o excursie de câteva 
ore, apoi îl poţi vedea pe Pietro, bine? 

Pentru prima dată îl lăsă singur cu gândurile 
lui. În vreme ce mergeau de-a lungul țărmului, cu 
peticele lui de plajă de nisip negru, Roberta scoase 
un telefon mobil argintiu dintr-un buzunar al 
mânecii rasei. Thomas ridică din sprâncene văzând 
telefonul. 

— O, rosti ea, în zilele noastre ne-am mai 
modernizat şi noi. 

Thomas rânji. 

— Pronto, rosti ea în telefon, apoi, cu voce 
mai şoptită: Părinte Giovanni. 

Se prezentă într-o italiană poticnită, dar 
corectă, şi puse o serie de întrebări. Răspunsurile 
primite părură să o satisfacă. 

— Despre ce a fost vorba? întrebă Thomas. 

— Aşteaptă şi ai să vezi, răspunse ea, pe un 
ton de fetiță pusă pe glume. 

x 

Surpriza îi aştepta pe stradă la stația 
Ercolano: o maşină Fiat albă, închiriată, cu două 
uşi. 

— Trebuie să o ducem înapoi la ora şapte, aşa 
că avem două ore şi jumătate la dispoziție, zise ea, 
mulțumită de stratagemă. Am vrut să fac asta încă 
de când am ajuns aici. 

— Să faci ce anume? 

— Să vizitez cauza tuturor problemelor, rosti 
ea, ca şi cum ar fi fost evident. 

Pentru o fracțiune de secundă, Thomas avu 
senzaţia că îi stă inima în loc. La ce se referea ea? 
Oare ce ştia? 

— Vezuviul! exclamă Roberta zărind uluirea 
pe chipul lui. Vulcanul. 

— O, replică el. Acea cauză. 

Roberta manevră manetele, clătinând din cap 


ŞI chicotind pentru sine. 
x 

Era o şoferiță surprinzător de bună, fapt 
îmbucurător, pentru că drumul către cealaltă parte 
a oraşului era îngust şi sinuos, iar în clipa în care 
începură să urce panta muntelui, lucrurile se 
deteriorară. Robertei îi plăceau în mod clar curbele 
în ac de păr, sunetele de claxoane la fiecare viraj, 
pietricelele care cădeau când maşina trecea pe 
marginea drumului, însă Thomas ajunse repede să 
se sature de toate acestea, iar după zece minute 
începu să 1 se facă rău. Trecură de două ori pe 
lângă nişte care mari cu lemne care coborau de pe 
culme, iar alte maşini goneau constant pe lângă ei 
cu viteze inconştient de mari. 

— Hopa! exclamă Roberta atunci când o 
dubiţă albă se ivi chiar în faţa lor după o curbă, îi 
rată cu câţiva centimetri, claxonându-i cu furie, 
apoi îşi continuă drumul spre oraş fără să 
încetinească. Ce-a mai zburat! 

Părea cu adevărat încântată de toată povestea. 
Thomas se uită la conul purpuriu al vulcanului, de 
deasupra pădurii, şi încercă să ignore drumul lor în 
zigzag. 

După ce în sfârşit se opriră într-o parcare de 
pietriş roz-maroniu, Thomas privi câteva minute 
spre mare, pe deasupra copacilor, ca să permită 
stomacului său să se relaxeze. 

— Haide, îl înghionti sora Roberta, ca şi cum 
ar fi avut de-a face cu o colegă mai leneşă. 

Thomas îşi îndreptă privirea în sus. Erau încă 
departe de crater. 

— De aici mergem pe jos, rosti călugărița, ca 
şi cum ar fi vorbit despre o tratație specială. 

Porni cu avânt în lumina soarelui în amurg, 
cu crucifixul de pe piept valsând într-o parte şi alta 
la fiecare pas hotărât şi scoțând sunete uşoare, 
metalice. Intrarea pe poteca de acces spre vârf era 
străjuită de o poartă. Majoritatea turiştilor se 
îndreptau deja înapoi spre oraş. Femeia subțire şi 
cu părul lung de la poartă se uită la ceas. 

— Drept în sus, pe urmă în jos. Nu mai mult 
de cincisprezece minute la crater, rosti ea, rupând 
bilete dintr-un carnet. 

La câțiva metri dincolo de poartă, poteca 
începu să urce abrupt, făcând tot felul de meandre. 

„Chestia asta va fi mai dură decât credeam”, 
îşi zise Thomas, cu sufletul greu. După o zi de 
umblat, picioarele îl dureau deja îngrozitor. 

Poate că n-ar fi trebuit să vină. Dar o parte 
din el voia să vadă vulcanul. Aşa cum spusese 
Roberta, aici era inima istoriei oraşelor Pompeii şi 
Herculaneum, oraşe care altfel ar fi evoluat 
normal, fără ca nimeni să-şi mai aducă aminte de 
gloria lor din secolul I. 

Poteca urca acum drept, străjuită într-o parte 
de un gard din bârne de lemn, iar în cealaltă de 
peretele de stâncă al vulcanului. La o asemenea 
înălțime nu mai erau copaci, iar piscul se înălța 
golaş şi neted, cu excepția locurilor unde nişte 
bolovani din rocă poroasă fuseseră aruncaţi din 
con. Thomas se aşteptase ca stâncile să fie de 
culoare cenuşie, dar nuanțele de bază erau maroul, 
rozul şi violetul, iar stânca semăna mai degrabă cu 
un burete, plină de buzunare de aer. Din loc în loc 
creşteau petice de iarbă şi licheni, dar, spre 
deosebire de bogăția vegetației de la poalele 
muntelui, aici sus sărăcia era extremă. Piscul în 
sine era lipsit de orice vegetaţie, ca un peisaj lunar, 
dar având un soi de frumuseţe sălbatică. 

Toată lumea se îndrepta spre casă. Pe lângă ei 
trecu în grabă o pereche de adolescenţi italieni, dar 
ceilalți turişti — mulţi oameni la cincizeci sau 
şaizeci de ani, şi niciunul din partea locului — 
păreau epuizați. În vreme ce se cățăra anevoie pe 
pantă, lăsând-o pe Roberta în faţă, Thomas privi în 
spate de câteva ori. Posibil ca ei doi să fi fost 
ultimii vizitatori admişi în acea zi. 

Avură nevoie de douăzeci de minute ca să 
ajungă în vârf, iar când o făcură constatară că 
tarabagiul care vindea băuturi răcoritoare şi vederi 

îşi strângea marfa, iar piscul era aproape pustiu. Pe 
partea interioară a potecii, neregularitățile care 
formau marginea craterului erau întrerupte din loc 
în loc de crăpături late, lanţurile montate direct în 
stâncă ferindu-i pe turişti să cadă în hău. Thomas 
privi în jos, fără să ştie sigur la ce anume trebuia să 
se aştepte, şi descoperi o depresiune conică 
imensă, formată din stânci mici. Pe margini se 
vedeau roci despicate, arse, care păreau dure ca o 
cremene, dar care ajunseseră aşa din pricina forței 
erupției. Din pereţii vulcanului ieşeau fuioare 
subțiri de fum, dar platoul central al depresiunii 
părea nemişcat şi liniştit. Nu se simţea nicio 
căldură, ci doar un vag iz de sulf. 

— Pe aici, zise Roberta, îndepărtându-se de 
margine către o cărare mai îngustă decât cea pe 
care veniseră. 

Cărarea cobora pe partea exterioară a conului, 
după care dispărea. 

— Unde duce? întrebă Thomas, cu o privire 
uşor neliniştită. 

— Înconjoară craterul, explică Roberta, cu 
voce veselă. Trebuie să facem asta ca lumea. 
Haide, Thomas. 

El o urmă cu paşi grei, în vreme ce soarele 
începea să apună şi ultimii turişti părăseau piscul. 

— De cealaltă parte, rosti ea cu voce tare 
peste umăr, vom putea privi peste crater spre golf. 

— Abia aştept, murmură Thomas. 

— Şi putem rosti o rugăciune. 

„Din ce în ce mai bine.” 

Picioarele începeau să-l doară rău. 

— Încetineşte puţin, strigă el după Roberta. 
Cred că primesc stigmatele. 

— Ce anume? exclamă ea, oprindu-se şi 
întorcându-se spre el. 

— Stigmatele, repetă Thomas. Ştii tu, când îți 
sângerează mâinile şi picioarele. În cazul meu, 
picioarele. 

— A, stigmatele, făcu ea. Am înţeles altceva. 

Părea în continuare uşor nedumerită, poate 
chiar ofensată. 

— Scuze, rosti el. A fost o glumă proastă. 

— E-n regulă. M-am obişnuit ca oamenii să 
nu înţeleagă minunile. 

— Şi tu crezi în astfel de lucruri? întrebă el. 
Era o întrebare sinceră, fără niciun fel de ironie. În 
manifestarea rănilor lui Hristos? 

— Bineînţeles, răspunse ea. Misterioase sunt 
căile Domnului şi minunile pe care El le face, 
intonă ea, cu un ton serios. 

— Dar tocmai stigmatele, insistă Thomas. 
Adică, ce sens are? De ce ar provoca Dumnezeu 
răni deschise oamenilor? Nu pricep. 

— Ei bine, eu n-am întâlnit niciodată aşa 
ceva, răspunse ea. Deşi sunt convinsă că se 
întâmplă. Lumea e plină de păcătoşi, iar uneori 
Domnul consideră că e bine să pedepsească 
păcatul prin miracol. 

Thomas se uită îndelung la ea, dar Roberta îşi 
continuă drumul, evitându-i privirea. 

— Uite, spuse ea. Aproape am ajuns pe 
cealaltă parte. 

— Da. 

— Cred că ar trebui să ne rugăm pentru 
odihna sufletului acelui om ucis. Locul ăsta este 
plin de măreţia lui Dumnezeu. 

Roberta se căţără pe stânci până în buza 
craterului şi privi dincolo de prăpastia vulcanului, 
spre mare. 

Soarele coborâse bine şi devenise stacojiu, 
astfel că interiorul conului era împărțit în două, 
jumătate umbră profundă, jumătate o întindere de 
piatră care părea să ardă cu o lumină portocalie ca 
o flacără. În jurul lor nu se mai afla nimeni. 

— Îngenunchează alături de mine, rosti ea, 
lăsându-se în genunchi, cu chipul scăldat în lumină 
şi radiind de credinţă. 

Thomas se căţără alături de ea, dar nu 
îngenunche. Mintea îi lucra cu febrilitate. 

— Cum spuneai că-l cheamă? Pe mort? 
întrebă Roberta, cu ochii închişi şi cu mâinile 
împreunate în faţa ei, cu degetele în sus, ca o 
întruchipare a Fecioarei. 

— Satoh, răspunse Thomas, absent. 

— Îi mulţumim Domnului pentru această zi 
îmbelşugată şi ne rugăm pentru sufletele domnului 
Satoh şi al fratelui Edward Knight, începu ea. 
Odihnească-se în pace. Tatăl nostru, carele eşti în 
Ceruri... 

Roberta intonă cuvintele rar, pentru ca 
Thomas să 1 se poată alătura. El o făcu, dar cu 
stângăcie şi cu vocea abia şoptită. Se aşteptase la 
ceva mai potrivit, de genul „O, Doamne, dă-i 
odihnă veşnică...” Sau cam aşa ceva. Însă ea 
alesese Tatăl nostru. 

— ... dă-ne nouă pâinea noastră cea de toate 
zilele... continuă ea. 

Thomas privea acum golul imens şi fumegând 
de dedesubt. Resimţea puternic urcuşul, iar acel 
loc avea ceva suprarealist, ca şi rugăciunea- prima 
după mulți ani — pentru fratele lui mort, alături de 
această femeie pe care nu o cunoştea. 

— ... precum şi noi 1ertăm greşiţilor noştri... 

Parcă totul se petrecea într-un vis, ca şi cum 
toate îndoielile şi toată tristeţea lui ieşiseră pe 
neașteptate la suprafaţă; dar acum alte lucruri 
începeau să-l sâcâie, îşi aminti că Pietro ţinuse o 
predică legată de Imaculata Concepţiune, iar el 
parcă o auzea printr-un tunel plin de ecouri... 

„Evident că n-am înţeles foarte mult din ea — 
italiana mea nu e suficient de bună — dar a fost o 
predică frumoasă, plină de devotament şi pietate. 
La sfârşit, aproape că i-au dat lacrimile la gândul 
Domnului nostru conceput fără păcat, apoi intrând 
în această lume groaznică...” 

Îşi amintea că în acel moment ceva îl iritase, 
dar de atunci nu se mai gândise la asta. Nu cumva 
Imaculata Concepţiune nu avea nicio legătură cu 
naşterea lui Hristos? Abia dacă îşi mai amintea de 

astfel de lucruri, dar era destul de sigur că era mai 
degrabă vorba de naşterea Fecioarei Mania, singura 
persoană de la Adam şi Eva care apăruse pe lume 
fără stigmatul păcatului originar. Încruntându-se, 
Thomas încetă să mai rostească vorbele cunoscute 
ale rugăciunii şi o lăsă pe Roberta s-o continue 
singură. 

— Căci a ta este împărăţia, puterea şi slava... 

Amorţeala şi alunecarea către amintiri 
dureroase dispărură imediat din sufletul lui. 

— Acum Şi în vecii vecilor. Amin. 

În minte îi reveniră alte cuvinte. 

„Uneori Domnul consideră potrivit să 
pedepsească păcatul prin miracol.” 

Să pedepsească? Prin stigmate? 

Stigmatele reprezentau un semn al pocăinței, 
o manifestare a unei devoțiuni sfinte faţă de trupul 
răstignit al lui Hristos. 

„Căci a ta e împărăția.. 

Şi chiar dacă multor catolici nu le mai păsa de 
aşa ceva în ziua de astăzi, de la un franciscan te-ai 
aştepta să ştie... 

„În vecii vecilor...” 

Mai ales atunci când cel mai cunoscut dintre 
toți purtătorii de stigmate fusese... 

— Sfântul Francisc, şopti el cu voce tare. 

În aceeaşi fracțiune de secundă, deveni 
conştient că Roberta nu mai stătea îngenuncheată 
lângă el. Era în spatele lui. 

CAPITOLUL 43 


Molimă se mutase înainte de a termina 
rugăciunea. Knight părea pierdut în reverie, obosit 
şi un pic melancolic, adică exact în starea în care 
vrusese ea de la bun început să-l aducă. Se ridică 
tăcută în picioare, scoțând revolverul Walther 
automat din buzunarul de la brâu şi îndreptându-l 
spre ceafa lui cu aceeaşi mişcare expertă, rezultatul 
experienţei, cu care ridicase siguranța. Doar două 
focuri şi apoi mai avea de făcut mormântul 
superficial din cenuşă şi lavă întărită pe panta 
izolată a vulcanului. Puteau trece ani până când 
cineva ar fi descoperit cadavrul. 

x 

„Catolicii, îşi zise Thomas, nu rostesc aceste 
ultime versuri ca parte a rugăciunii Tatăl nostru. În 
timpul slujbei, ele intrau în răspunsul colectiv dat 
preotului.” 

„Izbăveşte-ne, Doamne, de cel rău”, rosti 
preotul din amintirea lui, în vreme ce Thomas se 
aruncă peste marginea vulcanului, cu o fracțiune 
de secundă înainte ca arma să se descarce în 
spatele său. „Și dă-ne nouă pacea cea de toate 
zilele...” 

x 

Molimă înjură când glonțul trecu mult pe 
deasupra americanului. 

„Ce dracu” s-a întâmplat?” 

Individul se aruncase în crater, ca şi cum ar fi 
ştiut că ea era pe punctul de a-i împrăștia creierii 
pe stâncile muntelui. Înaintă, blestemând sandalele 
afurisite cu care era încălțată. Ridică arma şi privi 
de-a lungul ţevii în vreme ce se apropia de 
margine. Individul n-avea unde să se ascundă. 
Operaţiunea devenea dificilă, şi ei avea să-i fie mai 
greu să scoată cadavrul undeva unde să-l poată 
îngropa, dar n-avea cum să-l scape şi poate că avea 

să-l facă să şi plătească pentru îndrăzneala 
dovedită. 
x 

Thomas căzu în crater şi se rostogoli, 
încercând să se echilibreze ca măcar să poată privi 
în jurul lui. 

Era deja aproape întuneric, dar nu suficient ca 
ea să nu-l poată tinti bine. Întinse mâna după o 
ieşitură promițătoare de stâncă pe panta craterului, 
o rată şi continuă să se rostogolească alți câțiva 
metri. Pentru o fracțiune de secundă o zări stând pe 
buza craterului, cu rasa luminată de ultimele raze 
ale soarelui, cu fața lividă şi cu arma ridicată şi 
împroşcând moarte. 

Auzi sunetul o fracțiune de secundă mai 
târziu, când praful vulcanic ţâşni în sus la câțiva 
centimetri de capul lui, acolo unde glonţul se 
înfipse în stâncă. Apoi se lovi de o coamă 
stâncoasă care răsărea pe panta craterului ca o 
spinare de balenă şi se prinse de ea cu toată 
puterea pentru a se opri din cădere. În aceeaşi clipă 
se strâmbă de durere. Stânca era fierbinte. 

x 

Molimă trase repede două focuri, fără a-şi 
atinge ținta. Hotărî să inspire adânc şi să țintească 
cu mai mare grijă, dar în acel moment Knight se 
opri din rostogolire şi se prinse de o ieşitură de 
stâncă. Din pricina acestui fapt rată şi următorul 
foc, după ce urmărise rostogolirea lui. Glonţul lovi 
stânca la vreo treizeci de centimetri sub el. În 
aceeaşi secundă, el făcu un salt în jurul ieşiturii şi 
dispăru din raza ei vizuală. 

Simți cum o cuprinde iar furia. Verifică 
magazia de cartuşe şi începu să coboare cu 
prudenţă în crater. 

x 

Partea inferioară a coamei era o fisură, sau o 
serie de fisuri şi, chiar dacă nu erau foarte vizibile 
în umbra amurgului, prin ele ieşeau fuioare subțiri 
de abur fierbinte. Imediat ce se simți sigur pe 


217 


picioare, Thomas îşi desprinse mâinile de stâncă şi 
le deschise larg în aer pentru a şi le răcori. Nu-şi 
mai simţea palmele băşicate şi, în afară de o 
oarecare senzaţie de usturime, nu credea că arsura 
era profundă. Căută în jurul lui o piatră mai mică, 
O găsi, şi se pregăti sufleteşte pentru venirea 
Robertei. 

Timp de un minut şi ceva nu auzi nimic, dar 
nimeni nu se putea deplasa pe o asemenea 
suprafaţă fără să stârnească pietricelele din drum 
în josul pantei, aşa că o auzi atunci când mai avea 
un pas sau doi până la coamă. 

„Dacă ai fi în locul ei, ce ai face?” 

x 

Molimă se opri, cu picioarele goale larg 
desfăcute, îşi lăsase sandalele incomode şi 
zgomotoase pe buza craterului. Ținea arma cu 
ambele mâini, plimbând-o încet în stânga şi în 
dreapta, cu țeava în jos, aşa cum fusese instruită. 
Nemernicul s-ar fi putut ascunde în continuare în 
spatele coamei, sau putea încerca să se furişeze 
prin lateral. Cel mai bine era să se apropie de el 
peste vârful coamei. Puse un picior pe coamă şi se 
ridică. 

Dură o secundă pentru ca senzaţia de arsură 
din tălpi să-i ajungă la creier, după care începu să 
țopăie. Brusc îl zări pe Knight, care o aştepta, 
țâşnind într-un salt prelung spre ea. Trase, 
dezechilibrată, şi rată. 

„Să nu scap naibu arma din mână.” 

x 

Thomas o lovi cu toată greutatea corpului, 
împingând pistolul la o parte. Ea nu dădu însă 
drumul armei, chiar dacă se prăbuşi cu spatele pe 
stâncă, într-o fracțiune de secundă arma era iarăşi 
îndreptată spre el. Thomas se repezi peste ea, îi 
țintui braţele pe stâncă şi încercă să o facă să dea 
drumul armei pe care o strângea bine în palma 
dreaptă. 


218 


Numai că era puternică. Thomas era atât de 
obişnuit cu deghizarea ei de călugăriţă, că încă nu- 
1 venea să creadă că în realitate era altceva, dar 
presiunea exercitată asupra încheieturi mâinii cu 
care o ţinea el jos, pentru a îndrepta revolverul 
către coastele lui, îl făcu să scape instantaneu de 
orice urmă de surprindere şi uimire, de tot ceea ce 
însemna „sora Roberta”. 

„Te va ucide. Acum.” 

Cu stânga continuând să încerce să controleze 
mâna în care ea ţinea arma, Thomas îşi eliberă 
mâna dreaptă, îi prinse bine faţa şi îi răsuci capul 
cât putu de tare şi de repede. Dacă ea ar fi anticipat 
mişcarea, probabil că n-ar fi reuşit niciodată aşa 
ceva, numai că femeia nu prevăzuse mutarea 
surprinzătoare şi el reuşi să-i răsucească faţa şi să 
o ţină aşa câteva secunde. 

Sora Roberta căzuse pe spate chiar lângă 
crăpătura prin care ieşea fum. Aburul vulcanic o 
izbi drept în faţă şi ea urlă de durere, începând să 
se zbată cu mişcări care o făcură să deschidă 
cealaltă palmă. Arma căzu pe stâncă, iar Thomas 
se repezi asupra el. 

Se întoarse şi văzu că ea se ridicase şi se 
îndrepta spre el. Avea partea stângă a feţei roşie 
din pricina aburului fierbinte. În ochi i se citeau 
furie, ură şi altceva, ceva care semăna cu 
îngâmfare şi satisfacție. 

„Ştie că nu o să tragi în ea.” 

Thomas ezită, apoi, când ea se pregătea să se 
arunce asupra lui, strânse mai bine arma şi o pocni 
dur în frunte. 

Femeia căzu cu greutate peste el, 
inconștientă, iar pentru câteva clipe lungi el 
rămase pe panta craterului şi se uită la cer, 
începând să resimtă din plin răcoarea şi liniştea 
serii, care se lăsau peste el. 

CAPITOLUL 44 


Thomas o lăsă acolo unde căzuse. Probabil că 
avea să mai rămână inconştientă o vreme, iar după 
ce avea să-şi revină, va constata că nu mai are 
niciun mijloc de transport la dispoziție. Thomas îi 
luase arma şi telefonul. Parcurse drumul lung până 
la parcare, escaladă poarta încuiată, apoi se urcă la 
volanul maşinii închiriate. 

Faptul că Roberta fusese gata să-l ucidă îl 
făcuse să nu mai ştie ce să creadă. Acum ştia sigur 
doar trei lucruri: primul era acela că nişte oameni 
puternici erau dispuşi să ucidă pentru ca nimeni să 
nu ancheteze moartea lui Ed. Thomas înţelesese 
asta şi înainte, dar îl surprindeau acum 
dimensiunile subterfuguilor folosite şi lipsa de 
scrupule a ucigaşilor. Din acel moment nu se mai 
putea încrede în nimeni. 

În al doilea rând, trebuia să obţină cât mai 
multe informaţii de la bătrânul monsenior. 

În al treilea rând, trebuia să părăsească repede 
şi fără probleme Italia. Habar n-avea încotro să se 
îndrepte sau cum să plece, dar nu mai avea niciun 
dubiu că Roberta — sau cum naiba o chema pe 
femeia aia — nu lucra singură. Era convins că, dacă 
mai petrecea o noapte la hotelul Executive, avea să 
fie ultima din viaţa lui. 

Conduse până la stația Ercolano, unde 
abandonă maşina, rezistă nevoii de a bea o bere de 
la un bar din preajmă şi luă un tren până la 
Garibaldi şi apoi un taxi până la hotel. În tren 
cercetă numerele de telefon formate sau primite de 
Roberta, dar toate directoarele de adrese fuseseră 
şterse. 

— Te căutau poliţiştii, frăţioare, rosti Brad cu 
un zâmbet larg pe chip. Stătea tolănit la barul 
hotelului cu un pahar de suc de portocale în mână. 
ÎI abordă pe Thomas înainte ca acesta să-şi ia cheia 
de la cameră. Ce ai făcut? 

Thomas încremeni. „Roberta?” Categoric nu 
încă. lar ea nu s-ar fi dus la poliție. Trebuia să fie 
vorba de Satoh. 

Schiţă un zâmbet şi se întoarse spre 
recepționer. 

— Vor să-i sunaţi imediat ce ajungeţi aici, 
rosti italianul. lar dacă n-o faceţi, trebuie să-i sun 
eu în locul dumneavoastră. 

Cuvintele avuseseră un ton întrebător şi 
Thomas fu obligat să gândească cu repeziciune. 

— Ce-ar fi să ies, începu el prudent, ca să 
discut cu preotul de la colţul străzii, după care să 
mă întorc şi să purtăm această conversaţie? 

Recepţionerul îl privi lung. 

— Grăbiţi-vă, rosti el în cele din urmă. 

x 

Ceasul arăta ora nouă. La soneria casei de 
odihnă răspunse Giovanni, care imediat clătină din 
cap. 

— Pietro nu e aici, zise el. E la biserică. Santa 
Maria del Carmine. 

— Ai un număr de telefon de acolo? 

— Da, răspunse Giovanni, căutând în buzunar 
ŞI scoțând cartea de vizită a casei de odihnă. Al 
doilea număr. 

— Bine, rosti Thomas, plecând. 

— Nu va vorbi cu tine, îl avertiză Giovanni. 

— N-are de ales, replică el din mers. Şi nici 
eu nu am. 

Se îndepărtă repede de hotel, formând 
numărul pe telefonul Robertei şi cercetând strada 
aglomerată, cu privirea în căutarea unui taxi. 

Pietro răspunse la al treilea apel, rostind 
numele bisericii cu un mormăit repezit. 

— Aici e Thomas Knight. Fratele lui 
Eduardo. Nu închideți. 

Habar n-avea cât de bine vorbea Pietro 
engleza. Făcu o pauză şi de la celălalt capăt îi 
răspunse tăcerea. 

— Da, rosti în cele din urmă cealaltă voce, 
care părea extrem de îndepărtată. 

— Vin să vă văd, zise Thomas, cu un ton 
hotărât. Acum. Cineva tocmai a încercat să mă 
omoare. 

Nu ştia în ce măsură bătrânul înţelegea ceea 
ce auzea, dar nu-i păsa. 

— Bine, replică preotul. 

Thomas se opri, surprins. Fără ţipete? Fără 
ameninţări? Apoi vocea reveni, vorbind rar şi cu 
atenție. 

— Tanaka e mort? se auzi în receptor. 

— Tanaka? se miră Thomas. 

— Japonezul. 

— Mi-a spus că îl cheamă Satoh. 

— E mort? 

— Da. 

Urmă încă o pauză lungă, apoi ceva care 
semăna cu un oftat. 

— Bine, rosti vocea. 

— Bine... ce anume? se miră Thomas. 

— Îţi voi arăta hârtiile lui Eduardo. 

— Nu le-aţi ars? 

— Nu. 

Thomas simţi un fior de satisfacție, temperat 
de furie. 

— Dar aţi făcut totul ca să cred că le-aţi ars, 
ca nu cumva să vă cer să le mai văd. Unde sunt? 
Le vreau acum. 

— La messa. 

— La slujbă? 

— Da, răspunse preotul. Tu vii? 

— Să vin la slujbă? replică Thomas, 
nevenindu-i să-şi creadă urechilor. 

— Da. Vino. Roagă-te pentru mine. 

— Nu, răspunse Thomas, respingând iritat 
invitaţia. N-avea chef de ramuri de măslin întinse 
de alții, mai ales după ce „Roberta” folosise 
aceleaşi metode pe Vezuviu. 

— Doar jumătate de oră, insistă preotul. 

Fie bătrânul folosea o formă scurtată a 
liturghiei, fie era foarte rapid. Însă acolo n-avea să 
mai fie nimeni, şi nici cor care să cânte. Astfel 
slujba putea să fie într-adevăr scurtă. În fond, nu 
era invitat la o slujbă programată dinainte. Era o 
slujbă ţinută doar între ei doi. 

„Te-ai putea duce. Stai în spate şi ascultă, aşa 
cum obişnuiai să procedez.” 

Nu. 

— Începeţi singur, zise Thomas. Voi ajunge 
acolo până la final. 

— Bine, acceptă preotul, după care linia 
telefonică se întrerupse. 

x 

Thomas luă un taxi până dincolo de muzeu şi 
printr-un labirint incredibil de străduţe. Şi acolo, la 
fel ca în celelalte părți ale oraşului, bisericile erau 
amplasate între clădiri laice şi, cum le lipseau 
spațiile verzi din faţă, puteau fi identificate doar 
după uşile ornamentate şi nelpsitele inscripţii în 
latină de deasupra. Pe măsură ce străzile se 
îngustau şi deveneau mai sărăcăcioase, şi chiar 
dacă trecea pe lângă clădiri care odinioară fuseseră 
opulente, Thomas căuta tot mai intens cu privirea 
biserica Santa Maria del Carmine. Traficul 
devenea mai aglomerat, dominat de automobile 
MICI şi de scutere, adesea conduse de tineri, toți 
râzând şi strigând unii la alţii. 

Străzile pietruite din cartierul Sanita erau 
intens circulate, iar la intersecţii se aflau pieţe 
improvizate unde oamenii făceau curățenie după 
ce vânduseră toată ziua scoici, crabi şi raci. Şoferul 
opri de două ori şi se aplecă pe fereastra maşinii ca 
să ceară îndrumări. O femeie tânără într-un tricou 
roz, cu ochelari de soare de marcă, le indică strada 
fără să scoată vreo vorbă, după care îşi văzu mai 
departe de drum printre maşinile care claxonau, ca 
şi cum nu le-ar fi văzut sau — mai probabil — ca şi 
cum le-ar fi desconsiderat. Maşinile o ocoleau 
precum valurile Mării Roşii despărțindu-se în 

calea lui Moise, iar ea coti mai departe pe o stradă 
la intrarea căreia tronau rufele spânzurate de 
balcoane, ca un arc de triumf. Thomas îi dădu 
şoferului zece curo şi acesta plecă în trombă, 
părând bucuros să se întoarcă în cartiere mai 
cunoscute. Thomas nu-l putea învinovăţi. De la 
sosirea în Italia nu se simţise nicăieri atât de 
stingher, şi poate nu se mai simţise aşa de ani buni. 

„Din Japonia.” 

Acolo nu erau turişti. Thomas intrase în inima 
unei comunităţi care îl privea ca pe o curiozitate. 
Nu remarcase niciun semn al mult trâmbiţatei 
criminalităţi a oraşului, dar noaptea, într-un 
asemenea loc, avea sentimentul că îşi pusese 
singur o ţintă în jurul gâtului. Simţea privirile 
deschise, interesate şi vag amuzate ale oamenilor 
de toate vârstele aţintite asupra lui în vreme ce 
străbătea locurile în care aceşti oameni munceau, 
se distrau şi trăiau. Îi venea să-şi ceară scuze că le 
deranjează liniştea. Dacă şi Pietro îl arunca în 
stradă, era foarte posibil să aibă nevoie de mai 
mult decât de nişte simple scuze ca să iasă teafăr 
dintr-un asemenea loc. 

Cu străzile neluminate, în preajma lui se 
lăsase o beznă aproape completă. 

„Minunat.” 

Simţea greutatea armei în buzunarul hainei. 

— Bună, rosti un băiat de pe bicicleta lui. 
Bună, americanule. 

Puştiul avea poate opt ani. Tovarăşii lui 
izbucniră în râs şi repetară salutul puştiului. 
Cineva strigă „Coca-Cola” şi grupul de copii râse 
şi mai tare, după care se făcu nevăzut în noapte. 

Santa Mana del Carmine era o clădire galben- 
deschis, o culoare întreruptă de cenuşiul pietrelor. 
Clădirea era bine întreținută şi veche, fără să fie 
monumentală. Thomas observă, uşor înfiorat, că 
strada se numea Via Fontanelle alia Sanita. Se 
apropie de uşa bisericii, apucă butonul clanţei şi îl 
răsuci. Uşa se deschise încet şi fără zgomot. 

CAPITOLUL 45 


Biserica era răcoroasă şi slab luminată. 
Naosul se zărea doar la lumina câtorva candele din 
faţa unei statui şi în reflexia metalului din altar. 
Băncile de lemn erau pustii. Nu se auzea niciun 
sunet şi nu se vedea nimeni prin preajmă. 

Thomas înaintă cu prudenţă, ascultând ecoul 
propriilor paşi. Resimţea amestecul ciudat de 
nelinişte şi admiraţie pe care bisericile 1-l stârneau 
întotdeauna, întărit de această dată de sentimentul 
anticipării. Habar n-avea la ce să se aştepte din 
partea bătrânului preot. Inhală cu putere aerul din 
lăcaşul sfânt, simțind urme de tămâie şi ceară de 
lumânări, după care înaintă de-a lungul coridorului 
cu bănci, către altar. În dreptul balustradei altarului 
se opri, îşi învinse pornirea de a îngenunchea şi 
intră printr-o uşă din perete. 

Uşa dădea spre un coridor care ducea către o 
sacristie minusculă, pustie ca şi restul bisericii. 

— Alo? rosti el cu voce tare. Monsenior 
Pietro? 

Nimic. 

Văzu în colţ o scară în spirală pe care o urcă, 
spre chilia micuță a preotului: un prici, o sobiţă şi 
o chiuvetă. Toaleta se găsea pe coridorul dinspre 
sacristie. Chilia nu beneficia de iluminat central, 
iar lampa de birou arunca o lumină slabă, umplând 
de licăriri arămii întreaga încăpere. 

Thomas privi în jurul lui. „Părintele 
McKenzie, uscându-şi ciorapii noaptea, când nu e 
nimeni acolo...” 

Privirea îi căzu pe o carte. Hymn of the 
Universe, de Pierre Teilhard de Chardin. Numele i 
se păru cunoscut, iar cartea era în engleză. Era una 
dintre cărțile lui Ed. 

O deschise la întâmplare şi descoperi un pasaj 
marcat cu o linie verticală de creion. Citi: „Fiţi 
binecuvântate, materie brută, sol pustiu, piatră 

încăpăţânată: voi, care vă înclinați doar în faţa 
violenţei, voi, care ne forţaţi să muncim dacă vrem 
să mâncăm. 

Fiţi binecuvântate, materie cuceritoare, mare 
violentă, pasiune de neînfrânat: voi, care ne 
devoraţi dacă nu ajungem să ne temem de voi. 

Fiţi binecuvântate, materie puternică, marş 
irezistibil al evoluției, realitate mereu nou-născută: 
voi, care, scuturându-ne mereu convingerile, ne 
forțați să mergem tot mai departe în căutarea 
adevărului.” 

Thomas se întoarse la prima pagină şi citi 
despre autor: un iezuit francez de la începutul 
secolului XX. 

„Ciudat”, îşi zise el. „Şi neliniştitoare o 
asemenea convingere, un asemenea misticism 
bizar şi intens, mai ales în slujba unui subiect atât 
de concret. Materie? Ce ramură a catolicismului 
închină ode materiei?” 

Thomas clătină din cap, ascultând cu atenţie 
liniştea din jur şi gândindu-se la ceea ce spusese 
Pietro la telefon. Se părea că îl cunoscuse pe 
Satoh, deşi îl numise Tanaka, iar moartea acestuia 
părea să fi schimbat ceva. De ce? 

Țipătul care sfâşie liniştea — un geamăt 
puternic, prelung, care se furişă pe scară de undeva 
de departe — îl făcu pe Thomas să ţâşnească în 
picioare şi să o ia la fugă spre scări, cuprins de 
oroare şi disperare. 


227 


CAPITOLUL 46 


Cobori treptele fără nicio speranţă, mânat 
doar de dorinţa nebună de a şti. Alergă, cu inima 
bătându-i cu putere, împiedicându-se pe trepte, 
apoi în sacristie şi iarăşi prin coridorul neluminat. 
Dădu năvală în biserică. 

Era la fel de pustie. Uşile din spate continuau 
să fie închise. Băncile erau goale. Thomas păşi pe 
partea ridicată a sanctuarului, cu spatele la altar, şi 
privi spre naos: nimic. 

Apoi auzi o bătaie uşoară, ca un răpăit de 
ploaie în spatele lui. 

Se întoarse încet, înfiorat brusc şi simțind un 
ghem în stomac. În spatele altarului, podeaua din 
piatră era întreruptă de un bazin de formă 
neregulată şi, cu toate că lumina era slabă, era clar 
că lichidul din interior era de un roşu-închis. În 
bazin căzu o nouă picătură de lichid, apoi încă una. 
Thomas se forță să-şi ridice privirea. 

De peretele din spate al amvonului era prins 
un altar înalt cu un tabernacul auriu şi şase 
lumânări înalte şi, deasupra tuturor acestora, o 
icoană înrămată cu Fecioara şi Pruncul pe un 
postament triunghiular. În faţa acestei icoane, 
suspendat la capătul unui lanţ greu, prins de 
galeria cupolei, atârna monseniorul. 

„Nu. Nu aşa ceva. Nu acum.” 

Sutana ruptă a preotului era înnegrită şi 
schpea din pricina sângelui închegat, aşa că era 
greu de spus cum anume murise, dar se părea că 
lanţul care îl ţinea suspendat fusese trecut prin 
pieptul lui, astfel încât nefericitul atârna acum 
prins de stern. 

Thomas rămase încremenit câteva clipe, apoi 
auzi un sunet slab şi privi în sus. Preotul 
deschisese ochii, încă trăia. 

Thomas privi înnebunit în jurul lui. 
Momentul de suprarealism se destrămase. Nu se 

putea urca pe altar până la preot. Trebuia să ajungă 
în galeria cupolei. 

„Unde sunt blestematele alea de scări?” 

Porni în fugă spre sanctuar şi deschise uşa 
sacristiei. În perete se căsca o nişă, iar în spatele 
acesteia se vedea un şir de trepte de piatră. Le urcă 
câte două o dată şi ieşi ca o furtună în galerie, atât 
de năvalnic încât aproape că se răsturnă peste 
balustradă. 

Galeria era îngustă, iar balustrada era 
construită dintr-o singură bară de fier forjat care 
încercuia cupola la înălțimea şoldului. Thomas se 
forță să încetinească, apoi se apropie de locul unde 
lanţul fusese prins de inelul de fier. Câţiva metri de 
lanţ zăceau aruncaţi într-un colţ. Thomas ar fi avut 
nevoie de mult timp ca să desfacă lanţul care îl 
ținea suspendat pe preot, aşa încât nu-i rămânea 
decât să-l tragă pe nefericit în sus. Prinse lanţul, 
mânjit pe alocuri de sânge, şi începu să tragă. 

Pietro era un bărbat masiv. Thomas se opinti, 
dar nu reuşi să-l clintească. Încercă să petreacă 
lanţul pe după umăr, dar cupola nu-i dădea 
libertate de mişcare şi, cu cât trăgea mai tare, cu 
atât avea mai mult senzația că va fi el însuşi 
aruncat peste balustradă. Se opri şi inspiră adânc. 
Sub el, bătrânul preot gemu. N-avea să mai reziste 
mult. 

Thomas se sprijini cu picioarele de baza de 
fier a balustradei, se lăsă pe spate cât putu de mult 
şi începu să tragă folosindu-se doar de braţe şi de 
piept. Trase o mână după cealaltă, câte zece 
centimetri de lanţ o dată, cu capul pe spate, cu 
dinții încleştaţi, cu umerii încordaţi şi cu sudoarea 
curgându-i din belşug pe piept. Trăgea cu o mână 
până ce pumnul îi ajungea în dreptul umărului, 
apoi repeta mişcarea cu cealaltă. Fiecare opinteală 
era mai dificilă decât precedenta şi îi întindea la 
maximum muşchii şi tendoanele. De două ori avu 
senzaţia că palmele îi alunecă pe lanţ, aşa că fu 
nevoit să se oprească şi să ţină lanţul strâns, până 

ce se simţi din nou capabil să tragă. În cele din 
urmă, urlând de efort şi furie, îl aduse pe preot sus. 
ÎI prinse de subsuori şi îl trase în sus peste 
balustradă. În acest timp, pistolul îi căzu din 
buzunar, atinse podeaua galeriei şi alunecă pe sub 
balustradă, apoi căzu dedesubt, pe podeaua 
bisericii, unde scoase un zgomot ca de tunet. 

„E deja mort”, îşi zise Thomas, gemând de 
efort. Timp de câteva secunde preotul nu se mişcă 
şi nu scoase niciun sunet. Faţa mânjită de sânge 
era pământie. 

Apoi pleoapele se mişcară şi se deschiseră pe 
Jumătate, iar buzele i se dezlipiră. 

— Thomas, rosti el, încet, străduindu-se să 
vorbească. Îmi pare rău. 

— E-n regulă, zise el, luptându-se cu groaza 
din suflet şi uitându-se doar la chipul omului, ca să 
nu-i vadă şi restul trupului. E-n regulă. 

— Mea culpa, mea culpa, mea maxima culpa, 
şopti bătrânul. 

„Greşeala mea, greşeala mea, greşeala mea 
enormă...” 

— Ce ai făcut? 

— Tanaka, rosti nefericitul. 

— Japonezul? Ce-i cu el? 

— L-am dus înăuntru. 

— Înăuntru unde? 

Dar Pietro închise ochii din nou şi din aceştia 
răsăriră lacrimi, deşi Thomas nu-şi putu da seama 
dacă din pricina durerii sau a amintirilor. Preotul 
era pe moarte. Mai avea doar câteva secunde de 
trăit. 

— Hârtuile lui Ed, zise Thomas, forţându-se 
să pună întrebarea, chiar dacă avea remuşcări 
pentru asta, dar ştiind că era ultima lui ocazie de a 
mai întreba. 

Preotul schiță un zâmbet. Viaţa îl părăsea cu 
repeziciune. 

— II Capitano, rosti el. 

— Cum? icni Thomas. Ochii preotului se 
închiseseră. Capitano? (Cum adică? Pietro? 
PIETRO! 

Apoi ochii se deschiseră din nou, ca ai unui 
peşte care încearcă să lupte împotriva curentului, 
după care o mână prinse încheietura lui Thomas cu 
o putere surprinzătoare şi neaşteptată. Preotul 
deschise gura, dar în ciuda încordării mușchilor 
gâtului, de pe buzele lui nu ieşi niciun sunet. 

— Ce? întrebă Thomas cu disperare în glas. 
Spune-mi. 

Strânsoarea de pe încheietura mâinii deveni şi 
mai puternică, trăgându-l mai aproape, iar 
monseniorul apucă să-i şoptească la ureche, 
scoțând fiecare cuvânt cu mare greutate şi cu o 
hotărâre care semăna cu un gest testamentar: 

— II mostro, icni el. Monstrul. EI... e... 
încă... aici... 

După care muri. 

Tăcerea de după ultima lui şoaptă fu 
întreruptă brusc de un mârâit şuierat, iar Thomas 
se răsuci pe călcâie şi zări creatura pe care o 
văzuse în Paestum, ghemuită în capul scărilor la 
nici zece metri de locul în care stătea el. 

CAPITOLUL 47 


Era un om. Într-adevăr. Era gol până la brâu, 
palid şi subțire, cu braţe lungi, umeri largi şi o faţă 
ridată, de copil, cu ochi mici şi deschişi la culoare. 
Când mârâia, Thomas îi vedea dinţii ascuţiţi, în 
formă de V. Era lipsit de păr, mânjit de sânge şi 
emana răutate. Într-o mână ţinea o sabie lungă 
curbată, cu lama ascuţită ca un bisturiu, dar lată ca 
de satâr. 

Thomas nu avea nevoie să zărească acea 
fiinţă în mişcare ca să-şi dea seama cât de mortală 
putea fi arma în mâinile ei. Nu exista o altă uşă şi 
nici altă scară în afara celei pe care tocmai se 1vise 
individul. 

Fără să mai stea pe gânduri, Thomas prinse 
capătul lanţului în ambele mâini, aruncă restul 
peste balustradă şi sări în gol deasupra 
candelabrului. 

Lanţul era alunecos în palmele lui. După ce se 
stabiliză, se lăsă să alunece de-a lungul lanţului. 
Ajunse pe podeaua sanctuarului înainte ca ucigaşul 
lui Pietro să apuce să vadă bine unde a dispărut. Se 
aştepta ca individul să coboare pe scară, aşa că fu 
extrem de surprins şi alarmat când omul sări ca o 
broască spre lanţ şi cobori pe el fără nicio 
problemă. Thomas plecă repede, repezindu-se 
către uşa sacristiei. 

Încercă uşa exact în clipa în care celălalt îşi 
termina coborâşul: încuiată. Alergă spre spatele 
bisericii şi spre intrarea principală, pe unde putea 
ieşi pe strada plină de oameni, dar şi aceasta era 
încuiată. Scutură mânerul broaştei şi înjură, apoi se 
întoarse şi-l văzu pe omul cu faţa de copil 
înaintând încet de-a lungul coridorului din stânga, 
țopăind, pe toate cele patru membre. Mai era o 
singură altă uşă pe unde se părea că poate ieşi din 
biserică. 

Goni de-a lungul coridorului din dreapta, 
căutând din priviri arma care-i scăpase din 
buzunar. Nici urmă de ea. Se apropia de uşă. 

„Fii deschisă! Te rog, Doamne, fă să fie 
deschisă!” 

Era. Intră într-un coridor asemănător cu cel de 
pe peretele opus, care ducea spre sacristie, şi o luă 
la fugă. Uşurarea de moment i se transformă în 
panică atunci când văzu cum coridorul se termină 
într-o altă uşă. Dacă aceasta era închisă, era prins 
în capcană... 

Încercă uşa. Clanţa se mişcă, dar uşa nu se 
clinti. Trase şi împinse în ea, conştientizând 
mârâitul ucigaşului care se apropia în spatele lui, 
după care zări cheia neagră în broască. O răsuci, 
cu mâini tremurânde, după care împinse. Prea 
repede. Simţi broasca opunând rezistenţă şi fu 
nevoit să-şi ia umărul din uşă şi să răsucească 
cheia complet. Auzea mârâitul tot mai aproape. 

Broasca cedă. Thomas împinse, cu ochii 
măriţi de groază şi cu inima bătându-i nebunește, 
şi trecu dincolo de prag. Închise uşa în urma lui, 
dându-şi seama prea târziu că ar fi putut lua cheia 
ca să încuie uşa din cealaltă parte. 

Simţind aerul răcoros al nopții pe faţă, avu 
pentru o secundă impresia că a ieşit în libertate. 
Apoi zări pereţii înalți de beton de o parte şi de 
cealaltă a coridorului şi văzu cum acesta se 
termină într-un perete de stâncă la doar câţiva 
metri în față. Deasupra lui, cerul nopţii era pe 
jumătate acoperit de ramuri de copaci care se 
întindeau pe deasupra coridorului deschis. Uşa din 
spatele lui începu să se deschidă încetişor şi 
mârâitul se făcu iarăşi auzit. 

Thomas porni repede înainte, cu ochii măriți 
de spaimă, căutând disperat în sus şi în jurul lui o 
cale de a ieşi din fundătură. Nimic. Dar apoi privi 
ŞI în jos. 

În podeaua de piatră se vedea o deschizătură 
creată de mâna omului, rotundă ca gura unui puț, 

iar înăuntrul acelei guri de puț se afla o scară lungă 
de lemn, care cobora în adâncurile pământului. 
Deasupra găurii era agăţată o lanternă neagră, într- 
un cârlig prins în piatră. 

Thomas privi încă o dată în spatele lui, văzu 
uşa deschizându-se şi începu să coboare. Cinci 
paşi, zece, douăzeci, treizeci în întunericul tot mai 
dens, apoi faţa palidă, ca de lună plină, a 
ucigaşului în capul scării, cu ochii lui duri şi dinţii 
îngrozitori, iar Thomas sări până jos în gol, 
trăgând de scară şi luând-o de la marginea găurii, 
ca Jack rupând vrejul de fasole înainte ca uriaşul 
să poată veni după el. 

Scara căzu cu un zgomot asurzitor care stârni 
ecouri împrejurul lui, în cavernele şi coridoarele de 
piatră. Ucigaşul nu putea veni pe acolo, dar putea 
folosi lanţul ca să coboare, sau poate chiar era 
capabil să sară în gol. Thomas nu era încă în 
siguranţă şi, chiar dacă ar fi fost sigur că scăpase, 
nu s-ar fi simţit deloc mai bine, deoarece ştia 
perfect unde ajunsese. 

Era în Fontanelle. 

„Domnul să aibă în grijă sufletul meu”, se 
rugă el în gând. 

CAPITOLUL 48 


Nu voia să vadă ce e în jur, dar nu se putea 
deplasa fără lumină, mai ales cu monstrul ăla acolo 
sus. Apăsă butonul lanternei şi aceasta aruncă un 
fascicul de lumină gălbui şi subţire. Thomas 
îndreptă lanterna în sus, prin puț, şi nu zări altceva 
decât piatră şi ramurile îndepărtate pe fundalul 
cerului. Nicio față ca o lună plină, nicio siluetă 
subțiratică coborând în puț... 

Roti fasciculul de lumină în jurul lui, 
aşteptându-se la un tunel mucegăit şi îngust, 
precum cele săpate de arheologi în Herculaneum, 
dar descoperi o grotă largă şi pătrăţoasă, suficient 
de încăpătoare ca să fie considerată spațioasă. 
Tavanul se găsea la mai bine de opt metri deasupra 
lui, iar pereţii se întindeau într-un unghi uşor, 
astfel că îți puteai imagina o formă exterioară 
piramidală. Thomas inspiră aerul dinăuntru. 
Niciun iz neplăcut, nicio senzaţie de aer stătut, 
niciun sentiment că intrase într-un mormânt. Nu 
încă. 

„Nu-i atât de rău”, îşi zise el, începând să 
înainteze. 

După ororile de care se temuse şi cele prin 
care trecuse, ceea ce vedea acum acolo aproape că 
îl făcea să râdă cu voce tare. 

„Trebuie să găsesc doar o altă ieşire. Nu-i rău. 
Putea fi şi mai rău.” 

Chiar era. Fasciculul lanternei se lovi de un 
perete Jos, înalt poate de un metru, care se întindea 
pe lungimea coridorului de ambele părți. De fapt 
era un soi de raft, pe care erau depozitate obiecte 
cu aspect ciudat, deschise la culoare, oarecum 
familiare chiar şi privite de la distanţă, dar pe care 
le desluşi mai bine doar când se apropie de ele. 

Erau oase. Grămezi de oase. Oase de om. 
Femururi lungi puse cap la cap şi stivuite sub 
forma unei grămezi prelungi. Apoi un şir de cranii 

cu faţa înainte. Apoi alte femururi. Alte cranii, 
înşirate de-a lungul peretelui într-un tipar regulat. 
Doar acolo se găseau rămăşiţele mai multor sute 
de oameni, care zăceau aranjate ca nişte cărămizi, 
fiecare constituind odinioară scheletul unei ființe 
VII. 

Thomas văzuse oase umane şi înainte, dar 
acum era altceva. În primul rând, erau atât de 
multe şi stăteau atât de aproape, că era suficient să 
întindă mâna şi le-ar fi atins. 

Merse înainte până ce ajunse la o răscruce a 
tunelului, de unde coridoarele păreau să se întindă 
în toate părțile, afundându-se în beznă, toate pline 
cu aceleaşi  grămezi de oase. Modelul 
aranjamentelor varia, dar asta îi îngreuna lui 
sarcina de a se obişnui cu mediul, la fel cum se 
întâmpla şi cu apariţia ocazională a altor segmente 
de schelet: clavicule sau câte o cutie toracică 
intactă. 

În unele locuri, craniile fuseseră introduse în 
cutii cu părți frontale din sticlă, câte unul, două sau 
trei la un loc. Multe cutii erau etichetate cu nume, 
iar Thomas îşi zise că erau numele celor care 
adoptaseră acele oase, nu ale morţilor. Craniile 
lipsite de ochi care îl pândeau din umbră erau 
anonime. Thomas se simţea ca şi cum ar fi dat 
peste o imensă groapă comună dintr-un lagăr de 
concentrare, şi chiar dacă oamenii ale căror resturi 
zăceau acolo căzuseră mai degrabă pradă bolilor 
decât armelor, el le simţea prezenţa atât de intens, 
că părul de pe ceafă i se ridică precum o perie şi în 
propriile lui oase pătrunse o senzaţie de frig 
cumplit. 

Apucă pe unul dintre coridoarele largi, 
încercând să nu privească prea de aproape 
rămăşiţele umane aranjate în stive, şi descoperi că 
se uită la trei cruci de mărimea unui stat de om, 
cea din mijloc puţin mai înaltă decât celelalte 
două. Îndreptă fasciculul lanternei în jos şi văzu că 


236 


fiecare cruce se ridica dintr-o grămadă de cranii 
umane. 

„Golgota”, îşi zise el, începând să tremure 
involuntar. Era ceea ce Evangheliile numeau 
„locul căpățânu”. 

Nu era de mirare că Giovanni ura acest loc şi 
că Biserica interzisese accesul publicului. Nu era 
doar macabru, ci încărcat de superstiții şi de ceva 
mai profund şi mult mai neliniştitor: aranjamentul 
oaselor indica un ritual, ba chiar o relație de 
coabitare cu morții, cu însăşi ideea de moarte. 

Thomas îşi aminti de o capelă din Roma în 
care oasele călugărilor morţi fuseseră încorporate 
în decoraţiunile interioare. Era o bizarerie, dar 
conferirea unui scop estetizat şi pios morţii nu 
avea nimic din forţa acestui loc, a cărui ordine era 
mult mai ambiguă. Capela romană prezenta 
moartea ca pe un portal de trecere pentru 
credincios, inevitabil de parcurs, dar uşor de 
străbătut pentru creştinul pios. Aici se vedea doar 
moartea în forma ei cea mai macabră şi deloc 
înfrumuseţată, aşa că Thomas se simţea precum 
Hamlet în cimitir, în prezența a ceea ce toată 
lumea ştie, dar reuşeşte să ignore. 

Thomas verifică telefonul Robertei, dar acesta 
nu avea semnal, iar el nici nu se așteptase la 
altceva sub atâtea straturi de piatră. Porni iarăşi 
înainte, cu lanterna fixată în faţă pe cărare, astfel 
încât să nu mai vadă craniile nenumărate şi lipsite 
de viaţă. 

„Mai exact, ca ele să nu te vadă pe tine.” 

Şi asta. 

Se trezi însă într-o nouă cavernă, unde fusese 
construită un soi de structură masivă, 
asemănătoare cu frontonul unei biserici, înaltă 
poate de zece metri şi împărțită în nişe care 
înconjurau o reprezentare a Inimii Sacre. Fiecare 
nişă era plină cu oase, iarăşi femururi puse unul 
peste altul şi cranii depozitate cu sutele până la 
tavanul cavernei, astfel că pentru o clipă Thomas 

se simţi copleşit de prezenţa strivitoare a morților 
adunaţi la limita de vizibilitate a fasciculului 
lanternei şi dincolo de aceasta, în beznă. 

Trebuia să găsească o ieşire. 

Rămase pe loc, privind în jur, şi fu gata să 
meargă mai departe când un impuls îl făcu să se 
întoarcă pe călcâie. Zări nişte puncte minuscule de 
lumină în întuneric, undeva sus, în stânga lui. Făcu 
câțiva paşi într-acolo, ridicând lanterna, dar fără 
prea mare succes, aşa că îndreptă fasciculul în jos. 
Se opri şi se cutremură văzând un geam gros în 
podeaua de stâncă, iar sub acesta o grămadă de 
schelete maronii, pe care se mai zăreau bucăţi de 
cârpe şi poate chiar nişte resturi mumificate de 
carne. Îşi zise că probabil aşa fuseseră descoperite 
toate cadavrele înainte de a fi strânse în cavernele 
din Fontanelle. Înconjură geamul din podea, 
continuând să privească în sus şi, deodată, zări 
iarăşi acelaşi lucru: puncte mici luminoase, ca 
nişte... 

„Stele.” 

Se uita la cerul nopţii. 

Merse mai repede înainte, luminându-şi 
drumul cu lanterna, şi descoperi că tunelul se 
îngusta pe măsură ce partea de sus se lărgea. 
Pereții nu mai erau constituiți din stânca în care 
fuseseră săpate cavernele, ci din blocuri de piatră 
înalte de circa cinci metri. Uşurat, începu să alerge, 
sigur că găsise o ieşire, numai că la un moment dat 
întunericul din faţa lui se îngroşă şi se solidifică. 
Ajunsese la un perete din lemn şi metal, negru şi 
gros, în care erau înfipte ţepuşe. 

În perete era o poartă. Thomas o încercă, se 
împinse în ea, răsuci clanţa, dar poarta nu se mişcă 
ŞI nu scoase niciun sunet. 

Se dădu un pas înapoi ca să gândească. Poarta 
era vopsită şi netedă, fără balamale sau mânere de 
prindere. Fusese proiectată să ţină oamenii în 
exterior. 

„ȘI în aceeaşi măsură să-i împiedice pe cei 
dinăuntru să iasă.” 

Se uită la pereţii tunelului, dar nici aceştia nu 
păreau mai promiţători. Apoi îşi aminti de scara pe 
care coborâse în puț. Dacă găsea drumul de 
întoarcere pe acolo... 

Începu să tremure. Întoarcerea însemna să 
treacă iarăşi prin acel mausoleu macabru şi să 
revină în locul unde îl văzuse asasinul că pătrunde. 
Probabil că până acum creatura — îi venea greu s-o 
considere om — folosise lanţul cu care îl ucisese pe 
Pietro ca să coboare în cimitir după el. Ar fi putut 
aştepta undeva în beznă, ascuns după o grămadă 
de cranii cu găvanele goale, strângând sabia aia în 
formă de seceră... 

Numai că aici Thomas era prins în capcană. 
Dacă asasinul găsea drumul potrivit şi îl prindea în 
spațiul acela care semăna prea bine cu intrarea 
principală, apropierea de poartă nu avea să-l ajute 
cu nimic. Îi era mai bine în caverne, alături de 
schelete. Thomas închise ochii câteva clipe, îşi 
încleştă dinţii şi respiră adânc. N-avea altceva de 
făcut decât să se întoarcă. 

Făcu trei paşi cu mari ezitări, se opri să-şi 
adune puterile şi intră înapoi în mausoleul de 
stâncă. Trecu pe lângă geamul din podea şi coti la 
stânga într-un tunel, ţinând fasciculul lanternei cât 
de jos putea. În acea clipă îşi aduse aminte de ceva 
şi se opri. Când fusese întrebat ce se întâmplase cu 
hârtiile lui Ed după înscenarea cu focul din cămin, 
preotul spusese // Capitano. Ultimele cuvinte ale 
lui Pietro îi rătăceau în minte ca nişte fantome. În 
acea clipă ele nu însemnaseră nimic, dar acum, 
dintr-odată, fu aproape sigur că înţelege. Undeva 
acolo, înghesuit între sute de alte cranii, se afla un 
craniu unic, legat de o veche legendă despre un 
căpitan care îşi părăsise mormântul ca să asiste la 
nunta pe care tot el o orchestrase. Iar sub acel 
craniu se găseau hârtule fratelui său. 

„Bine”, îşi zise Thomas, trecând fasciculul 
luminos peste feţele osoase lipsite de carne. „Dar 
care dintre ele să fie?” 

CAPITOLUL 49 


Mergând ceva mai repede, încercă să-şi 
amintească ce anume îi spusese Giovanni despre 
legenda căpitanului. Pentru câteva clipe nu se 
putut gândi la nimic altceva în afara poveştii în 
ansamblul ei, femeia care voia un soţ, nunta şi 
străinul chipeş care îl ofensase pe ginere. 

„Dar cum rămâne cu craniul?” 

Îşi aminti că era lucitor, șlefuit astfel ca praful 
să nu se aştearnă pe el. Acea parte din legendă 
furniza o ancoră în realitatea imediată. Undeva în 
Fontanelle se găsea un craniu şlefuit, legat pentru 
totdeauna de legenda căpitanului. Povestea era 
bine cunoscută, aşa că acel craniu n-avea cum să 
fie îngropat într-o grămadă oarecare, imposibil de 
distins de celelalte din jurul lui. Trebuia să iasă 
cumva în evidenţă. Pietro ascunsese însemnările în 
siguranță, dar undeva de unde ele puteau fi 
recuperate. 

Thomas se îndreptă spre cel mai apropiat raft 
pe care craniile erau aşezate în rânduri de câte opt 
şi se uită la ele, căutând unul care să arate altfel. 
Îşi zise că fiecare arăta diferit de celelalte, dar nu 
la modul pe care şi-l dorea el. De asta erau şi atât 
de deranjante. Thomas ar fi putut jura că toate 
craniile umane arată la fel, dar nu era așa. În parte 
impresia se datora şi modului în care fuseseră ele 
poziționate: cu găvanele goale holbându-se înainte, 
uşor într-o parte, sau puţin date pe spate, ca şi cum 
ar fi râs. Alte diferenţe se regăscau în starea 
diferită de conservare: unele erau aproape 
complete, cu dinții intacţi, cu găvanele ochilor 
bine conturate, cu cavitatea nazală curată, în vreme 
ce altele erau putrezite, rupte sau marcate de acte 
de violență despre care Thomas nu putea spera 
decât că se petrecuseră după moartea acelor 
oameni: cranii crăpate, oase ale obrajilor 
fracturate, septuri înfundate. Unele cranii arătau ca 

şi cum calotele superioare le fuseseră secţionate cu 
bisturiul. Unele erau translucide ca alabastrul, 
altele cenuşii şi opace, altele maronii, pătate şi 
acoperite de o mizerie fibroasă pe care Thomas nu 
îndrăznea să o numească. lar printre toate acestea 
se găseau şi cranii mai MICI: copii şi bebeluşi. 

„Iisuse, ce loc!” 

Se uită la cel mai mic craniu pe care îl văzuse 
şi se simţi atras de el într-un mod macabru, 
luptându-se să alunge imaginile care 1 se formau în 
minte la vederea lui. Clipi şi se răsuci pe călcâie... 

„Nu asta. Nu acum.” 

„„„dar descoperi că groaza pe care o simţise 
de când pătrunsese în cimitir se transformase într-o 
tristeţe profundă şi pătrunzătoare. „Poate că asta 
ține oamenii la distanţă”, îşi zise el în vreme ce 
mergea mai departe, forțându-se să privească iarăşi 
rămăşiţele umane. Nu îl deranjau ororile gotice cu 
apariţii fantomatice şi istorioarele prosteşti care 
fuseseră legate în timp de asemenea schelete, ci 
modul în care fiecare dintre ele încerca să-şi spună 
propria poveste, fiecare craniu fiind odinioară un 
chip viu, iubit de o ființă umană şi căzut în 
anonimat şi uitare. Şi erau atât de multe acolo, că 
în mintea lui, Thomas începu să le simtă prezenţa 
ca un vârtej de voci pierdute în mulțime. 

„Să fie una dintre voci cea a lui Ed?” 

Era o idee bizară, fără sens, şi Thomas o 
alungă, dar implicaţiile e1 îi rămaseră undeva într- 
unul dintre ungherele minţii. 

„Nu i-ai văzut niciodată cadavrul.” 

Se forță să treacă peste momentul de 
autocompătimire, înaintând cu şi mai multă 
înverşunare în vreme ce privea scheletele din jurul 
lui. 

Atunci îl văzu. 

Într-o cutie de sticlă inscripționată cu anul 
1948 se afla un craniu mai strălucitor şi mai neted 
decât celelalte. Avea culoarea fildeşului, era lipsit 
de dinţi, dar altfel era un craniu mare şi bine 

conservat. Cineva pusese o candelă de sticlă roşie 
în faţa lui, deşi lumânarea dinăuntru arsese demult. 
Cutia se distingea, fiind aşezată pe un raft de colţ. 
Thomas lăsă lanterna jos şi luă cu mare grijă cutia, 
pe care o puse lângă el. 

Sub ea se găsea un dosar plin cu hârtii. 
Thomas le înghesui sub braţ şi puse la loc cutia cu 
craniul lucitor. 

— Mulţumesc, căpitane, rosti el tare, după 
care, ca pentru a-şi arăta respectul, atinse partea de 
sus a cutiei cu degetele, ca şi cum ar fi completat 
un soi de ritual. 

Făcu câțiva paşi doar când ceva îl făcu să se 
oprească, ceva simţit mai degrabă decât auzit sau 
văzut. Mai exista şi altceva acolo. Ceva viu. 

Thomas rămase nemișcat şi auzi un sunet, 
undeva la capătul tunelului. Era ceva care se 
mişca. Închise ochii şi ciuli urechile mai bine, 
reuşind să surprindă sunetul de care se temea: un 
mârâit sâsâit printre nişte dinți cu o formă 
nefirească. Asasinul venea după el. 

CAPITOLUL 50 


De această dată nu se mai temea, nu ca atunci 
când asasinul se strecurase pe scară sus în galeria 
unde Pietro murea în braţele lui, ca o Pieta din iad. 
Atunci fusese de-a dreptul îngrozit şi ştia că aşa ar 
fi trebuit să fie. Cu asta se ocupa asasinul, din asta 
se hrănea: din frică. 

Numai că Thomas păşise prin regatul morţilor 
în ultima jumătate de oră şi, chiar dacă n-avea chef 
să fie măcelărit ca Satoh, sau prins în lanţ ca într- 
un abator precum monseniorul, nu se mai temea de 
acţiunile teatrale ale asasinului, iar asta însemna o 
victorie în sine. Dacă ar mai fi avut pistolul 
Robertei, l-ar fi înfruntat pe nemernic şi l-ar fi 
împuşcat dacă ar fi fost nevoie. Dar era neînarmat. 

Închise lanterna şi se ghemui în întuneric, 
gândind şi ascultând, încercând să intre în ritmul 
individului şi al sunetelor lui animalice, scoase 
pentru a-şi speria victimele. O furie aproape 
incontrolabilă îl cuprinse. Brusc nu mai avea chef 
să se ascundă. Se dădu înapoi cu spatele spre 
perete cât de discret putu şi întinse mâna cu 
degetele desfăcute. Pipăi prudent în beznă, simţi o 
bucată dură de os şi făcu un pas înapoi, atent să nu 
disloce vreunul dintre cranii. Mârâitul şi sâsâitul se 
apropiau. 

Apoi văzu lumină la capătul tunelului, un 
licăr gălbui care aruncă umbre neregulate pe 
pereți. Nemernicul luase o lumânare din biserică, 
iar ideea îl mulţumi oarecum pe Thomas, pentru că 
gestul îl umaniza oarecum pe asasin. Nemernicului 
nu-i plăcea întunericul. 

Thomas găsi cu mâna stângă marginea cutiei 
de sticlă. Îşi plimbă uşor degetele pe suprafaţa ei 
până ce găsi zăvorul. Deschise cutia fără să vadă 
NIMIC, scoțând craniul lucitor al căpitanului. 
Continuând să stea ghemuit, puse craniul în poală, 
apoi luă cutia de sticlă şi o ţinu în echilibru în 

mâna stângă, ca un chelner cu o tavă cu băuturi. 
Cu mâna dreaptă prinse craniul de partea dinspre 
ceafă. Apoi rămase ghemuit acolo, printre schelete, 
şi aşteptă calm, aproape nefiresc de calm, 
apropierea nemernicului. 

Văzu capul chel al asasinului. Flacăra 
pâlpâitoare a lumânării dezvăluia mai mult din 
mişcările lui decât ar fi vrut el. Nemernicul îşi 
răsuci brusc capul şi Thomas zări din nou faţa 
zbârcită şi dinţii ca nişte colți ascuţiţi. Zări şi arma 
ascuțită şi curbată. Muşchii începură să i se 
încordeze ca ai unui sprinter la start. 

Asasinul mai făcu trei paşi spre el prin tunel, 
iar Thomas îi văzu răutatea din ochii mici. O parte 
din el ar fi vrut să o ia la goană cât de departe şi 
cât de repede ar fi putut, dar controlul fusese 
preluat acum de furie, cea care îi atenuă nevoia de 
a o lua la fugă. Lumânarea făcea ca obrajii supţi ai 
asasinului să pară la fel de găunoşi ca ai craniilor 
din jur, iar oasele de sub pieptul şi umerii goi 
păreau ca nişte bețe întinse sub pielea palidă şi 
străbătută de vinişoare. Individul se apropia: cinci 
metri, trei metri. Încă un pas şi avea să-l zărească 
pe Thomas ghemuit în umbrele din capătul 
tunelului. 

În aceeaşi clipă, chelul încremeni, cu 
lumânarea ridicată şi cu sabia întinsă în faţă: 
asculta cu atenție şi ceva îl făcu să se 
schimonosească. Răutatea calculată dispăru de pe 
chipul lui şi individul păru nesigur pe sine, o 
transformare care îl făcea mai mic, mai uman. 

Şi Thomas auzea cauza acelei transformări. 
Totul începu cu un zgomot de poartă care se 
deschide, apoi se auziră voci de bărbaţi vorbind în 
şoaptă. Thomas nu reuşi să înţeleagă cuvintele, dar 
după muzicalitate, vorbeau în italiană. Oamenii 
intraseră pe poarta principală. 

„Cine dracu” vine aici noaptea şi intră ca şi 
cum ar fi proprietarul acestui loc?” 

Poliția? Să-l fi descoperit deja pe Pietro? 
Dacă da, indiferent dacă era considerat sau nu 
suspect, Thomas trebuia să caute cu orice preţ 
protecția lor. 

Fără să mai stea pe gânduri, sări în picioare, 
făcu un salt spre asasin şi îl pocni peste faţă cu 
craniul căpitanului. Individul tresări luat prin 
surprindere — poate chiar îngrozit — şi în aceeaşi 
clipă Thomas îl lovi cu putere cu cutia de sticlă din 
cealaltă mână, făcând-o  ţăndări de  ţeasta 
individului. Nemernicul căzu în genunchi, sâsâind 
şi scăpând sabia din mână, apoi ducându-şi mâinile 
la ochi în vreme ce sângele îi şiroia pe faţă. 
Thomas îl izbi tare cu piciorul şi individul se 
prăbuşi, gemând de durere, în vreme ce sabia 1 se 
rostogolea în întuneric. 

Thomas aprinse lanterna ca să vadă unde era 
arma, iar în aceeaşi clipă, profitând de jocul de 
umbre, asasinul bătu în retragere. Thomas ezită, 
blestemând, dar avantajul lui de moment dispăruse 
şi dacă ar fi început urmărirea, mai mult ca sigur 
că ar fi fost ucis. Nu era momentul împărțirii 
dreptăţii şi nu el era persoana indicată pentru aşa 
ceva. Acum era mai important să iasă de acolo 
întreg. 

Porni repede spre poarta prin care intraseră 
oamenii, deşi aceştia tăceau acum. Imediat ce dădu 
colţul tunelului, pe jumătate orbit de lanternele lor, 
înţelese că nu erau poliţişti. Ba din contră. După 
haine şi după limbajul trupurilor, erau cu totul 
altceva. Thomas stătea față în faţă cu mafioţii 
locali care — aşa cum îl avertizase Giovanni — se 
întâlneau din când în când în Fontanelle. 

CAPITOLUL 51 


Thomas se gândi ce alternative avea şi într-o 
fracțiune de secundă alese bravada. 

„Foarte italian”, îşi zise el, aşezând mai bine 
dosarul cu hârtii sub braţ şi îndreptându-se spre 
indivizi. Continua să ţină în mână craniul 
căpitanului. 

Dădu colţul cu un pas calm. Erau cinci 
bărbaţi îmbrăcaţi în haine lungi, care se profilau 
bine pe fundalul porţii. Cu toţii aveau lanternele 
îndreptate spre el, iar doi aveau arme. Thomas nu 
ezită şi nu-şi ridică mâinile. Văzu dreptunghiul 
cenuşiu al porţii şi porni drept într-acolo, mergând 
cu paşi mari şi hotărâți — dar nu foarte repede — ca 
şi cum nimic n-ar fi fost mai normal. 

Cineva 1 se adresă în italiană şi, cum el 
continuă să meargă, repetă ceea ce în mod clar era 
o întrebare, pe un ton mai ridicat şi mai insistent. 
Apăru o altă armă, care fu imediat îndreptată spre 
el. Cineva şopti ceva. 

Thomas continuă să meargă. Unul dintre 
bărbaţi se apropie de perete, apoi un altul făcu 
acelaşi lucru de cealaltă parte a tunelului de 
intrare. Se dădeau la o parte din faţa lui, iar în 
spatele lor poarta masivă continua să fie 
întredeschisă. 

— Buona sera, rosti Thomas, dând politicos 
din cap, fără să privească spre indivizi şi fără să 
încetinească, dând craniul celui mai apropiat dintre 
el. 

Omul luă craniul înainte de a-şi da seama 
despre ce era vorba, apoi începu să bolborosească 
de groază. 

Dumnezeu ştia la ce se aşteptaseră când 
veniseră într-un astfel de loc, dar în niciun caz la 
aşa ceva. În cavernele din spatele lui, Thomas auzi 
mârâiturile furioase ale asasinului. Şi mafioţi — 
dacă asta erau — auziră sunetele şi atenţia lor se 

îndreptă încet de la Thomas spre bezna din spatele 
lui. O altă armă ieşi la vedere. 

Apoi Thomas trecu printre ei şi, cu toate că 
indivizii se uitau la el, niciunul nu mai scoase nicio 
vorbă. Thomas continuă să meargă, trecu de poartă 
fără să se uite înapoi şi coti la dreapta pe strada de 
lângă biserică. leşise deja când îşi dădu seama de 
ceea ce lanternele indivizilor ar fi trebuit să 
dezvăluie. Cămaşa şi pantalonu lui erau plini de 
sângele monseniorului. 

CAPITOLUL 52 


Mimase perfect stăpânirea de sine. Adoptase 
comportamentul pe care îl socotise cel mai nimerit 
în faţa unor asemenea oameni, deşi în sufletul lui 
nu fusese nicidecum la fel de nonşalant precum 
părusc, şi odată ieşit la aer curat simţi că pulsul i-o 
ia razna când gândurile 1 se concentrară pe toate 
grozăviile prin care trecuse în acea zi. Cumva 
creierul lui reuşise să nu se mai gândească la 
trădarea Robertei, la încercarea ei de a-l ucide, la 
moartea lui Pietro şi la episodul din Fontanelle, dar 
acum totul năvălea înapoi în mintea lui ca un val 
imens care spărsese un stăvilar. În acelaşi timp, 
trupul îl durea din pricina eforturilor depuse, a 
bătăilor şi eforturilor, însă ceva din interiorul lui îl 
avertiza că trebuie să-şi păstreze stăpânirea de 
sine, acum mai mult ca oricând. 

Găsi o fereastră laterală în prezbiteriul 
bisericii, pe care o sparse cât de discret putu, cu 
cotul. Îşi îngădui să stea doar trei minute înăuntru, 
doar cât să se spele, să se dezbrace şi să ia din 
dulapul lui Pietro o pereche de pantaloni 
nepotriviţi ca mărime şi o cămaşă de bumbac, 
ambele de culoare gri. Hainele aveau iz de 
mucegai, ca şi cum preotul le abandonase de multă 
vreme în dulap, fără a se mai gândi să le îmbrace 
vreodată. Thomas ieşi din biserică pe uşa laterală 
şi porni pe stradă cu un aer pe care îl spera 
nonşalant şi profesionist. 

Ar fi vrut să sune la poliție ca să le spună 
despre Pietro şi despre asasinul din Fontanelle, dar 
ştia prea bine că era suspect în asasinarea lui Satoh 
şi, în acelaşi timp, părea să aibă legătură şi cu 
moartea lui Pietro. Totodată, ştia că indivizii care îl 
urmăreau încetaseră de mult să se mulţumească cu 
ameninţări: îl voiau mort. Probabil că trupul lui 
Pietro avea să fie descoperit abia a doua zi 
dimineaţa, când avea să fie găsit de femeia care se 

ocupa de aranjamentele florale din biserică sau de 
vreun credincios care s-ar fi oprit la lăcaşul de cult 
ca să aprindă o lumânare în drumul spre locul de 
muncă. Thomas se cutremură gândindu-se la 
această eventualitate. 

— Îmi cer scuze, rosti el cu voce tare, 
adresându-se celor doi preoţi morţi, dar şi oricui ar 
mai fi căzut victimă tentativelor de asasinare a lui. 

Dar dacă Pietro n-avea să fie descoperit decât 
a doua zi, atunci el avea la dispoziţie tot restul 
nopţii ca să dispară. Nu îndrăznea să se întoarcă la 
hotel, dar avea paşaportul şi portofelul cu el. 
Probabil că Roberta se trezise din leşin, poate că 
era deja în drum spre oraş, bazându-se încă o dată 
pe faptul că hainele ei de călugăriță impuneau 
respectul celor din Jur. 

Dar ce însemna să „dispară” într-un oraş pe 
care nu îl cunoştea şi în a cărui limbă nu ştia decât 
să comande un pahar de vin şi o pizza? Îşi zise că 
îi mai rămăseseră doar doi aliaţi în întreaga 
regiune. Deborah Miller, pe care abia o cunoscuse 
şi care avea să părăsească Italia peste câteva zile, 
şi părintele Giovanni, ale cărui prietenie şi 
încredere aveau să primească o lovitură serioasă 
atunci când va afla de moartea lui Pietro. 

„Trebuie să pleci din Napoli.” 

Şi să se ducă unde anume? 

Opri un taxi şi mimă tastarea unui mesaj la un 
computer. 

— Internet? întrebă şoferul, uitându-se la 
ceas. Era trecut de ora zece. Si. 

Thomas urcă în maşină. 

x 

Locul în care îl duse şoferul nu era propriu- 
zis o cafenea, ci un alcov înghesuit în colţul unui 
bar destul de slab populat. Computerul era o 
maşinărie veche, gălbuie, care părea incapabilă să 
deruleze vreun program produs în ultimii douăzeci 
ŞI cinci de ani, cu mouse-ul sub forma unui 
dispozitiv portocaliu de mărimea unei mingi de 

biliard şi cu tastatura cu taste mari, iluminate în 
verde. Maşinăria arăta mai puţin a computer şi mai 
mult a realizare practică a unuia dintre 
dispozitivele prezentate în filmele ştiințifico- 
fantastice din anii şaizeci. 

Thomas constată cu surprindere că maşinăria 
nu numai că funcționa, dar era şi rapidă. Ajunse 
online în câteva secunde. 

Fu mirat să descopere un mesaj de la 
Deborah, care spunea foarte simplu: „Uită-te la 
chestia asta. Interesant, nu?” În mesaj era inclusă o 
legătură către un articol din New York Times care 
apăruse cu două zile în urmă. Thomas citi titlul: 
„Dovezile creştinismului timpuriu zguduie 
Japonia”, după care căscă gura de uimire văzând 
imaginea de sub titlu. Era vorba de un japonez care 
prezenta, radiind de satisfacție, o cruce de argint 
incrustată cu pietre prețioase, în centrul căreia era 
de acum bine cunoscutul peşte cu aripioare ca nişte 
picioare. Câteva clipe Thomas nu reuşi decât să se 
holbeze la imagine, după care citi: 

x 

Antropologia japoneză a fost bulversată astăzi 
din pricina arheologului Michihiro Watanabe, care 
a dezvăluit descoperirea unui mormânt creştin în 
interiorul unui alt mormânt, japonez, din secolul al 
VII-lea. Dacă descoperirea este autentificată, ea va 
demonstra nu numai existența unui evanghelism 
creştin anterior necunoscut în Asia de Est, ci va 
antedata prima prezență confirmată a europenilor 
în Japonia cu câteva secole. „Este o descoperire 
uluitoare”, a declarat Robert Levine, de la Centrul 
pentru Studii Asiatice din cadrul Universităţii 
Stanford. „Va fi nevoie de regândirea din temelii a 
relațiilor  japonezo-europene din perioada 
medievală.” Mormântul, aflat în prefectura 
Yamanashi, este structurat conform stilului şi 
tradiției Kofun, dar conţine, printre oseminte care 
par a aparține unor europeni, un obiect identificat 

la prima vedere ca un crucifix italian din perioada 
creştină timpurie... 
x 

Thomas se sprijini pe spătarul scaunului şi 
expiră cu putere. Nu era vorba doar de Japonia, ci 
chiar de Yamanashi, adică chiar locul unde se 
cunoscuseră el şi Kumi. 

Citi din nou articolul. Ştia că fratele lui fusese 
în Japonia. Oare de asta se dusese el acolo? Să fi 
fost aceea crucea din Herculaneum despre care se 
presupunea că ajunsese în posesia lui Ed? 

„Ştiai că se va ajunge la aşa ceva.” 

Deschise mai multe site-uri de călătorii, 
căutând zboruri spre Japonia. Apoi le scrise lui 
Deborah, lui Jim şi — în urma unei toane de 
moment- senatorului Devlin. Toate cele trei 
mesaje conţineau acelaşi text: 

„Sunt în pericol. Mă duc pe urmele lu Ed. 
Păstrăm legătura.” 

Avea nevoie de încă o plasă de siguranţă. Se 
uită lung la cele trei nume care aveau să primească 
mesajul lui, apoi le separă ca destinatari şi ataşă 
itinerarul pe care îl alesese la mesajul destinat lui 
Jim. 

CAPITOLUL 53 


Spărgătorul de sigilii abia îşi mai stăpânea 
furia. 

— Cum se poate să nu ştii unde e? tună el. 

— Eu monitorizam hotelul, răspunse Război. 
Iniţial a fost cu Molimă, apoi a fost preluat de 
Foamete. 

— ŞI a scăpat de amândoi. 

— Da, domnule. În bagajul lui a fost plantat 
un dispozitiv de urmărire, dar se pare că şi-a lăsat 
toate bagajele la hotel. 

— Monitorizarea acestui profesor de liceu nu 
prea a fost făcută cu profesionalism, nu? 

— Nu, domnule. Îmi cer scuze, domnule. 

Spărgătorul de sigilii îşi frecă fruntea şi 
închise ochii. „Sunt trei acolo şi Knight scapă fără 
probleme.” 

— Și crezi că e posibil să fi plecat din 
Napoli? 

— Da, domnule. 

— ŞI există vreun motiv să presupunem că el 
ştie? 

— Foamete nu a putut confirma ce a obţinut 
Knight de la bătrânul preot, dar prezenţa lui în 
Fontanelle sugerează că ar căuta ceva. Credem că 
e cel puţin posibil ca hârtiile distruse de preot să fi 
fost o manevră menită să-l deruteze pe Knight. 

— Acum toate acestea sunt cam răsuflate, nu? 
zise Spărgătorul de sigilii. Război nu-l auzise 
niciodată atât de iritat. lar acoperirea Molimei s-a 
dus naibii. Cum se simte Foamete? 

— Numai nişte tăieturi şi vânătăi. 

— Mă refeream la aspectul mental. 

Război ezită. Cum să descrie în cuvinte starea 
sufletească a unui asemenea psihopat? 

— E furios, domnule, răspunse el. Vrea 
răzbunare. 

— Bine. În clipa în care dai de Knight, pune-l 
pe Foamete pe urmele lui. Şi pe Molimă. Sunt 
convins că arde de nerăbdare să-şi dovedească 
valoarea. 

— Da, domnule, replică Război. 

— Şi tu? 

— Bineînţeles, domnule. 

— Echipa ta e gata? 

Război ezită. 

— Nu e cam prematur să-i aducem în scenă, 
domnule? 

— De unde mă aflu eu, nu mi se pare, ripostă 
Spărgătorul de sigilii. Tu asigură-te că oamenii 
sunt pregătiți. 

— Da, domnule. 

— Şi cum intenționezi să-l localizezi pe 
Knight? 

— Putem continua să monitorizăm ultimele 
lui vizite, răspunse Război, dar dacă el a părăsit 
zona, atunci e posibil să avem nevoie de poliția 
italiană. Monitorizăm traficul lor radio şi verificăm 
gara şi aeroportul local. 

— Chestiile astea sună a măsuri disperate, 
replică Spărgătorul de sigilii. lar dacă poliția 
italiană ajunge prima la el, pentru noi ar fi foarte 
rău, nu crezi? 

— Ba da, domnule. Mai există însă o 
variantă, domnule. 

— Anume? 

— Knight a luat telefonul mobil al Molmei. 

— Şi poate afla ceva de la el? 

— Nu, era curat. 

— Sistemul GPS funcţionează? 

— Da, domnule. Dar până acum nu i-a dat 
drumul. În clipa în care o face, l-am prins. 

— Asigură-te de asta, rosti Spărgătorul de 
sigilii. Nu trebuie să-ţi explic — mai ales ție — cât 
de important este ca povestea asta să se termine 
imediat. Dacă îl reduceam pe Knight la tăcere mai 
devreme, am fi atras o atenţie prea mare asupra 

cazului. Dar decizia de a-l lăsa să facă o anchetă 
pe cont propriu s-a dovedit... greşită. Nu-mi pasă 
care dintre voi o faceți, sau cum, dar Knight 
trebuie lichidat urgent. E clar? 

— Clar, domnule. 

Aşadar, acum nu mai aveau nevoie decât ca 
Knight să dea un telefon: orice apel, oricui, şi l-ar 
fi prins. Spărgătorul de sigilii zâmbi în sinea lui. 
Povestea avea o anumită... ce anume? Ironie? Nu. 
O anumită simetrie. Asta era. Îşi aminti limpede, 
ca şi cum s-ar fi întâmplat cu o zi în urmă, cum 
pusese personal acelaşi telefon mobil în mâna 
părintelui Edward Knight. 

— Vei avea nevoie de asta acolo unde te duci, 
îi spusese el preotului, zâmbindu-i. 

Și chiar avusese nevoie, într-o oarecare 
măsură. Fără telefon, ei n-ar fi avut niciodată 
coordonatele lui exacte şi nu l-ar fi prins. lar acum, 
fratele lui... 

„Telefoanele mobile”, îşi zise el, zâmbind 
pentru sine. „Ce ne-am face fără ele?” 

CAPITOLUL 54 


N-avea nicio cursă directă din Napoli şi nimic 
care să-l ducă până la Milano ca să ia de acolo 
avionul a doua zi către Tokyo. Şi n-avea chef să 
mai petreacă încă două zile în Italia. Nu se mai 
simţea în siguranţă acolo. Cea mai bună opţiune o 
constituia o cursă din Frankfurt. Nu ar fi ajuns mai 
repede decât din Milano, dar ar fi părăsit Italia cu 
o zi mai devreme. Se uită la cursele către Frankfurt 
şi descoperi că operatorul low-cost Ryan Air avea 
o cursă de la Bari până la Frankfurt Hahn pentru 
absurd de minusculul preţ de treizeci şi cinci de 
dolari. Bari se afla pe coasta estică a Italiei, 
aproape exact în partea opusă a peninsulei față de 
Napoli. Până acolo avea trenuri la dispoziţie, care 
l-ar fi dus la destinaţie în aproximativ cinci ore. 
Confirmă rezervarea, sperând că în acel moment 
nimeni nu-i monitoriza plățile făcute cu cârdul de 
credit. 

Şoferul de taxi aşteptase, aşa cum fusese 
rugat, astfel că peste zece minute Thomas cobora 
la gara Garibaldi. Nu mai fusese acolo după 
lăsarea întunericului, aşa că descoperi că într- 
adevăr îşi merita „reputația? de loc tenebros, dar 
găsi un ghişeu de informaţii, de unde fu îndrumat 
către un chioșc, la care află că, din motive 
imposibil de desluşit, nu mai erau bilete pentru 
trenul de Bari. Luă o cursă locală până la Caserta, 
unde aşteptă patruzeci şi cinci de minute expresul 
de noapte. 

În vreme ce aştepta, descoperi restaurantul 
gării, un local sumbru şi plin de fum, prin care 
zburau roiuri de muşte, şi comandă o farfurie de 
paste cu scoici unui individ masiv care părea 
surprins de prezenţa unui client la acea oră. 
Chelnerul sau bucătarul, căci omul putea fi orice, îi 
oferi vin, o ofertă pe care Thomas o luă în 

considerare câteva secunde, după care o refuză. 
Avea nevoie de un cap limpede. 

Mâncarea era remarcabil de bună — având în 
vedere locul în care se afla — şi poate că l-ar fi 
absorbit cu totul dacă nu ar fi folosit prilejul ca să 
se uite în sfârşit prin hârtiile recuperate din 
Fontanelle. În principal era vorba de un jurnal, la 
care se adăugau hărți ale uscatului şi ale coastei 
din jurul oraşului Napoli, fotografii, ghiduri de 
muzee şi câteva pagini galbene şi pătate, rupte 
dintr-un carnet. Jurnalul conţinea însemnări zilnice 
scrise de mână, care se înşirau pe durata celor două 
săptămâni petrecute de Ed în Napoli şi încetau 
brusc pe data de 20 februarie: cu o lună înaintea 
morţii sale. Însemnările prezentau o altă versiune a 
vizitei lui Thomas, descriind multe din locurile 
văzute de acesta, remarcând aceleaşi bizarerii şi 
descoperiri, ridicând aceleaşi întrebări, astfel că lui 
Thomas 1 se păru că citeşte o relatare a propriilor 
peripeții. Existau acolo mai multe detalii, mai 
multe întrebări şi mai multe indicii abandonate 
decât cele descoperite de el, dar evoluţia 
evenimentelor părea în esenţă aceeaşi: Ed studiase 
ciudatul simbol al peştelui cu picioare, o trăsătură 
cu o vechime de aproape o mie de ani a 
iconografiei religioase din zona Napoli, în formele 
ei creştine şi păgâne. 

Era limpede că Ed vizitase şi alte locuri mai 
îndepărtate, precum Roma, Florenţa, Bologna, 
Milano şi diverse orăşele din Sicilia, dar din 
însemnările lui un lucru reieşea clar. Deşi peştele 
creştin (şi strămoşii păgâni ai acestuia) apărea 
peste tot în Italia şi în regiunile înconjurătoare, 
varianta cu picioare nu fusese niciodată 
descoperită la o distanță mai mare de o sută zece 
kilometri de Napoli. La fel ca rodia 
Herei/Fecioarei Mana, peştele cu picioare era o 
variantă locală aparte, iar acest amănunt părea să-l 
fi emoţionat peste măsură pe fratele lui Thomas. 
Ed indusese nenumărate referinţe biblice la peşte 

şi apă, rezervând mai multe adnotări speciale 
acelor referințe care puteau fi citite în mod 
alegoric şi care sugerau trecerea către tărâmul de 
dincolo de moarte. 

„Mersul pe apă al lui Hristos”, citi Thomas, 
„nu înseamnă doar un miracol al puterii. El 
ilustrează controlul asupra naturii şi a tot ceea ce 
presupune aceasta, inclusiv moartea. Mersul pe 
apă afirmă  corporalitatea ființei Lu şi o 
transcende.” 

Alte pasaje se refereau la imaginea peştelui în 
legătură cu creştinii şi cu Hristos. Unul dintre 
pasaje spunea: 

x 

Dar noi, peştişorii, aşa cum spune al nostru 
IKTHUS lisus Hristos, ne naştem în apă şi nu ne 
mântuim pe altă cale decât aceea de a rămâne în 
apă (Tertullian, 200 d.Hr.). 

x 


Un alt pasaj era marcat cu „despre agape sau 
masa sfântă care a devenit euharistie”, şi spunea: 
x 
Văd oamenii adunați într-o ordine aşa de 
strictă pe divane şi cu toții atât de îndestulați de 
hrana abundentă, că în fața ochilor mei răsar 
belşugul desfătării evanghelice şi imaginea 
oamenilor pe care Hristos i-a hrănit cu cinci pâini 
şi doi peşti, El însuşi fiind adevărata pâine şi 
peştele apei vii (Paulinus din Nola, 396 d.Hr.). 
x 


Thomas îşi aminti picturile de pe mormântul 
din Paestum, tinerii care benchetuiau, peştii cu 
picioare care ieşeau din apa roşie. Se întrerupse 
din lectură când trenul, cel mai elegant dintre cele 
văzute de el până atunci, intră în gară şi sistemul 
de megafoane se trezi la viață, anunțând în italiană 
şi engleză destinația. Neavând bagaje, Thomas 
urcă sprinten la bord şi ocupă un loc lângă 
fereastră, deşi era mult prea întuneric afară ca să 
vadă ceva pe geam. Era foarte obosit, iar după ce 

trenul părăsi gara şi începu să prindă viteză, simţi 
că se relaxează pentru prima oară de la vizita la 
Paestum. 

Numai că somnul îl ocolea, aşa că în prima 
oră a călătoriei se uită fix pe geam, hotărât să 
distingă ceva în întuneric. Vagoanele aruncau o 
lumină albăstruie, o succesiune de lumini şi pete 
întunecate, astfel că, în afara tunelelor pe care le 
străbătea, Thomas putu zări câmpuri ierboase, 
copaci şi chiar un curs de apă sinuos, care apărea 
şi dispărea de lângă calea ferată. Din când în când, 
revenea la însemnările lui Ed, privind hărțile cu 
descrierea contururilor submarine ale golfurilor 
Napoli şi Salerno. 

Thomas se frecă la ochi şi căută în buzunar 
telefonul Robertei. Se simțea vinovat faţă de 
Giovanni. Vroia să-l sune pe preot, să-i explice ce 
se întâmplase, iar la sfârşit să-i dea ştirea morţii lui 
Pietro cu mare delicateţe, exprimându-și 
compasiunea care — aşa cum spera el — va fi 
considerată o dovadă a nevinovăţiei sale. Numai că 
era foarte târziu şi probabil că era mai bine să-l 
lase pe bietul om să doarmă. A doua zi avea să fie 
extrem de grea. 

Ar fi vrut să o sune şi pe Deborah, dar dorinţa 
era la fel de greu de îndeplinit. O plăcea pe 
Deborah, o admira chiar, dacă stătea să se 
gândească mai bine, şi nu avea niciun chef ca ea să 
nutrească gânduri neplăcute legate de el. Numai că 
şi ea dormea probabil la o asemenea oră, iar 
explicaţiile lui puteau aştepta până dimineaţă. 

„De fapt, pot aştepta chiar mai mult. N-ai 
făcut altceva decât să o bagi în bucluc, aşa că 
probabil ar fi bucuroasă să nu mai ştie nimic de 
tine.” 

Se încruntă, întrebându-se care parte a lui era 
mai interesată de fiinţa ei şi de ce. În mintea lui 
apăru imaginea lui Kumi. 

„Sper că nu mai are aceeaşi misiune.” 


259 


Privi afară pe geam şi încercă să nu se mai 
gândească la nimic. 

Dormi superficial două ore şi se trezi când 
trenul făcu o oprire mai lungă la Foggia. 
Întârzierea începea să-l neliniştească, iar când 
trenul porni în direcție opusă, intră de-a dreptul în 
panică. Erau deviaţi? Îşi adună hârtiile şi se ridică, 
dar nimeni altcineva din tren nu părea deranjat de 
direcția în care mergea trenul. 

„Nu toate se referă la tine, Thomas.” Era 
vocea lui Kumi cea care i se adresa în gând. 
Vechiul reproş. „Cu toate cauzele în care te-ai 
aruncat, nu eşti decât un nemernic arogant. 
Întotdeauna ai fost aşa.” Ei bine, nu chiar 
întotdeauna. 

Trenul ieşi din gară, trecu prin spatele unor 
clădiri cu balcoane, apoi printr-un peisaj industrial, 
plin de coşuri de fabrici şi silozuri de mărfuri. Se 
făcuse dimineaţă, iar peste câteva minute Thomas 
văzu câmpurile cu flori galbene şi pâlcuri de 
copaci, vibrând în ceața din zonă. Văzu coţofene şi 
vrăbu, apoi câmpuri cultivate. Sălbăticia naturii 
rămăsese în urmă, iar peisajul de aici era mai 
domesticit, mai tropical şi mai plin de palmieri. 

Trenul ajunse în gara Bari la ora şase. Aerul 
era răcoros şi încărcat de mirosul mării. Thomas 
găsi un taxi şi îi ceru şoferului să-l ducă la un 
hotel, n-avea importanţă care. Nu-i păsa dacă 
fratele şoferului ar fi fost proprietarul acelui hotel 
sau dacă şoferul încasa un comision pentru 
aducerea unui client... Voia doar un loc unde să se 
odihnească câteva ore. 

Se înregistră la hotelul Vittoria Parc sub 
numele lui adevărat, pentru că nu se gândise să 
procedeze altfel, şi pentru că în acea clipă 
manevrele de genul înşelătoriilor — acompaniate de 
dificultatea de a-şi găsi un paşaport şi cârduri de 
credit false — 1 se păreau complet neavenite. 

În camera întunecoasă şi spațioasă, se aşeză 
pe marginea patului, se uită la ceas şi îl sună mai 

întâi pe Giovanni, apoi pe Deborah. Amândurora 
le spuse pur şi simplu că nu el îl ucisese pe Pietro, 
că îşi cerea scuze pentru problemele pe care le 
provocase şi că îi ruga să creadă că nu abuzase de 
încrederea lor. Înainte ca vreunul să apuce să 
spună ceva, închise, promițând să revină atunci 
când lucrurile aveau să se mai limpezească. 

„Să se limpezească pentru cine?” se întrebă 
el. „Pentru mine? Pentru ei? Pentru poliţie?” 

După ce fixă alarma, Thomas se întinse pe pat 
şi îşi lăsă în sfârşit mintea să se odihnească. În 
câteva minute adormi, uitând de telefonul mobil al 
Robertei, care rămăsese deschis şi stătea pe 
noptieră. 

În vreme ce dormea, Război, Molimă şi 
Foamete porniră pe urmele lui. 

Patru ore mai târziu, când deschise ochii, avu 
nevoie de mai bine de un minut ca să-şi 
amintească unde se află. Draperiile grele opreau 
pătrunderea luminii în încăpere, astfel încât 
înăuntru era beznă, chiar dacă stomacul lui îi 
spunea în mod dureros că era ora prânzului. Făcu 
un duş, mancă la restaurantul hotelului şi se 
întrebă unde să-şi petreacă după-amiaza. Avionul 
spre Frankfurt decola abia la ora zece, o oră care 
probabil ajuta operatorul aerian să-şi menţină 
costurile la nivel coborât. N-avea niciun sens să 
aştepte în aeroport ore întregi, într-un loc unde 
putea fi uşor recunoscut dacă securitatea aerogării 
fusese alertată, şi nici nu voia să stea ca prostul în 
holul hotelului. Ar fi avut nevoie măcar de nişte 
haine noi. 

Predă camera şi aranjă la recepție ca 
autobuzul aeroportului să-l ia din oraşul vechi, la o 
oră care-i permitea să se plimbe şi să ia o cină 
frugală.  Recepţionera era îmbrăcată ca o 
stewardesă, în culorile roşu şi albastru ale 
hotelului, purta ochelari cu ramă de baga şi vorbea 
excelent engleza. Răspunse la mulţumirile lui ca şi 
cum serviciul ei nici nu merita menţionat; Thomas 
se întrebă chiar dacă nu cumva era uşor luat pe 
sus. Se scuză că nu vorbeşte italiana, dar femeia nu 
reacționă nici la asta, abia uitându-se la el şi 
zâmbindu-i doar după achitarea notei de plată şi 
îndrumarea lui către şoferul care aştepta. 

Şoferul, care se prezentă ca fiind Claudio, 
purta un costum negru şi cravată peste o cămaşă de 
un alb imaculat, astfel încât Thomas se simţi uşor 
jenat în hainele lui Pietro. Claudio îl conduse către 
unul dintre microbuzele cu geamuri fumurii, iar 
Thomas se aşeză pe bancheta din spate. Merseră 
pe o şosea de coastă de-a lungul căreia se înşiruiau 

palmieri şi proprietăţi imobiliare elegante, care 
dădeau spre portul turistic. 

— Oraşul vechi, da? întrebă Claudio. 

— Corect. 

— Castello? 

Thomas habar n-avea că exista şi un castel 
acolo. Nu citise nimic despre Bari. 

— Desigur, răspunse el. 

— Te iau la ora şapte, vabbene, OK? 

— Da. 

— N-ai genţi? 

— Nu, răspunse Thomas. Putem merge direct 
la aeroport. 

— OK, replică Claudio, ridicând din umeri. 
Tu mergi să vezi biserica în oraş vechi? 

— Cred că da. 

— Străzi foarte... — Claudio îşi luă mâinile 
de pe volan ca să indice prin gesturi cuvântul 
înguste — mici. Foarte greu de atacat. Când au 
venit sarazinii n-au putut învinge aici. Străzi mici. 
Oamenii trag de la ferestre. Trag?... 

— Săgeți? 

— Si. Săgeţi. 

— Şi sunt multe lucruri de văzut la castel? 

— Nu prea. Acum e casa poliției. Dar are artă 
făcută acolo. 

Thomas dădu din cap ca să arate că înțelege: 
un centru meşteşugăresc. 

Pe dinafară, castelul era cu siguranță 
impresionant. O construcție largă, joasă, cu turnuri 
pătrate în colţurile zidurilor exterioare şi un pod de 
piatră peste un şanţ secat. În interior se vedeau 
turnurile propriu-zise ale construcției centrale, de 
un ocru-deschis înspicat cu nuanţe de roz. 

— Fu atent la buzunare, îl avertiză Claudio, 
oprind taxiul în faţa unei cafenele cu terasă la 
stradă, şi sună dacă vrei să pleci. 

Thomas luă cartea de vizită oferită şi îi 


mulţumi omului. 
x 

— Mai ai semnal? întrebă Război. 

— Da, răspunse Molimă, încă îmbrăcată în 
rasa de călugăriță. E în apropiere de castel. 
Parchează aici şi îl interceptăm. 

— Cred că e rândul meu, nu? protestă Război. 

— Foarte bine, replică Molimă, întorcându-şi 
privirea spre harta pe care o luase de la centrul de 
închirieri auto. Stai puţin. Semnalul a început să 
clipească. Poate că a intrat undeva. 

— Minunat. 

— Nu, a revenit, anunţă ea. Probabil că sunt 
interferenţe. Dacă străzile sunt înguste sau există 
multe clădiri înalte, transmisia GPS poate fi 
afectată. Aşadar, lider neînfricat ce eşti, care e 
planul? 

— Ne despărţim. 

— Strălucit, mormăi ea. Nu-i de mirare că tu 
eşti generalul. 

— Trebuie să-ţi aduc aminte ce s-a întâmplat 
când l-ai avut în mână? 

— Nu, i-o reteză ea, atingându-şi uşor partea 
sensibilă a obrazului, unde fusese opărită de aburul 
vulcanic. 

— Bine, zise Război. Eu iau maşina şi mă 
duc cu ea mai Jos, pe şoseaua de coastă între castel 
şi oraşul vechi. Tu cobori într-acolo din partea 
asta. 

— Cum rămâne cu el? 

Molimă dădu din cap spre bancheta din spate 
fără să se întoarcă. Dacă putea, prefera să nu se 
uite niciodată la Foamete. Acum, acesta stătea 
ghemuit pe banchetă, ascuţindu-şi cuțitul cu o 
brişcă din piele. 

— Tu eşti atent la GPS, zise Război peste 
umăr, cu privirea în retrovizor. Dacă ţinta intră în 
vreo clădire, o urmăreşti şi încerci să menţii 
contactul vizual cu ea până la ivirea unei ocazii de 
a o lichida. Ai priceput? 

Foamete rânji, arătându-şi colții triunghiulari. 


264 


— Te-am întrebat dacă ai priceput? repetă 
Război. 

— Da, sâsâi Foamete. 

— Ăsta e veriga noastră slabă, mormăi 
Molimă. Mai ales acum. Atrage atenţia asupra lui 
şi nu ne mai ocupăm doar cu sperierea oamenilor. 
Mai ai şi vreo armă adevărată pe lângă blestematul 
ăla de cuțit? 

Drept răspuns, Foamete se aplecă înainte şi 
aproape îşi lipi obrazul scofâlcit de cel al lui 
Molimă. Când ea se trase spre dreapta, se trezi 
privind drept în ţeava unui revolver mare şi negru, 
pe care Foamete îl ţinea în mâna dreaptă. Molimă 
împinse arma departe de ea, iar el mârâi în semn 
de satisfacție, cu gura deschisă şi limba scoasă. 

— Păstrează-l pentru nenorociţii de turişti, 
rosti Molimă, întorcându-se într-o parte. 


— Al grijă cum vorbeşti, o admonestă 
Război. 

Thomas îşi cumpărase blugi, două cămăşi, un 
sacou şi alte câteva articole de îmbrăcăminte 
esenţiale. Se schimbase în magazin şi aruncase 
hainele purtate într-un tomberon din spatele unui 
restaurant, după care începuse să se plimbe prin 
oraşul vechi. După câteva clipe, se rătăcise. 

Străzile din Bari păreau miniaturale. De cele 
mai multe ori aveau o lăţime de doar doi metri şi 
ceva, iar casele cu trei sau patru etaje se ridicau ca 
un zid continuu de fiecare parte a lor. Clădirile 
erau legate adesea prin arcade, ca nişte punți. Nu 
existau trotuare şi nici spaţiu de trecere pentru 
maşini, oricât de mici ar fi fost acestea. Străzile 
şerpuiau haotic, cotind abrupt fără niciun 
avertisment sau dând în mici piaţete de unde se 
despărțeau patru sau cinci străduțe identice în 
unghiuri felurite, cu o destinație imposibil de 
ghicit. Unele dintre clădiri aveau turnuri pătrate, 
astfel că nici cerul nu se mai vedea bine. 
Frânghule de rufe se înşirau pe toată strada, 
atârnate de pervazurile ferestrelor peste tot felul de 
mici altare pline cu flori şi închinate sfinţilor. Tăvi 
cu gnocchi pregătiţi în casă se uscau la soare, iar 
femeile cu bebeluşi în poală stăteau în pragurile 
caselor, urmărind trecătorii. 

Trecu pe sub zidurile albe ale impozantei 
catedrale, dar îi fu imposibil să intre. Se plimbă 
mai departe de-a lungul unei străzi şi ajunse- 
surprinzător — înapoi de unde plecase, pe drumul 
cu castelul şi golful în spate. Tocmai voia să 
meargă mai departe când îl zări pe Brad Iverson 
dându-se jos dintr-o maşină Alfa Romeo albă, 
parcată la doar câțiva metri de locul unde îl lăsase 
Claudio. 

Impulsul de a-l suna, remarcând coincidenta, 
ca să-l întrebe dacă venise acolo cu afaceri, dură 
mai puţin de o secundă. Thomas se ascunse în 

umbrele de pe strada Attolini şi gândi cu 
repeziciune. 

„E unul dintre ei. Te-a urmărit până aici.” 

Dar cum? 

Privi cu prudență pe după colţul casei. 
Iverson ţinea un telefon în mână, pe care îl studia 
cu atenţie, fără să vorbească. 

Thomas smulse telefonul lui din buzunar şi 
apăsă pe butonul de oprire. Când privi iarăşi pe 
după colţul clădirii, îl zări pe Iverson mişcându-se 
încoace şi încolo, cu privirea pe telefon, ca şi cum 
ar fi încercat să prindă un semnal. Thomas se 
ascunse din nou şi o luă la fugă spre inima oraşului 
vechi, ca şi cum ar fi fost urmărit de o mie de 
sarazini. 

Dacă arătarea din Fontanelle făcea parte din 
gaşcă, însemna că erau trei pe urmele lui. Poate că 
erau şi alții, dar cel puţin pe trei dintre ei i-ar fi 
recunoscut. Putea încerca să găsească un poliţist, 
dar asta l-ar fi băgat într-un alt bucluc. Trebuia să 
ajungă la aeroport. 

Continuă să alerge de-a lungul străzii S. 
Chiara, încercând să pună o distanţă oarecare între 
el şi individul care îşi spunea Brad. Numai că, în 
ciuda efortului de a se îndepărta, Thomas îşi dădu 
seama că îşi pierdea reperele de orientare şi astfel 
putea da chiar peste Roberta sau — mai rău- peste 
colegul ei monstruos. Încetini şi se opri, apoi privi 
în jur şi merse pe o stradă către ceva ce părea un 
spaţiu mare deschis, unde pavajul alb strălucea pe 
fundalul cerului de un albastru profund. 

Piaţeta era locul de adunare din faţa unei alte 
biserici mari, bazilica St Nicola, iar una dintre 
porțile mari din lemn ale lăcaşului sfânt era 
întredeschisă. Thomas traversă piaţeta şi se furişă 
înăuntru. 

Biserica avea tavanul înalt şi pătrat, fără 
cupolă sau amvon, şi un singur turn deasupra 
intrării. Înăuntru era răcoare. Naosul avea aproape 
aceeaşi culoare cu piatra din care era construit, în 

afara coloanelor de nuanţă închisă şi a tavanului 
înalt, ale cărui picturi erau încadrate de contururi 
aurii. Thomas căută un loc ascuns unde să 
gândească în linişte şi descoperi o scară la baza 
altarului înalt, cu un indicator pe care scria Alla 
tomba del santo. 

„Mormântul sfântului.” 

Coborî treptele în grabă. 

Se trezi într-o încăpere prelungă care avea 
strane de o parte şi de alta. În laterale se aflau două 
sfeşnice mari, iar în mijloc trona un grilaj dincolo 
de care se vedea un sarcofag lung de piatră, 
luminat de lumânări care se reflectau în 
ornamentele aurii ale mormântului. O femeie în 
vârstă stătea îngenuncheată în dreptul unuia din 
sfeşnice, dar altfel locul era pustiu. Thomas se 
aşeză într-o strană şi se lipi de spătar, simțind 
transpirația şiroindu-i pe spate şi ascultând cât de 
tare îi bătea inima. Avea nevoie de o strategie, şi 
încă repede. 

x 

— Am pierdut semnalul, zise Război în 
telefon. Ar putea fi oriunde. 

— Înainte era intermitent, replică Molimă. 
Acum a dispărut complet, ceea ce înseamnă fie că 
a închis aparatul, fie că a intrat undeva unde 
zidurile sunt foarte groase. 

— Cum ar fi o biserică, trase concluzia 
Război. Trimite-l pe Foamete în toate bisericile pe 
care le vede. Lasă-l să vâneze. 

— Eşti sigur? 

— Lasă-l să facă ce ştie mai bine. 

— ŞI dacă începe să omoare civili? 

— Avem o cauză importantă de care să ne 
ocupăm, răspunse Război. Din acest moment, 
Foamete e liber să facă ce vrea. 

Lui Foamete nu-i plăcea să se mişte la lumina 
zilei. Se simţea vulnerabil şi descoperit. Îşi 
construise o identitate de asasin la adăpostul 
întunericului, deoarece practic toată lumea se 
temea de întuneric, şi pe bună dreptate, mai ales 
dacă pândea şi el acolo. Capul ras, dinții piliți, 
unghiile lăsate să crească peste măsură, toate 
acestea fuseseră dintotdeauna extensii ale unei 
ciudăţenii fizice care existase tot timpul la el. 

Şi nu era vorba doar de aspectul fizic. Intrase 
sub auspiciile ciudăţeniei în clipa în care oamenii 
hotărâseră că nu le place ce văd la el, numai că ei 
nu văzuseră cum era el în realitate. Totul se 
reflecta în ochii lui morţi, în pustietatea sufletului 
şi în incapacitatea de a-i păsa de ceva. În irişii lui 
deschişi la culoare nu se citea o lipsă animalică de 
umanism, ci, din contră, ceva foarte uman. Era un 
impuls spre cruzime. 

Trăia ca să-i facă pe alții să se teamă. Se 
hrănea din panica lor, din groaza lor atunci când îl 
vedeau venind şi când îşi dădeau seama ce le-ar fi 
putut face. Pentru asta trăia. De asta avea nevoie. Îi 
potolea senzaţia de foame permanentă, un apetit pe 
care nicio cantitate de sânge nu îl putea astâmpăra. 

Căutarea la lumina zilei, înarmat cu pistoale, 
şi uciderea în pripă nu era misiunea lui preferată. 
Dar succesul în astfel de lucruri îi aducea mese 
îmbelşugate şi sărbătoriri mai lungi şi mai lente ale 
macabrului şi oribilului. Aşa că deocamdată avea 
să procedeze aşa cum 1 se ceruse, lăsându-i pe ei să 
dea ordine ca întotdeauna, bazându-se pe protecția 
lor pentru diversele lui indiscreţii... 

Telefonul scoase un sunet scurt. Al lui Knight 
avea din nou semnal. Nu era departe; chiar în faţa 
bazilicii. Semnalul nu dură mai mult de treizeci de 
secunde, după care deveni intermitent şi dispăru 
din nou. Knight intrase în biserică, iar Foamete, 

mereu încercând să-şi astâmpere foamea, se 
bucură în tăcere în vreme ce mângâia plăselele 
cuțitului din buzunar. 

x 

— Ai văzut? întrebă Război în telefon. 

— Da, răspunse Molimă. Foamete e la fața 
locului şi se apropie. E în bazilică. 

— Du-te acolo. Acoperă ieşirea. Dacă ținta 
iese, împuşcă-l. Nu-ţi face griji pentru martori. 

— Dacă scap, nimeni nu mă va identifica, 
replică Molimă cu un zâmbet sumbru. Nu vor 
vedea decât o rasă de călugăr. 

x 

Foamete inspecta interiorul bisericii. Se 
vedeau câțiva turişti, alți câțiva oameni se rugau în 
linişte, dar nu se ținea slujbă şi nu se zărea vreun 
grup mare de indivizi. Rămase în umbra naosului, 
mişcându-se expert şi ţinându-şi gluga pe cap 
astfel ca nimeni să nu-l remarce. Îi plăcea. Îi 
plăcea ideea de a-l încolți pe Knight undeva şi de a 
se apropia încet de el. Individul avea să paralizeze 
de frică. Poate chiar avea să urle. Foamete simţi un 
fior de plăcere explodându-i în vintre. 

Aproape că înconjurase naosul. Nu se vedea 
nici urmă de Knight, dar Foamete îi simţea 
prezența ca pe un iz în răcoarea dinăuntrul 
bisericii, unde particulele de praf se rostogoleau în 
lumina care intra prin vitraliile colorate. 

Începu să coboare în criptă. 

— Tomba del santo, citi el cu voce înceată. 

Chiar aşa. 

Riscase, dar Thomas îşi zisese că merită să 
încerce. leşise din biserică pentru a-l suna pe 
Claudio, apoi închisese iarăşi telefonul. Dacă îl 
urmăreau prin intermediul aparatului, aveau să 
vină acolo, gândindu-se că se afla înăuntru. De 
fapt, el mergea acum repede pe străzile înguste, 
încercând să ajungă înapoi în locul de unde trebuia 
să-l ia Claudio. Numai că avea de aşteptat un sfert 
de oră, iar castelul de pe cealaltă parte a străzii 
părea cel mai sigur loc pentru asta. 

Dădu colţul cu mare viteză. În față, în capătul 
străzii, văzu cerul şi marginea zidului castelului. 
Totodată, îl zări pe Brad Iverson venind spre el. 
Thomas se opri şi, aproape în aceeaşi clipă, după 
ce depăşi fracțiunea de secundă de surprindere, 
Iverson se lăsă într-un genunchi şi scoase o armă 
de sub pulpana hainei, o întinse în față şi trase 
dintr-o singură mişcare expertă. Thomas se aruncă 
la pământ şi se rostogoli în vreme ce focurile 
repetate se apropiau de el. Un ghiveci de sub 
fereastra cuiva explodă. Din pavaj se ridică un 
fuior de fum când un alt glonţ ricoşă şi se pierdu 
aiurea. Apoi Thomas se dădu înapoi şi Iverson se 
ridică în picioare, venind spre el. 

Thomas începu să alerge orbeşte, cotind pe o 
alee şi abia ţinându-se pe picioare. Trecu printr-un 
şir de feţe de masă întinse la uscat, fără să se mai 
gândească la nimic în mod conştient. Zări o uşă 
întredeschisă, se gândi o fracțiune de secundă, apoi 
alergă mai departe, având grijă să trântească uşa cu 
zgomot când trecu pe lângă ea. 

x 

Război îl urmări. Auzi înaintea lui pocnetul 
unei uşi şi ajunse în dreptul ei, după ce dădu colțul, 
la timp ca s-o zărească vibrând în balamale. 


„Inteligent”, îşi zise el, continuând să alerge. 
x 

Thomas ştia că nu-l poate întrece pe Iverson. 
Îl văzuse bine de aproape şi tipul era în mod cert 
un atlet care muncea din greu ca să se menţină în 
formă. Thomas avea de partea lui doar voinţa şi 
particularitățile oraşului. 

„Se apropie sarazinii”, îşi spuse el, cotind la 
dreapta şi apoi la stânga la prima intersecţie. Habar 
n-avea unde se găsea acum şi nici cât de aproape 
era Iverson de el. 

Încă două intersecţii. Încetini. O a treia. Apoi 
ieşi din labirint, în strada principală, şi sprintă cât 
putu de tare peste pod, către castel. 

x 

— E acolo, strigă Război. 

Foamete i se alăturase între timp, cu ochii 
arzând de mânie din pricina felului în care Knight 
scăpase de el în biserică. 

— Ce s-a întâmplat cu semnalul? întrebă 
Molimă în telefon. 

— De vină sunt străzile şi clădirile, răspunse 
Război. Prea multe interferenţe. 

— Fie asta, fie el şi-a dat seama. 

— Nu, rosti brusc Foamete, ţinând propriul 
lui telefon ca pe un cuţit. S-a întors. 

— Bine, rosti Război, privind spre castel. Tu 
intri primul. Eu vin în urma ta. Molmă, 
monitorizează semnalul şi comunică-ne mişcările 
lui. O să aibă intermitențe acolo înăuntru, dar când 
se mai stabilizează, vreau să fii pe aproape şi să-l 
urmăreşti. Dă-i drumul. 

x 

Un nou joc. Thomas intrase în castel, 
închisese telefonul, apoi îşi permisese un răgaz de 
câteva clipe ca să privească în jur. Poarta de acces 
se afla în colţul de vest al zidului. Înăuntru se 
găsea o cetăţuie, cu două intrări sculptate şi maşini 
parcate de-a lungul zidului frontal. Construcţia era 
joasă şi includea o curte. Zidurile clădirii serveau 
drept perimetru interior pentru încăperi, birouri şi 
săli de expoziţie. Semăna cu un miniorăşel. Stând 

în mijlocul curții, la umbra aruncată de patru 
palmieri, Thomas deschise telefonul pentru o 
secundă. 

Acesta sună. 

Ezită, apoi răspunse. 

— Doar nu speri să scapi viu de aici, rosti o 
voce cunoscută. 

— Sora Roberta, răspunse el. M-ai sunat ca să 
vezi care e starea mea sufletească? 

— Ar fi trebuit să mă ucizi când ai avut 
ocazia, replică ea. 

— Da, probabil că a fost o greşeală, rosti 
Thomas, gândind cu repeziciune. 

Ştia că vin după el, încercând să-l localizeze 
cât mai exact. Era posibil să dispună şi de un 
lunetist undeva... Se duse către cea mai apropiată 
uşă de la nivelul solului şi intră într-un hol prost 
luminat, dar pe zidurile căruia atârnau cele mai 
diverse şi colorate măşti cu putință: expoziţia 
meşteşugarilor locali. 

— Alo? zise el. Mă tem că semnalul se 
pierde... 

Se auziră un pârâit, apoi o serie de sunete 
electronice, după care se lăsă tăcerea. Închise şi 
alergă înapoi spre curte, pe drumul pe care venise. 
Lângă poartă se aflau o arcadă de piatră şi o scară 
cu un indicator care interzicea accesul. Ignoră 
indicatorul şi urcă pe un acoperiş deschis, cu acces 
la zidurile castelului. Se afla în turnul de colţ care 
străjuia podul. 

Se aruncă la pământ. Putea spune mai 
degrabă că se află pe un acoperiş decât într-un 
turn, iar marginea din piatră avea doar câteva zeci 
de centimetri înălțime. Se târî până la zid şi privi 
în jos. Brad Iverson traversa podul în fugă spre el. 
La douăzeci de metri în spatele lui se vedea o 
călugăriţă franciscană. 

„Și unde-1?...” 

Se rostogoli pe spate exact în clipa în care 
monstruozitatea umană se ivi de pe scară, cu 

cuțitul în mână. 

CAPITOLUL 59 


Thomas nu reacţionă conştient. Auzise 
sunetele inconfundabile ale monstruozităţii cu o 
fracțiune de secundă înainte de a se rostogoli. 
Auzise sunetele scoase în aceeaşi clipă în care se 
întrebase unde e, iar când se rostogoli pe spate 
ridică şi genunchiul, ca să se apere de atac. 

Thomas zări saltul asasinului, văzu lama 
armei sclipind albă în lumina soarelui, apoi cum 
ura mocnită din ochii celuilalt se estompează 
atunci când genunchiul ridicat al lui Thomas îl izbi 
în piept. Mâna cu cuțitul se îndepărtă şi individul 
se prăbuşi peste el. Pentru o fracțiune de secundă, 
se priviră în ochi, feţele aproape atingându-li-se. 
Monstruozitatea îşi dezgoli dinţii şi scoase o limbă 
lungă şi roz. 

Revoltat, Thomas reacţionă ca atunci când 
simțise liliacul în păr, în tunelul de la 
Herculaneum, adică se dădu înapoi. Apoi îşi 
eliberă o mână şi îl lovi tare pe atacator cu latul 
palmei. Monstruozitatea se feri cu iuţeală şi se 
repezi să-i muşte palma cu dinţii aceia îngrozitori. 
Thomas îşi smulse mâna, apoi, ştiind că era posibil 
să mai trăiască doar câteva secunde şi zărind ca 
printr-o ceață roşie fața de muribund a 
monseniorului Pietro, izbi cu putere în sus cu 
genunchiul, pe care apoi îl întinse la verticală, 
astfel încât monstruozitatea se trezi aruncată pe 
spate. 

Individul se rostogoli pe piatră, dar apoi se 
împinse în brațe şi sări în picioare, înainte ca 
Thomas să reuşească să se ridice. Se repezi spre 
locul unde stătea Thomas, cu braţele întinse în 
cruce, apoi se sprijini cu un picior de buza zidului 
ŞI îşi trecu arma în cealaltă mână. O ridică în aer, 
fericit şi pregătit să o împlânte cu o mişcare 
ceremonială în inima lui Thomas. 

Sâsâind cu satisfacția victoriei totale pe care o 
simţea aproape, individul cobori cuțitul. În aceeaşi 
fracțiune de secundă, Thomas îl lovi cu braţul 
stâng în partea laterală a corpului, trăgându-i 
piciorul de sprijin de pe buza zidului. 

Pentru o clipă, asasinul păru un biet om 
neajutorat. În ochii lui deschişi la culoare apăru o 
expresie de surpriză şi panică. Se luptă să-şi 
recapete echilibrul, dar îşi dădu brusc seama de 
căderea inevitabilă. Roti o mână prin aer, cu o 
privire aproape disperată, dar nimeni nu îl mai 
putea ajuta. 

După aceea totul se desfăşură cu încetinitorul 
parcă. Asasinul începu să se zbată în aer, rămase 
atârnat o fracțiune de secundă, apoi căzu cu 
greutate peste zidul turnului, către platforma de 
piatră de dedesubt. 

Thomas rămase locului câteva secunde, 
încercând să-şi recapete răsuflarea, apoi se ridică, 
ghemuindu-se, şi privi peste marginea zidului. 

Monstruozitatea zăcea plină de sânge pe 
podeţul de piatră, cu corpul contorsionat şi 
nemişcat. Şi tot acolo se afla Brad, care băgă 
imediat mâna în haină după pistol şi începu să-l 
caute pe Thomas cu privirea pe sus. 

În aceeaşi clipă, Thomas auzi strigăte. Unele 
erau ale Robertei, care îl avertiza pe Brad să se 
îndepărteze de cadavru. Celelalte proveneau însă 
din altă parte, mai exact de la un bărbat care striga 
ceva în italiană. Apoi se auziră şi alte voci, iar în 
vreme ce Brad se îndepărta în grabă peste podeţul 
de piatră către oraşul vechi, Thomas văzu poliţişti 
în uniformă năvălind pe poartă şi adunându-se în 
jurul trupului de dedesubt. 

„Acum e casa poliţiei”, spusese Claudio 
despre castel. 

Thomas dispăru din raza vizuală a celor de 
Jos. Poliţiştii îi îndepărtaseră pe moment pe Brad şi 
pe Roberta, dar el tot trebuia să iasă de acolo. Se 
uită la ceas. Claudio avea să parcheze pe cealaltă 

parte a străzii peste mai puţin de cinci minute. 
Dacă Thomas ar fi ieşit atunci din castel, Brad l-ar 
fi împuşcat pe loc, cu toți poliţiştii în jur. În 
definitiv, exista o singură cale de ieşire din castel. 

Thomas era destul de sigur că poliţiştii nu-l 
văzuseră, dar mai devreme sau mai târziu unul 
dintre ei avea să urce ca să vadă dacă îşi poate da 
seama cum căzuse monstruozitatea. Trebuia să se 
mişte. Dacă o lua în jos pe scări, ajungea drept în 
braţele lor şi n-avea cum să evite interogatorile şi, 
probabil, arestarea. Zidul frontal se extindea până 
la turnul din spate, care era acoperit de schele, iar 
părțile laterale erau blocate cu tot felul de 
obstacole şi bandă portocalie de izolare. Mergând 
cât mai aplecat, începu să se furişeze de-a lungul 
zidului exterior. În timp ce mergea, deschise 
telefonul şi formă un număr. 

CAPITOLUL 60 


— Stai jos, rosti Molimă, continuând să se 
uite la poarta castelului. 

Erau la cafeneaua cu terasă la stradă de pe 
cealaltă parte a străzii. 

— Aproape că pusesem mâna pe el, zise 
Război. 

— Nu poate sta acolo toată ziua. O să-l 
prindem imediat ce iese de acolo. E încă afară şi 
semnalul e puternic. 

— Asta dacă nu pun copoii laba pe el mai 
întâi, replică Război cu o mină sumbră. 

— Nici el nu vrea asta, cum nu vrem nici noi, 
mai ales acum. Dacă copoii îl zăresc acolo sus, o 
să-l ia la interogatoriu şi în cel mai scurt timp va fi 
considerat suspect în toate cele trei crime. 

— Ar fi bine să nu se lase prins, zise Război. 
Şi aşa situaţia e proastă. 

Molimă nu răspunse. Niciunul dintre ei nu 
avea chef să discute despre cum va reacţiona 
Spărgătorul de sigilii la pierderea lui Foamete, 
chiar dacă acesta fusese un psihopat. 

Urmăriră sosirea unei ambulanţe, care ridică 
trupul inert şi plecă în mare grabă, cu girofarul şi 
sirena pornite. 

— Ce face Knight? întrebă Război, 
verificându-şi dispozitivul GPS. S-a dus tocmai în 
celălalt capăt, unde sunt lucrările alea de renovare. 

— Eşti sigur că nu există şi o altă cale de 
ieşire? întrebă Molimă. 

— Sunt sigur. 

— E vorba de acelaşi gen de siguranță în 
urma căreia nici nu ţi-a trecut prin cap că acest 
castel poate fi o secţie de poliție? 

— Taci din gură, o repezi Război. 

Ea se conformă, dar numai pentru câteva 
clipe, după care se ridică în picioare. 

— Coboară şi vine înapoi spre poartă, anunţă 
ea. O s-o ia la fugă. 

— Nu, răspunse Război. N-o va face. Ia 
maşina. 

Război se uită în lungul şoselei de ieşire din 
oraş. 

Molimă privi şi ea într-acolo şi zări 
microbuzul albastru cu numele hotelului Vittoria 
Parc imprimat pe părțile laterale, cotind pe podeţul 
de acces şi îndreptându-se spre castel. 

— la maşina! repetă Război. Repede! 

Molimă se puse în mişcare, înşfăcând cheia 
de rezervă din interiorul mânecii rasei şi alergând 
cei douăzeci şi cinci de metri până în locul unde 
parcaseră maşina. Se urcă la volan, porni motorul 
şi întoarse vehiculul în scrâşnet de cauciucuri, 
dând peste o bicicletă proptită de un stâlp. 

Război privea nemişcat ecranul GPS. 

— Se deplasează, zise el, când Molimă trase 
maşina în fața cafenelei şi deschise portiera din 
dreapta. Se urcă, abia dezhpindu-şi privirea de pe 
dispozitivul de urmărire şi doar ca să aibă 
confirmarea a ceea ce vedea pe ecran. Da, exclamă 
el. Perfect. 

Microbuzul plecă din dreptul porții castelului, 
traversă podeţul şi ieşi în trafic. 

— Rămâi la câteva maşini distanţă în spate, 
rosti Război. Se îndreaptă către gară. De data asta 
l-am prins. 

CAPITOLUL 61 


Thomas rămase la adăpostul porții de intrare 
şi se uită la ceas. Unul dintre poliţiştii care 
rămăseseră de veghe după ce ambulanţa luase 
cadavrul monstruozității părea să îl privească 
atent. Venise timpul să plece de acolo. Dacă Brad 
şi Roberta — „ce nume absurde! Parcă ar fi un 
cuplu care se pregăteşte să organizeze o petrecere” 
— nu muşcaseră din momeală până în acea clipă, n- 
aveau să o mai facă niciodată. 

Se îndepărtă de poartă şi traversă podeţul 
înapoi către oraşul vechi. Nu se vedea nici urmă a 
celor care îl urmăreau sau a maşinii lor albe. Pe de 
altă parte, apăru Claudio, cu al doilea microbuz al 
hotelului. 

— Ştii că trebuie să plăteşti pentru ambele 
maşini, rosti el, coborând geamul portierei. 

— Tot e ieftin şi la preţ dublu, replică 
Thomas, urcându-se în maşină. 

— Mă sună celălalt şofer, zise Claudio, 
uitându-se îngrijorat la Thomas, ca şi cum 
pasagerul lui ar fi înnebunit. Tu eşti OK? 

— Da. 

— ŞI vrei să merg la? 

— Aeroport, spuse Thomas. În sfârşit. 

x 

— O fac eu, anunță Molimă. 

Urmăriseră microbuzul albastru până la gară, 
unde tocmai ajunseseră. 

— Aici? se miră Război. 

— ÎI termin înainte de a coborî. Îl ucid şi pe 
şofer. Dacă mă mişc repede, nu va vedea nimeni, 
iar dacă îşi va aminti cineva de mine ulterior... 
Făcu un gest către rasă. Apoi întinse mâna şi 
Război, încuviințând, îi dădu arma automată. În 
plus, adăugă cu un rânjet, merit şi eu să mă răzbun. 

Cobori din maşină şi merse repede. 
Microbuzul nu se mişcase din loc, deşi motorul 

continua să meargă. 

„Îţi ia mult să plăteşti cursa, Thomas?” îşi 
zise ea. „Înfumuratule, tâmpitule şi băgăreţule...” 

Privi o singură dată în jurul ei, apoi îşi lăsă 
capul în piept, scoase pistolul din mânecă şi 
deschise portiera cu putere. 

Pe bancheta din spate a maşinii nu stătea 
nimeni. Doar un telefon mobil. În vreme ce 
Molimă se holba prostită la telefon, şoferul ambală 
motorul şi plecă în trombă, fără să se sinchisească 
de portiera deschisă. Molimă rămase să privească 
lung după el. 

PARTEA A II-A MOZAICUL 

CAPITOLUL 62 


Zborul Ryan Air către Frankfurt fu plăcut, 
fără niciun fel de incidente, ca şi cum lumea se 
îndrepta către o tabără de vacanţă. Când avionul 
ateriză, pasagerii izbucniră în aplauze spontane. 
Thomas îşi spuse că răspunsul pasagerilor era cel 
puţin bizar şi se întrebă dacă procedaseră la fel şi 
înainte de evenimentele din 11 septembrie. În 
America, clar nu. Dar aici? Probabil că da. Şi 
privind în jurul lui, Thomas îşi zise că aplauzele nu 
fuseseră generate atât de sentimentul de uşurare, 
cât de aprecierea față de pilot, exprimată de o 
comunitate pentru care călătoria devenise o 
aventură. 

Nu-l opri nimeni în Frankfurt. Dacă se 
declanşase vreo alarmă după plecarea lui, aceasta 
se răspândea cu încetineală, iar când cursa Japan 
Airlines spre Tokyo decolă, Thomas începu în 
sfârşit să se relaxeze. În avion erau puţini pasageri, 
aşa că se putea întinde ca să tragă un pui de somn. 
În sfârşit lăsase în urma lui toate grozăviile, iar 
pentru câteva ore îşi putea permite să nu se 
gândească la cele întâmplate sau la ce avea să 
găsească la aterizare. 

Acea binecuvântată cufundare în uitare dură 
doar cinci minute, după care pacea îi fu zguduită 
din temelii de o voce de lângă el, care abordă un 
ton coborât, ironic şi conversaţional, pe care 
Thomas îl recunoscu imediat. 

— Măi să fie, colinzi globul, arheolog ateu ce 
eşti! 

După ce privise în gol pe hublou, Thomas se 
întoarse, nevenindu-i să-şi creadă urechilor. Era 
Jim. Purta un pulover de lână de culoare oliv şi 
blugi, fără guler de preot sau crucifix pe piept. 
Zâmbetul însă era acelaşi dintotdeauna. 

— Ce naiba cauţi aici? întrebă Thomas. 

— Ai grijă cum vorbeşti, fiule, zise Jim, 
mimând oripilarea, şi se aşeză pe scaunul de 

alături. 

— Vorbesc serios, zise Thomas. Ce 
Dumnezeu?... 

— N-am fost niciodată în Japonia, replică 
preotul, scoțând o revistă din buzunarul scaunului 
din faţă şi începând s-o răsfoiască cu cele mai 
obişnuite gesturi din lume. Mi-am economist 
bănuţii ani de zile pentru ceva şi scump şi excitant. 
Dar, ca în cazul celor mai mulți preoţi, iar aici 
fratele tău nu se pune la socoteală, aventura pe 
tărâmuri străine nu prea face parte din rutina mea 
cotidiană. Aşa că mi-am spus: Jim, dacă vrei 
emoții sau măcar o schimbare faţă de vizitarea 
bolnavilor din Chicagoland, trebuie să o faci de 
unul singur, să iei taurul de coarne şi... 

— Ajunge, i-o reteză Thomas. 

— Mi-ai trimis itinerarul tău, răspunse 
preotul. Am considerat mesajul o invitaţie. 

— Nu era. 

— Acum aşa se pare, replică Jim. Dar, aşa 
cum am mai spus, n-am fost niciodată în Japonia. 
Şi mi s-a părut că ţi-ar prinde bine ceva companie. 
Poate şi un pic de ajutor. 

Jim nu se uită la el, mulţumindu-se să 
privească paginile cu articole despre plajele din 
Tahiti. 

— De ce nu ai zburat direct de la O'Hare? se 
interesă Thomas. De ce să vii tocmai până în 
Frankfurt? 

— E mai ieftin, răspunse Jim. Am numărat 
bănuţii pe care i-am strâns în borcanul de sub pat 
şi am descoperit că un avion care să mă servească 
cu şampanie pe toată durata zborului e un pic cam 
scump pentru punga mea de preot. Dacă săream 
dintr-un aeroport  într-altul,  economiseam o 
grămadă de bani, şi pe urmă aveam ocazia să 
facem o parte din drum împreună. Cu itinerarul tău 
în mână, şi grație bunăvoinţei celor de la Japan 
Airlines, am putut să rezerv un loc lângă tine 

pentru toată călătoria. Nu poate fi mai corect decât 
atât, nu? 

— Cred că nu, zise Thomas, zâmbind şi 
încercând să-şi ascundă neliniştea. 

— Excelent, replică Jim. Ceva de băut? În 
mod normal ar fi cam devreme, dar sincer nu mai 
ştiu cât este ceasul. De fapt, n-aş pune mâna în foc 
nici măcar în privinţa zilei. Ce ironie, nu? Ca şi 
cum aş fi tras deja câte ceva la măsea. 

Thomas zâmbi din nou, încercând să pară mai 
indiferent. Nu-şi putea permite să lase garda jos. 
Învăţase asta de la Vezuviu. Însă un pahar nu-i 
putea face niciun rău. Îi făcu semn unei stewardese 
şi ceru două pahare de whisky. Primi două doze de 
Jack Daniels. 

— Deci, mă pui şi pe mine la curent? întrebă 
Jim. 

Thomas ezită o secundă şi apoi începu să-i 
povestească ce păţise în Italia. Rămase prudent şi 
alert pe tot parcursul povestirii, urmărind reacţiile 
de pe chipul preotului şi filtrând permanent cele 
întâmplate, ca să nu dezvăluie nimic relevant. 
Sfârşi însă prin a-i povesti totul, şi asta fie pentru 
că preotul părea prea dornic să-l ajute şi prea 
inocent, fie pentru că ştia deja şi atunci oricum nu 
mai avea nicio importanţă. Oricare ar fi fost 
situația, pe măsură ce vorbea, Thomas descoperea 
cu amărăciune că aflase prea puţine lucruri care să- 
i deranjeze pe duşmanii lui. 

Preotul era un bun ascultător. Puse întrebările 
potrivite şi se arătă şocat în momentele potrivite, 
după care, în final, se cufundă într-o tăcere care 
exprima nedumerirea. 

— Nu ştiu dacă Ed a murit din pricina 
cercetărilor lui legate de acest „nou” simbol, rosti 
Thomas, deşi nu-mi dau seama de ce ar socoti 
cineva aşa ceva un motiv întemeiat pentru crimă. 
Însă au apărut nenorociţii ăştia care au încercat să 
mă împiedice să pun întrebări. Mai sunt şi armele 
plantate intenționat în casa mea din Chicago, 

precum şi asasinarea lui Satoh şi Pietro. Ed a murit 
dintr-un anumit motiv şi cineva cheltuie o grămadă 
de timp şi de bani ca să se asigure că eu nu voi afla 
care a fost acesta. 

— Şi crezi că o să afli răspunsul în Japonia? 
întrebă Jim. 

— Acolo s-a dus el după Italia, răspunse 
Thomas ridicând din umeri. Şi pe urmă, mai e 
povestea crucii din Herculaneum. A apărut acum şi 
povestea asta bizară cu misionarii italieni care s-ar 
fi dus în Japonia în secolul al VII-lea. Sunt convins 
că între toate astea există o legătură, dar care 
anume este ea... 

Îşi deschise palmele într-un gest de 
nedumerire, ca şi cum ar fi dat drumul unei păsări. 

— O să te întâlneşti cu soția ta? 

— Fosta, replică imediat Thomas. 

— Corect. 

— Poate. Încă nu sunt sigur. Văzând şi 
făcând. 

— Ar putea fi o bună ocazie să — ştii tu — 
reluaţi legătura. Să îngropaţi securea războiului. 

— Ah, exclamă Thomas, iată preotul catolic 
pe post de consilier matrimonial. Mereu m-a şocat 
povestea asta; în definitiv, cine să consilieze mai 
bine cuplurile ca să rămână împreună dacă nu 
preoțimea celibatară care neagă femeilor accesul în 
lumea ei? Tipic. 

— Cine spune că Biserica nu are simţul 
umorului? replică Jim, zâmbind. 

— A mai apărut ceva în privinţa armelor 
descoperite acasă la mine? 

— Nimic în presă, cu excepţia câtorva 
speculaţii că urmele s-au răcit, răspunse Jim. Am 
vorbit iarăşi cu agentul de la Securitatea Naţională, 
Kaplan, şi el mi-a spus că testele se desfăşoară 
neobişnuit de încet. 

— Nu înţeleg de ce nu au încercat să ia 
legătura cu mine, zise Thomas. 

— Asta dacă presupunem că într-adevăr nu au 
făcut-o, zise Jim. 

— Cum adică? 

— Tipu ăştia care te-au urmărit par să fi 
dispus de o mulțime de informaţii şi resurse. Nu 
crezi că s-ar fi putut ca ei să fi fost...? 

— Agenţi guvernamentali? se miră Thomas. 
Nu. 

— De ce? 

— Pentru că, dacă sunt aşa ceva... răspunse 
el, oprindu-se ca să găsească cuvintele potrivite. 

— Atunci mai avem un singur pas până la o 
anarhie completă, fără nicio lege sau Justiție care 
să lupte cu ea? completă Jim ideea. 

— Cam aşa ceva. 

— Bun venit în lumea reală, amice! 

— Ai aceeaşi tendinţă de a fi cinic ca şi Ed, 
replică Thomas. Încă nu mă pot obişnui cu aşa 
ceva la un preot. 

— Pentru că noi ar trebui să fim aşa de... 
ortodocşi? Cu religia ca opiul maselor şi tot felul 
de astfel de chestii? 

— Cred că da. 

— Unu dintre noi cred într-o Biserică 
implicată social, ripostă Jim. 

— Aşa ai ajuns să fii implicat în evacuări? 

Jim tresări. 

— Cine ţi-a spus asta? 

— Ce-ar fi să-mi povesteşti chiar tu? 

Jim clipi, apoi zise, cu cuvinte măsurate: 

— N-am fost niciodată în Japonia. Mă întreb 
cum va fi acolo. 

După care se întoarse la revista lui. 

CAPITOLUL 63 


Totul începu abia după ce ieşiră din aeroport. 
În definitiv, aeroporturile tind să aibă o 
personalitate proprie, care le diferențiază unul de 
altul. Aşa că Thomas nu resimţi nimic în vreme ce 
parcurgea coridoarele aglomerate spre ieşire, poate 
cu excepția tresăririlor atunci când auzea 
anunţurile publice în japoneză, dar şi acestea erau 
prea previzibile ca să le ia în seamă. Odată ce 
ajunseră în autobuzul către oraş, reveni cu acuitate 
sentimentul acela de familiaritate, ca un déjà vu, ca 
şi cum cunoştea locul pe dinafară, ca şi cum o 
parte a lui nu plecase niciodată de acolo, dar — în 
acelaşi timp — ca şi cum n-ar fi aparţinut niciodată 
ŞI nici nu avea să aparţină acelui loc. Când 
autobuzul ajunse în stația din Shinjuku, începuseră 
să-i tremure uşor mâinile. Douăzeci de minute mai 
târziu, în vreme ce îşi târau bagajele într-un local 
pentru a gusta un pic din ceea ce Jim denumea 
„culoarea locală” înainte de începe să o caute pe 
Kumi, Thomas — care acum se făcuse pământiu la 
faţă şi respira scurt şi sacadat — se gândea serios să 
ia următorul autobuz înapoi spre aeroport. 

Nu-i mărturisi nimic din toate astea lui Jim, 
care se uitase permanent pe geam după ce ieşiseră 
din aeroport, minunându-se ca un turist autentic de 
peisajul pe care îl vedea, de indicatoarele rutiere, 
de imensele marcaje cu Tokyo Disneyland, de 
zgârie-norii înghesuiți, de oceanul de oameni cu 
păr negru care se deplasau pe străzi, de licărele 
neoanelor şi de ecranele video de dimensiuni 
uriaşe. În acelaşi timp, vorbea continuu, scoțând 
exclamaţii de mirare, punctate însă cu întrebări la 
care nu-i răspundea nimeni. Tot timpul privea în 
jurul lui, cu ochii măriți ca un om transportat pe o 
altă planetă, în a cărei existenţă nu credea. Astfel 
că nu era surprinzător faptul că Jim habar n-avea 
că tovarăşul lui de călătorie experimenta ceva 

asemănător unui şoc posttraumatic. Thomas era 
străbătut de valuri după valuri de panică şi 
anxietate, în mod bizar intensificate de sentimentul 
că nu plecase niciodată din Japonia, că încă locuia 
acolo cu o fată pe nume Kumi, cu care într-o bună 
ZI spera să se însoare... 

Ştiuse că aşa va fi, sau mai degrabă ştiuse că 
va trece prin ceva asemănător, că se va confrunta 
cu sentimentul dureros al întoarcerii în trecut. Nu 
încercase niciodată asemenea senzaţii în America, 
nici atunci când revenise pe străzile pe care 
crescuse sau când se plimbase prin camerele casei 
în care locuiseră şi muriseră părinţii lui. Toate 
acele senzaţii semănaseră în acelaşi timp cu un 
sentiment de pierdere, dar şi de realitate imediată, 
pentru că el nu se îndoise nicio clipă că ar fi fost 
diferit de tânărul care bătuse mingea cu Ed şi cu 
Jimmy Colins la două case depărtare. Acum însă 
totul era altfel. Japonia era altfel. 

Thomas nu ştiuse nimic despre Japonia 
înainte de a se duce să muncească acolo. Pentru el, 
Japonia era un loc străin, exotic şi nu încetase 
niciodată să o considere astfel în cei doi ani cât 
predase la un liceu dintr-un orăşel la sud-vest de 
Tokyo. Plecase de acolo luând o parte din Japonia 
cu el prin Kumi, dar când ea îl părăsise, totul 
dispăruse, ieşise complet din viaţa lui, din 
realitatea înconjurătoare a propriului univers, ca şi 
cum n-ar fi existat niciodată. În câţiva ani ajunsese 
greu pentru el să creadă că un astfel de loc exista 
în realitate, că el chiar fusese acolo, că acel loc 
contribuise la ceea ce devenise el. Chiar şi în acele 
rare ocazii când, după ce consuma o cantitate 
apreciabilă de alcool, reuşea să se uite la 
fotografiile făcute în Japonia, avea tot mai mult 
sentimentul că experienţele pe care le trăise acolo 
se întâmplaseră altcuiva. Se uita ore întregi la 
poze, privindu-se şi încercând să-şi amintească 
cum fusese viaţa atunci, acea viaţă din cealaltă — 
planetă? — parte a lumii şi încercând să creadă în 

ea. Numai că totul era prea bizar, prea străin de 
propria lui fiinţă, prea diferit de ceea ce devenise 
el între timp. 

lar acum se întorsese şi totul era la fel. Feţele. 
Vocile. Traficul. Clima. Grădinile impecabile. 
Acoperişurile din țiglă şi casele din lemn. Sunetele 
altarelor vechi răsunând în mintea lui ca nişte 
clopote de templu. Apoi mâncarea din vitrinele 
restaurantelor. Strigătele de irrashaimasse ale 
personalului atunci când intrau undeva. Lanternele 
roşii şi negre din hârtie pline de ideograme. 
Mirosul de lemn nou al clădirii, aproape înecat în 
aroma bogată, dar simplă, a bucatelor pregătite. 
Meniurile cu poze, cu castroanele lor cu tăiţei 
groşi şi aburinzi... Nu se putea uita nicăieri fără să 
constate că lumea lui se rotise în jurul axei proprii 
şi realitatea din jur se schimbase. 

„Nu aparţii acestui loc. N-ai aparţinut 
niciodată. Nu vei aparţine niciodată.” 

Numai că totul intrase în însăşi fibra lui 
interioară, se întipărise în esenţa ființei lui. 

„Îmi trebuie un burete mare.” 

Pentru că oricât încercase să scoată Japonia 
pentru totdeauna din universul lui interior, aceasta 
îl formase, ba chiar îi oferise cei mai frumoşi ani 
din viaţă — chiar dacă el ura să se gândească la 
asta. De atunci totul o luase razna. Întoarcerea în 
Japonia semăna cu ştergerea a doisprezece ani din 
viaţa lui şi revenirea la o perioadă în care fusese 
tânăr şi sigur pe el, în care la picioarele lui se 
întindea întreaga lume şi tot ce includea aceasta, în 
care viaţa fusese atât de plină de promisiuni, de 
sens, de împliniri. 

— Cred că o să vomit, murmură el pe 
neaşteptate. Jim se smulse o clipă din reveria lui ca 
să-l privească cum caută un loc unde să verse. 

CAPITOLUL 64 


Thomas se sprijinea de vechea balustradă din 
lemn şi urmărea ceremonia dinăuntru. Mireasa 
purta un chimonou strălucitor. Avea faţa albă şi 
imobilă, părul strâns şi aranjat artistic, cu ace de 
păr. Mirele era îmbrăcat în negru, era atent la toate 
şi un pic nervos. Preotul budist, care purta o 
pălărie largă, circulară, intona slujba peste 
clinchetul monoton şi ocazional al unui clopoțel, în 
vreme ce răspândea arome din candela de piatră. 
Templul era deschis pe două laturi, iar podiumul 
central era îmbrăcat într-o țesătură roşie şi aurie. 
Din locul unde stătea el, mirii, preotul, structura 
clădirii şi pini îngrijiţi din fundal păreau o 
fereastră către o lume veche probabil de o mie de 
ani. Doar brăţara din oţel inoxidabil a ceasului 
mirelui sugera că erau în secolul XXI. 

Urmări cu atenţie ceremonia care se desfăşura 
la doar câţiva metri distanţă. Sesizase apropierea 
discretă a lui Kumi. Cu Jim stând lângă el, fără să 
se întoarcă sau să plece, ea nu putuse decât să vină 
în tăcere în spatele lui Thomas. De aceea o sunase 
el la Oficiul Comercial pentru Agricultură şi îi 
ceruse să vină acolo, unde n-avea cum să facă o 
scenă sau să ţipe şi să întrerupă ceremonialul 
paşnic care se desfăşura în faţa privitorilor tăcuți. 

— N-ar fi trebuit să vii, îi şopti Kumi. 

Thomas nu se uită la ea. În schimb, se 
mulţumi să vorbească şi el în şoaptă, bucuros că 
putea privi în altă parte. 

— Am fost cât p-aci să facem şi noi la fel. Îţi 
aminteşti? O a doua ceremonie care trebuia ţinută 
în Japonia... 

Urmă o lungă tăcere. Preotul le zâmbi mirilor, 
care îi răspunseră nervos şi luară o gură din ceea 
ce probabil era sake ceremonial, servit în ceşti de 
lemn. 

— Întoarce-te în State, Tom, zise ea. Şi nu mă 
mai căuta niciodată, bine? 

El vru să riposteze, dar ea clătină din cap şi 
zise, cu o voce plină de tristeţe şi nelinişte: 

— Du-te acasă, Tom. Şi odihneşte-te. Pari 
îmbătrânit. 

Se aplecă spre el, îl sărută pe obraz, cu buze 
reci ŞI o atingere atât de uşoară că el abia o simți, 
după care plecă. 

Thomas privi înapoi, strângând mai tare 
balustrada de lemn, în vreme ce mireasa ieşi 
pentru o fracțiune de secundă din starea de 
imobilitate, doar cât să-şi aşeze palma în palma 
soţului, după care redeveni parte a tabloului de 
ceremonie. 

CAPITOLUL 65 


— Vrei să căutăm un hotel? întrebă Jim. Pot 
sta şi singur dacă preferi, dar am economisi nişte 
bani. Nu sforăi. Aşa cred. De fapt, nu prea dispun 
de dovezi în sensul ăsta. 

Zâmbi sfios, cu un umor care încerca să 
înlăture stinghereala apărută din momentul în care 
se ivise Kumi. Thomas nu era deloc sigur de Jim, 
dar ceea ce spunea el acum părea adevărat. Simţi 
un soi de milă pentru însoţitorul lui. Îşi zise că 
nimic nu poate fi mai rău decât să te simţi a cincea 
roată la căruţă, deşi îşi imagina că preoții se 
simțeau aşa o mare parte din timp. 

„Cârpindu-şi ciorapi noaptea, când nu era 
nimeni acolo...” 

— Desigur, răspunse Thomas. Mi-ar prinde 
bine să mai economisesc nişte bani. Dumnezeu ştie 
cum o să plătesc facturile. 

— Bine, replică Jim, zâmbind cu un aer 
asemănător cu recunoştinţa, apoi privind repede în 
altă parte. Ştii vreun loc rezonabil? 

— În Tokyo? Nu. Dar nu-i nicio problemă. 
Oricum nu stăm aici. 

— Nu stăm? 

— Mergem spre vest, către munţii din 
Yamanashi, explică Thomas. Trebuie să văd ceva 
acolo. 

— Dar cum rămâne cu...? 

— Aici n-am de ce să stau. 

Privi cu atenţie în jur, căutând o stație de 
metrou sau un taxi şi evitând privirea lui Jim. Se 
trezi uitându-se la un chioşc de ziare care gemea 
de publicații. Privirea lui alunecă de-a lungul 
scrisului vertical indescifrabil, ca întotdeauna, 
astfel că în mintea lui reveniră, ca nişte neoane 
aprinse, singurele cuvinte pe care le putea citi. 
Făcu repede doi paşi şi luă un exemplar în engleză 
al cotidianului Daily Yomiuri. Doi bărbaţi zâmbeau 

ŞI îşi strângeau mâinile în poza de pe copertă. Unul 
era japonez, celălalt caucazian. 

„Ce naiba?” 

Era Devlin. 

CAPITOLUL 66 


Conform celor scrise în ziar, senatorul făcea 
parte dintr-o delegaţie care includea reprezentanţi 
al acelor state care aveau să profite de pe urma 
scăderii taxelor pentru peştele importat din nord- 
vestul Pacificului şi pentru cerealele nemodificate 
genetic din Illinois. Devlin urma să ţină o 
conferință de presă după o serie de întâlniri la 
hotelul Keio Plaza din Shinjuku. Thomas îşi zise 
că, dacă se mişca repede, putea ajunge la final. 

— Ce coincidenţă, rosti Jim. 

— Poate că da. 

Se priviră câteva clipe, ca nişte jucători de 
pocher care încearcă să descopere o cacealma. 

— Nu ai încredere totală în mine, nu? zise 
Jim. 

— Completă? Nu. 

— ŞI atunci, de ce mă iei cu tine? 

Thomas râse, ca un lătrat scurt, şi zise: 

— Să spunem că dintr-un acces de credinţă. 

Nu-şi mai vorbiră până ce ajunseră la hotel. 

x 

— Taxa vamală medie privind importurile de 
soia, porumb şi făină de grâu este de doisprezece 
la sută, zise Devlin, chinuindu-se să încapă mai 
bine pe scaunul de la barul hotelului. Ştii care este 
taxa japoneză echivalentă? 

Thomas clătină din cap. 

— Cincizeci la sută, explică Devlin. Şi asta 
este doar taxa standard. Există şaptezeci şi două de 
aşa-numite „suprataxe”, de sută la sută sau mai 
mari, pentru importuri din alte ţări. Îți vine să 
crezi? Importurile de orez sunt menținute la 
nivelul de 770 000 de tone, adică mai puțin de 
zece la sută din nevoile ţării. Vorbim despre piața 
liberă, dar chestia asta e o glumă, sau ar putea fi 
socotită aşa dacă n-ar ajunge să protejeze la modul 

criminal sistemul lor agricol învechit. În fine, ăsta 
e motivul pentru care mă aflu aici. 

— Doar ăsta? întrebă Thomas, urmărindu-l pe 
Hayes care era, ca de obicei, umbra senatorului, 
absorbind fiecare cuvânt al acestuia fără să lase să 
1 se citească nimic pe faţă. 

— Doar ăsta, răspunse Devlin. Speram, după 
ultimul tău mesaj, că voi da de tine aici, adăugă el 
ca o concesie, zâmbind iute ca să i se vadă dinții 
albi şi strălucitori bine înfipţi în fălcile pătrăţoase. 

— Ştiaţi că vin în Japonia? 

— Ştiam că părintele Ed a fost aici şi că tu 
mergi pe urmele lui, explică Devlin. 

— Ce altceva mai ştiţi, domnule senator? 
întrebă Thomas. 

Jim se agită pe scaunul lui. 

Devlin privi prin bar, gândindu-se ce să 
spună, apoi se aplecă înainte. 

— Detaliile sunt sumare, zise el, dar fratele 
tău a murit în timpul unei operaţiuni antitero. De 
asta nu vorbeşte nimeni. Există mai multe grupări 
radicale de militanţi islamişti cu baza în Filipine şi 
în zonele din jur. Se pare că ţinta a fost una dintre 
aceste grupări. Ce nu am putut să aflu a fost dacă 
Securitatea Naţională crede că părintele Ed a avut 
relaţii cu vreuna dintre ele sau s-a aflat în locul 
nepotrivit la momentul nepotrivit şi s-a trezit prins 
în schimbul de focuri. Oricum ar fi, ei consideră 
situația ca extrem de delicată. Dacă a fost un 
terorist crescut acasă la noi, vor dori să afle tot ce 
pot despre el înainte de a da vreo explicaţie 
publică. 

— ŞI dacă nu a fost? ripostă Thomas. 

— Atunci au dat-o în bară, zise Devlin. Nu 
numai că au ucis un civil, ci şi un american şi un 
preot. Imaginează-ţi ce scandal s-ar stârni, pentru 
numele lui Dumnezeu! 

— Ar avea parte de o presă defavorabilă? îl 
luă Thomas peste picior. Asta îi îngrijorează pe ei? 


296 


— Asta îngrijorează pe toată lumea din 
Washington, replică Devlin cu un zâmbet amar. 

— Şi ce ar fi dispuşi să facă pentru ca 
povestea să rămână secretă? 

— Dacă vrei să spui că ar încerca să te scoată 
din joc ca să ţină totul sub control, las-o baltă. E 
imposibil. Vorbim aici despre America. 

Thomas îşi plecă privirea şi nu-i răspunse. 

x 

Thomas îşi afundă mâinile în buzunarele 
hainei în vreme ce se îndreptau spre gară, cărându- 
şi puținele bagaje. 

— Deci? zise Jim. Ce ai dedus din chestia 
aia? 

— Nu sunt sigur. Tu? 

— Politicienii! Jim ridică din umeri. Cine 
naiba ştie ce gândesc ei în realitate?! 

— Crezi că mințea? 

— Cred că ascundea ceva. 

Thomas dădu din cap, apoi se opri. 

— Ce e? întrebă Jim. 

Thomas părea nedumerit. Scosese o bucată de 
hârtie nu mai mare decât un timbru din buzunar şi 
se oprise când era pe punctul să o arunce. Acum se 
holba la ea. 

— Ti-a strecurat vreun mesaj? se interesă 
Jim. 

— Nu el, răspunse Thomas, complet derutat. 
Kumi. 

CAPITOLUL 67 


Thomas şi Jim luară trenul pe linia Chuo de la 
Shinjuku la Kofu, ajungând la destinaţie în ceva 
mai mult de trei ore. Văzură cum peisajul urban 
din Tokyo este înlocuit treptat de pantele muntoase 
împădurite ale regiunii Yamanashi, Japonia marilor 
sculptori japonezi din secolul al XIX-lea: orezării, 
dealuri neregulate şi abrupte, cu coamele pierdute 
în ceaţă şi nori, şi altare mici şi izolate. ŞI, evident, 
muntele Fuji, vulcanul masiv, cu crestele acoperite 
de zăpadă, o replică a Vezuviului. 

În timpul călătoriei, Thomas simţi aceeaşi 
senzaţie de dejă vu cu care se confruntase după ce 
se întorsese în Japonia, dar parcă acum cu şi mai 
mare intensitate, pe măsură ce se apropiau de 
oraşul în care el predase timp de doi ani. Se retrase 
în sinea lui, asaltat de amintiri şi uşurat că Jim 
dormea şi, ca atare, nu făcea niciun comentariu. 
Reciti bileţelul de la Kumi, gândindu-se că 
întâlnirea fusese într-unul dintre locurile lor 
favorite, ceea ce-i părea a fi un simbol al viitoarei 
armonii, astfel că avea impresia că trenul îl purta 
înapoi, către trecut. 

De la gară luară un taxi. Şoferul cu mănuși 
albe deschise portierele din spate printr-o apăsare 
de buton. Jim remarcă acest lucru şi Thomas îi 
răspunse în gând că „Da, aşa e pe aici”, adică 
aceeaşi replică pe care o dădea încă de la sosirea 
lor acolo. În zece minute ajunseră la intrarea în 
templul Zenko-ji şi parcurseră aleea de acces 
flancată de pini, către clădirea de cărămidă roşie. 
Pentru Thomas, fiecare pas era cumplit de familiar. 

Un bătrân stătea pe trepte şi lega un băț de 
bambus de o ramură dreaptă şi lungă de pin. Omul 
se uită scurt la ei pe sub borurile largi ale pălăriei 
şi dădu din cap în semn de salut. În stânga lui se 
vedea statuia mare a lui Buddha veghind la 
intrarea grădinii ornamentale pe care Thomas o 

văzuse acoperită de zloată şi zăpadă, iar în dreapta 
se afla cimitirul cu figurine de piatră şi monumente 
funerare din lemn, inscripţionate în kanji. Thomas 
o văzu pe Kumi înainte ca ea să-l vadă. Stătea în 
faţa unor statuete care semănau cu Buddha în 
miniatură, modelate ca nişte bebeluşi în diverse 
posturi. Îşi aminti că statuetele se numeau jido. 
Multe dintre ele purtau şorțuleţe roşii, numite 
yodarekake, iar Kumi tocmai potrivea un 
asemenea accesoriu pe o figurină. 

Se întoarse când le simţi prezenţa şi se 
îndreptă repede spre ei. Thomas fu surprins să o 
vadă îmbrăţişându-l şi exprimându-și în şoaptă 
uşurarea că reuşise să ajungă, precum şi scuze 
pentru ultima lor întâlnire. 

— Te-ai tuns, remarcă Thomas. 

— Da, răspunse Kumi. Acum trei ani. 

— Îmi plăcea când aveai părul lung. 

— Ştiu. 

Acum îi ajungea până la umeri. Înainte îi 
venea aproape până la talie. 

— Arată... profesional, zise Thomas. 

— Mulţumesc, replică Kumi, cu un zâmbet 
pieziş, atât de cunoscut şi de tipic ei, încât Thomas 
tresări şi privi în altă parte. 

— Eu sunt Jim Gornall, se prezentă Jim. 
Lucrez la parohia la care a slujit Ed înainte de a 
muri. 

Kumi îi strânse mâna şi se înclină uşor, un 
obicei pe care, în opinia lui Thomas, şi-l însuşise 
de la întoarcerea în ţara natală. 

— Sunt urmărită, intră ea direct în subiect. În 
ziua în care te-am sunat a fost un tip în biroul meu. 
Un american. L-am mai văzut şi înainte la 
Sotobori Dori. E un magazin de golf lângă biroul 
meu şi el se duce acolo. 

— Poate că doar îi place să joace golf, replică 
Thomas. 

— Când vin în Japonia, americanii renunţă la 
golf, Tom, zise ea. Nu-şi pot permite să joace aşa 


299 


ceva. 

— Crezi că era de la Securitatea Naţională? 

Kumi clătină din cap. 

— Cei de la Securitatea Naţională m-au 
interogat deja în privinţa ta, răspunse ea. Dacă 
tipul ăsta e de la vreo agenţie, atunci lucrează pe 
canale extrem de obscure. Biroul meu e doar la o 
stradă distanţă de ambasadă, aşa că e ca un magnet 
pentru afaceriştii americani care caută o pradă, dar 
tipul ăsta nu părea o oficialitate. 

— Cum aşa? 

— Avea barbişon. Nu prea se vede aşa ceva la 
oamenii care au relații cu afacerile sau politica 
Japoneză. 

„Parks?” 

Thomas dădu din cap şi îi povesti despre 
întâlnirile lui cu Parks. 

— Nu ştiu unde s-ar încadra în peisaj, 
recunoscu el, dar este implicat şi e periculos. Dacă 
pe el l-ai văzut în biroul tău, atunci a ajuns acolo 
imediat după ce a părăsit parohia St Anthony din 
Chicago, iar de acolo s-a dus direct în Italia. 

— Oricine ar fi fost, zise Kumi, nu ştiam dacă 
telefonul nu-mi era ascultat, aşa că a trebuit să mă 
prefac că nu discut de fapt cu tine. 

— Chiar mă surprinde că o faci, replică 
Thomas. 

Rostise cuvintele pe un ton oarecum glumeţ, 
dar vorbise serios şi ea răspunse printr-un zâmbet 
evaziv. 

— Securitatea Naţională ştie că eşti aici, rosti 
ea. Nu înţeleg de ce nu discută cu tine sau nu cer 
poliției japoneze să te aresteze. Probabil că îşi 
închipuie că vor afla mai multe urmărindu-te. 

— Sau speră că voi suferi vreun accident 
tragic, ca toată povestea asta să moară de la sine. 

— Thomas are o părere din ce în ce mai 
proastă despre guvernul ţării noastre, interveni 
Jim. 

— Ce înseamnă „din ce în ce mai proastă”? 
întrebă ea. De când îl ştiu, Thomas se mândreşte 
cu scepticismul față de guvernul Statelor Unite. 

— Hai să spunem că am devenit mai cinic 
odată cu înaintarea în vârstă. 

— Ruşine să-ţi fie, ripostă ea, cu o mină 
serioasă. Cât de inocent erai înainte! 

— Ai venit aici ca să mă ajuţi sau ca să îţi 
înnoieşti repertoriul de insulte? replică Thomas. 

— Un pic din amândouă, recunoscu ea. Nu 
pot sta prea mult. Ar trebui să mă prezint în faţa 
ministrului agriculturii în... — se uită la ceas — ... 
trei ore. Delegaţia asta din State i-a pus pe toți pe 
Jar. 

— Devlin? 

— Da, printre alții. ÎI cunoşti? 

Thomas îi povesti despre întâlnirile lui cu 
senatorul şi despre legătura acestuia cu Ed. 

— Crezi că e o coincidență faptul că e aici 
acum? întrebă ea. 

— Nu ştiu. Când Ed a fost aici, te-ai întâlnit 
cu el? 

Kumi ezită. 

— A stat cu mine câteva zile, dar ne-am 
consumat energia mai ales în încercarea de a nu 
discuta despre tine, zise ea. De fapt, am vorbit 
foarte puțin. Cred că s-a simțit ușurat să plece. 

Părea că regretă amintindu-și. 

— Dar crezi că a venit aici? 

— Ştiu că a luat-o în direcția asta, pentru că 
eu l-am ajutat cu orarul trenurilor, dar nu mi-a spus 
încotro se îndreaptă şi n-am mai auzit nimic despre 
el după ce a plecat din Tokyo. 

— Nu prea îi stătea în caracter, remarcă 
Thomas. 

— Aşa e. Părea neliniștit, ba chiar tulburat, 
rosti Kumi. Când l-am întrebat ce are, mi-a 
răspuns că-mi va spune altă dată, când lucrurile 
aveau să devină mai limpezi pentru el. Nu discuta 
despre munca lui sau despre motivul pentru care 

venise. L-am lăsat în pace, pentru că bănuiam că 
motivul era parţial legat de noi doi. Aminteşte-ţi că 
nu-l mai văzusem de cinci ani, de când... 

— M-ai părăsit, completă Thomas. Da. 

Kumi privi în altă parte, sugându-şi obrajii, 
aşa cum făcea atunci când se abţinea de la 
comentarii. 

— Aşadar, cu excepţia cazului în care motivul 
a fost în întregime legat de noi, rosti el, folosind 
ultimul cuvânt ca pe un soi de glumă, s-a petrecut 
ceva între momentul deciziei de a pleca din Italia 
ŞI sosirea în Japonia. Aşa cum mi-au spus cei cu 
care s-a întâlnit la Napoli, părea destul de 
mulțumit. Oare ce l-a „tulburat” atât de tare? 

— Ne-ar ajuta să ştim exact unde s-a dus 
după ce a plecat din Tokyo, interveni Jim, care 
rămăsese la o oarecare distanță de ei, în cazul în 
care conversaţia ar fi devenit prea intimă. 

— Cred că ştiu, zise Thomas, deşi nu înţeleg 
de ce. 

CAPITOLUL 68 


În faţa studiourilor NHK din Kofu, Thomas 
se alătură unui grup de ziarişti străini care se 
înghesuiau să coboare dintr-un autobuz, îşi arătă 
paşaportul şi un vechi card de bibliotecă şi se postă 
în spatele grupului. Li se arătă un filmuleţ de cinci 
minute cu prezentarea sitului, şi ascultară un 
arheolog local în vârstă, care le explică 
semnificaţia descoperirii. Translatorul nu era bun 
ŞI în mod clar nu încerca deloc să traducă aspectele 
tehnice, dar arheologul era emoționat, iar emoția 
lui se transmise şi celorlalți. 

Când ziariştii străini — în principal australieni, 
olandezi şi germani — fură conduşi spre locul unde 
urma să se desfăşoare conferința de presă, 
descoperiră cu toţii că încăperea era plină deja cu 
ziarişti locali, iar podiumul era înconjurat de zeci 
de microfoane şi lămpi cu halogen. Unele dintre 
marile ziare — mai ales Yomiuri şi Asahi Shimbun — 
trimiseseră cel puţin câte cinci oameni, înarmaţi cu 
tot felul de ustensile de înregistrat şi filmat, iar 
toate posturile de televiziune păreau să fi 
abandonat celelalte subiecte doar pentru a-l vedea 
pe Watanabe. 

— Au reînviat Beatles-ii? îl întrebă Thomas 
pe un reporter cu o mustață tunsă perie, care avea 
în jurul gâtului o legitimaţie de presă pe care scria 
New Zealand Herald. 

— Tipu” ăsta e mai mare ca ei, răspunse 
omul. Sau va fi în curând. Sau vrea să fie. 

Zâmbi şmechereşte după ultimele cuvinte, 
apoi începu să facă fotografii. Michihiro Watanabe 
tocmai îşi făcuse apariţia. 

Camera deveni brusc un infern. Flash-urile 
sclipeau atât de des, încât parcă totul era luminat 
de un stroboscop imens. În încăpere izbucni un 
ropot de aplauze, iar majoritatea ziariştilor — cu 
excepţia câtorva, în special străini — începură să-l 

ovaţioneze. Parcă era o petrecere organizată de un 
mare sportiv sau de o vedetă rock. 

Thomas îşi spuse că, pentru un arheolog, 
Watanabe arăta extrem de bine. Era subţirel, dar 
bine proporțional, cu braţele musculoase. Avea, 
poate, cincizeci de ani, dar părea cu zece ani mai 
tânăr, iar părul lui negru era dat cu gel. Purta 
ochelari de soare cu lentile gri-albăstrui şi o 
cămaşă de firmă. Avea maniere reţinute, dar lejere, 
şi zâmbea cu uşurinţă în faţa camerelor de luat 
vederi. 

— Michihiro Watanabe. Cuceritorul inimilor 
Japonezelor inteligente, şopti malițios 
neozeelandezul. 

Thomas se uită la femeile de la posturile de 
televiziune, care zâmbeau ca nişte şcolărițe, aşa că 
nu mai avu nevoie de alte explicaţii. 

Watanabe preluă imediat controlul, vorbind 
cu amabilitate, făcând din când în când glume la 
adresa propriei persoane şi dând din cap spre 
asistentul său, care derula o prezentare în 
PowerPoint pe ecranul mare din spate: erau hărți şi 
diagrame, dar în cea mai mare parte era vorba de 
fotografii ale mormântului, ale conţinutului lui, ale 
mormântului de lângă el — încă neexplorat — şi, 
evident, marele om în persoană, studiind solul, 
dând indicaţii echipei sale, în general părând 
relaxat, inteligent, controlând totul. Translatorul 
adăugă un comentariu din textul scris pe ecran, 
încurcându-se în date şi — aşa cum bănuia Thomas 
—  divagând pe măsură ce erau prezentate 
elementele-cheie ale descoperirii. 

— Contrar a ceea ce se credea până acum, 
zise el, această descoperire demonstrează prezenţa 
nonasiaticilor în Japonia la mijlocul perioadei 
Kofun — adică în jurul anului 600 — şi sugerează 
faptul că era vorba de unul dintre misionarii 
Bisericii creştine timpurii. 

Toţi cei din încăpere ştiau deja asta, dar 
vorbele stârniră freamăt, ca şi cum oamenii aveau 

nevoie să audă chiar de la sursă ca să fie siguri, sau 
ca şi cum s-ar fi aşteptat într-o oarecare măsură ca 
Watanabe să infirme uluitoarele declaraţii făcute 
înainte. În ultimele zile, situl arheologic unde 
lucrase Watanabe devenise sursa celor mai bune 
poveşti științifice diseminate în Japonia în ultimii 
ani. Informaţiile erau atent filtrate, fiind făcute 
publice pe bucăţi chinuitor de mici, iar situl şi 
laboratorul de studiu al lui Watanabe fuseseră 
închise pentru public şi puse sub pază strictă. 
Asemenea măsuri erau de înţeles, dată fiind 
importanța descoperirii, dar în acelaşi timp 
mirosea şi a acțiune de marketing atent 
instrumentată. 

În final, cu aerul unui conjurat care îşi 
păstrase asul din mânecă pentru ultima scenă, 
Watanabe scoase de sub podium o cutie care 
conținea o parte dintr-un craniu, cu osul 
mandibulei separat, dar întreg, şi un crucifix 
ornamentat, din argint. Ziariştii se înghesuiră în 
față şi bliţurile inundară iarăşi scena. 

— Craniile japoneze au orbite rotunjite, zise 
translatorul, în vreme ce Watanabe prezenta 
diagrame comparative. Chiar şi pentru ochiul 
neexperimentat al lui Thomas, unele diferenţe erau 
limpezi. La fel ca acelea ale strămoşilor noştri din 
perioada Kofun. Orbitele craniului unui european 
sunt în mod clar alungite, identice cu cele ale 
scheletelor din situl nostru. Oasele lungi din 
mormânt sunt şi ele o dovadă a faptului că 
scheletele aparţin unor europeni, deşi acestea sunt 
mult mai fragmentare. Un femur japonez din 
perioada Kofun este mult mai drept decât cel 
european. După cum vedeţi, mostrele din mormânt 
sunt destul de curbate. 

Urmară întrebări, în cea mai mare parte în 
Japoneză şi în principal mingi aruncate la fileu, pe 
care Watanabe le primi cu plăcere şi la care 
răspunse cu satisfacție. Da, există dovezi ale 
legăturilor euro-asiatice în secolele I şi al II-lea 

între Roma şi China dinastiei Han, prin 
intermediul Drumului Mătăsii. Da, Marele Zid 
Chinezesc a fost construit pentru a opri hoardele 
Hsiung-nu — aceiaşi huni care asediau Roma. 
Analize ADN de dată recentă sugerează că un 
schelet vechi de peste două mii de ani, descoperit 
în Sian, China, este aproape cu siguranţă de 
origine europeană. Imensul spaţiu dintre China şi 
Europa a fost regatul nomazilor războinici care cu 
siguranță au influenţat ambele culturi, şi este 
posibil să fi existat contacte cu Japonia prin 
intermediul populațiilor  sibeniene. După ce 
lucrurile s-au liniştit din perspectivă istorică, lipsa 
dovezilor legate de contacte între cele două 
civilizaţii nu este un motiv suficient pentru a 
presupune că asemenea contacte între Est şi Vest, 
între Europa şi îndepărtatele ţărmuri ale Asiei, nu 
au existat. În plus, există şi vestitele mumii blonde 
din vestul Chinei... 

Conferinţa de presă continuă aşa o vreme şi 
treptat se ajunse la întrebări de „interes general” 
despre motivaţia lui Watanabe, etica muncii lui, 
„geniul” dovedit în speculațiile şocante pe care 
nimeni altcineva nu părea pregătit să le facă, dar 
care erau singurele conforme cu faptele. În final, 
deveni clar că totul se transformase, dintr-o 
clarificare a descoperirilor lui Watanabe, într-o 
adevărată încercare de canonizare a lui. Singurul 
care făcu notă discordantă fu neozeelandezul. 

— Dar nu este adevărat că predecesorii 
Jomon ai japonezilor din perioada Yayoi-Kofun au 
generat confuzie în rândul oamenilor prin 
speculaţii privind originea lor caucaziană? 

Audienţa se întoarse către sectorul presei 
străine şi începu să murmure în vreme ce 
întrebarea era tradusă în japoneză. Doar Watanabe 
rămase pe poziţie. 

— Suntem convinşi, rosti el în engleză, 
zâmbind când constată surprinderea ziariştilor, că 
aceste oase dovedesc în mod clar originea lor 

europeană într-o manieră diferită faţă de scheletele 
de japonezi din perioada Kofun. 

— Chiar dacă oasele din perioada Kofun 
descoperite sunt relativ puţine? insistă reporterul. 

— Nu sunt atât de puţine încât să apară 
dispute legate de modul în care arată, ripostă 
Watanabe. Dar, ca să fim absolut siguri, vom 
supune oasele tuturor testelor posibile, inclusiv 
măsurării la scară mică a detaliilor cranio-faciale, 
care apoi vor trece printr-un sistem computerizat 
de evaluare bazat pe exemple cunoscute. Datele 
vor fi procesate de un analist independent. 

Zâmbetul nu-i părăsi nicio clipă faţa, dar 
privirea îi alunecă spre asistentul de lângă el, iar 
Thomas fu convins că între ei fusese transmis un 
mesaj. Asistentul îşi plecă privirea, ca într-un soi 
de reverență. 

La sfârşit urmară aplauze generoase şi 
entuziaste, tratamentul de care au parte doar 
celebrităţile. 

— Obişnuieşte-te cu asta, zise 
neozeelandezul, aplecându-se spre Thomas. Nu va 
dispărea prea curând de pe firmament. 

Într-o profesie cunoscută în general pentru 
răbdare, Watanabe era în mod clar o vedetă, un om 
care ştia cum să gestioneze relația cu mass-media. 
lar acum avea ocazia să-şi pună în evidență 
personalitatea lui puternică. 

— ŞI ce dacă? replică Thomas. 

— Orice manual şcolar al japonezilor îți 
poate spune că europenii nu au venit aici înainte de 
1543, când o navă portugheză a eşuat pe ţărmul 
sudic al insulei Kyushu. Şase ani mai târziu a 
apărut Francis Xavier — sau Sfântul Francis Xavier, 
în funcţie de convingerile personale ale fiecăruia — 
cu Biblia în mână. Dacă Watanabe are dreptate, 
toată povestea se duce naibii. Asta înseamnă că 
evanghelizatorii creştini au ajuns pe pământ 
Japonez cu şapte sute de ani mai devreme decât 
credea toată lumea. Este o descoperire importantă. 

Cu siguranță suficient de importantă pentru ca 
zâmbetul îngrijit al lui Watanabe să nu dispară de 
pe televizoarele noastre o bună bucată de vreme de 
acum înainte. 

— Nu cred că pricep, zise Thomas. Adică 
înţeleg, dar nu prind întreaga şmecherie. 

— În parte el e motivul, replică 
neozeelandezul, împachetându-şi instrumentele şi 
dând din cap spre podium. E în stare să găsească o 
cutie de cola în curtea casei sale şi să o prezinte ca 
fiind o mare descoperire arheologică. Dar e vorba 
ŞI de ei. 

— De ei? 

— De japonezi. Nu le place să fie ultimii 
sosiți la evenimente importante. Sunt în stare să 
adopte orice religie vor, când vor. Budiştii se vor 
ruga la templele Shinto în anumite zile festive, dar 
vor avea căsătorii în stil creştin, aşa cum văd în 
filme. Acum însă creştinismul este în mare fierbere 
şi japonezilor le place să fie în miezul tuturor 
evenimentelor importante. Se pare că lisus este la 
modă acum. lar dacă ei pot rescrie istoria ca să 
pară că aici creştinismul e la fel de vechi precum 
în restul lumii — şi cu siguranță mai vechi decât în 
America — atunci cu atât mai bine. 

Rânji şi Thomas văzu în el un exemplu tipic 
de expatriat dispreţuitor, care se consideră un soi 
de celebritate doar datorită faptului că e străin, dar 
rămânând întotdeauna în afara culturii în care 
alesese să trăiască. 

— Ne vedem la următoarea conferință, zise 
ironic neozeelandezul. 

După ce reporterul plecă, Thomas privi înapoi 
spre podium, unde Watanabe continua să se lase 
fotografiat şi intervievat de prezentatoarea ştirilor 
de la postul local NHK. Femeia dădea din cap şi 
zâmbea, aprobându-l cu entuziasm, iar Thomas îşi 
dădu seama că amărăciunea neozeelandezului 
trezise ceva în sufletul lui, mai degrabă un soi de 
neliniște decât o amintire. Se uită la cei din Jur, la 

Watanabe, îmbrăcat impecabil, şi la ceilalți cu 
privirile aţintite asupra lui. Cu excepţia unui singur 
om. 

Era asistentul lui Watanabe, un tânăr japonez 
cu un ten bolnăvicios, un individ la douăzeci şi 
ceva de ani, probabil un student în an terminal, 
îmbrăcat într-o ţinută oficială, cu părul pieptănat 
într-o parte. Avea pielea puţin mai închisă la 
culoare decât cei din jurul lui, fiind probabil 
coreean sau malaysian. Îl privea fix pe Thomas, cu 
o expresie  indescifrabilă, deşi dincolo de 
rigiditatea autoimpusă se simţea ceva. Când atenţia 
tânărului se îndreptă în sfârşit asupra lui Watanabe, 
Thomas avu impresia că detectează o undă de 
neliniște. 

Făcu doi paşi în faţă şi atunci se petrecu ceva 
foarte ciudat. Watanabe se desfăşura în toată 
splendoarea lui, încântându-i pe toți cu limbajul lui 
academic plin de poante. Brusc, arheologul se opri 
în mijlocul propoziției.  Audienţa aşteptă 
respectuoasă şi cineva chicoti, crezând că totul 
face parte din recital. Watanabe îşi coborî ochelarii 
de soare pe nas până ce ajunse să se uite drept spre 
Thomas. Apoi rămase nemişcat, la fel ca Thomas, 
care resimți bizareria acelui moment. 

Încremenirea lui Watanabe determină 
declanşarea unui bliț, iar în acea străfulgerare de 
lumină văzură cu toții cum arheologul devenise 
dintr-odată prudent, ba chiar neliniștit. Oamenii îşi 
mutară privirile de la el şi se uitară unii la alții, 
continuând să zâmbească stânjeniți, apoi, încet, ca 
un public care îşi dă seama că se petrece ceva în 
spatele lui şi nu pe scenă, îşi îndreptară privirile 
spre Thomas. 

Urmă un moment incredibil de tăcere, apoi 
asistentul cu ten bolnăvicios începu să vorbească 
din nou, atrăgând atenţia asupra lui, astfel încât 
Watanabe îşi reveni şi zâmbetele care îngheţaseră 
pe chipurile celorlalți se lățiră din nou. Aproape 
imediat apăru un agent de securitate lângă 

Thomas, însoțit de translator, care îi ceru 
acreditarea de presă, blocându-i cu trupul accesul 
către podium, după care începu să-l împingă spre 
ieşire. 

CAPITOLUL 69 


— Mă cunoşteau, exclamă Thomas. Cum îţi 
explici chestia asta? Watanabe şi celălalt individ, 
studentul, m-au recunoscut imediat ce m-au văzut. 

Kumi se întorsese de la întâlnirea din Tokyo 
şi îi anunţase, fără alte comentarii, că rămâne peste 
weekend. Închiriaseră trei camere într-un hotel 
tradițional japonez, un ryokan din Shimobe, un sat 
aflat pe malul unui râu la câţiva kilometri de Kofu. 
Era o aşezare tăcută şi suficient de pitorească 
pentru ca ideea unui grup de trei turişti să devină 
plauzibilă, şi în acelaşi timp o localitate destul de 
mică pentru ca prezenţa oricărui străin să 
stârnească agitaţie. Un tren local îi putea duce la 
Kofu în câteva minute sau puteau vizita altarele 
din Minobu. 

— Cum au reacţionat? întrebă Kumi. 

— Asta a fost cel mai ciudat, zise Thomas. 
Watanabe părea neliniștit, speriat chiar. 

— Nu poate fi din pricina celor pe care le-ai 
aflat, zise Kumi cu o lejeritate în glas care îl făcu 
să se îmbujoreze. De fapt, nu ştim nimic cu 
certitudine. 

— Dar lucrezi la asta, nu? replică Thomas, cu 
o voce un pic stridentă în încăperea mică, cu 
saltele pe jos, delimitată de pereţii shoji din hârtie. 

— Am rugat pe cineva să pună întrebări la 
ambasada statului Filipine, în caz că prindem 
vreun fir acolo, rosti ea, părând că nu sesizează 
iritarea lui Thomas. Trebuie să mă sune, dar nu mă 
aştept la prea multe, dat fiind comportamentul lor 
rigid de până acum. 

— Eşti sigur că pe tine te-au recunoscut? 
interveni Jim. Stătea descult pe podea, părând 
distant, ca un călugăr. Dacă au crezut că eşti 
altcineva? 

— Cum ar fi? zise Kumi, cu o expresie 
meditativă în privire. 

— Cum ar fi Ed, răspunse Jim cu o voce 
joasă, de parcă şi-ar fi cerut scuze. N-ar fi prima 
dată când eşti confundat cu el. 

— Dar cum să-l fi cunoscut pe Ed? se miră 
Thomas. 

— Satoh spunea că Ed ştia de crucifix, 
răspunse Jim. Tu ai venit în Japonia pentru că aici 
a fost descoperit ceva asemănător cu acel crucifix. 
Este posibil ca Ed să fi făcut cumva aceeaşi 
conexiune? 

— Dar descoperirea a fost făcută după 
moartea lui Ed, ripostă Kumi. 

Thomas îl privea fix pe preot. 

— Jim vrea să spună, explică el, că acel 
crucifix este un fals plantat aici, iar fratele meu a 
fost cumva implicat în povestea asta. Aşa este? 

— Fac şi eu speculaţii, replică preotul. 

— Poate că n-ar trebui să faci. 

— Poate că ar trebui să mă întorc în Chicago. 

— Poate că da. 

— Of, vă rog, interveni Kumi. Nu vreţi să vă 
maturizaţi odată? Încearcă şi el să ajute, îi spuse ea 
lui Thomas. Poate că ar trebui să fii recunoscător. 
Şi oricum, nu ajungem nicăieri dacă evităm 
posibilitățile neplăcute. 

— Tu crezi că Ed s-ar fi putut amesteca în aşa 
ceva? ripostă Thomas. Kumi oftă, iritată. Crezi? 
insistă el. 

— Nu, admise ea. Dar a fost în Japonia. Nu 
mi-a spus niciodată dacă a venit până aici, dar sunt 
tot mai convinsă că nu juca cu cărțile pe faţă. Sunt 
multe lucruri pe care nu mi le-a spus. 

Începu să studieze cu privirea podeaua, brusc 
deranjată, şi Thomas simţi că faptul că admisese că 
se poate înşela o costase ceva, deşi el habar n-avea 
ce anume. 

— Ar trebui să pot afla, zise Jim. Dacă Ed a 
fost aici şi nu a făcut un mare secret din asta, clerul 
local ar trebui să ştie. Ar fi luat legătura cu preoţii 

de aici. Sau, oricum, aceştia şi-ar aminti dacă în 
biserica lor ar fi apărut un străin ciudat. 

— Şi dacă nu a intrat în nicio biserică? 
replică Thomas. 

— Preoţii nu fac de obicei aşa ceva, răspunse 
Jim. Şi cu siguranţă nu preoţii ca Ed. Congregaţiile 
catolice de aici sunt mici şi toţi preoții sunt străini, 
în principal din Italia, dar şi câțiva iezuiți. E 
imposibil ca el să nu fi discutat cu ei, cu excepția 
cazului în care lucra total sub acoperire. Lasă-mă 
să discut cu preoţii din Kofu. 

— lar eu voi discuta cu Watanabe, promise 
Kumi. 

— Ce te face să crezi că vei scoate ceva de la 
el? întrebă Thomas. 

— Păi, în primul rând faptul că nu va şti că 
am vreo legătură cu tine, răspunse ea. Pot să joc 
destul de bine acum rolul unei localnice. Nici 
măcar nu-şi va da seama că sunt americancă. 

— ŞI în al doilea rând? insistă Thomas. 

— L-ai văzut vreodată pe Watanabe fără vreo 
starletă la braţ, care-i acordă toată atenţia? 

— Propui o capcană sexuală? se miră 
Thomas. Nici gând. 

Kumi rânji, amuzată atât de răspunsul lui, cât 
şi de ideea că el ar putea s-o împiedice să facă ce 
vrea. 

— Nu zău? făcu ea. Eşti sigur că n-ai vrea să 
vii să mă salvezi călare pe un cal alb? Îmi pot 
purta singură de grijă, Tom. Întotdeauna am făcut- 
O. 

În acea clipă, sună telefonul ei. Kumi 
răspunse în japoneză şi se duse într-un colț al 
încăperii, punându-şi o palmă peste ureche ca să 
împiedice sunetele din cameră să interfereze cu 
conversaţia ei. Nu că ar fi fost cine ştie ce sunete. 
Jim murmura ceva pentru sine, iar Thomas, 
simțind mirosul de tatami şi remarcând ciudăţenia 
familiară a unor astfel de camere, se lăsa purtat de 
amintirea momentului când el şi Kumi se 


313 


întâlmiseră pentru prima dată. Luni de zile 
căutaseră asemenea hoteluri miniaturale, asemenea 
capsule ale timpului, în care se izolau de lumea 
modernă de afară. Atmosfera într-o astfel de 
clădire era unică şi magică, prețioasă şi complet 
irelevantă pentru restul vieţii lor, făcându-i să se 
simtă ca nişte insecte prinse în chihlimbar, 
făcându-i să înţeleagă că asta era dragostea. 

Tonul lui Kumi se înăspri şi ea începu să se 
plimbe nervoasă în încercarea de a stăpâni 
conversaţia telefonică. Insistă, imploră chiar, în 
limitele rigide ale politeții japoneze, dar fără 
succes, iar când închise înjură. În ochii ei se citea 
mai mult decât o simplă frustrare, deşi puţini 
oameni în afara lui Thomas şi-ar fi dat seama de 
asta. Era neliniştită, speriată chiar. 

— Ce e? întrebă el. 

— Contactul meu de la ambasadă, răspunse 
ea. 

Se oprise după ce se plimbase nervoasă, ca şi 
cum ar fi încercat să-şi stăpânească puternicul 
sentiment de frustrare. Thomas îşi dădu seama că 
inima începe să îi bată cu putere. 

— ŞI? insistă el. 

— Nimeni nu vrea să vorbească. În plus, mi 
s-a transmis în termeni clari să nu-i mai contactez 
niciodată. 

— Aşadar n-am aflat nimic nou, oftă Thomas. 

— Ba da, rosti ea, pălind. Nimic consistent, 
doar zvonuri. Se spune că Ed nu a murit într-un 
accident de maşină. 

— Oricum nu am crezut asta niciodată, iar 
Devlin a spus că... 

— Tom, 1-0 reteză ea. Ascultă-mă bine. N-a 
fost singurul care a murit atunci. În acelaşi loc şi în 
acelaşi moment au fost ucişi douăzeci sau treizeci 
de localnici. Niciunul dintre ei nu era terorist. A 
fost o bombă. Una mare. 

CAPITOLUL 70 


Thomas se trezi în clipa în care atinse apa 
rece. Deschise ochii cuprins de panică. Avea 
picioarele ridicate de piept şi legate cu bandă 
adezivă argintie şi mâinile imobilizate la spate. 
Avu nevoie de câteva clipe ca să-şi amintească. 

leşise la o plimbare ca să mediteze şi să se 
distanţeze puţin de cele aflate. Se întorsese la hotel 
şi constatase că Jim şi Kumi plecaseră. Femeia 
care conducea hotelul îi spusese că prin jur dădea 
târcoale un gaijin — un străin. Intrase în camera lui, 
dar acolo mai era cineva, care îl aştepta. Fusese 
lovit din spate, suficient de tare ca să-şi piardă 
cunoştinţa... 

Șocul şi temperatura scăzută a apei îl făcură 
să strige, o manifestare a groazei atunci când 
înţelese ce se întâmplase. 

Era înăuntru, într-o încăpere care dispunea de 
o cadă şi canalizare, şi fusese aruncat îmbrăcat 
într-o o-furo, cada pătrată obişnuită în băile 
tradiționale japoneze. Se agită şi se zvârcoli cât 
putu de tare, dar era bine prins cu banda adezivă şi 
abia se putea mişca. De ieşit nici nu se punea 
problema. 

În faţa lui stătea Parks, ud leoarcă şi gâfâind 
din pricina efortului de a-l arunca în cadă. 
Individul ţinea vârful unei săbii scurte îndreptat 
spre pieptul lui. 

— Bună, rosti el. Ai ieşit din peisaj o vreme. 
Nu-mi cunoşti forța încă. 

Vorbea pe un ton amabil, prietenos chiar, dar 
remarcile lui erau dure, ca şi cum abia s-ar fi 
stăpânit să nu-l spintece pe Thomas cu sabia. 

— Ce naiba se petrece? Scoate-mă de aici! 

— Nu crezi că japonezii au multe să ne înveţe 
despre igiena personală? 

— Dar e absurd, ripostă Thomas, stând pe 
fundul căzii ca o statuie egipteană în vreme ce 

individul se aplecase deasupra lui. 

Se simţea ca un idiot lipsit de putere. Clpi şi 
înghiți în sec. Avea gura uscată, îşi simţi stomacul 
în gât şi privirea înceţoşată. Clpitul îl ajuta. 
Încercă prosteşte să se frece la ochi, iar Parks 
chicoti. 

— Haide, zise Thomas cu o voce care răsună 
a gol în încăperea placată cu gresie. Tu deții arma. 
Scoate-mă de aici. 

— Corect, replică Parks, fără a se mişca. 
Bună idee. Mai ales de vreme ce sunt atât de prost. 

Se aplecă în față şi Thomas se dădu înapoi, 
convins că avea să-l înjunghie cu lama aia 
amenințătoare. Individul se mulţumi însă să 
chicotească din nou. 

— Sabia, rosti Parks, ca şi cum abia acum ar 
fi observat-o în mâna lui. Are stil, nu crezi? lar 
armele de foc sunt extrem de greu de introdus în 
Japonia. Satoh avea o armă. Vrei s-o vezi? 

Îşi duse mâna la spate şi scoase un mic 
revolver automat, pe care îl îndreptă ca din 
întâmplare spre faţa lui Thomas. 

— Drăguţ, nu-i aşa? zise el. E mai greu decât 
pare. Nu a luat arma cu el în Italia pentru că i-ar fi 
fost greu să o treacă prin filtrele de securitate de pe 
aeroport şi, în plus, nu ştia că fratele paranoic al 
unui ratat paranoic avea să încerce să-l spintece ca 
pe un peşte. 

Thomas avu nevoie de câteva clipe ca să 
conştientizeze acuzația şi de alte câteva ca să-şi 
dea seama de gravitatea situaţiei. 

— Crezi că eu l-am ucis pe Satoh? 

— Trebuie să mărturisesc că am fost surprins, 
rosti Parks. Nu credeam că eşti capabil de aşa 
ceva. Nu credeam că bătrânu' Satoh te va lăsa să-i 
faci asta. Omul era plin de talente, ştiai? 

— E o greşeală, zise Thomas. Nu l-am ucis 
eu. 

— Poliția italiană aşa crede. 

— Se înşală. Cel care l-a ucis pe Satoh a 
murit la Bari. M-a urmărit până acolo. Ne-am 
luptat pe zidurile castelului şi el a căzut în gol. 

— O nouă victimă, nu? zise Parks, părând 
impresionat. Eşti un adevărat criminal în serie, nu? 
Şi să nu uităm de bătrânul monsenior Pietro. Nu ți- 
a spus ce voiai să afli, nu? 

— E o nebunie, replică Thomas. Pe Satoh l- 
am găsit mort, iar Pietro mi-a murit în braţe. 
Ucigaşul era de fiecare dată prin preajmă. A doua 
oară a încercat să mă omoare şi pe mine. 

— Dar tu ai supravieţuit acolo unde un 
deţinător de centură neagră în arte marțiale n-a 
reuşit. Sună cât se poate de plauzibil. Şi pe urmă l- 
ai ucis pe tipul care a făcut-o, într-un castel din...? 

— Bari, zise Thomas. 

Îşi simţea gura tot mai uscată. Încercă să-şi 
mişte încheieturile, dar banda adezivă nu-i lăsa 
nici cea mai mică libertate de acţiune. Avu 
impresia că apa începea să se încălzească. 

— Bari, repetă Parks. Corect. 

Se ridică şi se îndepărtă câteva clipe, 
întorcându-se cu spatele, căci Thomas nu se putea 
mişca. 

— Uite ce vom face acum, anunţă el. Vorbim, 
sau mai degrabă tu vorbeşti. 

— Despre ce? 

— Poţi începe prin a povesti despre chestia 
asta. 

Puse cu grijă ceva pe marginea căzii, se ridică 
şi se uită drept în ochii lui Thomas. Era obiectul 
din argint modelat în formă de peşte. 

— Şi ce ar trebui să-ţi spun despre chestia 
asta? 

— De unde l-ai luat? De unde provine? 

— Nu l-am luat eu, răspunse Thomas, iritat. 
Aşa cum bine ştii. Era în camera lui Ed din 
Chicago. Abia dacă l-am observat înainte de a veni 
tu şi a-l fura. A doua oară l-am văzut când mi l-a 

arătat poliţia italiană printre lucrurile lui Satoh. 
Cum l-ai luat înapoi? 

— Ăsta e altul, zise Parks. Poate că ai 
observat că apa în care stai se încălzeşte. Chestiule 
astea, o-furo, sunt minunate, nu crezi? Pe fundul 
băii este încastrat un încălzitor, în acest caz 
alimentat cu gaz. Dacă laşi gazul aprins suficient 
de mult timp, apa începe să fiarbă. Evident că 
manetele de control sunt prea departe de tine. Aşa 
că povesteşte-mi despre peştele de argint al lui Ed. 
De unde provine? Unde a fost confecţionat şi 
când? 

— De unde dracu” să ştiu? ripostă Thomas. 
Auzea încălzitorul cu gaz şi simţea apa încălzindu- 
se cu repeziciune. Nu vrei să mă asculți. Nu ştiu 
nimic despre obiectul ăsta. NIMIC. Tot ce ştiu este 
că Ed era interesat de imagini religioase ale 
peştelui cu aripioare supradimensionate. Am auzit 
că se presupune existenţa unui crucifix de argint cu 
un peşte din ăsta incrustat. Satoh mi-a povestit 
despre asta, dar eu nu l-am crezut. Acum se 
vorbeşte despre un crucifix similar descoperit aici, 
într-un mormânt care demonstrează prezenţa 
europenilor în Japonia cam cu opt sute de ani mai 
devreme decât se credea până acum. Sună ca o 
coincidenţă bizară? Evident, dar cam la atât se 
limitează vastele mele cunoştinţe. Nu ştiu nimic 
altceva. Şi acum, ce ar fi să scoţi blestemata asta 
de bandă de pe încheieturile mele? 

Juca rolul omului indignat, urmărind reacția 
lui Parks, dar îi era imposibil să nu-şi trădeze 
panica de care începea să fie cuprins. Apa era deja 
fierbinte şi continua să se încălzească. 

— Ăsta a fost cumpărat din Bilbao, Spania, 
zise brusc Parks, uitându-se la peşte. E din argint. 

— ŞI atunci de ce mă întrebi, dacă deja ştii de 
unde provine? se răţoi Thomas, agitându-se şi 
încercând să mişte apa ca să mai împrăștie căldura 
care se acumula la baza căzii. 

Începea să transpire. 

— N-am spus de unde provine. Am spus de 
unde a fost cumpărat. E vechi şi nu e din Spania. 
Cred că a fost confecționat în Mexic cam cu trei 
sute de ani în urmă şi a ajuns în Spania ca multe 
alte obiecte, prin negoţ. Ce crezi despre asta? 

Îl testa, încercând să provoace o reacţie. 
Disperarea lui Thomas ajunsese la cote maxime. 

— Nu cred nimic, ripostă el. Nu înseamnă 
nimic pentru mine. A venit din Mexic? Ah! Ce 
interesant. Pot pleca acum? 

Din apă începeau să iasă aburi. 

— Ştiai că muzeului Smithsonian 1 s-a trimis 
un solz ciudat descoperit în Florida în 1949? Ca un 
solz de peşte preistoric? 

Thomas începu să creadă că tipul era nebun. 

— Nu, răspunse el. Nu ştiam. 

— Fratele tău ştia, zise Parks, apropiindu-se 
ŞI ținând pistolul lejer. Unde a murit? 

— În Filipine. 

Abia mai târziu avea să-şi dea seama că îi 
furnizase lui Parks o informaţie nouă. Omul făcu 
ochii mari. 

— Filipine, repetă el în şoaptă. Unde anume 
în Filipine? 

— Nu ştiu. 

Parks întinse mâna şi îl lovi atât de tare, că 
Thomas se trezi cu picioarele în aer. Capul îi 
cobor? sub nivelul apei fierbinţi şi, cu toată durerea 
năucitoare, avu sentimentul că, dacă Parks 
continua aşa, avea să se înece. 

Fu tras înapoi în poziţie şezândă şi inspiră cu 
nesaţ aerul mai rece de deasupra apei. Pielea îi 
devenise roz. Peste câteva minute avea să îl ardă. 

— Asta-i tot ce mi s-a spus şi mie, zise el. 
Poţi să mă laşi aici cât vrei. Asta-i tot ce vei 
obține: Filipine. Pentru numele lui Dumnezeu, 
scoate-mă de aici... 

Dar Parks era cufundat în gânduri, şoptind 
Filipine pentru sine însuşi ca un soi de mantră 
bizară. Părea să fi uitat complet de Thomas, iar 

când îşi aminti de prezenţa lui, Thomas îşi dori să 
n-o fi făcut. 

— Tu chiar nu ştii nimic, nu-i aşa? Toate 
căutările alea din Italia, şi tot nu ştii nimic. Satoh 
spunea că ai putea să fii util, dar... 

Clătină din cap, ca un părinte dezamăgit de 
copilul lui. Apoi ridică pistolul şi îl îndreptă spre 
faţa lui Thomas. 

CAPITOLUL 71 


Pentru o clipă, Thomas se uită drept în gura 
țevii. Resimţi un sentiment intens de slăbiciune şi 
înfrângere. Închise ochii şi în minte îi veniră 
primele cuvinte ale unei vechi rugăciuni: „Din 
străfundurile sufletului meu te implor, o, Doamne, 
ascultă-mi glasul...” Apoi zgomotul asurzitor... 

Doar că nu arma fusese cea care produsese 
zgomotul, ci trântirea uşii din spatele lui. Parks 
dispăruse. 

Fu străbătut de un val de uşurare. 

— Slavă Domnului, exclamă el cu voce tare 
în camera goală, nesigur dacă rostise asta tot ca pe 
o rugăciune sau ca pe o mulţumire. 

Numai că şuieratul cazanului cu gaz îl 
readuse brusc la realitate. Apa se apropia de 
punctul de fierbere. Parks îl lăsase să moară încet. 

Se luptă cu legăturile care îl strângeau, 
sperând ca apa fierbinte să le fi slăbit, să fi 
dizolvat cumva adezivul... Însă nu cedă nimic. 
Abia mai vedea prin norul de abur. Nu ştia cât mai 
putea rezista înainte de a deveni inconştient. Se 
luptă să se ridice, dar banda îi ţinea membrele prea 
strâns legate. 

Se rostogoli cum putu şi ajunse cu capul sub 
robinetul de deasupra căzii. Dacă şi-ar fi putut 
folosi dinţii ca să ridice robinetul de apă rece, 
poate că reuşea să mai obţină un răgaz. În acelaşi 
timp, începu să strige după ajutor în engleză şi 
japoneză. Strigătele răsunară în încăpere stârnind 
ecouri, dar el îşi continuă apelurile disperate. 

Apoi uşa se deschise brusc. 

Pentru o clipă crezu că e Parks, care se 
întorcea ca să termine treaba, dar era Kumi, urmată 
de Jim. Fără să ezite, ea îşi introduse mâinile în 
apa fierbinte şi îl trase cât putu de tare. Jim îl 
prinse de braţe şi, împreună, reuşiră să îl tragă 
afară. 

— Parks, icni Thomas. 

Tăcută şi concentrată, ca întotdeauna în clipe 
de criză, Kumi începu să-l ude cu apă rece, în 
vreme ce Jim se folosi de un briceag pentru a-i tăia 
banda adezivă de la încheieturi. Thomas se întinse 
cât era de lung pe podeaua răcoroasă, abia reuşind 
să mai îngaime ceva. 

Jim privi cada din care ieşeau aburi. 

— Apreciez dorința ta de a-i imita pe 
localnici, Thomas, zise el. Dar pe viitor eu m-aş 
limita la duşuri. 

— În apărarea japonezilor, zise Kumi, care se 
prăbuşise epuizată pe podeaua udă, aş vrea să 
subliniez că banda adezivă nu este una tradițională. 

CAPITOLUL 72 


La şantierul arheologic, măsurile de securitate 
erau extrem de severe şi jurnaliştii puteau intra 
doar în grupuri mici, însoțite de ghizi, fără a avea 
acces în camera mortuară propriu-zisă, considerată 
într-o stare prea fragilă ca să suporte vizitele 
neprofesioniştilor. După ce toate dovezile aveau să 
fie prelevate din mormânt, încăperea avea să fie 
deschisă publicului, dar asta putea însemna şi luni 
întregi de aşteptare. 

Thomas avea la el aceleaşi legitimaţii 
contrafăcute şi, cum paznicii păreau intimidaţi de 
documente străine, reuşi să intre fără prea multe 
probleme. Neozeelandezul nu se vedea nicăieri. 

De fapt, în afara mormântului propriu-zis, 
erau prea puţine de văzut, iar turul era oferit de 
membri de rang inferior ai personalului. Se părea 
că tumulul care ascundea mormintele era cunoscut 
de ceva vreme şi fusese îngrădit ca zonă 
arheologică. Cu trei săptămâni înainte, când 
Watanabe şi echipa lui începuseră excavările, 
prima descoperire făcută fusese aceea că încăperea 
mortuară era mai mare decât se bănuia. Tunelul era 
doar partea superioară a mormântului, care se 
întindea cu mult dincolo de perimetrul în interiorul 
căruia se găseau acum jurnaliştii. 

Ghidul — o femeie micuță care se prezentă ca 
domnişoara Iwamoto — le spuse că mormântul 
avea opt laturi. 

— După cum puteţi vedea, zise ea, este destul 
de mare. Fiecare latură este lungă de aproape 
treizeci de metri, deşi doar partea superioară a 
tumulului este vizibilă. Cele mai multe morminte 
din epoca Kofun au formă de gaură de cheie, aşa 
că un monument funerar cu opt laturi este destul 
de rar. La începutul perioadei Kofun, cadavrul era 
de obicei îngropat în partea superioară a tumulului, 
dar în cazul mormintelor ulterioare, ca acesta care 

datează din secolul al VIl-lea, s-a folosit o 
încăpere din piatră sub movila de pământ. În 
încăpere se putea ajunge prin tunelul de aici, numit 
yokoana. Dacă veţi veni pe aici, veţi putea vedea 
că yokoana a fost odinioară pictat, deşi subiectele 
acestor picturi sunt greu de descifrat. Sensei 
Watanabe va încerca să le determine conţinutul în 
cadrul cercetărilor pe care le va efectua. 

Se deplasară în tăcere alături de ghid către 
deschizătura din piatră. Înăuntru fuseseră montate 
lămpi, dar acestea nu luminau suficient, astfel că 
se vedea doar gura de acces către camera interioară 
a mormântului. 

— În acest caz, reluă ghidul, arătând spre o 
cutie de sticlă aflată lângă tunelul prin care fusese 
montată o frânghie pe post de balustradă, puteţi 
vedea câteva dintre obiectele din ceramică 
îngropate alături de defunct. Tot înăuntru au fost 
descoperite oglinzi, mărgele, o sabie şi 
harnaşamente. Acestea sunt acum analizate şi nu 
pot fi văzute. Puteţi observa o parte din obiectele 
haniwa descoperite adesea în mormintele din 
perioada Kofun, deşi scopul acestora nu este clar. 

Obiectele spre care arăta erau nişte cilindri de 
lut sprijiniți de pereţi. 

— În mormânt au fost descoperite cam două 
sute de astfel de obiecte, cele mai multe simple, 
deşi unele aveau formă de animale sau de oameni. 

— Este adevărat că înăuntru trăiau animale? 
întrebă unul dintre ziarişti, părând plictisit de toate 
descrierile de natură arheologică. 

Thomas se aştepta ca domnişoara Iwamoto să 
fie deranjată de o asemenea tentativă evidentă de a 
da o tentă de senzaţional poveştii, numai că ea se 
lumină la faţă şi păru să întinerească brusc, 
replicând: 

— În camera principală s-au găsit urmele 
unei familii de tanuki, un animal care trăieşte în 
Japonia şi care seamănă cu ratonul. Sunt atât de 
drăguți! Dar sunt animale extrem de parşive. 

Echipa care îl ajută pe sensei Watanabe speră că 
acestea nu au provocat daune rămăşiţelor umane. 

— Unde este crucifixul? întrebă Thomas. 

Începea să-şi piardă răbdarea. 

— Este studiat la laboratorul lui sensei 
Watanabe. Va fi expus după terminarea testelor. 

„Şi atunci, ce naiba caut eu aici?” se întrebă 
el. 

Vru să plece, dar constată că agentul de 
securitate, anterior apatic, devenise brusc încordat 
şi concentrat. Asupra lui. Lângă el se afla studentul 
cu ten bolnăvicios de la conferința de presă. 
Veneau amândoi spre el. După cele cu care se 
confruntase în Italia, Thomas era pregătit pentru 
orice. În cel mai rău caz îi puteau cere să plece. Se 
încurajă singur pentru ceea ce avea să urmeze. 

— Mă scuzaţi, domnule? zise studentul. Îmi 
spuneţi cum vă cheamă, vă rog? 

— Jenkins, răspunse Thomas. Peter Jenkins. 

— Şi de la ce agenţie de ştiri sunteţi? 
continuă studentul, privind ostentativ un tabel cu 
nume. 

Vorbea bine engleza, se uita drept în ochii 
interlocutorului şi avea un ton neutru. 

— Sunt de la New Zealand Herald, rosti 
Thomas. Mi-am lăsat legitimaţia în maşină. 

Asistentul lui Watanabe — pe ecuson scria că 
se numeşte Tetsuya Matsuhashi — se uită fix la el 
câteva clipe, iar Thomas îşi dădu seama că nu-l 
crezuse. 

— Se pare că nu sunteţi pe listă, zise el. Era 
calm, amabil chiar, dar Thomas habar n-avea ce 
credea în realitate. Toţi reporterii acreditaţi trebuie 
să aibă permanent actele la ei. Mă tem că trebuie 
să vă cer să plecaţi. 

Thomas ridică din umeri. Oricum acolo nu 
avea să afle nimic nou. În vreme ce se îndepărta de 
grupul de ziarişti şi de marea movilă funerară, 
studentul îl strigă: 

— Şi, domnule Jenkins, pe viitor accesul în 
perimetrul de securitate va fi mai strict 
restricționat. Acest sit este extrem de valoros şi nu 
vrem ca lucrurile să scape de sub control. Sunt 
convins că înţelegeţi. 

— Desigur, răspunse Thomas. Unde e domnul 
Watanabe? 

— La laboratorul din oraş, răspunse 
Matsuhashi, chiar dacă privirea i se îndreptă 
involuntar către rulota parcată la marginea sitului. 
Arheologia nu înseamnă doar muncă pe teren. Se 
pierde extrem de mult timp cu diverse teste 
laborioase. 

— Teste pe materiale din acest sit? 

— În principal da, replică studentul, dar 
dumnealui este un om foarte ocupat şi acesta nu 
este singurul sit pe care îl studiază. 

— Ceva de peste hotare? se interesă Thomas. 

Pe chipul lui Matsuhashi apăru o umbră. 

— De obicei nu, răspunse el. 

Părea nesigur şi ezitant. 

— Dar recent? 

— Cu câteva săptămâni în urmă au sosit pe 
numele lui câteva colete, rosti studentul. Pentru a 
le evalua. 

— De la? 

— Nu ştiu. Vă preocupă ceva, domnule?... 

—Jenkins, răspunse Thomas, zâmbind. Nu. 
Eram doar curios. Aţi văzut ce conţineau coletele? 

— Cred că nişte ceramică Kofun, răspunse 
Matsuhashi, cu o privire fixă. 

— Nu mă numesc Jenkins, ripostă pe 
neaşteptate Thomas. Mă numesc Knight. Fratele 
meu era preot. L-aţi cunoscut? 

— Knight? zise studentul, cu chipul ca o 
mască. Nu, nu l-am cunoscut. Şi acum, dacă nu vă 
supăraţi... 

Thomas încuviinţă, zâmbi şi se îndepărtă, 
convins că e urmărit de japonez şi că acesta minte 
de îngheaţă apele. 

x 


Când ajunse înapoi la ryokan îl auzi pe Jim 
mormăind ceva în camera lui şi dădu peretele de 
hârtie la o parte. Preotul şedea pe tatami lângă o 
măsuță joasă, iar de cealaltă parte a măsuței Kumi 
şedea în genunchi, sprijinindu-şi greutatea pe 
călcâie, în maniera tradițională japoneză. Lângă 
măsuță se vedeau o sticlă de vin local şi o farfurie 
cu pâine felată. 

— Te las în pace, îți dăruiesc pacea mea, 
rostea Jim. Nu te uita la păcatele noastre, ci la 
credinţa în Biserica ta, şi în marea Ta milă 
izbăveşte-ne de păcate şi protejează-ne de toate 
durerile... 

Jim îşi ridică privirea spre Thomas. 

— Slujba, zise el. Eşti bine-venit să ni te 
alături, dacă... 

Dar Thomas clătina deja din cap şi trăgea 
paravanul de hârtie. 

CAPITOLUL 73 


Pe paşaport scria Harvey Erickson în dreptul 
numelui, iar la semnele particulare se menţiona că 
posesorul este orb. Purta ochelari mari cu lentile 
fumurii, oglindite, un pardesiu lung şi o barbă pe 
măsură. Avea dinţii albi şi regulați, iar în mâini 
purta mănuşi din piele de vițel care se odihneau 
adesea pe bastonul alb cu vârf roşu. 

În timpul zborului şi al călătoriei cu trenul 
stătuse aproape nemișcat, ignorând stewardesele, 
rostind doar câteva cuvinte în ultimele douăzeci şi 
patru de ore şi arătând paşaportul şi biletele oricui 
1 le cerea la control. Sesiza că oamenii evitau chiar 
şi să se uite la el, dar lui îi plăcea solitudinea, aşa 
că se simţea foarte bine. 

Nu-i plăcea Japonia, cu mirosurile şi sunetele 
ei ciudate, iar acum îşi croia drum cu bastonul pe 
trotuar, ascultând cum dispozitivele electronice de 
la intersecţii îşi spun mesajele pe fondul unor 
melodii vechi, până ce dădu de un hotel ieftin într- 
un colţ al oraşului plin de baruri, săli de biliard şi 
pavilioane yakitori din lemn. La lăsarea 
întunericului, străzile deveneau tăcute, cu excepția 
femeilor care ademeneau „lefegii” beți şi roşii la 
față pentru plăceri pe care el n-avea să le guste 
niciodată. 

Nici asta nu-l deranja. Dispunea de alte surse 
de distracție. 

Se postă în faţa oglinzii de la baie, după ce îşi 
dăduse jos haina şi mănuşile, şi îşi scoase ochelarii 
grei cu degetele lui prelungi, observând cum irişii 
se contractau în lumina bruscă. Nu-i fusese greu să 
joace rolul orbului, căci aşa avea parte de 
penumbra în care prefera să trăiască. Îşi scoase 
peruca de pe craniul chel şi îşi smulse barba, după 
care îndepărtă guma de prindere. Tăietura de pe 
scalp 1 se închisese şi majoritatea vânătăilor aveau 
acum doar o nuanţă vag violacee. 

Făcu o grimasă în oglindă, privindu-şi dinţii, 
ca un câine furios, şi îşi scoase dantura falsă, 
dezvăluindu-şi dinții săi ascuţiţi. Scoase limba 
umedă şi roz şi sâsâi încântat în direcția propriei 
reflecţii. 

Foamete se întorsese. 

CAPITOLUL 74 


Jim aştepta într-o Toyota albă pe drumul de 
lângă săpături. Aproape toți ziariştii plecaseră. 

— Watanabe e aici? întrebă Thomas. 

— Fetele cred că da, răspunse Jim. Bănuiesc 
că ele ştiu cel mai bine. 

— Asistentul lui, Matsuhashi, spunea că e la 
laboratorul din Kofu. Nu voia să mă duc să-l văd. 

— Cred că ştiu de ce. 

— Ed a fost în Kofu? O, ce ghicitor sunt! 

— Cel puţin două zile. Cam cu zece zile 
înainte de a muri. S-a prezentat singur la biserica 
locală, a mâncat cu preoţii, a ţinut slujba cel puţin 
o dată şi a rămas acolo peste noapte. 

— Aşadar, nu prea a fost o vizită incognito, 
zise Thomas. Ce naiba căuta? 

— Trebuie să fi venit la sit. 

— Aşa se pare, dar descoperirea a fost făcută 
după moartea lui. Ce l-a adus aici? 

— Habar n-am, replică Jim. Deci ce facem 
acum? 

— Aşteptăm. ÎI supraveghem pe mult stimatul 
arheolog. 

Urmă o pauză lungă. 

— În Chicago spuneai că eşti misionar, reluă 
Thomas. 

— Şi? 

— De ce are nevoie America de misionari? 

— Catolicii americani pun prea multă 
credinţă în credință. 

Thomas se încruntă. 

— Nu-i vorba numai de ceea ce crezi, explică 
Jim. Este vorba de modul în care acționezi, cum 
trăieşti Evanghelia, şi nu mă refer aici la modul în 
care evaluezi moralitatea altor oameni. Ed a 
înțeles. Unii preoți pot fi nişte tipi extraordinari 
când se uită la un meci, dar când vine vorba de 


330 


religie, devin sfinţi. Nu au de oferit decât reguli şi 
platitudini ceremonioase. Nu şi Ed. El a înţeles. 

— Ce anume? 

Jim se gândi câteva clipe. 

— A fi creştin înseamnă a te identifica deplin 
cu cei săraci şi oprimaţi. Ne dăruim trupurile aşa 
cum şi Hristos şi-a dăruit trupul. Ne implicăm în 
vieţile lor, în mediul lor social, economic şi politic. 

Thomas îl privi. Îşi aminti ce spusese Hayes 
despre o evacuare silită şi se întrebă dacă 
principiile lui Jim nu fuseseră puse la încercare de 
curând. Vru să-l întrebe despre asta, dar 
preocupările actuale erau mai urgente. 

— Uite, zise Jim. 

Afară începea să se întunece. Ultimii ziarişti 
plecaseră şi translatorul, domnişoara Iwamoto, 
deschidea portiera unei maşini albe, aruncând o 
privire iritată spre cele trei femei care continuau să 
aştepte pline de speranţe în afara gardului de 
sârmă. Matsuhashi ieşise din rulotă şi vorbea cu 
agentul de pază, care dădu din cap, ca şi cum ar fi 
primit un ordin. Apoi cele trei fete dezamăgite fură 
conduse în afara sitului, către şosea. În afara uneia. 

— Cred că cineva o să aibă noroc până la 
urmă, mormăi Thomas dispreţuitor. 

Matsuhashi deschise uşa rulotei şi femeia, o 
japoneză slăbuţă îmbrăcată într-o rochie neagră, 
făcu o uşoară plecăciune şi păşi în dreptunghiul de 
lumină al uşii. După ce îşi îndeplinise şi ultima 
îndatorire a acelei zile, Matsuhashi dădu din cap în 
semn de la revedere către agentul de pază, apoi se 
duse la singura maşină rămasă pe aleea pietruită. 
Femeia intră în rulotă şi se întoarse să închidă uşa. 

Era Kumi. 

Thomas vru să iasă ca un taur din maşină, dar 
Jim se întinse să-l oprească. 

— Ştiai? se repezi Thomas. Ştiai că ea e? Ce 
face acolo? 

— M-a rugat să nu-ţi spun, răspunse Jim. 

— Da, îmi dau seama ce uşor se poate trece 
peste orice precepte morale aici, tună Thomas. E 
soţia mea! 

— Fosta, îl corectă Jim. 

— Aha, şi atunci înseamnă că totul e bine, nu- 
1 aşa, părinte? 

— O face pentru tine. ŞI, aşa cum a spus, îşi 
poate purta singură de grijă. Nu va face nimic... 
necurat. 

— Necurat? ripostă Thomas. Toată chestia 
asta e necurată. 

— Va încerca să-l determine să dezvăluie 
ceva... 

— Cred că e de la sine înţeles, nu-i aşa? îl 
întrerupse Thomas. 

— Mă refer la informaţii, replică răbdător 
Jim. lar câtă vreme ea e înăuntru, el este ocupat în 
mod convenabil. Aşa că o să te duc la laboratorul 
din Kofu ca să poţi arunca o privire acolo. Eu mă 
întorc aici. Kumi ne-a dat două telefoane cu 
cartelă. Uite. E deja programat. Dacă are nevoie de 
noi, ne sună. 

— ŞI tu o să te năpusteşti ca un taur cu zgardă 
preoțească, nu? 

— Cam aşa ceva, zise Jim, pornind motorul. 
Bine? 

Thomas oftă. 

— Întoarce-te repede aici, zise el. 

x 

Kumi şi făcuse temele. Fetele din jurul ei erau 
mai tinere, dar intențiile lor erau prea evidente şi 
prea stridente — după maniere şi îmbrăcăminte- ca 
să aibă vreo şansă. Kumi petrecuse mai bine de o 
oră cercetând profilul individului din Shukan 
Shincho, Shukan Bunshun şi alte tabloide. 
Watanabe aprecia la o femeie clasa, sau ceea ce 
părea a fi clasă, şi îi plăcea provocarea, fie şi 
numai pentru că operațiunea inevitabilă de cucerire 
îi zgândărea vanitatea. După câte se părea, tipul 

nu-şi pierdea timpul dacă nu obținea ce voia, deşi 
Kumi bănuia că aşa ceva se întâmpla rar. 

Watanabe purta blugi negri strâmţi, cu o curea 
cu cataramă mare argintie în stil Navajo, cizme din 
piele de crocodil şi o cămaşă albă din mătase fără 
guler, deschisă la gât, cu mânecile suflecate. Avea 
ochelari albaştri. Când ea intră, fuma cu o 
indiferenţă studiată. Nu avea nevoie să se uite 
îndeaproape la ea. 

Matsuhashi făcuse invitaţia, dar Watanabe era 
cel care alesese. 

Kumi intră cu prudenţă, optând pentru 
mişcări încete, grațioase, studiind, cu un amestec 
bine dozat de cochetănie şi sfială, interiorul 
surprinzător de luxos al rulotei. Personajul pe care 
îl interpreta îi era nefamiliar, dar se obişnuise să 
joace diverse roluri pe linie profesională, chiar 
dacă nu atât de groteşti, aşa cum erau obligaţi să 
procedeze străinii— mai ales străinele — dacă voiau 
să aibă succes la „lefegiii” din Tokyo. 

Watanabe dădu scurt din cap, mormăi ceva în 
chip de mulţumiri şi bun venit şi începu să o 
complimenteze cu o  stângăcie aproape 
înduioşătoare. În ciuda vedetismului, era timid la 
fel ca majoritatea bărbaţilor japonezi pe care îi 
cunoştea, dovedind o stinghereală copilărească din 
cauza căreia ea era tentată să lase garda jos. Îi oferi 
țigări, pe care ea le refuză, şi şampanie, pe care o 
acceptă. 

Vorbiră în japoneză. Kumi n-avea nici cea 
mai vagă intenție de a-şi dezvălui trecutul şi se 
pricepea să ascundă totul. Nu putea adopta în mod 
convingător vreun dialect regional, dar femeia pe 
care o întruchipa ar fi făcut orice ca să nu se lase 
astfel limitată, deci îşi spuse că n-avea să 
întâmpine niciun fel de probleme. Era o femeie 
modernă din capitală, care îşi vizitase o prietenă 
angajată la postul local de televiziune NHK. Îl 
văzuse pe Watanabe la conferinţa de presă şi 

fusese... intrigată. El îi zâmbi, recunoscător, şi îi 
spuse că nu-şi aminteşte să o fi văzut acolo. 

— Nu am vrut să mă vedeţi până ce nu am 
hotărât ce vreau să fac, minţi ea cu seninătate. 

— Şi ce ai de gând să faci? întrebă el, 
savurând jocul. 

— Să beau ceva, rosti ea cu răceală, fără să 
trădeze nimic, privindu-l în ochi. 

Încântat, el ciocni şi luă o înghiţitură. 

Timp de zece minute, Kumi spuse numai 
banalităţi, lăsându-l să flirteze din ce în ce mai 
mult în vreme ce păstra distanța fizică, adică 
apelând la proverbiala rezervă japoneză însă fără 
să-l respingă. Apoi începu să dirijeze conversaţia 
către săpături, subliniind cât de interesată era de 
munca lui şi cât de impresionată era de realizările 
lui. Nu-l lăudă direct, dar ridicându-i munca în 
slăvi, îşi atingea scopul. Watanabe n-avea chef să 
se abată de la ceea ce urmărea, dar părea să admită 
că era şi aceasta o cale către o intimitate mai mare, 
astfel că începu să vorbească despre sit, despre 
felul în care descoperise primele artefacte şi îşi 
dăduse seama de caracteristicile unicat ale 
oaselor... Cu grijă şi discreție, fără a-şi dezvălui 
mişcările calculate, Kumi se arătă tot mai 
interesată şi mai uimită, răsplătind dezvăluirile lui 
cu câte o atingere discretă. 

— Dar cum rămâne cu restul echipei tale? 
întrebă ea. Muncesc şi ei sau îți programează doar 
grupurile de vizitatori? 

El râse de sinceritatea ei. 

— Matsuhashi este un student al meu. Nu e 
un mare arheolog, dar e foarte loial. Oamenii de 
ştiinţă nu au bodyguarzi, dar el se descurcă de 
minune în această postură. 

— E impunător, rosti Kumi. 

— Nu ştii totul, replică Watanabe ca o 
confidență, umplându-i din nou paharul. Are 
centură neagră de nouă dani în Tae Kwon Do şi 
Shim Soo Do. Asta e o chestie coreeană cu săbii. A 

făcut şi închisoare înainte de a se dedica 
arheologiei. 

Watanabe dădu brusc din braţe, pe jumătate 
imitând, pe jumătate parodiind, adoptând o poziție 
de tip Bruce Lee, după care izbucni în râs. 

— Te protejează? insistă Kumi. Se asigură ca 
nimeni să nu stea în calea ta? 

— N-am nevoie de el pentru asta, răspunse 
Watanabe cu un gest de lehamite. Devenea tot mai 
lăudăros pe măsură ce alcoolul îşi făcea efectul. 
Pot să am grijă de mine însumi. Şi mai am şi alți 
prieteni. Oameni foarte puternici. 

— Sunt convinsă, zise ea. 

— Aşa e, întări el, scoţându-şi ochelarii şi 
aplecându-se spre ea ca să o privească în ochi cu 
dorinţă şi o umbră de ameninţare. 

CAPITOLUL 75 


Biroul lui Watanabe se afla în sediul 
Institutului Arheologic din Yamanashi, o 
construcție joasă din beton cu finisaje din mozaic 
maroniu şi acoperiş din țiglă, care în anii şaizeci ar 
fi părut interesantă din punct de vedere 
arhitectural, dar care acum părea dărăpănată şi 
demodată, ca o broască țestoasă bătrână aruncată 
la marginea oraşului. Watanabe închiriase spaţii la 
universităţile din Tokyo şi Osaka pentru perioadele 
când avea lucrări în apropierea acelor zone, dar 
aici îşi petrecea cea mai mare parte a timpului, în 
apropierea siturilor din perioada Kofun care 
deveniseră foarte importante pentru cariera lui. 

Thomas cobori din maşină la câteva străzi 
distanţă de clădire şi merse pe Jos restul drumului, 
cu o şapcă de baseball trasă peste faţă. Yamanashi 
nu era Tokyo şi străinii erau imediat remarcaţi. 

— Întoarce-te la Kumi, îi spusese lui Jim. 
Dacă păţeşte ceva... 

— Du-te, îi replicase el, dându-i o lanternă 
din torpedoul maşinii. Cursurile se încheie curând. 
E momentul perfect ca să intri. 

Trecu printr-un parc unde cireşii înfloreau şi 
aşteptă acolo trei minute înainte ca studenţii să 
înceapă să iasă din clădire. Trecu prin uşile de 
sticlă, cu capul plecat şi mergând repede. 

Judecând după orarele afişate, în clădire nu se 
aflau mai mult de opt profesori, dintre care doi 
erau colaboratori. Doi dintre cei şase membri 
permanenţi ai personalului erau la situl arheologic, 
unul era în concediu, iar altul plecase la o 
conferință. Watanabe, celebritatea facultății, se afla 
în altă parte, ceea ce însemna că în acel moment 
era în clădire un singur profesor titular. Thomas 
localiză sala de curs de la etajul doi şi aşteptă. 

În mai puţin de un minut, ultimii studenţi 
începură să iasă. Thomas se uită la profesor — o 

femeie scundă, de vârstă mijlocie, cu un aer de 
şoim şi ochelari imenşi cu ramă de baga — după 
care începu să caute ceva în rucsacul pe care îl 
avea la el, astfel încât ea să nu-l remarce în drum 
spre biroul ei. Luă cu prudenţă urma femeii şi se 
ascunse într-o toaletă apropiată. După ce auzi uşa 
deschizându-se şi apoi închizându-se la loc, 
întredeschise uşa toaletei la timp ca să o vadă pe 
profesoară luându-şi haina şi geanta şi căutând în 
buzunar cheile de la maşină pentru a pleca acasă. 

Thomas ştia că trebuia să existe şi un om de 
serviciu care să îşi facă rondul la un moment dat, 
şi poate şi câţiva studenți care să rămână peste 
program pentru a-şi completa lucrările de 
laborator, dar până în acea clipă nu zărise pe 
nimeni, aşa că era aproape sigur că era singur în 
clădire. Din câte îşi dădea seama, nu existau 
camere de luat vederi sau alte dispozitive de 
supraveghere, cu excepția lămpii de securitate 
activate de senzori de mişcare din parcare. Drumul 
era liber. 

Biroul lui Watanabe era pe acelaşi coridor. 
Încercă broasca, dar uşa nu se deschise. Era 
singura uşă din clădire cu două încuietori. Thomas 
nu avea abilităţi de spărgător şi nici dispozitive 
electronice magice care să descuie, dar ştia prea 
bine ce se studia în clădire şi, după ce evaluă 
grosimea uşii, începu să încerce toate celelalte uşi 
de pe coridor. 

Descoperi o debara descuiată, dar fără să 
găsească ceva util înăuntru. Urmă un birou 
dezafectat, plin cu mobilier vechi şi dulapuri 
îndesate cu hârţoage. Apoi găsi camera de 
depozitare pe care o căuta, alese ce îi trebuia şi se 
întoarse la biroul lui Watanabe. 

x 

Kumi se trase înapoi, puse un deget pe buzele 
lui şi îl împinse jucăuşă în spate. 

— Răbdare, zise ea. Lucrurile sunt 
întotdeauna mai bune atunci când trebuie să 

aştepţi. 

— Depinde de cât anume trebuie să aştepţi, 
replică Watanabe. 

Se simţea frustrat, dar se dădu înapoi, ba chiar 
schiță un zâmbet. 

— Trebuie să călătoreşti mult din pricina 
muncii tale, rosti ea. Povesteşte-mi. 

Lansă subiectul ca pe o nouă etapă a jocului 
seducţiei, ca pe o invitaţie de a merge mai departe. 

— Mi-am petrecut mult timp în Coreea, 
răspunse el. 

Ea se încruntă a dezamăgire. 

— Mă gândeam la ceva mai exotic. Europa? 
Franţa? Italia? 

Watanabe îşi îngustă ochii, deveni mai rigid şi 
păru să se trezească din amorţeala indusă de 
alcool. Kumi bătu imediat în retragere. 

— N-am fost niciodată în astfel de locuri, 
gânguri ea imediat. Praga. Am auzit că Praga este 
superbă. Mi-ar plăcea să merg acolo. Sau la Viena. 

— Am fost în Italia, admise el, relaxându-se. 
E murdar. Urât. Mai ales în Napoli. 

Kumi se strădui să nu-şi arate surprinderea. El 
o urmărea cu atenţie. 

x 

Nu avea de gând să procedeze cu subtilitate şi 
în linişte, dar voia să intre. Introduse capătul 
ciocanului de săpături pe care îl găsise în depozit 
în tocul uşii şi folosi mânerul lung drept levier. 
Lemnul începu să crape imediat. Îşi modifică puţin 
poziția şi repetă mişcarea. Tocul cedă şi se 
îndepărtă un centimetru de perete. Împinse şi scobi 
cu capătul plat al ciocanului până ce la picioarele 
lui se strânse o grămăjoară de lemn şi uşa cedă 
după ce împinse în ea. Se deschise larg, dezvăluind 
o încăpere spațioasă, în care se aflau un birou 
metalic cu un computer, un telefon şi un fax, 
precum şi un şir de dulapuri pentru documente. Se 
mai vedea o masă lungă încărcată cu cutii, tuburi 
cu substanţe chimice, vreo două microscoape şi 

alte echipamente pe care Thomas nu le putea 
identifica. 

Jaluzelele erau trase. Închise uşa cât putu de 
bine şi aprinse întâi lanterna, apoi deschise 
computerul. Între timp, inspectă repede încăperea, 
nesigur ce anume căuta. Dulapurile erau încuiate şi 
se îndoia că le va putea sparge cu ciocanul. În colţ, 
în spatele uşii, se găsea o stivă de cutii. Două 
dintre ele erau mari, din lemn, şi aveau înăuntru 
doar talaş. Etichetele de transport fuseseră 
înlăturate. 

Unul dintre sertarele biroului era descuiat. 
Înăuntru se aflau câteva dosare, fiecare conţinând 
numeroase hârtii pline de numere şi formule 
matematice. Fiind în japoneză, îi era imposibil să 
le descifreze. Un dosar părea însă să conţină 
numere legate de trei mostre, identificate de 
combinaţiile de litere şi cifre 4F, 12A şi 21A. 
Prima pagină a fiecărei mostre începea cu ecuaţia: 


D? i, j = (x; - x)? Pw! (x; -x;) 
X;; = vectorul valorilor pentru individul i, 


xj = vectorul principal pentru populația j, 
Pw = matrice de covarianță din interiorul 


mostrei 


Thomas se holbă la numere şi la formulă, dar 
nu pricepu nimic din ele, cu excepţia faptului că 
păreau măsurători exprimate în milimetri. 

„„Măsurători a ce anume?” 

Următorul dosar conţinea grafice şi numere, 
în aparenţă pentru un set mai mare de mostre, din 
care doar câteva reapăreau în celălalt dosar. Aici se 
găsea însă şi o scrisoare în engleză, datată 10 
martie, de la o companie care se numea Beta 
Analytics, din Miami, Florida. Informaţiile de bază 
păreau a fi o coloană de date legate de numerele 
mostrelor: 250 + 75 ÎP (BETA-895) [Mostra 1A], 

1000 + 75 ÎP (BETA — 896) [Mostra 1B], până la 
200 + 75 ÎP (BETA — 909) [Mostra 25D]. 

Thomas citi numerele de două ori, căutând un 
tipar sau ceva de genul ăsta, orice care le-ar fi dat 
un sens, dar nu reuşi să obțină nimic. Simbolul 
aflat în mijlocul fiecărui grup de date semăna cu o 
cruce, dar era mai mult ca sigur vorba de un 
simbol pentru eroare. 250 plus sau minus 75. Dar 
250 ce? 

Ani?” 

Probabil. Şi ce însemna „IP? 

Pur şi simplu nu dispunea de cunoştinţele sau 
talentele necesare. Pentru a nu ştiu câta oară de la 
moartea lui Ed, se simţea complet depăşit. 

CAPITOLUL 76 


— Ce ai făcut în Napoli? întrebă Kumi. 

— Cercetări, răspunse Watanabe. 

— Arheologice? 

— Nu chiar, replică el, pierzându-și interesul 
pentru subiect. Mai degrabă o călătorie în scop 
turistic. Am aruncat o privire prin jur. 

— La ceva anume? Renaştere? Roma antică? 

Din nou acea privire precaută. Kumi bău 
puţină şampanie. 

— M-am uitat doar prin jur, repetă el. 

— Ai o colecţie proprie? schimbă ea tactica. 
Artefacte antice? 

— Câteva. 

— De valoare? întrebă ea, mimând o emoție 
aproape erotică. 

— Unele, răspunse el, zâmbind. Foarte 
valoroase. 

— ŞI unde le ţu? 

— Acasă. Te-aş putea duce cu maşina dacă 
vrei... 

Întrebarea rămase suspendată în aer. Kumi luă 
repede o decizie. Drept răspuns, îşi goli paharul şi 
se ridică în picioare. 

x 

Ceva îl deranja pe Matsuhashi. Nu că ar fi 
fost o noutate. În ultimele şase luni se confruntase 
cu mai multă anxietate decât în toţi cei douăzeci şi 
patru de ani ai vieţii lui. Dar acum era altceva. 
Neliniştea îl sâcâia, ca un pârâit continuu pe o 
frecvenţă radio prost acordată, care se intensifica 
înainte de a-ţi da seama ce se transmite pe post. 

„Ca o amintire.” 

Avea de-a face cu Knight, ba chiar cu cei doi 
Knight: preotul mort şi fratele lui care adulmeca 
acum prin preajmă, dându-se drept ziarist. 

Închise televizorul, deschise o cutie de Kirin 
şi porni laptopul. Tastă adresa Internet pentru 

biserica lui Edward Knight, sperând că pagina nu 
fusese actualizată între timp. Dar fusese. Acum era 
acolo noul tip, Jim Gornall, şi pe site fusese postat 
un necrolog în memoria lui Knight, cu rugămintea 
ca vizitatorii să se roage pentru sufletul lui. Unele 
dintre imaginile vechi fuseseră strânse într-un mic 
album de amintiri, iar Matsuhashi puse albumul de 
poze să se deruleze în vreme ce el bea bere. 
Imaginile apăreau la fiecare cinci secunde: Knight 
cu un grup de tineri în ţinută lejeră, Knight cu 
episcopul la o slujbă de confirmare, Knight ţinând 
slujba în veşminte verzi şi aurii, Knight cu un 
ciocan la o construcţie realizată de asociaţia 
Habitat pentru umanitate, Knight prezidând la o 
nuntă... 

„Stai aşa. Dă înapoi.” 

Opri derularea albumului şi studie imaginea: 
Edward Knight, poate cu cinci ani mai tânăr decât 
atunci când Matsuhashi îl văzuse ultima oară, şi 
fericitul cuplu de miri, cu mirele semănând cum 
numai un frate poate semăna cu Edward, iar 
mireasa... 

Apucă receptorul telefonului şi formă un 
număr, cu privirea aţintită pe ecranul 
computerului. 

x 

Watanabe închise uşa rulotei când telefonul 
începu să sune înăuntru. 

— Trebuie să răspunzi? întrebă Kumi. 

— Nu, zise el,  îndreptând cheile 
Mercedesului spre maşină până când sistemul de 
alarmă scoase un ţiuit şi uşile se deblocară. 

— Bine, rosti ea. Nu-mi place să mă întorc 
din drum. 

El zâmbi şi o conduse la maşină, deschizând 
portiera din dreptul pasagerului cu un gest 
cavaleresc exagerat. 

Kumi se urcă. Watanabe închise portiera şi se 
îndreptă spre locul lui, când îi sună telefonul 
mobil. Prin geamul portierei, Kumi îl văzu 

uitându-se la numărul care îl apela. Watanabe oftă, 
rosti pe muteşte „birou” şi duse telefonul la 
ureche. 

x 

Deloc surprinzător, computerul era parolat. 
Frustrat şi stând ca pe ghimpi, Thomas se conectă 
ca utilizator oaspete, intră online şi apelă căsuţa sa 
de mesagerie electronică. În acelaşi timp, căută în 
buzunar un card, se încurajă singur şi apucă 
receptorul telefonului, sperând să-şi amintească 
bine secvența de cod corespunzătoare ţării. 
Telefonul sună de trei ori înainte ca ea să răspundă. 

— Deborah, rosti el, aici este Thomas Knight. 

Avu impresia că o aude cum inspiră adânc, 
surprinsă, dar nu-i răspunse. 

— Ştiu că nu te aşteptai să te sun, şi probabil 
că ai auzit tot felul de lucruri despre mine, dar te 
asigur... 

— Ştiu că nu tu i-ai ucis pe oamenii ăia, zise 
Deborah. 

Nu părea foarte convinsă, dar era categorică, 
de parcă ar fi plonjat în gol de la mare înălțime şi 
ar fi ştiut că orice greşeală nu poate conduce decât 
la dezastru. 

„O altă dovadă de credinţă.” 

— Mulţumesc, rosti el. Poţi să-mi trimiți 
imaginea aceea? Din articolul despre situl 
Japonez? 

— Aşteaptă puţin. 

El deschise imaginea şi o studie. 

— L-ai putea data? întrebă Thomas, uitându- 
se la imaginea sclipitoare a crucifixului de argint 
în centrul căruia se afla peştele cu picioare. 

— Nu dintr-o poză. Ca stil, aş spune că e 
medieval, european, posibil din secolul al VII-lea 
sau al VIII-lea. 

— Şi peştele? 

Urmă o pauză. 

— ÎI văd, se mulțumi ea să răspundă. 


— Şi? 

— Ce mă întrebi tu de fapt, Thomas? 

— Dacă chestia asta poate proveni din 
mormântul descoperit de tine în situl de la 
Paestum. Spuneai că ai impresia că locul a fost 
jefuit înainte de venirea ta acolo. Este posibil ca 
acest obiect să se aflat în acel mormânt? 

— Nu pot face o asemenea afirmaţie doar pe 
baza unei fotografii, răspunse ea, uşor iritată. 
Chestia asta a fost găsită în situl japonez, nu-i aşa? 
Nu am văzut crucifixul, dar... Thomas, dacă 
încerci să afirmi că acest crucifix provine din situl 
excavat de mine în Italia, înseamnă că aduci o 
acuzaţie foarte gravă arheologului japonez care 
pretinde că a descoperit obiectul acolo. Nu poți 
face aşa ceva fără dovezi. Te poţi trezi dat în 
judecată pentru defăimare. 

— Poate proveni din mormântul din 
Paestum? 

— Nu mă asculți... 

— Ba da, şi apreciez grija ta pentru mine, dar 
te rog să îmi spui. Probabil că te-ai gândit şi tu la 
asta, altfel nu-mi trimiteai articolul. Este posibil ca 
acest crucifix să fi fost furat din situl din Paestum? 

— Se potriveşte cu crucile pictate pe părțile 
laterale ale mormântului. Peştele este un detaliu 
neobişnuit, din pricina aripioarelor frontale 
supradimensionate. Nu am văzut nimic asemănător 
în afara acestei regiuni şi nicăieri în altă parte în 
arta creştină. Asta nu înseamnă că situl japonez 
este un fals. Poate că a existat un soi de mişcare 
evanghelică timpurie despre care noi nu ştim şi 
care şi-a avut originile în Italia, ajungând până în 
Japonia... 

— Nu, i-o reteză Thomas. Nu-i aşa. Se 
petrece ceva, ceva foarte important. Ed a 
descoperit despre ce este vorba. Trebuie să o fi 
făcut. 

— Am înţeles că japonezul care a fost ucis... 

— Satoh. 

— Am înţeles că ţi-a spus că acel crucifix e 
din Herculaneum. 

— Dar ar fi prea timpuriu, nu-i aşa? zise 
Thomas. Cred că minţea, încercând să-mi 
servească o pistă care să mă facă să caut în 
continuare, să mă determine să aflu ceea ce el nu 
reuşise. 

— Thomas, ascultă-mă, zise Deborah. Dacă 
te apropii de motivul pentru care a fost ucis Ed, ei 
— oricine ar fi ei — vor afla. Trebuie să pleci de 
acolo înainte de a fi ucis. 

— Poate că da, replică Thomas. Dar nu încă. 

x 

Jim începea să se teamă. Când se deschisese 
uşa rulotei, scosese un suspin de uşurare. Kumi 
trecuse cu bine peste încercare, poate chiar aflase 
ceva util, şi acum pleca în siguranță. Apoi 
Watanabe o urmase şi se duseseră împreună la 
Mercedesul lui de şmecher, dar nu înainte ca 
arheologul să răspundă la un apel telefonic. 

Jim stătea în maşina parcată pe cealaltă parte 
a străzii, dar, deşi lumina era slabă, zărise expresia 
de pe chipul lui Watanabe, modul în care verificase 
cum stătea Kumi în maşină, aşteptându-l, şi felul 
în care se îndepărtase de vehicul ca să încheie 
conversaţia. Apoi, când urcase în maşină, ceva din 
felul în care scrâşniseră cauciucurile pe pietriş 
când demară i se păru că era mult mai mult decât o 
simplă demonstrație de virilitate. 

Kumi era în pericol. Jim simţea asta. Habar n- 
avea cum fusese descoperită, dar asta se 
întâmplase şi acum totul se ducea naibii. Porni 
Toyota închiriată şi se luă după Mercedes, căutând 
în buzunar telefonul mobil. 

x 

— Ce zici de oase? o întrebă Thomas pe 
Deborah. Situl japonez conține oase aparținând 
unor europeni care par să dateze din aceeaşi 
perioadă cu crucifixul. Să se fi aflat şi ele din 
mormântul din Paestum? 

— Nu, rosti ea, de data asta cu un ton 
categoric, lipsit de nuanţa de prudenţă dinainte. 
Oasele nu s-au conservat în Paestum. Situl a fost 
prea umed pentru prea multă vreme. Niciun os 
uman nu s-a păstrat din acea perioadă. 

— Atunci, trebuie să fi făcut rost de ele din 
altă parte, zise Thomas. Ideea îi veni imediat. 
Pietro presupunea că Satoh era omul pe care el îl 
numea Tanaka, dar dacă nu era aşa? Dacă 
monseniorul se întâlnise cu un alt japonez care îşi 
spunea Tanaka? 

— Watanabe? rosti Deborah, neîncrezătoare. 

— „L-am dus înăuntru”, zise Thomas. 
Cuvintele lui Pietro răsunau în mintea lui. Asta a 
spus înainte de a muri. Totul s-a întâmplat din 
cauza lui, a mai spus. L-a dus pe Tanaka înăuntru. 

— Înăuntru unde? 

— În Fontanelle, răspunse Thomas. Conştient 
sau nu, Pietro i-a oferit lui Watanabe lucrul de care 
acesta avea nevoie. 

— O, Doamne, zise Deborah, în glasul căreia 
se simțeau perfect acum oroarea şi repulsia, în 
ciuda distanţei care îi despărţea. 

— Cu câteva săptămâni înainte de 
descoperirea din perioada Kofun, Watanabe a 
primit mai multe colete. Asistentul lui nu a văzut 
ce conţineau. Mi s-a părut cel puţin neobişnuit. 

— ŞI crezi că ele conţineau?... 

— Oase. Da. 

Se lăsă o scurtă tăcere, apoi Thomas zise: 

— Îţi pot citi câteva dintre rezultatele lui de 
laborator? Poate mă ajuţi să le înţeleg. 

— Desigur, răspunse ea. 

x 

Matsuhashi străbătu fără zgomot parcul de la 
intrare. Uşile din față ale laboratorului din 
Yamanashi erau încă deschise, aşa cum se temuse 
profesorul. Înăuntru putea fi oricine. Evident, pe ei 
nu-i interesa oricine, ci doar persoana lui Knight. 

Afară nu se vedea nicio maşină parcată, dar 
asta nu însemna nimic. Studentul merse repede, în 
tăcere, de-a lungul coridorului de la parter către 
scări. Luminile erau stinse, ceea ce iarăşi nu 
însemna nimic. Pipăi cuțitul din buzunar şi păşi 
uşor către locul unde o geană de lumină se zărea 
prin crăpăturile uşii de la biroul lui Watanabe. 
Mergea fără zgomot, ca un asasin. 

CAPITOLUL 77 


— Îţi spune ceva numele Beta Analytics? 
întrebă Thomas. 

— Mda, răspunse Deborah. Este un laborator 
de testare din Florida. Muzeul a apelat la el o dată, 
când laboratorul CAIS din Atena nu era dispombil. 
Lucrează repede. 

— Ce fel de teste se fac acolo? 

— Datare cu carbon radioactiv. De ce? 

— Deci Watanabe a încercat să determine 
vârsta unui obiect. Ce înseamnă IP? 

— Înainte de prezent. De fapt, înseamnă 
„inainte de 1950”. 

Deci numerele mergeau înapoi de la 1950, 
plus sau minus 75. 

— Bun, replică Thomas, atunci ascultă asta. 

Se uită la coloanele de date, dar telefonul 
mobil din buzunar vibră brusc. 

— Stai aşa, îi spuse lui Deborah, punând 
receptorul pe birou. Da? rosti el în telefonul mobil. 

Era Jim. 

— Watanabe a luat-o pe Kumi în maşină. S-ar 
putea să fi aflat cine e. 

Thomas sări în picioare şi porni către uşă 
exact în clipa în care aceasta se deschise cu 
zgomot. Uşa îl lovi drept în faţă, trimiţându-l cu 
putere înapoi, în vreme ce Matsuhashi dădu buzna 
înăuntru şi se aruncă asupra lui. Lumina albăstruie 
a computerului făcu să sclhpească lama cuțitului. 
Mobilul zbură din mâna lui Thomas când cei doi 
se întâlniră. 

Thomas era total depăşit. Celălalt bărbat era 
mai tânăr, mai puternic, antrenat şi pregătit pentru 
luptă. Chiar şi fără cuţit ar fi însemnat prea mult 
pentru el. Studentul îl ţintui cu uşurinţă, 
prinzându-i braţele cu o singură mână şi un 
genunchi, astfel că mâna cu arma rămase liberă, 

controlând situaţia. Lui Thomas nu-i mai rămăsese 
nimic altceva în afara glasului. 

— E prea târziu, Matsuhashi, rosti el, cu voce 
nefiresc de tare. 

Japonezul se uită la telefonul de pe birou, 
văzu că receptorul e pe birou şi apăsă pe furcă cu 
mâna liberă. Apoi ridică mobilul de jos, îl închise 
şi reveni la telefonul de pe birou, formând un 
număr fără să-şi ia privirea de la Thomas. 

— Ai intrat într-o mare belea, zise el, aproape 
cu indiferenţă. 

Thomas se trase în poziţie şezândă, destul de 
nedumerit. 

— Şi tu, replică el. 

— Mă îndoiesc, ripostă japonezul, zâmbind. 

— Ţi-am spus, zise Thomas. Ştiu totul. 

Studentul se opri şi închise telefonul. 
Expresia de pe chipul lui era greu de descifrat, dar 
dincolo de amuzament mai era ceva acolo... Ce 
anume? 

„Curiozitate? Nelinişte? 

Poate că da.” 

— Şeful tău ar trebui să încuie mai bine 
dosarele, rosti Thomas, testându-şi încheietura 
mâinii stângi, pe care îngenunchease celălalt. 

— Ce crezi că ştii? ripostă studentul. Dacă e 
interesant, poate că nu te dau pe mâna poliţiei. 

Poliţia? În atari circumstanţe, Thomas ar fi 
fost încântat să fie arestat pentru pătrundere prin 
efracție. Ceva suna ciudat. Poate că Matsuhashi nu 
ştia. 

„ȘI poate că vrea doar să afle ce ştii înainte de 
a-ți tăia gâtul.” 

— I-am spus deja prietenei mele ce am aflat, 
minţi el. 

— Nu, n-ai făcut-o, replică Matsuhashi. Mi- 
am programat cu grijă intrarea. 

— Ştie destule ca să pună câteva întrebări 
deranjante, zise Thomas. 

— Despre ce? 

Matsuhashi devenea tot mai iritat, gândindu- 
se că Thomas se joacă cu el. 

— Rezultatele de la testarea cu carbon 
radioactiv. 

— ŞI? Facem mereu astfel de teste. 

— Pe oase de europeni? 

Thomas risca acum. Îşi simţea gura din ce în 
ce mai uscată, iar gâtul îl ustura. 

— Acele teste nu au fost încă efectuate, 
replică Matsuhashi. Oasele sunt pregătite pentru 
testare. E nevoie de timp. 

— Nu mă refer la acele teste, cele despre care 
veţi vorbi presei. Mă refer la cele deja efectuate. 

— Ce tot spui acolo? 

—  Uită-te şi singur, zise Thomas. Teste 
efectuate, cu rezultatele livrate cu zece zile înainte 
de „descoperirea” din perioada Kofun. 

Matsuhashi se uită fix la el. Luă încet 
documentele de pe birou, cu un ochi aţintit asupra 
lui Thomas, şi le parcurse în grabă. Chipul i se 
întunecă, apoi încremeni. Când îşi ridică iarăşi 
privirea, trupul părea să-i tremure. Părea complet 
debusolat, panicat, şi când vorbi, o făcu pe un ton 
de sfidare: 

— Astea ar putea fi orice fel de rezultate. 
Dacă sugerezi că este vorba de vreo fraudă... 

— Numai că nu sunt orice fel de rezultate, 
nu-i aşa? i-o reteză Thomas. Se referă la două 
colete cu oase vechi importate — de fapt furate — 
din Italia, la fel cum a fost furat şi crucifixul de 
argint. Watanabe a adus oasele, dar n-a vrut să 
planteze în sit oase care nu erau suficient de vechi. 
Datarea cu carbon radioactiv ar fi arătat asta 
imediat, iar cele mai multe schelete din Fontanelle 
datează din epoca Renaşterii şi ulterior acesteia. 
Trebuia să caute cele mai vechi fragmente de oase, 
să le aducă aici, apoi să facă testele ca să ştie clar 
care oase erau suficient de vechi pentru a fi 
plantate într-un mormânt Kofun. Ce descoperire 
senzaţională! Oase europene cu o mie de ani mai 

devreme decât oricare descoperire anterioară! L-ar 
fi propulsat de-a dreptul pe culmi. 

Matsuhashi nu spunea nimic şi nici măcar nu 
se uita la el. Se holba la foile de hârtie, cu ochu 
măriţi. 

— Doar oasele care au fost datate cu 
aproximativ o mie de ani înainte de prezent erau 
suficient de vechi, spuse Thomas. Pe acestea le-a 
plantat în mormântul Kofun. 

Matsuhashi nu-l privi. Verifica şi reverifica 
numerele, graficele şi toate celelalte date, 
încercând să găsească o greşeală. 

— Celelalte date, rosti Thomas, arătând spre 
paginile cu formule şi rezultate în milimetri, 
reprezintă un sistem pentru determinarea originii 
rasiale a oaselor. Aşa este? Bănuiesc că folosesc o 
formulă pentru procesarea dimensiunilor 
scheletelor, demonstrând originea lor rasială. 
Corect? 

Celălalt dădu din cap atât de uşor, că Thomas 
abia observă. 

— Deci Watanabe alege oase suficient de 
vechi ca să corespundă perioadei Kofun, apoi face 
măsurători cranio-faciale ca să fie sigur că au 
aparținut unor europeni, înainte de a le planta în 
sit. 

— Este imposibil, făcu  Matsuhashi, 
continuând să studieze documentele. Este un om 
de seamă. lar chestia asta nu putea fi contrafăcută. 

— Dă-mi voie să vorbesc cu prietenul meu, 
zise Thomas. Cred că soția mea e în pericol. 

Dar celălalt nu păru să-l audă şi nu-şi slăbi 
strânsoarea de pe mânerul cuţitului. 

x 

Maşina prinse viteză. 

— Locuieşti aici? întrebă Kumi, uitându-se 
pe geam la un pâlc de bambuşi groşi şi înalți cât 
stâlpii de telegraf. 

— Da, răspunse simplu Watanabe. 

Kumi nu-l crezu. Lucrurile merseseră bine 
până la acel apel telefonic, dar de atunci simţise 
cum omul se retrage în carapace. Nu se uita la ea, 
îi răspundea monosilabic doar atunci când ea îl 
întreba ceva direct şi nu mai făcea nicio tentativă 
de a o seduce. 

„Trebuie să cobor din maşina asta...” 

CAPITOLUL 78 


— Dacă în sit s-a pătruns înainte de săpături, 
zise Matsuhashi, ignorând privirea lui Thomas 
care se plimba între cuțit şi telefon, echipa îşi 
poate da seama. Solul nu mai are cum să fie 
compactat. Ar arăta ca un muşurol. 

— Poate că au văzut şi au decis să nu spună 
nimic, spuse Thomas. Acum o să vorbesc cu 
prietenul meu pe telefonul mobil, bine? 

— NU, i-o reteză Matsuhashi. Habar n-ai 
despre ce vorbeşti. 

Începu să ţipe în japoneză, furios, astfel că 
brusc deveni înspăimântător. Se schimonosi într-o 
grimasă. Thomas avu nevoie de câteva clipe ca să- 
şi dea seama că plângea. 

— E un om măreț, şopti tânărul în engleză. 

— Poate că da. 

— Nu „poate”! ţipă Matsuhashi. 

Părea extrem de tânăr, iar furia îl epuizase. 

— Bine, rosti Thomas, calmându-l. Dar în 
acest caz, cel puţin, nu a jucat cinstit. 

Aşteptă să vadă reacţia, dar tânărul părea 
brusc îmbufnat şi nu spuse nimic, deşi lacrimile 
continuau să-i curgă pe obraji. Se întunecase bine 
afară şi jaluzelele luceau din pricina felinarelor de 
pe stradă. Thomas se uită la telefonul de pe birou. 
Se întrebă unde era Jim. Unde era Kumi. 

— Dă-mi cuțitul, zise el, şi lasă-mă să 
vorbesc cu prietenul meu. 

Matsuhashi se uită la armă ca şi cum s-ar fi 
întrebat cum de fusese posibil să ajungă la el în 
mână. Puse cuțitul uşor pe birou. 

— Aşadar, continuă Thomas cu blândeţe. 
Cum a intrat el în camera mortuară fără ca nimeni 
să nu-şi dea seama? 

Urmă o lungă tăcere, întreruptă doar de 
suspinele studentului. 

— Poate că de vină au fost tanuki, rosti el în 
cele din urmă, aşezându-se greoi pe birou. 

Îşi şterse ochii şi inspiră adânc, devenit brusc 
atât de calm, încât Thomas avu impresia că tot ce 
era mai rău trecuse. Însă putea fi prea târziu. 

— Cum? întrebă el, cu o notă de disperare în 
voce. 

— Situl a fost penetrat de tanuki — un soi de 
animale. Au săpat un tunel până în camera 
mortuară. O intrare prin care poate că au pătruns 
neobservaţi... 

— Te rog, lasă-mă să-mi sun prietenul, zise 
Thomas. Trebuie să mă asigur că soția mea n-a 
pățit nimic. 

Matsuhashi se întoarse către el şi îl privi 
îndeaproape. Pentru câteva clipe nu se petrecu 
NIMIC. 

— O să sun eu, zise el. 

x 

Maşina ieşi din depresiunea în care era aşezat 
oraşul Kofu, lăsând luminile în urmă. Kumi şi 
Watanabe nu spuneau nimic. Niciunul nu se mai 
ostenea să continue jocul. Se mulțtumeau să ruleze 
mai departe, cufundați în propriile gânduri pe 
măsură ce terenurile cultivate cu orez erau 
înlocuite de un peisaj sălbatic. Watanabe ajunse la 
marginea a ceea ce semăna cu o fermă, cu 
gardurile căzute şi cu șanțurile de scurgere pline de 
bălării, din care se auzeau țârâituri de greieri. 
Deasupra pinilor negri luna se înălțase plină, în 
toată splendoarea ei. 

— Aici, rosti el, coborând şi luând cheile. 

Ea nu avu de ales decât să coboare pe 
marginea drumului pustiu. Nu putea fi mai 
periculos decât să rămână în maşină... 

În tăcerea deplină, sunetul telefonului lui 
Watanabe îi făcu pe amândoi să tresară. El 
răspunse aproape cu un sentiment de uşurare. 

— Nu e ea, zise Matsuhashi. Am verificat 
poza. Seamănă cu ea, dar nu e aceeaşi persoană. 

— Eşti sigur? întrebă Watanabe. 

— Da. A pățit ceva? 

— Ea... nu. Eşti sigur? 

— E ziaristă la un săptămânal din Tokyo, în 
căutarea unui articol de senzație. Probabil că a 
anunţat deja că are ceva pe ţeavă. 

— Ziaristă? 

— Da, răspunse Matsuhashi. Nu faceţi nimic 
despre care să nu vă placă să citiți în ziare 
duminică. 

Watanabe închise şi se uită lung la femeia 
care stătea lângă maşină, privind luna şi 
prefăcându-se că e foarte calmă. 

x 

— Mulţumesc, zise Thomas. 

Matsuhashi părea teribil de deprimat, stors de 
orice sentiment. 

— Ce vei face acum? 

Japonezul ridică din umeri. 

— Nu-i nimic de făcut, răspunse el. În 
Japonia nu trecem peste profesorii noştri. 


Suntem... — se luptă cu el ca să găsească cuvântul 
potrivit — ... ucenici. Nu muşcăm mâna care ne 
hrăneşte. 


Zâmbi cu tristeţe când rosti ultima frază. 

— Nu, spuse Thomas. Bănuiesc că nu faceţi 
aşa ceva. Dar sunt lucruri pe care trebuie să le ştiu. 
Despre fratele meu. 

— Nu te pot ajuta. 

— Ştiu. Trebuie să discut cu sensei Watanabe. 

Era pentru prima dată când folosea un 
asemenea titlu pentru arheolog, dar o făcuse din 
respect pentru studentul lui. 

— Nu-ţi va spune nimic, replică Matsuhashi. 
Ştie să mintă. 

Zâmbi iarăşi cu tristeţe, îndurerat. 

— Și tu? întrebă Thomas. Nu-i vei spune că 
ştii de fraudă? Chiar dacă asta înseamnă că tot ce 
apare în ziare, tot ce se va scrie în jurnalele 
academice şi tot ce se va preda în şcoli este greşit? 

Japonezul se făcu şi mai mic, lăsându-şi capul 
în piept, ca o întruchipare a înfrângerii şi 
disperării. 

— Nu mă pot pune cu el. Nu am tăria 
necesară. Thomas habar n-avea dacă era vorba de 
tăria morală sau de cea politică. 

— L-ai cunoscut pe fratele meu? se interesă 
el. 

— Eu nu am fost în Italia, răspunse 
Matsuhashi, încruntându-se din pricina schimbării 
subiectului. L-am văzut aici, dar nu ştiam cu ce se 
ocupă. S-a întâlnit cu sensei... cu Watanabe-san, se 
corectă el imediat. La început au părut bucuroşi să 
se reîntâlnească, dar cred că după aia au început să 
se certe. 

— În legătură cu ce anume? 

— Nu ştiu. S-au schimbat. S-au răcit. 

— A stat două zile aici? 

— Da, răspunse japonezul, mai calm acum, 
pentru că subiectul era mai puţin controversat. A 
lucrat în laborator cea mai mare parte a timpului şi 
a luat cina cu Watanabe-san. Hotăram ce movile să 
excavăm şi foloseam imagini din satelit ale 
siturilor din întreaga Japonie. El era foarte 
interesat de tehnologie. Apoi s-au certat şi eu l-am 
dus la gară. 

— Părea supărat sau furios la plecare? 

— Nu, răspunse studentul, încruntându-se din 
nou, ca şi cum i s-ar fi părut ceva ciudat. Părea 
vesel, chiar emoţionat. 

— Ai cunoscut un om pe nume Satoh, sau 
poate Tanaka? Un om care să-l fi întâlnit pe Ed în 
Italia? 

— Nu. 

— Să ştii că va face chestia asta din nou, zise 
Thomas, schimbând brusc subiectul. Mă refer la 
Watanabe. Dacă îl laşi să scape de data asta, o va 
face din nou. Vor apărea o mulțime de întrebări 
legate de această descoperire. Cineva va găsi fisuri 
în cele susținute de el şi atunci va inventa alte 

dovezi care să-i acopere înşelăciunea. Ţi-ai putea 
irosi jumătate din carieră fabricând dovezi pentru 
aceeaşi minciună a lui. Nu ţi-ai dori să fu un 
arheolog adevărat, în loc de o celebritate de 
carton? 

Întrebarea rămase suspendată în aer. Pe 
măsură ce timpul trecea şi studentul nu zicea 
nimic, Thomas începu să creadă că nu-l ascultase. 
Apoi însă Matsuhashi dădu să se mişte încet, 
îndreptându-se de spate. Ochii îi străluceau, nu 
doar din pricina lacrimilor, iar licărul lor exprima 
nu numai hotărâre, ci şi puţină nebunie. 

CAPITOLUL 79 


Se făcuse miezul nopţii. Kumi îl sunase pe 
Jim ca să-i spună că Watanabe o lăsase pe 
marginea unui drum de munte, la aproximativ 
cincisprezece kilometri de oraş. Era nevătămată, 
dar furioasă din pricina umilinţei. În acel moment, 
din motive pe care Jim nu le înţelegea, ea părea să 
arunce toată vina pe umerii lui Thomas. 

Jim luă maşina închiriată şi porni în căutarea 
ei, studiind cu grijă indicatoarele rutiere, ale căror 
caractere nu le putea citi. După ce luă o curbă 
strânsă, o văzu. Frână puternic şi cauciucurile 
scrâşniră, astfel încât Kumi, desculță şi ţinându-şi 
pantofii lejer cu o singură mână, se feri. Se 
pregătise pentru vreun nebun care avea de gând să- 
i facă avansuri la o asemenea oră, iar privirea ei de 
oţel nu se înmuie când îşi dădu seama că în maşină 
era Jim. 

— Unde naiba e Thomas? se repezi ea. 

— E la laborator cu Matsuhashi. 

— Stă la taclale la o bere şi o partidă de 
pocher? 

— Nu prea, replică încet Jim. 

— Atunci se împrietenește cu tipul care m-a 
dat pe mâna nemernicului ăstuia, ca să-mi facă ce 
avea el chef. 

Jim vru să-i spună că, de fapt, tot Matsuhashi 
o salvasc, şi că ea fusese cea care insistase să se 
întâlnească cu Watanabe împotriva dorinței lui 
Thomas, dar nu era nici locul, nici momentul 
pentru aşa ceva. Mai degrabă Jim bănuia că era 
vorba doar de partea vizibilă a unei dispute care 
dura de ani întregi între cei doi şi care se întipărise 
profund în fibra relației lor. 

x 

— Gata? întrebă Thomas. 

În loc de răspuns, Matsuhashi apăsă tasta 
telefonului şi aşteptă ca Watanabe să răspundă. 

Imediat ce începu conversaţia, se întoarse cu 
spatele la Thomas, nedorind să 1 se vadă chipul, 
chiar şi în întunericul din jur. 

Japoneza pe care o ştia Thomas nu era 
suficient de bună ca să înţeleagă toate aspectele 
tehnice ale discuţiei, dar Matsuhashi repetase ce 
urma să spună, aşa că Thomas ştia în mare despre 
ce era vorba. 

— E o problemă cu oasele de la sit, zise 
Matsuhashi. 

— Ce fel de problemă? întrebă Watanabe. 

Părea ameţit de somn sau de băutură, probabil 
că de amândouă. 

— Echipa a pregătit mostrele pentru datarea 
cu carbon radioactiv şi a studiat tot ce a reieşit în 
timpul procesului. 

— ŞI? 

— A apărut polen. 

— M-ai sunat după ce mi-ai stricat seara ca 
să-mi spui că a apărut polen? îl repezi Watanabe. 
Bineînţeles că apare şi polen. Ce-i cu asta? 

— Dar nu e polenul care ar trebui să fie. Este 
vorba de olea. Măslin. 

Watanabe tăcu câteva clipe, apoi vorbi cu o 
voce bizară. 

— Există măslini în Japonia. 

— Da, dar aceştia au fost cultivați recent. 
Măslinul a apărut în Japonia abia în perioada 
Bunkyu, din anii 1860. 

— Ce vrei să spui? 

— Descoperirea e contaminată, replică 
Matsuhashi. Oasele nu au fost îngropate aici. Au 
fost îngropate altundeva, undeva unde cresc 
măslini de mii de ani, şi apoi au fost mutate. Poate 
că oasele aparțin unor europeni, dar nu şi 
mormântul. 

Urmă o tăcere lungă. 

— Nu mai spune nimănui, zise Watanabe. 
Sigilează rămăşiţele până ce ajung eu acolo. Nu 

lăsa pe nimeni să le vadă. Şi nici rezultatele pe 
care le-ai obținut. Ai înţeles? 

— Am înţeles. Veniţi direct la laborator? 

Urmă o ezitare de câteva clipe. 

— Vol fi acolo la prima oră a dimineţii, zise 
Watanabe. Trebuie să dorm. 

Matsuhashi închise şi rămase locului câteva 
clipe, uitându-se la ridicătura neagră a movilei 
funerare. 

— EFi bine? întrebă Thomas. 

— Vine încoace. 

CAPITOLUL 80 


Thomas stătea pe spate la marginea 
mormanului de pământ scos din sit. După ce 
săpaseră în jurul movilei funerare, oamenii 
ridicaseră un con de pământ nisipos şi resturi care 
o depăşea ca înălțime. De unde stătea, Thomas 
putea ţine sub observaţie întregul sit fără să fie 
văzut, deşi în întuneric se puteau zări prea puţine 
fără lumini. Noaptea era calmă şi, pentru că anul 
era la început, cicadele nu începuseră încă să-şi 
facă auzite sunetele metalice pe care le scoteau în 
toiul verii. 

Watanabe ajunse cu o jumătate de oră înainte 
de ivirea zorilor. Parcă maşina la ceva distanţă şi 
pătrunse în tăcere în sit, cu mișcări furişate. 
Adusese cu el o lanternă nu mai mare decât un 
stilou şi se apucase să lucreze fără să o aprindă. Nu 
avu nevoie de mai mult de cinci minute ca să se 
pregătească, după care dispăru în spatele movilei. 
Thomas ascultă, dar nu auzi nimic şi timp de zece 
minute crezu că Watanabe plecase. 

— Unde e? şopti el. 

— Înăuntru, răspunse Matsuhashi, care nu se 
mişcase de cel puţin două ore. 

— Cum a făcut asta? Intrarea e acolo. 

— Trebuie să mai existe o gaură făcută de 
tanuki pe cealaltă parte, despre care noi nu am ştiut 
nimic, zise studentul. Inteligentă mutare. Aşa are 
acces la partea neexcavată a movilei. 

Trecură alte cinci minute în tăcere, apoi îl 
auziră pe Watanabe mişcându-se în jurul movilei. 
Thomas riscă o privire. Întunericul începea să se 
destrame cu repeziciune şi arheologul îşi ascunsese 
lanterna. Stătea aplecat deasupra solului, aproape 
încremenit, cu excepția mâinilor, şi freca diverse 
obiecte pe rând, folosind o periuţă de dinți şi 
lucrând cu mare grijă. Purta mănuşi şi împrăştiase 
un soi de smoală pe sol, iar mişcările meticuloase 


361 


pe care le efectua erau însoțite de un soi de 
murmur permanent care creştea în intensitate pe 
măsura scurgerii timpului. Omul era disperat şi 
panicat. 

Thomas se întoarse şi cobori panta, atent să 
nu disloce nicio pietricică de la locul ei. 

— Cât se conservă polenul? întrebă el în 
şoaptă. 

— Zeci de mii de ani, răspunse Matsuhashi, 
la fel de nemişcat. Carcasa exterioară este aproape 
indestructibilă. Poate dezvălui multe despre 
condițiile de mediu la momentul pătrunderii în sol 
a unui obiect. 

— Asta, dacă e acolo, replică Thomas. 

Matsuhashi nu spuse nimic câteva clipe, apoi 
rosti: 

— Se duce din nou înăuntru. Aproape că a 
sosit clipa. 

Aşteptară ca soarele să se ivească la orizont şi 
păsările să se trezească, înainte de a trece la 
acțiune, Nu aveau de făcut altceva decât să urce 
peste creasta movilei de resturi şi să coboare în 
situl propriu-zis. Nu-şi vorbiră şi se deplasară în 
tăcere, căci nu voiau să fie remarcați. 

La început, Watanabe nu-i văzu. leşi, părând 
distrat şi rătăcit. Îşi adunase deja uneltele înainte 
de a privi în sus şi de a-i vedea pe cei doi care 
stăteau şi aşteptau. Încremeni, apoi, ca şi cum s-ar 
fi bazat doar pe personalitatea sa, apelă la bine 
cunoscutul lui zâmbet de vedetă. Fără ochelarii de 
soare, părea bătrân. 

— V-aţi trezit devreme? întrebă el în 
Japoneză. 

Matsuhashi rămase tăcut, cu spatele drept şi 
cu privirea în pământ, ca un soldat scos în faţa 
plutonului, la raport. 

— S-a terminat, rosti Thomas. 

Nu simţea niciun fel de triumf, ci doar o mare 
oboseală şi dorinţa ca totul să se termine. Dar până 
atunci trebuia să afle ceva. 

— Povesteşte-mi despre Ed, ceru el. Fratele 
meu. De ce v-aţi certat? 

— Nu ştiu la ce te referi, răspunse Watanabe. 

Thomas se uită la Matsuhashi, dar studentul 
rămăsese pironit locului, ca paralizat, incapabil să- 
şi privească profesorul în ochi. 

— Spune-i despre polen, îi ceru Thomas. 

— Care polen? se miră Watanabe, ridicând 
neconvingător din umeri. Avea de gând să nege 
totul, convins că studentul nu avea să se întoarcă 
împotriva lui. Ştii ceva despre vreun soi de polen? 
1 se adresă el lui Matsuhashi, apropiindu-se 
ameninţător. 

— Nu, sensei, răspunse Matsuhashi. Nu ştiu 
nimic despre polen. 

Watanabe zâmbi, mulțumit de această dată. 
Îşi bătu uşor buzunarul de la piept cu palma şi 
dădu peste ochelarii de soare. 

— Fratele tău a fost un nesăbuit, zise el. 

— A venit pentru cruce? insistă Thomas cu 
întrebările, nu fără efort. 

Watanabe se uită la Matsuhashi, care părea 
paralizat şi stors de puteri în faţa lui, aşa că îşi 
permise un alt zâmbet. 

— Ai venit aici ca să mă acuzi fără niciun fel 
de dovezi, zise el. Fratele tău a procedat la fel. 
Scâncea despre înmormântarea cum se cuvine a 
anumitor... resturi umane. Clătină din cap şi 
chicoti. Cam ciudată cerere din partea unui preot, 
nu? Dorinţa de a duce înapoi morţii — ale căror 
nume nici măcar nu le ştia — într-o gaură din 
pământ aflată în cealaltă parte a lumii! 

Îşi ridică privirea spre cer ca pentru a sublinia 
absurditatea unui asemenea lucru. 

— Asta-i tot? ripostă agasat Thomas. A venit 
ca să ducă oasele înapoi în Napoli pentru că Pietro 
era măcinat de remuşcări fiindcă le vânduse? Asta- 
i tot? Cum rămâne cu crucifixul? Cu simbolul 
peştelui? Cu cercetările lui? 

— Cercetări? pufni Watanabe. Era preot. Ce 
fel de cercetări ar fi putut efectua el ca să 
intereseze un om de ştiinţă? N-am discutat nimic 
despre asta. 

Watanabe ridică iarăşi din umeri, mulţumit de 
dezamăgirea lui Thomas, iar gestul părea cât se 
poate de real. Timpul petrecut de Ed în Japonia nu 
însemnase ceva esenţial, iar Thomas îşi irosise 
timpul urmărindu-l până aici. Se simţi cuprins de 
mânie şi se întoarse către Matsuhashi. 

— Termină tu povestea asta, zise el. 

Numai că Matsuhashi, care începuse iarăşi să 
plângă, părea incapabil să vorbească sau să se 
miște. 

— Vezi dumneata, domnule Knight, rosti 
Watanabe, punându-și ochelarii de soare, noi, 
japonezii, suntem foarte loiali față de sempai — 
superiorii noştri. Matsuhashi-san este studentul 
meu, e un kohai, infenorul meu. Viitorul lui îmi 
aparţine. Fără mine este un nimic. 

Thomas îşi mută privirea de la el la 
Matsuhashi, dorindu-și ca tânărul să spună ceva. 

— Nu există polen, zise Matsuhashi foarte 
rar, de parcă fiecare cuvânt era scos cu forcepsul. 

— Da, rosti Watanabe. Probabil că ai comis o 
greşeală în laborator... 

— Pe oasele alea nu a existat niciodată polen 
din afara Japoniei, continuă studentul, 
îndreptându-se brusc şi privindu-şi profesorul în 
ochi. Era un gest surprinzător şi sfidător, iar 
Thomas fu convins că Watanabe nu-şi văzuse până 
atunci studentul într-o asemenea postură, căci 
arheologul făcu un pas înapoi. Dar, continuă 
Matsuhashi, dumneavoastră n-aveaţi de unde să 
ştiţi asta, motiv pentru care aţi pătruns în mormânt 
ŞI aţi curăţat artefactele pe care le-aţi plantat acolo 
anterior, artefacte pe care plănuiaţi să le 
„descoperiţi” abia peste câteva zile. 

Watanabe se schimonosi. 

— Asta e o minciună, rosti el, aproape în 
şoaptă. 

— Nu, sensei, zise Matsuhashi, cu ochii iarăşi 
plecaţi, ca un soldat în faţa superiorului. 

— Ba da, este, insistă Watanabe. 

— Nu, rosti Thomas, făcând un gest către 
perimetrul sitului. Şi dispunem de dovezi în acest 
sens. 

Curios, Watanabe se zgâi peste marginea 
ochelarilor. Dintr-un adăpost de lângă intrarea în 
sit se iveau mai mulți oameni, iar alţii coborau de 
pe movila de resturi. Aveau camere video şi 
microfoane direcționale lungi, acoperite cu spumă 
de protecție. NHK fusese de acord să vină la faţa 
locului doar atunci când Thomas ameninţase că un 
reporter de la New Zealand Herald avea să 
prezinte în exclusivitate întreaga poveste şi să 
transforme ştiinţa arheologică japoneză în bătaia 
de joc a lumii întregi. Ziariştii nu crezuseră 
povestea lui, dar acum aveau s-o creadă. Toată 
lumea avea să creadă. 

— Nu! urlă Watanabe, repezindu-se către 
Thomas. 

În acea clipă licăriră flash-urile, aprinzând 
lumina blândă a dimineţii ca un şuvoi de fulgere. 

CAPITOLUL 81 


La ora micului dejun, imaginile apăruseră 
pretutindeni. Toate posturile de televiziune 
preluaseră reportajul NHK şi îl prezentau din zece 
în zece minute, iar ziarele publicaseră articole 
incendiare cu titluri de o șchioapă. Totul se 
transformase într-o nebunie, iar dacă unii se 
bucuraseră de ascensiunea meteorică a lui 
Watanabe, acum cu toţii făceau din căderea lui 
senzaţia anului. 

Părţi dintr-un al treilea schelet fuseseră 
recuperate din zona „neexcavată” a movilei 
funerare, inclusiv unele artefacte aparent autentice 
de ceramică din perioada Kofun şi o statuie din 
teracotă a Fecioarei Maria, probabil de origine 
italiană. Maica Binecuvântată ţinea o rodie în 
mâna dreaptă. 

Watanabe se confrunta acum cu posibilitatea 
de a face închisoare pentru mai multe tipuri de 
fraudă, iar Matsuhashi devenise peste noapte o 
celebritate, ajungând în fruntea unei liste scurte 
pentru preluarea institutului arheologic din 
Yamanashi, după definitivarea doctoratului. Era 
posibil, evident, ca situația să se schimbe după ce 
presa avea să-şi piardă interesul pentru subiect, dar 
deocamdată Thomas se putea lăuda cu un succes 
răsunător şi, cu toate că îl mai visa pe nemernicul 
hidos din Fontanelle, se trezea cu un sentiment de 
uşurare şi un soi de senzaţie de încheiere cu bine a 
unei afaceri. 

Ca atare, depresia care îl cuprinse imediat 
după apariția ştirilor de senzaţie era greu de 
explicat. Thomas evită lumina reflectoarelor, 
lăsându-l pe Matsuhashi să-şi asume meritele ori 
de câte ori era posibil, o chestiune care lui i se 
părea că ţine de o politică şi o etică sănătoase. În 
fond, studentul fusese cel care îşi pusese gâtul pe 
butuc şi în final se văzuse nevoit să se ridice 

împotriva unui sistem arhaic de patronare, gest 
care i-ar fi putut distruge definitiv cariera. 

Numai că toată această poveste nu îi adusese 
lui Thomas nicio noutate despre Ed, cu excepţia 
faptului că acesta fusese în Napoli în aceeaşi 
perioadă de timp în care Watanabe căuta schelete 
nestudiate şi artefacte creştine şi a faptului că Ed îl 
urmase pe japonez până aici ca să-i ceară să-i 
înapoieze oasele. Referitor la ceea ce îl 
determinase pe Ed să se ducă în Filipine, fapt din 
care Departamentul Securităţii Naţionale alcătuise 
un dosar de terorism pe numele fratelui său, 
Thomas nu aflase mai multe decât ştiuse la 
plecarea din Italia. 

„Dar cel puţin ţi-ai îndepărtat complet fosta 
soţie..” 

Kumi continua să fie furioasă din pricină că îl 
lăsase pe Jim s-o apere, în vreme ce Thomas se 
ocupase cu punerea de capcane împreună cu 
Matsuhashi. Faptul că nu i se întâmplase nimic era 
irelevant, după părerea ei. Thomas argumentase că 
Jim nu s-ar fi descurcat cu Matsuhashi şi că numai 
el ar fi putut rezolva situația, aşa cum se 
întâmplase. 

— Evident, ripostă ea. Mereu eşti eroul, 
liderul, nu-i aşa, Thomas? Mereu te baţi cu pumnii 
în piept despre ce poţi să faci, cu excepția cazurilor 
când este cu adevărat nevoie de tine, când eu am 
cu adevărat nevoie de tine. 

Atunci deveni evident, aşa cum ar fi trebuit să 
devină cu mult timp înainte, că în realitate nu se 
certau pentru seara petrecută de ea cu Watanabe. 
Se certau din acelaşi motiv pentru care se certaseră 
întotdeauna, chiar dacă nu recunoșteau asta. 

Anne. 

„Nu rosti numele. Nu-l gândi. Niciodată.” 

Numai că Thomas simţea şi acum, ca în toți 
acei ani, că nu fusese vina lui. Servise drept 
interfaţă cu exteriorul pentru Kumi. Aşa vedea el 
toată povestea. O protejase, se ocupase de prieteni 

şi familie, o ţinuse sub aripa lui ocrotitoare în 
vreme ce ea îşi revenea. 

Niciodată nu-i trecuse prin minte că în 
realitate ea voia ca el să-i stea alături permanent, 
să plângă zi de zi lângă ea. El putea trece mai bine 
peste toate dacă rămânea activ. 

„Motiv pentru care nu te-a iertat niciodată.” 

Dacă se gândea mai bine, totul era o mare 
ironie, pentru că el nu reuşise niciodată să treacă 
peste această poveste. Fusese începutul sfârşitului, 
şi nu numai în ceea ce o privea pe Kumi. Din 
multe puncte de vedere. Căsnicie, muncă, 
Dumnezeu şi, prin extensie, propriul lui frate. Iar 
acum motivul revenise, marcând cea mai recentă 
dispută a lor, aşa cum se întâmplase mereu şi cum 
avea să se întâmple întotdeauna. 

— Trebuie să mă întorc la Tokyo, zise ea. 
Devlin a făcut o propunere care a stârnit mirare şi 
e nevoie de mine acolo. 

Se aflau într-un mic restaurant din Kofu, pe 
strada principală care ducea către gară, unde trona 
statuia lui Takeda Shingen în armură completă de 
samurai. 

— Scuzaţi-mă, rosti Jim, ridicându-se în 
picioare şi arătând spre toaletă, dar fără să 
păcălească pe cineva cu privire la adevăratul motiv 
al gestului. 

Inițial fusese vorba de o sărbătorire a 
victoriei, dar peste ei se lăsase un soi de negură din 
clipa în care luaseră loc la masă. 

— Bine, rosti Thomas, uitându-se la 
amestecul de vegetale din farfuria lui. 

Se părea că restaurantul rămăsese fără 
crevete. 

O lipsă la nivel naţional făcea din crevete o 
marfă rară şi scumpă. Oricum, nu conta. Apetitul 
lui Thomas dispăruse complet. 

— Bine, repetă el. 

Resemnarea lui o irita în mod clar pe Kumi, 
dar n-avea chef să se certe. Thomas comandă încă 

o bere. Şi asta o irita, dar lăsă să treacă de la ea. 

— Îmi place Jim, zise Kumi. A-l avea aici 
este, în mod ciudat, ca şi cum... 

— L-ai avea pe Ed, completă Thomas fraza. 
Ştiu. 

— Îmi pare rău că asta n-a ieşit aşa cum 
trebuie, rosti ea. Thomas nu ştia ce însemna „asta” 
ŞI era convins că nici ea nu ştia. Cred că trebuie să 
renunţi. Să te întorci în State. Habar n-am dacă vei 
afla vreodată adevărul despre Ed. Urăsc să o spun, 
dar... Trebuie să te întorci în State. Ia-ţi o slujbă. 
Vezi-ţi de viaţa ta. 

În acea clipă sosi berea lui. 

— La asta mă pricep, nu-i aşa? replică el. 

— N-am spus aşa ceva, ripostă ea. 

— Știu. 

Thomas se trezi sperând că Jim se va întoarce 
mai repede, astfel ca niciunul dintre ei să nu mai 
spună nimic, să revină fiecare la mâncarea lui 
jalnică, să vorbească despre chestii stupide, să 
rămână închişi în sinea lor, oricât de pustiu ar fi 
fost înăuntru. Luă o înghițitură lungă din sticla de 
bere şi ea privi în altă parte. 

— Îmi pare rău, rosti el imediat ce lăsă sticla 
Jos. Trebuie să plec. Mă întorc cât de repede pot. 
Spune-i lui Jim... Nu ştiu. Ceva. 

Kumi nu zise nimic şi el nu mai găsi altceva 
de spus, aşa că se mulţumi să plece. 

CAPITOLUL 82 


Molimă renunţase la rasa de călugăriţă. 
Îmbrăcată într-un costum de afaceri, părea mai 
tânără, mai dură, cu braţele şi picioarele puternice 
şi bronzate. Era imposibil ca un gaijin să treacă 
neobservat în Tokyo, dar noua ei ţinută nu mai 
atrăgea privirile la fel de des. Oricum, Molimă nu 
se simțea deloc confortabil. Ea şi Război 
cercetaseră o sumedenie de hoteluri mari, iar ea 
supraveghease şi biroul lui Kumi din Tokyo, dar 
nu obţinuseră niciun indiciu nou şi ajunseseră să 
urască telefoanele Spărgătorului de sigilii. Knight 
şi însoțitorii lui dispăruseră pur şi simplu din 
univers. 

tiau că el era încă în Japonia şi că îşi 
contactase fosta soție. Aveau o maşină la 
dispoziție, dar mergeau în orb cu ea. Niciunul nu 
vorbea japoneza şi habar n-aveau de unde să 
înceapă căutările. Telefoanele Spărgătorului de 
sigilii deveniseră mai clare şi mai amenințătoare. 
Individul spunea deja că avea să-l scoată pe 
Moarte de la naftalină. Molimă ajunsese chiar să 
colinde la întâmplare prin saloanele de 
înfrumusețare din Pachinko şi pe la magazinele din 
Shinjuku, sperând să aibă norocul de a-l zări pe 
Thomas. Era cea mai disperată şi mai inutilă 
căutare pe care o efectuase în viața ei. 

Brusc, totul căpătă sens. Apucă telefonul şi îl 
sună pe Spărgătorul de sigilii, un lucru pe care îl 
făcuse până atunci doar de trei ori în viaţa ei. 

Se uită la ecranele TV de deasupra intrării 
unui magazin, aşteptând ca Spărgătorul de sigilii 
să răspundă. Se transmitea un soi de demascare în 
care fusese implicată o celebritate locală din 
domeniul arheologiei. Molimă nu acordase atenţie 
imaginilor şi nu înţelegea detaliile, dar cazul 
fusese prezentat pe toate canalele în ultimele 
douăsprezece ore. Acum 1 se părea incredibil că 

nu-l observase pe cel care discuta cu arheologul în 
imaginile video. 

— Da? 

— L-am găsit, rosti ea. 

— În sfârşit, replică Spărgătorul de sigilii. 
Cred că vei descoperi că ţi-a luat-o înainte cineva 
de teapa ta. 

Molimă tăcu. 

— Poftim? 

— Toate ziarele italiene au relatat incidentul 
din Bari, zise Spărgătorul de sigilii. 

— Moartea lui Foamete, răspunse ea, 
pregătindu-se pentru lovitură. 

— Nu chiar. Se pare că un bărbat — după toate 
relatările, unul cu un aspect extrem de ciudat — a 
fost socotit mort după căderea de pe zidurile 
castelului. 

— „Socotit”? repetă Molimă, cuprinsă brusc 
de spaimă. Cum adică „socotit? 

— Adică omul şi-a revenit în ambulanţă, zise 
Spărgătorul de sigilu cu voce dură. 

— Trăieşte? 

În vocea lui Molimă nu se citea doar şocul, ci 
şi altceva, ceva între resemnare şi groază. 

— Plin de vânătăi şi răni, zise Spărgătorul de 
sigilii, dar, da, trăieşte bine mersi, adică e mult mai 
bine decât sunt şoferul ambulanţei şi unul dintre 
paramedici. 

— A scăpat nevătămat, rosti Molimă cu voce 
plată, lipsită de orice speranţă. 

Cu toată dezaprobarea Spărgătorului de 
sigilii, se simţise mult mai fericită când îl crezuse 
mort pe Foamete. 

— Şi a ajuns în Japonia fără ajutorul meu, 
replică Spărgătorul de sigilii. Cred că ştie ceva ce 
nu v-a spus vouă, ceva ce a reuşit să smulgă de la 
bătrânul preot sau de la Satoh înainte ca ei să 
moară. Cred că ştie unde e Knight şi s-a dus după 
el. E dornic de răzbunare, iar eu mă tem că nu va 

mai ţine cont deloc cine e prietenul şi cine e 
duşmanul lui. 

Molimă închise telefonul, pământie la faţă. 
Trecu aproape un minut înainte să-şi amintească de 
faptul că îşi reperaseră ţinta, că Knight îi aştepta în 
Yamanashi. 

„Asta, dacă nu cumva Foamete l-a găsit 
deja”, îşi zise ea, întrebându-se ce i-ar fi putut face 
acel scelerat omului care îl aruncase de pe castel şi 
ce le-ar fi putut face lor pentru că îl 
abandonaseră... 

CAPITOLUL 83 


Thomas îl prinse pe Matsuhashi la laborator 
în vreme ce acesta termina o nouă rundă de 
interviuri şi conferinţe de presă. 

— Tu crezi povestea lui Watanabe, anume că 
Ed a venit aici doar ca să recupereze oasele? 
întrebă Thomas. 

— Da, răspunse Matsuhashi, bănuind că 
răspunsul îl nemulțţumea pe Thomas şi dorindu-și 
să-l fi putut spune altceva. Nu a stat mult aici. L- 
am dus cu maşina la gară. 

— Despre ce aţi vorbit? 

— N-am prea vorbit. 

— S-a întors la Tokyo? 

— Nu. Sau cel puţin, nu direct. L-am ajutat 
să-şi cumpere bilet. Nu vorbea japoneza. 

— Şi unde se ducea? se interesă Thomas cu 
nerăbdare. 

— În Kobe. 

— Kobe? A spus de ce sau dacă ştia pe cineva 
acolo? 

Matsuhashi clătină trist din cap. 

— Îmi pare rău, zise el. 

— E vreun muzeu în Kobe? întrebă Thomas. 
Sau poate o şcoală sau... un institut de arheologie? 

— Probabil că da, dar nu ceva important. 
Există un acvariu. Se spune că e foarte bun. Dacă 
plănuieşti o vizită... 

— Nu, replică Thomas, reuşind să 
zâmbească. Mulţumesc. 

Se întoarse şi se îndreptă spre ușă. 

— Stai aşa, îl opri Matsuhashi. Thomas se 
întoarse din nou şi observă că japonezul ridicase o 
mână, cu arătătorul în sus. Thomas nu-l văzuse 
niciodată atât de plin de viaţă şi de spontan. A lăsat 
o geantă la gară. Probabil că s-a întors după ea, 
dar... 

— Mă însoţeşti? îi propuse Thomas. 

— Va fi o plăcere pentru mine. 
x 

Ajunseră la gară şi parcară într-un loc unde 
dominau bicicletele, după care ieşiră prin spatele 
statuii lui Takeda Shingen, la câteva străzi distanță 
de locul unde Kumi şi Jim îşi terminau masa, 
discutând despre Dumnezeu ştie ce. Thomas urcă 
treptele spre ghişeul de bilete. Kofu era o gară 
regională, legată de Tokyo printr-o linie directă şi 
de Shizuoka prin alta, dar acolo, în munți, nu 
exista Shinkausen — trenul superrapid. Thomas îl 
lăsă pe Matsuhashi să vorbească. 

— Knight, rosti acesta. Edward Knight. Un 
străin care a venit aici în jurul datei de 5 martie. 

Femeia de la ghişeu, care avea în jur de 
cincizeci de ani şi părul vopsit negru strâns în coc, 
introduse numele în computer şi dădu din cap. Le 
spuse că exista un seif de bagaje pe acest nume, 
încă  nedeschis, dar era împotriva politicii 
companiei să permită deschiderea lui fără o cerere 
expresă din partea poliţiei. 

— Acesta e fratele lui, zise Matsuhashi. 

Femeia zâmbi şi se înclină spre Thomas, care 
îi vâri paşaportul sub ochi, dar femeia înclină 
capul într-o parte, îşi exprimă părerile de rău şi le 
spuse că nu poate face nimic. 

Matsuhashi începu să vorbească, explicând 
politicos, dar ea continua să dea din cap şi să 
zâmbească. Nu putea face nimic. 

— Watashi no kyodai ga, shinda, izbucni 
Thomas. Fratele meu e mort. 

Femeia nu mai zise nimic. Se uită la 
Matsuhashi, care dădu cu gravitate din cap. Ezită, 
continuând să se uite la el, apoi deschise un sertar 
şi scoase un inel cu chei. Îi spuse lui Matsuhashi 
ceva ce Thomas nu înţelese. 

— Ce a fost asta? întrebă Thomas. 

— A spus că şi mama ei a murit cu două luni 
în urmă, răspunse japonezul. 

Thomas o privi pe funcționară. Privirea ei o 
întâlni pentru o fracțiune de secundă pe a lui şi ea 
încuviinţă din cap. 

X 

Seiful conținea un rucsac în care se aflau un 
schimb de haine, câteva cărți şi o tăietură dintr-o 
ediție a New York Times, datată 4 aprilie 2006. 
Titlul anunţa: „Oamenii de ştiinţă numesc peştele- 
fosilă «veriga lipsă».” 

Era şi o fotografie a unui schelet cu un craniu 
imens, maroniu, alături de un model în mărime 
naturală al unei creaturi verzui, plină de solzi şi 
masivă, cu o coadă plată şi un cap mare, de 
crocodil, cu ochii aşezaţi în partea de sus a 
capului. Trunchiul semăna cu cel al unui peşte, dar 
capul era de reptilă, iar aripioarele frontale, situate 
chiar sub fălcile masive, aduceau clar cu nişte 
picioare. 

— Ce dracu” mai e şi ăsta? şopti Matsuhashi. 

— Ăsta, răspunse Thomas, citind în fugă 
articolul, este Tiktaalik roseae. Un monstru de trei 
metri care trăia în apă şi vâna pe uscat la sfârşitul 
Devonianului târziu, cu trei sute şaizeci de 
milioane de ani în urmă. 

— Edward era interesat de paleontologie? 

— Nu, răspunse Thomas. Cel puţin nu direct 
de paleontologie. 

— Atunci? se miră Matsuhashi. 

Însă Thomas nu-i răspunse imediat. În acel 
moment, studentul, gara cu trenurile ei şi 
anunţurile de la megafon, precum şi orice altceva, 
dispăruseră din mintea lui. În locul lor apăru un 
film ale cărui cadre erau mozaicurile cu peşti 
ciudaţi din Herculaneum, sculpturile cu creaturi 
marine cu cap de crocodil din templul lui Isis din 
Pompeii şi imaginile bizarului peşte cu picioare 
ieşind din apa roşie, în interiorul unui mormânt din 
Paestum... 

Numai că nimic nu avea sens. Acea creatură 
din ziar dispăruse de peste trei sute cincizeci de 

milioane de ani. 
Şi atunci, de ce naiba înota ea în operele de 
artă din vremea Imperiului Roman? 

CAPITOLUL 84 


Thomas se întoarse la restaurant într-o 
dispoziţie foarte bună, pregătit să înfrângă orice 
ostilitate şi scepticism cu forţa convingerii sale. În 
sfârşit,  pricepuse. După toate rătăcirile şi 
bâjbâielile anchetei sale, înţelesese. Evident, mai 
existau multe spaţii goale, dar acum se simţea ca şi 
cum căutase printr-o cutie cu chei şi descoperise 
brusc una care se potrivea perfect în broască. 
Dincolo de acea uşă se mai găseau şi altele, dar 
prima era cea mai importantă. Acum nu-i mai 
rămânea decât să încerce cheile până când reuşea 
să deschidă şi celelalte uşi. 

„Kumi trebuie să mă fi aşteptat”, îşi zise el. 
Doar nu putea pleca fără să-şi ia la revedere. Acum 
aveau măcar un subiect de discuţie, ceva care avea 
să o facă să mai rămână lângă el o vreme. 

Se întunecase şi restaurantul se afla pe una 
dintre străduţele acelea înguste, şerpuite, cu 
felinare prăfuite din hârtie roşie, pline de caractere 
chinezeşti pictate cu vopsea neagră. Aerul era 
încărcat cu aburul care provenea din bucătării şi o 
aromă de tăiţei ramen şi udon. Undeva sus, pe un 
perete, strălucea o reclamă la berea Kirin. 

Dar mai era ceva. 

Thomas o simţise când părăsise gara şi se 
despărțise de Matsuhashi — o senzaţie pasageră de 
ceva aflat la limita lui de percepţie, ceva aproape 
văzut — iar acum revenise. Încetini pasul, 
ascultând, încercând să decidă care simţ îi fusese 
stârnit, şi privind peste umăr. 

Nimic. Aleea era pustie. 

Îşi iuți pasul. Uşa restaurantului se afla la 
doar douăzeci de metri distanţă. Brusc, avu din 
nou acea senzație, nu în spate, ci în faţa lui, ceva 
care îi trezea un instinct primar de apărare. Se opri, 
mijind ochii prin aburul care atârna în aer precum 
ceața unei mlaştini. Acolo, chiar lângă uşa de 

metal, era... ceva, un spaţiu negru în zid ca o 
gaură sau... 

„O siluetă ascunsă sub o mantie.” 

Urmări  încremenit cum pata întunecată 
devine mai clară. Se mişca. Apărură două mâini 
lungi, palide, care se ridicară şi dădură pe spate 
gluga mantiei. Acelaşi chip oribil. 

— Nu, rosti Thomas cu voce tare, paralizat. 
Ai murit! 

Monstruozitatea scoase mârâitul obişnuit 
drept răspuns, dezgolindu-şi dinţii îngrozitori, apoi 
îşi duse mâna la mantie şi scoase un cuţit lung şi 
ascuţit. 

— Nu, rosti iarăşi Thomas. 

După tot ce îndurase, era prea mult. Crezuse 
că măcar pe acel individ macabru îl scosese 
definitiv din viaţa lui, iar acum, că îşi dădea seama 
că n-o făcuse şi că trebuia să se confrunte din nou 
cu el, simţi că îşi pierde toată energia şi că ființa 
lui se goleşte de orice forță. Îşi aminti lupta de pe 
zidul castelului, căderea în gol, ambulanţa... 

„Cu girofarul şi sirena în funcţiune”, îi spuse 
o voce interioară. „Ambulanţele nu se grăbesc 
niciodată, dacă transportă un cadavru.” 

Thomas nu era în stare decât să se holbeze la 
materializarea adevărului din faţa lui. Nemernicul 
supravieţuise, omul negru din coşmarurile lui, şi 
străbătuse o jumătate de lume ca să vină după el. 

Monstruozitatea ieşi încet din ascunzătoare pe 
strada pustie, cu ochii scăpărând de mânie, cu 
fălcile căscate, cu mişcări uşoare, ca de păianjen, 
bine studiate. Apoi, fără avertisment, lansă atacul. 

Era atât de rapid, atât de puternic, încât 
Thomas nu reuşi să reacționeze decât în clipa în 
care asasinul ateriză peste el: îi prinse mâna cu 
cuțitul şi căzu pe spate sub greutatea lui. În Bari, 
fusese pregătit de atac, cu simţurile în alertă şi 
adrenalina la cote maxime după ce alergase prin 
oraşul vechi. Acum se lupta să-şi regăsească 
agerimea de care avea nevoie ca să rămână în 

viaţă, în vreme ce monstruozitatea sâsâia şi 
mârâia, încântată de luptă. Thomas se eschivă, lovi 
cu genunchii şi se luptă, dar aici era vorba de ceva 
inevitabil şi, cu cât se agita mai tare, cu atât îşi 
dădea seama că avea să piardă. Asasinul era prea 
puternic, prea hotărât şi prea abil. Cuţitul ajunse 
deasupra gâtului sau, dar numai pentru o clipă, 
căci deşi Thomas îşi mobiliză toate forţele pentru 
a-l opri, arma începu să coboare, cu vârful în jos. 

Thomas se zvârcoli, dar nu se putu elibera, iar 
lama se apropia de el. Simţi atingerea cuțitului pe 
piele sub mărul lui Adam, rece şi ascuţit, şi îşi 
folosi rezervele de energie pentru a împinge arma 
înapoi, adunându-şi şi ultima fărâmă de putere. 
Pentru o secundă, apăsarea păru să se mai 
estompeze, dar imediat reveni cu putere. Cuţitul 
începu să taie şi Thomas îşi dădu seama că avea să 
moară. 

Monstrului, ochii îi jucau în cap de 
satisfacție, ca ai unui rechin care a dat de gustul 
sângelui. Apoi, brusc, individul tresări şi rămase 
nemişcat. Thomas surprinse privirea perplexă a 
nemernicului. Ochii i se măriră, clipiră, cuprinşi de 
un şuvoi întreg de emoţii, care se transformă în 
final în frică animalică. 

Apoi individul se contorsionă şi începu să se 
agite, cu muşchii cuprinşi de spasme, după care se 
relaxă şi rămase nemişcat. Thomas se târî de sub 
el, icnind de efort şi groază. Din ceafa 
monstruozităţii ieşea o sabie scurtă. lar pe mânerul 
sabiei se vedea mâna lui Ben Parks. 

CAPITOLUL 85 


De data asta chiar că era mort. 

— Trebuie să chemăm poliţia, zise Thomas, 
ghemuindu-se ca să îşi revină. 

— După ce noi doi o să purtăm o mică 
discuţie, replică Parks. 

Acesta trăsese cadavrul într-un colţ şi îl 
acoperise cu cutii goale „pentru a mai câştiga 
timp”. 

— Ar trebui să chemăm poliția, repetă 
Thomas. 

— Ştiu unde eşti, Thomas, zise Parks. Nu 
poliţiştii. Ceilalţi. Cei care te vor mort. Cei care l- 
au ucis pe fratele tău. Cheamă poliţia acum şi nu 
vel reuşi niciodată să-i mai opreşti. Nu vei afla 
niciodată de ce a murit Ed sau de ce vor să te 
omoare pe tine, indiferent că eşti protejat de poliţie 
sau nu. 

— M-ai lăsat să mor acolo, replică Thomas. 

— Într-o baie fierbinte? pufni Parks. Să fim 
serioşi. Am uitat să închid robinetul. Locul ăla era 
plin de lume. Nu trebuia decât să țipi. 

— Nu-ţi spun nimic. 

— Nimic din ceea ce nu ştiu deja, crede-mă, 
ripostă Parks. 

— Să te cred? Glumeşti. 

— Tocmai ţi-am salvat viaţa. Lucru pentru 
care cred că îmi datorezi o cină. 

Dădu din cap spre restaurant. 

— Cred că ai însoțitori. Scoate-i de acolo şi 
hai să mergem undeva... — căută cu atenţie 
cuvântul — ... undeva mai departe de cel pe care l- 
am ucis ca să te salvez. Ce zici? 

x 

Kumi şi Jim erau încă înăuntru, discutând 
opțiunile pe care le aveau şi pregătindu-se să-şi ia 
rămas-bun. Kumi dăduse câteva telefoane şi acum 
intenționa să se întoarcă la Tokyo pentru a-şi relua 

munca. Jim nu se hotărâse dacă să rămână alături 
de Thomas sau să petreacă singur câteva zile 
înainte de a se întoarce în Chicago. Când aflară 
despre atacul din faţa restaurantului, părură 
amândoi șocați şi panicaţi, privindu-l pe Parks — 
care se lăuda cu modul în care îi luase urma lui 
Thomas — ca şi cum acesta i-ar fi putut ataca în 
orice moment. 

Thomas habar n-avea ce să creadă despre 
aparenta schimbare de atitudine a lui Parks faţă de 
el, dar cu câteva minute în urmă crezuse că viaţa 
lui a luat sfârşit şi Parks fusese cel care îl salvase, 
chiar dacă într-o manieră violentă. Rezultatul era 
că acum simţea mai degrabă o imensă uşurare şi 
nu încredere şi, cu toate că îndoielile în privinţa lui 
Parks nu îl părăsiseră, acum îi era dator măcar cu o 
şansă de a-i explica situaţia. 

— Aşadar, rosti Parks, aşezându-se la o masă 
din lemn de brad într-un bar-restaurant plin de 
chelneri asudaţi, gălăgioşi, care alergau printre 
mese ţinând în echilibru tăvi cu bere şi pahare cu 
sake. Tocmai ai făcut o mare descoperire. Să 
vedem... îşi duse un deget la tâmplă, închise ochii 
şi fredonă ceva doar pentru el însuşi, ca un tic 
vechi de adolescent. Ţi-ai dat, în sfârşit, seama că 
fratele tău nu era interesat doar de imagini antice 
ale peştelui; era interesat de un peşte antic, dacă 
înţelegi diferenţa. Mai exact, de ceva care era şi nu 
era peşte, şi care dispăruse de foarte multă vreme. 

— Ce tot spune omul ăsta? interveni Kumi. 

Era palidă şi pusă pe harţă. Thomas nu 
răspunse şi se mulțumi să mai ia o înghiţitură de 
bere. Era deja la a doua sticlă. 

— Eu şi fratele lui ne-am încrucişat drumurile 
din momentul în care el a ieşit din domeniul lui de 
specializare — simboluri, Dumnezeu şi alte chestii 
asemănătoare — şi a intrat în al meu, zise Parks. 
Deşi nu a făcut-o chiar personal. Aveam o 
înțelegere cu un japonez pe nume Satoh, care a 
sfârşit cu măruntaiele scoase de vampirul ăla oribil 

care acum zace pe o alee în cealaltă parte a 
oraşului. 

— Şi domeniul tău de specializare este?... 
întrebă Kumi. 

Încerca să se concentreze, să revină la 
realitate, chiar dacă, după părerea lui Thomas, 
făcea asta doar ca să nu se mai gândească la cele 
întâmplate cu câteva minute în urmă. 

— Ştiinţa. Mai exact, biologia marină şi, dacă 
vrem să fim exacţi, evoluţia, răspunse Parks, 
mulţumit de sine. 

Kumi îl privi întrebătoare pe Thomas şi apoi 
din nou pe Parks. 

— Reverendul Ed, continuă acesta din urmă, 
a admis că existau unele ciudăţenii în 
reprezentarea unui peşte dintr-o specie extrem de 
limitată geografic în jurul oraşului Napoli. 
Imaginile nu semănau cu nimic din ce văzuse el 
altundeva şi se încadrau într-o perioadă de circa o 
mie de ani, dispărând cam la opt secole după 
naşterea lui Hristos. Ed a ajuns la concluzia — 
deşteaptă, de altfel — că imaginile nu reprezentau 
doar o idee abstractă, ci o creatură adevărată. 
Semăna cu un peşte, dar cu anumite caracteristici 
amfibiene, inclusiv capul complet mobil, plămâni 
ŞI — ţineţi-vă bine — picioare, compuse din umăr, 
cot şi încheictură. E vorba de ceea ce noi, 
pasionaţii de acest domeniu, numim un ihtiopod — 
o specie de tranziţie de la sfârşitul Devonianului, 
situată între peşti şi tetrapode de uscat precum 
Ictbyostega. Tare, nu? 

Thomas îşi zise că modul în care individul 
continua să vorbească despre toate astea dovedea 
nesimţire, căci se comporta ca şi cum nimic nu s-ar 
fi întâmplat, ca şi cum n-ar fi ucis pe cineva cu 
doar o oră înainte. Totodată, era o ironie. Parks nu 
ar fi putut alege o modalitate mai bună de a 
demonstra că se afla de partea lui Thomas, dar 
uşurinţa cu care părea să-şi fi revenit după incident 
îl determina pe Thomas să fie extrem de prudent, 

cu toate că natura acelei precauţii se schimbase. 
Înainte presupusese că Parks îi era duşman. Acum 
îi devenise aliat, dar asta nu îl făcea mai puţin 
periculos sau mai uman decât duşmanii lui, 
asasini. 

— Thomas, rosti Kumi, cu privirea aţintită 
asupra lui Parks, chestia asta e o nebunie, nu? 
Despre ce vorbeşte omul ăsta? 

— A, dar Thomas nu crede că e o nebunie, 
nu-i aşa, amice şi tovarăşe de drum? ripostă Parks, 
extrem de încântat de situaţie. 

Thomas băgă mâna în buzunar şi scoase 
hârtia cu articolul din New York Times, pe care o 
întinse pe masă, cu grijă, ca şi cum ar fi fost 
extrem de fragilă. 

— Tiktaalik roseae, rosti Parks. Chiar ţi-ai 
făcut temele, să ştii. Sunt mândru de tine, amice. 

Thomas îl ignoră şi mai luă o gură de bere. 

— Asta se găsea în bagajul lui Ed, zise el. Nu 
ştiu, dar este posibil ca el să fi crezut ce scrie aici. 

— Că existau peşti preistorici în Pompeii? 
întrebă Jim, intervenind pentru prima dată în 
discuţie. 

Părea mai mult decât uluit. Îl urmărea cu 
atenție pe Parks şi avea un aer ostil. 

— Nu numai în Pompeii, răspunse Thomas. 
Ed credea că fiinţele astea trăiau în întreaga 
regiune. Şi că nu existau în număr mare. Erau 
suficient de rar întâlnite ca să li se dea o 
semnificație mistică, potrivită pentru iconografia 
religioasă. 

— Amin, frate, izbucni Parks, aprinzându-şi o 
țigară. 

— Şi au trăit până în perioada medievală, 
spuse Thomas, părând brusc foarte convins, după 
care adăugă: Sau cel puţin aşa credea Ed. 

— Ba chiar credea că ştie unde a murit 
ultimul exemplar al speciei, nu-i aşa, Tommy, 
băiete? zise Parks. 

Thomas se gândi câteva secunde, după care 
încuviinţă. 

— Castello Nuovo din Napoli, zise el, 
amintindu-şi ce-i povestise Giovanni. Legenda 
spune că fiinţa aceea trăia în temniţele subterane şi 
omora din când în când prizonieri. În cele din 
urmă a fost urmărită, ucisă şi atârnată deasupra 
intrării în castel. 

— Dar spuneai că a fost un crocodil din 
Egipt, replică Jim. 

— Cei de atunci n-ar fi ştiut că e vorba de un 
crocodil nici dacă i-ar fi muşcat de fund, aşa cum a 
făcut creatura asta, replică Parks. Ba chiar de mai 
multe ori. Nu ştiau nici că domnul crocodil de Nil 
este o reptilă de apă dulce, pe când chestia asta 
care bântuia prin temniţele castelului venise din 
mare. 

— „Lui Eduardo i-a plăcut povestea”, 
murmură Thomas pentru sine, citându-l pe 
Giovanni. 

Se simţea emoţionat şi confuz, încântat că 
rezolvase misterul, dar trist şi dezamăgit că fratele 
lui urmărise ceva atât de ridicol. Comandă o altă 
bere. Kumi îl privea, dar el îi evită ochii. 

— Dar nu se poate să crezi asta! protestă Jim. 
Chiar dacă Ed a crezut-o. Chestia asta care apare 
în ziar a dispărut cu sute de milioane de ani în 
urmă. Aşa ai spus. Nu putea exista acum două mii 
de ani, pentru că dispăruse! Niciun exemplar nu 
mai putea să apară după extincţie. 

— Spune-le asta peştilor coelacanth, replică 
Parks. 

— Cui? 

— O altă specie de peşti din Devonian cu 
aripioare asemănătoare picioarelor, despre care se 
presupune că a dispărut cam în aceeaşi perioadă ca 
amicul nostru de aici, explică Parks, bătând uşor 
cu palma articolul de ziar. Până când unele 
exemplare au apărut în largul insulelor Comore, în 

apropiere de Madagascar, în anii treizeci. S-a 
stârnit atunci ceva agitaţie, vă spun eu. 

— Doar acolo? întrebă Kumi. În insulele 
Comore? 

— Până în 1997, când a apărut şi în 
Indonezia, zise Parks. Tot un coelacanth, dar 
diferit genetic de peştele african: o populaţie 
complet separată, despre care pur şi simplu nu 
ştiam că există. 

— Dar nu crezi că trăiesc asemenea peşti în 
Mediterana? zise Kumi. 

— Nu, râse Parks. În Mediterana nu există 
nimic despre care să nu ştim. 

— Dar a existat la vremea când Vezuviul a 
îngropat oraşul Pompeii? interveni Jim, continuând 
să fie sceptic, sfidător chiar. 

— Nu, răspunse Parks. Peştele identificat de 
Ed nu e un coelacanth. E ceva mult mai interesant. 

— Mai interesant? se miră Thomas. 

— Când au fost prinşi primii peşti coelacanth, 
oamenii de ştiinţă au spus că ei sunt veriga lipsă, 
zise Parks, adică dovada vie a pasului evoluţionar 
de la viaţa în mediul acvatic la cea pe uscat. 
Speculaţia asta a fost făcută pe baza studierii 
fosilelor, ca urmare a aripioarelor mari şi lobate, 
care puteau fi folosite pe post de picioare. Când 
oamenii de ştiinţă au văzut peştii vii, în apă, au 
descoperit că aripioarele se mişcau în perechi pe 
diagonală, stânga faţă coordonată cu dreapta spate, 
ca şi cum peştele ar fi mers. Numai că peştii nu 
mergeau şi, în final, aripioarele respective nu erau 
altceva decât aripioare. Specia  coelacanth 
reprezintă o fundătură evoluționistă şi nu un pas 
înainte către animalele terestre. 

— Atunci, nu e strămoşul meu, rosti, sec, Jim. 

— Nu. Dar chestia asta, continuă Parks, 
împingând articolul de ziar către preot, sau ceva 
asemănător ei, a fost clar strămoşul nostru. Se pare 
că aceste creaturi au supravieţuit în grupuri extrem 
de restrânse până în perioada medievală, în izolare 

şi numai în anumite locuri: în întuneric, în grote 
marine, adesea create de activitatea vulcanică, de 
unde puteau ajunge pe uscat prin apele de mică 
adâncime, în rare incursiuni. Coelacanth-u trăiesc 
în ape de adâncime mare. Între o sută şi trei sute de 
metri, poate chiar mai mult. La adâncimi atât de 
mari, că nimeni nu i-a putut aduce la suprafaţă ca 
să-l menţină în viaţă mai mult de câteva minute. 
Probabil că Tiktaalik roseae a trăit în ochiuri de 
apă puţin adâncă, deplasându-se pe peticele de 
uscat dintre ele. Cred că amicul nostru se află 
undeva între aceste două specii. 

— Nu pot crede nimic din toate astea, ripostă 
Jim. Sunt numai prostii. 

— De Profundis, exclamă Thomas, pe 
jumătate pentru el însuşi. Îţi aminteşti vederea pe 
care ţi-a trimis-o? Dacă nu era o glumă despre 
disperare într-un loc exotic, ci mai degrabă un joc 
de cuvinte legat de descoperirea lui? 

— Cum adică? 

— Din adâncuri. Nu din adâncurile disperării, 
ci din acelea ale mării. 

— Inteligent, remarcă Parks. 

— Nu pricep, zise Jim. 

— Şi crezi că fratele meu a murit din această 
cauză? rosti rar Thomas, astfel că toţi — chiar şi 
Parks — se uitară la el. Asta, presupunând că e 
mort, fireşte. 

Kumi îi aruncă o privire rapidă, dar ceilalți se 
gândeau la întrebarea lui. 

— Da, răspunse simplu Parks. 

— De ce? 

— Din pricina sursei tuturor relelor. Banii. 

CAPITOLUL 86 


— De ce? insistă Thomas. Remarca lui Parks 
legată de bani îi ascuţise simţurile amorţite de 
băutură. Cine ar da doi bani pe un peşte pe care 
nimeni nu s-a obosit să-l observe timp de mii de 
ani? 

— Ai idee ce s-a întâmplat după descoperirea 
primului coelacanth în largul insulelor Comore? 
zise Parks. Întreaga comunitate ştiinţifică a intrat 
în fibrilație. Fiecare muzeu a vrut un exemplar. 
Fiecare acvariu a dorit unul. Cine ştie câți oameni 
au murit încercând să aducă exemplare vii la 
suprafaţă?! Insularii, care trăiau cu câţiva bănuţi pe 
ZI, s-au trezit că primesc mii de dolari. Iar ăsta era 
doar interesul legitim. Importatori chinezi lipsiți de 
scrupule sunt în stare să dea milioane pentru 
coloana vertebrală a unui coelacanth. Dracu” ştie la 
ce cred ei că e bună, dar esenţa vieții unui peşte- 
fosilă trebuie să fie mai valoroasă decât praful din 
corn de rinocer, nu? Ce n-ar vindeca o asemenea 
chestie? Disfuncţiule erectile? Maladia Alzheimer? 
Cancerul? E magică! 

— Să spunem că toate astea sunt adevărate, 
zise Thomas. De ce ne povesteşti totul nouă? Ce 
vrei? 

— Un parteneriat, răspunse Parks. 

Thomas pufni. 

— Probabil că glumeşti! 

— De ce vrei un parteneriat cu noi, interveni 
Kumi, dacă ştii tot ce ştim noi, ba chiar mai mult? 

Thomas o privi repede când auzi acel ,„noi”. 
Aşadar, ea nu ieşise încă din joc. Simţi cum se 
relaxează. Nici măcar nu îşi dăduse seama cât de 
încordat era. 

— Trebuie să aflu unde a murit fratele tău, 
zise Parks. Am o barcă — una mare — prin 
bunăvoința acvariului din Kobe, la care am fost 
angajat. Actualmente este ancorată lângă 

Shizuoka. Ajută-mă să aflu unde a murit Ed şi poţi 
veni cu mine. Sau îți pot oferi o ladă de bere, dacă 
preferi. 

— Am mai trecut prin asta, zise Thomas, 
ignorând ultima remarcă. Dacă îţi aminteşti 
tentativa ta de a mă pune la fiert ca racul, atunci 
ştii şi că Ed a murit undeva în Filipine. Asta-i tot 
ce am aflat. 

— Atunci, trebuie să aflăm mai multe, zise 
Parks, fluturând meniul în direcția chelneriței şi 
comandând sushi într-o japoneză fluentă. 

Chelneriţa se scuză pentru oferta slabă de 
sushi. De vină era o lipsă temporară la nivel 
național. Parks ceru tonkatsu. Thomas nu comandă 
NIMIC. 

— Tot nu pricep, zise el. Crezi că oamenii ar 
accepta să plătească sume mari de bani pentru oase 
de peşti fosilizate? 

— Fosilele sunt valoroase, desigur, răspunse 
Parks, dar nu asta căutăm noi. 

— Nu e paleontolog, interveni Kumi. E 
biolog. Nu caută fosile. 

Jim şi Thomas se uitară fix la Parks. 

— Doamna merită un premiu, zise el. Sunt 
biolog marin şi asta caut eu. 

Îşi introduse mâna liberă în haină şi scoase o 
fotografie de mărimea unei cărți, pe care o puse pe 
masă ca un cartofor care ctalează un careu de aşi. 
În poză se vedea un peşte lucitor, maro-ciocolatiu, 
numai că nu era vorba chiar de un peşte, având 
caracteristicile crocodiliene ale Tiktaalik roseae. 
Însă nu era un obiect, ci o fiinţă vie, udă, grea, cu o 
parte din coadă îndoită, înconjurată de alţi peşti 
mai MICI, obişnuiţi, înşirați pe o tăblie lungă de 
lemn şi acoperiţi cu gheaţă. 

Thomas făcu ochii mari. 

— La ce mă uit acum? întrebă el. 

— La un ihtiopod nefosilizat, cât se poate de 
contemporan şi foarte de curând decedat, explică 
Parks, zâmbind. 

— Ai găsit un exemplar viu? 

— Nu eu, replică Parks, cu un pic de 
amărăciune în glas. Ed. 

— Ed a descoperit chestia aia din poze, 
chestia din temniţele castelului? 

— Nu sunt sigur că e acelaşi animal, replică 
Parks, dar seamănă al naibii de mult. 

— Unde? întrebă Thomas. Cum? 

— Aici sper să mă poţi ajuta. Din câte ai spus, 
cred că poza a fost făcută în Filipine. Şi tot acolo a 
fost făcut şi ăsta. 

Băgă mâna în buzunar şi puse obiectul de 
argint în formă de peşte pe masă, între ei. 

— Numai că Filipine, continuă Parks, 
înseamnă peste şapte mii de insule şi habar n-am 
de unde să încep. 

— Nici noi, replică Thomas. 

— Aşa e. Dar Ed ştia. Nu a dat din întâmplare 
peste chestia asta. A fost aici, în Japonia, apoi a 
plecat în Filipine şi peste câteva zile a dat peste 
ceea ce căuta. Oare ce ştia el? Ce l-a condus direct 
spre o creatură pe care nimeni altcineva nu a 
căutat-o în mod special? 

— Seamănă cu o piaţă de peşte, zise Kumi, 
continuând să studieze fotografia. 

— Bingo, exclamă Parks. Apropo, tot aşa a 
fost descoperit pentru prima dată şi coelecanth-ul 
din Indonezia. Un biolog aflat în luna de miere, 
care se plimba printr-o piaţă sătească, a zărit 
exemplarul expus la vânzare. ÎI prinsese un pescar 
local, care nu mai ştia ce să facă cu el. Cred că la 
fel s-a întâmplat şi în cazul de faţă. 

— Unde? rosti Thomas. Cum ai obţinut 
această poză? 

— Fratele tău i-a trimis-o lui Satoh cu două 
zile înainte de a muri. Prin e-mail. Am încercat să 
depistăm unde se afla computerul de pe care a fost 
trimisă, dar nu am ajuns la niciun rezultat. 

— Era cumva şi un mesaj inclus? se interesă 
Thomas, brusc extrem de interesat. 

— Două cuvinte, răspunse Parks. „L-am 
găsit.” 

— E uimitor, zise Kumi, studiind poza şi 
nereuşind să-şi ascundă surpriza din voce. 

— Ştii cu ce mi se pare mie că seamănă 
chestia asta? rosti Parks, cu privirea înflăcărată. 

— Cu ce? întrebă Jim. 

— Cu moartea lui Dumnezeu. De data asta pe 
bune. 

CAPITOLUL 87 


Molimă avusese nevoie de numai zece minute 
ca să ajungă de la gara din Kofu la aleea pe care 
fusese ascuns cadavrul lui Foamete. Era încă 
întuneric, dar ea se mişcase ca şi cum ar fi ştiut 
oraşul pe dinafară, verificându-şi dispozitivul GPS 
doar atunci când ajungea la câte o intersecție. Se 
părea că Foamete îşi deschisese telefonul ca 
măsură de precauţie, chiar înainte de a declanşa 
surpriza pe care i-o pregătise lui Knight. Era 
evident că lucrurile nu decurseseră prea bine. 
Telefonul era sub un maldăr de haine pe care el 
probabil le scosese ca să pregătească scena pentru 
actul final. Acum se afla în spatele unui aparat de 
aer condiționat, la doar câţiva metri de tomberonul 
unde fuseseră aruncate cadavrul proprietarului şi 
arma care îl ucisese. 

„Blestematul ăsta a primit ce merita.” 

Sabia 1 se părea cunoscută. O cântări în mână, 
gânditoare. ÎI sună pe Război şi îi oferi o versiune 
scurtă a celor petrecute: da, era mort, de data asta 
cu siguranţă. Nu, nimeni nu descoperise cadavrul. 
Da, avea nevoie imediat de el acolo, cu o dubă ca 
să se descotorosească de cadavru. Nu trebuia 
implicată poliția. Putea pune diverse chestii pe 
tomberon ca să ascundă mai bine trupul şi astfel să 
mai câştige puţin timp. 

— Vreun semn dinspre Knight? întrebă 
Război. 

— Nu, răspunse ea. Dar a fost aici cu doar 
câteva ore în urmă şi sigur nu a ajuns prea departe. 
Îl găsesc eu. 

CAPITOLUL 88 


— Apreciez enorm chestia asta, zise Thomas. 

— Nicio problemă, răspunse Matsuhashi. 

Părea mai relaxat şi mai sigur pe el după ce 
povestea cu Watanabe îşi mai pierduse din 
actualitate. Colegii şi chiar profesorii îl tratau 
acum cu un respect care, chiar dacă era generat 
parțial de prudenţa strategică a celor care pariaseră 
o dată pe un cal perdant, reflecta şi o admiraţie 
sinceră.  Matsuhashi atacase sistemul într-o 
manieră cutezătoare şi dramatică, şi 1eşise din asta 
nevătămat şi, mai mult, ca o stea în ascensiune, a 
cărei muncă era egalată doar de principiile etice 
care o călăuzeau. 

Thomas descoperi că Matsuhashi gestiona cu 
totul altfel drumul spre celebritate decât fostul său 
mentor. Era mai încrezător în sine şi mai mulțumit 
decât fusese înainte, dar în el nu se regăsea nimic 
din schpirea lui Watanabe, prefăcătoria sau dorinţa 
acestuia de a fi adulat de jurnalişti. Se părea că 
Matsuhashi se maturizase şi, chiar dacă presa îl 
aprecia în mod clar, atât pe el, cât şi ceea ce 
făcuse, jurnaliştii îşi pierdeau treptat interesul faţă 
de el ca obiect de cult. lar după părerea lui 
Thomas, aşa ceva nu putea decât să-i facă bine 
tânărului. 

Cu toate astea, la Institutul Arheologic 
Yamanashi, toate uşile se deschideau în faţa lui 
Matsuhashi, uşi care ar fi rămas închise pentru 
majoritatea doctoranzilor, aşa încât cererea lui 
Thomas de a vedea toate fişierele legate de ceea ce 
făcuse fratele lui în timpul şederii în Japonia fu 
aprobată. Când voiau, organizaţiile japoneze se 
puteau ascunde în spatele unui şir nesfârşit de 
protocoale, puteau respinge orice cerere 
neobişnuită, mai ales dacă risca să-i deranjeze pe 
alții sau îi putea pune într-o lumină nefavorabilă. 

Cu Matsuhashi în spate, Thomas avea impresia că 
nu exista nimic care să nu-i fie acordat. 

— A lucrat aici timp de două zile? întrebă 
Thomas. 

— În afară de mese şi de vreo două întâlniri 
cu Watanabe-san, a stat aici aproape tot timpul. Ar 
trebui să pot să găsesc fişierele pe care le-a accesat 
prin sistemul de satelit al universităţii, cu excepţia 
cazului în care nu şi-a şters rezultatele muncii. 

— Ce te face să crezi că a folosit acest 
sistem? întrebă Thomas. Nu putea pur şi simplu să 
navigheze pe Web sau să scrie documente? 

— E posibil, răspunse Matsuhashi, cu 
degetele alergând pe tastatura computerului cu o 
viteză incredibilă, dar l-a rugat pe Watanabe-san 
să-i dea parola pentru accesarea datelor de satelit. 

— La ce folosiţi aceste date? 

— Echipamentul a fost setat pentru scanare 
topografică şi detectarea tumulilor de pe teritoriul 
întregii ţări. 

— Prin folosirea imaginilor din satelit? 

— Da. Ca şi în cazul sitului pe care în cele 
din urmă l-am excavat, partea vizibilă a tumulului 
era doar o fracțiune din actualul sit funerar. 
Încercăm să folosim radarul de estimare a 
deschiderii (SAR), ca să vedem ce se află sub 
pământ. 

— E posibil aşa ceva? 

— O, da. Sistemul e sensibil la anumite 
caracteristici liniare şi geometrice ale solului, mai 
ales când se folosesc lungimi de undă radar diferite 
şi combinaţii de date orizontale şi verticale. 

Thomas se uită la el nedumerit. 

— Îmi cer scuze, zise Matsuhashi, ridicându- 
şi privirea de pe tastatură. Ideea e că funcţionează. 
SAR transmite fascicule de energie către sol şi 
înregistrează energia reflectată de acesta. Acum 
nici măcar nu mai este o tehnologie nouă. În 1982, 
radarele de pe naveta spaţială au dezvăluit cursuri 
de apă extrem de vechi sub nisipurile deşertului 

sudanez. lar cele instalate pe avioane au fost 
folosite pentru depistarea urmelor preistorice de 
paşi umani în Costa Rica. 

Făcu o pauză şi se încruntă în vreme ce o 
nouă pagină de date se încărca pe ecran. 

— Ce e? întrebă Thomas. 

— Coordonatele astea sunt ciudate, răspunse 
japonezul. Nu se află în Japonia. 

Thomas simţi că 1 se accelerează brusc pulsul. 

— Dar unde sunt? 

Studentul accesă imagine după imagine, 
încruntându-se tot mai mult. Imaginile prezentau 
ceva ce semăna cu un şir de neregularități costiere, 
albe pe un fundal negru, cu porțiuni mari scăldate 
în culori vii, verde la limita galbenului, portocaliu, 
roşu, albastru şi maro. Fiecare imagine avea dată şi 
oră, iar fişierul avea numele „Producţie marină 
WIFS de clorofilă şi câmpuri de vânt de la SAR”. 

— Ce naiba mai e şi asta? întrebă Thomas. 

— N-am nici cea mai vagă idee, răspunse 
Matsuhashi. Dar nu e vorba de tumuli. 

Următorul set de imagini părea să prezinte 
din nou porțiuni de coastă în verde strălucitor, 
albastru-marin şi o serie de puncte purpurii care se 
estompau treptat către alb. Fişierul se numea 
„AVHRR: compozite vizibile, apropiate şi în 
infraroşii termice”. Apoi apăreau tabele cu numere, 
grafice şi grupuri de coordonate. 

— E posibil ca acestea să fie măsurători ale 
unor peşteri submarine? se aventură Thomas. 

Matsuhashi clătină din cap. 

— Datele astea par să se concentreze asupra 
suprafeţelor, zise el. Ar putea să pătrundă la câțiva 
metri adâncime, dar nu mai mult de atât. lar 
măsurarea unor peşteri n-ar fi necesitat atâtea 
treceri. Vezi? Avem o serie de imagini ale aceluiaşi 
loc, luate într-un interval de câteva zile. Peşterile 
nu se deformează, cu excepţia unei activităţi 
seismice masive, aşa că de ce să fie repetate 
imaginile? lar acest set de imagini pare să ia în 

considerare direcția vântului, care n-ar trebui să fie 
relevantă pentru structurile submarine. 

— Ce e cu referirea la clorofilă? Asta 
înseamnă plante, nu? 

— Da, e ceea ce plantele folosesc pentru 
fotosinteză. 

— Nu pricep. 

— Nici eu, mărturisi Matsuhashi, părând mai 
puţin sigur pe sine. Chestia asta nu are nicio 
legătură cu arheologia. Lasă-mă să dau un telefon. 
Acum sunt foarte popular la NHK, adăugă el cu un 
zâmbet trist. 

Printară o parte dintre imagini şi se duseră la 
postul local de televiziune. Thomas stătu deoparte 
în vreme ce personalul se îngrămădi în jurul 
eroului local, dar li se alătură când se aşezară la o 
masă împreună cu meteorologul-şef al postului, un 
bărbat cu aer de cărturar, cu părul grizonant şi o 
mustață bine îngrijită, care, spre deosebire de 
ceilalți, nu părea să fie impresionat de statutul de 
vedetă al lui Matsuhashi. Omul se uită la imagini, 
dădu cu gravitate din cap şi îşi spuse părerea în 
Japoneză. 

Thomas încercă să priceapă, dar meteorologul 
părea să se plângă de meniul unui restaurant local. 

— Ce spune? 

— Că ăsta e motivul pentru care nu avem 
peşte pentru sushi a doua oară în acest an, explică 
Matsuhashi, în acelaşi timp amuzat şi ironic. 

— Habzu, îi spuse meteorologul lui Thomas. 

— Poftim? 

Meteorologul luă un pix de pe biroul lui şi 
scrise pe un carneţel: HABS. Repetă apoi cuvântul 
cu mare grijă. 

— Nu ştiu ce înseamnă. 

Meteorologul începu să vorbească repede, iar 
Matsuhashi traduse doar esenţa, ca să ţină pasul cu 
el. 

— Plante mici în apă, zise el, tastând HABS 
în motorul de căutare de pe computerul lui. 

Periculoase. Otrăvesc toţi peştii. 

Meteorologul arătă spre ecranul 
calculatorului. 

— Habzu, repetă el cu un aer de cunoscător. 

Imaginea de pe ecran prezenta o plajă 
luminată de soare, un peisaj idilic, cu excepţia unui 
amănunt ciudat care stârnea repulsie, care 
transforma realitatea în coşmar. Marea se 
transformase în sânge. 

— HABS: Harmful algae blooms — prohferări 
periculoase ale algelor — citi Matsuhashi. Termen 
cunoscut şi sub numele de... 

— Akashio, rosti meteorologul. 

Thomas nu mai avea nevoie de traducere. 

— Mareea roşie, şopti el. 

Simţi ca şi cum cheia pe care încercase să o 
folosească fără succes înainte deschidea acum mai 
multe uşi. Brusc, în mintea lui se produseră o serie 
de declicuri. 

CAPITOLUL 89 


Thomas era entuziast. Nici măcar liniştea 
complexului de temple de la Minobu nu-i putea 
tempera emoția. 

— Unii exegeți ai Bibliei, zise el, au emis 
ipoteza că plaga din Egipt care a înroşit Nilul este 
prima atestare documentată a mareei roşii, adică 
înflorirea explozivă a algelor microscopice, sau 
fitoplanctonul, care poate înroşi apa. Sunt multe 
specii de alge de acest tip. Cred că aici avem de-a 
face cu ceva care se numeşte Alexandrium 
tamarense. 

— ŞI care face ce anume? întrebă Kumi. 

— Este un dinoflagelat care provoacă OPS, 
răspunse Parks, plimbându-se nervos prin curtea 
pietruită. Otrăvire prin paralizarea fructelor de 
mare. Afectează scoicile, stridiile şi aşa mai 
departe. Celor care se hrănesc cu astfel de scoici le 
poate fi afectat ireversibil sistemul respirator şi 
moartea survine în douăzeci şi patru de ore. 

— Giovanni a avut aşa ceva cu o zi înainte ca 
Ed să părăsească Italia, rosti Thomas. Nu a fost 
ceva grav, dar suficient ca să-l intrige. 

ÎI sunase pe preotul italian ca să-i confirme 
bănuiala înainte de a se alătura celorlalți. Giovanni 
se arătase surprins să-l audă, dar nu ostil, şi nu îl 
învinovăţi pentru moartea lui Pietro. Uşurarea 
resimţită alhimentase euforia de acum a lui Thomas. 

Luaseră trenul până în Minobu şi urcaseră 
cele două sute optzeci şi şapte de trepte abrupte 
către temple. Fusese ideea lui Kumi, ca o pauză şi 
o schimbare de peisaj. Simţea nevoia să plece din 
Kofu, să se îndepărteze de cadavrul celui care îl 
atacase pe Thomas, un cadavru despre care nu 
apăruse nicio ştire în presa locală. Kumi găsea o 
astfel de tăcere destul de suspectă. O crimă, mai 
ales una atât de neobişnuită, ar fi trebuit să domine 
ştirile zile întregi într-un oraş precum Kofu. 


397 


Cireşii Yoshino erau plini de flori de un roz- 
pal şi fragil pe fundalul crengilor fără frunze şi al 
albastrului adânc al cerului. Mai important însă era 
faptul că drumul reprezenta o reeditare a vizitei pe 
care ea şi Thomas o făcuseră împreună cu ani în 
urmă şi, ca atare, putea fi socotit drept un 
armistițiu între ei doi, chiar dacă unul la fel de 
fragil ca florile de cireş. 

Parks, care părea ciudat de imun la 
frumuseţea fără vârstă a acelui refugiu montan şi a 
templelor vechi, venise separat. 

— Fenomenul OSP nu ucide numai oameni, 
zise el. Afectează întregul lanţ trofic. Orice animal 
se hrăneşte cu dinoflagelate devine toxic pentru cel 
care îl mănâncă mai departe. Fenomenul nu duce 
doar la închiderea câtorva restaurante din Maine, 
ci poate distruge populaţii întregi de peşti. 

— Cu excepția cazului în care peştii sunt 
dotați în mod neobişnuit cu cele necesare pentru a 
găsi noi surse de hrană, zise Thomas. 

Parks se uită la el. 

— A, hai că asta e bună, exclamă el. 

— Ce anume? întrebă Kumi. 

— Ihtiopodul nostru. Îşi petrece aproape 
întreaga viață în apă, probabil în peşteri 
submarine, înotând şi folosindu-și picioarele 
rudimentare ca să se deplaseze de colo-colo şi să 
prindă alți peşti. Dar dacă mediul suferă o 
schimbare drastică şi sursa lui obişnuită de hrană 
dispare... 

— Distrusă de HABS, interveni Thomas. 

— ... atunci el dispune de ceva ce alți peşti 
nu au: picioare şi o modalitate de a respira aer pe 
uscat, cel puţin pentru o perioadă scurtă. Iese din 
apă şi mănâncă altceva până ce marea revine la 
normal. 

— Asta se potriveşte cu pictura noastră din 
Paestum, zise Thomas, singura imagine de care 
dispunem cu peştele ieşind din apa mării. Asta a 
descoperit Ed. Apa roşie din pictură nu e rezultatul 

unui simbolism apocrif, căci peştele nu era în 
cazul ăsta doar un simbol creştin. Era un peşte 
real. Apă stacojie reală. Peştele cu picioare a ieşit 
pe uscat atunci când marea s-a făcut roşie. 

— Viaţa de după moarte, zise Jim. Nu-i de 
mirare că Ed a crezut că ajunsese în raiul 
simbolismului. Este imaginea perfectă a lui Hristos 
care transcende răstignirea. 

— Ed a folosit imaginile luate de satelit ca să 
depisteze asemenea fenomene, zise Parks, lăsând 
deoparte teologia. A comparat datele de mediu — 
temperatura apei, adâncimea, topografia submarină 
— de la siturile din Napoli cu alte locuri din lume 
unde se înregistrau explozii de dinoflagelate 
Alexandrium. După ce a descoperit secvențele de 
date care se repetau, a plecat la vânătoare. 

— Ştii unde? întrebă Kumi. 

Era o întrebare pusă cu prudență şi privirea 
aruncată lui Parks îl făcu pe Thomas să priceapă ce 
anume întreba ea în realitate: „O să-i spui şi lui 
dacă ştii? Ai încredere în acest om care te-a atacat 
deja de două ori?” 

Thomas îi prinse privirea şi se uită dincolo de 
ea, spre templele cuibărite în verdele luxuriant al 
dealurilor. 

— Dacă aş încerca să părăsesc ţara prin 
mijloace convenţionale, zise Thomas, aş fi oprit la 
graniță şi predat fie autorităţilor italiene, fie cine 
ştie cărei divizii antitero din Statele Unite. N-am 
chef să-mi petrec restul zilelor în Guantanamo, 
aşteptând ziua procesului. 

— Ce-ar fi să mergem la Devlin? propuse 
Jim. 

Thomas deschise gura ca să spună ceva, dar 
surprinse o umbră pe chipul lui Kumi, poate o 
amintire sau o idee nouă. Se uită la ea, dar Kumi 
se mulţumi să clatine abia perceptibil din cap. 
Deocamdată ţinea doar pentru ea ceea ce ştia. 

— Haide, Tommy, băiatule, îl îndemnă Parks. 
Spune-ne ce ştii. 

Kumi se întoarse şi privi spre cealaltă parte a 
văii împădurite. Thomas scoase încet hârtiile din 
buzunarul  hainei şi le întinse.  Marcase 
coordonatele imaginilor din satelit pe o hartă a 
statului Filipine. 

— Cu o zi înainte ca Ed să părăsească 
Japonia, zise el, punând degetul pe o mică insulă 
din arhipelagul Sulu, aici a început o proliferare de 
tip maree roşie. A durat cam o săptămână. Când 
marea a revenit la normal, fratele meu era mort. 

Câteva clipe se uitară cu toţii la hartă. Apoi 
Parks începu să-şi flexeze degetele pe rând, mai 
întâi la o mână, apoi la cealaltă, până ce îi trosniră 
încheieturile, după care zâmbi. 

— Ridicăm ancora, anunţă el. Toţi cei care 
vor sunt bine-veniţi la bord. 

— Eu nu, zise Kumi. Poate descoperiţi ceva, 
poate nu, dar eu una cred că ar trebui să spuneți 
totul autorităţilor înainte ca alţi oameni să mai fie 
omorâţi. Ar trebui să sunaţi la ambasadă, să le 
spuneți ce ştiţi şi să staţi departe de chestia asta. 

— O, exclamă Parks, ca şi cum am putea 
avea încredere în ei. 

— Jim? întrebă Kumi. 

— Eu am venit să ajut, răspunse preotul. 
Clătină gânditor din cap, luptându-se cu ceva din 
sufletul lui. Îi datorez asta lui Ed. Dacă pot face 
ceva... 

— Thomas? continuă ea, părând brusc extrem 
de mică şi de obosită. 

— Îmi pare rău, răspunse el. Trebuie să o fac. 
Până când aflu tot. Până ce se termină. 

Kumi dădu din cap, resemnată, şi nu mai 
spuse nimic. 

— Excursie pentru băieți! anunţă Parks. 
Perfect! Voi luaţi berea şi eu am grijă să agăț nişte 
târfe pentru noi. Cu excepţia lui Joe Celibatarul de 
aici. 

— Stai aşa, îl opri Thomas. Mai e ceva la care 
poate vreți să vă uitaţi înainte de a vă oferi 

voluntari pentru această călătorie. 

Ceilalţi îl priviră. 

— Graţie lui Matsuhashi şi meteorologului de 
la NHK, am obținut şi alte câteva imagini din 
satelit, luate la intervale de treizeci şi şase de ore, 
ale unei întinderi de plajă de circa o jumătate de 
kilometru, chiar în centrul unei maree roşii. 

Le arătă celorlalți imaginile, pe rând. 

— Asta e prima, zise el. 

— Arată idilic, spuse Kumi, privind nisipul 
deschis la culoare al plajei punctate de palmieri. 
Evident, cu excepţia apei roşii. Ce sunt astea? 

— Bărci de pescuit, răspunse Thomas, care 
vin la țărm. lar aici sunt colibele din sat, chiar în 
spatele lizierei de copaci. Acum vine a doua 
imagine. 

Era aproape imposibil de descifrat ceva, cu 
excepția apei roşii. Solul era acoperit de un nor 
cenuşiu gros. 

— Aia e o furtună? întrebă Parks. 

— La început aşa am crezut şi eu, răspunse 
Thomas. Dar imaginile la scară mai mare nu arată 
prezenţa niciunui front atmosferic în zonă. 

— Aşadar e vorba de?... zise Kumi. 

— Fum, răspunse Thomas. 

— Nu poţi fi sigur, interveni Parks, uşor 
neliniștit. 

— Uite şi a treia imagine, replică Thomas. 

Marea era albastră şi schpitoare, plaja la fel 
de idilică, cu excepția unor pete negre în apropiere 
de copaci. 

— Unde sunt bărcile? întrebă Kumi. 

Pusese întrebarea oarecum din întâmplare, dar 
când nu primi răspuns puse o alta, de această dată 
cu o voce speriată: 

— Unde e satul? 

— A dispărut, răspunse Thomas. A dispărut 
totul. 

CAPITOLUL 90 


Soarele abia răsărise peste crestele acoperite 
de zăpadă ale muntelui Fuji când elicopterul 
dinspre Narita încetini, oprindu-se deasupra 
copacilor care se înşirau pe malul râului. Uşa era 
deja deschisă şi în mai puţin de cincisprezece 
secunde, cei trei membri ai trupei de asalt coborâră 
de-a lungul cordonului de nailon pe malul nisipos 
al apei. Nu-i văzu nimeni venind, iar când oamenii 
care se trezeau devreme începură să privească pe 
geamuri în căutarea locului de unde se auzea 
zgomotul elicopterului, acesta începea deja să se 
ridice în aer, îndreptându-se spre nord-est, către 
oraş. 

Soldaţii erau îmbrăcaţi în uniforme negre de 
luptă şi veste de protecție de ultimă generaţie, 
haine de aviator pe deasupra şi cagule care lăsau să 
li se vadă doar ochii. Se deplasau încet, cercetând 
terenul din jurul lor cu pistoalele-mitralieră 
Heckler and Koch MP-5-SD6 cu amortizor, ţinute 
întins pe lângă trup, ca nişte extensii ale braţelor. 
Li se ordonase prudenţă şi folosirea forței 
împotriva civililor doar dacă era absolută nevoie, 
iar oamenii nu aveau chef să-şi asume riscuri 
inutile. Evident că ţintele lor nu beneficiau de o 
asemenea  îngăduinţă.  „[intele constituie o 
ameninţare imediată, aşa că trebuie eliminate prin 
orice mijloace posibile.” 

Cu toate astea, misiunea trebuia să se 
desfăşoare cu discreţie, asasinatele să fie executate 
în linişte, iar cadavrele culese de la locul execuţiei 
în maximum cincisprezece minute. Soldaţii se 
deplasaseră repede de-a lungul malului către partea 
sudică a ryokan-ului cu un singur etaj. Nu 
dispuneau de informaţii exacte legate de camerele 
ocupate de ţinte şi era posibil ca în clădire să se 
afle şi alți străini, o clădire pentru care nu 
dispuneau de specificații, de planuri arhitecturale 


402 


sau de recunoaştere la faţa locului. Trupa de asalt 
era obligată să culeagă şi informaţii, aşa că 
localizarea țintei era foarte importantă. 

Liderul echipei dădu din cap şi ceilalți doi se 
despărțiră, deplasându-se ghemuit, aproape pe 
toate cele patru membre, cu ţevile armelor 
mişcându-se în toate direcțiile în căutarea prăzii. 
Liderul şi-ar fi dorit să ajungă la faţa locului cu o 
oră mai devreme. O astfel de misiune se executa 
noaptea, înainte de revărsatul zorilor. Informațiile 
minimale de care dispuneau arătau că existau doar 
cinci camere de oaspeţi şi apartamentul 
proprietarei, dar nu puteau şti cu siguranță câte 
camere foloseau ţintele: puteau folosi de la una 
singură la trei. 

Liderul se ridică încet şi se uită pe fereastra 
aflată la un metru şi ceva deasupra solului: o 
bucătărie, niciun semn de viaţă. Se deplasă în 
lateral, oprindu-se în spatele unui arbust 
ornamental atent îngrijit. Se afla aproape de 
intrarea din faţă şi, totodată, zona cea mai expusă a 
clădirii, de unde pleca un drum de pietriş către sat. 
Reveni la fereastra bucătăriei, lipi o ventuză pe 
geam şi trasă un cerc în jurul acesteia cu ajutorul 
unui tăietor cu diamant. Apăsă scurt pe ventuză şi 
cercul de sticlă decupat ieşi cu uşurinţă, 
permițându-i să introducă mâna şi să deschidă 
zăvorul. În mai puţin de treizeci de secunde era 
înăuntru. 

Bucătăria era mică şi gemea de cratiţe şi tigăi 
înnegrite  supradimensionate, una dintre ele 
atârnând deasupra maşinii de gătit, prinsă de un 
lanţ. Pereţii erau din lemn, iar podeaua din piatră. 
În afara prăjitorului electric de orez în formă de 
ou, locul părea vechi de o mie de ani. Ţinând ţeava 
armei îndreptată înainte, liderul echipei se ghemui 
ca să privească pe sub noren, perdeaua bleumarin 
de material textil care ţinea loc de uşă, apoi trecu 
pe coridorul de acces, lăsând urme negre de 
bocanci pe podea. Niciun semn de viaţă. 

Din coridor se deschideau mai multe camere 
cu paravane în loc de uşi. Cu excepția bucătăriei, 
întreaga clădire era de fapt o singură încăpere 
împărțită, prin pereţi tradiționali husuma din 
hârtie, în şase camere cu tatami, toate dând în 
coridorul central. Probabil că orice strănut într-un 
capăt al clădirii s-ar fi auzit perfect până în celălalt 
capăt. Merse de-a lungul holului, remarcând 
sforăitul profund care se auzea din camera cea mai 
apropiată. Puse mâna pe peretele de hârtie chiar în 
clipa în care al doilea membru al echipei apăru în 
celălalt capăt al coridorului. Oamenii intraseră prin 
uşa din spate. Colegul liderului clătină scurt din 
cap: nimic de raportat. 

Liderul dădu peretele la o parte, iar acesta 
alunecă pe ghidaje aproape fără zgomot. Încăperea 
era întunecată, dar persoana care dormea pe saltea 
era în mod clar o femeie japoneză în vârstă, 
aşezată pe o parte: proprietara. Liderul trase 
peretele la loc şi îşi continuă drumul pe coridor, în 
vreme ce colegul lui ieşi dintr-o a doua cameră 
verificată: tot nimic. Aproape că nu mai aveau ce 
verifica. 

Liderul încercă următoarea încăpere, apoi 
următoarea, cu arma în poziţie de tragere. Ambele 
erau pustii. Îşi privi colegul şi acesta îi confirmă 
acelaşi lucru. Țintele plecaseră. Dădu din cap spre 
celălalt, nerăbdător dintr-odată să iasă din acea 
clădire ciudată din lemn, cu aerul ei antic, şi făcu 
un gest simplu cu o singură mână. 

„Retragerea.” 

Odată ce o echipă a terorii precum aceea era 
lansată în acţiune, avantajul țintelor se diminua cu 
repeziciune. Liderul era convins că avea să-i 
prindă data următoare pe cei pe care îi căuta. 

CAPITOLUL 91 


Coborâseră din tren la Zenko-ji, cu câteva 
staţii înainte de gara principală din Kofu, pentru că 
nu voiau să aştepte acolo legătura spre Shizuoka. 
Kumi avea să-i părăsească pe Thomas şi pe ceilalţi 
şi să ia trenul spre Tokyo şi spre restul vieţii ei. Le 
spusese că simpatiza cu cauza lor, dar trebuia să-şi 
vadă de ale ei. La cererea ei, urmau să-şi ia rămas- 
bun în templul din localitate, care odinioară 
avusese o însemnătate aparte pentru Kumi şi 
Thomas şi de unde fiecare avea să se îndrepte spre 
gara centrală şi spre trenul său. 

Kumi trebuia să le dea o veste, dar 
mărturisise că n-o făcuse până atunci de teama lui 
Parks. Forţând oarecum o decizie, Thomas îi ceru 
să le spună tuturor ce ştia. Era nevoie de încredere. 
Ea ridică din umeri, deloc convinsă, apoi le spuse: 

— Devlin. Vizita lui nu este legată doar de 
taxe. A venit să pună la punct detaliile unei afaceri. 
Ghiciţi ce vrea să exporte. 

— Peşte? întrebă Jim. 

— Da. Japonia e cel mai mare importator de 
peşte din lume şi vrea şi el o bucăţică din tort. 

— Din Illinois? se miră, sceptic, Thomas. De 
unde să ia peştele, din lacul Michigan? 

— A sponsorizat un soi de program agricol 
semisecret, răspunse Kumi. Există nişte ferme în 
sudul statului Illinois, unde se cultivă roşii şi tot 
felul de produse hidroponice... 

— Hidro... cum? 

— Care n-au nevoie de sol, interveni Parks. 
Plantele cresc în apă bogată în nutrienți. 

— lar în apa ala cresc şi peşti, continuă 
Kumi. Deocamdată fitofagi. Acum se încearcă 
aceleaşi condiţii pentru un soi hibrid de ton. Dacă 
Devlin reuşeşte să obţină un contract de import de 
aici, economia statului Illinois ar putea înregistra 
un salt spectaculos. 

— N-a vorbit nicio clipă despre aşa ceva, 
rosti Thomas, uitându-se la Jim pentru confirmare. 

— A păstrat totul secret, replică Kumi. Ca să 
aibă un avantaj faţă de competiţie. 

— Poate, zise Thomas. 

Parks părea căzut pe gânduri. Thomas îi 
simțea pe toți cum încearcă să facă conexiuni 
mentale, dar fie nu ştiau destule, fie o asemenea 
legătură nu exista, aşa că îşi păstrară cu toţii 
gândurile pentru ei înşişi. 

În orice caz, pe Thomas îl frământa altceva. 
Templul de un roşu şters unde se întâlniseră prima 
dată după Tokyo era izolat şi mic în comparaţie cu 
grandoarea celor pe care le vizitaseră înainte. Era 
locul perfect pentru a da glas unei idei pe care 
Thomas o ţinea în el ca un om care protejează o 
lumânare de adierea puternică a vântului. 

— Ascultaţi, m-am gândit la ceva, zise el. 
Știu că pare o nebunie, dar s-a gândit cineva la 
posibilitatea...? 

— Care? izbucni Kumi. 

Părea arțăgoasă. 

— Ascultaţi-mă, vă rog! 

— Spune mai departe. 

— S-a gândit cineva la posibilitatea...? 

— Ca Ed să nu fi murit? interveni Jim. La 
asta te gândeşti, nu-i aşa? 

— Mă întrebam şi eu, mărturisi Thomas. 

Câteva clipe, se uitară cu toţii la el în tăcerea 
adâncă a împrejurimilor templului. 

— Fratele tău este mort, Tom, zise Kumi într- 
un târziu. 

— Aşa se spune. Dar nu am văzut cadavrul 
lui. Nu dispunem de dovezi clare privind felul sau 
locul morții. Poate că n-a murit, poate că s-a 
ascuns undeva... 

— Tom, interveni iarăşi Kumi, retezându-i 
avântul cu o voce care încerca să se exprime cu 
cea mai mare blândeţe. Ştim că acolo a avut loc un 

soi de explozie. Mulţi oameni au murit. El s-a 
numărat printre ei. 

— Nu ştim sigur asta, ripostă Thomas. Dacă 
au fost multe cadavre, dacă au fost... distruse, de 
nerecunoscut, cine ar putea afirma cu mâna pe 
inimă că el s-a numărat printre victime doar pentru 
că se afla în preajmă sau... 

— Au fost siguri, Tom, i-o reteză iarăşi Kumi, 
de data asta cu asprime, dar şi cu tristeţe, căci ar fi 
vrut să nu fie adevărat, dar nu putea crede aşa 
ceva. 

— Şi cum am putea avea încredere în ce ni s- 
a spus? insistă Thomas. Toată lumea evită să ne 
răspundă clar. De ce ar trebui să credem orice ni se 
spune? De ce să acceptăm doar pe bază de 
încredere faptul că el e mort? 

— Nu poţi crede aşa ceva, Tom, zise Kumi. 

— Eu spun doar că... 

— Las-o baltă, interveni Jim. 

— Şi tu? Credeam că tu eşti omul credinţei, 
cel care poate crede în tot felul de miracole. 

— Nu şi acum, Thomas. Acum cred că e 
mort. 

— Ştiu că e greu, zise Kumi, dar trebuie să 
accepţi acest fapt. 

Thomas se întoarse spre ea. În sinea lui se 
aprinsese o veche furie, ca şi cum o rană de mult 
uitată se deschisese brusc. 

— Tu îmi spui mie să accept? tună el. Tu îmi 
spui mie să trec peste asta? Extraordinar! 

Kumi se îmbujoră. 

— Ajunge, Tom, zise ea, deşi în ochii ei 
apăruse o expresie de implorare. N-o face! 

— Ce să nu fac, Kumi? ripostă el cu cruzime 
din pricina durerii din suflet. Ce să nu fac? Să nu 
aduc vorba despre copilaşii de piatră de acolo? 

— Taci, Tom, îi ceru ea, cu ochii înotând în 
lacrimi şi cu palmele ridicate la urechi, în 
încercarea de a-l reduce la tăcere ca un copil. 

Dar Tom nu se opri. O prinse de braţ şi îi 
vorbi răstit, în faţă: 

— Nu mai zici nimic de gaura aia de mărimea 
unui copil pe care o porţi în tine de şapte ani? Tu ai 
de gând să treci vreodată peste chestia asta, Kumi? 

Atunci ea îl lovi cu forţă, un zgomot sec care 
răsună în tăcerea din grădina templului. După care 
Kumi se îndepărtă, împiedicându-se, retrăgându-se 
într-un colţ şi ascunzându-şi capul în palme. Jim se 
duse după ea, mergând încet şi păstrând distanţa. 
Parks rămase încremenit pe moment, cu ochii mari 
cât cepele, apoi se îndepărtă şi el, lăsându-l pe 
Thomas singur cu durerea şi ruşinea lui, aşa cum 
fusese întotdeauna. Umbrele celor patru oameni 
care deveniseră un soi de întreg amorf se vedeau 
acum distanţate şi separate, trasând pe pietrişul 
grădinii imaginile lor negative de izolare şi 
disoluţie. 

— Aţi pierdut un copil? întrebă Parks, 
întorcându-se către Thomas. 

Şoptea într-un mod ciudat şi avea încă ochii 
mari. 

— Nu, răspunse Thomas cu sufletul gol. Ba 
da. Pe Anne. Un avort în ultima parte a sarcinii. 

— Şi are vreo importanţă? întrebă Parks, 
uitându-se către Kumi. 

Era o acuzaţie, cam bizară venind din partea 
lui, dar rămânea o acuzaţie. Thomas se uita şi el la 
Kumi, dar în mintea lui vedea doar acea zi când 
stătuseră în maşina parcată în fața clinicii de 
obstetrică, plângând împreună şi totuşi fiecare 
separat. Acum ridică din umeri, ca un om epuizat, 
şi rosti întrebarea care îi măcina de mult sufletul: 

— Cum să plângi pierderea a ceva ce n-ai 
avut niciodată? 

CAPITOLUL 92 


Templele japoneze îi dăduseră întotdeauna lui 
Thomas un sentiment de calm şi frumuseţe, dar, 
dacă erau cu adevărat nişte lăcaşuri spirituale, 
atunci el nu înţelegea defel acea spiritualitate. 
Respingea credinţa în care fusese crescut, dar 
măcar pe aceea o înţelegea. Zenko-ji, Minobu şi 
alte asemenea locuri erau fascinante pentru că 
aparțineau altei lumi, erau exotice, dar înăuntrul 
lor se simţea întotdeauna singur. Dacă exista un 
lucru pe care îl înţelesese bine din religia lui Ed, 
acesta era modul în care religia întruchipa o 
comunitate, un univers social care se răspândea din 
altar. Alţi oameni — japonezii — simțeau probabil 
ceva asemănător în templele lor, dar Thomas nu 
putea, aşa că fu surprins să constate că şi-ar fi dorit 
să se afle într-o biserică pe care o ştia şi o 
recunoştea, nu ca turist, ci ca o persoană născută 
cu cântecul ei în sânge. 

Plecară de la templu aproape fără să-şi 
vorbească. Kumi continua să fie roşie la faţă, dar 
îşi ştersese lacrimile cu un gest hotărât, prin care 
anunţa pe toată lumea că subiectul era închis. 
Pentru o clipă, Jim o luă de mână, dar, deşi îi 
mulțumi pentru gest, ea îi ţinu mâna doar câteva 
secunde înainte de a-i da drumul, insistând să 
pornească spre gara din Kofu. 

Thomas mergea în spatele ei fără a spune 
NIMIC, amintindu-și drumul pe lângă viile 
acoperite cu plase, pe străzile înguste şi şerpuite, 
mărginite de gardurile grădinilor, către vechile băi 
publice onsen. Fiecare cotitură a drumului îl 
surprindea prin dureroasa ei familiaritate. Pe lângă 
ei trecură copii în uniformă de şcoală, pe biciclete. 
Erau aceiaşi copii dintotdeauna, poate mai puţin 
miraţi acum de prezenţa străinilor, dar altfel 
neschimbaţi. Thomas locuise acolo, chiar dacă nu 
aparținuse niciodată locului, iar felul în care tot ce 

îl înconjura îi stârnea amintiri îl făcea să se simtă 
bătrân, pierdut şi irelevant. 

În minte îi apăru o amintire de dată mai 
recentă: Peter, directorul liceului, ţinându-i 
discursul de despărțire: 

„Te-ai transformat din erou în paria, Thomas, 
iar ca să fiu sincer până la capăt, nu înţeleg de ce.” 

„Stiu, răspunsese el. Îmi pare rău. ” 

lar acum se întorsese aici, în preistoria lui 
japoneză, întrebându-se ce naiba dorea să găsească 
împreună cu ceilalți trei oameni, atât de diferiţi, 
care îl însoțeau. În faţa unui magazin mic se aflau 
două automate. Unul dintre ele vindea bere la cutii 
mari. Thomas se îndreptă într-acolo, căutând nişte 
monede prin buzunare. Pe deasupra acoperişurilor 
se auzi un răpăit ciudat, ritmic. 

Tobe? Aşa se părea. Se opri, străduindu-se să 
audă mai bine, apoi se duse repede după ceilalți, 
dar abia când ajunseră la marginea terenurilor de 
sport pline de praf ale liceului îşi dădură seama de 
amploarea evenimentului. Thomas realiză ce e în 
clipa în care Kumi se întoarse spre el, cu ochii 
strălucindu-i din pricina aceleiaşi amintiri. 

— Este ceremonialul matsuri Shingenko, rosti 
ea. 

Thomas dădu din cap, cu un zâmbet care, la 
fel ca al ei, era un amestec de bucurie şi tristeţe. 

— Ce naiba e chestia asta? întrebă Parks. 

— Încă o dovadă de preistorie, răspunse 
Thomas. 

Oamenii se adunaseră în grupuri de douăzeci 
sau chiar mai mari, cu toţii strânşi sub stindarde 
glorioase şi purtând armuri de samurai sau fund 
înarmaţi cu arcuri, sulițe şi katana. 

Era sărbătoarea anuală dedicată marelui erou 
din secolul al XVI-lea din Yamanashi, Takeda 
Shingen. În această zi, mii de oameni mărșăluiau 
grupați în batalioane pe străzile importante din 
Kofu: elevi, angajaţi ai corporațiilor, funcționari 
publici — jumătate din populaţia oraşului — plus un 

regiment special de străini, în timp ce cealaltă 
jumătate îi aclama. Era un eveniment de durată şi 
spectaculos, care avea să continue până târziu în 
noapte, după care reprezentantul districtului 
Shingen urma să descalece şi să prezideze 
ceremonia de închidere. Thomas şi Kumi 
participaseră la procesiune de două ori până atunci 
şi se bucuraseră atât de tare de grandoarea şi 
naivitatea ceremoniei, încât chiar şi acum, în ciuda 
tuturor celor întâmplate între ei de-a lungul anilor, 
tot ceea ce vedeau îi făcea să devină nostalgici. 

— Putem rămâne să privim şi noi o vreme? 
întrebă Kumi. 

— Categoric, răspunse Thomas, venind lângă 
ea. 

— Nu avem timp, rosti Parks. Trebuie să 
ajungem la gară ca să plecăm. 

— Doar câteva minute, spuse ea, iar Thomas 
se uită la Parks cu o asemenea privire, încât acesta 
ridică din umeri şi se îndepărtă ca să-i lase să 
savureze momentul în linişte. 

— E destul de răcoare, zise Jim, urmărind 
cum un samurai în armură neagră cu fireturi roşii 
ŞI aurii îşi conducea trupele pe străzi. 

— Mda, fu Thomas de acord. Aşa e. 

Aproape două minute se mulțumiră să 
privească în tăcere. 

— Sunteţi gata acum? reveni Parks, bătându- 
şi ceasul cu degetul. 

— Kumi? întrebă Jim, îmbrățişând-o cu 
blândeţe şi prefăcându-se că nu-i vede lacrimile 
din ochi. 

Ea dădu scurt din cap, după care plecară cu 
toții. 


x 


Pentru Război, parada era un chin. Orăşelul 
adormit părea brusc supraaglomerat, iar trotuarele 
erau pline cu tarabe unde se vindeau tot felul de 
porcării, îşi dispersase echipa pe toate căile 

importante de acces către gară, deoarece era 
convins că Knight şi ceilalți aveau să se îndrepte 
într-acolo, dar constată că îi era extrem de greu să 
se asigure că ţintele nu riscau să treacă pe lângă el 
odată cu mulțimea. Trebuia să-i oprească acolo şi, 
cu toate că n-avea chef să înceapă să tragă cu atâția 
oameni în jur, procesiunea putea însemna şi o 
diversiune eficientă pentru înghesuirea câtorva 
străini răniți şi plini de sânge într-o dubă. 

Îl contactă pe liderul echipei de asalt, un om 
pe care Război îl recrutase personal după a doua sa 
escapadă cu trupele SEAL ale Marinei în 
Afghanistan. 

— Eşti pe poziţie? 

— Am acoperit latura nordică a gării, 
domnule, răspunse omul. 

— Ceva în mulţime? 

— Pe aici nu prea se întâmplă nimic 
important. 

— Stai cu ochii deschişi, ordonă Război. Iar 
dacă îi vezi, cheamă duba înainte de a începe să 
tragi, dacă nu este absolută nevoie să deschizi 
focul mai întâi. 

x 

Era ceva ciudat la bărbatul care stătea în 
colțul străzii. Suficient de ciudat pentru ca Thomas 
să se oprească şi să-i împingă pe ceilalți înapoi pe 
alee. Erau la doar câteva străzi de gară şi parada se 
apropia de momentul culminant. 

„ȘI atunci, de ce scrutează tipul ăla 
mulţimea?” 

Era înalt, atletic şi cu aspect vag de nordic, 
deşi hainele de pe el păreau americane şi cam prea 
groase pentru vremea blândă de afară. Părea 
serios, concentrat şi periculos. 

— Sunt aici, zise Thomas, ascunzându-se pe 
alee. 

— Care dintre ei e? întrebă Parks. 

— Nu ştiu, răspunse Thomas. Nu l-am mai 
văzut până acum. 

— Şi atunci, de unde ştii?... 

— Ştiu, i-o reteză Thomas. 

În Statele Unite, acel individ putea părea un 
agent de securitate care supraveghea mulţimea. Nu 
şi în Japonia însă. 

— Nu putem trece de el, zise Jim. Şi probabil 
că mai sunt şi alţii. 

— Dacă am lua un taxi până la gară? propuse 
Kumi. 

— Străzile sunt blocate, răspunse Thomas. 
Oricum am fi nevoiţi să mai mergem pe jos o 
bucată de drum. N-o putem face fără să fim văzuţi. 

— Şi dacă nu sunt ei? întrebă Parks. Doar 
pentru că vezi un străin nu înseamnă că e vorba de 
el. l-ai văzut. l-am văzut şi eu. Poate că e vorba de 
altcineva, poate că nu sunt ei. Parks părea mai 
mult decât insistent. Părea de-a dreptul disperat. 
La naiba, câți pot fi pe urmele noastre? adăugă el. 

— De unde dracu” să ştiu? ripostă Thomas, 
nevrând să se gândească la dimensiunea 
organizaţiei care părea decisă să-i oprească sau să-i 
ucidă. 

— Trebuie să ne urcăm în trenul ăla, zise 
Parks. 

— Stai aşa, interveni Kumi preluând 
conducerea, ca întotdeauna când se confrunta cu o 
criză. Era modul ei de a trece peste ea. Veniţi cu 
mine. 

x 

— Eşti sigur că au fost în trenul dinspre 
Minobu? întrebă Război în cască. 

Era iritat pentru că se simțea tot mai neliniștit. 
Trebuia să-l sune pe Spărgătorul de sigilii şi să-i 
spună că situația era sub control. Că pusese laba pe 
ei. Sau că îi omorâse. 

— Da, domnule, rosti liderul echipei. Au fost 
văzuţi urcându-se acolo, dar omul meu din Kofu 
susține că n-au coborât aici. 

— Să fi rămas în tren? 

— Nu ştim, domnule. 

— Nu ştiţi? se răţoi Război. Ce fel de răspuns 
mai e şi ăsta? 

— Îmi cer scuze, domnule. Este improbabil, 
dar nu putem fi siguri. 

— Atunci, asiguraţi-vă, i-o reteză Război. 
Urcaţi în trenul ăla şi cercetaţi-l. 

— Da, domnule. 

Război reîncepu să privească mulțimea. 
Problema o constituiau parada idioată şi toți 
cretinii ăia împopoţonaţi cu hainele lor de tot 
rahatul, din epoca de aur a istoriei lor. În oricare 
altă zi din an, străzile ar fi fost pustii, iar o gaşcă 
de străini ar fi ieşit în evidenţă ca un furuncul pe 
piele. 

Toate chipurile erau întoarse spre paradă, cu 
excepția lui. Ca atare, el fu singurul care nu îi văzu 
pe cei patru oameni parțial echipați cu armuri, trei 
străini şi o japoneză, ieşind din rânduri când 
procesiunea ajunse la intrarea în gară, la doar 
câțiva paşi de locul unde stătea el cercetând 
mulțimea. 

x 

În gară, Kumi opri un elev, îi dădu o bancnotă 
de cinci mii de yeni şi sacoşa plină cu imitațiile de 
căşti care constituiseră mai bine de cincizeci la 
sută din deghizarea lor. Când Thomas se duse să 
cumpere biletele de tren, puştiul alerga înapoi spre 
armureria improvizată în curtea şcolii, zâmbind de 
parcă ar fi câştigat la loterie. 

CAPITOLUL 93 


Trenul de Shizuoka era mai rapid decât cele 
cu care se obişnuiseră ei, dar nici pe departe la fel 
de rapid ca Shinkansen-ul. Parks se plânse tot 
timpul, uneori chiar privind peste umăr, ca şi cum 
s-ar fi aşteptat ca urmăritorii să vină zăngănindu-şi 
armele de-a lungul culoarului din vagonul aproape 
gol. Thomas bănuia că Parks avea şi altceva în 
minte, preocupări legate mai degrabă de destinaţia 
lor decât de locurile prin care fuseseră. 

— Credeţi că îmi pot folosi telefonul mobil? 
întrebă Parks. Ar trebui să dau un telefon ca să mă 
asigur că barca e pregătită, dar... 

Nu termină fraza şi se uitară cu toţii unii la 
alții. Cât de uşoară era depistarea unui semnal de 
telefon mobil, sau interceptarea convorbirii, şi de 
ce gen de resurse ar fi avut nevoie urmăritorii 
pentru aşa ceva? Habar n-aveau. 

— Cu cine crezi că semăn, cu James Bond? 
rosti Jim. 

Parks îi aruncă o privire şfichiuitoare. 

— Semeni cu un preot. 

— Mulţumesc, replică Jim, alegând să ia 
ironia drept compliment. 

Drept răspuns, Parks, înfoiat ca un cocoş gata 
de luptă, se întoarse spre Kumi. 

— Credeam că n-o să vii şi tu. 

— Am sunat la ryokan-ul din Shimobe, 
răspunse ea. 

— ŞI? 

— Hotelul a fost atacat în cursul nopții. De 
fapt în zorii zilei. Cineva a tăiat geamul şi a 
pătruns înăuntru. Nu s-a furat nimic. Totul arată că 
atacatorii au căutat ceva sau pe cineva. 

— Atacatorii? se miră Thomas, încercând să 
minimalizeze incidentul. De unde ştii că n-a fost 
vorba doar de un hoţ mărunt de prin partea 
locului? 

— O spargere profesionistă şi pătrundere prin 
efracție într-un sat japonez de munte? se miră 
Kumi. Imposibil. lar hoţii din partea locului nu 
prea ajung la locul acţiunii cu elicopterul. 

Thomas se mulţumi să se uite la ca. 

— Ce bine că am petrecut noaptea în Minobu, 
nu? zise ea. 

— Dar asta naşte o întrebare interesantă, rosti 
Parks. Pentru că, dacă ne-au urmărit până într-un 
ryokan minuscul din mijlocul pustietăţii, eu aş 
spune că beneficiază de ajutoare. 

— Nu e neapărat nevoie, replică Kumi, cu un 
oftat. Ascunderea străinilor într-o zonă rurală ca 
Yamanashi seamănă oarecum cu camuflarea unui 
747 într-un deşert. Îl poţi îngropa, dar dacă îl vede 
cineva, toată lumea îşi va aminti de el. În plus, 
Thomas a apărut la televiziunea națională. Nu era 
nevoie de un informator. 

— Poate că nu, zise Parks, dar credeam că ar 
fi bine să-l întrebăm şi pe reverendul Jim, aici de 
faţă. 

— Asta ce mai înseamnă? replică Jim. 

— Doar gândesc cu voce tare. 

— Ce fel de informator aş fi cu dacă le-aş 
spune unde am stat cu o noapte în urmă? 

Se răsuci cu spatele şi mormăi „Dobitocul” 
printre dinţi, suficient de tare pentru ca toată lumea 
să audă. Parks se ridică de pe banchetă. 

— Trebuie să mă uşurez, zise el, uitându-se la 
Jim. 

Jim se întoarse să privească fix pe geam, 
astfel încât Kumi şi Thomas se treziră uitându-se 
direct unul la celălalt pentru prima dată după 
episodul din Zenko-ji. El o privi întrebător, dând 
din cap spre ceilalți doi, dar ea se mulțumi să 
ridice din umeri şi să clatine din cap, închizând 
ochii pe jumătate. 

— Vii şi tu în barcă? o întrebă el. 

— Trebuie să sun la birou, răspunse Kumi. 
Probabil că voi lua trenul rapid spre Tokyo din 

Shizuoka. 

— Nu era nevoie să vii, continuă el, 
continuând s-o învinovăţească pentru că refuza să 
se implice în ceea ce li se întâmpla. 

Ea oftă, se uită pe geam şi apoi din nou la el. 

— Mi-e frică, Tom, bine? Mi-ar plăcea să mă 
întorc la birou şi să merg mai departe ca şi cum tot 
ce se petrece nu m-ar preocupa sau s-ar fi terminat, 
dar îmi vine greu să cred aşa ceva. Vreau... nu 
ştiu, o încheiere. Vreau să termin cumva povestea 
asta. 

Nu se referea doar la moartea lui Ed sau la 
actuala lor relație, iar Thomas ştia asta. Cearta lor 
de la templu nu pusese capăt situației încordate 
dintre ei, ci dezvăluise doar ce multe lucruri 
fuseseră trecute sub tăcere de-a lungul anilor. 
Thomas nu răspunse, dar şi el simţea acelaşi lucru, 
adică avea sentimentul că amândoi aşteptau să se 
întâmple ceva care să-i facă, în sfârşit, să meargă 
înainte: fiecare pe drumul lui, presupunea Thomas, 
închizând definitiv o uşă în urma lor, sigilând 
pentru totdeauna partea din viață petrecută 
împreună. 

— Nu ştiu dacă pot veni cu tine, zise ea. Mai 
am ceva concediu, dar nu ştiu. Trebuie să dau nişte 
telefoane şi să mă gândesc. Bine? 

— Bine. 

Thomas se simţea obosit şi confuz. Parks şi 
Jim aveau fiecare secretele lui, iar Kumi... Pur şi 
simplu nu ştia ce să creadă despre Kumi. Nu era 
pentru prima dată când Thomas simţea în 
străfundul sufletului său falia creată de 
evenimentele din ultima vreme, o falie care se 
adâncea pe măsură ce pătrundea în ape mai 
întunecate şi mai adânci, străbătute de curenţi 
imprevizibili. În ciuda celor aflate în ultimele 
săptămâni, nu se afla deloc mai aproape de găsirea 
celor care-l urmăriseră de-a lungul unei jumătăţi 
de glob. Jim avea dreptate: nu era James Bond, şi 
nici Thomas nu era. Pe el îl îngrozea ideea că 

oamenii care îl voiau mort şi care îl uciseseră pe 
fratele lui puteau manipula agenţii guvernamentale 
sau asasini profesionişti care se deplasau cu 
elicoptere. Supravieţuise până acum doar datorită 
unui noroc chior, dar norocul i se putea schimba, şi 
încă foarte curând. Poate că era mai bine să se 
predea autorităţilor şi să se confrunte cu un proces 
acasă la el sau în Italia. Era nevinovat. Chestia asta 
trebuia să conteze într-o oarecare măsură, nu? 

Ar fi trebuit să fie o întrebare retorică, şi aşa 
ar fi fost în mod normal, dacă el nu ar fi nutrit un 
asemenea scepticism faţă de orice fel de autoritate. 
Însă acum, cu fratele lui după toate aparențele 
mort şi cu o întreagă anchetă în desfăşurare legată 
de presupusele lui legături cu terorismul, 
întrebarea numai retorică nu era. 

„Doamne, îşi zise el, ce n-aş da să beau 
ceva!” 

Rămaseră tăcuţi, în vreme ce trenul înconjura 
poalele muntelui Fuji, îndreptându-se spre coastă. 
Thomas îşi zise că nu era un debut propice pentru 
un voiaj pe apele mării Chinei de Sud şi dincolo de 
acestea. Habar n-avea cât le va lua ca să ajungă 
până acolo, dar era o călătorie în care încrederea 
nu avea să se ridice la cote prea înalte. 

x 

Peste Heiwa Dori se lăsase noaptea şi 
nesfârşita procesiune de samurai falşi ajunsese la 
final, fără ca niciunul să-i fi zărit pe Knight sau pe 
ceilalți. Război şi oamenii lui continuau să 
supravegheze gara, dar era tot mai clar că prada le 
scăpase din nou printre degete. Război privea în 
continuare mulțimea, dar gândurile îi zburau în 
altă parte. Aştepta. 

Apelul inevitabil veni o jumătate de oră mai 
târziu. Vocea Spărgătorului de sigilii era calmă şi 
neutră ca întotdeauna. În vreme ce îi dădu raportul 
ca un profesionist asupra eşecului înregistrat, 
celălalt nu spuse nimic, astfel încât atunci când 

termină, Război descoperi că-l irită tăcerea şi crezu 
că legătura telefonică fusese întreruptă. 

— Domnule? rosti el. Aţi auzit totul? 

— Da, răspunse interlocutorul. Evident că aş 
fi preferat să aud altceva... dar, da. 

— Îmi pare rău, domnule, continuă Război. 
Nu ştiu cum au trecut de noi, dar aici este încă un 
mare haos... 

— Evident, rosti Spărgătorul de sigilii cu o 
asemenea finalitate în voce încât Război tăcu, 
intimidat. Apoi însă vocea reveni, ceva mai puţin 
crispată şi iritată. Ei bine, spuse el, aş fi preferat să 
nu se ajungă atât de departe, dar asta e. 

— Să  monitorizăm gara toată noaptea, 
domnule? 

— Nu, răspunse Spărgătorul de sigilii. Au 
dispărut, dar nu-i nimic. 

— Domnule? 

— Doar ştim bine unde se duc, rosti celălalt, 
ca şi cum s-ar fi amuzat. 

— Să ne pregătim de interceptare? 

— Nu, decise Spărgătorul de sigilii. Am ştiut 
dintotdeauna unde vor ajunge dacă vor avea 
ocazia. Mai bine să-i lovim acolo unde alte câteva 
cadavre nu vor atrage oricum prea mult atenţia. 
Vom juca acum ultimul as, iar povestea asta are un 
soi de simetrie şi de finalitate certă în ea. Abia 
aştept să asist la epilog. 

— Veniţi cu noi? se miră Război, iritat şi un 
pic emoționat. 

Îl întâlnise pe Spărgătorul de sigilii o singură 
dată. Molimă nu o făcuse, un fapt pe care Război îl 
socotea drept un indiciu clar al diferențierii dintre 
ei doi. 

— Desigur, răspunse Spărgătorul de sigilii. 
Regrupaţi-vă. Adunaţi-vă toate forţele şi aşteptaţi 
coordonatele de deplasare. Vă voi aştepta să 
ajungeţi acolo. Vom sfârşi povestea asta împreună. 
Şi, Război... 

— Domnule? 


419 


— Nu te mai gândi la eşecul ăsta. 

— Da, domnule, zise Război, copleşit de 
panică la auzul compasiunii total neobişnuite 
exprimate de Spărgătorul de sigilii. 

— Domnul îşi înfăptuieşte miracolele pe căi 
misterioase, continuă Spărgătorul de sigilii. Dacă o 
uşă se închide, o alta se deschide, iar odată cu ea 
se deschide şi calea către glorie. 

— Da, domnule, replică Război simțind fiori 
de gheaţă pe şira spinării, deşi habar n-avea dacă 
senzaţia se datora emoţiei sau groazei. 

PARTEA A IV-A _ PEȘTELE IISUS 


„Am ajuns la o răscruce a evoluţiei umane de 
unde singura cale care duce înainte este către o 
pasiune comună... Să continuăm să ne punem 
speranţele într-o ordine socială dobândită prin 
violență externă ar însemna pur şi simplu să 
renunţăm la orice vis de a duce Spiritul Pământului 
până la limitele sale.” 

Pierre Teilhard de Chardin 

CAPITOLUL 94 


Erau pe mare de aproape două săptămâni. 
Când ajunseseră în Shizuoka, Thomas nu ştia la ce 
să se aştepte, dar barca îl surprinsese. Era un vas 
uriaş — lung de peste treizeci de metri — plin cu 
echipamente de cercetare marină de ultimă 
generație, incluzând un sonar şi un submersibil de 
două persoane. Echipajul era format din douăzeci 
şi doi de membri, fără a include aici oamenii de 
ştiinţă şi oaspeţii. Era proprietatea acvariului din 
Kobe şi, cu toate că Parks se afla teoretic la cârma 
expediției, echipajul îl socotea practic doar un alt 
pasager. Thomas habar n-avea ce le spusese Parks 
marinarilor, dar în timpul călătoriei cu trenul 
avuseseră loc mai multe convorbiri telefonice 
îndelungate. Dumnezeu ştia ce acoperire găsise 
pentru ei trei, dar în cele din urmă fuseseră cu toţii 
întâmpinați la bord de Nakamura, căpitanul 
vasului, care se înclinase în faţa lor cu o politeţe 
tipic japoneză. 

Era imposibil să-ți dai seama ce credeau 
căpitanul şi restul echipajului despre misiunea lor, 
căci erau cu toţii extrem de reţinuţi. Cu toate astea, 
Thomas bănuia că îl socoteau pe Parks un soi de 
lunatic, şi tocmai de aceea nu le trebuia un motiv 
prea întemeiat ca să întoarcă imediat vasul, 
îndreptându-se spre Japonia. Nu-şi dădea seama 
dacă ştiau că numele străinilor de pe lista 
pasagerilor fuseseră falsificate, dar îşi petrecuse 
primele două zile pe punte, aşteptând să fie ajunşi 
din urmă de paza de coastă japoneză. Oricât de 
mult s-ar fi îndepărtat de pământ, vasul s-ar fi 
transformat instantaneu într-o închisoare plutitoare 
dacă autorităţile ar fi vrut să-i aresteze. 

Thomas aflase că alcoolul nu era permis la 
bord abia după ce ridicaseră ancora. La început fu 
doar dezamăgit că nu poate avea parte de berea pe 
care socotea că o câştigase pe merit, dar după încă 

două zile, chestiunea începuse să-l facă irascibil. 
În afară de Jim, toată lumea îl evitase timp de o 
săptămână, un lucru greu de realizat pe un vas aflat 
pe mare. După aceea Thomas se întrebase când 
trecuseră ultima dată mai mult de două zile fără să 
bea ceva, de fapt fără să bea câteva pahare, şi 
starea de iritabilitate i se adâncise şi se 
transformase în ceva mai profund. Deocamdată 
scăpase de senzaţia de sete, dar ajunsese să se 
simtă umilit şi deplasat. Avusese nevoie de alte 
două zile ca să înceapă să caute compania 
celorlalți. 

— Bun venit la clinica noastră plutitoare de 
dezalcoolizare, îl întâmpinase Parks, detaşat. 

Jim se strâmbase auzind asta, dar Thomas se 
mulţumise să ridice din umeri. 

Vasul se numea Nara, deşi Parks atârnase o 
pancartă peste o balustradă laterală, pe care 
scrisese Beagle II. Nava tăia valurile mici şi 
albastre cu ceea ce la început părea o viteză foarte 
mare, până ce Thomas se apucase să studieze 
hărțile alături de căpitan la sfârşitul zilei şi 
observase cu neplăcută surprindere că, de fapt, 
abia se târau spre sud. Cu două zile în urmă 
zăriseră pentru prima dată țărmurile statului 
Filipine, apoi o luaseră pe coasta vestică a 
Luzonului de Nord şi îşi petrecuseră noaptea în 
raza portului din Manila, pentru ca echipajul să 
aducă provizii proaspete la bord. Străinii 
consideraseră că nu merita să-şi asume riscul de a 
trece pe la biroul filipinez de imigrări, aşa că 
priviseră cu jind, la miezul nopţii, luminile 
oraşului. Acum toată lumea era din nou la bord şi 
se îndreptau iarăşi spre sud, de această dată prin 
apele mării Sulu, către arhipelagul de o mie de 
insule cu acelaşi nume, care se aşternea ca o 
săgeată punctată spre sud-vest, către coasta 
malaysiană. 

Pe măsură ce se apropiau de destinaţie, 
echipajul devenea tot mai tăcut şi mai atent. Apele 

de acolo aveau o reputație proastă, la fel ca 
insulele, şi nu era vorba doar de piraterie. Aici se 
aflau bazele de antrenament ale Frontului Islamic 
de Eliberare Moro şi ale mişcării, mai mici, dar 
mai radicale, Abu Sayyaf, aripa extremistă şi 
războinică a unei populaţii musulmane, în cea mai 
mare parte paşnice, ale cărei case fuseseră prădate 
de spanioli în cursul istoriei, şi care acum se vedea 
adesea  neluată în considerare de guvernul 
filipinez. Se părea că dezacordul dintre Parks şi 
căpitanul Nakamura era provocat de siguranţa 
oferită de destinația lor, unde aveau loc 
bombardamente, asasinate şi răpiri; cele mai multe 
guverne din lume recomandau cetăţenilor lor să 
evite zona. Aceste evenimente combinate cu 
imaginea unui rechin-tigru de trei metri tăind apele 
şi cu cea a plajelor înnegrite de fum aveau 
capacitatea de a transforma astfel de locuri — poate 
pe nedrept — în motive de neliniște. 

— E perfect, nu-i aşa? întrebă Parks, 
apropiindu-se de Thomas. 

— Cred că da. 

— Nu. Vreau să zic că e un habitat perfect 
pentru peşti. Ca şi la Napoli, toate aceste insule 
sunt de natură vulcanică, au aceleaşi peşteri 
submarine şi aceleaşi ape calde. Imediat ce ne vom 
apropia de insula de pe imaginile din satelit vom 
lansa submersibilul: ar trebui să fie de ajuns o 
adâncime de o sută de metri. Ca să vedem ce este 
acolo jos. 

— Crezi că-i vom găsi? 

— Ar fi bine, răspunse Parks. De asta a murit 
fratele tău. 

— Poate, replică Thomas. Crezi că a murit 
pentru că cineva vrea să păstreze secretul privind 
locul în care trăiesc aceşti peşti? 

— Privind locul sau chiar existenţa lor, da. 

— Pentru că peştii ăştia sunt foarte valoroşi 
pe piața de remedii tradiționale chinezeşti? 

— Poate, zise Parks, privind întinderea de 
apă. 

— Sau poate că nu. 

— Vrei să ştii ce cred eu cu adevărat? întrebă 
Parks, întorcându-se spre el. Cred că nu e vorba de 
bani, terorism sau ştiinţă. În special de ştiinţă. 
Cred că e vorba de antiştiinţă. 

— Adică? 

— De religie, preciză Parks, ca un om care îşi 
etalează în sfârşit cărțile. Mai exact, de creştinism. 
Eu cred că fratele tău a descoperit dovada 
înotătoare şi umblătoare a evoluţiei, o chestie din 
care putea scoate bani frumoşi, iar ei i-au închis 
gura. 

— Ei? 

— Biserica, explică Parks. Probabil Biserica 
lui. Pentru ce crezi că se află aici reverendul Jim, 
Thomas? Nu face decât să-şi îndeplinească 
misiunea de supraveghere, la fel ca în cazul 
fratelui tău. Dacă găsim peştele ăla, s-ar putea să 
fie mai bine să-l arunci peste bord înainte ca el să 
cheme peste noi brigăzile catolice ale morții. 

— Doar nu crezi aşa ceva. 

— Nu zău? făcu Parks. Vrei o listă cu ceea ce 
le-a făcut Biserica Catolică oamenilor care n-au 
fost de acord cu ea? Vrei să afli de Inchiziţie, sau 
de cruciada împotriva catarilor? Încearcă să-ţi 
imaginezi asta. Suntem în ziua de 21 iulie 1209, 
într-o aşezare numită Beziers, din Franţa. Armatele 
papalității înconjoară oraşul şi cer expulzarea a 
circa cinci sute de membri ai sectei considerate 
eretice a catarilor. Știind ce vor păţi catarii dacă 
vor fi predaţi, locuitorii oraşului refuză. Ce face 
atunci armata papală? Atacă. Ai auzit vreodată 
expresia „Ucideţi-i pe toţi şi lăsaţi-l pe Dumnezeu 
să-i împartă după aia în buni şi răi”? De acolo 
provine. Mai mult sau mai puţin. Aşa a spus 
legatul papal, sau cineva ca el, când a fost întrebat 
cum vor separa ereticii de restul. Au distrus oraşul 

şi i-au măcelărit pe toți cei aflați în interiorul 
zidurilor. Douăzeci de mii de morţi. 

— Asta s-a întâmplat cândva demult, replică 
Thomas. 

— Unele lucruri nu se schimbă. Religia nu 
tolerează  disidenţele şi nu discută asupra 
Adevărului. Fie eşti cu ei, fie eşti împotriva lor. 

— Dar Ed era preot. 

— Un preot care a descoperit dovezi ale 
evoluţiei, zise Parks. Asta l-a transformat într-o 
țintă. 

— Nu înţeleg de ce cele două lucruri s-ar 
exclude reciproc. Şi continui să nu-mi dau seama 
de ce ihtiopodul ăsta este o chestie atât de 
importantă, dacă nu face decât să confirme ceea ce 
se ştie deja din studierea fosilelor. 

— Nu e vorba de dovezile ştiinţifice, pentru 
că oamenii ăştia nu sunt interesaţi de ştiinţă, în 
afara cazului că se pot folosi de ea ca să susțină 
cine ştie ce bazaconie despre Arca lui Noe, 
răspunse Parks.  Ihtiopodul nu dovedeşte 
comunității ştunțifice nimic din ce aceasta nu ştie 
deja în termeni generali, dar prezentarea chestiilor 
ăstora în vreme ce mişcă ar putea schimba o 
mulțime de păreri din afara acestei comunităţi. 
Creaţioniştii pot arăta cât vor spre diverse lacune 
ale dovezilor obținute din studiul fosilelor, dar le 
tai tot avântul dacă le prezinți un exemplu viu al 
evoluției darwiniene. N-ar trebui să fie aşa, şi nici 
n-ar fi dacă ei ar fi oameni de ştiinţă adevăraţi, dar 
nu sunt, şi aşa se întâmplă. Şi aşa se va întâmpla. 

Era o declarație de credinţă, iar Parks nu se 
îndoia de ea. 

— Ed era un creştin care credea în evoluţie, 
zise Thomas. Nu putea face parte din minoritatea 
fanaticilor. 

— Prostii, îl contrazise Parks. Era un creştin 
pregătit să renunţe la convingeri dacă faptele îi 
ofereau un unghi de abordare din care putea obţine 
profit. 

— Tu chiar nu-l cunoşti deloc pe fratele meu, 
nu? zise Thomas. 

— Nu l-am cunoscut, îl corectă Parks. A 
murit, îţi aminteşti? 

—  Creştinii pot crede în evoluţie, zise 
Thomas, ignorând remarca lui Parks. 

— America este cea mai idioată naţiune din 
lumea dezvoltată. Ne mândrim cu ignoranţa 
noastră. Nu ţi se par importante dovezile evoluției? 
Spune asta celor 51% din americani care încă nu 
cred în ele. Spune-le celor 74% din enoriaşi care 
nu cred în evoluţie. Spune asta consiliului pentru 
educaţie din Kansas, care a fost votat cu unicul 
scop de a scoate materiile legate de evoluție din 
programa şcolară, astfel încât şcolile să-şi 
instruiască elevii pentru a deveni ignoranţi. Crezi 
că inventez toate chestiile astea? Nu poţi inventa 
asemenea rahaturi. Trăim într-un soi nenorocit de 
Ev Mediu întunecat, şi o facem pentru că aşa am 
ales. 

— Cred că Ed era convins că legile ştiinţei 
sunt legile lui Dumnezeu, zise Thomas, căzut 
oarecum pe gânduri. El credea că Dumnezeu a 
creat lumea, dar a făcut-o prin intermediul a ceea 
ce numim metode naturale şi ştiinţifice, de-a 
lungul a milioane de ani. Dumnezeu l-a creat pe 
om, dar a fost nevoie de timp fiindcă, pentru 
Dumnezeu cel veşnic, milioanele de ani reprezintă 
secunde. 

Parks îl privi lung şi ciudat, iar Thomas se 
uită, stânjenit, la apa care se scurgea pe sub chila 
vasului. 

— ŞI tu eşti de acord cu el? 

— Nu, răspunse Thomas. Nu ştiu. Mai 
contează? 

— Ştiai că duminica asta e Paştele? 

— Cred că... nu, recunoscu Thomas pe un 
ton imposibil de definit. Am uitat. 

— Ştii ce se va întâmpla acolo duminică? 
întrebă Parks, dând vag din cap spre coastă. 

— Oamenii se vor duce la biserică, răspunse 
Thomas, începând să fie obosit de conversaţie. 

— Evident. lar după aceea, câţiva dintre ei se 
vor duce undeva pe un câmp şi se vor lăsa 
răstigniţi pe cruci, pentru ca oamenii să caşte gura. 
Răstigniri adevărate în secolul XXI, dacă îţi vine 
să crezi aşa ceva. Oamenii se oferă voluntari ca să- 
şi demonstreze sfinţenia sau ca să-i ceară lui 
Dumnezeu un coltuc de pâine în plus sau cine ştie 
ce altceva. 

— Am auzit de asta, zise Thomas, oarecum 
iritat de tonul arțăgos al celuilalt. 

— Acum urmează partea cea mai suculentă, 
continuă Parks. Folosesc cuie de oţel inoxidabil 
înmuiate în alcool, ca să evite infecțiile. Minunat, 
nu? Se oferă voluntari pentru răstignire, dar se 
asigură că acele cuie care le vor trece prin palme şi 
picioare nu-i vor infecta. 

Bum, bum, bum! exclamă el, mimând 
loviturile de ciocan cu un zâmbet larg pe faţă. 

— ŞI ce-i cu asta? se miră Thomas. 

— Nu poţi crede în acelaşi timp în Dumnezeu 
şi în ştiinţă, rosti Parks. Trebuie să alegi. Dacă n-o 
faci, înseamnă că nu aştepţi decât să te cuprindă 
infecția după ce ai acceptat să fii răstignit. 

Thomas nu replică. Voia să spună ceva, dar 
chiar dacă putea să ghicească ce ar fi replicat Ed, 
nu mai ştia ce să creadă. 

— Acum să nu-mi porți pică, zise Parks, 
bătându-l uşor pe umăr în vreme ce pleca de lângă 
Thomas. Tranşeele războiului au fost deja săpate. 
Iar tu eşti de săptămâni întregi în linia întâi. 

Dinspre cârmă se auzi o voce care îl strigă pe 
Parks. Era căpitanul Nakamura. 

— Eşti bine? întrebă Kumi, venind alături de 
Thomas, în vreme ce acesta se uita în gol peste 
întinderea de apă. 

— Da, răspunse el fără să se gândească. Aşa 
cred cel puţin. Parks... 

Lăsă cuvântul în aer. Nu ştia cum să-i explice 
tot ce simţea acum. 

— Este un om care are o misiune de 
îndeplinit, zise Kumi. Un cruciat. 

Thomas zâmbi auzind ironia din formulare şi 
dădu din cap. 

Nu se aşteptase să o mai vadă pe Kumi alături 
de el. Până în clipa în care vasul se desprinsese de 
doc, crezuse că ea le va spune la revedere şi îşi va 
continua viaţa. 

Ce era ciudat era faptul că Parks fusese cel 
care luase decizia în locul ei, chiar dacă indirect. 
Kumi sunase la acvariul din Kobe, dându-se drept 
reprezentant al Departamentului de Stat, 
interesându-se de angajarea, total neobişnuită, a 
unui cetățean american şi încercând să descopere 
ceva despre Parks sau despre povestea spusă de el, 
care să arate că expediția lor era sortită eşecului. 
Nu aflase nimic. Parks se înțelegea bine cu 
patronul lui, care în mod clar îl socotea un angajat 
bine pregătit- deținător al unui doctorat la 
Stanford — devotat muncii şi nu foarte costisitor. 
Un lucru care putea fi socotit ciudat din dosarul lui 
era eşecul de a obţine nominalizarea permanentă 
pe un post de profesor la Berkeley, unde fusese 
asistent după terminarea studiilor la Stanford. 
Chiar dacă Nakamura deţinea controlul final 
asupra vasului, cei din Kobe aveau în mod clar 
încredere în judecata lui Parks. Faptul că tipul era 
obsesiv până la iraţionalitate nu părea să conteze 
prea mult. 

— Cred că vor să profite de pe urma lui, 
spusese Kumi. Îl lasă să-şi poarte cruciada, după 
care, imediat ce el descoperă ceea ce caută, băieţii 
vor ţâşni în faţă ca să încaseze toate meritele. Dacă 
pot prezenta un exemplar de peşte cu picioare — 
viu sau mort — vor deveni cea mai prestigioasă 
instituție de gen din lume. 

— Deci ai încredere în el? o întrebase 
Thomas. 

— Nu atât cât să îmi pun viaţa în mâinile lui. 
Dar dacă tipul este în regulă şi în pragul unei 
descoperiri importante, atunci vreau să fiu şi eu 
acolo. 

— Ca reprezentantă a guvernului american, 
adăugase Thomas, cu un zâmbet şiret. 

— Cam aşa ceva, replicase ea, după care îl 
mângâiase pe braţ şi plecase mai departe, aşa cum 
obişnuia să procedeze cu multă vreme înainte, 
lăsându-l pe punte să privească apa. 

Asta se întâmplase cu două zile înainte şi el 
încă nu-şi dăduse seama care era semnificația 
gestului ei. 

— Ce face Jim? întrebă el acum. 

— E distant, răspunse fosta lui soție. Pare 
confuz, ba chiar un pic trist. De ce nu discuţi cu 
el? Abia aţi schimbat câteva cuvinte de la plecarea 
din Japonia. E vorba de faptul că îți aminteşte de 
Ed? 

— Nu ştiu, răspunse Thomas. Poate că da. Îţi 
place de el, nu-i aşa? 

— Da. 

Era un răspuns clar şi definitiv, ca o declarație 
de credinţă şi speranţă, poate chiar de milă. Era 
mai puţin o descriere a sentimentelor ei, cât mai 
degrabă o declaraţie în privinţa lumu în care îşi 
dorea să trăiască. Thomas dădu scurt din cap şi nu 
spuse nimic. 

Parks venea înapoi spre ei, zâmbind larg. 

— Ajungem acolo în două ore, anunţă el. 
Cine vine în submersibil cu mine? 

— Eu, răspunse Thomas. 

Nu se gândise la asta înainte, dar ştia că, dacă 
se afla ceva acolo jos, el trebuia să vadă despre ce 
era vorba. 

CAPITOLUL 95 


Deborah Miller şedea încruntată la biroul ei 
din Muzeul Druid Hills din Atlanta. Cine mai era 
şi acest Matsuhashi şi de ce îi trimitea ei prin e- 
mail acele imagini aeriene bizare? Individul 
pretindea, într-o engleză rigidă şi uşor chinuită, că 
Thomas Knight îl rugase să i le trimită, deşi îi 
mărturisise că nu înţelegea de ce. Deborah le privi 
din nou: satul de pe plajă, apa stacojie, fumul, apoi 
nimic. Trebuia să fie ceva legat de fratele lui, dar 
habar n-avea ce anume ar fi trebuit să facă ea cu 
ele. 

Când vorbise ultima dată cu Thomas, acesta 
încă nu ştia unde murise fratele lui. Atunci, 
materialele primite păreau a fi informaţii noi, deşi 
Deborah nu-şi putea imagina ce anume ar fi putut 
şterge un sat întreg de pe faţa pământului. Luă un 
atlas de pe un raft al bibliotecii şi căută 
coordonatele. Ajunse repede la arhipelagul Sulu 
din Filipine. 

Începu să caute pe Internet articole recente 
din presă despre regiunea respectivă, dar nu reuşi 
să dea decât peste avertismente emise de diverse 
guverne legate de vizitarea unei regiuni cu mari 
probleme generate de teroriştii islamişti. O grupare 
mică, dar extrem de violentă, purta un război 
secesionist pustiitor pentru crearea unei naţiuni 
musulmane separate în insulele Mindanao şi 
arhipelagul Sulu. După declanşarea războiului 
împotriva terorismului, şase sute cincizeci de 
soldați americani, dintre care o sută cincizeci 
făceau parte din forţele speciale, fuseseră trimişi în 
Basilan (cea mai mare insulă din arhipelag) în anul 
2002. 

Oare plaja plină de fum era rezultatul unui 
atac terorist sau al unui soi de lovitură antitero? În 
oricare dintre cele două cazuri, părintele Edward 
Knight s-ar fi putut trezi prins la mijloc, deşi 

Deborah nu-şi putea imagina ce ar fi căutat el 
acolo. 

Se auzi o bătaie în uşă şi aceasta se deschise, 
lăsând-o să intre pe Tonya, directorul de 
comunicaţii al muzeului. 

— Am făcut cafea. Vrei şi tu? zise Tonya. 

— Mulţumesc. Hei, vrei să te uiţi şi tu puţin 
la chestiile astea? 

Îi povestise deja Tonyei despre evenimentele 
ciudate la care asistase în Paestum, aşa că acum nu 
era nevoită să-i dea prea multe amănunte ca s-o 
pună la curent cu tot ce se petrecea. 

— De ce a cerut să-ți fie trimise chestiile 
astea? 

— Cred că Thomas are încredere în mine. lar 
acum bănuiesc că nu mai are încredere în prea 
mulți oameni, motivele fiind foarte întemeiate. 

— Cred că prin anchetarea în privinţa 
aceleiaşi crime se creează un soi de punte între 
oameni, replică Tonya. 

— Chiar aşa. Deci, ce crezi? 

— Nici măcar n-am auzit de acest loc până 
acum, mărturisi Tonya. lar dacă e vorba de teroriști 
şi lovituri militare şi tot felul de alte grozăvii, cred 
că jocul e mult prea departe de interesele noastre. 

— Deci eşti de părere că n-ar trebui să fac 
nimic? zise Deborah, ridicându-se şi întinzându-se. 

— La naiba, nu, răspunse Tonya. Dar cred că 
trebuie să iei legătura cu oamenii care se ocupă cu 
astfel de chestii. 

— N-am chef să înşel încrederea lui Thomas 
sau să-l bag în belele. 

— Eu aş spune că belelele curg deja peste 
capul lui. În plus, ai putea suna pe cineva care 
dispune de conexiunile potrivite şi care, pentru 
tine, ar acționa cu discreţie. 

— Pentru mine? se miră Deborah, 
întorcându-se nedumerită spre cealaltă femeie. 

Tonya îi zâmbea însă ca un sfinx, şi Deborah 
pricepu. 

Zece minute mai târziu, cu cana de cafea în 
mână, Deborah dădu telefonul. Avu nevoie de doar 
două minute ca să treacă de centrala FBI, iar vocea 
care îi răspunse o prinse nepregătită, deşi nu în 
aceeaşi măsură de surprinsă cât fu celălalt 
auzindu-i glasul. 

— Alo? răspunse bărbatul. Aici Cerniga. 

— Bună, Chris, zise Deborah pe un ton 
profesionist, ca şi cum vorbiseră ultima dată cu 
doar câteva zile înainte. Aici e Deborah Miller. 

CAPITOLUL 96 


În clipa în care gura de acces în submersibil 
fu închisă, Thomas regretă că se lăsase atras în 
aventură. 

Vasul era mic, lung cam de trei metri, lat de 
vreo doi şi jumătate şi aproape la fel de înalt, cu o 
cocă bulboasă din material plastic dur, care făcea 
ca întreaga jucărie să semene cu o cască de 
scafandru.  Submersibilul era dotat cu cele 
esenţiale pentru supravieţuire, inclusiv cu un cuţit, 
un pistol de semnalizare şi raţii minimale de hrană, 
ŞI avea sonar, un sistem de întreţinere a vieţii şi un 
braţ controlat de la distanţă. Era de culoare 
galbenă. 

Parks întâmpină, cât se poate de previzibil, 
neliniştea de origine claustrofobică a lui Thomas 
cu versurile unui cântec celebru al formaţiei 
Beatles: 

— „Mări albastre şi mări verzi în submarinul 
nostru galben...” Cu toții împreună! „Trăim cu 
toţii...” 

Thomas nu se alătură cuforiei celuilalt. 

— Eşti sigur că maşinăria asta funcţionează? 
întrebă el. 

— E ultimul răcnet în materie, prietene, 
răspunse Parks peste măsură de vesel. E ultimul 
nenorocit de răcnet. Ne duce şi la şase sute de 
metri adâncime, dacă avem chef. 

— ŞI noi n-avem chef, nu-i aşa? 

— N-ar trebui să avem nevoie, replică Parks. 
M-ar surprinde dacă chestiile astea ar trăi la mai 
mult de două sute de metri adâncime. Nu văd cum 
s-ar adapta la mediul de la suprafaţă dacă ar trăi la 
o adâncime mai mare. Ar însemna o schimbare 
prea mare de presiune. Eşti gata? 

Thomas nu era, dar încuviinţă oricum, şi reuşi 
să-l zâmbească lui Kumi, care se uita la ei de pe 
partea cealaltă a botului de plexiglas gros al 

submersibilului. Un marinar de pe nava-mamă le 
făcu semn cu degetul mare în sus şi submersibilul 
fu ridicat de o macara şi dus în exteriorul navei. 
Thomas simţi crampe în stomac şi un început de 
panică în vreme ce submersibilul era purtat uşor 
prin aer, dar nu spuse nimic. Parks începuse din 
nou să cânte. Se simţea în elementul lui şi se 
bucura de fiecare secundă pe care o petrecea acolo. 

Cei doi bărbaţi stăteau unul lângă celălalt, 
înconjurați de cupola din acrilat a submersibilului. 
Vizibilitatea era excelentă, doar două zone, din 
spate şi din lateral, fiind blocate de coca navei. 
Thomas se simţea ciudat de expus pe măsură ce 
pătrundeau în apă. Strânse bine braţul scaunului şi 
se uită la peştii care treceau pe lângă ei, lucind în 
razele filtrate ale soarelui, care pătrundeau ca nişte 
coloane de sus. Avu nevoie de aproape un minut ca 
să-şi dea seama că îşi ţinea respiraţia. Inspiră 
adânc atunci când submersibilul se desprinse de 
macara şi păru brusc că devine imponderabil în 
oceanul care îi înconjura. 

Nara acostase la o mie de metri distanţă de 
malul stâncos. Deşi insula era mărginită de plaje 
idilice de nisip, acestea erau întrerupte de creste de 
rocă vulcanică neagră, care se prelungeau în mare. 
Aducerea navei mai aproape de stânci ar fi 
însemnat o adevărată sinucidere, aşa că pentru 
explorarea peisajului stâncos submarin — în 
căutarea peşterilor despre care Parks credea că 
formează habitatul ihtiopodului — fuseseră nevoiţi 
să apeleze la submersibilul care naviga cu o viteză 
de două noduri. 

În acelaşi timp, acum se scufundau, iar când 
lumina de afară scăzu în intensitate, Parks aprinse 
farurile, care includeau două proiectoare cu 
halogen montate în partea din faţă, pe un cadru 
dreptunghiular. Proiectoarele abia dacă reuşeau să 
lumineze ceva în jur, dar dacă continuau să se 
scufunde, aveau să se dovedească extrem de 
valoroase. Parks apăsă un comutator. 

— Nara, rosti el cu voce tare. Recepție. 

— Aici Nara, răspunse un marinar japonez 
într-o engleză cu accent. E totul în regulă? 

— Beton. 

Urmă un moment de tăcere, probabil din 
pricină că vreun străin de la bord traducea 
expresia, apoi vocea marinarului se auzi din nou. 

— Foarte bine, rosti el. Şi la noi totul e... 
ăăă... beton. 

— Măr să fie, ce minunăţie e pe aici, zise 
Parks. Sonarul ne arată un perete abrupt de stâncă 
drept în faţă. Micşorez viteza la jumătate, continui 
scufundarea şi încep căutarea. 

Thomas se agită pe scaunul lui. 

— Ai grijă la caracatiţele uriaşe, zise Parks. 

— Sunt caracatiţe uriaşe prin zona asta? 

— Nu fii ridicol, îl calmă imediat Parks, 
zâmbind. Nu v-a învăţat nimic la şcoală, sau în 
ziua aia vi s-a spus doar cum Dumnezeu a creat 
peştii cei mici? 

— Sunt destul de sigur că a existat o zi în 
care mi s-a spus să nu mă scufund niciodată în apă 
într-o sticlă de plastic alături de un tip care a 
încercat să mă omoare, ripostă Thomas. 

— Încă mai ai resentimente? Eu credeam că 
suntem amici! Ce spune indicatorul de adâncime? 

— Cincizeci de metri şi coborâm. 

— Bine, rosti Parks. Cred că mai avem cam 
cinci sute de metri până la perete. Pe partea cu 
plaja se găseşte un recif de corali — dacă localnicii 
nu l-au dinamitat ca să ajungă la bancurile de ton 
şi macrou — dar aici coboară abrupt până pe fundul 
mării. Sonarul spune că putem coborî încă 
şaptezeci de metri. Să nu te sperii dacă în cabină 
încep să se audă zgomote ciudate. O să reziste. 

Thomas se agită din nou, apoi se uită spre 
întunericul care se adâncea în jurul lor. Se 
aşteptase să vadă bancuri de peşti colorați şi 
ciudați, poate chiar un rechin sau doi care să 
alunece pe lângă ei, dar nu se vedea nimic. Niciun 

fel de plante, niciun fel de corali, niciun fel de 
peşte, doar lumina vag albăstruie. 

„Și dacă aici nu e nimic? Dacă Ed a înţeles 
ceva greşit şi întreaga poveste nu a fost decât o 
vânătoare de cai verzi pe pereţi?” 

— Încetinesc şi mai mult, anunţă Parks. Ne 
apropiem. Nu vreau să stric ceva. 

— Sau să intri cu botul în stâncă, completă 
Thomas. 

— Nici asta. 

Verifică şirurile de lumini verzi de pe ecranul 
sonarului. 

— Ar trebui să ne intre în curând în raza 
vizuală, zise Parks. Ține ochii deschişi. 

Rămaseră tăcuți câteva minute. Singurul 
sunet care se auzea era bâzâitul scos de cele cinci 
propulsoare ale submersibilului. Thomas devenea 
tot mai nervos. 

— Eşti sigur că sonarul funcţionează? întrebă 
el. 

— Șşşt, îi ceru Parks. Uită-te în jur. 

— Spuneam doar... începu Thomas. Stai! 
Uite acolo, întinderea nemărginită de albastru din 
faţa lor se întunecase şi devenise mai dură în 
lumina proiectoarelor. 

— Asta e, exclamă Parks, oprind motoarele. 
Nava înaintă din inerție, încetinind şi continuând 
să coboare, până ce ajunseră să vadă fundul 
deschis la culoare al mării şi piciorul peretelui de 
stâncă. Thomas îşi ridică privirea şi zări roca 
neagră înălțându-se ca un zid până la suprafaţa 
apei, dincolo de puterea de penetrare a 
proiectoarelor de pe micul lor vas. 

— Şi acum ce facem? întrebă el. 

— Acum ne apropiem cât de mult îndrăznim, 
răspunse Parks. Apoi ne uităm. 

CAPITOLUL 97 


— Chestia asta e mult în afara jurisdicției 
mele, zise Cerniga. E un teritoriu al umbrelor. 
CIA. NSA. Dumnezeu ştie cine altcineva. 

— Te rog doar să pui câteva întrebări, zise 
Deborah. 

— De dragul vremurilor trecute? 

Deborah îşi ţinu respiraţia, evaluând tonul lui. 
Ultima dată vorbiseră la sfârşitul unui caz în care 
ea îl ajutase, dar modul în care se decurseseră 
lucrurile nu caracterizase cazul în sine. Înainte de 
final el crezuse mult timp despre ea că e o mare 
povară pe umerii lui şi probabil că avusese 
dreptate să gândească aşa. 

„De dragul vremurilor trecute.” 

Nu-şi dădea seama dacă el zâmbea, aşa că 
răspunse la noroc: 

— Ceva de genul ăsta, da. 

Urmă o pauză, în care el păru să dea drumul 
cu zgomot aerului din plămâni şi ea înţelese că 
câştigase. 

— Apropo, felicitări pentru promovare, spuse 
ea. 

— Da, da, replică Cerniga, şi de data asta auzi 
cum zâmbeşte. Te sun eu. 

x 

În vreme ce submersibilul se apropia, 
devenea tot mai limpede că ceea ce părea un zid 
neted de stâncă era de fapt o aglomerație de 
proeminențe stâncoase neregulate, ieşind ca nişte 
oase din scheletul insulei, iar ceea ce păruse un 
perete compact era de fapt găurit ca un şvaiţer, 
fiind plin de adâncituri şi caverne tubulare 
rezultate în urma impactului lavei fierbinți cu apa 
mării. Acolo unde intrase în contact cu lichidul 
mai rece, roca topită se întărise, dar miezul 
fierbinte continuase să curgă, generând tuburi 
imense ce se prelingeau spre fundul mării. 


439 


— Nu-i de mirare că habar n-avem ce trăieşte 
pe aici, zise Parks. Combină complexitatea reţelei 
de caverne cu faptul că singura cale de acces se 
află cam la o sută cincizeci de metri sub nivelul 
mării, la capătul lumii, într-un loc populat în 
principal de  terorişti, şi atunci nu mai e 
surprinzător că nu s-a descoperit mai nimic până 
acum. 

Thomas avusese multe motive pentru care să 
nu-l placă pe Parks înainte de a se urca la bordul 
submersibilului, majoritatea având de a face cu 
întâlnirile lor înainte de încheierea acestei alianţe 
total nefireşti. Crezuse că atâta vreme cât pactul 
lor părea autentic şi cât obiectivele lor erau 
aceleaşi, n-avea să întâmpine nicio dificultate în a 
trece peste ostilitatea anterioară, dar constata acum 
că nu putea fi vorba de aşa ceva, şi nu doar fiindcă 
nu-l iertase pentru că-l lăsase în cada cu apă 
fierbinte. Lucrurile erau mai simple. Deşi uneori îl 
găsea amuzant şi îi admira încrederea în sine, 
Thomas pur şi simplu nu-l plăcea şi, cu cât 
petrecea mai mult timp alături de Parks, 
superioritatea lui afişată şi disprețul arogant faţă de 
tot ceea ce nu-l interesa începuseră să-l calce pe 
nervi. Tot ce spunea Parks părea calculat pentru a 
ofensa sau a irita pe cineva, iar faptul că expresiile 
lui nu erau de fapt calculate, fiindcă nu-i păsa ce 
gândea altcineva, nu putea decât să înrăutăţească 
situaţia. 

— Descoperirea ihtiopodului aici ar fi ceva 
fabulos, zise Parks, încât toată lumea va uita că 
această junglă a fost cunoscută până acum doar 
pentru că nişte idioţi de musulmani şi de creştini 
îşi aruncau cu nuci de cocos uni în capul 
celorlalți. 

— Abia aştepţi asta, nu? ripostă Thomas. Să 
fii tu cel care luminează mapamondul. Deci asta 
urmăreşti prin căutarea ta? 

— Cum adică? 

— Trebuie să existe un motiv în spatele 
cruciadei tale demne de căpitanul Ahab'. 

— Cum ar fi vreo tragedie personală? O 
pierdere de nesuportat care m-a întors împotriva 
Domnului? zise Parks. Mda, mi-a murit căţeluşul 
favorit când aveam trei ani. N-am reuşit niciodată 
să trec peste asta. Cum a putut permite lisus ca 
fiinţa aia drăgălaşă... 

— Bine, bine. Am înţeles, i-o reteză Thomas. 

— Nu e nevoie să pierzi un copil ca să vezi că 
universul nu dispune de o inteligenţă care să-l 
controleze, că lumea e condusă de nişte indivizi 
lacomi, cruzi şi idioţi. Dacă există un Dumnezeu, 
atunci el a adormit imediat după apariția fiinţelor 
umane. 

— Asta le predai studenților la Berkeley? 

Era clar că Parks avea un dar înnăscut de a-l 
irita pe el. Individul îi aruncă acum o privire 
sfredelitoare. 

— Al aflat de asta, nu? Dacă nu vrei să 
participi la cursurile de ştiinţă, n-ar trebui să te 
înscrii la ele. 

— Dar nu te-au concediat pentru predarea 
teoriei evoluționiste la universitate, insistă 
Thomas, făcând legăturile chiar în vreme ce 
vorbea. E imposibil. 

— Aşadar, nu ştii, replică Parks, mulțumit de 
sine. Thomas aşteptă. Totul s-a rezumat la predarea 
teoriei evoluționiste. Acolo unde credeam că sunt 
protejat de libertatea academică. 

— ŞI n-ai fost protejat? 

— A fost vorba de o copilă, explică Parks. 
Jessica Bane. Drăguţă. Zâmbea şi spunea „vă rog” 
ŞI „mulţumesc, domnule profesor”. A început să 
mă caute la birou ca să-mi vorbească despre planul 
inteligent al creației. I-am spus ce gândeam, după 
care am transformat chestia asta într-un soi de 
temă a cursurilor mele pe parcursul următoarelor 
săptămâni. M-am trezit apoi acuzat de intoleranţă 
religioasă. 

Thomas simţi o strângere de inimă. 

— Cu siguranţă că puteai face apel. 

— Şi să-mi petrec restul vieţii mergând ca pe 
coji de ouă ca să nu calc peste graniţele 
corectitudinii politice şi sensibilităţii culturale? 
ripostă Parks. Te rog! Vreau să-mi fac o carieră 
adevărată. N-o pot face în clase pline de idioţi care 
vor ca profesorii lor de ştiinţe să stea la catedră cu 
Biblia în mână. 

— "Ţi-a spus cineva că pentru unul care 
nutreşte doar dispreţ faţă de religie ai un adevărat 
complex al lui Dumnezeu? replică Thomas. 

— Hei, eu măcar îmi folosesc puterile pentru 
a face bine, ripostă Parks, zâmbind şi 
împreunându-şi mâinile într-un gest de imitare în 
batjocură a unei atitudini de înger. 

— Îmi aminteşti de Watanabe, zise Thomas. 

— Cretinul ăla? Nu e om de ştiinţă. Vrea să 
fie vedetă de film, dar şi-a ales greşit meseria. 

— Dar e adevărată chestia cu complexul lui 
Dumnezeu, nu? insistă Thomas. În cele din urmă 
ajungi să-ţi închipui că eşti deasupra legii. 

— O, asta e o afirmaţie generoasă, mai ales 
că vine de la domnul Fox News. 

Thomas deschise gura ca să-i răspundă, dar 
nu-i veni nimic în minte, aşa că fu oarecum uşurat 
când Parks îl repezi: 

— Vrei să taci acum? Chestia asta trebuie 
făcută cu delicateţe. 

Parks manevră submersibilul în gura unei 
peşteri cu doar câţiva metri mai lată decât nava. 
Proiectoarele erau îndreptate spre cavernă, dar nu 
dezvăluiau nimic, căci tunelul de piatră se ridica şi 
cotea la stânga. 

— E imposibil să intrăm acolo, zise Thomas. 
E prea îngust. 

— Dar nu vom vedea nimic stând aici. 

— Atunci, caută o peşteră mai largă. 

Parks oftă, dar trase nava înapoi. Se 
echilibrară, se deplasară în dreapta, apoi urcară 

câțiva metri, trecând pe lângă alte două caverne la 
fel de înguste ca prima. A treia era mai largă, dar 
nu cu mult. 

— Eu spun să intrăm, zise Parks. Probabil că 
tunelele se lăţesc înăuntru, cel puţin o bucată de 
drum. 

Acolo unde a atins apa, lava s-a răcit mai 
repede, aşa că deschiderea trebuie să fie partea cea 
mai îngustă. 

— Dar dacă o parte din lavă s-a solidificat în 
interiorul tunelului, trecerea va fi blocată. 

— Atunci trebuie să ne asigurăm că avem 
spațiu la dispoziţie ca să întoarcem şi să ieşim, 
replică Parks, manevrând submersibilul astfel ca 
botul lui translucid să fie axat chiar pe intrarea în 
tunel. Crezi că ar fi trebuit să-i cumpărăm mai întâi 
ceva de mâncare țintei noastre? întrebă el, rânjind. 

— Mergi încet, îi ceru Thomas. 

Motoarele zvâcniră şi submersibilul galben 
pătrunse încet în tunelul de piatră. 

CAPITOLUL 98 


Deborah fusese surprinsă văzând cât de 
repede o caută Cerniga, mai ales că el păruse 
extrem de încordat. Surpriza ei se transformase în 
alertă când el îi spusese că avea să vină personal la 
muzeu, în mai puţin de jumătate de oră. 

Deborah se simţea ciudat să-l revadă, mai ales 
la ea în birou, dar niciunul dintre ei nu avea timp 
de depănat amintiri. Cerniga părea serios, agitat 
chiar. 

— Pe data de 13 martie a avut loc un atac 
aerian antitero asupra a două seturi de coordonate 
din insulele sud-vestice ale arhipelagului filipinez, 
o informă el. Lovitura a fost organizată nu de 
armată, ci de CIA. Una dintre ţinte a fost o bază de 
instruire cunoscută a organizației Abu Sayyaf. 
Cealaltă, plaja din imaginile tale, era un sat de 
pescari care, din câte ştiu eu, nu avea niciun fel de 
legături cu teroriştii. 

— Crezi că au dispus de informaţii despre sat 
de la serviciile de spionaj? 

— Nu, răspunse Cerniga, cu voce joasă. De 
asta am venit aici. Cred că ceva a luat-o razna. 

— Cum adică? 

El puse pe biroul ei câteva documente copiate 
în mare grabă, multe dintre ele secrete. 

— Lovitura împotriva bazei Abu Sayyaf a 
fost devansată cu o săptămână, dar nu s-a spus 
nimic despre cealaltă ţintă înainte de decolarea 
avioanelor. După lansare, două dintre avioane s-au 
separat de restul formaţiei şi au efectuat un atac 
asupra insulei. 

— ŞI? 

— ŞI, rosti el cu fermitate în glas, eu nu am 
găsit niciun ordin de executare a acestui atac, iar 
când avioanele s-au întors, s-au dezlănţuit toate 
flăcările iadului. Baza a fost închisă şi echipaje de 
intervenţie au fost trimise pe insulă pentru a aduna 

supraviețuitorii şi, se pare, pentru a aşterne o 
pătură de tăcere media asupra celor întâmplate. 
Zona-ţintă este în plină sălbăticie, aşa că nu cred 
că le-a fost greu să rezolve problema. 

— Dar cum rămâne cu piloţii avioanelor? 
întrebă Deborah. Dacă sugerezi că au acționat pe 
cont propriu, probabil că au fost anchetați, sau 
ceva asemănător. Nu? 

Cerniga zâmbi şi scoase o altă foaie de hârtie 
cu un tabel de specificaţii tehnice şi o fotografie a 
unui avion cu aspect bizar, lung, subţire, cu botul 
bulbucat, iar în coadă cu o aripioară îndreptată în 
Jos şi două în sus. 

— Fă cunoştinţă cu MQ-9A Predator B, rosti 
Cerniga. Un avion-spion fără pilot. 

— Fără pilot? 

— Este controlat în întregime de la sol. 

Deborah fluieră uşor. 

— Corect. Poate duce până la paisprezece 
rachete Hellfire sau alte arme, inclusiv bombe 
GBU-12 ghidate prin laser. Dispune de SAR H 
Lynx şi un sistem MTS de 20 de inci pentru... 

— Pe limba mea, te rog, îl opri Deborah. 

— Corect. Scuze. Poate găsi, urmări, fixa şi 
ataca ţinta de unul singur în timp real. Este 
urmaşul avionului RQ Predator 1 care a fost folosit 
ca avion de atac din 2002. În 2003, unul dintre 
aceste aparate controlate de CIA a ucis din 
greşeală un bărbat şi nouă copii în Afghanistan, în 
vreme ce vâna susținători ai regimului talibanilor, 
iar asta s-a întâmplat cu o încărcătură de doar două 
rachete Hellfire. Aici avem de a face cu o chestie 
mai mare, mai rapidă şi mult mai puternică în 
termeni de forță de atac. 

— Şi atunci, cum naiba s-au desprins de 
formație două astfel de blestemăţii ca să atace un 
loc greşit? se miră Deborah. 

— Nu au făcut-o, zise Cerniga. Lovitura din 
Afghanistan nu a fost un accident în sensul lovirii 
țintei greşite. Avionul a lovit ţinta corectă, dar 


445 


informaţiile de bază au fost prost culese. Avem aici 
un sistem militar extrem de sofisticat, iar atunci 
când greşeşte, asta se întâmplă de obicei pentru că 
cineva a făcut o tâmpenie înainte. 

— Sau a comis un act de rea-credinţă, 
observă Deborah. 

Cerniga se încruntă, ezitând să se aventureze 
pe un asemenea teren. 

— Haide, Chris, insistă ea. Ai spus-o tu 
însuți. 

— Este posibil ca o persoană să fi greşit 
coordonatele, rosti el, fără convingere în glas. 

— A existat vreo anchetă internă? 

— Evident, dar rezultatele ei sunt strict 
secrete. 

— Şi nimeni nu a fost concediat pentru 
incompetenţă, nu? 

— Nu încă. 

— Aşadar, cineva le-a acoperit urmele, zise 
Deborah. Ceea ce înseamnă... 

— Că s-ar putea întâmpla din nou, completă 
Cerniga, aproape fără voie. 

CAPITOLUL 99 


Submersibilul  înaintă încet în peştera 
tubulară. Doi, cinci, apoi zece metri. Acolo tunelul 
se lărgi puțin, aşa că rotiră nava şi priviră în jurul 
lor. Parks începu să filmeze cu camera video 
încorporată în coca submersibilului imagini ale 
mediului şi ale moluștelor care atârnau în ciorchini 
pe pereţii peşterii. Aproape că nu existau curenţi la 
o asemenea adâncime, iar apele întunecate şi 
nemişcate păreau lipsite de viaţă. 

— Aici ar putea exista orice, zise Parks, 
manevrând nava înainte, în întuneric. 

— Sau nimic, replică Thomas, al cărui 
disconfort creştea cu fiecare metru pe care 
submersibilul îl făcea pe sub insulă. 

În acea clipă se ridică, de pe o piatră pe care 
stătuse fără să fie observat, un peşte mare, cu ochi 
largi şi deschişi la culoare, stârnind un norişor de 
nisip şi dispărând repede din raza de acţiune a 
luminilor. 

— Ai văzut? întrebă Parks. E un peşte-undiţar 
de mare adâncime. Probabil că în peşterile astea 
există un ecosistem complet diferit de ceea ce am 
văzut noi până acum. Este un mediu izolat. S-ar 
putea ca aici să existe specii care nu se întâlnesc 
nicăieri în altă parte a lumii. 

În raza proiectoarelor apăru un banc de peşti 
MICI, care dispăru rapid, cu cozile lucind. După ei 
se repezi o creatură ca un ţipar, cu botul ca de 
pelican, aproape la fel de larg pe cât îi era trupul 
de lung. 

— Ce naiba a fost asta? întrebă Thomas. 

— Eurypharynx pelecanoides, explică Parks. 
Răpitorul cu gură în formă de umbrelă sau ceva 
asemănător. Dar n-ar trebui să trăiască aici. 
Adâncimea nu este suficient de mare. Probabil că 
peşterile astea simulează un mediu de adâncime, 

cu excepţia presiunii. E uimitor. Nu s-a mai auzit 
de aşa ceva. Cariera mea e asigurată. 

Thomas îi aruncă o privire îngrijorată. Ochii 
omului de ştiinţă străluceau, de parcă ar fi fost 
febril. 

Tunelul se sfârşi brusc când zidul peşterii se 
ivi în bătaia proiectoarelor. 

— Va trebui să întoarcem, zise Thomas, 
uşurat. 

— Nu, răspunse Parks. Priveşte. 

Se uita chiar deasupra cupolei din acrilat. 
Tunelul continua în sus, îngustându-se. 

— Imposibil, rosti Thomas. E prea îngust şi 
nu putem vedea ce e sus. Dacă rămânem 
împotmoliți acolo, nu vom mai ieşi niciodată la 
suprafaţă. 

— Hai să aruncăm o privire, bine? zise Parks, 
înclinând deja nava pentru ca aceasta să urce de-a 
lungul crevasei din tunel. 

— Nu putem vedea în sus! protestă Thomas. 

Proiectoarele submersibilului erau îndreptate 
înainte, aşa că cei doi habar n-aveau ce structură îi 
aştepta deasupra. Thomas prinse cu forță mâna lui 
Parks şi vasul se clătină uşor în vreme ce ei se 
luptară câteva clipe pentru preluarea controlului. 

— Bine, bine, cedă Parks. O să întoarcem cu 
botul în sus, ca să vedem ce e acolo, şi dăm 
drumul la sonar. 

Thomas încuviinţă şi îşi retrase mâna. Parks 
apăsă pe butoane şi traiectoria navei se schimbă, 
împingându-i pe cei doi pasageri spre spate în 
vreme ce începea să urce drept, cu botul în sus. 
Lumina le arătă roca maronie la doar câţiva paşi de 
chila navei, apoi un spaţiu mare şi gol. 

— E suficient de larg ca să trecem pe acolo, 
zise Parks. Uită-te la sonar. În rocă e un gol imens 
chiar acolo sus, cam de mărimea unui teren de 
baschet. Bine? 

Nu era o întrebare în adevăratul sens al 
cuvântului şi Parks îndreptă submersibilul către 

gaură înainte ca Thomas să încuviinţeze. Ţinându- 
se bine de scaun, se simţea ca un astronaut pe 
rampa de lansare, numai că în jurul lui nu se vedea 
cerul albastru, ci stâncă şi apă neagră. ŞI 
Dumnezeu mai ştia ce altceva. 

La mai puţin de un metru de gura peşterii se 
întâmplară mai multe lucruri simultan. Sonarul 
începu să scoată sunete insistente, iar ecranul care 
arătase doar golul începu acum să indice mişcarea 
unui lucru de mari dimensiuni în interior, ceva care 
înotă chiar în dreptul luminilor şi în faţa gurii 
peşterii. Era ceva gălbui-închis, cel puţin la fel de 
mare ca submersibilul, pe care îl prinse mai întâi 
cu o înotătoare puternică, asemănătoare cu un 
picior, apoi cu coada imensă, unduitoare, astfel 
încât nava se opri din mişcare şi se izbi de peretele 
de stâncă. Thomas zări un cap de crocodil şi un 
maxilar plin de dinţi ascuţiţi. 

Apoi radioul prinse brusc viaţă şi, pe lângă 
vocile înspăimântate venind dinspre Nara, Thomas 
auzi sunetul inconfundabil al focurilor de armă. 

CAPITOLUL 100 


Cerniga îşi folosise toate atuurile de care 
dispunea, dar el era doar un agent de teren din 
limitate la chestiunile antitero internaționale, în 
ciuda reputației sale foarte bune. I se comunicase 
că relaţiile dintre FBI şi CIA erau şi aşa destul de 
încordate, iar el nu ar fi făcut decât să agite şi mai 
tare spiritele, mai ales dacă avea de gând să 
lanseze acuzaţii de incompetenţă sau chiar mai 
grave. Probabil că ar fi renunţat la întreaga 
chestiune după primul apel telefonic, dar Deborah 
Miller avea putere de convingere şi — aşa cum era 
nevoit să recunoască — de obicei nu se înşela. 

Aşa că dădu alte telefoane, verificând 
securitatea liniilor, şi-şi împărtăşi temerile tuturor 
celor de la sediul central dispuşi să-l asculte. Sună 
la sediul CIA şi al Forţelor Acriene, dar nu reuşi să 
scape de senzaţia că era pasat de colo-colo. Dacă 
izbutea să convingă pe cineva să discute despre 
atacul din 13 martie, persoana respectivă cerea să 
afle nivelul lui de acces la astfel de date, după care 
îi închidea telefonul în nas. Deborah reuşi să 
deschidă uşile până la urmă, când scrise un mesaj 
pe spatele unui fluturaş publicitar al muzeului: 
„Spune-le că o să se întâmple din nou. În acelaşi 
loc.” 

Atunci, investigația care se dovedise aproape 
imposibilă, probabil din pricina stânjenelu unora, 
luă brusc un alt curs. 

— Uite ce se ştie, rosti el într-un târziu, după 
ce termină de vorbit la telefon. Avionul Predator 
trebuie să fie lansat de un echipaj de la sol aflat 
relativ aproape de zona de atac. 

— Cât de aproape? 

— Nu ştiu sigur. Probabil câteva sute de 
kilometri. Dacă atacul asupra satului unde a murit 
fratele prietenului tău a fost într-adevăr deliberat, 

cel care a făcut asta nu dispunea de autoritatea de 
programare a lansării. Misiunea trebuia mascată 
sub acoperirea unei alte misiuni aprobate, deja 
programate. Cum avioanele care şi-au menţinut 
direcția inițială de zbor nu au tras niciun foc, 
probabil că misiunea aprobată a fost una strict de 
recunoaştere, deşi probabil că avioanele au fost 
înarmate în eventualitatea că le-ar fi apărut o ţintă 
în cale. 

— Deci, ca să se întâmple din nou, zise 
Deborah, trebuie să existe o altă misiune 
programată în vecinătatea plajei. 

— Corect, replică Cerniga. lar acum urmează 
partea ciudată. E logic ca CIA să ia în considerare 
orice ameninţare potențială, dar tonul lor s-a 
schimbat radical imediat ce am sugerat că povestea 
se poate repeta curând. Cei de acolo au luat 
coordonatele şi au devenit brusc agitaţi. 

— Crezi că e programată deja o misiune 
similară în arhipelagul Sulu? 

— Din câte am înţeles, răspunse Cerniga, 
avioanele au decolat deja. 

CAPITOLUL 101 


Vocea lui Kumi nu se auzi decât vreo trei sau 
patru secunde în stația radio. Thomas prinse doar 
cuvintele „elicopter” şi „atac”, apoi răpăit de arme 
automate, şi transmisia se întrerupse. 

— Le-a căzut stația radio, zise Thomas. Poate 
sunt morți. Trebuie să ieşim la suprafaţă. 

— Aşteaptă, zise Parks, care se chinuia să 
echilibreze submersibilul după ce acesta fusese 
izbit de zidul de stâncă. Dacă aş putea filma 
chestia aia... 

— Au nevoie de noi, ripostă Thomas. 
Întoarce submersibilul. 

— Probabil că sunt deja morţi, replică Parks, 
încercând să vadă ceva în apa care îi înconjura. 
Aşa că nu mai contează cât timp durează ca să 
ieşim la suprafaţă. 

Thomas se uită fix la el, ca şi cum atunci i-ar 
fi descoperit adevăratul chip. 

— Dacă aş putea împinge botul înapoi în 
peşteră ca să dau drumul la camere... începu 
Parks. 

Se opri simțind apăsarea de pe tâmplă şi se 
întoarse foarte încet. Thomas îi ţinea pistolul de 
semnalizare lipit de cap. 

— Întoarce vasul, îi ordonă el. 

— Dacă tragi cu chestia aia aici, o să ne 
omori pe amândoi. 

— Probabil, replică Thomas, ridicând din 
umeri. Dar eu nu sunt în preajma unei descoperiri 
revoluţionare, nu? De fapt, nu prea mai însemn 
NIMIC în ziua de azi, iar oamenii n-o să-mi simtă 
lipsa. 

Parks se uită fix la Thomas, evaluând 
adevărul din spusele acestuia, apoi dădu scurt din 
cap şi începu să îndrepte nava cu botul în jos. 

— Ai vreun plan, şefu’? zise el, redevenind 
zeflemitor. Sau ieşim la suprafață lângă navă şi îi 

lăsăm să ne găurească de tot? 

Thomas nu răspunse. Habar n-avea ce să facă. 
Trebuia să plece de la premisa că Nara fusese 
capturată de atacatori. Îşi zise că sonarul de la 
bordul submersibilului ar fi înregistrat orice 
explozie, aşa că nava era probabil intactă, dar era 
imposibil de spus dacă existau supraviețuitori la 
bord şi unde se aflau. Kumi zisese ceva de un 
elicopter, aşa că era posibil ca nava să fi fost 
capturată, dar în mod sigur atacatorii nu dispuneau 
de efective suficient de mari ca să păzească 
douăzeci de ostatici. lar dacă fuseseră luaţi de pe 
navă, Kumi şi Jim se puteau afla oriunde acum. 
Dacă atacatorii voiau să rămână în zonă ca să 
isprăvească şi cu ei doi, atunci insula părea cel mai 
logic loc de adunare. 

„Adică să isprăvească cu tine.” 

Chiar aşa. 

Dacă reveneau cu submersibilul la navă, ar fi 
fost ca şi cum s-ar fi predat singuri, sau chiar mai 
rău. Era clar că trebuia să iasă pe altundeva la 
suprafaţă şi să ajungă pe insulă. Aşa, măcar aveau 
inițiativa de partea lor. 

— Dă-mi să văd harta insulei, îi ceru el lui 
Parks. 

Continua să ţină pistolul de semnalizare 
îndreptat spre celălalt. 

x 

Kumi îl recunoscu pe individul de la gara din 
Kofu printre soldați, dar nu el părea să dea 
ordinele. Femeia era probabil cea care se 
deghizase în călugăriță în Italia, deşi cu machiajul 
ei elegant, vesta antiglont şi pantalonii scurți era 
greu să-ți imaginezi aşa ceva. Muşchii se aflau la 
cei trei indivizi înarmați cu automate. Unul dintre 
ei era negru şi toți păreau nişte luptători de elită. I 
se adresau liderului cu „domnule”, iar dacă Kumi 
nu înțelesese greşit, femeia îi spusese „Războr”. 
Era un apelativ bizar şi poate chiar amuzant în alte 
circumstanțe, numai că acum nu se putea vorbi de 

aşa ceva, când căpitanul Nakamura murise, iar 
Kumi avea sentimentul că şi e1 aveau să moară în 
curând dacă situaţia nu se schimba în mod radical. 

Elicopterul se vise din senin, iar oamenii care 
coborâseră pe puntea navei începuseră să tragă 
înainte ca ei să-şi dea seama că erau înarmaţi. Nu 
existase o luptă în adevăratul sens al cuvântului, 
iar căpitanul, deşi încercase doar să nu amplifice 
haosul creat, fusese ucis pentru a-i ţine pe ei la 
respect. Staţia radio, dispozitivul GPS şi celelalte 
echipamente de comunicaţii de la bord fuseseră 
distruse în vreme ce Kumi încerca să-l avertizeze 
pe Tom, aşa că se pomeniseră izolaţi de restul 
lumii. Singurul lucru bun în tot acest dezastru 
fusese acela că, odată cu distrugerea sistemului de 
comunicaţii al navei, scoseseră din uz şi sonarul, 
aşa că habar n-aveau unde se afla submersibilul. 

Echipajul navei fusese încuiat sub punte, în 
vreme ce ea şi Jim fuseseră înghesuiți pe o barcă 
de salvare şi trimişi la țărm. Pe navă nu rămăsese 
nimeni de pază, dar fără mijloacele necesare 
pentru trimiterea unui S.O.S., echipajul era legat 
de mâini şi de picioare, chiar dacă reuşea să se 
elibereze, iar dacă încercau să repună nava în 
mişcare, atacatorii i-ar fi împuşcat din elicopter. 
Aparatul aterizase pe plajă şi se transformase într- 
un soi de cartier de comandă provizoriu, deşi era 
imposibil de spus pentru cât timp. Kumi avea 
impresia că indivizii aşteptau ceva. Câţiva stăteau 
în picioare, ca şi cum ar fi ştiut că urmează să se 
întâmple ceva. 

— Frumoasă plajă, zise Jim în vreme ce se 
apropiau. Nu plănuiam o vacanţă, dar chestia asta 
e drăguță. 

Kumi îi zâmbi. Jim încerca să-i păstreze 
moralul ridicat, dar nu era nevoie. Ea era obişnuită 
cu presiunile exterioare, şi de obicei se retrăgea în 
sine, ca o broască ţestoasă în carapace, până când 
analiza toate aspectele situaţiei şi găsea o cale de a 
o rezolva. Nu resimțea panică, cel puţin nu încă, 


454 


iar uciderea căpitanului îi întărise hotărârea de a 
face orice era necesar pentru ca nemernicii să nu 
învingă. Habar n-avea ce voiau, dar era hotărâtă să 
întreprindă tot ce-i stătea în puteri pentru ca 
indivizii să nu obțină ce-şi doreau. 

Barca se izbi tare de nisip. 

— Afară, rosti soldatul negru, împingându-i 
cu ţeava armei. 

Kumi se ridică şi se îndreptă spre partea din 
față a bărcii, dezechilibrându-se, dar reuşi să 
coboare pe țărm. Jim o urmă, continuând să 
zâmbească prosteşte. În ochii lui apăruse o 
expresie distantă şi sticloasă încă de la uciderea lui 
Nakamura, ca şi cum din acel moment lumea lui 
fusese scoasă de pe orbită. 

Un alt soldat se apropie de ei dinspre 
elicopter. Individul o răsuci pe Kumi şi îi trase 
mâinile la spate. În câteva secunde, fu legată cu o 
bucată subțire, dar extrem de tăioasă, de bandă din 
plastic. Apoi ea şi Jim fură împinşi către palmierii 
de pe plajă şi către resturile înnegrite ale unei 
colibe cu pereţii din lemn pe jumătate arşi. 

— Acolo, le ordonă soldatul. 

Înăuntru, Jim se aşeză pe nisip. Kumi studie 
închisoarea provizorie. Puteau ieşi cu uşurinţă de 
acolo, dar era nevoie de un sprint de zece sau 
douăsprezece secunde pe plajă ca să ajungă la 
liziera copacilor şi de un timp dublu până la apă. 
Ar fi fost doborâţi cu mult înainte de a ajunge în 
junglă. Trebuia să se gândească la altceva. 

x 

— Câtă vreme putem sta în chestia asta? 
întrebă Thomas. 

— Şase ore. Nouă dacă n-avem încotro. Dacă 
comutăm pe modulul de supraviețuire, putem sta şi 
mai mult, dar atunci nu vom dispune de energie 
pentru nimic altceva, nici măcar pentru deplasare. 

— Aşadar trebuie să ieşim la suprafață, dar 
după ce soarele apune. 

— E posibil să ştie deja unde ne aflăm, 
replică Parks. Dacă au acces la sonarul de pe Nara, 
sau dispun de o baliză sonar pe care o pot arunca 
din elicopter, atunci vom deveni ţintă staționară. 

— Trebuie să presupunem că nu pot face asta. 

— Asta e precum credința aia că săracii se 
vor înfrupta din belşug după moarte? ripostă Parks, 
acid ca întotdeauna. O mărturie de credinţă? 

— Nu prea ştiu ce altceva mai bun avem de 
făcut, zise Thomas. Trebuie să stăm departe de 
navă şi bine ascunşi în adâncuri. Ne deplasăm spre 
partea cealaltă a insulei şi aşteptăm lăsarea 
întunericului înainte de a ieşi la suprafaţă. 

— Asta va dura ore întregi, zise Parks. Iar 
după ce acostăm cu submersibilul pe plajă, acesta 
devine inutil. Fără ajutorul navei-mamă, nu-l 
putem duce înapoi în apă. 

— În acest moment nu-mi dau seama unde 
ne-am putea duce cu el, replică Thomas. Pune-l în 
mişcare. 

Parks oftă şi îndepărtă submersibilul de 
peretele de stâncă, menţinându-l aproape de dunele 
de nisip de pe fundul mării. Se deplasa încet, căci 
nu se grăbeau, iar o viteză superioară mărea riscul 
de depistare prin sonar. „Cavitaţie”, numi Parks 
procedura. 

— Dacă dispun de sonar, rosti el, probabil că 
o să ne descopere oricum, dar n-are sens să le 
atragem noi atenția. 

— Tot mai crezi că „er” înseamnă Biserica 
Catolică? întrebă Thomas. Să sară din elicoptere 
înarmaţi cu mitraliere? Mie nu mi se pare ceva 
logic. 

— Puterea, lipsa de scrupule şi ignoranţa 
religiei nu mă surprind niciodată, zise Parks. 

— Şi crezi că ăştia sunt cei care mi-au înhăţat 
soția? întrebă Thomas, dându-și seama abia după 
ce pusese întrebarea că nu folosise obişnuitul 
„fosta”. 

— Da. Şi ar trebui să uiţi toate chestiile alea 
legate de mila creştină. Dacă nu eşti cu ei, eşti 
împotriva lor. Uită toate argumentele tale nuanţate, 
culese din zone imposibil de dovedit; oamenii ăştia 
duc împotriva ta un război la fel de dur ca şi cum 
te-ai lupta tu însuţi cu diavolul. Din punctul lor de 
vedere, tu eşti diavolul, aşa că şi ei au devenit 
diavoli. Nu te aştepta ca ea să supravieţuiască, 
Thomas. Îţi va fi infinit mai greu să suporţi atunci 
când îi vei găsi cadavrul. 

CAPITOLUL 102 


Telefoanele începuseră să sune continuu la 
Centrul George Bush pentru Informații din 
Langley, Virginia. Fu convocată imediat o şedinţă, 
astfel că vocea agentului Cerniga se auzea acum, 
transmisă prin intermediul unui satelit securizat, 
într-o încăpere plină cu bărbați şi femei cu 
chipurile grave, cu privirile fixate asupra unor hărți 
şi imagini din satelit proiectate pe un ecran. Printre 
acestea se regăseau fotografu luate la o zi după 
atacul din 13 martie efectuat de două avioane- 
spion Predator asupra unui sat de pescari din 
Filipine. Discuţiile serioase începură după ce 
conversaţia cu  Cerniga se încheie cu un 
„mulţumesc” politicos pentru eforturile depuse de 
el şi de agenţia lui. 

— Fi bine? întrebă directorul-adjunct. Aveţi 
vreo informaţie? 

Îi răspunse o femeie de culoare, cu ochelari 
pe nas: 

— Dacă incidentul a apărut ca rezultat al unei 
erori de computer, atunci a fost inteligent mascat 
sub forma unei probleme de sistem. 

— Este posibil aşa ceva, Janice? 

— Da. 

— Şi ţi-ai dat seama de această posibilitate... 
Se uită la ceas... acum o jumătate de oră 

— Da, răspunse ea, încercând să se apere. E 
de datoria mea să iau în calcul toate posibilităţile. 

Cineva suspină şi atunci ea îşi dădu seama că 
spusese ce nu trebuia. Directorul-adjunct o privea 
fix şi Janice simţi cum tensiunea din încăpere 
creşte, ceilalți ținându-şi respiraţia. Continuând s-o 
fixeze, el spuse: 

— Am fost înştiinţat că a fost o defecțiune de 
sistem. Nicio întrebare. Nicio suspiciune. O eroare 
mecanică. Făcu o pauză. Şi aflu despre această altă 
posibilitate acum, pentru că?... 

Toată lumea se foi pe scaune. Directorul- 
adjunct nu era genul de om care să fie dus de nas 
dacă înşelătoria nu era perfect regizată. Janice îşi 
scoase ochelarii şi îl privi drept în faţă, conştientă 
că în acel moment îşi risca întreaga carieră. 

— Am crezut că putem rezolva chestiunea 
intern până ce vom avea o imagine clară asupra 
lanţului evenimentelor, domnule, răspunse ea. 

— Dar deja au apărut întrebări în exteriorul 
acestei agenţii, nu? replică el, cu un calm care 
ascundea o tărie de oţel. 

— Aşa se pare. Da, domnule. 

Directorul se uită câteva secunde la ea fără să 
clipească. 

— Când chestia asta va lua sfârşit, Janice, tu 
şi cu mine trebuie să avem o discuţie, rosti el, fără 
nicio urmă de ironie în voce. 

— Da, domnule, replică ea simplu. 

— Deocamdată am nevoie de o listă de 
presupuneri legate de modul în care s-a putut 
petrece aşa ceva, câți oameni e posibil să fi fost 
implicaţi şi cine ar putea fi aceştia. Şi vreau lista 
asta în maximum o oră. Până atunci, toate 
zborurile avioanelor Predator se suspendă. 

— Domnule, interveni un bărbat de vârstă 
mijlocie cu degete îngălbenite de nicotină. S-ar 
putea ca asta să fie imposibil... 

—  Asigură-te că e posibil, i-o reteză 
directorul-adjunct. Până ce sistemul nu este 
evaluat ca să ştim că nu poate fi spart şi folosit de 
oricine, nimic nu mai zboară. Clar? 

CAPITOLUL 103 


Noaptea se lăsase încet asupra insuliţei 
filhipineze. Parks reuşise să aducă submersibilul cu 
luminile stinse într-un golfuleţ acoperit, ghidându- 
se doar după indicaţiile sonarului. Rămăseseră pe 
fundul apei, la treizeci de metri adâncime, timp de 
patru ore chinuitoare, așteptând în tăcere şi în 
întuneric asfinţitul soarelui. Pentru Thomaş, care 
ura spaţiile închise şi imobilitatea, experienţa 
crease o bună imagine a iadului. 

Acum însă, submersibilul se deplasa încet 
spre insulă, tot fără lumini, ca o fantomă la 
suprafaţa apei, cu motoarele la turație minimă, 
astfel încât păreau că plutesc în derivă. Înainte ca 
lumina să dispară complet, apa, mai devreme 
limpede precum cristalul, devenise tulbure, 
probabil din pricina nisipului, împiedicându-i să 
vadă ce-i înconjura. Evident, după ce soarele 
dispăruse de pe cer, întunericul devenise profund, 
iar Thomas începuse să simtă că se baza de o 
veşnicie doar pe celelalte simţuri. Trusa de urgenţă 
conţinea o lanternă, dar, cum nu voiau să atragă 
atenţia asupra lor, nu o folosiră. Atinseră fundul 
mării înainte să iasă complet la suprafaţă, fapt care 
dezechilibră puţin submersibilul, făcându-l să 
oscileze în curentul de apă înainte de a se opri 
definitiv. 

Parks deschise tambuchiul de acces şi aerul 
nopţii năvăli înăuntru ca o furtună. Se pomeniră 
înconjurați de sunetele oceanului şi de bâzâitul 
insectelor din copaci. Thomas ieşi din cabină, cu 
cuțitul de scafandru la cingătoare, continuând să 
țină în mână pistolul de semnalizare. Privi în jurul 
lui. Peste pădure se înălța dunga subțire a lunii, iar 
în lumina aruncată de astrul nopții plaja lucea 
albicioasă. Dacă venea cineva spre mare, ar fi 
văzut submersibilul, numai că ei acostaseră în 
preajma unor stânci, aşa că dinspre plajă nava 

putea rămâne invizibilă. Thomas ajunse din câțiva 
paşi pe țărm şi se uită iarăşi în jur. Nimeni. 

— Şi acum, ce urmează? întrebă Parks. 

Continua să încerce să scape de aerul greu pe 
care îl inhalase atâtea ore în navă fără a reuşi să-şi 
găsească prețiosul ihtiopod. 

— Acum intrăm în pădure şi ne croim drum 
spre est, către plaja pe care a ancorat Nara, 
răspunse Thomas. 

Avusese suficient timp la dispoziție ca să 
conceapă un plan, chiar dacă detaliile acestuia nu-i 
erau încă clare. Chiar dacă Jim şi Kumi trăiau şi 
chiar dacă el i-ar fi putut salva, habar n-avea cum 
urmau să părăsească insula sau unde s-ar fi putut 
ascunde până când acest lucru devenea posibil. 
Insula avea doar câţiva kilometri în diametru. Dar 
poate că nu vor fi obligaţi să stea ascunşi prea mult 
timp. Poate că paza de coastă sau armata filipineză 
era în drum spre ei, ca urmare a rapoartelor despre 
prezenţa neautorizată în zonă a unui elicopter. 
Poate chiar echipajul de pe Nara reuşise să trimită 
un S.O.S. Înainte de pierderea legăturii radio... 

„ȘI poate că atacatorii dispun de autoritatea 
necesară de a ţine la distanţă guvernele străine. 
Dacă acestea devin prea insistente...” 

Poate. 

În capătul plajei se vedea un mangotier, 
întunecat şi răspândind o aromă puternică. Thomas 
se ascunse sub ramurile lui câteva clipe, ca să-l 
aştepte pe Parks, apoi o luă înainte printr-o perdea 
de cocotieri şi arbori de yucca. De undeva din 
vârful unui copac se auzi un țipăt — probabil o 
maimuţă — ca un sunet puternic de alarmă din 
pricina apropierii lor, apoi se făcu din nou linişte. 

— Cred că nu mai suntem în Kansas, zise 
Parks. 

— Tu stai aproape şi taci din gură, ripostă 
Thomas, croindu-şi drum prin lăstărişuri, în 


căutarea a ceva asemănător cu o potecă. 
x 


461 


— Ai fost foarte apropiată de Ed, rosti Jim în 
întuneric. Te superi dacă te întreb cât de apropiată? 

— Am fost prieteni buni tot timpul cât am stat 
în State, după Japonia, răspunse Kumi. Dar nu la 
asta te referi, nu-i aşa? 

— Nu chiar. Îmi cer scuze. De fapt, nu e 
treaba mea. 

Era prea întuneric pentru ca Jim să vadă faţa 
lui Kumi, aşa că chicotelile ei îl surprinseră. 

— Ed mi-a fost doar prieten. Nimic mai mult. 

— Şi atunci de ce susține Thomas că el v-a 
distrus căsnicia? 

— Pentru că Thomas trebuie să dea vina pe 
cineva, replică ea, fără să mai râdă. Ne-am 
cunoscut în Japonia şi, deşi eram o japoneză de a 
doua generaţie, pentru amândoi a fost o experienţă 
ciudată. Când am plecat, a fost ca şi cum s-ar fi 
desprins ceva asemănător unei componente a 
lantului care ne ţinea împreună, dacă are sens ce 
spun eu acum. Cei care sunt trimişi să muncească 
în altă ţară se adună laolaltă, ca să le fie mai uşor. 
În afara acelui context, nu mai au însă nimic în 
comun. 

— Şi acesta e motivul pentru care v-aţi 
despărțit? 

Kumi oftă. 

— Parţial. Ne-am legat puternic unul de 
celălalt, hotărâți să construim ceva împreună şi 
hrănindu-ne din istoria noastră comună. Numai că 
niciunul dintre noi nu este o persoană alături de 
care se trăieşte uşor, aşa că ne-am îndepărtat unul 
de altul. Sarcina pe care am pierdut-o a jucat doar 
rolul de catalizator şi a făcut ca lucrurile să pară 
imposibil de reparat. 

— Aşadar, povestea asta nu are nicio legătură 
cu Ed. 

— Ed ne-a sfătuit să încercăm să ne separăm 
o perioadă, ceva asemănător unui test, răspunse ea. 
Era de ani de zile confesorul meu. Îl cunoştea pe 
Tom mai bine ca oricine şi ştia cât de distant poate 

fi el. După povestea cu Anne — copilul pe care l- 
am pierdut — Tom nu m-a ajutat deloc. Cred că 
niciunul nu l-a ajutat pe celălalt. 

Jim sesiză că ultima remarcă era ceva la care 
ea nu se gândise până atunci, făcută acum ca un 
soi de concesie. 

— Oricum, trase ea concluzia, simţeam că 
intrasem în vrie şi Ed a propus să ne separăm o 
vreme. Eu nu m-am mai întors şi Tom nu l-a iertat 
niciodată. 

— Îmi dau seama cum se poate întâmpla aşa 
ceva. 

— Eu ştiu că Ed a avut intenții bune. 

— Din experiența mea, întotdeauna avea 
intenţii bune, replică Jim. 

— Tom spunea că Ed te-a ajutat atunci când 
ai avut un an greu, zise Kumi. 

— Se poate zice şi aşa, replică Jim. Vorbea cu 
o voce moale şi Kumi nu-şi dădea seama în beznă 
unde stătea el, dar vocea lui părea să evoce 
nostalgie şi chiar tristeţe. În parohia mea era o 
famile care se numea Meers. O mamă singură cu 
doi băieți adolescenţi. Săraci, un pic săriți de pe 
fix, intrând mereu în belele. În fiecare lună se 
chinuiau să plătească china şi în fiecare lună 
încercam să-i ajut cu niscaiva fonduri de la 
parohie. De vreo două ori am împrumutat bani de 
la episcop. În fine, situaţia a ajuns la limită atunci 
când unul dintre puşti — un tânăr de cincisprezece 
ani pe nume DeMarcus — a fost arestat pentru 
furturi repetate din magazine. Din acel moment 
totul a luat-o razna. M-am întâlnit cu proprietarul 
clădirii unde locuiau şi cu poliția, dar n-am mai 
putut face nimic. Familia a fost evacuată chiar în 
ziua primei ninsori din an. Chicago e un oraş 
foarte dur, dacă n-ai un adăpost deasupra capului. 
În fine, ei au refuzat să părăsească apartamentul, a 
venit poliția şi au apărut problemele. Nu s-a 
petrecut nicio tragedie, dar... 

— ŞI tu ai fost acolo. 

— Am fost acolo. Am dat un pumn pe care 
probabil nu ar fi trebuit să-l dau şi m-am trezit într- 
o celulă. Episcopul a făcut tot ce i-a stat în puteri, 
dar dezastrul se produsese. Am fost trimis o vreme 
„în învoire”, moment în care Ed m-a înlocuit. N-aş 
fi reuşit să trec prin toate astea fără el, şi nu doar 
pentru că mi-a preluat o mare parte din sarcini. 

— Şi credinţa ta? 

— A primit o lovitură serioasă, da, răspunse 
Jim. Astfel de evenimente te fac să crezi că totul 
este hazard şi răutate. E foarte greu să ştiu că, 
indiferent ce ai face, există unele lucruri pe care nu 
le poţi îndrepta. 

— Da, fu ea de acord. „O gaură în pântece de 
dimensiunea unui copil.” Da. Şi acum ce face 
familia aceea? 

— Eileen şi băiatul cel mic sunt bine, 
răspunse Jim. Au un apartament, iar ea are două 
slujbe. 

— Şi DeMarcus? întrebă Kumi, aproape fără 
voia el. 

— DeMarcus a murit a treia noapte după ce 
au fost dați afară. S-a implicat într-o afacere cu 
droguri sau a spus ce nu trebuia la adresa cuiva... 
N-am ştiut niciodată în mod cert. 

— Doamne, Jim... Îmi pare tare rău. 

— Da, replică el. Şi mie. Cât de ciudat e 
modul în care moartea pune lucrurile într-o cu 
totul altă perspectivă... M-a făcut să mă simt... 
pierdut. Ed m-a scos din starea asta, dar o parte din 
mine continuă să creadă că nimeni n-ar observa 
dacă aş renunţa mâine la ceea ce fac. Absolut 
nimeni. 

— Ba eu sunt convinsă că s-ar observa. 

Jim îi mulţumi, dar nu-i spuse că e posibil să 
aibă dreptate. 

x 

Thomas merse mai departe prin vegetația 
densă, urmând dârele vagi de nisip care începeau 
deja să fie acoperite de iarbă şi buruieni. Nu cu 

mult timp în urmă, în acel loc existase un sat de 
pescari, dar după explozia bombei — sau ce fusese 
chestia aia care îl omorâse pe fratele lui- 
supraviețuitorii păreau să fi plecat. Acum nu se 
mai vedea nicio urmă de locuire, şi singurele 
mişcări erau cele ale liliecilor, maimuţelor şi 
păsărilor care vânau insecte sau căutau fructe în 
copaci. Thomas menţinu marea în dreapta sa, dar 
pădurea îl dezorienta şi, în plus, nu îndrăznea să se 
apropie prea mult de mal, astfel că după o jumătate 
de oră încă nu ştia dacă depăşiseră zona în care 
acostaseră. 

— Poate reuşim să vedem dacă Nara mai e 
acolo unde am lăsat-o noi, spuse el, uitându-se 
spre apă. 

Luna dispăruse şi întunericul devenise mai 
dens. 

— Dacă nava s-a deplasat înainte ca noi să 
părăsim submersibilul, sonarul ne-ar fi spus asta, 
replică Parks. Nimic nu se transmite prin apă mai 
bine ca zgomotul produs de nişte motoare. 

— Atunci, unde naiba e? 

— De aici nu putem vedea nimic. Unul dintre 
noi trebuie să se apropie mai mult de plajă. 

Thomas oftă, dar Parks avea dreptate. 

— Urmează-mă, zise el, lăsându-se pe vine şi 
croindu-şi drum printr-un desiş de ferigi către mal. 

Se vedea un pâlc gros de palmieri care se 
înălțau spre cerul nopţii, iar în rest doar nisip. 
Dincolo se auzeau valurile mării, dar nava nu se 
vedea. Urmărind liziera pădurii, începu să 
înainteze, ocolind curba lină a plajei, până ce zări 
limpede nava, o formă joasă şi albă la distanţă de 
mal, cu punţile întunecate, dar cu o luminiţă palidă 
dintr-un loc care părea să fie un hublou de la 
babord. Părea învăluită în linişte. 

— Crezi că mai e cineva la bord? şopti Parks. 

Thomas ridică din umeri. Făcu câțiva zeci de 
paşi, apoi se opri. Pe plajă, în faţa lor, se afla ceva 
mare şi întunecat, de mărimea unei colibe, dar cu 

forme neregulate şi cu un aspect ameninţător. 
Chestia aia se interpunea între ei şi Nara. Thomas 
se ascunse din nou printre copaci privind, fără să- 
ŞI dea seama ce aveau în faţă. 

— Ce e chestia aia? şopti el. 

Parks clătină din cap. Apoi, fără niciun 
avertisment, păşi pe plajă şi aprinse lanterna, 
îndreptând-o către forma ciudată şi întunecată de 
pe nisip. Cei doi avură nevoie doar de o secundă 
pentru ca minţile lor să înregistreze despre ce era 
vorba. 

Un elicopter. 

Parks făcu ochii mari şi bâjbâi să stingă 
lanterna, încercând să ascundă fasciculul luminos. 
Se dădu înapoi, ca şi cum s-ar fi împiedicat de un 
cadavru, iar Thomas văzu printre copaci o siluetă — 
aproape ca o umbră- ieşind la iveală, lăsându-se 
într-un genunchi şi țintind spre ei cu o armă. Ben 
Parks avu timp doar să-şi ridice privirea, căci 
liniştea nopţii fu tulburată de câteva luciri scurte şi 
de zgomotul înfundat al gloanţelor trase din arma 
cu amortizor. Parks scoase un țipăt şi căzu în 
genunchi. 

CAPITOLUL 104 


Ron Dalton, ofiţerul de serviciu de la baza 
militară de pe insulă, citi mesajul de două ori 
înainte de a începe să strige. Baza era mică, 
ascunsă în junglă, abia având loc pentru o pistă de 
decolare, iar toate echipamentele vitale pentru 
controlul zborurilor erau înghesuite într-o remorcă 
de camion lungă de zece metri. Avioanele Predator 
nu dispuneau de un hangar şi erau transportate 
dezasamblate în lăzi botezate de militari „sicrie”. 
Dalton ţâşni din camion şi se uită spre pista unde 
al patrulea avion fără pilot era adus pe poziția de 
decolare. 

— Anulaţi! strigă el în aerul dens al nopţii 
tropicale. Opriţi operaţiunea! 

Un membru al echipajului de la sol se ridică 
în picioare şi se uită spre el. Era clar că nu auzise 
mesajul peste zgomotul produs de motorul 
avionului. 

— Vreo problemă? întrebă o voce în spatele 
lui. 

Dalton se întoarse. Era Harris, puştiul bizar 
care lucra mereu la computere şi nu vorbea 
niciodată cu nimeni. Poate că el era cea mai 
potrivită persoană în acel moment. 

— Trebuie să anulăm misiunea, rosti Dalton. 
Sistemul de ochire al avioanelor a fost compromis. 

— Da? se miră puştiul, cu o privire lipsită de 
expresie, ca întotdeauna. Apoi în ochii lui apăru 
ceva, un mic licăr de satisfacţie pe care Dalton nu-l 
mai zărise niciodată şi care nu-i plăcu deloc. Nu 
ştii cine sunt eu, nu? continuă puştiul, cu un 
zâmbet ciudat. 

— Ce vrei să spui? Chestia asta e serioasă... 

— Am spus că nu ştii cine sunt eu, repetă 
puştiul, cu zâmbetul transformat în rânjet. 

Dalton dădu să plece. Nu avea timp de jocuri 
adolescentine. Mormăi ceva pentru sine şi porni 

înapoi spre camion, căutând deja o altă soluţie. Ca 
atare, nici măcar nu se mai gândea la Harris, când 
cuțitul îi penetră inima, intrând pe sub omoplaţi. 

— Vezi? zise puştiul, peste trupul căzut al lui 
Dalton. Eu sunt Moarte. 

CAPITOLUL 105 


Fusese doar un foc de avertisment, iar Parks 
căzuse în semn de supunere, dar şocul îl făcu pe 
Thomas să intre instantaneu în acţiune. Se lăsă pe 
vine când un al doilea individ cobori din elicopter, 
apoi un altul ieşi dintr-o formă întunecată aflată la 
vreo douăzeci de metri depărtare pe plajă, o formă 
care semăna cu o colibă. Thomas se retrase încet, 
târându-se printre buruieni în vreme ce aerul nopţii 
se umplu de voci: Parks urlând că se predă şi cel 
puţin alți doi bărbaţi, vorbind prea încet ca să 
poată fi auziţi. 

În urma focurilor de armă pădurea se trezise 
la viaţă, maimuţele şi păsările nopţii ţipând de 
furie pentru că fuseseră trezite, astfel încât 
furişarea lui Thomas printre copaci nu stârni alte 
proteste deasupra lui. Se mişcă repede, 
îndreptându-se spre locul unde zărise coliba: 
închisoarea perfectă pentru Kumi şi Jim, dacă 
fuseseră aduşi pe țărm. Poate că până la urmă 
reuşea să obțină ceva din gestul imbecil al lui 
Parks de a aprinde lanterna. Poate că asta era 
diversiunea de care avea nevoie. 

Alergă înainte, apoi coti la dreapta, oprindu- 
se câteva clipe ca să analizeze situaţia, după care 
ieşi sprintând pe nisip, îndreptându-se direct spre 
forma dărăpănată din lemn care se ridica în faţa 
lui. Ajunse gâfâind. Uşa era proptită pe dinafară cu 
un par, fără să fie încuiată. Thomas dădu parul la o 
parte şi deschise uşa cu o smucitură. 

Kumi şi Jim îşi ridicară privirea spre el, 
amândoi treziţi din somn de zgomot. 

— Să mergem, rosti Thomas. 

Cei doi se ridicară cu greu în picioare. 

— Unde? întrebă Kumi, în vreme ce Thomas 
îi tăia legăturile de la încheieturi cu cuțitul. 

— Urmaţi-mă, zise el, după care o luă la fugă 
în sens invers, de-a lungul plajei, către copaci. 

Abia reuşiră să ajungă acolo, ascunzându-se 
după un palmier, când se auzi un strigăt. 
Vânătoarea începuse. 

CAPITOLUL 106 


Enrique Rodriguez încercă să găsească o 
logică în ceea ce tocmai văzuse. Stătuse întins în 
cortul lui, sub protecția plasei contra ţânţarilor, 
blestemând nenorocita de căldură, blestemata de 
junglă şi blestemata de misiune primită, şi la un 
moment dat îşi ridicase privirea din revista pe care 
o citea şi se uitase spre pistă. După multe 
probleme, al patrulea avion era gata să decoleze. 
După aceea, Rodriguez putea trece în sfârşit la 
pregătirea locului pentru întoarcerea aeronavelor. 
Dalton, ofițerul de serviciu, ieşise în fugă din 
camionul de control al zborului, dând din braţe ca 
un nebun şi strigând ceva, apoi altcineva coborâse 
din camion: puştiul bizar pe care îl porecliseră 
„Specimenul”. 

Rodriguez se întorsese la revista lui, dar când 
îşi ridicase iar privirea, văzuse că Dalton dispăruse 
şi puştiul stătea ghemuit cu spatele la el, 
rostogolind ceva în hățişul de plante din spatele 
camionului. Rămăsese ascuns în vreme ce puştiul 
privise repede în jurul lui, ca un infractor, apoi 
pornise înapoi spre camion, ştergându-şi dosul 
palmei de pantaloni. 

Rodriguez se văzuse pus într-un impas. Se 
simţea bine unde stătea şi puştiul acela îl irita. Şi 
Dalton îl enerva, căci se amesteca mereu în 
treburile lui, plângându-se de bijuteriile pe care le 
purta, ameninţându-l cu teste de sânge şi cu 
Dumnezeu mai ştie ce doar pentru că nu se mişca 
prin bază ca şi cum ar fi avut un băț înfipt în fund. 
Cu toate astea, ce se întâmplase era bizar. Unul 
dintre cei doi sau poate amândoi puneau ceva la 
cale, iar asta însemna că pe undeva se găsea un os 
de ros, chiar dacă ar fi fost vorba doar de nişte 
informaţii. Într-un asemenea loc, orice informaţie 
se putea dovedi extrem de prețioasă. Aşa că 

Rodriguez se târî afară din cort şi păşi în luminile 
slabe ale pistei. 

Ridică o mână în vreme ce traversa pista prin 
faţa avionului, iar un membru al echipajului de 
lansare — probabil Piloski — îi făcu semn cu mâna 
şi strigă să se dea la o parte. Rodriguez făcu cu 
braţele un gest ca şi cum ar fi zburat, apoi grăbi 
pasul. Oricum, avionul nu părea încă pregătit de 
decolare. 

Îşi zise că ar fi mai bine să verifice în camion 
înainte de a începe să caute prin junglă. Trebuia să 
se asigure că puştiul era ocupat cu ceva. Camionul 
era îngust şi fără geamuri, în el intrându-se prin 
intermediul unei rampe. Rodriguez încercă uşa, dar 
era încuiată, şi nu asta prevedea regulamentul. 
Rămase în întuneric câteva clipe, gândind, apoi 
auzi împuşcături înăuntru. Porni în goană înapoi 
spre pistă, dând ca nebunul din braţe, precum 
idiotul de Dalton. 

CAPITOLUL 107 


Copacii reflectau sunetul focurilor de armă. 
Undeva, în jungla de ramuri de deasupra lor, 
explodă o nucă de cocos şi o pasăre se înălță spre 
cer ţipând. 

— Ne-ar prinde bine un plan, zise Kumi. 

— Fugi, îi ceru Thomas. 

Pentru o fracțiune de secundă ea îl privi, apoi 
focurile de armă începură din nou şi Thomas 
sprintă spre copaci, trăgând-o după el, cu Jim 
urmându-i la mică distanţă. În vreme ce alerga de- 
a lungul potecii nisipoase pe care venise cu Parks, 
gândi cu repeziciune. Se uită la ceas. Poate că 
reuşeau să ajungă înapoi la locul unde acostaseră 
în douăzeci de minute. Aşa le mai rămânea o oră, o 
oră şi ceva până la răsăritul soarelui. 

— Vin după noi, strigă Jim. 

Veneau, şi nu numai pe jos. În ciuda ţipetelor 
păsărilor şi ale maimuţelor, a focurilor de armă şi a 
mugctului propriului sânge care îi răsuna în urechi, 
Thomas auzi cum elicopterul se trezeşte la viaţă. 

— Pe aici, zise el. 

— Unde mergem? 

O liană o lovise pe Kumi peste față, dar ea 
părea că nici nu observase. 

— Stai lângă mine, îi ceru el. 

Ieşiră de pe potecă şi intrară printre pâlcurile 
de palmieri, ca să nu lase urme, deşi pe Thomas nu 
îl îngrijorau oamenii care veneau pe jos. Alergau 
deja de cinci minute şi era convins că elicopterul 
se ridicase în aer. Peste alte două minute auzi 
prima trecere a aparatului pe deasupra lor. Sunetul 
era asemănător unui uruit de frecvenţă joasă, iar 
palele  înclinară încoace şi încolo vârfurile 
palmierilor, ca un uragan. Se lăsară în jos ca să se 
protejeze de forța curenților de aer, apoi 
întunericul se transformă brusc într-o mare de 
lumină argintie. 

Elicopterul dispunea de un proiector montat 
sub fuzelaj. 

Pe uşa laterală se ivi un soldat, care îndreptă 
mitraliera în jos. Jim ridică mâinile. Mitraliera 
începu să tragă, într-o succesiune ameţitor de 
rapidă de sunete. Jim se aruncă la pământ, dar 
focurile de armă continuară să se apropie. 


474 


CAPITOLUL 108 


Al patrulea avion-spion mai avea puţin până 
la decolare. Motorul începuse deja să-şi mărească 
turaţia. 

— Închide-l! strigă Rodriguez. 

— Nu pot, răspunse Piloski. Puştiul a 
scurteircuitat controlul manual. Va decola 
indiferent ce-i facem noi. 

— Dă-o dracului de treabă, replică 
Rodriguez. Dă-mi mitraliera aia blestemată. 

Piloski făcu ochii mari. 

— Ai idee cât costă chestiile astea? zise el, 
făcând semn spre avionul care începuse să ruleze 
pe pistă. 

— Dă-mi nenorocita aia de armă! 

— Eşti nebun, omule, zise Piloski, ridicând 
mâinile, ca şi cum s-ar fi predat. 

Avionul prindea viteză. Ajunsese deja la o 
sută de metri depărtare. Rodriguez sări, apucă 
arma şi o luă la fugă, armând-o din mers. Nici nu 
reuşi să se oprească bine, că începu să tragă. 
Zgomotul acoperi pentru câteva clipe uruitul 
motorului. Apoi Rodriguez o luă din nou la fugă, 
trăgând din mers din arma care 1 se smucea în 
mână. Apropiindu-se de capătul pistei, avionul 
începu să-şi ridice botul, apoi decolă. Rodriguez 
continuă să alerge după el, golind magazia de 
cartuşe. 

Timp de câteva secunde păru să nu se 
întâmple nimic, apoi de sub botul avionului 
izbucni un jet de flăcări. Aparatul păru să 
încremenească în aer, apoi se înclină într-o parte, 
ca o pasăre rănită. Motorul explodă şi aeronava se 
prăbuşi peste palmierii de la malul mării. 

— Sfinte Sisoe! exclamă Piloski, uitându-se 
la uriaşul mexican care se întorcea cu arma 
fumegând. 

Chipul lui Rodriguez era vânăt de furie şi 
Piloski avu pentru o secundă impresia că celălalt o 
să îndrepte mitraliera împotriva lui. 

— Fă-mi legătura cu el, zise Rodriguez. 

Piloski nu ezită nicio secundă. Apelă 
camionul şi aşteptă. 

— Da? rosti puştiul. 

Avea vocea joasă şi înfricoşător de calmă. 
Piloski dădu din cap şi Rodriguez înşfăcă 
microfonul. 

— Deschide blestemata aia de uşă, îi ordonă 
el. 

— Sunt morți cu toţii, replică puştiul, cu un 
glas în care se auzea bucuria. Aici nu mai e nimeni 
în afară de mine. Ăsta e regatul meu. Regatul 
Morții. 

—  Intrăm în forţă, anunţă Rodriguez. 
Deschide uşa sau o aruncăm în aer. 

— Nu le puteţi opri. Mă refer la avioane. Sunt 
programate şi sistemul a fost blocat. Chiar dacă 
aruncaţi camionul în aer, nu le mai puteţi opri. 

— Da? făcu Rodriguez. Păi, atunci cred că 
asta va trebui să facem. 

Închise. 

— A fost o cacealma, nu? întrebă Piloski. 

— Avem vreun lansator de rachete în 
depozitul de armament? 

CAPITOLUL 109 


Thomas nu se mai gândi. Îşi luă privirea de la 
locul unde Jim căzuse la pământ, smulse pistolul 
de semnalizare de la centură, ţinti spre proiectorul 
elicopterului şi trase. 

Racheta de semnalizare părăsi arma cu un 
sunet sec, lăsând în urmă o dâră de fum. Pentru 
câteva secunde nu se petrecu nimic, astfel încât 
Thomas avu impresia că ratase sau trăsese un 
proiectil defect, începu să-şi pipăie buzunarele 
pentru a găsi o a doua rachetă, dar în acea clipă din 
elicopter ţâşniră lumini albe şi roşii. Racheta 
intrase chiar prin uşa în cadrul căreia stătea 
soldatul, iar explozia ei fosforescentă aminti de cea 
a unei grenade. Elicopterul făcu un salt în aer, cu 
rotoarele învârtindu-se la turație maximă, apoi 
focul de artificii stârnit de rachetă fu eclipsat de o 
izbucnire portocalie care se transformă într-o 
minge de foc. Elicopterul păru să încremenească în 
aer, apoi începu să se dezintegreze, pierzându-și o 
parte din coadă, după care se prăbuşi greoi. 

Thomas se rostogoli, îndepărtându-se de 
carcasa arzând a aeronavei, care se îndrepta, 
printre copaci, spre ei. Se auzi o nouă explozie şi 
pentru o fracțiune de secundă Thomas realiză că 
nu mai poate simţi şi gândi nimic. Nici dacă era 
teafăr sau pe moarte. Apoi se ridică iar în picioare, 
îl trase pe Jim în sus şi îi strigă lui Kumi să îl 
urmeze. Ea se conformă fără să crâcnească. Părea 
nevătămată, dar Jim fusese atins de două gloanţe, 
iar în lumina orbitoare aruncată de epava arzând, 
Thomas îşi dădu seama că ochii lui chpeau 
necontrolat. 

— Rămâi lângă mine, strigă el. Stai treaz. 
Încearcă să mergi. 

Susţinându-l pe preot, se avântă mai departe 
în hățişul junglei. 

x 

Se mişcau încet şi Thomas era convins că 
doar haosul generat de prăbuşirea elicopterului îi 
mai încetinise pe urmăritorii lor. Fără aparat, era 
posibil ca ei să fi decis să aştepte zorii ca să-şi 
continue vânătoarea. Chestia asta îi convenea lui 
de minune. 

La marginea aglomerării de stânci se aşezară 
ca să se odihnească în iarbă. Jim se întinse pe 
spate. Abia mai era conştient. Un glonţ îi trecuse 
prin braţul stâng, chiar deasupra cotului. Probabil 
că osul era rupt, dar pe Thomas îl îngrijora celălalt 
glonţ, care îi străbătuse umărul. Onficiul de ieşire 
era undeva jos, la nivelul subsuorii, şi numai 
Dumnezeu ştia ce răni provocase glonţul în 
interior. Jim se chinuia să respire, aşa că probabil 
şi plămânii îi fuseseră afectaţi. Din câte îşi dădea 
el seama, preotul era pe moarte. 

Alergă la submersibil şi scoase din el trusa de 
prim ajutor. Kumi, care se pricepuse întotdeauna 
mai bine la astfel de lucruri, o luă, aplică un 
antiseptic pe răni, apoi le pansă bine ca să oprească 
sângerarea. 

— Nu ştiu ce altceva să mai fac, zise ea. 

— E bine, îngăimă Jim. Mulţumesc. 

Kumi îi aruncă lui Thomas o privire încărcată 
de lacrimi. 

— Îmi pare rău, zise el. Credeam că dacă vă 
scot de acolo... 

— Ne-ar fi omorât oricum, veni replica lui 
Jim. Ai procedat corect. Îţi sunt recunoscător. 

— ŞI acum ce facem? întrebă Kumi. 

— Câţi paznici sunt pe Nara? 

— Niciunul. Echipajul e încuiat sub punte. 
Căpitanul e mort. 

Thomas expiră cu putere. 

— Aşadar? insistă Kumi. Care e planul tău? 

— Cred că vom folosi submersibilul. 

— Dar nu putem urca toţi în el, protestă ea. 

— Atunci, pe mine mă lăsaţi aici, zise Jim. 

— Putem merge cu toţii dacă unul dintre noi 
nu intră în, ci stă pe el, rosti Thomas. 

— Cum adică? se miră Kumi. 

— Eu intru cu Jim. Tu te ţii de el şi mergem 
la suprafață până la Nara. 

— ȘI cum voi respira? 

— Ne vom scufunda doar atât cât să nu fim 
văzuţi. Maximum cincizeci de centimetri. Tu îți 
vel ţine capul deasupra apei. 

— Cum se face că eu trebuie să stau afară? 

— Eu ştiu să pilotez drăcia asta, răspunse 
Thomas. lar sângele lui Jim va atrage rechinii. 

Se lăsă o scurtă tăcere, întreruptă de un hohot 
de râs. Era Jim. 

— Măi să fie, rosti el cu un puternic accent 
irlandez. Uite o frază pe care nu o auzi în fiecare 
ZI. 

Kumi se uită de la el la Thomas. 

— Bine, acceptă ea. Dar ar fi bine să ne 
mişcăm repede. În curând se face ziuă. 

Thomas vru să se ridice, dar se opri. 

— Cum rămâne cu Parks? întrebă el. 

Jim oftă. 

— Dacă putem ajunge la bordul navei ca să 
ne ducem într-un port, putem alerta autoritățile. Nu 
cred că singuri vom reuşi să-l scoatem din ghearele 
lor. Singura şansă pe care o avem este să plecăm 
de aici. 

Se lăsă cu greutate iarăşi pe spate, epuizat de 
efortul făcut. Thomas încuviinţă. 

— Să mergem, decise el. 

CAPITOLUL 110 


Camionul ajunsese o epavă fumegândă. 
Racheta trecuse chiar prin uşă şi explodase 
înăuntru, făcând o gaură în partea cealaltă şi 
smulgând o parte din acoperiş, ca şi cum un uriaş 
beat ar fi desfăcut camionul cu un deschizător 
gigantic de conserve. Rodriguez intrase în camion 
trăgând din mişcare cu mitraliera, căci nu-şi 
permitea să rişte, dar nimeni nu mai era în viaţă. 

Tehnicienu fuseseră înjunghiaţi sau împuşcaţi 
înainte ca el să tragă cu lansatorul, aşa că doar 
puştiul murise în timpul atacului. Trupul lui zăcea 
inert pe unul dintre scaunele postului de comandă, 
rămas ca prin minune în echilibru, deşi explozia îi 
zburase jumătate din cap. Câteva computere 
continuau să funcționeze, dar Rodriguez şi Piloski 
nu reuşiseră să treacă nici măcar de imaginile cu 
capete de mort rânjite, instalate probabil de puşti. 
În marea lui majoritate, echipamentul era distrus, 
dar postul continua să fie alimentat cu energie 
electrică, iar o parte dintre dispozitivele de 
comunicaţii puteau fi repuse în funcţiune. 

— Le poţi repara? întrebă Rodriguez. 

Piloski îşi luă privirea de la puşti şi studie 
echipamentele fumegânde. 

— Dar ştiu că ai distrus bine chestia asta, 
rosti el. 

— Le poţi repara? 

— Va dura ceva, dar cred că da. Staţia radio e 
moartă, dar putem comunica prin antenele de 
satelit. 

— Atunci treci la treabă. 

Între cei doi nu exista diferență de rang. 
Piloski avea un dosar mai curat, dar Rodriguez 
luase frâiele. Piloski avu nevoie de jumătate de oră 
ca să instaleze cablurile şi să verifice conexiunile 
cu ajutorul laptopului, în vreme ce Rodriguez îi 
ținea lanterna aprinsă şi se uita la ceas. Niciunul 

dintre ei nu scoase vreo vorbă. După ce termină, 
Piloski rosti: 

— Hai să încercăm. 

Îşi puse căştile pe cap şi avu nevoie de alte 
cinci minute ca să securizeze banda de comunicaţii 
şi să alerteze sediul central. 

— Bun, rosti el, dându-i căştile. Ai legătura. 

Rodriguez îşi spuse numele şi gradul, 
retezând din faşă orice întrebare legată de motivul 
pentru care cineva cu gradul şi instruirea lui 
folosea sistemul de comunicaţii securizate. 

— Tocmai am lansat trei avioane Predator, 
anunţă el. Cel puţin două dintre ele o să dea o 
gaură a naibii de mare într-un loc nepotrivit, dacă 
nu le puteţi dobori. 

Rosti anunţul de două ori, după care se lăsă 
tăcerea. Avioanele decolaseră de cincizeci şi două, 
respectiv de şaptezeci şi şapte de minute. Dacă se 
grăbeau, un avion de vânătoare FA-18 al Marinei 
de pe portavionul CV-63 Kitty Hawk, aflat în 
marea Filipinelor, putea intercepta al doilea 
Predator exact cu douăsprezece minute înainte de 
atacul programat asupra plajei, iar pe al treilea 
după alte douăsprezece minute. 

Însă primul avion-spion, care decolase de la 
bază cu douăzeci şi cinci de minute înainte de 
celelalte, ieşise deja din raza de intercepție. 
Nimeni nu-l mai putea opri. 

CAPITOLUL 111 


Continua să fie întuneric, dar zorii se 
apropiau vertiginos. Orizontul începea să se 
coloreze vag în roz şi chiar dacă sub apă chestia 
asta nu conta, Thomas era convins că în câteva 
minute aveau să fie văzuţi de pe țărm. Jim se 
prăbuşise pe scaunul de lângă el, aproape 
inconştient, leşinând şi revenindu-şi din leşin, dar 
fără să mai piardă sânge şi fără să i se 
înrăutățească starea generală. Kumi plutea 
deasupra lor ca o sirenă pe spinarea unui delfin. Îşi 
dăduse jos blugii, îşi legase cureaua de braţul 
camerei de luat vederi de pe submersibil şi dădea 
vârtos din picioarele ei lungi, în urma navei. 
Bătuse disperată de două ori în carcasa de plastic 
când Thomas făcuse o manevră greşită şi se 
scufundaseră prea mult, dar câtă vreme motoarele 
continuau să funcționeze, tentativa lor avea sorți 
de izbândă. 

Thomas nu aprinsese luminile pentru că erau 
foarte aproape de suprafaţă, astfel că se bazau doar 
pe sonar şi pe Kumi, care-şi ţinea capul deasupra 
apei. Acum ea bătu în plastic şi arătă cu un gest 
ferm înainte: zărise luminile navei: Nara era chiar 
în faţa lor. Thomas împinse maneta la viteza 
maximă, resimţind dureros încetineala cu care se 
deplasa submersibilul, dar începuse să spere din 
nou. Era încă o speranţă firavă, dar era. 

Pe neaşteptate, Kumi începu să bată cu putere 
în capacul de plastic. Era un semnal de urgenţă, 
care îl determină pe Thomas să ridice 
submersibilul complet la suprafață. Kumi începu 
să desfacă mecanismul de prindere a chepengului 
înainte ca apa mării să se scurgă bine de pe cupola 
de plastic. Reuşi să dea capacul la o parte, astfel 
încât Thomas se ridică şi privi înainte, în lumina 
incertă a zorilor. Vru să întrebe ce naiba se 

petrecea, de vreme ce Nara se afla doar la câteva 
sute de metri depărtare, dar se opri brusc. 

De ei se apropia o aeronavă, aproape de 
suprafaţa apei: era un hidroavion cu însemne 
Japoneze, fără semne de arme sau bombe la bord. 
Thomas se aplecă în submersibil, scoase pistolul 
de semnalizare şi i-l dădu lui Kumi care zâmbi, 
udă din cap până în picioare, îl luă, oftă şi trase. În 
câteva clipe, cerul de deasupra lor se ilumină ca de 
un foc de artificii. 

Avionul viră şi veni spre ei ca un pescăruş în 
căutarea peştelui. Thomas ieşi din submersibil şi o 
luă pe Kumi pe după umeri, uitând parcă de toate 
de bucurie. Jim reuşi şi el să se ridice, să privească 
afară şi să zâmbească. 

Apoi avionul ameriză, împroşcând apă în jur 
şi dezechilibrând submersibilul cu valurile create, 
astfel încât Thomas fu nevoit să se ţină de ceva ca 
să nu cadă în apă. Aeronava se opri între 
submersibil şi Nara. O clipă mai târziu se deschise 
uşa laterală şi prin ea se ivi o siluetă, abia vizibilă 
pe fundalul cerului pe care soarele abia răsărise. 
Dinăuntru le fu aruncată o frânghie, pe care 
Thomas o legă repede de prora submersibilului. În 
câteva minute, avionul începu să-i tragă după el. 

Numai că îi trăgea spre țărm. 

— Nu! strigă Thomas în direcția avionului, 
dând din braţe. Duceţi-ne la navă! Plaja nu e 
sigură. Vă voi explica mai târziu. 

Însă avionul nu-şi modifică cursul. Pe măsură 
ce se apropiau de țărm, zâmbetul îi îngheţă lui 
Kumi pe buze şi ea îl privi pe Thomas cu o 
expresie care aducea a disperare. 

— Ce fac? 

— Nu spre plajă! strigă iarăşi Thomas. 

Erau suficient de aproape de avion ca să-l 
atingă, astfel că era imposibil ca strigătele lui să nu 
fie auzite. 

— Mă tem că trebuie să mergem acolo, rosti 
individul din cadrul uşii. Vocea lui era puternică şi 

liniştitoare. O voce cunoscută. Trebuie să discutăm 
câteva lucruri. 

Thomas se aplecă şi privi cu atenţie silueta, 
până când în sfârşit îşi dădu seama cine era: 
senatorul Zacharias Devlin. 

CAPITOLUL 112 


Thomas stătea pe plajă. Resimţea lipsa de 
somn din noaptea precedentă ca pe o greutate care 
îl apăsa şi care îi încetinea reacţiile, deşi era plin 
de o energie nervoasă care-i întorcea stomacul pe 
dos. Evident, nu era vorba doar de epuizare, ci şi 
de natura aproape ireală a întregii situaţii. 

Kumi îl ţinea de mână, o legătură fără 
romantism sau promisiuni, iar Jim zăcea bandajat, 
pe nisip. Cu un ochi înnegrit din pricina cine ştie 
cărei lovituri primite, Ben Parks stătea lângă Jim, 
încercând din răsputeri să pară războinic. Băţos în 
costumul lui elegant, în culori deschise, purtat cu 
aerul unui om incapabil să se simtă obosit, 
senatorul Devlin stătea în faţa lor, zâmbind cu 
rânjetul lui exersat de politician. Pilotul 
hidroavionului stătea alături de el, cu palma 
streaşină la ochi pentru a se feri de soare, în vreme 
ce Rod Hayes aştepta cu un aer oficial în spate, ca 
un valet, cu un dispozitiv ca un telefon celular 
legat de încheietura mâinii. Atmosfera părea ciudat 
de civilizată, iar Thomas se lupta cu un sentiment 
de stinghereală, ca şi cum ultimele zile fuseseră 
mai degrabă un soi de coşmar care se evapora pe 
măsură ce starea de normalitate se reinstala. Doar 
că nu visase. Din junglă continua să se ridice un 
nor de fum acolo unde se prăbuşise elicopterul, iar 
întâlnirea de pe plajă era îndeaproape 
supravegheată de soldați, spioni şi asasini. 

Brad — cel căruia îi spuneau Război — stătea 
în dreapta lui Thomas, ținând lejer în mâini 
pistolul-mitralieră. Femeia pe care Thomas o 
cunoscuse drept sora Roberta, acum de 
nerecunoscut în pantaloni scurți şi bustieră, şedea 
lângă coliba arsă, fumând şi urmărind scena prin 
lentilele fumurii ale ochelarilor de soare, ținând 
într-o mână un revolver automat de calibru mare. 
Cei doi soldați care supravieţuiseră, un negru 

masiv cu un aer de om inteligent şi un tip cu fălci 
pătrate şi capul ras, ce părea a fi liderul echipei de 
asalt, stăteau cu spatele la mare şi cu armele 
pregătite. O vreme, nimeni nu scoase o vorbă. 

Soarele continua să se ridice pe cer, colorând 
încet peisajul din jur. Cerul era deja albastru, 
nisipul devenise roz-alburiu, iar palmierii se 
făcuseră de un verde-intens, dar marea care se 
spărgea de mal continua să pară mocirloasă. 

— Aşadar, rosti Devlin într-un târziu. Cred că 
a sosit vremea să lămurim câteva lucruri. 

Parks scuipă pe nisip şi Thomas văzu că gura 
lui era plină de sânge. Toată lumea aştepta. 

— Trebuie să fiu sincer, continuă senatorul, 
uitându-se spre Thomas. Nu mi-e foarte limpede 
de ce ne aflăm aici. Poate că mă luminezi tu. 

— Am găsit ce căuta fratele meu, zise 
Thomas. Motivul pentru care l-ai ucis şi acum ne 
vei ucide şi pe noi. 

Kumi îi aruncă o privire ascuţită şi cei doi 
soldaţi schimbară o privire scurtă între ei. Devlin 
se mulțumi să zâmbească şi să clatine din cap. 

— Ed Knight a fost prietenul meu, zise el. Nu 
ne înghițeam reciproc în anumite privinţe, dar l-am 
respectat. Cu siguranţă nu l-am omorât eu. 

— Sunt convins că nu tu ai apăsat pe trăgaci 
sau n-ai aruncat grenada sau ce naiba l-a omorât, 
replică Thomas, dar de ucis, l-ai ucis. Nu vă 
înghiţeaţi reciproc? Nu cumva este o descriere 
prea îndulcită a realităţii? 

— Nu cred, zise Devlin. 

— Dar nu ţi l-ai dont în consiliul de 
administraţie al universităţii, nu-i aşa? Credeai că 
îți va sta în coaste, mai ales că era preot. Apoi ai 
aflat ce gândea el în realitate... 

— Chestia cu evoluția? se miră Devlin. Da, 
recunosc că am fost surprins. Ba chiar dezamăgit, 
aş putea spune, şi ai dreptate că ăsta e motivul 
pentru care nu l-am pus în consiliul de 
administraţie. Nu era însă vorba de chestiunea 

aceea în sine. Subiectul este mort, cel puţin 
deocamdată. Nu aveam chef să îmi pună bețe în 
roate în alte chestiuni. Aşa că am convenit să nu 
fim de acord şi i-am retras nominalizarea pentru 
consiliul şcolii. 

Parks pufni. 

— Sunteţi cu toţii la fel, zise el. Nişte 
mincinoşi ŞI nişte cretini. 

Unul dintre soldaţi se încordă şi îşi agită uşor 
arma, dar Devlin îi aruncă o privire şi omul se 
calmă. 

— Crezi că mă determini să mă răzgândesc, 
vorbind despre asta? zise Thomas, surprins. După 
tot ce s-a întâmplat? 

Devlin ridică din umeri. 

— Ce altceva am de făcut, Thomas? 

Hayes păşi în faţă şi îi spuse ceva şefului său 
la ureche, uitându-se în acelaşi timp la ceas, dar 
senatorul clătină din cap şi îi făcu semn să stea 
liniştit. Hayes se întoarse la locul lui şi-şi cobori 
privirea. 

— Ti-am spus şi înainte, rosti Devlin spre 
Thomas, că nu am crezut că fratele tău a fost 
terorist şi continui să cred asta. Continui să cred că 
nici tu nu eşti terorist, dar acest loc este bizar 
pentru un cetățean american. Din întâmplare ştiu 
că CIA are o bază aeriană secretă la nici patru sute 
de kilometri depărtare de aici, pe care o foloseşte 
pentru a-i supraveghea pe terorişti. Ciudat loc 
pentru un profesor de liceu din Chicago, nu crezi? 

— Nu toţi teroriştii sunt străini, interveni 
Parks. Şi la noi acasă, în buna noastră patrie, cresc 
tot soiul de astfel de specimene. 

— Şi unde s-ar putea afla ei? zise Devlin, 
zâmbind cu indulgență. 

Thomas dădu din cap spre soldații din jurul 
lor. 

— Chiar aici, rosti el. Te uiţi la ei. 

— Aceştia sunt agenţi specializaţi în acţiuni 
antitero. Aşa e? 

— Da, domnule! lătră negrul. 

— Şi cei doi? întrebă Thomas, arătând în 
direcția lui Război şi a femeii. 

Devlin se uită la Hayes. 

— Tot agenţi specializaţi în lupta împotriva 
terorismului, răspunse acesta. Agenţi sub 
acoperire. 

— Prostii, exclamă Thomas, brusc iritat. Sunt 
nişte asasini, pur şi simplu, care m-au urmărit 
peste tot. Şi acum, am putea renunţa la măşti? Sunt 
obosit şi nu mai vreau să ascult alte porcării. 
Duceţi-ne la nava noastră sau lichidaţi-ne chiar 
aici. 

Urmă o altă pauză lungă şi chipul lui Devlin 
deveni rigid, deşi Thomas nu-şi dădea seama dacă 
din pricina confuziei sau a unei decizii luate. După 
câteva clipe realiză că senatorul se uita peste 
umărul lui, spre ocean, cu privirea concentrată, iar 
când vorbi, avea o voce alarmată. 

— De ce apa e roşie? întrebă el. 

Thomas se întoarse şi văzu că avea dreptate. 
Marea cenuşie din seara precedentă, şi care era 
mocirloasă la ivirea zorilor, devenise clar stacojie 
odată cu urcarea soarelui pe cer. Era un stacojiu- 
intens, care făcea malul să pară roz, şi care se 
întuneca spre ruginiu pe măsură ce creştea 
adâncimea apei. 

Parks se ridicase în picioare. 

— Vin la țărm, anunţă el, uluit. 

— Ce vine la țărm? întrebă Devlin. 

Atunci Hayes se apropie din nou, şoptindu-i 
ceva şi arătându-i ceasul. Senatorul îl respinse încă 
o dată. 

— Peştii, răspunse Thomas, uitându-se cu 
atenție la Devlin. Cei pe care îi căuta fratele meu. 
Peştii cu picioare, precum fosilele descoperite în 
Alaska. Veriga lipsă. 

Devlin făcu ochii mari. 

— l-a găsit? 


488 


— Ştii bine că i-a găsit! îl repezi Parks. De 
aceea l-aţi ucis tu şi asasinii tăi de extremă dreaptă. 
De asta o să ne ucizi şi pe noi. 

Numai că Devlin părea confuz. Se tot uita la 
cei din jurul lui şi furişa câte o privire către apa 
roşie care se rostogolea pe nisip. 

— Domnule, interveni Hayes. Cred că trebuie 
să lăsăm povestea asta pe mâna celor de la 
antitero. Trebuie să ne întoarcem. 

— Nu, răspunse Devlin. Ceva nu este în 
regulă aici. 

Thomas privi ochii întrebători ai senatorului 
şi îşi dădu, în sfârşit, seama. Se întoarse spre 
Hayes. 

— Tu eşti de vină, nu-i aşa? izbucni el. Tu 
eşti cel care a tras sforile încă de la început. 
Republicanul care strânge fonduri. 

Devlin se răsuci încet spre Hayes, cu o 
expresie de nesiguranţă şi aşteptare. 

— Domnule, spuse Hayes, ignorându-l pe 
Thomas. Chiar trebuie să plecăm. 

— De ce? întrebă Thomas sfidător, dar cu 
adevărat curios, deşi era o curiozitate care se 
îmbina cu teama. Ce urmează să se întâmple? 

Încordarea tuturor fu spartă în acea clipă de 
țârâitul unui telefon. Pilotul hidroavionului apucă 
ceea ce părea o staţie de emisie-recepţie demodată 
şi vorbi în ea. În receptor se auzi o voce tunătoare, 
acoperită de paraziți şi imposibil de înţeles pentru 
Thomas, de la distanţa aceea. 

— Repetă! spuse pilotul. 

Vocea tună din nou şi pilotul se întunecă la 
faţă. 

— Când?... Dar e o tâmpenie. Nu poate fi 
oprit? 

Se auzi iarăşi un răspuns răstit, întrerupt de 
paraziți, imposibil de descifrat. 

— Stai aşa, rosti pilotul. Lăsă staţia Jos şi se 
întoarse către senator. Domnule, îmi cer scuze, dar 
am primit o înştiinţare despre o lovitură CIA 

asupra acestei zone. Un avion echipat cu rachete se 
îndreaptă spre insulă. Are actualele noastre 
coordonate. 

— Spune-le să-l recheme la bază, zise Devlin, 
înlăturând parţial starea de confuzie pe măsură ce 
prelua controlul. 

— Nu se poate, domnule. Avionul nu are 
pilot. A fost programat să atace aici, iar sistemul de 
control a fost distrus, ca să nu mai poată fi 
rechemat la bază. 

— Câte avioane sunt în aer? întrebă Hayes. 

— Au fost patru, răspunse pilotul. Ar fi 
trebuit să plece într-o misiune de recunoaştere, dar 
trei dintre ele au fost programate să vină aici. Unul 
a fost distrus la sol, un altul doborât de un F-18, 
dar primul ieşise deja din raza de acţiune a 
avioanelor Marinei. Nu mai poate fi oprit. 

— Lasă-mă pe mine să vorbesc cu ei, ceru 
senatorul, întinzând mâna după staţie. 

Când pilotul i-o întinse, Hayes o smulse, apoi 
se răsuci pe călcâie şi o aruncă departe, în valurile 
stacojil. 

— Ce dracu'?... exclamă pilotul. 

Hayes se uită pentru o clipă la propriul 
telefon, apăsă un buton, apoi, în vreme ce toată 
lumea urmărea scena, îşi scoase pistolul din tocul 
ascuns sub haină. 

ÎI împuşcă pe pilot de două ori în piept, şi 
omul căzu secerat. 

— Rod? făcu Devlin, căscând gura de uimire 
şi uitându-se cu groază la asistentul lui. 

Thomas făcu un pas în faţă, dar Război şi 
femeia se puseseră deja în mişcare, cu armele 
ridicate. Cei doi soldaţi din trupele speciale păreau 
nesiguri. 

— Domnule? întrebă liderul echipei, uitându- 
se de la Devlin la Război. 

— Tu asculi de mine, rosti Război, 
apropiindu-se cu  pistolul-mitralieră ridicat. 
Molimă! Vino încoace. 

„Molimă?” se miră Thomas. 

— Ce înseamnă asta? zise Devlin, privindu-l 
pe Hayes. Ce faci? 

— Nu vă priveşte pe dumneavoastră, 
domnule, răspunse Hayes. Faceţi ce vi se spune şi 
puteți pleca liniştit de aici. 

— Rod, ce naiba faci? El are dreptate? întrebă 
Devlin, arătând spre Thomas. E vorba de peştele 
ăla? 

Câteva secunde, Hayes nu făcu altceva decât 
să privească oceanul, apoi începu să vorbească 
încet, cu ceva ce semăna a tristeţe: 

— Credinţa e slabă. Trebuie protejată. 

— De adevăr? ripostă Devlin. 

Kumi se uită la Thomas şi el ştiu în acea clipă 
că şi ea se simţea pierdută. 

— Nu ar face decât să producă confuzie, rosti 
Hayes. lar în confuzia generată se vor pierde 
numeroase suflete. 

— Dar să comiţi crime pentru o cauză 
creştină? se miră Devlin, nevenindu-i să-şi creadă 
urechilor. Cum ai putut crede că aşa ceva este 
acceptabil? 

— Uneori scopul justifică... 

— Ai înnebunit? Toate intrigile şi vărsarea 
asta de sânge doar pentru a vedea dacă peştele lui 
lisus de pe abțibildurile tale are picioare? E o 
nebunie! O blasfemie! 

—  Blasfemia adevărată este aceea că 
oamenilor de ştiinţă li se acordă un credit mai 
mare decât cuvântului lui Dumnezeu! exclamă 
Hayes, renunțând la orice reţinere. „La început, 
Dumnezeu a făcut cerurile şi pământul”, zise el 
brusc, intonând cuvintele ca un profet. „Şi 
Dumnezeu a zis: Să mişune apele de victăţi, ființe 
cu viaţă în ele şi păsări să zboare pe pământ, pe 
întinsul tăriei cerului! Şi a făcut Dumnezeu 
animalele cele mari din ape şi toate ființele vii, 
care mişună în ape, unde ele se prăsesc după felul 
lor, şi toate păsările înaripate după felul lor. Şi a 

văzut Dumnezeu că este bine. Şi le-a binecuvântat 
Dumnezeu şi a zis: Prăsiţi-vă şi vă înmulțiți şi 
umpleți apele mărilor şi păsările să se înmulțească 
pe pământ! Şi a fost o seară şi a fost o dimineaţă: 
ziua a cincea.” 

Se lăsă tăcerea. Ochii lui Război erau măriţi 
şi scânteiau. Molimă rânjea. Parks căscase gura de 
uimire. Toți ceilalți păreau nesiguri, intrigaţi de 
convingerea lui Hayes. 

— Aşa a fost şi aşa va fi, conchise Hayes. 
Nicio discuţie, nicio analiză, nicio istorie literară, 
nicio contextualizare istorică, cu excepţia celor 
damnati. 

Cuvântul Domnului este Adevărul şi nimeni 
nu are voie să-l conteste. 

Zâmbi observând tăcerea şocată a celorlalți, 
apoi, cu vârful pantofului, desenă simbolul ikthus 
pe nisip. Toţi priviră desenul. 

— Eu sunt Spărgătorul de sigilii, rosti Hayes. 
Iar ăsta e singurul peşte despre care avem voie să 
vorbim. 

— Nu, ripostă Devlin, cu o hotărâre din care 
dispăruse orice urmă din confuzia anterioară. 
Situaţia devenise clară pentru el şi alesese tabăra 
de partea căreia să lupte. Uite ce e, îți pot oferi o 
oarecare protecţie, dar povestea asta va ieşi la 
lumină. Lasă arma jos, Rod. Chestia asta ia sfârşit 
aici. 

Urmă o clipă de nemişcare totală, un moment 
al deciziilor. 

— Foarte bine, rosti Hayes. 

Îi făcu semn din cap lui Război, un gest 
aproape imperceptibil. Arma acestuia tuşi de două 
ori şi senatorul căzu, apăsându-şi pieptul cu 
mâinile. Urmă o tăcere îngrozită, apoi Hayes 
clătină din cap. 

— Uneori chiar şi cei credincioşi fac alegeri 
greşite, remarcă el, fără să fie însă auzit de nimeni, 
căci soldatul negru făcu un gest brusc şi îndreptă 
arma spre faţa lui Război. 

— Domnule! strigă el. Lăsați arma jos! 
Lăsaţi-o sau trag. 

Război, cu arma fumegândă îndreptată spre 
senatorul căzut, ezită. 

— Sunt ofiţerul tău comandant, Edwards, 
rosti el. 

— Nu, domnule, nu cred că sunteţi, răspunse 
soldatul. Aceasta nu este o operațiune antitero. 
Cred că am fost induşi în eroare, domnule. 

— Treaba ta este să execuţi ordinele, 
Edwards, zise Hayes. Nu să le comentezi. 

— Nu cred că faceţi parte din lanţul de 
comandă legitim, domnule, zise Edwards, 
continuând să se uite la Război de-a lungul țevii 
armei, pe care o strângea cu atâta putere încât i se 
reliefau muşchii brațelor, iar pe față îi curgeau 
broboane de sudoare. Sunteţi civil, îi spuse el lui 
Hayes, fixându-l pe Război, şi nu aveți nicio 
autoritate aici. 

— Edwards? zise Război cu prudență. Lasă 
arma jos. 

— Nu, domnule, răspunse Edwards. Aceasta 
nu este o operațiune antitero. Apoi, cu o voce mai 
scăzută şi privindu-i succesiv pe Război şi pe 
liderul echipei, întrebă: Ştiaţi? Domnule, ştiați? 

Soldatul ezită, fără ca privirea lui dură şi 
chipul rigid să trădeze vreun sentiment. 

— Ştiaţi, răspunse singur Edwards. Ați spus 
că e o operațiune antitero Black Ops. Nu a fost. Nu 
a fost nici măcar o operațiune de securitate 
națională. Aşadar ce a fost? 

— Hei, făcu liderul echipei, cu un zâmbet 
parşiv pe față. Trebuie să ne câştigăm cu toții 
existența cumva. 

Apoi se dezlănțui infernul. Thomas se aruncă 
pe nisip, trăgând-o pe Kumi după el. Edwards îl 
seceră pe liderul echipei cu două gloanţe în cap, 
dar în timp ce îşi îndrepta arma spre Război păru şi 
el să se frângă şi chipul îi îmbătrâni subit, 
încremenind înainte de a cădea cu faţa în jos pe 

nisip. În spatele lui, Molimă, adică femeia pe care 
Thomas o cunoştea sub numele de Roberta, şedea 
într-un genunchi, iar de pe ţeava armei ei ieşea 
fum. Parks smulse cuțitul de scafandru de la 
centura lui Thomas şi se năpusti urlând asupra ei. 

Război ţinti spre Parks şi Thomas întinse 
piciorul, răsturnându-l pe spate. Omul căzu 
trăgând o serie de gloanţe în aer, iar Thomas se 
repezi la ţeava fierbinte a armei, luptându-se 
pentru controlul acesteia. 

În următoarele zece secunde, resimţi doar 
disperare şi conştientizarea faptului că avea să 
moară în câteva clipe. Ajunse pe spate, cu Război 
deasupra lui. O auzi pe Roberta urlând de durere şi 
funie, apoi alte focuri de armă, după care individul 
care îşi spunea Război, adică omul care îl urmărise 
în Napoli şi trăsese asupra lui în Bari, reuşi să-i 
lpească ţeava armei de gât, de-a latul. Război 
împinse cu ambele braţe şi Thomas simţi cum 1 se 
opreşte respirația. Război şi Molimă. Instantaneu, 
absurditatea faptului că un asasin plătit alesese să 
joace rolul unui cavaler al apocalipsului şi 
stupizenia întregii situaţii îl făcură să se simtă 
cuprins de mânia oarbă pe care o simţise şi în clipa 
în care aflase de moartea lui Ed. Lovi, împinse şi 
zgârie cu o furie animalică, dar Război nu cedă. 

Thomas nu o văzu pe Kumi apropiindu-se, iar 
Război îşi dădu seama de prezenţa ei doar atunci 
când Kumi ajunse la un pas distanţă. Se răsuci spre 
ea, dar lovitura ei de picior îi fractură nasul, 
dându-i capul cu violenţă pe spate şi permițându-i 
lui Thomas să se elibereze şi să preia controlul 
asupra pistolului-mitralhieră. Thomas se ridică în 
genunchi şi îşi acordă luxul de a pierde câteva 
secunde pentru a evalua situaţia. 

Roberta zăcea cu faţa în sus pe nisip. Cuţitul 
lui Parks îi ieşea din piept. Avea ochii deschişi, dar 
lipsiți de viaţă. Parks zăcea prăbuşit peste ea, cu 
două găuri de glonţ în ceafă. Război stătea întins şi 
ținându-se de faţă, Devlin şi cei doi soldaţi erau 

deja morţi, iar Jim era probabil pe moarte. Doar 
Kumi şi Hayes continuau să stea în picioare, iar 
Hayes o ţintea pe cu revolverul. Kumi nu-l 
văzuse... 

— Stai! strigă Thomas. Kumi! 

Ea se răsuci îngrozitor de încet şi făcu ochii 
mari când zări ţeava neagră a armei, dar Hayes nu 
trase. 

— Împinge pistolul-mitralieră spre mine, 
ordonă el. 

Thomas se conformă. Hayes apucă arma fără 
să-şi ia privirea de la Kumi sau să îndrepte 
revolverul în altă direcție. 

— Bun, rosti Hayes. Acum aşteptăm cu 
răbdare. 

— Ce anume? întrebă Thomas, cu respiraţia 
întretăiată, cu nervii zbârnâind din cauza 
adrenalinei. 

— Mânia lui Dumnezeu, răspunse Hayes cu 
un zâmbet fugar. Ăsta e numele avionului. Ce 
chestie minunată şi tehnologia asta! 

— Stai aşa, interveni Război, luându-și 
mâinile de pe faţa însângerată. Aşteptăm? De ce să 
nu luăm avionul şi să plecăm? Să-i lăsăm pe ei 
aici. 

— Fu serios, Steve, zise Hayes, zâmbindu-i. 
Ştii bine cum stă povestea. Misiunea asta n-avea 
cum să se termine în mod fericit. Tu ai hotărât asta 
atunci când nu ai reuşit să pui mâna pe ei înainte 
să plece din Japonia. În momentul în care am fost 
cu toţii obligați să venim aici, a fost limpede că 
niciunul dintre noi nu va mai pleca de pe această 
insulă. 

— Steve, rosti Thomas, încântat de 
banalitatea numelui. Călărețul de pe calul roşu se 
numeşte Steve. Ce minunat. 

— Voi doar asta ştiţi să oferiţi, nu? zise 
Hayes. Ironie. Relativitate. Un univers moral lipsit 
de repere, fără Dumnezeu sau principii. 


495 


— Şi cum s-ar putea numi principiu 
reducerea adevărului la tăcere sau uciderea celor 
care nu sunt de acord cu tine? 

Kumi îi aruncă o privire de avertisment, dar 
nu mai conta. Oricum aveau să moară cu toţii. Iar 
el nu voia să moară în tăcere. 

— Cât de convenabil trebuie să fie, continuă 
Thomas, să presupui întotdeauna că ai o 
superioritate morală. Ştiai că eşti un terorist, 
Hayes? Nimic altceva. Şi la fel ca în cazul tuturor 
teroriştilor, nu dau doi bani pe moralitatea lor. 

— Credinţa trebuie protejată, zise Hayes. 
Credinţa înseamnă totul. 

— Nu, se auzi vocea lui Jim, joasă şi chinuită. 
Iubirea înseamnă totul. Fără asta eşti doar... 

— Un înveliş fără conţinut sau o goarnă 
stricată? zise Hayes amuzat, îndreptând arma spre 
preot. Voi n-aveţi nimic de oferit. Se uită cu 
duritate la Thomas. Tu nu crezi în nimic, aşa că n- 
al tăria de a te opune celor care cred în ceva. 

— Domnule, interveni insistent Război, cred 
că încă mai putem pleca de aici. Adică, am şi eu 
familie, un fiu... 

Hayes ţinti scurt şi trase. Glonţul trecu prin 
capul celuilalt chiar deasupra ochiului drept. 
Război, sau Brad, sau — mai jalnic — Steve muri 
înainte ca trupul să îi cadă pe nisip. 

— Credeam că eşti de partea mea până la 
capăt, rosti Hayes în direcţia cadavrului. N-am loc 
pentru egoişti alături de mine. 

— Te consideri un cruciat, rosti încet Jim. 

— Corect. Asta sunt. 

— Se pare că unele lecţii de istorie sunt 
adevărate, zise Jim cu un zâmbet trist. În definitiv, 
cruciadele au fost exerciţii de barbarie militară, iar 
obiectivele lor n-aveau nicio legătură cu religia. 

— Altă dovadă de relativism mascat sub 
forma creştinismului, ripostă Hayes cu dispreţ. Eşti 
la fel de rău ca şi Knight. 

— Mulţumesc, rosti Jim, oftând. Ed a trăit 
pentru adevăr şi dreptate. Mă onorează comparația 
cu el. Aşadar, vrei să ne povesteşti despre avionul 
ăsta care ne va duce pe toţi în focurile iadului, 
rezervate liberalilor şi relativiştilor? 

Hayes clipi, aparent nedumerit de vorbele lui 
Jim, apoi pe buze îi reînflori vechiul zâmbet. 

— Vedeţi asta? zise el, ridicând mâna stângă 
şi arătând dispozitivul ca un telefon care îi atârna 
de încheietură. Este un sistem de navigaţie GPS pe 
care avionul îl foloseşte ca ghid. Acum urmează 
partea interesantă. Este ataşat la un monitor al 
pulsului. Dacă avionul nu mai sesizează pulsul 
meu, Mânia lui Dumnezeu este programat să se 
reconecteze pe coordonatele navei voastre. Câţi 
oameni sunt încă la bord? Douăzeci? Mai mulți? I- 
aş fi ucis pe toţi dacă toate cele trei avioane ar fi 
ajuns la destinaţie, dar e clar că s-a amestecat 
cineva unde nu-i fierbea oala, iar acum unicul meu 
avion de atac va trebui să aleagă ţinta. Este un 
eveniment nefericit, dar pentru mine este suficient. 

Kumi se agită pe loc, cu privirea plecată. 

— Aşadar, continuă Hayes, dacă eu mor, 
moare şi echipajul de pe Nara. Evident că am 
menţionat asta pentru cazul în care mai aveţi şi alţi 
aşi ascunşi în mânecă. Trebuie să mărturisesc că 
m-aţi obosit enorm, dar mă simt bine să ştiu că veţi 
muri înaintea mea. Şi acum, cine e primul? 

Spunând asta, Hayes băgă revolverul în toc şi 
puse pistolul-mitralieră pe foc automat. 

CAPITOLUL 113 


Thomas şi Kumi se strânseră lângă Jim, în 
vreme ce Hayes se îndepărtă către țărm, cu 
privirea aţintită asupra lor, ca un leu care 
selectează o pradă fragedă dintr-o turmă de gazele. 

— Doamne, şopti Jim. 

Thomas crezu că e o rugă, dar ceva din 
încordarea cu care îl ţinea Kumi îl făcu să deschidă 
ochii bine. 

Apa ciudat de roşie, pe care Thomas o văzuse 
pentru prima dată în fresca din Paestum, se agita, 
dar nu din pricina valurilor. Din mare ieşeau 
creaturi, în spatele lui Hayes, şi veneau spre țărm. 

„Este mareea roşie. Au nevoie de hrană.” 

Se dădu instinctiv un pas înapoi, iar Kumi îl 
urmă. Jim se chinui să se ridice în picioare şi se luă 
după ei. 

— Unde credeţi că plecaţi? întrebă Hayes, cu 
răceală şi o nuanţă de certă satisfacție. 

Înclină pistolul-mitralieră şi ţinti. 

— Ai spus că nu cred în nimic, zise brusc 
Thomas, privindu-l pe Hayes în ochi. Ei bine, nu e 
adevărat. Cred în complexitate şi intelect, în 
rațiune şi toleranţă. Cred în spirit şi materie, şi mai 
cred că toate astea sunt darul unui Dumnezeu care 
nu-şi doreşte o credință oarbă, mai presus de 
gândire şi de compasiune. Cred, aşa cum credea şi 
fratele meu, că opera creatoare a Domnului este 
continuă, în evoluţie, conform legilor unui univers 
pe care El l-a proiectat. 

Hayes se holbă la el, uimit de ceea ce auzea şi 
ignorând faptul că ei se îndepărtau de el şi de 
țărmul mării. Apoi pufni şi degetul lui începu să 
apese pe trăgaci, până ce o expresie anume de pe 
chipurile lor îl făcu să încremenească şi să se 
întoarcă pe jumătate. 

Prima creatură care ieşise din valuri avea 
aproape trei metri lungime, iar un sfert din ea erau 

fălcile. A doua era şi mai mare. A treia se îndreptă 
spre Hayes. 

Acesta sesiză mişcarea şi roti arma în spate, 
deschizând focul, dar creaturile îl înconjuraseră. 
Una dintre ele începu să se zvârcolească în 
ghearele morţii, dar o alta se repezise deja cu botul 
ei lung, de crocodil, ridicat surprinzător de mult, 
până la pieptul lui Hayes. Creatura îl apucă de 
mijloc şi îl trânti pe nisip. A doua îl apucă de 
picior, în vreme ce Hayes se zvârcolea, ţipa şi se 
zbătea simțindu-se tras spre apa sângerie. O a patra 
creatură sări la gâtul lui şi, după un ultim gâlgâit, 
Hayes rămase tăcut. 

— Dispozitivul GPS! strigă Kumi. 

Thomas porni înainte, repezindu-se spre armă 
în vreme ce ihtiopozii se întindeau spre picioarele 
lui. 

Una dintre creaturi prinsese braţul lui Hayes. 
Cu o smucitură şi o bătaie a cozii puternice, bestia 
se întoarse spre apă şi începu să se rotească. Braţul 
lui Hayes se desprinse din umăr. Apoi un alt peşte 
se repezi spre pradă, trăgând de braţul desprins. 
Prima creatură îşi potrivi strânsoarea şi trase, astfel 
că mâna se rupse de braţ. Thomas întinse degetele 
în spuma stacojie, apucă dispozitivul GPS, eliberat 
de pe încheietură, şi sări într-o parte în vreme ce o 
creatură se repezi la el, ridicându-se pe coadă 
suficient cât să-i ajungă până la umăr. Thomas 
căzu pe spate şi începu să se târască pe nisip ca un 
crab. 

— ŞI acum ce facem? întrebă el. 

— Avionul va lovi Nara, zise Kumi şi n-avem 
cum să avertizăm oamenii. 

— Dă-mi chestia aia, rosti Jim, înşfăcând 
dispozitivul GPS, cu unitatea lui de monitorizare a 
pulsului. Câtă vreme credeţi că poate să treacă fără 
impulsuri pentru ca avionul să-şi recalculeze ţinta? 

— Eu aş fi zis că treaba se petrece 
instantaneu, rosti Thomas, continuând să se uite la 

creaturile primitive care se ospătau din cadavrul 
lui Hayes. 

— Nu, replică Kumi. Pulsul nu este regulat. 
Sistemul trebuie să se acomodeze la iregularităţi şi 
la deconectări foarte scurte. De ce? 

Jim îşi ridică privirea şi zâmbi. Îşi pusese 
dispozitivul la încheietură. 

— Să zicem că funcționează, rosti Thomas. 
Cum ne poate ajuta? înseamnă doar că noi 
devenim ţinta în locul navei. 

— Mai exact eu, rosti Jim. Voi puteţi pleca. 
Luaţi barca de salvare şi duceţi-vă spre Nara. 
Acum. 

—  Glumeşti, replică Thomas. N-o să te 
părăsesc. 

— Oricum probabil că n-aş supravieţui, zise 
Jim, uitându-se la bandaje. Măcar aşa moartea mea 
va avea un sens. 

Thomas se uită la el. În jurul lor adia vântul şi 
copacii de dincolo de plajă se legănau, scârţâind 
Uşor. 

— Nu se poate. Kumi, spune ceva... Kumi? 

Dar Kumi plângea. Începu să-l îmbrăţişeze cu 
căldură pe Jim. 

— Vezi? îi zise Jim lui Thomas. Ea a înţeles. 
De ce tu eşti mereu ultimul care îţi dai seama? 

— E o nebunie! 

— Nu. Este sacrificiu de sine. Nu e acelaşi 
lucru. Nu există dovadă de iubire mai mare pentru 
un om decât să-şi dea viaţa pentru semenii lui. Îţi 
aminteşti? 

— Nu, replică Thomas, pe un ton sfidător. E o 
tâmpenie. Nu te las. 

— Îmi sunteţi prieteni? 

Kumi suspină şi îl strânse mai tare în braţe. 
Thomas rămase nemişcat o secundă, apoi dădu 
scurt din cap. 

— Atunci aţi face mai bine să plecaţi, zise 
Jim. Thomas? 

— Da, Jim. 

— Crezi ce i-ai spus lui Hayes despre spirit, 
materie şi compasiune? Crezi în aşa ceva sau a fost 
doar o cale de a-i distrage atenţia de la mare? 

— Amândouă, răspunse Thomas. Cred. 

Jim zâmbi şi dădu gânditor din cap. 

— Mie îmi ajunge, rosti el. 

Thomas continua să stea încremenit. 

— Îmi... îmi pare rău că m-am îndoit de tine, 
zise el, cu o voce înecată de emoție. 

— Îndoiala face parte din credinţă. Fără ea... 

Dădu din umeri şi îşi deschise palmele. 

„Nu există nimic.” 

— Dar... încercă Thomas. 

— Duceţi-vă, i-o reteză Jim, de această dată 
imperativ. Acum. Sau totul va fi inutil. 

Thomas întinse mâna ca s-o atingă pe Kumi 
pe umăr, dar ea îl respinse, suspinând. 

— E-n regulă, o linişti Jim, vorbindu-i la 
ureche. E mai bine aşa. Totul e mai clar, înţelegi? 

Ea îi dădu în sfârşit drumul. Thomas o trase 
în sus, pe jumătate orbit de propriile lacrimi, către 
barca de salvare de la malul mări. 

x 

Jim îi urmări cu privirea, apoi se uită la 
dispozitivul GPS de pe încheietura mâinii. Se 
vedea clipind o lumină verde, ceea ce, spera el, 
însemna că mutarea dispozitivului nu fusese 
sesizată. Era obosit şi îl durea tot corpul, dar nu se 
putea descotorosi de sentimentul de tristețe că avea 
să părăsească lumea. Şi-l aminti pe Hristos în 
grădina Ghetsimani,  aşteptând arestarea şi 
rugându-se: „Tată, dacă trebuie să beau această 
cupă a amărăciunii... dar fie cum voieşti Tu.” 

Se uită la plajă, la palmieri, simți adierea 
proaspătă a dimineții, care purtase vocea lui 
Dumnezeu către Ilie. 

Existau şi locuri mai rele pentru a muri. 

Uimitor, dar peştele desenat de Hayes în nisip 
supraviețuise haosului generat de bătălia finală. 
Jim se întinse şi, urmărind cu privirea bestiile de la 

malul mării, trasă două perechi de picioare sub 
desen. Se uită la ceea ce realizase, gândindu-se la 
Ed, şi adăugă o cruce pe post de ochi. 

Îi văzu pe Thomas şi pe Kumi cum se 
îndepărtează cu barca, neatacați de creaturile 
ciudate de pe plajă, apoi îşi ridică privirea spre 
orizont. Aproape de limita vederii, un avion zvelt, 
cu botul bulbos şi aripi lungi şi fragile, începea să 
coboare. Se apropia repede, iar Jim îi urmări 
traiectoria, cu gândul la Nara şi la echipajul de pe 
ea, dar şi la barca de salvare cu prietenii lui la 
bord. Îşi ţinu respiraţia, așteptând schimbarea de 
traiectorie, care nu se produse. Avionul zbura 
grațios, cu un scop precis, semănând mai mult cu 
un porumbel decât cu un şoim. 

Jim se chinui să se ridice în genunchi, 
strâmbându-se din pricina unui junghi dureros din 
coaste, şi începu să se roage cu cuvintele din De 
Profundis: 

— Din adâncuri strig spre tine, O, Doamne. 
Auzi vocea mea. Lasă-Ţi urechea să asculte glasul 
chinurilor mele... 

Avionul păru să accelereze pe măsură ce se 
apropia, coborând vertiginos. Apoi se văzură 
licărele luminoase de sub aripi şi fumul rachetelor 
lansate cu mare viteză spre Jim. 

— ... Dar la Domnul e îndurarea şi mântuirea 
deplină, rosti Jim cu ochii închişi, în vreme ce în 
jurul lui începu să plouă cu rachete. 

EPILOG: DE PROFUNDIS 


1.Două zile mai târziu 

Thomas privi golful Manila de la fereastra 
camerei lui de pe bulevardul Roxas, aşteptând să 
audă vocea la celălalt capăt al liniei telefonice. Era 
obosit, în ciuda celor paisprezece ore de somn, dar 
acum era curat şi scăpase de o bună parte din 
greutatea sufletească a celor petrecute înainte de a 
ajunge înapoi pe Nara. 

— Muzeul Druid Hills. Cu ce vă pot ajuta? 

— Deborah? 

— Aici Tonya. Cu ce vă pot ajuta? 

— Speram să pot vorbi cu domnişoara Miller. 
Mă numesc Thomas Knight. Sun de la ambasada 
americană din Filipine... 

— Aşteptaţi o clipă. 

Deborah veni la telefon în mai puţin de 
treizeci de secunde. 

— Thomas? 

— Da. 

— Am văzut totul la ştiri. Îmi pare atât de 
rău! Am încercat, dar... 

— ‘Mi-ai salvat viaţa, rosti Thomas. Şi ai 
salvat vieţile multor altora. 

— Dacă am fi fost mai rapizi, poate am fi 
reuşit să oprim avioanele. 

— Iar dacă nu reuşeai să opreşti niciunul, şi 
eu şi toţi cei de pe Nara am fi fost morţi. 

— Dar prietenul tău... 

— A murit cu demnitate şi un scop nobil. 

Deborah tăcu, iar pentru câteva clipe el nu 
mai ştiu ce să spună. 

— Peştele ăla a stârnit un interes imens, rosti 
ea, căutând să se agaţe de ceva. S-a spus că 
niciunul nu a supravieţuit bombardamentului, dar 
deja unii oameni de ştiinţă cer expunerea publică a 
rămăşiţelor. 

— Ce ironie ar fi dacă ar fi fost ultimu din 
specia lor, replică Thomas. Dar cine ştie? Poate că 
există şi alte populaţii în zonă sau în altă parte. 

— Ziarele spun că soţia lui Devlin va ocupa 
postul lui de senator până la expirarea mandatului. 

— Ar trebui să-i scriu o scrisoare, zise 
Thomas. Sau să-i fac o vizită în Chicago. Nu prea 
am fost de acord cu soţul ei în multe privinţe, dar 
cred că era un om cu principii şi cu integritate 
morală. Aş fi vrut să-mi fi dat seama de asta 
înainte ca el să moară. 

— Aşa e moartea, zise Deborah. Îţi schimbă 
percepţia asupra vieții. 

Thomas dădu din cap şi zâmbi, ştiind că, deşi 
nu-l vede, ea îl înţelege. 

— Rămăşiţele lui Ed sunt aici, zise el. 
Evident, sunt doar fragmente de oase, dar mă 
bucur că le au. 

— Când te întorci în State? 

— Curând. Mai am câteva lucruri de făcut 
înainte de a mă întoarce. 

— Am auzit că liceul vrea să te reangajeze, 
zise Deborah. Ai devenit un erou. 

— Păi... vom vedea. Am darul de a cădea în 
nas de pe piedestaluri. Dar, ştiu şi eu... Zâmbetul i 
se stinse. În mintea lui apăru imaginea lui Jim 
zăcând pe plajă. Poate că de data asta va fi altfel, 
rosti el. 

Îşi termină paharul de băutură, savurând şi 
ultima picătură, dar nu-şi mai turnă şi o a doua 
porție. 

x 

2.0 săptămână mai târziu 

Tetsuya Matsuhashi sigilă pachetul şi i-l dădu 
funcționarei de la vamă, care zâmbi şi îşi înclină 
capul, într-o manieră sfioasă şi stingheră ce sugera 
că statutul lui de celebritate nu se erodase complet. 
Luă trenul spre Tokyo, gândindu-se vag să-l 
viziteze pe Watanabe înainte de procesul acestuia 
şi întrebându-se ce avea să-i spună fostului său 

mentor. Reciti scrisoarea lui Thomas prin care 
acesta îi mulțumea pentru că-i trimisese imaginile 
lui Deborah şi pentru că discutase cu oficialitățile 
americane şi japoneze care se dăduseră peste cap 
ca să afle ce se întâmpla. ŞI, bineînţeles, pentru că 
luase poziţie în faţa fostului sensei: un gest care l- 
ar fi putut costa cariera. 

Thomas îi ura toate cele bune pentru teza lui 
de doctorat care se apropia, deşi părea improbabil 
ca universitatea s-o respingă, chiar dacă în privinţa 
lucrării mulți îşi exprimaseră scepticismul. Pe 
Matsuhashi îl aşteptau lucruri măreţe. Nu trebuia 
acum decât ca el să fie la înălțimea lor. Toate astea 
însemnau o presiune enormă exercitată asupra lui, 
dar Matsuhashi învățase multe despre el însuşi în 
urma poveştii cu Watanabe, şi căpătase o încredere 
în sine pe care nu o avusese până atunci. Chiar 
dacă Thomas era cel care îşi exprima recunoştinţa, 
Matsuhashi avea senzaţia că el era cel care ar fi 
trebuit să-i mulțumească. 

Poate că asta avea să-i spună lui Watanabe. 
Poate că acesta va înţelege. Poate chiar îl va 
respecta. Matsuhashi privi ploaia prin geamul 
trenului şi surâse, probabil pentru prima dată după 
multă, foarte multă vreme. 

x 

3.Două săptămâni mai târziu 

În Fontanelle era răcoare. Puţurile de aerisire, 
precum cel prin care intrase Thomas cu atâtea 
nopți în urmă, permiteau pătrunderea unei lumini 
verzui şi încărcate de praf care, în ciuda faptului că 
era slabă, era suficientă pentru a ajuta la orientarea 
prin tunelele pline de stive de oseminte. 

— Aici? întrebă părintele Giovanni. 

Thomas încuviinţă şi lăsă cutia pe podeaua 
din piatră. Coletul ajunsese din Japonia în acea 
dimineaţă, sigilat cu bandă oficială. Deschise cutia 
cu atenţie şi respect, apoi se dădu înapoi ca să-i 
dezvăluie conţinutul. Giovanni aprinse o lumânare 


505 


şi o aşeză pe raftul de jos, în vreme ce Thomas lua 
fiecare craniu din cutie şi îl aşeza uşor pe raft. 

— Astea sunt toate? întrebă Giovanni. 

— Toate pe care le-am putut găsi. Sunt cele 
mai vechi îngropate de Watanabe în sit. Iar astea, 
adăugă el, arătând spre osemintele rămase în cutie, 
sunt cele de dată mai recentă, pe care nu le-a putut 
folosi. 

În cutie rămăsese un singur craniu. Prin 
comparaţie cu celelalte, părea curat şi strălucitor: 
era nou. Giovanni se uită la craniu. 

— Eşti sigur că vrei să faci asta? întrebă el. 

— Nu, răspunse Thomas. Dar cred că Ed aşa 
şi-ar fi dorit. 

— Înainte mă temeam de locul ăsta, zise 
Giovanni. Mi se părea morbid. Groaznic. Apoi, 
când am venit prima dată aici după moartea lui 
Pietro, mi s-a părut doar trist. lar după o vreme... 
Nu ştiu. Am început să simt că morţii de aici îmi 
erau ca un soi de familie, că trebuie să am grijă de 
ei ca de o mătuşă bătrână pe care n-o cunosc foarte 
bine, dar care e prea bolnavă ca să se mai 
îngrijească singură. E o nebunie ce simt? 

— Probabil, replică Thomas, zâmbind. Dar 
cred că înţeleg. 

— În fine, reluă Giovanni. Acum nu mă mai 
tem de acest loc şi nu mă mai întristează. Are o 
puritate şi o limpezime aparte. Mă ajută să 
păstrez... ce anume? Măsura corectă a lucrurilor? 

— Perspectiva, îl corectă Thomas. Da, aşa e. 

— Nu te deranjează că Eduardo nu va avea o 
piatră funerară? 

— Ba da, dar el şi-a petrecut cea mai mare 
parte a vieţii muncind pentru săraci, oameni al 
căror nume nu şi-l aminteşte nimeni. Cred că ar 
prefera să fie alături de ei şi în moarte. 

— lar craniul ăsta nu este el, replică 
Giovanni. Doar ce s-a mai păstrat din rămăşiţele 
sale pământeşti. Eduardo a plecat de multă vreme 
dintre noi. 

— Da, răspunse Thomas, luptându-se cu 
lacrimile, gândindu-se la Ed şi la Jim, care îşi 
dăduse viaţa pentru ca el să şi-o poată continua pe 
a lui. 

„Un om bun”, îşi aminti el cuvintele lui Jim 
despre Ed. Aşa era. Amândoi fuseseră oameni 
buni. 

— Eşti gata? întrebă Giovanni. 

Thomas vru să răspundă, dar cuvintele nu-i 
ieșeau de pe buze. Kumi făcu un pas în faţă, îi luă 
mâna şi răspunse pentru amândoi: 

— Da. 

Atunci Giovanni făcu o cruce mare şi, rostind 
cuvintele slujbei în italiana pe care o cunoştea atât 
de bine şi pe care o îndrăgea, începu serviciul 
funerar pentru Ed, pentru Jim, pentru senatorul 
Zacharias Devlin, pentru Ben Parks şi chiar pentru 
Hayes, pentru sufletele rătăcite care îl urmaseră pe 
Hayes şi pentru ceilalți morţi, numeroşi şi fără 
nume, care îi înconjurau. 

POSTEAȚĂ ŞI MULŢUMIRI 


Această carte este, desigur, o operă de 
ficțiune, deşi anumite elemente ale poveştii sunt 
ancorate în fapte reale. Cititorii ar fi, probabil, 
interesaţi să ştie care sunt câteva dintre acestea. 

Peştele din miezul poveştii este invenţia mea, 
dar aluziile la fosila vie, coelacanth-ul, precum şi 
detaliile mai recent descoperitului Tiktaalik roseae 
țin de domeniul realităţii. Le rămân îndatorat lui 
Peter Forey (de la Muzeul de Istorie Naturală din 
Londra) şi lui Susan Jewett (de la Institutul 
Smithsonian), şi mă simt obligat să subliniez aici 
că mult discutatul „solz Florida”, despre care se 
crede că a fost trimis către Smithsonian în 1949, 
este aproape cu certitudine un mit. Obiecte din 
argint reprezentând peşti precum cele din roman 
există cu siguranţă, dar originea lor continuă să fie 
controversată. Locurile unde se petrec 
evenimentele din roman şi artefactele asociate cu 
acestea sunt reale, cu câteva mici excepţii. În 
Pompeii se află cu adevărat un pătrat magic cu o 
semnificație încă neclară, iar Casa Bicentenarului 
din Herculaneum are cu adevărat o umbră de 
„crucifix” pe peretele unei camere de la nivelul 
superior. Nu s-a descoperit niciodată o cruce care 
să se potrivească în locul respectiv, şi majoritatea 
arheologilor care studiază perioada creştinismului 
timpuriu ar fi de acord cu Deborah că crucifixul a 
devenit fundamental pentru creştinism mult mai 
târziu. Imaginile ciudate cu peşti descoperite în 
siturile arheologice prezentate în acest roman sunt 
reale (le puteţi vedea pe cele din templul lui Isis pe 
site-ul meu Internet), deşi ideea că ele se referă la 
o specie necunoscută până acum reprezintă pura 
mea speculație imaginativă. Descrierea sitului 
arheologic din Paestum este conformă cu 

realitatea, cu excepția celui de-al doilea mormânt 
de scufundător, inventat de mine. 

Cimitirul Fontanelle există. Chiar dacă 
actualmente este închis pentru public, există 
intenţia de a-l redeschide în curând. Le mulţumesc 
lui Claudio Savarese şi Fulvio Salvi de la Naples 
Underground pentru serviciile lor de ghizi şi lui 
Larry Ray pentru ajutorul oferit în lămurirea unor 
întrebări. Voi posta pe website-ul meu imagini din 
Fontanelle şi din alte locuri citate în carte. 
Legenda căpitanului provine din folclorul local, ca 
şi convingerea că acolo se țin întruniri ale Mafiei 
locale. Legenda crocodilului din tunelurile de sub 
Castello Nuovo este şi ea autentică, deşi astfel de 
legende circulă în multe alte locuri. 

Cum am trăit câțiva ani în Japonia şi de 
atunci mai am făcut câteva vizite acolo, multe 
dintre informaţiile prezentate în carte provin din 
amintirile mele, deşi îi sunt recunoscător lui 
Masako Osako pentru amabilitatea ei de a-mi 
împrospăta cunoştinţele acolo unde eu le-am uitat 
sau am greşit. 

Le sunt îndatorat lui C. Loring Brace de la 
Muzeul de Antropologie al Universității din 
Michigan pentru sfaturile legate de datarea şi 
clasificarea rasială a osemintelor, lui Janet Levy de 
la Universitatea din Carolina de Nord, lui 
Charlotte, pentru ajutorul furnizat în privinţa 
importanţei pentru arheologi a polenului, şi lui 
C.T. Keally pentru sprijinul legat de arheologia 
Japoneză, scandalurile recente din acest domeniu şi 
modul în care aş putea adăuga şi eu unul fabricat 
de mine în acest context. Îi mulţumesc şi fratelui 
meu, Chris, pentru ajutorul privind chestiunile de 
monitorizare prin satelit. Credinţa mea catolică 
derivă în mare parte din experienţe personale, deşi 
am avut norocul să discut deschis cu mai mulți 
preoţi în procesul de pregătire a acestei cărți. Le 
mulțumesc în special vechiului meu prieten, 
părintele Edward Gannon, şi reverendului Philip 

Shano, S.J. Un alt vechi prieten, Jonathan 
Mulrooney, m-a familiarizat cu extraordinarele 
scrieri ale preotului Teilhard de Chardin, motiv 
pentru care îi sunt profund recunoscător. 

Intenţionez să postez imagini, link-uri şi alte 
informaţii relevante pe site-ul meu 
(www.ajhartley.net), unde cititorii pot, de 
asemenea, lua legătura cu mine dacă au comentarii 
sau întrebări. 

Ca întotdeauna, o astfel de carte necesită 
numeroase informații adiționale în timpul 
procesului de concepţie, aşa că aş vrea să îi 
menţionez aici pe cei care au revizuit primele 
proiecte şi m-au asistat în realizarea formei finale a 
acestui roman, în special soția mea, Finie, părinţii 
mei, Frank şi Annette, fratele meu, Chris, şi 
prietenii mei, Edward Hurst, Ruth Morse şi Bob 
Croghan. Mulţumiri speciale agentului meu literar, 
Stacey Glick, şi editorului meu, Natalee 
Rosenstein, fără care nimic din toate acestea nu ar 
fi fost posibil. 

A.J. HARTLEY (noiembrie 2006) 

Căpitanul navei Pequod din romanul Moby Dick de Hermann Melville (n. tr.). 

